
Innledning 


Det livssynsåpne samfunnet endrer rammevilkårene for spesialpresttje- 
nesten, det vil si prestetjenesten i samfunnsinstitusjoner som helsevesenet, 
kriminalomsorgen, Forsvaret og universiteter og høyskoler. Det påvirker 
presterollen og prestenes selvforståelse i spennet mellom disse prestetje- 
nestenes oppdragsgivere: på den ene siden Den norske kirke eller andre 
kirkesamfunn, og på den andre siden de respektive samfunnsinstitusjonene 
der prestene gjør tjeneste til beste for innlagte, innsatte, innrullerte og inn- 
skrevne, ansatte og pårørende. I hvilken retning beveger rolleforståelsen seg? 
Hvordan kan teologien være en ressurs for prestetjeneste og institusjoner i 
en ny og mer livssynspluralistisk og livssynsåpen situasjon? Hva er forholdet 
mellom prestetjeneste og livssyns- og omsorgstjeneste? Slike spørsmål er 
utgangspunktet for denne boka. 


En praktisk-teologisk blindsone? 


«Spesialprestene har tatt på seg å være prest for helt spesielle grupper av 
mennesker. På sykehus, i politiet, i norske fengsler, på oljeplattformer, i 
Forsvaret og pa Oslo lufthavn. - I ‘Spesialprestene blir vårt tradisjonelle syn 
på prestene utfordret» (NTB, 2019). Med denne pressemeldingen lanserte 
TV2 sin ferske realityserie «Spesialprestene» i 2019, ifølge reklamen en serie 
som utfordret «vårt tradisjonelle syn på prestene». Samme år som serien ble 
lansert for allmennheten, lanserte Tidsskrift for praktisk teologi et temanum- 
mer om chaplaincy i Nord-Europa for fag- og forskningsmiljøene. Lederen 
åpner med følgende konstatering: «Praktisk teologi har tradisjonelt vært 
langt mer opptatt av prestetjeneste i menighet enn i offentlige institusjoner» 
(Danbolt, 2019, s. 1). Påstanden om et praktisk-teologisk underskudd på fel- 
tet følges opp av observasjoner gjort av både danske, finske, svenske og ned- 
erlandske forskere av at spesialpresttjenesten er lite dokumentert og forsket 
på i de respektive landene (Muthert et al., 2019, s. 81; Rydinger & DeMarinis, 
2019, s. 41; Saarelainen et al., 2019, s. 28; Thomsen et al., 2019, s. 56-57). 
I norsk sammenheng finnes det til sammenligning forskning både av og 

om spesialprester, men mye av denne forskningen har vært utviklet innen- 
for andre fagfelt enn den praktiske teologien (sml. Stifoss-Hanssen et al., 
2019, s. 60 og Danbolt, 2019, s. I; Danbolt et al., 2019, s. 4). Dersom man vil 

utforske hvordan spesialpresttjenesten utfordrer «vårt tradisjonelle syn på 

prestene», for å gripe til formuleringen i TV2s pressemelding, vil vi hevde 

at det trengs faglige grep som setter nettopp teologiske dimensjoner ved 

tjenesten i spill. Den praktisk-teologiske arbeidsmåten som Johannessen 

redegjør for i kapittel 1, er én måte å gjøre dette på som legger premisser 
for flere av denne bokas kapitler. 


Tros- og Llivssynsmangfold, ny tros- og 
livssynspolitikk og behovet for fagutvikling 


Hva gjør det prekært å rette et nytt faglig fokus på spesialpresttjenesten i 
vår samtid? Den overordnede årsaken dreier seg om endringer i tjenesten. 
Dels handler det om endringer i tjenestens innhold når det gjelder pre- 
stenes konkrete praksiser, rolleprofil og profesjonsforståelse. Dels handler 
det om endringer i tjenestens kontekst, både i kulturell, samfunnsmessig, 
politisk, juridisk og kollegial forstand. Disse indre og ytre endringene er tett 
sammenvevd, og fagmiljøene har i flere år vært oppmerksomme på dem. 

Fra 2009 og framover hadde man utredet og prøvd ut ulike modeller 
for supplement til den eksisterende prestetjenesten i Forsvaret og i en 
del større helseforetak. I kjølvannet av stat-kirke-utredningen fra 2006 
(NOU 2006: 2) og kirkeforliket i 2008 (St. meld. nr. 17 (2007-2008), 
s. 67-68) ble behovet for en helhetlig tros- og livssynspolitikk tyde- 
lig. I 2010 ble Stålsett-utvalget oppnevnt for å utrede en slik politikk. 
Utredningen Det livssynsåpne samfunn (NOU 2013: 1) inneholdt et kapittel 
om «Tros- og livssynstjeneste i offentlige institusjoner» (kap. 15). Dette 
la grunnlag for videre utvikling av tros- og livssynstjenestene i de offent- 
lige institusjonene i tros- og livssynsmangfoldig og livssynsåpen retning. 

Det utløste også et behov for fagutvikling på feltet. To store fagkonfe- 
ranser ble holdt i 2016 og 2018 med overskriften «Chaplaincy på norsk». 
Det nevnte temanummeret av Tidsskrift for praktisk teologi i 2019 ga et fors- 
kningsmessig overblikk over situasjonen i de nordiske land og Nederland. 
Universitetet i Oslo etablerte i 2019 mastergradsprogrammet «Lederskap, 
etikk og samtalepraksis», som blant annet skulle kvalifisere livssynshuma- 
nister og religiøse ledere til tros- og livssynstjeneste i offentlige institusjoner 
(se Aschims avsnitt om «Fagutvikling» i kap. 2). 


INNLEDNING 


I 2017 tok Presteforeningens fagutvalg for prester i helsesektoren initia- 
tiv til å få utviklet et videreutdanningstilbud for prester i helsesektoren. Det 
ble tidlig klart at viktige problemstillinger sykehusprestene sto overfor, også 
berørte prester i Forsvaret og kriminalomsorgen og studentprestene. Det 
større religions- og livssynsmangfoldet blant innlagte, innrullerte, innsatte, 
innskrevne, ansatte og pårørende reiste også nye faglige problemstillinger 
og behov for fagutvikling. Presteforeningen fremmet behovet for videre- 
utdanning for de teologiske utdanningsinstitusjonene. Dette resulterte i 
et bredt samarbeid om utvikling av videreutdanningskurset «Spesialprest 
i livssynsåpent samfunn» med Det teologiske fakultet ved Universitetet i 
Oslo som arrangør og faglig hovedansvarlig. Fagpersoner fra MF viten- 
skapelig høyskole og VID vitenskapelige høgskole bidro i utviklingen av 
kurset sammen med representanter for sykehusprestene, fengselsprestene 
og studentprestene. Målet var å utvikle et kurs som adresserte de nye fag- 
lige problemstillingene i nær dialog med profesjonsutøvere fra praksisfel- 
tet. Kurset «Spesialprest i livssynsåpent samfunn» på 20 studiepoeng ble 
arrangert i 2020-2021. 

Denne boka er blitt til i forlengelse av dette videreutdanningskurset 
og dokumenterer den fagutviklingen som skjedde både i undervisningen 
på kurset og i studentenes essayoppgaver. Med unntak av Helge Årsheims 
kapittel «Religionsrett, norsk lov og menneskerettigheter» (kap. 8) og 
Nils Terje Lundes «Feltpresttjeneste mellom konfesjon, institusjon og 
pluralisme» (kap. 10) har kapitlene utgangspunkt i forelesninger eller 
studentoppgaver fra kurset. 


Dokumentasjon av praksisfeltet og teoretiske 
fortolkningsrammer 


Praksisfeltets konkrete utfordringer og muligheter stiller spesialprestene 
overfor grunnleggende spørsmål som angår teologi, mandat, rolleforstå- 
else og profesjonalitet. Fagsjef og førsteamanuensis II Per Kristian Aschims 
framstilling av spesialpresttjenestens utvikling i denne boka dokumenterer 
store kvantitative og kvalitative endringer i praksisfeltet (kap. 2). Dette er 
den første historiske helhetsframstillingen av spesialpresttjenesten i norsk 
sammenheng. I denne boka får vi dessuten et dypdykk inn i noen av spesi- 
alprestenes erfaringer fra feltet. Disse kaller på faglig forståelse og belysning 
fra ulike innfallsvinkler, og på nye fortolkninger av tjenestens teologiske 
premisser. 

Flere bidrag undersøker mulige livssynsåpne eller interreligiøse praksi- 
ser og fysiske rom for slike praksiser. I kapittelet til Pernille Astrup møter vi 
en studentprest som har mindfulness-øvelser for de ansatte på Universitetet 
i Sørøst-Norge som en del av sin prestetjeneste (kap. 16). I kapittelet til Aud 
Irene Svartvasmo møter vi en sykehusprest som utreder behovene som et 
nytt religiøst rom skal dekke på et diakonalt sykehus for en tros- og livs- 
synsmangfoldig brukergruppe (kap. 12). Fengselsprest Elisabet Kjetilstads 
kapittel handler om å tilrettelegge livssynsåpne ritualer for innsatte i kvin- 
nefengselets kirkerom (kap. 18). Kapittelet til tidligere studentprest, nå 
sokneprest Leni Mæland drøfter en modell for interreligiøse lesegrupper 
utviklet for universitets- og høgskolesektoren (kap. 17). Under disse prak- 
sisene ligger det en rekke verdiladede og teologiske implikasjoner som 
spiller tilbake på forståelsen av presterollen. Man kan spørre seg, for å 
bruke tittelen på tidligere studentprest, nå prost Thomas Tinglums kapittel, 
om spesialpresten er «prest på bortebane» (kap. 15). Videre kan man spørre 
på hvilken måte spesialpresters konkrete yrkespraksis, som dokumenteres 
gjennom de nevnte eksemplene, kan relateres til tjenestens grunnlag? 

Ved å gi et innblikk i hvordan spesialprestene faktisk jobber, gir anto- 
logien for det første et viktig bidrag til fagfeltet praktisk teologi. For det 
andre går bokas kapitler inn i et område hvor det finnes et underskudd 
av faglitteratur, og dokumenterer gjennom en rekke erfaringsbaserte 
eksempler hvilke konkrete utfordringer og muligheter spesialprestenes 
tjeneste byr på i 2023. Disse drøftes ved hjelp av ulike teoretiske tilnær- 
minger av fagpersoner som selv er spesialprester. De nevnte kapitlene av 
Thomas Tinglum, Leni Mæland, Pernille Astrup og Elisabet Kjetilstad 
hører til denne gruppen. Det gjør også kapitlene til sykehusprestene Helge 
Hansen, Margit Husevåg og Håvard Ervik, som drøfter spørsmål knyttet 
til henholdsvis prestens rolle som pårørendestøtte på sykehus (kap. 14), 
prestens doble identitet som representant for både Den norske kirke og 
for et helseforetak (kap. 13), og prestens bruk av journal med hensyn til 
taushetsplikt (kap. 11). 

For det tredje tilbyr antologien flere kapitler som er viet teoretiske 
perspektiver, faglige drøftinger og fortolkningsmodeller som utvikler for- 
ståelsen av spesialpresttjenesten og dens vilkår i vår tid. Professor Sturla 
Stålsett drøfter det spenningsfylte forholdet mellom konfesjon og profe- 
sjon som prester står i (kap. 3). Dette en tematikk som også sykehusprest 
og førsteamanuensis II Kjetil Moen drøfter fra et erfaringsbasert perspek- 
tiv under tittelen «kryssende lojalitetsbånd» (kap. 7). Professor emeritus 

Trond Skard Dokka stiller det mer generelle spørsmålet om hva en prest 
er i sitt embetsteologiske kapittel, og relaterer sa den teologiske forståelsen 
av presten til dagens pastorale praksis på offentlige institusjoner (kap. 5). 
Professor emeritus Hans Stifoss-Hanssen går inn i tilsvarende problemstil- 
ling fra den andre siden av bordet og drøfter de helsefaglige behovene for å 
ha en ordinert tjeneste på sykehus og sykehjem (kap. 6). Vi har vært inne på 
at de juridiske rammene for tjenesten ble endret med vedtaket av den nye 
trossamfunnsloven i 2020. De juridiske og religionspolitiske rammene for 
spesialpresttjenesten er tema for førsteamanuensis Helge Årsheims kapittel 
om religionsrett (kap. 8). Flere av artiklene viser til den tyske pastoralteolo- 
gen Manfred Josuttis, som med unntak av noen ganske signifikante bidrag 
fra Hans Arne Akerø ikke har vært tilstrekkelig presentert for et norsk 
publikum. Førsteamanuensis Halvard Johannessen gir en ny presentasjon 
av Josuttis pastoralteologi, som her kobles til filofens Charles Taylors sekula- 
riseringsteori, som er en annen teoretisk referanse leseren vil møte i enkelte 
av artiklene i boka. Denne artikkelen utforsker den sekulære kultursitua- 
sjonen som kontekst for presterollen, en tematikk som ligger under flere 
av kapitlene (kap. 4). En annen tematikk som også er gjennomgående, er 
spørsmålet om spesialprestens spesialkompetanse og profesjonalitet. Dette 
reises i kapittelet «Samtalekompetanse i et tros- og livssynspluralt samfunn» 
av professor Anne Hege Grung og studentprest Anne Anita Lillebø (kap. 9). 
Et symptom på dreiningen mot livssynsåpen prestetjeneste er pluraliserin- 
gen av kollegafellesskapet, noe som er et tema for sjef ved faginstituttet i 
Forsvarets tros- og livssynskorps Nils Terje Lundes bidrag «Feltpresttjeneste 
mellom konfesjon, institusjon og pluralisme» (kap. 10). 

Boka er organisert i tre deler. Del I er en historisk del som består av 
Aschims historiske framstilling (kap. 2). Del IT omfatter kapitlene 3 til 12, 
og består for en stor del av forelesninger fra videreutdanningskurset som 
er utviklet til fagfellevurderte kapitler. Også to av studentoppgavene fra 
kurset er utviklet til fagfellevurderte kapitler (kap. 11 og 12). To av kapitlene, 
av Årsheim (kap. 8) og Lunde (kap. 10), er som nevnt skrevet spesielt for 
denne boka. Del II består av studentoppgaver som er utviklet til bokka- 
pitler, men som ikke er fagfellevurdert (kap. 13 til 18). Som et samlebegrep 
på bokas overordnede forskningskontekst vil vi foreslå praktisk teologi 
som profesjonskunnskap. Dette utdypes i Halvard Johannessens kapittel 
om bokas overgripende metodiske tilnærming, praktisk-teologisk profe- 
sjonsforskning, som innleder boka (kap. 1). 

Takk 


Vi vil takke alle som har bidratt til at denne boka ble mulig. Forfatterne, de 
anonyme fagfellene og kursdeltakerne som alle har bidratt til fagutviklin- 
gen med sine bidrag. Takk til Anne Hege Grung, Hans Stifoss-Hanssen og 
Sturla J. Stålsett som bidro til utvikling av bokideen, og til Hans Stifoss- 
Hanssen som bidro i utvelgelsen av studentoppgaver fra kurset «Spesialprest 
i livsynsåpent samfunn» for publisering i antologien. Takk til Tone Cecilie 
Carlsten for innspill til kapittel 1. Takk til Presteforeningen, Det teologiske 
fakultet ved Universitetet i Oslo, MF vitenskapelig høyskole, Høgskolen i 
Innlandet og Stavanger universitetssjukehus for økonomisk støtte til utgi- 
velsen. Takk til redaksjonen for Religionsfag Profil ved Jan Ove Ulstein 
og Knut-Willy Sæther som tok boka inn i serien, og forlaget for godt og 
effektivt samarbeid. 


Avslutning 


Skal man belyse hva som gjør denne tjenesten spesiell i vår tid, hva som 
gjør at «vårt tradisjonelle syn på prestene [blir] utfordret» av den (jf. TV2s 

pressemelding), må spesialprestenes profesjonsforståelse relateres til den 

politiske, kulturelle, profesjonelle og juridiske konteksten som prestene er 
en del av. Den trenger også å relateres til presters generelle profesjonsforstå- 
else, som er forankret i kirkelige bekjennelsesskrifter, i et ordinasjonsløfte 

og i en egen profesjonsutdanning som, nettopp som klassisk universitetsut- 
danning, er distinkt farget av en evangelisk-luthersk teologisk grunntenk- 
ning og tradisjon. Denne boka tilbyr ulike metodologiske og teoretiske 

innganger for å forstå spesialpresttjenesten bedre i lys av dens teologiske 

egenart, historie, komplekse samtid og kontekst, de ulike tjenestenes omgi- 
velser i deres respektive samfunnsinstitusjoner. Vi håper boka vil stimulere 

til videre forskning og fagutvikling på feltet i tiden framover. 


Ås, Oslo i oktober 2023 
Per Kristian Aschim og Halvard Johannessen 
Redaktører 

Praktisk-teologisk profesjonsforskning 


Halvard Johannessen Førsteamanuensis, Det teologiske fakultet, Universitetet i Oslo 


Abstract: Many contributions in this book can be seen as a theological form 
of «applied-» or «professional research», which I here suggest to call «practical- 
theological professional research». The approach has been established in 
Norwegian practical-theological education during the last two decades, and 
involves students and pastors employing their own work-experience as a point of 
departure for academic exploration. Being grounded in professional experiences, 
the approach is designed to give academic insights that are relevant for specific 
challenges in the current field of practice. This is a core asset of this approach. 
However, in contrast to academic practical theology, professional practical- 
theological research has so far been insufficiently presented and discussed as a 
discipline in its own right. In this chapter the main features of practical-theological 
professional research is presented and discussed in dialogue with examples from 
the book. | shed light on some of the theological sources and methodological 
implications of the approach. The approach is a development of the so-called 
pastoral cycle, and it presupposes a case-study methodology that can be further 
elaborated in dialogue with the social sciences. Further, | discuss some of its 
epistemological presuppositions and perceived obstacles in relation to philoso- 
phy of science. Practical-theological professional research presupposes a post- 
positivistic epistemology with roots in the humanities, in particular the traditions 
of hermeneutical phenomenology and the Aristotelian phronesis-tradition. In 
the end, | argue that these specific traits of practical-theological professional 
research brings it in close relation to practical knowledge and to professional 
research in general. 


Keywords: practical theology, professional research, case-studies, phenomenology, 
phronesis 


Sitering: Johannessen, H. (2023). Praktisk-teologisk profesjonsforskning. I P. K. Aschim & 

Innledning 


Mange av kapitlene i denne boka representerer en faglig tilnærming innen 
praktisk teologi som konsoliderte seg i norsk grunn- og videreutdanning 
for prester noe før 2010. Karakteristisk for denne tilnærmingen er dens 
insistering på å la konkrete situasjoner fra praksisfeltet, inkludert egne 
yrkeserfaringer, være utgangspunkt for faglig utforskning. Inspirasjonen 
kom fra angloamerikansk praktisk teologi, og det som der kalles «praksis- 
teori-praksis-modellen» og «den pastorale sirkel» (se nedenfor). En fordel 
med en erfaringsbasert tilnærming til praktisk teologi er at den åpner for 
førstepersonsperspektiver: Det faglige arbeidet kan forankres i ens egen 
praksis og de faktiske utfordringene man der står overfor. Arbeidsformen 
bidrar til å gjøre profesjonsutøvelsen refleksiv og kunnskapsbasert, og til 
å utvikle kvaliteten på tjenesten. Denne formen for faglig arbeid vil jeg i 
det følgende kalle praktisk-teologisk profesjonsforskning.' Selv om det er 
tale om en innarbeidet faglig praksis, er den i liten grad redegjort for og 
drøftet i vitenskapsteoretisk perspektiv. 

I dette kapittelet skal jeg redegjøre for hva praktisk-teologisk profesjons- 
forskning går ut på. Jeg vil forsøke å identifisere noen av de vitenskapelige 
utfordringene ved denne typen faglig arbeid, samt skissere noen av de 
vitenskapsteoretiske og metodologiske premissene som arbeidet forutset- 
ter. Under avsnittene som heter «Diskusjon», vil jeg bruke eksempler fra 
kapitlene i antologien for å belyse ulike dimensjoner ved den erfaringsba- 
serte og praktisk-teologiske fremgangsmåten. Som sådan vil kapittelet også 
fungere som en overordnet faglig presentasjon av boka, med noen viktige 
unntak: Aschims kapittel er en historisk fremstilling (kap. 2), kapitlene til 
Stålsett (kap. 3), Stifoss-Hanssen (kap. 6), Årsheim (kap. 8) og underteg- 
nede (kap. 1 og kap. 4), er teoretiske bidrag. Avslutningsvis vil jeg relatere 
denne formen for praktisk teologi til generell profesjonsforskning, et felt 
det har mange likhetstrekk med. 


1 Jeg legger her til grunn en klassisk forståelse av profesjonsbegrepet, hvor det betegner en bestemt form 
for yrkesutøvelse som er til for samfunnets og enkeltmenneskers skyld, og som forutsetter en langvarig 
akademisk utdanning basert på et bestemt vitenskapsfag. Profesjonen har monopol på sin yrkesutøvelse 
isamfunnet, og kandidater kvalitetssikres gjennom eksamener og autorisasjonssystemer (Christoffersen, 
2005, s. 18-19, 23). Med henblikk på at embetseksamen i teologi fra Universitetet i København ble inn- 
ført som generelt krav for ordinasjon til prestetjeneste i Danmark-Norge i 1629, er det rimelig å regne 
prestetjenesten som den eldste blant de klassiske profesjonene i norsk sammenheng (Gilje, 2014, s. 412; 
Kolsrud, 1962, s. 122-132). 

Metodologiske perspektiver 


Bakgrunn: Praksis-teori-praksis-modellen 


Entidlig inspirasjonskilde for praktisk-teologisk profesjonsforskning er den 
såkalte praksis-teori-praksis-modellen knyttet til professor Don Browning 
(1934-2010) ved Universitetet i Chicago. I referanseverket A fundamental 
practical theology (Browning, 1991) påpeker Browning at teologi ikke er 
noe som kun tilføres praksisfeltet utenfra. Praksisfeltet er et alltid allerede 
teologisk ladet felt. Derfor bør praktisk-teologisk arbeid ikke begynne i 
den teologiske tenkningen. Man må først utforske teologien som allerede 
ligger innleiret i praksisfeltet, ved å utforske konkrete situasjoner i kirke 
og samfunn (Browning, 1991, s. 47-48). Herfra hentes materialet for det 
praktisk-teologiske arbeidet, og dermed også premissene for problemstil- 
lingen. Beskrivelsen av den aktuelle situasjonen kaller Browning descriptive 
theology. Ved at beskrivelsen av praksis legger føringer for problemstillin- 
gen, legger den også føringer for de teologiske ressursene som trekkes inn 
i bevegelsen fra praksis til teori. Ikke bare de systematisk-teologiske, men 
også historiske og filologiske disipliner har relevans for praksisfeltet. Hele 
teologifaget er fundamentalt praktisk-teologisk, ifølge Browning, og kan 
potensielt engasjeres i det praktisk-teologiske arbeidet (Browning, 1991, 
s. 49-54). Formålet med den teoretiske bearbeidingen er å bidra til ny 
forståelse av den aktuelle situasjonen, belyse hva som står på spill i praksis, 
og å avdekke hvilke prioriteringer og handlingsalternativer som er de beste. 
Browning kaller bevegelsen fra teori tilbake til praksis for strategic practical 
theology (Browning, 1991, s. 55-74). 


Den pastorale sirkel 


Allerede Brownings praksis-teori-praksis-modell impliserer kontu- 
rer av en metodologi, en overordnet rekkefølge for det faglige arbeidet. 
Fremgangsmåten minner om den såkalte pastorale sirkel som vi skal nær- 
mere på i det følgende. De gjennomgående forskjellene mellom praksis- 
teori-praksis-modellen og den pastorale sirkel ligger dels på detaljerings- 
nivået, dels på betydningen av støttedisipliner og dels på teologifagets 
rolle. Som vi skal se, er den pastorale sirkel som regel fremstilt som en 
prosess i fire trinn, hvor både det første og det siste trinnet forholder seg 
til praksisfeltet som hos Browning. Men til forskjell fra Brownings modell 
er den teoretiske bearbeidelsen delt i to. Den første delen er eksplorerende 

og kvalitativ, noe som man ofte hevder at oppnås ved å integrere støt- 
tedisipliner fra samfunnsvitenskapene. Den andre delen er av drøftende 
og normativ karakter. Det er først her den teologiske fagligheten kom- 
mer til anvendelse, men da gjerne redusert til kun systematisk-teologiske 
perspektiver. 

Den firdelte pastorale sirkel har vært sentral innenfor praktisk teologi 
siden årtusenskiftet. Den kan gjenfinnes i publikasjoner av et bredt knippe 
internasjonale forfattere som inkluderer nederlenderen Gerben Heitink 
(Heitink, 1999, s. 228), ghaneseren Emmanuel Lartey (2000, s. 130-132, 
2003, s. 113-139), britene Paul Ballard og John Pritchard (2006, s. 82), og 
amerikaneren Richard R. Osmer (2008). I Norge har den kommet til 
anvendelse i fagartikler og doktorgradsavhandlinger samt i studiesammen- 
heng (se eksempelvis Johannessen, 2010 og 2017, s. 20-22; Kaufman, 2017, 
s. 17-23). Jeg skal nå redegjøre for innholdet i modellen med utgangspunkt 
i en representativ utgave presentert av de skotske teologene John Swinton 
& Harriet Mowat (2006). 

Utgangspunktet for ethvert praktisk-teologisk arbeid bør ifølge Swinton 
og Mowat være å identifisere en partikulær praksis eller situasjon som 
krever refleksjon, og å beskrive situasjonen førrefleksivt slik den frem- 
trer gjennom erfaringen. Dette er undersøkelsens første trinn. Trinn to 
er ifølge Swinton og Mowat å gjøre en kulturell/kontekstuell analyse av 
situasjonsbeskrivelsen ved hjelp av kvalitative forskningsmetoder. Dette 
involverer samfunnsvitenskapelige verktøy, som velges i tråd med prosjek- 
tets materiale og problemstilling. Det tredje trinnet innebærer en kritisk og 
normativ-teologisk drøfting av situasjonen, hvor hensikten er å avklare hva 
som vil være mest riktig i lys av den konfesjonelle forankringen teologen 
befinner seg innenfor. Teologi er her implisitt forstått som dogmatikk. På 
det fjerde og siste trinnet munner det faglige arbeidet ut i en ny forståelse av 
praksis, og (ideelt sett) i strategiske forslag til revidert praksis. Her brukes 
den samlede informasjonen fra erfaringsbeskrivelse, analyse og fortolk- 
ning til å gjøre vurderinger av hva som er den beste handling i den aktuelle 
situasjonen. I fall praksis blir revidert vil den senere kunne danne utgangs- 
punkt for en ny, tilsvarende utforskning og nye revisjoner. Derfor kalles 
den pastorale sirkel også for en kontinuerlig spiral eller syklus (Swinton & 
Mowat 2006, s. 94-98). De mener det hører med til prestens profesjonalitet 
å ha et kontinuerlig kritisk og konstruktivt blikk på egen praksis. 

Det viktigste og varige bidraget fra denne fremgangsmåten er dens 
insistering på at det praktisk-teologiske arbeidet skal starte i praksis, og at 

arbeidet til slutt skal tilføre praksisfeltet ny innsikt. Dette knytter det fag- 
teologiske arbeidet tett sammen med profesjonsutøvelsen og åpner mulig- 
heten for å jobbe med de problemstillingene som subjektivt sett er mest 
akutte. Samtidig reiser fremgangsmåten metodologiske spørsmål angående 
hvordan egne praksiserfaringer kan brukes på en vitenskapelig disiplinert 
måte. Den reiser etiske spørsmål om personvern i situasjonsbeskrivelser og 
den reiser grunnleggende vitenskapsteoretiske spørsmål om hvilken validi- 
tet førstepersonserfaringer overhodet har som forskningsmateriale. Disse 
spørsmålene er underbelyst i den praktisk-teologiske faglitteraturen vi så 
langt har nevnt. I det følgende skal vi ta for oss disse temaene suksessivt, 
men først skal jeg relatere den pastorale sirkel til noen av de erfaringsba- 
serte kapitlene i denne antologien. 


Diskusjon 

Hvilke støttedisipliner og teologiske perspektiver anvendes i denne boka 
på de teoretiske trinnene av det praktisk-teologiske arbeidet? Først må 
det understrekes at bokas kapitler viser at en konsekvent todeling mel- 
lom samfunnsvitenskapelige og systematisk-teologiske innfallsvinkler, slik 
Swinton og Mowat legger opp til, ikke er tjenlig. Teoritilfanget må nød- 
vendigvis tjene problemstillingen, og en erfaringsbasert tilnærming kan 
reise problemstillinger som fordrer vidt forskjellige faglige ressurser og 
fagsammensetninger. I denne antologien er det likevel noen teoretiske res- 
surser som er gjennomgående, både når det gjelder analytiske og teologisk- 
normative perspektiver. Sekulariseringsteorien til den kanadiske filosofen 
Charles Taylor brukes dels som analyseredskap og dels som fortolknings- 
horisont i kapitlene til Svartvasmo (kap. 12), Husevåg (kap. 13) og Astrup 
(kap. 16). Kjetilstad gjør utstrakt bruk av religionsviteren Kim Knotts 
romteori i sin analyse (kap. 18), og utredningen Det livssynsåpne samfunn 
(NOU 2013: 1) trekkes inn som politisk normativ ressurs av blant annet 
Stålsett (kap. 3), Lunde (kap. 10), Svartvasmo (kap. 12), Husevåg (kap. 13) 
og Tinglum (kap. 15). Blant teologiske ressurser finner vi pastoralteologen 
Manfred Josuttis’ teori om presten som «veileder i hellighetssonen» brukt 
av blant annet Husevåg (kap. 13), Hansen (kap. 14), Tinglum (kap. 15) og 
Astrup (kap. 16). Josuttis' teologi brukes både på et normativt og analytisk 
nivå, og teorien presenteres sammen med Taylors sekulariseringsteori i 
kapittel 4. En viktig normativ ressurs i det teoretiske arbeidet med praksis 
er dessuten ordinasjonsløftet. Det står sentralt i Dokkas bidrag (kap. 5) og 

dessuten hos Astrup (kap. 16) og Kjetilstad (kap. 18). Det brukes for øvrig 
også i drøftingene til Stifoss-Hanssen (kap. 6), Moen (kap. 7), Husevåg 
(kap. 13) og Hansen (kap. 14) samt undertegnede (kap. 4). Disse teoretiske 
ressursene bidrar til sammenheng mellom flere av bokas kapitler, samtidig 
som måten de brukes på, kan variere mellom det hermeneutiske, analytiske 
og normative. 

Kapitlene i denne boka illustrerer hvordan den pastorale sirkelen ikke 
nødvendigvis følges trinn for trinn, men derimot danner et fleksibelt og 
anvendelig utgangspunkt for profesjonsfaglig utforskning av praksisfeltet. 
Det metodiske spørsmålet om hvordan et slikt materiale bearbeides disi- 
plinert innenfor en vitenskapelig ramme, trenger likevel avklaring. Det er 
dette vi skal undersøke i det følgende. Mens Swinton & Mowat argumente- 
rer for at de samfunnsvitenskapelige verktøyene involveres først på det ana- 
lytiske trinnet, skal vi se at den erfaringsbaserte tilnærmingen impliserer 
samfunnsvitenskapelige redskaper allerede fra starten av, nærmere bestemt 
i form av casestudier. Casemetodikken kan bidra til forståelsen av hvor- 
dan praktisk-teologisk profesjonsforskning forholder seg til erfaringsbasert 
kunnskap, og den har dessuten både vitenskapsteoretiske utfordringer og 
forankringspunkter til felles med den praktiske teologien. 


Casestudier 


Den danske samfunnsviteren Bent Flyvbjerg (2011) sier at utgangspunktet 
for å kalle noe en casestudie er at man velger ut én konkret analyseenhet 
og avgrenser denne tydelig fra konteksten rundt (Flyvbjerg, 2011, s. 301). 
Han definerer en casestudie som «[a]n intensive analysis of an individual 
unit (as a person or community) stressing developmental factors in rela- 
tion to environment» (Flyvbjerg, 2011, s. 301). Developmental factors som 
utgjør en enhet, kan for eksempel være en rekke hendelser beskrevet som 
et sammenhengende forløp eller narrativ. Dette tilsvarer fremstillingen av 
en konkret situasjon eller praksiserfaring som er utgangspunktet for den 
pastorale sirkel. Casestudier er intensive i den forstand at den avgrensede 
analyseenheten studeres detaljert og inngående, gjerne ved en kombina- 
sjon av flere perspektiver (Flyvbjerg, 2011, s. 301). Det er konsentrasjonen 
om et partikulært og avgrenset case som gjør det til en casestudie, det 
begrenser ikke tilfanget av teoretiske tilnærminger. Den pastorale sir- 
kelens problemstyrte, åpne og interdisiplinære utforskning av konkrete 
situasjoner harmonerer på sentrale punkter med Flyvbjergs definisjon av 

casestudier. Tilfanget av praktisk-teologiske casestudier vokser (se eksem- 
pelvis Johansen, 2022; Johansen & Schmidt, 2022; Marschner, 2022), og 
Flyvbjergs tenkning om casestudier har direkte påvirket diskusjonen om 
den praktiske teologiens selvforståelse (Miller-McLemore, 2012). Like fullt 
synes «casestudie» innen praktisk teologi å betegne et overordnet ideal 
snarere enn en definert fremgangsmåte, eller uttrykt med Mirella Klomps 
ord, en metodologi heller enn en metode (Klomp, 2022, s. 203, 205). I 
den grad casestudiens metodikk og teorigrunnlag er underbelyst, kan det 
gå ut over evnen til å skjelne mellom ulike former for casestudier, deres 
vitenskapelige forutsetninger og hva de kan anvendes til. 

Casestudier kan ifølge Flyvbjerg deles inn i to hovedkategorier: case 
valgt ut via randomisert seleksjon og case valgt på bakgrunn av informa- 
sjon (Flyvbjerg, 2011, s. 307). Alle case i denne antologien hører til siste 
kategori; casene er valgt på grunn av deres spesifikke innhold. Blant den 
gruppen case som er valgt på bakgrunn av informasjon, skiller Flyvbjerg 
mellom fire typer som brukes til fire ulike formål: 1) Ekstreme/avvikende 
case velges for å utfordre eksisterende forventninger, etablerte teorier 
eller praksiser. At de avviker fra en gitt standard, gjør dem velegnet for 
å teste eksisterende forståelsesrammer og utvikle nye konsepter og teo- 
rier innenfor et felt. 2) Maksimal variasjon består typisk av tre-fire svært 
ulike case som tjener til å dokumentere variasjonen innenfor et område. 
3) Kritiske case brukes gjerne til hypotesetesting. Det er en type case som 
tillater deduktive generaliseringer (hvis noe stemmer for ett case, gjelder 
det majoriteten). 4) Paradigmatiske case er valgt fordi de er typiske tilfeller. 
Dette er case som er valgt fordi de mest karakteristiske trekkene ved en 
type fenomen her kommer til uttrykk (Flyvbjerg, 2011, s. 307-308). Som 
vi skal se, har casene i denne antologien ulike funksjoner, og til sammen 
dekker de størstedelen av spekteret av informasjonsbaserte casestudier som 
Flyvbjerg beskriver. 


Diskusjon 

Fem av bokas kapitler bruker case med en paradigmatisk funksjon: Moens 
case (kap. 7) gir et typisk eksempel på hvordan kryssende lojalitetsbånd 
kan oppstå i en sykehussammenheng. Svartvasmo (kap. 12) åpner med et 
kort case som brukes som paradigmatisk eksempel på en generell endring 
i samfunnet når det gjelder forholdet til religion og hellige rom. Casene til 
Husevåg (kap. 13) og Hansen (kap. 14) er begge konstruerte og beskriver 

typiske elementer i to ulike praksissituasjoner. I det første tilfellet handler 
det om prestens rolle i en suicidsituasjon, og i det andre tilfellet om prestens 
funksjon som pårørendestøtte i forbindelse med en dødsulykke. I antologi- 
ens siste bidrag (kap. 18) beskriver Kjetilstad en livssynsåpen lystennings- 
seremoni i et fengselskapell. Også dette fungerer som et paradigmatisk case, 
og brukes for å utforske de ulike meningslagene og funksjonene som denne 
etablerte formen for praksis har innenfor fengselsmurene. 

Ervik bruker en empirisk undersøkelse som utgangspunkt for sin 
studie (kap. 11). Materialet er imidlertid ikke erfaringsbasert i førsteper- 
sonsperspektiv eller partikulært, men derimot representativt for feltet. 
Vurdert som ett case kan det forstås både som et kritisk case som gir et 
representativt bilde av hvordan sykehusprester forholder seg til jour- 
nalføring, og som et maksimalt variasjon-case som dokumenterer hele 
variasjonen i feltet. 

To kapitler bruker ekstreme eller avvikende case for å videreutvikle eta- 
blerte tankemønstre og praksiser. Astrup (kap. 16) beskriver sin mindful- 
ness-praksis på et studiested, et case som utfordrer etablerte forestillinger 
om pastoral praksis, og som leder til en nylesning av ordinasjonsløftet. 
Caset til studentprest Mæland (kap. 17) består av to analoge erfaringer med 
interreligiøse studentsamtaler som inspirerer henne til å utvikle et helt nytt 
livssynsåpent tilbud på studiestedet. 


Forskningsetikk 


I den foregående drøftingen av casestudier kom det fram at både Hansen 
og Husevåg konstruerte sine paradigmatiske case på bakgrunn av lang 
erfaring i feltet. Formålet med å avstå fra reelle case var å skåne enkelt- 
personer fra å bli gjenkjent. Dermed er vi inne på et viktig etisk aspekt 
ved denne typen praktisk-teologisk profesjonsforskning som er mer utfor- 
drende enn man først kan få inntrykk av. For selv der materialet i denne 
typen casestudier er erfaringer gjort i førstepersonsperspektiv, vil mate- 
rialet indirekte kunne romme informasjon også om andre aktører, perso- 
ner som forskeren er ansvarlig for å forsvare rettighetene til. Knut Ruyter, 
professor i etikk ved Universitetet i Oslo, identifiserer syv forskningse- 
tiske «forsvarslinjer» som ivaretar rettighetene til individ og samfunn i 
forskningsprosjekter. Kort gjengitt består disse av forskerens eget ansvar, 
det frivillige informerte samtykket, den nedadstigende rekke av tillatelig- 
het, avveiningen mellom risiko og nytte, forhåndskontroll av uavhengige 

komiteer, demokratisk kontroll gjennom innsyn, åpenhet og dialog, og til 

sist beskyttelse av forskningsinterne normer (Ruyter, 2017, s. 25-36). Den 

typen case som utforskes i praktisk-teologisk profesjonsforskning, er som 

regel valgt på bakgrunn av informasjon om innholdet i dem. Det betyr i 

praksis at case gjøres til forskningsmateriale post factum, og dermed faller 
også muligheten for informert samtykke bort. Erfaringsbaserte case i før- 
stepersonsperspektiv vanskeliggjør dessuten demokratisk kontroll, åpen- 
het og innsyn, og er heller ikke underlagt kvalitetssikringssystemet SIKT. 
Dermed har man ikke muligheten for ekstern kvalitetssikring av eventuelle 

personopplysninger før prosjektet starter opp. Samlet sett betyr dette at tre 

av Ruyters etiske forsvarslinjer er vanskelige å integrere i den erfaringsba- 
serte forskningen på egen profesjon. Det forskningsetiske ansvaret som 

følger av Forskningsetiske retningslinjer for samfunnsvitenskap og huma- 
niora (De nasjonale forskningsetiske komiteene, 2021) hviler først og fremst 
på forskerens egne skuldre, som Ruyter kaller den «første forsvarslinjen». 
Dette skjerper forskerens ansvar for anonymisering, taushetsplikt og kon- 
fidensialitet i den deskriptive delen av arbeidet, særlig når det gjelder barn 

og personer med redusert samtykkekompetanse (De nasjonale forsknings- 
etiske komiteene, 2021). Ikke alle casestudier lar seg gjennomføre. En viktig 
faktor i vår sammenheng er imidlertid at casets empiriske sannhetsgehalt 
kun er av relativ verdi. Casets viktigste funksjon i praktisk-teologisk fors- 
kning på egen profesjonsutøvelse er den faglige problemstillingen som 

caset reiser for profesjonsutøveren. Den er ikke avhengig av at informa- 
sjonen i caset er sann i dokumenterbar forstand. Et case kan være paradig- 
matisk og sant i den forstand at det illustrerer en typisk situasjon, selv om 

casets konkrete beskrivelse er helt fiktiv. Forsvarslinjen som handler om 

nytte-risiko-vurderinger er viktig her. Som Hansens og Husevågs kapitler 
viser, er rommet for omskrivning og diktning i casebeskrivelsen stort, og 
skal anvendes for å forsvare andre mot risiko. At forskeren kjenner til de 

etiske utfordringene og mulighetene knyttet til denne typen casestudier, 
er av avgjørende betydning. Det handler først og fremst om hensynet til 
de personer som trenger beskyttelse, men også om å ivareta forskerens og 
profesjonens etiske integritet. 

I det foregående har jeg skissert hvordan erfaringsbasert praktisk- 
teologisk forskning kan utfoldes i teori og praksis. Jeg har forsøkt å vise 
hvordan denne formen for praktisk teologi kan konseptualiseres i dialog 
med casestudiemetodikken innenfor samfunnsvitenskapene, og redegjort 
for forskningsetiske implikasjoner av denne formen for praktisk teologi. 

I det følgende skal vi vende oppmerksomheten til vitenskapsteoretiske 
perspektiver, og til et spørsmål av fundamental karakter: Kan erfaringer i 
førstepersonsperspektiv være en valid type forskningsmateriale? 


Det vitenskapelige anstøtet: Erfaringer 
i førstepersonsperspektiv 


Vår erfaringsbaserte tilnærming har støtte i Brownings konseptualisering 
av praktisk-teologisk forskning (Browning, 1991, s. 59-66). Yrkeserfaringer 
er imidlertid subjektivt betingede og angår partikulære hendelser. Innenfor 
samfunnsvitenskapene, hvor den positivistiske tradisjonen har stått sterkt, 
er nettopp disse kvalitetene ved forskningsmaterialet brukt som mål- 
skive for en utbredt kritikk av casestudier som metode (Andersen, 2003, 
s. 12-14). Siden Aristoteles har det vært en utbredt forventning at viten- 
skapelig kunnskap skal være sikker og allmenngyldig. Ex.phil.-studenter 
lærer at en eksakt vitenskap skal kunne etablere kunnskap teoretisk eller 
dedusere den fra etablerte aksiomer, og om kunnskapen etableres på empi- 
risk grunnlag, så skal den være etterprøvbar, falsifiserbar og generaliserbar 
(Gullvåg, 1991, s. 328-344). Disse idealene former de allmenne forestil- 
lingene om forskningsbasert kunnskap. Erfaringer gjort i førstepersons- 
perspektiv er ikke vitenskapelig kunnskap i noen av disse betydningene. 
Vil ikke forskning på egne erfaringer være uvitenskapelig allerede før en 
har kommet i gang? 

Flyvbjerg beskriver hvordan denne innvendingen har vært rettet mot 
casemetodikken, og argumenterer for at den langt på vei hviler på en mis- 
forståelse. Han hevder at studier av individuelle case i motsetning til hva 
mange tror, kan gjøres til utgangspunkt for både generaliserbar kunnskap, 
hypoteseutvikling, hypotesetesting og teoriutvikling (Flyvbjerg, 2011, 
s. 306). Men samtidig forutsetter det at en legger til grunn et annet viten- 
skapssyn enn de såkalt eksakte vitenskapene. Selv plasserer han casestudier 
innenfor en postpositivistisk vitenskapstradisjon med dels gamle røtter: 
«My own efforts at developing a social science suited for this particular 
[post-positivistic] moment have been concentrated on what I call phrone- 
tic social science, named after the ancient Greek term for practical wisdom, 
or common sense, phronesis» (Flyvbjerg, 2011, s. 313). 

Min første oppgave i det følgende vil være å redegjøre for hvor- 
dan undersøkelser av erfaringer gjort i et aktørperspektiv kan plasseres 
innenfor en koherent vitenskapsteoretisk forståelsesramme. Jeg vil i den 

sammenheng gå til fenomenologiens oppgjør med positivismen, dernest 
til hermeneutikkens språklige konstituering av erfaringen, og til sist den 
praktiske fronesis-tradisjonen som Flyvbjerg skriver seg inni. 


Vitenskapsteoretiske forankringspunkter 
Fenomenologi 


Edmund Husserl (1859-1938) ville overkomme vitenskapsidealene som 
dominerte naturvitenskapene, og som hadde gjort seg gjeldende i de 
positivistiske samfunnsvitenskapene etter August Comte, som han mente 
at feilaktig reduserte mennesket til observatør, og virkeligheten til iso- 
lerte objekter. Husserls vitenskapsteori ville ta på alvor at mennesket som 
forsker ikke kan stille seg utenfor den verden det forsker på, men allerede 
er en del av den. Fenomenologien skulle etablere en vei tilbake til tingene 
selv [zu den Sachen selbst], det vil si til fenomenene slik de fremtrer for 
den menneskelige erfaring. Den fenomenologiske erkjennelsen fordrer 
en åpen og ikke-dogmatisk holdning, og tar samtidig på alvor subjektets 
rolle i erfaringen (Henry, 2000/2007, s. 242-243). Subjektets prerefleksive, 
intensjonale forhold til sin livsverden er en forutsetning for at tingene i 
verden kan fremtre som fenomener. Den subjektive erfaringsverdenen 
som positivismen anser som «uvitenskapelig», gjør fenomenologien på 
denne måten til en legitim kilde for vitenskapelig utforskning (Brekke, 
2023, s. 283-285; Østerberg, 1994, s. vi-vii). Maurice Merleau-Ponty 
(1908-1961) videreutvikler fenomenologen ved å gi kroppen epistemo- 
logisk forrang (Østerberg, 1994, s. vi-vii). Hans Kroppens fenomenologi 
(1945/1994) starter som en refleksjon i førstepersonsperspektiv over hvor- 
dan hus, rom og landskap konkret fremtrer for forfatteren selv mens han 
skriver (Merleau-Ponty, 1945/1994, s. 1). Erkjennelsen av fenomenene 
forutsetter en eksistensiell relasjon til tingene (Merleau-Ponty, 1945/1994, 
s. 7-8, 40). Den kroppslige fenomenologien skjerper oppmerksomheten 
om erkjennelsens partikulære, biografiske og situerte betingelser, men 
innebærer også en anerkjennelse av språkets konstituerende rolle i hver- 
dagserfaringen: «Den språklige og intersubjektive verden overrasker oss 
ikke, vi skjelner ikke mellom den og selve verden, og vi reflekterer i 
en allerede talt og talende verden» (Merleau-Ponty, 1945/1994, s. 150). 
Merleau-Ponty bringer med dette fenomenologien i retning av herme- 
neutikken og den vitenskapsteoretiske retningen som kalles hermeneu- 
tisk fenomenologi. 

Hermeneutikk 


Den kanadiske filosofen Charles Taylor kaller språkforståelsen som kjen- 
netegner naturvitenskapene og positivismen, for «innrammingsteorier» 
(enframing theories) (Taylor, 2016). Man antar her at språket først og fremst 
er et kommunikasjonsverktøy, og at den erfarbare verden er en gitt, objek- 
tiv virkelighet. Dette synet kontrasterer han med det han kaller «konsti- 
tusjonsteorier» (constitutive theories). Sistnevnte vil tilskrive språket en 
primær rolle for erfaringen ved å hevde at språket bidrar til å konstituere 
erfaringen av fenomenene. Fenomenene, slik de fremstår for oss, er alltid 
allerede farget av språket, og de er kontekstavhengige (Taylor 2016, s. 3-5). 
Hermeneutikken blir ufrakommelig ikke bare i fortolkningen av fenome- 
nene, men i forståelsen av hva et fenomen er. Hermeneutikk betyr fortol- 
kningskunst. I den filosofiske tradisjonen etter Friedrich Schleiermacher 
(1768-1834) er hermeneutikken opptatt av tekstfortolkning. Den har røtter 
i teologiens refleksjon rundt premissene for eksegese av bibelske tekster. 
Med blant annet Husserl-eleven Martin Heidegger (1889-1976) trekkes her- 
meneutikken i retning av fenomenologien. «Språket er Værens hus. I dens 
husvære bor mennesket», sier han i Brev om humanismen (Heidegger, 2003, 
5). Heideggers elev Hans-Georg Gadamer (1900-2002) gjør hermeneu- 
tikken gjeldende for hele den menneskelige livsverden: «Måten vi erfarer 
hverandre på, måten vi erfarer historiske tradisjoner på, måten vi erfarer 
den naturlige gitthet av vår eksistens og vår verden på, konstituerer et sant 
hermeneutisk univers, som vi ikke er innesperret i, men som vi er åpnet 
opp mot» (Gadamer, 1993, s. xxiv, min overs.). Nye ord og måter å språklig- 
gjøre erfaringer på åpner fenomenene opp for oss og bidrar til at verden 
erfares på nye måter. Den tette koblingen mellom fenomenologi og her- 
meneutikk i tenkningen til Gadamer som videreføres av Paul Riceour og 
Charles Taylor, betegnes gjerne som hermeneutisk fenomenologi (Brekke, 
2023, s. 186, 198). 

Den fortolkende erfaringen skjer for Gadamer alltid i førstepersonsper- 
spektiv og er forankret i konkrete og partikulære situasjoner. I den grad en 
hermeneutisk fenomenologi kan avføde generelle eller universelle innsikter, 
er det gjennom refleksjon over situasjonsbestemte erfaringer gjort i første- 
personsperspektiv (Gadamer, 1993, s. 556-557). Han kaller den hermeneu- 
tiske virkelighetserfaring en form for praktisk kunnskap. Gadamer står her 
i gjeld til Aristoteles" teori om praktisk klokskap, gr. fronesis (ppovnots), 
som også den praktiske teologen Don Browning og samfunnsviteren Bent 

Flyvbjerg legger til grunn (Browning 1991, s. 11; Flyvbjerg, 2011, s. 313). I det 
følgende skal vi se hvordan fronesis-tenkningen supplerer den hermeneu- 
tiske fenomenologien, som er opptatt av erkjennelse, med en etisk og hand- 
lingsrettet dimensjon som har stor overføringsverdi til praktisk teologi. 


Praktisk klokskap (fronesis) 


Praktisk klokskap har samme objekt som erfaringsbasert kunnskap, sier 
Aristoteles, men en annen funksjon. Begge omhandler spørsmål det ikke 
finnes intuitive, teoretiske eller allmenngyldige svar på, knyttet til parti- 
kulære situasjoner og kontekstavhengige erfaringer som relateres til hver- 
andre gjennom likheter eller analogislutninger (Aristotle, 2001, s. 1030). 
Det er en type vurderingsevne som øker med mengden erfaring, og 
som blant annet leger og sjøfarere er avhengige av for å ta riktige beslut- 
ninger i nye situasjoner. Der den hermeneutiske fenomenologien etablerer 
vitenskapsteoretiske begrunnelser for å kunne ta partikulære erfaringer 
på alvor som materiale for vitenskapelig utforskning, bidrar Aristoteles' 
fronesis-begrep til å knytte den erfaringsbaserte kunnskapen til praktisk 
handling: Det epistemologiske knyttes til det etiske. «[D]et er umulig å 
være praktisk klok uten å være god», sier Aristoteles i Den nikomakiske 
etikk (Aristotle, 2001, s. 1035). Praktisk klokskap har den riktige handling 
for øye. Praktisk klokskap vil ikke si å avlede riktige handlinger direkte fra 
de riktige prinsippene, for det er oftest ikke mulig i komplekse praktiske 
situasjoner. Derfor er det mer riktig å si at praktisk klokskap baserer seg 
på skjønn. Fronesis er kunsten å virkeliggjøre etiske prinsipper i konkrete 
situasjoner ved hjelp av skjønn, noe som for Aristoteles er det samme som 
dygd (Aristotle, 2001, s. 1036). 

Praktisk prestetjeneste er alltid situasjonsbestemt og samtidig relatert 
til normative og etiske spørsmål. Den er alltid partikulær og samtidig 
relatert til lignende situasjoner, og den involverer alltid både subjektive 
erfaringer og intersubjektive språklige fortolkninger. Kombinasjonen av 
de tre vitenskapsteoretiske forankringspunktene nevnt over, innebærer 
et brudd med naturvitenskapelige og positivistiske vitenskapsidealer som 
dominerer den folkelige oppfatningen av vitenskap. Det alternative viten- 
skapssynet anerkjenner validiteten av erfaringer i førstepersonsperspek- 
tiv, anerkjenner at erfaringen er språklig konstituert, og at praksisfeltet 
er forskningens startsted og endestasjon. Det er et vitenskapssyn som 
kan kalles både pre- og postpositivistisk, og som tilfører den enkelte 

prest faglige redskaper for å videreutvikle sin profesjonskunnskap og sin 
profesjonelle praksis. 


Diskusjon 

De fleste bidragene i denne antologien kan relateres til de vitenskapsteo- 
retiske rammene som er tegnet opp i det foregående, også de bidragene 
som ikke anvender den pastorale sirkel eller kan forstås som casestudier. 
Dokkas embetsteologiske bidrag (kap. 5) er et eksempel på dette, når 
han tar utgangspunkt i egne erfaringer som menighetsprest, pleieassis- 
tent og vaskehjelp. De konkrete og forskjelligartede erfaringene av hva 
institusjonstjeneste handler om i praksis, veves sammen med teoretiske 
og prinsipielle innsikter i Dokkas drøfting av prestens profesjonsforstå- 
else. Sammenvevingen av yrkeserfaring og teori gjelder også Grung og 
Lillebøs kapittel om profesjonell samtalekompetanse (kap. 9), som kombi- 
nerer personlige erfaringer fra Universitetet i Oslo med faglige perspektiver 
på samtaletjeneste i praksis. Lunde kombinerer i sitt kapittel (kap. 10) et 
erfaringsbasert aktørperspektiv med teoretiske redegjørelser rundt utvik- 
lingen av Forsvarets feltpresttjeneste. De øvrige kapitlene som tar i bruk 
egne situasjonsbeskrivelser, gjør dette innenfor rammene av den pastorale 
sirkel, og er allerede redegjort for i tilknytning til casearbeidmetodikken. 
De erfaringsbaserte bidragene i denne boka, uavhengig av sjanger, forut- 
setter vitenskapsteoretiske premisser som gjør det mulig å anvende prak- 
tisk kunnskap i førstepersonsperspektiv, for å øke innsikten i profesjonell 
praksis og å forbedre den. De metodologiske og vitenskapsteoretiske rede- 
gjørelsene i dette kapittelet skal avslutningsvis brukes for å peke på noen 
sammenfall mellom praktisk-teologisk profesjonsforskning og det tverrdi- 
siplinære feltet som kalles praktisk kunnskap innen profesjonsforskningen. 


Praktisk profesjonskunnskap 


«Theory is always embedded in practice», hevder Browning i A fundamen- 
tal practical theology (Browning, 1991, s. 9). Teori manifesterer seg ikke bare 
gjennom tanker og bøker, men gjennomsyrer det menneskelige praksisfel- 
tet. Endringene i praksisfeltet skjer ofte forut for den artikulerte teoriutvik- 
lingen og betinger denne. Den faglige utforskningen av praksissituasjoner 
kan både stimulere teoriutviklingen og forbedre pastorale praksiser. Boka 
Praktisk kunnskap som profesjonsforskning (McGuirck & Methi, 2015) har 

et tilsvarende utgangspunkt og setter den profesjonelles egne yrkeserfaring 

i sentrum for kunnskapsutviklingen. Forskningen bør starte i konkrete 

situasjoner, gjengitt i form av praksisnarrativer, som kan brukes til å utvikle 

profesjonskunnskapen (McGuirck & Methi, 2015, s. 9-12). Boka nevner 
ikke casestudier eksplisitt, men kan i praksis sies å forutsette en tilsva- 
rende casemetodikk som er redegjort for i dette kapittelet. Denne formen 

for profesjonsforskning bygger videre på det aristoteliske kunnskapssynet 

knyttet til fronesis (McGuirck & Methi, 2015, s. 19, 26-29). Forankringen i 

Aristoteles' fronesis-filosofi var som sagt også en fellesnevner for Flyvbjerg, 
Gadamer og Browning. I det praktisk-teologiske arbeidet utgjør fronesis 

et bindeledd mellom de samfunnsvitenskapelige og de humanistiske fag- 
tradisjonene, og dette synes også å være tilfellet for Praktisk kunnskap som 

profesjonsforskning. Boka oppgir en vitenskapsteoretisk basis i fenomeno- 
logien som legger til rette for at profesjonsbærerne kan jobbe vitenskapelig 

med egne erfaringer (McGuirck & Methi, 2015, s. 20). Med referanse til 

fenomenologen Dan Zahavi understreker Svein Haugsgjerd at erfaringen i 

førstepersonsperspektiv er sanselig tilgjengelig der og da for den det gjelder, 
uten at andre har «innsyn» i hva den rommer (Haugsgjerd, 2015, s. 157). 
I forlengelsen av Haugsgjerds redegjørelse, som er i tråd med forståelsen 

som denne antologien legger til grunn, må vi også være oppmerksomme 

på at erfaringen farges av sin forståelseshorisont og språklige kontekst i 

første omgang. I andre omgang trenger den å språkliggjøres for å bli et 

stykke objektivt tilgjengelig materiale som kan utforskes gjennom språ- 
ket. Praktisk kunnskap som profesjonsforskning impliserer med andre ord 

også et ufrakommelig hermeneutisk arbeid. Selv om McGuirck og Methis 

bidrag til praktisk kunnskap som profesjonsforskning ikke følger de samme 

metodologiske føringene som praktisk-teologisk arbeid, er det betydelige 

likheter å spore. Det gjelder de to fagfeltenes praksisrettede utgangspunkt 

og formål, deres metodologiske forutsetninger og vitenskapsteoretiske for- 
ankring. I lys av dette feltet synes de tverrfaglige mulighetene som ligger 
i praktisk teologi som profesjonsforskning å være løfterike med tanke på 

videre fagutvikling. 


Oppsummering 


Dette kapittelet har redegjort for noen av de vitenskapsteoretiske forut- 
setningene for praktisk teologi forstått som praktisk-teologisk profesjons- 
forskning. Det er et faglig arbeid som legger til rette for at yrkeserfaringer 

i førstepersonsperpektiv anvendes som forskningsmateriale. Denne typen 
materiale forutsetter en ikke-positivistisk vitenskapsteoretisk forankring. 
En slik forankring finnes i fenomenologien, hermeneutikken og fronesis- 
filosofien, tre vitenskapsteoretiske tradisjoner som med fordel kan kom- 
bineres i praktisk-teologiske profesjonsstudier. Den praktisk-teologiske 
metodikken kan på sin side konseptualiseres ved hjelp av samfunnsviten- 
skapenes casestudier. Praktisk-teologisk forskning på egen profesjonsutø- 
velse reiser samtidig forskningsetiske spørsmål som forskeren må forholde 
seg til. Casene kan utforskes med en rekke forskjellige vitenskapelige 
redskaper, og den aktuelle fagkombinasjonen vil bestemmes av den gitte 
problemstillingen. Den overordnede fremgangsmåten, som kalles den pas- 
torale sirkel, har vist seg å være et fleksibelt utgangspunkt for denne typen 
arbeid, som fremfor alt sikrer at kunnskapsproduksjonen forankres i prak- 
sisfeltet og til slutt føres tilbake til det. Kombinasjonen av hermeneutiske 
og kritisk-normative perspektiver utgjør en fronetisk form for kunnskap, 
innrettet mot kontinuerlig bevisstgjøring og forbedring av praksis. 

Fra statskirkelig anstaltprest til 
spesialprest i livssynsåpent samfunn 


Per Kristian Aschim Førsteamanuensis II, MF vitenskapelig høyskole og fagsjef i Presteforeningen 


Abstract: This chapter gives an overview of the development of chaplaincy in pub- 
lic institutions in (Denmark-)Norway from the reformation until the present. The 
presentation divides the development into four phases and differentiates between 
four different purposes in specialized pastoral care in public institutions. The four 
different purposes can be said to be emphasized in the four different phases. The 
presentation concentrates mainly on prison and healthcare chaplaincy, while 
student and military chaplaincy is only briefly touched upon. The first phase 
(1536-1850) was emphasizing the kings religious care for his subjects through the 
State Church clergy, also when in jail or hospital. The second phase (1850-1975) 
was a phase of professionalization and specialization. The specializing of prison 
chaplaincy was related to the development of correctional treatment of the pris- 
oners in cell prisons. The specializing of healthcare chaplaincy was connected 
to the development in the institutions of somatic and psychiatric healthcare. The 
third phase was a phase of organizational change and expansion (1975-2000), and 
emphasized the citizens, prisoners and patients, right to religious practice, the 
state's and the public institutions’ obligation to provide spiritual care, and conse- 
quently the need for more positions for prison and healthcare chaplains. In the 
most recent development of a pluralistic society open to a diversity of religious 
and life stance practices (the 2000s), the emphasis has been on existential care 
as part of a holistic care, alongside the care for the right to religious practice for 
prisoners, patients, and their relatives, Leading to more pluralized chaplaincies 
in public institutions. 


Keywords: chaplaincy, public institutions, state religion, freedom of religion, 
religious practice, existential care 

Innledning 


Det er en lang vei fra reformasjonstidens og eneveldets religionsmonopol 
til dagens samfunn med religionsfrihet og idealet om «det livssynsåpne 
samfunn». Hele tiden har det vært en kirkelig tjeneste i anstalter for syke og 
fattige og i straffeanstalter, eller i institusjoner i helsevesenet, sosialvesenet 
og kriminalomsorgen, som vi ville si i dag. Kirkens omsorg for syke, fattige 
og fengslede har historisk som oftest blitt ivaretatt av de ordinære sokne- 
prestene, men ved større anstalter, eller i byer med flere anstalter, kunne 
det opprettes egne embeter for «anstaltprester». Fra midten av 1970-tallet 
ble betegnelsen avløst av «institusjonsprester», før det på 2000-tallet ble 
vanlig å bruke betegnelsen «spesialprester». På 2000-tallet har det også blitt 
ansatt representanter for andre tros- og livssynssamfunn for å ivareta en 
tilsvarende religions- og livssynstjeneste i offentlige institusjoner som det 
Den norske kirkes prester gjør. 

Tjenesten var i tidligere tider et uttrykk for at ingen skulle være 
utenfor kirkens og kongens religiøse omsorg - og disiplinering for 
straffeanstaltenes vedkommende. Gudstjenester med forkynnelse og 
sakramentsforvaltning, kirkelige handlinger, sjelesorg, og i noen til- 
feller kirkelig undervisning, skulle være tilgjengelig for de innlagte og 
innsatte. Allerede fra 1850-tallet ble det behov for en mer spesialisert 
institusjonstilpasset prestetjeneste i fengslene med innføringen av isola- 
sjonsfengselet. Fra opprettelsen av Gaustad sinnssykeasyl i 1855 begynte 
en viss spesialisering av prestetjenesten i det vi i dag kaller psykiatrien, 
men det gikk lang tid før det fra omkring 1950 skjedde en faglig utvikling 
og spesialisering av sykehuspresttjenesten i retning av en pastoralklinisk 
tjeneste. Fra samme tid, omkring 1950, sluttet Norge seg til internasjonale 
konvensjoner hvor religionsfrihet ble regnet som en menneskerettighet. 
Men det var ikke før de demografiske endringene med økt innvandring 
til Norge hadde bidratt til større religions- og livssynsmessig mangfold i 
befolkningen, at diskusjonen kom opp om hvordan eksistensielle spørs- 
mål, religion og livssyn kunne ivaretas for alle i offentlige institusjoner. 
Spørsmålet om livssynsmangfoldig eller livssynsåpen religions- og livs- 
synstjeneste i offentlige institusjoner kom for alvor på dagsordenen på 
2000-tallet. 

Det har også vært organisert egne menigheter og egen prestetjeneste 
for militært personell, og i nyere tid prestetjeneste blant studenter. Disse 
tjenestene har en noe annen kirkelig begrunnelse enn prestetjenesten 

blant syke og i fengsler, som kan utledes fra Det nye testamente, Matteus 
25,36: «..., jeg var syk, og dere så til meg; jeg var i fengsel, og dere besøkte 
meg.» På den annen side kan feltpresttjeneste begrunnes menneske- 
rettslig ut fra retten til fri religions- og livssynsutøvelse, på linje med 
sykehus- og fengselspresttjenestene. Studentpresttjenesten har vært mer 
pragmatisk begrunnet, som kirkelig nærvær for en gruppe i en særlig 
livssituasjon. 

Spesialpresttjenestenes historie er i liten grad beskrevet i sammenheng. 
Dette kapittelet må betraktes som et første forsøk på å tegne noen linjer i 
denne historien og gi en oversikt. Etter en redegjørelse for utviklingen 
i antall spesialprester og utviklingen i terminologi skisseres en utvikling i fire 
faser: Den statskirkelige anstaltpresten (1536-1850), profesjonalisering og 
spesialisering av prestetjenestene i offentlige institusjoner (1850-1975), end- 
ring i organisering og ekspansjon (1975-2000) og spesialpresttjenestene i det 
livssynsapne eller livssynsmangfoldige samfunn (2000-tallet). Endringene 
i spesialpresttjenestene speiler dels den religionspolitiske utviklingen, dels 
utviklingen av de offentlige institusjonene og dels utviklingen i forståelsen 
av prestetjenesten og prestetjenestens rolle i institusjonskontekstene, noe 
som har gitt seg utslag i profesjonaliseringen og spesialiseringen av preste- 
tjenestene i institusjonene. 

I den følgende framstillingen vil tyngdepunktet ligge på prestetjeneste 
i sykehus og fengsler, mens studentpresttjenesten og prestetjeneste i for- 
svaret gis mindre plass. Andre typer spesialisert prestetjeneste som ikke 
har vært rettet mot denne typen institusjoner, er holdt utenfor i arbeidet, 
slik som for eksempel anleggsprester og sesongbundet prestetjeneste knyt- 
tet til fiskeriene (Hansson, 1935, s. 74). Det har heller ikke vært mulig å 
følge utbyggingen av og utviklingen i de offentlige institusjonene, altså 
utviklingen i omgivelsene spesialpresttjenesten fant og finner sted innenfor, 
systematisk i denne omgang. 

Framstillingen vil ta utgangspunkt i omfanget og utbyggingen av de 
spesialiserte prestetjenestene, og ta for seg endringene i lovgivning og 
religionspolitikk, i spesialpresttjenestenes funksjon, rolle og hensikt, i fag- 
utvikling, og endelig endringene i retning av en mer livssynsplural eller 
livssynsåpen prestetjeneste. Gjennom framstillingen ønsker jeg å vise 
hvordan det var en faglig og funksjonelt spesialisert prestetjeneste som på 
ulike måter var integrert i de offentlige samfunnsinstitusjonene, og med 
røtter i en statskirkelig orden, som skulle åpnes i livssynsåpen retning på 
2000-tallet. 

Offentlige og kirkelige utredninger utgjør en sentral del av kildemateria- 
let. Dels inneholder de kartlegginger som gir oversikt over antall stillinger 
og spesialprestenes virksomhet på visse tidspunkter i utviklingen, dels gir 
de uttrykk for den (religions)politiske forståelsen av tjenesten, dels gir de 
grunnlag for politikk på feltet som får betydning både for utviklingen i 
antall stillinger og for spesialpresttjenestenes funksjon, rolle og hensikt. 
Disse utredningene har vært lite kjent, er til dels vanskelige å finne, og har 
etter min oppfatning spilt en større rolle for utviklingen enn man til nå har 
vært klar over. Andre tilnærminger kunne vært valgt. Studentpresttjenesten 
og feltpresttjenesten kunne vært trukket mer inn. Det kunne vært lagt mer 
vekt på å få fram spesialprestenes praksis i institusjonene og hvordan denne 
endres over tid. Dette ville krevd prioritering av arbeid med andre typer 
kildemateriale og ville ført til en mer omfattende framstilling. Disse lin- 
jene i spesialpresttjenestenes historie får stå som en oppfordring til videre 
forskning på feltet. 


Forskningsstatus 


Prestetjenesten i Forsvaret er den eneste av spesialpresttjenestene som har 
fått en samlet historieframstilling (Lunde, 2003). Denne framstillingen er 
siden supplert med studier av overgangen fra feltprestkorps til tros- og 
livssynskorps (Lunde, 2021; Mæland & Lunde, 2017; Lunde, kapittel 10 i 
denne boka). Det finnes lite eller ingen forskningslitteratur som behandler 
historien til prestetjenesten i fengsler, sykehus og høyere utdanningsinsti- 
tusjoner i sammenheng. 

Når det gjelder fengselspresttjenesten, finnes en del spredte bidrag i 
enkeltinstitusjoners historie og i framstillinger av straffesystemets og feng- 
selsvesenets historie i ulike perioder. Sentrale eksempler på slike studier 
er Peter Scharff Smiths framstilling av danske forhold med relevans for 
utviklingen i Norge i det han benevner «Det moderne fængselsvæsens 
gennembrud 1770-1870» (Smith, 2003), Espen Schaannings framstilling av 
Botsfengselets historie (Schaanning, 2007a) og samme forfatters artikkel 
om prestetjenesten ved Botsfengslet (Schaanning, 2007b). Når det gjelder 
den nyeste tiden med utvikling av et mer livssynspluralistisk samfunn og 
endringer i prinsipiell begrunnelse og organisering av fengselspresttjenes- 
ten, er dette behandlet i flere publikasjoner av Inger Furseth (Furseth, 2001, 
2006, 2014; Furseth & Kühle, 2011) samt i en oversiktsartikkel av Helge 
Årsheim (Årsheim, 2020, se også Årsheim i denne boka). Innføringen 


FRA STATSKIRKELIG ANSTALTPREST TIL SPESIALPREST I LIVSSYNSÅPENT SAMFUNN 


av importmodellen, også når det gjelder religiøse tjenester - særlig pre- 
stetjenesten, er omtalt av Inger Marie Fridhov og Torfinn Langelid (2017, 
s. 265-266). I en utredning fra 1994 om organisering av prestetjenesten i 
fengslene (Fridhov et al., 1994) bygde den historiske framstillingen på en 
mellomfagsoppgave i kriminologi av Ingjerd T. G. Kvarme som særlig tok 
for seg perioden 1851-1991 (Kvarme, 1991). En nyttig oversikt, skjønt ikke 
egentlig et forskningsbidrag, er oversikten Fengselsvesenet utarbeidet i 
1904 over utviklingen av Fengselsvesenet i Norge på 1800-tallet, Meddelelser 
om Det norske Fængselsvæsen i det 19de Aarhundrede (Meddelelser, 1904). 
Den omtaler også utviklingen av prestetjenesten i fengslene. 

For helsevesenets del finnes det noen få bidrag som kort behandler syke- 
huspresttjenestens historie ved enkelte sykehus, ofte knyttet til jubileums- 
historier (Bloch-Hoell, 1968; Farsund, 1980; Mamen, 1955). Nyere bidrag 
om sykehuspresttjenesten har stort sett lite fokus på historien, med unntak 
av visse utviklingstrekk de siste 50-70 år (Danbolt & Stifoss-Hanssen, 2020; 
Kolstad & Os, 2002; Stifoss-Hanssen et al., 2019, jf. også Stendal, 2013). En 
ny mer populærfaglig framstilling av Ståle Vansvik gir en oversikt, men 
ikke fullstendig, for utbyggingen og utviklingen av sykehuspresttjenesten 
i Norge fra 1800-tallet og framover (Vansvik, 2023). Framveksten av pas- 
toralklinisk utdanning er beskrevet i flere artikler (Høydal, 1975; Teigen, 
1986). 

Studentpresttjenestens historie er ikke behandlet forskningsmessig i 
norsk sammenheng så langt jeg kjenner til.’ Det finnes heller ikke samlede 
framstillinger av spesialpresttjenestenes historie i Norge. 


Utvikling i antall stillinger 


Ifølge historikeren Dagfinn Mannsåkers oversikt over «[p]restar i funksjon 
1750-1910», var det tre anstaltprester i Norge i 1750, to i 1800, en i 1815 og 
1825, ingen i 1835, men fire i 1845 (Mannsåker, 1954, s. 21). Ifølge Norges 
Statskalender var det fire anstaltprester i 1816, hvorav tre var kombinert 
med menighetstjeneste. To av prestene kombinerte tjeneste ved hospital 
og tukthus: 


1 Enkelte historiske opplysninger finnes spredt hos Fjellbu, 1926, 1960; Grønningsæter, 1969; Hestvold, 
1987; Kvalsnes et al., 1989; Naterstad, 1996. 

-  Opsloe Menighed og Hospital, samt Christiania Tugthus 
- Præst ved Hospitalet og Sognepræst til Aarstad (Bergen) 
- Sognepræst til Vor Frues Kirkes Menighed og Prædikant paa 


Munkholmen (Trondheim) 


- Præst ved Hospitalet og Tugthuset, og Prædikant i Angellstuerne 


(Trondheim) 
(Kongeriget Norges Hof- og Stats-Calender, 1816, s. 153, 170, 175). 


I 1844 var det like mange, fire anstaltprester, men nå var bare én av fire stil- 
linger kombinert med menighet (Aarstad, Bergen). Stillingen i Christiania 
omfattet nå slaveriet på Akershus festning og tukthuset. I Bergen var det 
kommet en ny stilling ved tukthuset og Bergens festnings slaveri ved siden 
av hospitalpresten, mens det i Trondheim nå var bare én stilling, som til 
gjengjeld kunne konsentrere seg fullt og helt om anstaltene (Kongeriget 
Norges Stats-Calender, 1844, s. 106, 122, 126). Fram til 1875 økte antall 
anstaltprester til 12, og holdt seg omkring dette nivået fram til 1910. 


Tabell 1 Anstaltprester 1750-1910 


1750 1800 1815 1825 1835 1845 1855 1865 1875 1890 1900 1910 
Anstaltprestar 3 2 1 1 0 4 7 9 12 12 13 12 


Kilde: Mannsåker, 1954, s. 21 (utdrag av tabell). 
Antallet økte svakt de neste femti årene. I 1955 var det 12 heltids syke- 
huspreststillinger i offentlige sykehus. I tillegg var det ca. 7 stillinger ved 
private sykehus (Frøshaug et al., 1955). Det var på denne tiden fem feng- 
selspreststillinger, men tre av disse var kombinasjonsstillinger med sykehus 
(Årbok for Den norske kirke, 1953, s. 57-74). 


Tabell 2 Spesialpreststillinger, Den norske kirke — antall stillinger (både heltid og deltid) 


1955 1961 1971 1984 1997 2005 2012 2022 


Sykehus, sykehjem, offentlig 12 12 22 54 104 114 99 78-83 
Sykehus, sykehjem, privat (ca.) 7 7 10 10 10 22 26 20** 
Fengsel 5s 7 5 6 16 26 35 34 
Studentprest 1 1 2 12 12 17 21 


Kilder: Frøshaug et al., 1955; Lunde, 2022; Årbok for Den norske kirke, 
1953, 1961, 1971, 1984, 1997, 2005, 2012; 


* Derav tre kombinerte fengselsprest- og sykehuspreststillinger (1953). 

** 13 prestestillinger ved private diakonale sykehus. I tillegg kommer 2 prester ved andre 
helseinstitusjoner og prester ansatt i sykehjem o.l. i Kirkens bymisjon (Lunde, 2022, s. 7). Antallet 
er et anslag. 

Ved å telle antall stillinger oppgitt i Årbok for Den norske kirke kan vi se 
at antall sykehuspreststillinger ved offentlige sykehus økte noe fra 1961 
til 1971. Så kom en betydelig ekspansjon på 1970-1990-tallet, med den 
største økningen i siste halvdel av 1980-tallet og første halvdel av 1990- 
tallet. Toppen ble nådd omkring 2005, med 114 offentlige sykehus- og 
sykehjemsprester. Etter 2005 har antall stillinger sunket. Økningen i antall 
fengselsprester og studentprester kom noe senere. Her begynner økningen 
for alvor en gang mellom 1984 og 1997. Antall fengselsprester økte mye 
fram til 2012, for så å flate ut. Antall studentprester økte fram mot 1997, 
sto så stille i perioden 1997 til 2005, men har økt siden, også i perioden 
2012 til 2022. 

I tillegg til stillingene i offentlige institusjoner, er det en rekke stillinger 
ved private institusjoner eller finansiert av private organisasjoner. I helse- 
sektoren lå antallet private stillinger på fra 7 til 10 i perioden 1961 til 1997. 
Deretter økte antallet til 26 i 2012. Tallene for 2022 er hentet fra utredningen 
Kirkelig tjeneste i samfunnsinstitusjoner (Lunde, 2022, s. 7-8). Den har ikke 
fullstendig oversikt over stillinger ved private institusjoner, men det kan 
se ut til å være en liten nedgang. Det er om lag 6 studentpreststillinger ved 
private institusjoner. 

Årbok for Den norske kirke oppgir ikke om det er heltids- eller deltids- 
stillinger. Utredningen fra 2022 har ikke opplysninger om dette når det 
gjelder helsesektoren. Når det gjelder fengselsprestene, er det 24 heltids- og 
10 deltidsstillinger. Blant studentprestene ansatt av Den norske kirke er det 
19 årsverk fordelt på 21 stillinger i 2022 (Lunde, 2022, s. 8). 

I 2022 er det i tillegg ca. 6 diakoner i helsesektoren, 1 studentdiakon 
(Lunde, 2022, s. 7-8) og I fengselsdiakon.” 

I tillegg til prester fra Den norske kirke oppgir utredningen fra 2022 at 
det er 10 stillinger i helsevesenet som skal ivareta muslimer, humanister 
og andre. I fengslene har Frelsesarmeen et fengselsarbeid med om lag 10 
fengselskapellaner, og Den katolske kirke har en prest med særlig ansvar 
for oppfølging av katolske innsatte i Østlandsområdet. På universite- 
ter og høyskoler er det tre samtalepartnere i tillegg til studentprestene. 
I Forsvaret tjenestegjør i 2022 48 prester fra Den norske kirke, 6 pre- 
ster/pastorer fra andre kirkesamfunn, to felthumanister og en feltimam. 


2 Muntlig opplysning om fengselsdiakon fra tidligere generalsekretær Leiv Sigmund Hope i Diakonforbundet. 

I tillegg er det 30 heimevernsprester på deltid. To av disse er fra Den 
katolske kirke (Lunde, 2022, s. 7-8). 

Den videre framstillingen har særlig perioder med betydningsfulle 
økninger i antall spesialpreststillinger for øye, og søker å få fram bakgrun- 
nen for disse økningene, først særlig i antall fengselsprester fra 1850-tallet 
og framover, deretter den først forsiktige, så kraftige økningen i antall syke- 
husprester fra slutten av 1950-årene av, og særlig fra 1970- til 1990-tallet, og 
til slutt den betydelige økningen i antall fengselsprester fra 1990-tallet. 


Terminologi: Anstaltprest, institusjonsprest, 
spesialprest 


Anstaltprest var samlebetegnelsen fram til 1970-tallet. I offentlig språkbruk 

endres terminologien i 1976. Da vedtok Stortinget å gå over til betegnel- 
sen institusjonsprest, som man mente var mer i samsvar med alminne- 
lig språkbruk. «’Anstaltprest’ blir ‘institusjonsprest’», kunne Aftenposten 
melde 21. februar 1976, etter at Stortinget to dager tidligere behandlet 
endringer i «lov av 5. april 1957 om geistlige embets- og tjenestemenns 
lønnsforhold m.v.».* Overgangen kan avleses fra utredningen om Stat og 
kirke (NOU 1975: 30, s. 181) som bruker «anstaltprest», til utredningen 
om Prestenes etterutdanning året etter (NOU 1976: 25, s. 62), som bruker 
«institusjonsprest». Allerede tre år tidligere ble betegnelsen «institusjons- 
prest» brukt i en stillingsannonse. Det gjaldt «Institusjonsprest til Oslo 
Indremisjon», en stilling hos en privat aktør som skulle betjene en del 
sosiale institusjoner (Luthersk Kirketidende, 1973, s. 70). 

Betegnelsen spesialprest ble offentlig språkbruk da stillingskoden «1465 
Spesialprest» ble opprettet i Hovedtariffavtalen i Staten i 2002. Den erstattet 
da stillingskoder for sykehusprest og fengselsprest. Første gang stillingsko- 
den er nevnt i en utlysning i Luthersk Kirketidende er i august 2002 (s. 376). 
Men allerede på 1970-tallet bruker Kirkerådets hefte Tjenester og stillinger i 
Den norske kirke (1976/1978, 2. utgave 1981) uttrykket «prest i spesialtjeneste» 
om «feltprester, prest ved institusjoner (fengsler, sykehus o.1.), døveprest, 


3 Sjømannskirken har dessuten 4 studentprester og en studentdiakon som arbeider blant norske studenter 
i utlandet (Lunde, 2022, s. 8). 
4 Innst. O. nr. 32 (1975-1976), s. 3; Odelstingstidende (1975-1976), s. 191. 

prest i frivillige kristelige organisasjoner, stiftskapellan med spesialoppdrag» 
(Kirkerådet, 1981, s. 15).° 


Statskirkelig anstaltprest (1536-1850) 


Sa lenge prestetjenesten i anstaltene eller de offentlige institusjonene 

gikk ut pa å gjøre kirkens gudstjeneste, forkynnelse, sakramentsforvalt- 
ning, sjelesorg, kirkelige handlinger og kirkelige undervisning tilgjengelig 

for de innlagte og innsatte, kunne det gi god mening å regne anstaltenes 

(institusjonenes) beboere til sokneprestenes eller andre menighetspresters 

ansvarsområde. Det var bare der det var store, eller mange, anstalter at det 

ble funnet hensiktsmessig å opprette egne presteembeter for anstaltene. 

Den første kongelige begrunnelsen for anstaltprester var praktisk: «for at 
de fattige ikke må lide noen skade, om det ble nødvendig å gi sakramentet 
eller trøste noen som måtte dø om natten», slik det står i Kirkeordinansen 
fra 1537. Derfor skulle «[s]tore hospitaler som ligger noe langt fra kjøpste- 
dene (...) selv holde og lønne sine prester». Andre hospitaler skulle iva- 
retas av menighetsprestene, «predikerne», som de benevnes i ordinansen. 
I Norge før ca. 1850 ble det bare opprettet anstaltpresteembeter i de store 
byene, Oslo, Bergen og Trondheim. Vi merker oss hva som er prestenes 
oppgaver overfor de fattige og syke: «Besøke dem, trøste den vennlig med 
Guds ord, undervise dem, gi sakramentet.» Et visst beredskapselement 
er også inne: om de «måtte dø om natten» (Ellingsen, 2017, s. 87-89, 113). 
Hospitaler kunne på reformasjonstiden være både fattighus og sykehus, og 
skillet var ikke helt klart (Imsen & Winge, 2003, s. 162). Hospitaler av denne 
typen var en arv fra middelalderen, da som kirkelige stiftelser. I Norge ble 
Trondhjems hospital i 1277 en geistlig stiftelse. Første gang en hospitalprest 
nevnes i en skriftlig kilde er i 1280 (Grankvist, 1982, s. 9, 43). 

Det er vanskeligere å tidfeste når de første prestene ved straffeanstalter 
kom. På Akershus festning hørte slaveriet, straffeanstalten, under garnisons- 
prestens ansvarsområde. Ansvaret for Munkholmens festning i Trondheim 
ble lagt under soknepresten i Vår Frue menighet fra 1736 (Reskr. 23.11.1736, 
Wessel-Berg, 1847, s. 126). Fattighuset i Bergen, som mer var en sosial insti- 
tusjon, ble lagt inn under hospitalprestens ansvarsområde i 1707 (Imsen & 


5 — «Spesialprest» er også brukt mer allment og generelt, for eksempel i leksikonartikkelen om «døveprest» 
i Aschehoug og Gyldendals store norske leksikon i 1979 (Kortner et al., s. 507), hvor «døveprest» omtales 
som «spesialprest for døve». 

Winge, 2003, s. 462). Da tukthusene ble etablert, var det tilknyttet prestetje- 
neste (jf. Anordning om Tugthuses Indrettelse i Christiania mv. 2. Dec. 1741, 
Cap. VII, $ 1.1, 1841). Tukthusene utviklet seg fra «anbringelses- og opp- 
dragelsesanstalter» til også å bli straffeanstalter ved kortere fengselsstraffer 
(Imsen & Winge, 2003, s. 461-462). I 1814 var situasjonen at det var «geistligt 
Tilsyn» ved alle straffeanstalter, enten av soknepresten på stedet, eller av en 
prest ansatt ved straffeanstalten, oftest i kombinasjon med andre anstalter. 
«Præstens Arbeide bestod i at holde Gudstjeneste, der overvares af et Antal 
Fanger efter Tur, og paa særskilt Tilkaldelse at yde Fangerne Sjælepleie», i 
tillegg til at presten hadde tilsynet med undervisningen av ukonfirmerte 
fanger (Meddelelser, 1904, s. 26). Utover 1800-tallet ble det ansatt flere 
fengselsprester, slik at det i 1854 var tre slike stillinger i Christiania. Også 
i Trondhjem og Bergen ble det endringer i ansvarsområdene for prestene 
som betjente straffeanstaltene (Meddelelser, 1904, s. 40-41). 

Prestene hadde helt fra reformasjonstiden i oppgave å besøke døds- 
dømte i fengsel. Prestene skulle «samtale med dem til erkjennelsen av Guds 
nåde», og gi dem sakramentet før henrettelsen, hvis de «alvorlig bekjenner 
sin tro». Uansett skulle prestene «ikke forlate dem før de er blitt henrettet» 
(Ellingsen, 2017, s. 89-90). Vi kan merke oss ett uttrykk som brukes om de 
dødsdømte fangene, nemlig at de er «åpenbare syndere». Det er et signal 
om at diskursen om synd, anger og bot og diskursen om verdslig straff hang 
sammen, og ikke var differensiert fra hverandre. Et annet eksempel på dette 
er ordningen som ble innført i 1764 med at de som ikke lot seg konfirmere 
innen de var fylt 19 år, kunne straffes med innsettelse i tukthus, og måtte 
sone der til tukthuspresten hadde ført den innsatte fram til konfirmasjon 
(Høverstad, 1918, s. 230-231). Praksisen med å bli dømt til tukthus for å 
bli konfirmert opphørte i 1840-årene, og oppheves eksplisitt for byenes del 
med lov om Almueskolevæsenet i Kjøbstæderne av 1848, $ 18. 


Profesjonalisering og spesialisering 
(1850-1975) 


Begynnende profesjonalisering av fengselsprestene 
fra 1851 

En spire til begynnende profesjonalisering av fengselsprestene kom 
da Akershus slaveri og Christiania Tugthus i 1838 ble utskilt fra 
Garnisonsmenigheten og fikk sin egen prest. Samtidig ble fengselsprestens 

plikter nærmere fastsatt. Det førte til mer regelmessige gudstjenester i 
anstaltene og til at prestens tilsyn med skoleundervisningen ble bedre. 
Den sjelesørgeriske oppfølgingen av den enkelte fange ble mer inngående 
når det nå var mulig å pålegge fengselspresten daglige besøk i fengselet 
(Meddelelser, 1904, s. 64). Den berømte fangen Gjest Baardson registrerte 
denne endringen og bekreftet forbedringen (Kvarme, 1991, s. 16). 

Prestetjenesten ble satt enda mer i system og trukket inn sentralt i fan- 
gebehandlingen med opprettelsen av Botsfengslet som ble satt i drift i 1851. 
I Botsfengslet skulle fangene holdes unna alle «som kunde formodes at 
ville virke skadeligt paa dem i moralsk Henseende, idet man derhos ved 
Arbeide, Underviisning og Besøg af Fængslets Foresatte og Andre, om hvis 
Charakteer og Hensigter man kan være forvisste, søger at virke til deres 
Forbedring» (Lov angaaende Bodsfængslet av 1848, $ 2). Undervisning og 
tilsyn skulle skje ved besøk av fengselets direktør, prest og lege ($ 3). Ved 
mottaket av fanger skulle de besøkes blant annet av presten, og fangens 
moralske tilstand, kunnskaper og ferdigheter skulle undersøkes ($ 5). 
Prestens sentrale stilling i Botsfengslet går fram av paragraf 6: «Det paa- 
ligger Bodsfængslets Directeur daglig at besøge et saa stort Antal Fanger, 
som muligt, at bære Omsorg for Fangernes legemlige og aandelige Vel og 
især, i Forening med Fængslets Præst og dennes Medhjælper, stadigen at 
stræbe at virke til deres Forbedring.» To hele paragrafer handler om «Den 
nærmere Omsorg for Fangernes aandelige Vel», som var prestens ansvar 
($ 8), og om innretningen av gudstjenester og undervisning ($ 9). Også 
ved vurdering av soningsdyktighet, disiplinærstraffer eller vurdering av 
isolasjon, skulle presten konsulteres ($$ 10, 14, 15). 

Presten fikk med dette en nøkkelrolle i fangeomsorg og disiplinering i 
isolasjonsfengselet. Peter Scharff Smith som har skrevet om Botsfengslets 
danske søsterinstitusjon i Vridsløselille, har påvist at religionen fikk 
større aktiv betydning i det nye isolasjonsfengselet. Presten — og læreren - 
hadde et hovedansvar for den moralske forbedringen, og var «uundvær- 
lige for den individuelle disciplinering og moralske prægning» (Smith, 
2003, s. 248). Den personlige samtale var avgjørende for å «bearbejde de 
inderste tanker og følelser, som ensomheden netop forventedes at sætte i 
bevægelse hos den indespærrede» (Smith, 2003, s. 249). Isolasjonen skulle 
bryte fangenes motstand ned, slik at religionen kunne komme inn og bidra 
til moralsk forbedring. Selv om isolasjonsfengselet kan oppfattes som en 
modernisering av fengselet, var det ikke tale om noen sekularisering av 
fengselsinstitusjonen, snarere en økt vekt på religionen i fengselet. «Det 

moderne fængsel var det værktøj der skulle sikre den moralske påvirk- 
ning, og religionen bar netop i den forbindelse et hovedansvar.» Selv om 
religionen ikke lenger preget lovene, endret religionen funksjon og for- 
svant ikke, men gjenfinnes i straffeanstaltene og begrunner en styrking av 
fengselsprestenes rolle, hevder Smith. «Det religiøse ... udgør en nøgle til 
at forstå fængselsreformatorerne og hele tilblivelsen af ideologien bag de 
moderne fængsler» (Smith, 2003, s. 320). 

Denne vekten på religionens betydning og prestens funksjon krevde en 
viss profesjonalisering og spesialisering av prestene som skulle virke i slike 
fengsler. Den første presten i Botsfengslet ble konstituert ved kgl.res. av 
30. april 1850, mer enn et halvt år før Botsfengslet åpnet dørene. Grunnen 
var at presten skulle få tid og mulighet til å forberede seg til tjenesten i 
fengselet. Myndighetene mente det var nødvendig at han 


studerer sig ind i den eensomme Fangepleie og dennes Detailler, idet han uden behørigt 
Kjendskab hertil antages ikke med nogen Sikkerhed at ville kunne opgjøre sin Mening 
om, hvorledes Undervisningsvæsenet, Sjelesorgen og Gudstjenesten hensigtsmeessigst 
og virksomst samt paa den i Forhold til Bygningernes Indretning værdigste og for 
det Offentlige mest sparsomme Maade bør søges ordnet og pleiet, ... (Departements- 
Tidende, 1850, s. 314-315). 


Stillingen ble besatt ved konstitusjon, ikke ordinær utnevning. Man mente 
konkurranse om stillingen ikke var hensiktsmessig, fordi det krevdes «sær- 
egne Egenskaber» (Departements-Tidende, 1850, s. 314). I tråd med bisko- 
pens anbefaling, ble det ikke fastsatt instruks for stillingen. Det burde vente 
til presten «ved Studium og Erfaring seer sig i Stand til at bringe et Udkast 
dertil i Forslag» (Departements- Tidende, 1850, s. 315). Det varte helt til 1873 
før denne instruksen kom i stand (Meddelelser, 1904, s. 41). 

Til å begynne med omfattet spesialiseringen og profesjonaliseringen 
bare Botsfengslet. Lov om Fængselsvæsenet fra 1857 som omfattet de øvrige 
fengslene, var mye mindre detaljert. Det eneste som lovreguleres angående 
prestetjenesten, er at utgiftene til «geistlig Omsorg ved Fængslerne» dekkes 
av statskassen (§ 31). 

På 1870-tallet ble det mer system også i de andre straffarbeidsanstal- 
tene, som ved siden av Botsfengslet omfattet anstaltene på Akershus og 
Trondhjems festninger og tukthusene i Christiania, Bergen og Trondhjem. 
I 1878 ble det bestemt at prestene også utenom Botsfengslet skulle anset- 
tes ved konstitusjon (kgl.res. av 9. desember 1878, Departements- Tidende, 
1878, s. 844). Det ble også bestemt at det skulle utarbeides en felles instruks 

for prestene. Instrux for de ved Rigets Strafarbeidsanstalter ansatte Præster 
(heretter Instrux, 1879) ble fastsatt ved kgl.res. av 28. juni 1879.° Denne 
instruksen sammen med Beretning om Rigets Strafarbeidsanstalter som 
ble avgitt årlig av regjeringen, gir et godt bilde av prestenes virksomhet og 
deres rolle i fengselet. 

Instrux, 1879 plasserer fengselsprestene «med Hensyn til de geistlige 
Forretninger» under de geistlige Autoriteter, dvs. biskopene. Men for øvrig 
er presten underordnet bestyreren av straffeanstalten i alle anliggender som 
vedkommer tjenesten ved anstalten ($ 1). «Præsten bør søge at arbeide i 
Samklang med Bestyreren, for at det bedst mulige Resultat af den fælles 
Gjerning kan blive opnaaet» ($ 2). Presten må også rette seg etter reglene 
for orden, disiplin og fangebehandling ($ 3). 

Hva var prestens oppgaver? 


$4: Det paaligger Præsten 


a. at afholde Gudstjeneste for Fangerne hver Søn- og Helligdag, 

b. atudføre forefaldende ministerielle Forretninger for Fangerne, 

c. tilbeleilige Tider at holde Bibellæsninger, Katekisationer eller religiøse Foredrag 
for Fangerne, 

d. at ove speciel Sjæleomsorg ved Samtaler med Fangerne, og 


e. at forberede til Konfirmation ukonfirmerede Fanger. 


Presten ledet og hadde tilsyn med undervisningen (§ 7), bestyrte fengselets 
boksamling (§ 8) og deltok i brevkontrollen i fengselet (§ 17). Prestens opp- 
gaver ved mottak av fanger var mer detaljert beskrevet enn i lov angaaende 
Bodsfeengslet fra 1848. Presten skulle gjennomgå 


de til Fangen vedkommende Akter, ... og af samme saavelsom ved Samtale med 
Fangen og i fornødent Fald gjennem Korrespondence at erhverve alle fornødne 
Oplysninger om Fangens Daab og Konfirmation samt om hans Sjælstilstand og tid- 
ligere Vandel og Livsforhold. 

Derhos skal Præsten i Forening med Læreren prøve indkommende og udgaa- 
ende Fanger i Kristendomskundskab, Læsning og Skrivning og meddele Bestyreren 
Underretning om Prøvens Udfald ($ 5). 


6 Kunngjøringen av den kgl.res. i Departements-Tidende, 1879, s. 526, inneholder ikke instruksens tekst. 
Den foreligger i eget trykk, som det henvises til i det følgende. 

Denne inngående og personlig inngripende kartleggingen av fangens 
sjelstilstand er nå ikke forbeholdt Botsfengslet, men gjelder alle straffe- 
anstaltene.” Presten blir en del av fengselets vitensproduksjon om fangen, 
med «hans moralske forbedring som overordnet målsetning», som Espen 
Schaanning skriver med tanke på Botsfengslet (Schaanning, 2007b, s. 276). 

Allerede fra 1847 sendte prestene ved straffeanstaltene innberetninger 
om fangenes religiøse tilstand. En mappe med slike innberetninger for 
årene 1847-1849 finnes i Riksarkivet.* Siden ble innberetningene sammen- 
fattet og tatt inn som en del av de årlige beretningene fra straffarbeidsan- 
staltene. Beretningene om «Sjælepleien og Undervisningen» fyller 10 sider, 
drøyt en femtedel av tekstdelen i beretningen for 1878 (Beretning, 1878, 
s. 18-27). Det viser hvor stor vekt prestetjenesten og undervisningen ble 
tillagt. Som eksempel på innholdet i prestens innberetninger, kan dette 
utdraget av innberetningen fra presten ved Botsfengslet tjene: 


Angaaende Fangernes religiøse og moralske Tilstand i det Hele taget har Præsten 
ytret, at den hos et ikke lidet Antal har været beklagelig, og at Cellestraffen paa 
enkelte Fanger har virket til alt Andet end moralsk Forbedring. Ligeoverfor det 
Bedrøvelige og Nedslaaende - f. Ex. at af de 7 i Beretningsaaret Konfirmerede 4 
ere faldne tilbage — finder Præsten dog Kjendsgjerninger, som pege i Retning af 
det Opmuntrende og Glædelige. «Hos ikke faa — ytrer Præsten - sker det, at de 
gjenfødende Kræfter styrke Villien, ihvorvel det er en gammel Erfaring i Fængslet at 
Fanger tykkes sig stærkere end de ere og saaledes skuffe sig selv og stundom Præsten 
med; hos andre kommer det vel ikke saalangt som til en gjenfødt Villie; men naar de 
efter Løsladelsen værne om den Spire, som er kommen til Groning hos dem, vinde 
enkelte af disse lidt efter lidt frem til aandelig Fornyelse og borgerlig Opreisning» 
(Beretning, 1878, s. 18). 


Beretningen kan også fortelle at «7 Fanger have for Præsten dels afgivet 
Bekjendelse om Tyverier, hvorfor de ei ere dømte, dels tilstaaet i den sag, 
hvorfor de ere dømte». Presten kan i 1878 ikke berette om «Noget udpræget 
Tilfælde af religiøs Forstemthed» (Beretning 1878, s. 18). Året etter var det 
derimot ett tilfelle: 


7 Eksempler på hvordan denne kartleggingen foregikk, er publisert i Bugge, 1916, s. 63-66, også gjengitt 
hos Kvarme, 1991, s. 30-31. Bugge var prest ved Botsfengslet 1903-1919, Bull et al., 1925, s. 339. 

8 RA/S-1007/D/Dc/L0228 Geistlig betjening ved straffeanstaltene, 0005 Innberetninger om fangenes reli- 
giøse tilstand m.v. 1847-1849. 

Afreligiøs Forstemthed synes der ikke at have været noget Tilfælde af stor Betydning, 
naar undtages at en Fange i saadan Stemning strax efter Indkomsten aflivede sig ved 
Hængning. Præsten havde forud Intet iagttaget, der kunde tyde paa mørke Tanker 
hos Angjældende (Beretning, 1879, s. 30). 


Dette året var vurderingen av den åndelige tilstanden kort og positiv: 
«Den aandelige Tilstand synes i det Hele at have været ret god, og Præsten 
har havt Grund til at haabe, at Opholdet i Fængslet under den præstelige 
Virksomhed har virket til Velsignelse for flere Fangers Vedkommende». 
Det berettes også at en fange som var metodist «blev optagen i Statskirken» 
(Beretning, 1879, s. 30). 

Ellers var det utførlig beretning om gudstjenester, kommunikanter 
(nattverdgjester), konfirmerte, og om skoleundervisningen og resultatene 
i kristendomskunnskap, lesing og skriving, hvor framgangen fra innsettelse 
til løslatelse ble behørig dokumentert med statistikk. 

Når det gjelder prestenes status i fengslene, taler lønnsnivået sitt tydelige 
språk. I 1901 var det fire landsfengsler. Ved disse hadde direktørene 3 800 
kroner årlig i lønn. Prestene var i tre av de fire tilfellene den nest høyest 
lønnede. Ved ett av fengslene var lønnen kr 3 700, ved to andre 3 200. 
Fra I. april 1901 var presten også nest høyest lønnet ved Landsfængslet for 
Kvinder med kr. 2 000 (Meddelelser, 1904, s. 101-102). 

Prestenes bidrag til kunnskapsutvikling og fangebehandling kan illus- 
treres med Eivind Berggravs innsats. I 1920-årene var han fengselsprest ved 
Botsfengslet. Han sympatiserte med de reformvillige kreftene i fengselsve- 
senet, og støttet tanken om fengselet som en pedagogisk anstalt (Heiene, 
1992, s. 172-173). Ett av hans tiltak var å erstatte den faste bibeltimen 
på onsdager med «onsdagsforedrag», gjerne med kjente personligheter. 
Blant annet fikk han Roald Amundsen til å komme og fortelle om sine 
polferder. Det slo an, og fengselspresten takket Amundsen for «velsignet 
hjelp i stålsetningsarbeidet». Ellers benyttet Berggrav anledningen til å 
gjøre psykologiske observasjoner blant fangene, noe som resulterte i boka 
Fangens sjel - og vår egen fra 1928. Boka rommet også religionspsykolo- 
giske observasjoner (Berggrav, 1928, s. 138-176). Berggravs psykologiske 
og personlighetsorienterte innstilling passet også godt sammen med den 
nye tendensen til mer individorientert og differensiert fangebehandling, 
som blant annet fengselsdirektør Hartvig Nissen (ikke pedagogen fra 1800- 
tallet) var tilhenger av (Heiene, 1992, s. 174). 

Fengselsprestens sentrale stilling i fengselet ser ut til å ha holdt seg til 
etter andre verdenskrig. I 1946 ble fengselsprest ved Botsfengslet, Andreas 

Hauge, konstituert som fengselsdirektør. Dette var riktignok et særtilfelle. 
Hauge var den første direktøren i Botsfengslet uten juridisk bakgrunn 
(Johansen, 2001, s. 39). 

Ved siden av de store straffeanstaltene var det 56 distriktsfengsler og 
162 hjelpefengsler og tinglagsarrester i slutten av 1860-årene (Meddelelser, 
1904, s. 146). I 1935 var antallet 12 kretsfengsler, 25 større hjelpefengsler og 
72 smafengsler.’ Det er rimelig å anta at lettere kommunikasjonsforhold 
gjorde at det ikke var nødvendig med like mange fengsler og arrester som 
i 1860-årene. 

Fra 1850-årene var det prestestillinger tilknyttet alle de store straffeanstal- 
tene. Situasjonen ved de mindre fengslene var i 1901 at de «i Almindelighed» 
ble betjent av sokneprestene. I Trondheim ble prestetjenesten ved distrikts- 
fengselet i 1867 lagt til et embete som betjente straffeanstaltene i Trondheim. 
I Kristiania ble det opprettet en egen prestestilling ved distriktsfengselet i 
1887, og biskopen fastsatte instruks for denne prestetjenesten.” I Bergen 
ble prestetjenesten i distriktsfengselet kombinert med hospitalpreststil- 
lingen fra 1901. I Bodø ble det i 1901 bevilget penger til prestetjeneste på 
deltid ved Bodø distriktsfengsel. Ellers var det altså sokneprestenes ansvar 
(Meddelelser, 1904, s. 150-151). 

Mens det i 1857 var en generell lovbestemmelse som omfattet både straf- 
feanstaltene og de mindre fengslene om at utgiftene til «geistlig Omsorg 
ved Fængslerne» skulle dekkes av statskassen (lov om Fængselsvæsenet av 
1857, $ 31), ble prestetjeneste i fengsler ikke omtalt i lov om fængselsvæsenet 
og om tvangsarbeide av 1900. Her ble det bare forutsatt tilgang på prest i 
straffeanstaltene ($ 14). Instruksen fra 1879 omfattet bare prester ansatt ved 
straffarbeidsanstaltene (Instrux, 1879). I 1881 utstedte Kirkedepartementet 
et rundskriv til biskopene om den geistlige tjenesten ved distriktsfengs- 
lene. Dette rundskrivet fastsatte blant annet hvor ofte presten burde besøke 
fangene (Meddelelser, 1904, s. 162; Kvarme, 1991, s. 27). Lovreguleringen av 
prestetjenesten i fengslene ble tydeligere i lov om fængselsvæsenet og om 
tvangsarbeide som allerede i 1903 avløste loven av 1900. Her heter det: «Ved 
ethvert fængsel skal virke en præst» ($ 14 første ledd). Dette ble fulgt opp 
slik i Reglement for Smaafængslerne 1905: 


RA/S-1007/D/Dc/L0229 Geistlig betjening ved straffeanstaltene, L0001 Instrukser og reglementer m.v. 

10 Instruksen ser ut til å være bygd på Instrux, 1879, ut fra gjengivelse av prestens hovedoppgaver i distrikts- 
fengselet i Kvarme, 1991, s. 28. Kvarme har ikke funnet andre instrukser for fengselsprester enn biskopens 
instruks av 1881, og kjente altså ikke til Instrux, 1879. 

Som Fængselspræst forretter Præsten eller - efter Biskopens nærmere Anordning - en 
af Præsterne i den Menighed, inden hvilken Fængslet ligger, uden anden Godtgjørelse 
end Skydsgodtgjørelse i Tilfælde af Reise (...). 


Lovbestemmelsen om prester i fengsel ble videreført i fengselsloven av 1958: 
«Ved enhver anstalt i fengselsvesenet skal det virke en prest» ($ 20). Denne 
loven sto ved lag fram til straffegjennomføringsloven av 2001. 


Sykehusprestene: Profesjonalisering og 
spesialisering (1855-ca. 1950) 


Ved siden av de gamle hospitalprestestillingene ved Oslo hospital, St. Jørgens 
hospital i Bergen og hospitalet i Trondheim som hadde prester i 1816, kom 
en av de første nye stillingene som sykehusprest på Gaustad Sindssygeasyl, 
i det vi i dag vil kalle psykiatrien, da det sto ferdig i 1855. 

I mindre sykehus var det den lokale sogneprestens plikt å besøke de 
syke. Etter hvert som det kom større sykehus, ble det behov for egne syke- 
husprester. Her går utviklingen langsommere enn når det gjelder fengsels- 
prester. Behovet for undervisning i tukthusene og prestens sentrale rolle i 
isolasjonsfengselet gjør at det blir flere fengselsprester enn sykehusprester 
langt inn på 1800-tallet. Lenge er sykehusprestenes fremste oppgaver for- 
kynnelse, sakramentsforvaltning og sjelesorg. Men ganske tidlig oppdager 
man i psykiatrien at prestene kan bidra i helbredelsesprosessen, og at prest 
og lege kan samarbeide. 

Anton Christian Bang, senere professor i teologi, biskop og kirkestats- 
råd, var sykehusprest på Gaustad fra 1874-1885. Han skriver om dette i 
sine erindringer: 


Som Prest ved Gaustad Asyl paalaa det mig at prædike hver Søn- og Helligdag, at 
holde Bibellæsninger hver Onsdag i Vintermaanederne og at øve Sjælesorg blant 
Patienterne nogle Timer hver Formiddag, afvexlende paa Mands- og Kvindesiden 
(Bang, 1909, s. 194). 


Dette arbeidet foregikk som regel hver formiddag fra kl. 10 til 1-2. 
Ettermiddagene hadde han så til egen rådighet. Den tiden brukte Bang 
til å skrive sin teologiske doktoravhandling som han disputerte for i 1876 
(Bang, 1909, s. 198-199). 

Sjelesorgen ble den viktigste delen av Bangs virke. 

Jo mer jeg blev kjendt med Forholdene, desto mer blev denne Sjælesorg Tyngdepunktet 
i min Prestegjerning. Der var naturligvis mange, som der intet var at gjøre ved, og 
der var flere, til hvem man bare kunde tale et Par Ord. (...) Fremdeles kunde der 
blant Patienterne være dem, som man ikke maatte give Leilghed til at komme frem 
med sine evindelige Klager, hvorved de bare opagiterede sig, medens man burde lade 
andre komme til orde og taalmodig høre paa, hvad der laa dem paa Hjertet; det var 
dem en Lise at have Presten at udgyde sig for. Og endelig kunde man staa ligeoverfor 
Tilfælde af dyb og stor Sjælenød, Anger, Fristelser, Anfægtelser, mørke Tanker, aande- 
lige Plager af forskjellig Art og forskjellig Aarsag o.s.v. At yde Hjælp i slige Tilfælde 
var selvfølgelig Prestens paa en Gang vigtigste og vanskeligste Opgave, der krævede 
megen Taalmodighed, megen Visdom, megen Kjærlighed (Bang, 1909, s. 194-195). 


Om prekenen sier han: «Saa blev da rolig, varm og behersket 
Evangelieforkyndelse Hovedsummen i al min Forkyndelse» (Bang, 1909, 
s. 195). 

Bang nevner også det gode samarbeidet med asylets direktør og omtaler 
et eksperiment hvor direktøren tok med seg til gudstjeneste 


to Mænd fra Avdelingen for urolige Patienter og bad Vogterne passe vel paa dem. 
I Kraft af gammel Vane beherskede de sig og blev siddende stille. Og Salmesangen, 
Bønnen og Prædikenen gjorde et saa beroligende Indtryk paa dem, at de kunde føres 
fra Kirkesalen tl Afdelingen for rolige Patienter, og der blev de, til de kunde udskrives 
som helbredede» (Bang, 1909, s. 196). 


Bang oppsummerer: «[B]landt de paa et Asyl samvirkende Midler til 
Helbredelse indtager Prestens Sjælesorg sin Plads, ofte en meget vigtig 
Plads» (Bang, 1909, s. 197). 

Når det gjelder sjelesorgen blant de syke på sykehus og utviklingen 
av sykehuspresttjenesten, spiller de diakonale sykehusene en viktig rolle. 
Det er ikke unaturlig ut fra disse sykehusenes kristelige selvforståelse. 
Diakonisseanstalten (det senere Diakonissehuset på Lovisenberg) etablerte 
sykehuspresttjeneste fra 1873, da som en bistilling. I årene 1875-1883 ble 
denne stillingen innehatt av senere biskop J. C. Heuch, ved siden av hans 
stilling som hovedlærer ved det Praktisk-teologiske seminar (1875-1880) 
og siden som sokneprest i Uranienborg. Dette resulterte blant annet i ei 
lærebok i sjelesorg, Sjælesorgen hos de Syge. En pastoraltheologisk afhand- 
ling, som kom som føljetong i Luthersk Kirketidende, og i 1880 ble utgitt 
som bok (Bloch-Hoell, 1968, s. 45; Haanes, 2022). 

Det er også fra Diakonissehusets sykehus på Lovisenberg de første ini- 
tiativene til pastoralklinisk utdanning kom. Det sprang ut av et samarbeid 

mellom Gordon Johnsen og sykehusprest Peder Olsen. Olsen hadde i 1931- 
1932 som sokneprest fått permisjon for å hospitere på Universitetets psykia- 
triske klinikk, som den første presten i rekken (Høydal, 1975, s. 18). Olsen 

ble i 1934 hjelpeprest ved Diakonissehusets sykehus, og fra 1951 hovedprest 

(Steenstrup, 1968, s. 425-426). Ledelsen på Universitetets psykiatriske kli- 
nikk var velvillige til prester som hospitanter. Fra 1946-1948 var Gordon 

Johnsen reservelege ved klinikken før han i ti år fra 1948 var overlege ved 

«avdeling for nervøse» ved Diakonissehusets sykehus (Høydal, 1975, s. 18; 

Retterstøl, 2022). På Diakonissehusets sykehus samarbeidet han tett med 

Peder Olsen om dyktiggjøring av prester i sjelesorg (Teigen, 1986, s. 322). 
I 1949 stilte Bispemøtet seg velvillig til «en ordning hvorved det ble mulig 

for et mindre antall prester om gangen (5-6) å få adgang til å hospitere ved 

institusjoner i og ved Oslo, hvor de kunne innføres i sjelesorgen ved disse 

institusjoner», og uttalte at det burde «så langt som mulig kunne ydes fri 

vikar for de måneder det dreier seg om» (BM 23/1949). Dette la til rette for 
innføring av den typen kurs som siden fikk navnet «pastoralklinisk utdan- 
ning» (PKU). Det første tre måneders kurset fant sted i 1951. I invitasjonen 

ble det vist til at kurset kom i stand «i samråd med bispekollegiet», og skulle 

«veilede og dyktiggjøre prester i deres sjelesørgergjerning, og (...) orientere 

dem i grensefeltet mellom sjelesorg og psykoterapi» (Høydal, 1975, s. 18). 
Flere norske prester reiste til USA og studerte Clinical Pastoral Education 

(CPE), og bidro til å formidle ideene om slike kurs til norske prester. Noen 

av dem organiserte og ledet også slike kurs (Teigen, 1986, s. 322). 


Kirke og helsemyndigheter i diskusjon om 
sykehuspresttjenesten (1951-1960) 


I 1951 ble det tatt initiativ til en utredning om «mulige forandringer i pre- 
stetjenesten ved sykehusene». Utredningen med det litt omstendelige nav- 
net Innstilling fra det sakkyndige utvalg til å utrede spørsmålet om mulige 
forandringer i prestetjenesten ved sykehusene (Frøshaug et al., 1955) er den 
hittil eneste utredningen av sykehuspresttjeneste eller tros- og livssynstje- 
neste i sykehus på nasjonalt nivå på oppdrag fra offentlige myndigheter. 
Både utredningen og diskusjonen som oppsto i etterkant mellom kirkelige 
myndigheter og helsemyndighetene, fikk stor betydning for den videre 
utviklingen. 

Initiativet kom fra styret i Kristelig legeforening og ble fulgt opp av 
Bispemøtet som stilte seg bak initiativet og ba Kirkedepartementet om 

å gjøre noe med saken (BM 29/1951). Etter videre konsultasjoner med 
Sosialdepartementet, helsedirektøren og Bispemøtet resulterte det i at 
Kirkedepartementet oppnevnte et sakkyndig utvalg." Utvalget avga en 
innstilling som forelå i slutten av 1955 (Frøshaug et al., 1955). I etterkant 
utspant det seg en diskusjon mellom helsedirektøren som fagmyndighet 
for Sosialdepartementet på den ene side og Bispemøtet ved preses som fag- 
myndighet for Kirkedepartementet på den annen side. Verken innstillingen 
eller diskusjonen mellom helsedirektøren og Bispemøtet ble offentliggjort, 
og har derfor vært lite kjent. 

Pådriver for Kristelig legeforenings initiativ var sykehusdirektør Harald 
Frøshaug ved Dikemark sykehus, et psykiatrisk sykehus. Også sykehuspres- 
ten Hans Chr. Mamen fra samme sted henvendte seg til Bispemøtet om 
samme sak (BM 29/1951). De og andre aktører var inspirert av impulser fra 
USA, hvor det var utviklet en mer klinisk sjelesorg, og hvor prestens arbeid 
ble «betraktet som endel av institusjonens program» (Frøshaug et al., 1955, 
s. 6, 33-34, jf. foregående delkapittel). En svensk offentlig utredning fra 
1949 om «ordnande av den andliga vården vid sjukhusen» (SOU 1949: 53) 
var også en viktig inspirasjon for den norske utredningen (Frøshaug et al., 
1955, s. 5). 

Det sakkyndige utvalget ble bestående av tre medlemmer, en lege, en 
sykepleier og en sykehusprest. Direktøren ved Dikemark sykehus, overlege 
Harald Frøshaug, ble leder. De to andre medlemmene var sykehusprest 
Trygve Kvarme, Østmarka og Haukåsen sykehus, og forstanderinne Agnes 
Rimestad, Oslo kommunale sykehus. Det var en viss diskusjon mellom 
Bispemøtet og Kirkedepartementet om mandatet for utvalget. Dette gjaldt 
spørsmålet om utvalget kunne drøfte spørsmålet om nye stillinger, noe bisko- 
pene ønsket. Siden ansvaret for sykehusene lå under Sosialdepartementet, 
ble også dette departementet involvert. Helsemyndighetene ønsket å uttale 
seg om valg av lege og sykepleierske (datidens uttrykk) til utvalget, og var 
kritisk til at to av de tre foreslåtte medlemmene var tilknyttet sinnssykehus. 
Den endelige sammensetningen ble et kompromiss mellom biskop Smemos 
forslag og helsedirektøren. Helsedirektoratets forslag til sykepleier ble tatt 
til følge, men Kirkedepartementet oppnevnte initiativtaker Frøshaug som 
leder av utvalget, og ikke direktoratets forslag til sakkyndig lege. Med det 


11 Korrespondansen mellom Bispemøtet, Kirke- og undervisningsdepartementet, Sosialdepartementet 
og helsedirektøren er samlet i RA/S-1007/D/Dd/L0219 Prestetjeneste, protestantisk kirkegård, 0001 
Prestetjenesten ved sykehusene 1952-1960. 

ble også flertallet i utvalget oppnevnt etter kirkelig forslag. Helsedirektøren 
ba om å få utvalgets innstilling til uttalelse når den var ferdig.” 

Da Frøshaug-utvalget la fram sin innstilling i desember 1955, gjorde de 
først rede for sitt prinsipielle syn på prestetjenesten ved sykehusene, både 
når det gjaldt praktisk-kirkelige og medisinsk-psykologiske motiver for 
forandring av tjenesten. De sammenfattet sitt prinsipielle syn i fire punkter: 


1) Det er kirkens plikt og dens rettmessige oppgave å dra omsorg for dem av dens 
lemmer som til enhver tid befinner seg på sykehus eller i liknende institusjoner. 

2) Sett fra pasientens synspunkt betyr det at de som ønsker det, har et legitimt krav 
på denne betjening. 

3) Fra medisinsk-psykologisk synspunkt blir kirkelig aktivitet betraktet som nød- 
vendig på sykehusene. 

4) Både av hensyn til prestens sjelesorg og legens terapi, og dermed til sist av hensyn 
til pasienten, er det nødvendig med samarbeid mellom alle som skal ta seg av 


pasienten (Frøshaug et al., 1955, s. 5). 


Utvalget hadde foretatt spørreundersøkelser blant overleger og oversøstre, 
og blant sykehusprester og menighetsprester som betjente sykehus, men 
ikke blant pasienter og pårørende (Frøshaug et al., 1955, s. 6-31). Det siste 
ble påpekt som en metodisk svakhet av helsedirektør Evang.” Funnene fra 
undersøkelsen ble sammenfattet i tre hovedpunkter: 


1. Behovet for sjelesorg og annen religiøs omsorg synes utvilsomt. 

2. Materialet er fyldig og gir et nøkternt bilde av hvordan behovet blir 
møtt — og det er med noen unntak utilfredsstillende. 

3. At behovet blir utilfredsstillende dekket, henger for en vesentlig del 
sammen med for dårlige vilkår for prestetjenesten ved sykehusene 
(Frøshaug et al., 1955, s. 30-33). 


12 Brev fra biskop Smemo til Kirke- og undervisningsdepartementet av 9.1.1952. Internt notat fra ekspe- 
disjonssjef Kristian Hansson av 18.9.1952, med påtegning fra kirkestatsråd Lars Moen av 25.9.1952. BM 
15/1952. Brev fra Kirke- og undervisningsdepartementet til Sosialdepartementet av 21.1.1953. Brev fra 
Sosialdepartementet til Kirke- og undervisningsdepartementet av 27.5.1953. Brev fra Kirke- og undervis- 
ningsdepartementet til Sosialdepartementet av 14.12.1953. Brev fra Sosialdepartementet ved helsedirektør 
Karl Evang av 18.1.1954, gjengitt etter internt notat i Kirke- og undervisningsdepartementet av 26.1.1954. 
Brev fra Kirke- og undervisningsdepartementet til Sosialdepartementet og biskopene av 16.2.1954. Brev 
fra helsedirektør Karl Evang til Kirke- og undervisningsdepartementet av 6.3.1954. Alle i RA/S-1007/D/ 
Dd/L0219 Prestetjeneste, protestantisk kirkegård, 0001 Prestetjenesten ved sykehusene 1952-1960. 

13 Brev fra helsedirektør Karl Evang til Kirke- og undervisningsdepartementet av 14.5.1958, RA/S-1007/D/ 
Dd/L0219 Prestetjeneste, protestantisk kirkegård, 0001 Prestetjenesten ved sykehusene 1952-1960. 

Et viktig poeng for komiteen var påpekningen av at «prestenes arbeid 
de færreste steder ennå synes innpasset i sykehusets totale virksomhet» 
(Frøshaug et al., 1955, s. 33). Som et ideal framholdt utvalget forholdene ved 
protestantiske sykehus i USA, hvor det hadde vært økning i heltids syke- 
husprester, prestene var integrert i sykehusets virksomhet, og hvor utdan- 
nelse og kvalifisering av sykehusprestene ble vektlagt (Frøshaug et al., 1955, 
s. 33-34). Utvalget målbar idealet om en spesialisering av sykehusprestenes 
kompetanse i klinisk pastoralpsykologi og sjelesorg. Frøshaug var blant 
dem som hadde vært i Amerika og blitt kjent med den pastoralkliniske 
utdannelsen der. Utvalget ble indirekte en pådriver for utviklingen av de 
pastoralkliniske kursene som så smått var kommet i gang i 1951. 

På bakgrunn av spørreundersøkelsene og erfaringene fra USA kom 
utvalget med en rekke konklusjoner og anbefalinger for å «bringe pre- 
stetjenesten ved våre sykehus mere på høyde med de virkelige behov» 
(Frøshaug et al., 1955, s. 35). Dette var ifølge komiteen «i første rekke 
kirkens oppgave, men når det fra sykehusene selv er et så uttalt ønske 
om den best mulige geistlige tjeneste, og ettersom det således dreier seg 
om en integrerende del av deres egen totale funksjon, kan ikke saken 
løses uten positiv medvirkning også fra sykehusenes side» (Frøshaug et al., 
1955, s. 35). Spørsmålet om fordeling av ansvaret for sykehuspresttjenes- 
ten mellom kirken og sykehuseierne ble ikke entydig løst. For å under- 
streke presten som en «ønsket og nødvendig del av helheten» i sykehusets 
totale virksomhet var det ønskelig med et klart ansettelsesforhold, en 
mer enhetlig ansettelsesmåte og en instruks for sykehusarbeidet. Det er 
litt uklart om utvalget tenkte seg ansettelsen som en ansettelse ved syke- 
huset eller en kirkelig ansettelse. Uansett ønsket man en kvalitetssikring 
av ansettelsene ved å opprette et sakkyndig råd som skulle oppnevnes av 
Kirke- og undervisningsdepartementet, og som skulle avgi uttalelser ved 
ansettelsene (Frøshaug et al., 1955, s. 39). Utvalget foreslo å mer enn doble 
bemanningen ved å opprette 18 nye heltidsstillinger som sykehusprest, 
og å styrke menighetspresttjenesten i 14 menigheter hvor det lå sykehus 
(Frøshaug et al., 1955, s. 36-38). 

Et synspunkt utvalget flere ganger kom tilbake til, var at sykeplei- 
ere kunne bistå med samarbeid og «delta med sang, musikk, bønn og 
bibellesning» (Frøshaug et al., 1955, s. 38). Dette var inspirert av de 
protestantiske hospitalene i USA, hvor søstrene undertiden assisterte 
presten med «bibellesning, bønn og annen tjeneste» (Frøshaug et al., 
1955, s. 33). 

Utredningen ble sendt på høring til biskopene og Sosialdepartementet 
i mai 1956." Biskopene sluttet seg i alt vesentlig til utvalgets situasjonsbe- 
skrivelse, konklusjoner og forslag.” Biskopene ba Kirkedepartementet om 
to ting: å sende saken til Sosialdepartementet «med anmodning om at det 
blir sørget for en mer effektiv innbygging av prestetjenesten i sykehusenes 
samlede virksomhet», og at Kirkedepartementet tok initiativ til å opprette 
«de nye prestestillinger som utvalget har påvist nødvendigheten av», og at 
sykehusprestene ble lønnet mer i samsvar med «arbeidets art og ansvar» 
(BM 6/1956). 

Svaret fra Sosialdepartementet lot vente på seg, men når det først 
kom i mai 1958, var det et grundig og kritisk svar fra helsedirektør Karl 
Evang. * Helsedirektøren understreket at det var de medisinske hensyn 
som måtte veie tyngst i sykehussammenheng, og at sykehusenes funk- 
sjoner måtte tilpasses «under hensyn til pasientenes helse». Sykehuset 
måtte sørge for at andre hensyn, for eksempel til det religiøse beho- 
vet, ble ivaretatt når det kunne skje «innenfor en forsvarlig medisinsk 
ramme, og det kommer pasientenes alminnelige trivsel til gode». Med 
henvisning til religionsfriheten i samfunnet og de mange ulike religiøse 
oppfatningene, mente Evang behovet for religiøs tjeneste i sykehuset var 
«særdeles differensiert», men også annerledes enn for friske. Han påpekte 
at emosjonell labilitet hos mange syke kunne føre til sterkere reaksjoner 
overfor religiøs virksomhet, eller også gjøre pasientene «unormalt mot- 
tagelige for religiøs påvirkning». Han mente det burde inngå en religiøs 
tjeneste i sykehusene, at den måtte være differensiert, og «alene ytes 
overfor den enkelte pasient i samsvar med dennes ønske og skje innen- 
for rammen av hva som er medisinsk og etisk riktig». Helsedirektøren 
oppsummerte i seks punkter «de ledende prinsipper for den religiøse 
tjeneste ved sykehusene»: 


14 Brev fra Kirke- og undervisningsdepartementet til Sosialdepartementet og til biskopene av 12.5.1956, 
RA/S-1007/D/Dd/L0219 Prestetjeneste, protestantisk kirkegård, 0001 Prestetjenesten ved sykehusene 
1952-1960. 

15 Fer Bispemøtet i november 1956 behandlet saken hadde fire av biskopene sendt individuelle svar i løpet 
av mai og juni, RA/S-1007/D/Dd/L0219 Prestetjeneste, protestantisk kirkegård, 0001 Prestetjenesten ved 
sykehusene 1952-1960. 

16 For det følgende brev fra Sosialdepartementet ved helsedirektør Evang til Kirke- og undervisningsdepar- 
tementet av 14.5.1958. Det kom etter gjentatte purringer 26.1.1957, 1.2., 3.3., og 1.5.1958, RA/S-1007/D/Dd/ 
L0219 Prestetjeneste, protestantisk kirkegård, 0001 Prestetjenesten ved sykehusene 1952-1960. Bispemøtet 
etterlyste framdrift i saken i november 1957 (BM 1/1957). 

1. Enhver pasient bør få tilfredsstillet sitt individuelle behov for religiøs tjeneste 
under oppholdet ved et sykehus i den utstrekning slik tjeneste ikke griper for- 
styrrende inn i sykehusets egentlige virksomhet, og for så vidt pasientens rent 
medisinske tilstand ikke stiller seg hindrende i veien for at han kan få religiøs 
tjeneste. Dette gjelder så vel for medlemmer av Statskirken som for medlemmer 
av dissentersamfunn og andre trossamfunn. 

2. Denreligiøse tjeneste ved sykehusene må differensieres etter den enkelte pasients 
behov, og dessuten tilpasses til den spesielle situasjon syke mennesker befinner 
seg i. Virksomheten må i første rekke ha en oppmuntrende og trøstende karakter. 
Dette forutsetter spesielle egenskaper og særlig innsikt hos dem som skal utøve 
den religiøse virksomhet. 

3. Pasienter som ikke selv har gitt uttrykk for ønske om religiøs tjeneste må ikke 
trekkes inn i religiøs virksomhet av noen art. Det må vises fornøden takt når man 
skal bringe på det rene om et positivt ønske om religiøs tjeneste foreligger, slik at 
pasientene ikke får følelsen av å utsettes for noe press. 

4. Sykehusets personale må innta en helt nøytral holdning og aldri trekkes inn i den 
religiøse tjeneste. 

5. Den religiøse tjeneste bør ledes av en prest i statskirken; hans virksomhet bør 
fastsettes ved instruks. 

6. Sykehusets øverste medisinske ansvarshavende har også det overordnete tilsyn 
med at den religiøse virksomhet ikke tar former som fra medisinsk synspunkt 


må ansees uhensiktsmessige eller skadelige. 


Helsedirektøren la videre vekt på at sykehusprestene ikke bare måtte ha 
teologiske kvalifikasjoner, men at de også burde ha «en betydelig innsikt i 
medisinsk-psykologiske spørsmål, og dessuten [være] i besiddelse av avgjø- 
rende menneskelige egenskaper som menneskelig varme, hensynsfullhet og 
forståelse». Tanken om involvering av helsepersonellet i prestens religiøse 
virksomhet ble kontant avfeid (pkt. 4). 

Helsedirektøren kom også inn på spørsmålet om hvilket budsjett 
som skulle lønne sykehusprestene. Hvis de skulle lønnes over sykehu- 
sets budsjett, ville det påvirke kurprisen som ble dekket av syketrygden. 
Helsedirektøren mente det var «noe tvilsomt» om det var adgang til dette 
etter syketrygdloven. Han mente det var et spørsmål av prinsipiell interesse, 
som burde utredes nærmere. 

Når det gjaldt punktet om instruks for sykehuspresten, ønsket 
Helsedirektøren å bli orientert om hvilke teologiske sakkyndige som 
ville bli oppnevnt av Kirkedepartementet til å utarbeide forslag til 
instruksen. Helsedirektøren forutsatte at det også skulle være medisinsk 
sakkyndige som tok del i utarbeidelsen, og at de kunne oppnevnes av 
Helsedirektoratet. 


FRA STATSKIRKELIG ANSTALTPREST TIL SPESIALPREST I LIVSSYNSÅPENT SAMFUNN 


Helsedirektørens brev ble sendt Bispemøtet til orientering i juni 1958, 
men noen respons fra Bispemøtet er ikke å finne.” Bispemøtet drøftet syke- 
huspresttjenesten i november (BM 6/1958), men var da mest opptatt av at 
Frøshaug-utvalgets innstilling måtte bli gjort kjent for sykehusene, som et 
bidrag til arbeidet med å bygge ut sykehuspresttjenesten. Det går fram av 
Bispemøtets protokoll for 1958 at Kirkedepartementet ikke hadde distribu- 
ert innstillingen til sykehusene. Biskopene ble enige om å be departementet 
om å få tilsendt innstillingen slik at de selv kunne sende den videre til syke- 
husene. Biskop Alf Wiig i Nord-Hålogaland ba Kirkedepartementet om 
fem eksemplarer i januar 1959. Dette ble ekspedert fra Kirkedepartementet 
kort tid etter.” Hvorfor Kirkedepartementet ikke kunne sende innstillingen 
til sykehusene, men kunne sende den til biskopene som ikke la skjul på at 
de aktet å sende innstillingen videre til de sykehusene det angikk, svarer 
ikke kildene på. 

Helsedirektøren ønsket i brev til Kirkedepartementet av 14.3.1960 å 
sende ut «alminnelige retningslinjer» til sykehusene, «basert på de syns- 
punkter som er kommet frem i Helsedirektørens uttalelse av 14. mai 
1958», og ønsket å vite om departementet hadde innvendinger til dette. 
Kirkedepartementet ba da Oslo biskop uttale seg om Helsedirektørens 
forespørsel.” 

Oslo biskop svarte i august 1960 med et omfattende brev hvor han gikk 
skarpt i rette med helsedirektøren. Konklusjonen var at «man var tjent med 
at det ikke sendes ut noen slik instruks som Helsedirektøren tilrår. Det skal 
vanskelig gjøres å forme den slik at det ikke oppstår spenning og vanske- 
ligheter omkring saken. Skadevirkningene kan lett bli større enn nytten.»” 

Saken hadde nå nådd et høyt konfliktnivå. I forbindelse med at 
Kirkedepartementet skulle svare Sosialdepartementet, summerte en av 
Kirkedepartementets saksbehandlere opp striden mellom helsedirektøren 
og de kirkelige aktørene. Sakens sluttspill gjengis etter saksbehandlerens 
framstilling, hvor konfliktpunktene mellom helsedirektøren og biskopen 


17 Jf. brevkonsept i Kirke- og undervisningsdepartementet datert 6.6.1958, RA/S-1007/D/Dd/L0219 
Prestetjeneste, protestantisk kirkegård, 0001 Prestetjenesten ved sykehusene 1952-1960. 

18 Brev fra biskop Alf Wiig til Kirke- og undervisningsdepartementet av 9.1.1959. Påtegning om at fem 
eksemplarer er avsendt fra Kirke- og undervisningsdepartementet av 15.1.1959, RA/S-1007/D/Dd/L0219 
Prestetjeneste, protestantisk kirkegård, 0001 Prestetjenesten ved sykehusene 1952-1960. 

19 Brev fra Helsedirektøren til Kirke- og undervisningsdepartementet av 14.3.1960. Konsept til brev fra 
Kirke- og undervisningsdepartementet til Oslo biskop datert 30.3.1960. Begge RA/S-1007/D/Dd/L0219 
Prestetjeneste, protestantisk kirkegård, 0001 Prestetjenesten ved sykehusene 1952-1960. 

20 Brev fra Oslo biskop til Kirke- og undervisningsdepartementet av 20.8.1960, RA/S-1007/D/Dd/L0219 
Prestetjeneste, protestantisk kirkegård, 0001 Prestetjenesten ved sykehusene 1952-1960. 


59 


60 


KAPITTEL 2 


sammenfattes presist. Oppsummeringen er gjort i et brevkonsept som først 
er datert 22. september 1960, men hvor svarbrevet til Sosialdepartementet 
ikke ble avsendt før 9. juni 1961. Årsaken til at det tok så lang tid å svare 
Sosialdepartementet ligger antakelig i den steile fronten mellom helsedi- 
rektøren og biskopen, og i at Kirkedepartementet ønsket å finne en løsning 
hvor man holdt seg inne med begge parter. Frøshaug-utvalgets innstilling 
ble ifølge saksbehandleren angrepet av helsedirektøren på en rekke punkter, 
og særlig tre punkter ble trukket fram: 


a) religiøs tjeneste bare må ytes overfor pasienter som positivt har uttrykt ønske om 
det (...), b) leger og sykepleiere må overhodet ikke ta del i religiøs virksomhet (hvil- 
ket Helsedirektøren hevder også må gjelde de private sykehus), c) også den geistlige 
virksomhets innhold vis å vis pasientene blir det rørt ved, idet Helsedirektøren mener 


at virksomheten alene må ha «oppmuntrende og trøstende karakter».” 


Oslo biskop tok ifølge saksbehandleren «sterkt avstand fra Helsedirektørens 
synsmåter (...)». 


Helsedirektøren har alt for sterkt framhevet religionsfrihetens synspunkt, hevder 
biskopen, mens det på den annen side er sett helt bort fra det faktum at vi har en 
lovordnet statskirke her i landet som 96 % av innvånerne tilhører. Den norske kirke 
har således sin helt selvfølgelige plass i tjenesten ved sykehusene og kommer ikke 


som noen «religiøs agitator». 


Biskopen mente det ville bli umulig å holde andakter i korridorer og lig- 
nende fellesrom hvis helsedirektørens linje ble fulgt. Selv om de medisinske 
hensyn hadde fortrinnet, måtte Den norske kirke kunne utøve sin tjeneste 
blant syke mennesker som var dens medlemmer. Den norske kirke kunne 
ikke «la seg diktere av andre hva innhold prestens tjeneste skal ha». Kirken 
måtte selv definere innholdet i sjelesorgen. Biskopen gikk også sterkt imot 
helsedirektørens synspunkt om at leger og sykepleiere overhodet ikke 
skulle ta del i religiøs virksomhet, selv «ved de sykehus som eies og drives 
av private religiøse organisasjoner». Saksbehandleren legger til: «Det er 


21 Dette og følgende sitater fra Konsept til brev fra Kirkedepartementet til Sosialdepartementet, 
Helsedirektoratet først datert 22.9.1960, påtegning ved G. Q. 31.10.1960, endelig datering 9.6.1961 
(dato for avsending av brevet). RA/S-1007/D/Dd/L0219 Prestetjeneste, protestantisk kirkegård, 0001 
Prestetjenesten ved sykehusene 1952-1960. 

22 Originalens understrekning. 

tydelig at biskopen mener Helsedirektøren her er gått over streken for å si 
det mildt.» Til slutt refereres Oslo biskops konklusjon om at det 


må være utelukket at Kirkedeptet medvirker til å få istand instruks eller retningslinjer 
for prestetjenesten ved sykehusene, basert på Helsedirektørens synspunkter. Det ville 
etter biskopens mening antaste det selvstendige åndelige oppdrag som prestene vet 
seg å ha i sin kirke. Biskopen mener det er avgjort best at det ikke sendes ut noen 


instruks som antydet. 


I sitt endelige svar til Sosialdepartementet og helsedirektøren av 9. juni 1961 
valgte Kirkedepartementet å ikke konfrontere helsedirektøren, men fant 
en mer praktisk begrunnelse for å avvise tanken om en generell instruks 
for sykehusprester. 


Dette departement er klar over at de medisinske hensyn må være avgjørende for 
ordningen ved et sykehus, og at ansvaret for ordningen må ligge hos sykehusets 
overlege. Når det gjelder prestetjenesten, går departementet ut fra at overlegen ved 
hvert enkelt sykehus må rådføre seg med presten om den arbeidsordning som vil 
være mest hensiktsmessig. Forholdene kan her være noe forskjellige ved de forskjel- 
lige sykehus. Departementet mener derfor at det neppe er formålstjenlig med en 
generell instruks og tilrår at ordningen fastsettes som hittil for hvert enkelt sykehus 


på mest hensiktsmessige måte.” 


Spørsmålet om en generell instruks for sykehusprestene kjørte seg fast 
mellom biskopene og Helsedirektoratet, og særlig i avveiningen mellom 
hensynet til religionsfriheten og hensynene til at de fleste pasientene var 
medlemmer i Den norske kirke, og til kirkens og prestetjenestens ånde- 
lige autonomi. Ved å ikke gå inn i et samarbeid med Helsedirektoratet om 
utforming av instruksen, oppnådde biskopene å unngå innskrenkninger i 
praksisene med andakter på stuene og over sykehusenes sentralradioanlegg. 
På den annen side mistet både kirke- og helsemyndigheter muligheten til 
å stille opp generelle krav om bemanning, innhold i tjenesten, kompe- 
tansekrav og ansvarsavklaring om finansiering av sykehusprestene. Den 
anstrengte kommunikasjonen mellom helsedirektøren og biskopene hadde 
høyst sannsynlig sammenheng med den svake tilliten til Evang på kristelig 
hold. Evang hadde flere ganger markert seg med kritikk av kristendommens 


23 Brev fra Kirke- og undervisningsdepartementet til Sosialdepartementet av 9.6.1961, RA/S-1007/D/Dd/ 
L0219 Prestetjeneste, protestantisk kirkegård, 0001 Prestetjenesten ved sykehusene 1952-1960. 

skadelige innflytelse, blant annet i forbindelse med den såkalte helvetesde- 
batten i 1954 (Agøy, 2023, s. 146, 205, samt note 482, s. 333). 

Om kontroversen og skrinleggingen av den generelle instruksen påvir- 
ket arbeidet for å bygge ut sykehuspresttjenesten med utgangspunkt i en 
samlet nasjonal plan, er mer uvisst. Departementets saksbehandler viste 
til at fire, snart fem heltidsstillinger og tre hjelpepreststillinger var opp- 
rettet i samsvar med Frøshaug-utvalgets anbefaling i løpet av 1960-1961. 
Spørsmålet om opprettelse av sykehuspreststillinger var uansett et spørsmål 
som måtte avgjøres av sykehusledelsene og styrene ved de enkelte sykehus. 
Selv om sentrale helsemyndigheter ved helsedirektøren trakk i tvil om 
sykehuspresttjenesten kunne finansieres over syketrygden, sørget sykehus- 
ledelsene og styrene ved de enkelte sykehus for at midler til stillinger ble 
ført opp i institusjonenes budsjett. For biskopene må det ha framstått som 
at man kom lenger ved å samhandle med hver enkelt institusjons ledelse, 
enn gjennom samhandling med nasjonale helsemyndigheter. 

Til tross for Kirkedepartementets opplysning om at det var opprettet 
fire nye stillinger fram til 1960, er det ingen påviselig økning i antall syke- 
huspreststillinger oppgitt i Årbok for Den norske kirke for 1961, i forhold til 
antallet oppgitt av Frøshaug-komiteen i 1955. Det kan muligens skyldes at 
det tok tid å fylle stillingene etter de formelle vedtakene om opprettelse. Fra 
1961 fulgte en viss ekspansjon, slik at det fram til 1971 var kommet ti nye stil- 
linger. Fortsatt var det et stykke fram til de 18 stillingene Frøshaug-utvalget 
hadde foreslått opprettet. Først i 1983 kunne Presteforeningen konstatere 
at Frøshaug-utvalgets anbefaling ble fulgt opp.” 


Endring i organisering og ekspansjon 
(1975-2000) 


Sykehusprestene - regional utredning og utbygging 

Arbeidet for utbygging av sykehuspresttjenesten fikk en ny giv omkring 
midten av 1970-tallet. I 1983 kunne man på et møte mellom Bispemøtet, 
bispedømmene, Kirkerådet og Presteforeningen registrere at sykehusprest- 
tjenesten var den gruppen innen «den kirkelige bemanning som har hatt 


24  Presteforeningen: Kirkelig tjeneste ved institusjoner, s. 3, Presteforeningens arkiv, 068.3 Geistlig betjening 
av institusjoner (versjon i løse blader, bearbeidet etter møte 20. januar 1983 omtalt i neste fotnote). 

størst prosentvis økning de siste 10 år».” Som det framgikk av tabell 2, var 
økningen på hele 32 stillinger, fra 22 til 54 i perioden 1971 til 1984. Fram til 
1997 var antallet stillinger ytterligere nesten doblet, til 104 stillinger. 

Presteforeningen hadde i 1974 utarbeidet prinsipper for geistlig betje- 
ning ved helseinstitusjoner. Dette var et forhandlingsopplegg overfor 
Norske Kommuners Sentralforbund.” I tillegg fulgte Den norske kirke 
fra 1977 og utover en ny strategi for utbygging av institusjonspresttjeneste. 
Det ble igangsatt utredningsarbeid på bispedømmenivå. Først ute var 
Hamar bispedømmeråd som hadde sin utredning ferdig i oktober 1977. 
Borg bispedømme gjennomførte et lignende arbeid på samme tid. I 1977 
ba Presteforeningen Kirkerådet om å bidra til å få opprettet utrednings- 
utvalg i alle bispedømmer. Ved utgangen av 1982 hadde dette skjedd i åtte 
av ti bispedømmer.” Presteforeningen videreutviklet kriterier for kirke- 
lig betjening ved institusjoner i 1982 og fremmet det som krav til Norske 
Kommuners Sentralforbund. Ved somatiske sykehus var normen etter 
Presteforeningens mening «en prestestilling for de første 300 pasienter. Det 
bør opprettes en prestestilling pr. 200 senger som overstiger grunntallet». 
Ved psykiatriske sykehus og fengsler var tilsvarende norm en prestestilling 
per 100 plasser.” 

Den nye strategien forholdt seg til en viktig endring, flyttingen av til- 
settingsmyndigheten for sykehusprestene fra Kirke- og undervisnings- 
departementet til sykehuseierne, i de fleste tilfeller fylkeskommunene. 
Overføringen var resultat av enighet mellom Kirke- og undervisnings- 
departementet og Norske Kommuners Sentralforbund i 1980. Prost og 
biskop skulle fortsatt uttale seg forut for tilsetting.” Noen år senere foreslo 


25 Kirkerådet: Rapport fra møte 20. januar 1983 om Kirkelig betjening ved helse- og sosialinstitusjoner, 
Presteforeningens arkiv, 068.3 Geistlig betjening av institusjoner. 

26 Presteforeningen: Kirkelig tjeneste ved institusjoner, januar 1983, pkt. 2.1 (uten paginering), 
Presteforeningens arkiv, 068.3 Geistlig betjening av institusjoner. Innholdet i prinsippene fra 1974 er 
ikke gjengitt i dokumentet. Jeg har heller ikke funnet noe annet dokument inneholdende prinsippene i 
sin helhet. 

27 Borg, Hamar, Nord-Hålogaland, Stavanger, Agder, Tunsberg og Oslo bispedømmer. Presteforeningen: 
Kirkelig tjeneste ved institusjoner, januar 1983, s. 3, Presteforeningens arkiv, 068.3 Geistlig betjening av 
institusjoner. I tillegg til de sju bispedømmene som nevnes i dokumentet, ble det også utarbeidet en 
utredning i Nidaros bispedømme datert august 1981. Også denne er å finne i Presteforeningens arkiv, 
samme arkivmappe. 

28 Presteforeningen: Kirkelig tjeneste ved institusjoner, januar 1983, pkt. 2.1.1 Heltidsansatte prester, 
Presteforeningens arkiv, 068.3 Geistlig betjening av institusjoner. 

29 Brev av 5.12.1980 fra Kirke- og utdanningsdepartementet til Norske Kommuners Sentralforbund, 
referert i C-rundskriv nr. 1 / 1981 F «Tilsettingsmyndigheten for institusjonsprester» av 27.1.1981 fra 
Norske Kommuners Sentralforbund stilet til «Kommunen/fylkeskommunen/styret»; jf. også nota- 
tet «Institusjonspresters lønns- og arbeidsforhold» signert NH (Norwall Hessen, Presteforeningens 
daværende generalsekretær) av 15.9.1983, begge i Presteforeningens arkiv 068.3 Geistlig betjening av 
institusjoner. 

Presteforeningen at utlysningsteksten skulle drøftes med bispekontoret. 
Dette ønsket ikke Kommunenes Sentralforbund, som det hadde endret 
navn til, å gå inn på.” 

Den nye strategien virket. Utredningen i Hamar bispedømme kan tjene 
som eksempel. Ved hjelp av kartlegging av institusjonene i bispedømmet, 
statistikk og med henvisning til prinsippene «for geistlig betjening ved hel- 
seinstitusjonene, utarbeidet av Den norske kirkes presteforening» leverte 
utredningen argumenter for utbygging av institusjonspresttjenesten i bispe- 
dømmet. Før utredningen kom, hadde Lillehammer sykehus fått prestestil- 
ling i 1976. Etter utredningen kom det prestestillinger ved Gjøvik sykehus 
(1980), Hamar sykehus og Åkershagan sentralhjem for psykisk utviklings- 
hemmede (1985), Elverum sykehus (1986) og Reinsvoll (1988) (Vansvik, 
2023, s. 61-65). Den store ekspansjonen i antall prestestillinger på slutten 
av 1970-tallet og framover har etter all sannsynlighet sammenheng med 
dette målrettede utredningsarbeidet og med Presteforeningens kriterier 
som grunnlag for forhandlinger med sykehuseierne. Talldokumentasjonen 
var et språk som kunne forstås av sykehuseiere og sykehusadministratorer. 

Kirkerådet spilte en koordinerende rolle bispedømmene imellom. 
Bispemøtets bidrag var en uttalelse i 1980 om prinsipielle retningslinjer 
for den kirkelige tjeneste ved institusjoner (BM 7/1980). Bispemøtet mente 
det var «naturlig å sikte på tjeneste ved spesialansatte, som har mulighet 
for å kvalifisere seg særskilt for en slik tjeneste», og med hovedvekt på 
å få opprettet særskilte stillinger på hel- eller deltid (uttalelsens pkt. 3). 
Bispemøtet tallfestet grunnlaget for full prestestilling til 300 pasienter/kli- 
enter ved institusjonen (pkt. 4). Finansieringen mente Bispemøtet måtte 
være et ansvar for «de kommunale og fylkeskommunale administrasjoner 
som i dag har hovedansvaret for helse- og sosialtjenesten (pkt. 5). 


Normalinstruks for institusjonsprester 


Et ytterligere ledd i arbeidet med å etablere standarder for sykehuspresttje- 
nesten var Presteforeningens arbeid med «Normalinstruks for prester ved 
offentlige institusjoner». Dette arbeidet gikk parallelt med arbeidet for en 
ordnet tilleggsutdannelse for sykehusprester med pastoralklinisk utdanning 
(se nedenfor). Dette kan forstås som et arbeid for å sikre prestetjenesten 


30 Brev fra Den norske kirkes presteforening til Kommunenes Sentralforbund av 13.2.1989 om «Tilsetting 
av sykehus- og institusjonsprester», og svar fra Kommunenes Sentralforbund av 28.02.1989, begge i 
Presteforeningens arkiv 068.3 Geistlig betjening av institusjoner. 

plass ved institusjonene som en kirkelig tjeneste, men også for å sikre at 
tjenesten ble integrert i institusjonens virksomhet, slik Frøshaug-utvalget 
hadde vært opptatt av. Den første versjonen er datert 2.9.1977 og ble over- 
sendt Kirke- og undervisningsdepartementet i oktober samme år.” Lite 
tyder på at Presteforeningen var klar over prosessen i 1960-1961 som kjørte 
seg fast uten resultat. Instruksen foreslo bestemmelser om prestens ansvar 
for den kirkelige tjeneste ved institusjonen, og bestemmelser om samarbeid 
med institusjonens øvrige personale. 

Sosialdepartementet fikk oversendt forslaget og kom i september 1978 
med en del interessante kommentarer til instruksen. Departementet savnet 
blant annet bestemmelser om «faglig veiledning av pastoralklinisk utdan- 
net person» og ønsket tilføyd bestemmelser om at «Presten har adgang til 
og fører sine notater i pasientenes journaler», og om prestenes delaktig- 
t.” Kirkedepartementet konklu- 
derte likevel i mars 1979 med at en normalinstruks ikke var nødvendig, 


het i personalundervisning på sykehuse 


og viste til at Kirkedepartementet vanligvis fastsatte instruks ved oppret- 
telse av nye stillinger.” Men allerede i desember 1980, i forbindelse med 
overføringen av tilsettingsmyndigheten til fylkeskommunene, revurderte 
Kirkedepartementet sin holdning. I brev til Kommunens Sentralforbund 
skrev departementet nå: 


Når nå den enkelte sykehuseier (fylkeskommune) skal ha ansvaret for utlysing, anset- 
telse og instruks, finner en det rimelig at spørsmålet om normalinstruks tas opp til 
vurdering. En normalinstruks vil bl.a. kunne være til veiledning ved opprettelse av 


nye stillinger.” 


Bispemøtet hadde i 1980 uttalt seg om hovedinnholdet i den kirkelige tje- 
nesten ved helse- og sosialinstitusjoner. Her uttalte Bispemøtet blant annet 
følgende: 


31 Normalinstruks for prester ved offentlige institusjoner. Forslag fra Den norske kirkes presteforening 
2.9.1977, og Brev fra Presteforeningen til Kirke- og undervisningsdepartementet av 6.10.1977, begge i 
Presteforeningens arkiv 068.3 Geistlig betjening av institusjoner. 

32 Brev fra Sosialdepartementet til Kirke- og undervisningsdepartementet av 20.09.1978, Presteforeningens 
arkiv 068.3 Geistlig betjening av institusjoner. 

33 Brev fra Kirke- og undervisningsdepartementet til Presteforeningen av 16.03.1979, Presteforeningens 
arkiv 068.3 Geistlig betjening av institusjoner. 

34 Brev fra Kirke- og undervisningsdepartementet til Norske Kommuners Sentralforbund av 05.12.1980 
(kopi til Presteforeningen), Presteforeningens arkiv 068.3 Geistlig betjening av institusjoner. 

1. Behovet for kirkelig tjeneste må begrunnes både ut fra kirkens ansvar for sine 
medlemmer og ut fra helsetjenestens ansvar for å tilgodese hele mennesket, også 
med omsorg for pasientenes/klientenes åndelige velferd. 

2. Den kirkelige tjeneste ved helse- og sosialinstitusjoner og sykehus omfatter pri- 
mært følgende tjenester: 

a. Forkynnelse, sakramentforvaltning og andre kirkelige handlinger 
b. Sjelesorg 


c. Veiledning og undervisning i forhold til ansatt personell 


I mange tilfelle følger det også en rekke kontorfunksjoner og eventuelt undervisnings- 


oppgaver med tjenesten ved sykehus og andre institusjoner (BM 7/1980). 


Presteforeningen tok opp igjen arbeidet med normalinstruks. I en bearbei- 
det versjon fra 1982 var Sosialdepartementets forslag fra 1978 innarbeidet, 
blant annet forslaget om tilgang til pasientenes journaler.” Dette utkastet 
ble forelagt institusjonsprester samlet til seminar på Sjusjøen høsten 1983, 
og etter en ny bearbeiding forelagt biskopene i februar 1984, før det nye 
forslaget ble endelig vedtatt av Presteforeningens sentralstyre 20. mars.*° 
Presten skulle ha ansvar for den kirkelige tjenesten ved institusjonen, pre- 
sisert til forkynnelse, sjelesorg og kirkelige handlinger, men også ytterligere 
presisert inn i sykehuskonteksten: 


Presten skal se det som sin hovedoppgave å komme i kontakt med de klienter som 
ønsker det, og være en støtte for dem og deres pårørende. Sammen med det øvrige 
helsepersonell skal presten bidra til å omslutte klientene med en totalomsorg der også 


det religiøse hører naturlig med (§ 4, utdrag). 


Nå reagerte Human-Etisk Forbund, som ba helsedirektøren uttale 
seg. Helsedirektør Torbjørn Mork svarte i januar 1985 at instruksen 
Presteforeningen hadde vedtatt, var i strid med de gjeldende bestemmelsene 
om taushetsplikt, og at instruksen ikke hadde vært behandlet av Norske 
Kommuners Sentralforbund, Helsedirektoratet eller Sosialdepartementet 
(gjengitt etter Vansvik, 2023, s. 112). De eneste punktene i instruksen som 
kan implisere brudd på bestemmelsene om taushetsplikt, er bestemmelsen 


35  Presteforeningens forslag til normalinstruks for institusjonsprester (Sentralstyrevedtak sak 20/82), 
Presteforeningens arkiv 068.3 Geistlig betjening av institusjoner. 

36 Normalinstruks for institusjonsprester. Endringsforslag fra institusjonsprestseminaret på Sjusjøen høsten 
1983, bearbeidet av sentralstyrets arbeidsutvalg 31.1.84; Brev fra Presteforeningen til biskopene av 1.2.1984; 
Presteforeningens forslag til normalinstruks for institusjonsprester, vedtatt i sentralstyret 20.3.84, alle i 
Presteforeningens arkiv 068.3 Geistlig betjening av institusjoner. 

om adgang til klientenes journaler, som ble tatt inn etter forslag fra 
Sosialdepartementet i 1978, og bestemmelsen om at prestene skulle kunne 
delta i personalets møter og drøftinger. Sosialdepartementet hadde i 1978 
ikke kommentert bestemmelsen om deltakelse i personalets møter som lå 
inne i Presteforeningens første forslag.” Verken helsedirektør Mork eller 
Presteforeningen henviste i denne runden til Sosialdepartementets innspill 
til Presteforeningen fra 1978. 

Helsedirektoratet sendte 15. januar 1985 ut et rundskriv hvor det het at 
«[e]n sykehusprests spesielle oppgaver tilsier at han ikke kan betraktes som 
helsepersonell eller leges medhjelper" og pa dette grunnlag gis adgang til 
taushetsbelagte opplysninger».* Dette rundskrivet vakte sterke reaksjoner 
og stor offentlig oppmerksomhet og avfødte også et spørsmål til sosialmi- 
nisteren i Stortingets spørretime 6. februar 1985 fra stortingsrepresentant 
Eleonore Bjartveit.” Allerede 4. februar fant Helsedirektoratet det nød- 
vendig å sende ut et nytt rundskriv med en presisering av at behandlings- 
ansvarlig lege «på grunnlag av en konkret vurdering i hvert enkelt tilfelle, 
bruker presten som sin medhjelper. I den grad presten er legens medhjelper 
vil han således på linje med andre av legens medhjelpere kunne gis adgang 
til taushetsbelagte opplysninger».* 

Resultatet ble at Presteforeningen trakk instruksen tilbake etter 
et møte med Helsedirektoratet 4. februar 1985, men fortsatt forsto 
Presteforeningen og Helsedirektoratet saken ulikt. Presteforeningen 
oppsummerte sin forståelse av Helsedirektoratets rundskriv slik: «a) 
Sykehuspresten er prest, under biskopens tilsyn. b) Sykehuspresten kan 
gis adgang til taushetsbelagte opplysninger på linje med andre aktu- 
elle yrkesgrupper.»" Helsedirektoratet delte ikke Presteforeningens 
oppfatning på det siste punktet, og la fram sin fortolkning i brev til 
Presteforeningen av 28. april 1987: 


37 Vansvik, 2023, omtaler ikke Sosialdepartementets kommentarer fra 1978. 

38 Sykehuspresters adgang til taushetsbelagte opplysninger. Rundskriv IK-8/85 av 15.01.1985. 
Presteforeningens arkiv, 068.3 Geistlig betjening av institusjoner. 

39 Se brevveksling mellom Presteforeningen, Helsedirektoratet og Sosialdepartementet i januar og februar 
1985, samt Foreløpig, urevidert avtrykk av Eleonore Bjartveits spørsmål og sosialminister Leif Arne 
Heløes svar i Stortingets spørretime 06.02.1985, Presteforeningens arkiv, 068.3 Geistlig betjening av 
institusjoner. 

40 Sykehuspresters adgang til taushetsbelagte opplysninger. Rundskriv IK-18/85 av 04.02.1985. 

41 Rapport: Sykehuspresters adgang til taushetsbelagte opplysninger, Inter Collegas, 1986, (2), s. 13-14, kopi 
av rapporten i Presteforeningens arkiv, 068.3 Geistlig betjening av institusjoner. 

Vi er ikke enig i at sykehusprester kan likestilles med helsepersonell ansatt ved syke- 
hus når det gjelder adgang til taushetsbelagte opplysninger. (...) Som hovedregel kan 
ikke sykehusprester oppfattes som helsepersonell i lovens forstand, og det er således 
i utgangspunktet ikke naturlig å presumere et samtykke. Som nevnt i vårt rundskriv 
IK-18/85 kan det imidlertid tenkes tilfelle hvor behandlende lege på grunnlag av en 
konkret vurdering i hvert enkelt tilfelle bruker presten som sin medhjelper. 


Vi ber om at innholdet i dette brev gjøres kjent for presteforeningens medlemmer.” 


Det gikk nå flere år før Presteforeningen i 1991 enda en gang vedtok et bear- 
beidet forslag til instruks for institusjonsprester. Instruksen var nå forkortet 
og revidert i tråd med innvendingene fra Helsedirektoratet.* 

Én bestemmelse lå i hovedsak fast i alle versjonene av Presteforeningens 
forslag til normalinstruks: «Presten bør hjelpe til at medlemmer av andre 
trossamfunn blir betjent i samsvar med eget ønske» (1977, $ 3). «Presten 
skal være behjelpelig med at medlemmer av andre trossamfunn blir betjent 
i samsvar med eget ønske» (1984, $ 4). «Presten skal være behjelpelig med 
at medlemmer av andre tros-/livssynssamfunn blir betjent i samsvar med 
eget ønske» (1991, pkt. 1). 


Systematisk pastoralklinisk utdanning 


Fra omkring 1970, etter at Per Frick Høydal ble sykehusprest på Modum 
Bad, ble det utviklet et mer regelmessig kurstilbud som fikk betegnelsen 
«pastoralkliniske kurs» etter modell fra USA. De første kursene varte syv 
uker, men ble etter hvert utvidet til 12 uker (Høydal, 1975, s. 20, Teigen, 
1986, s. 322). 

En mer formalisert pastoralklinisk utdanning (PKU) og veilederkvali- 
fisering kom ikke på plass før i 1975, etter at det hadde vært arbeidet med 
saken noen år i Presteforeningen og dens nemnd for institusjonsprester. I 
november 1975 vedtok Presteforeningens sentralstyre en innstilling som 
inneholdt forslag til krav om PKU for tilsetting som sykehusprest og krav 
for å bli godkjent som PKU-veileder.” Forslagene ble ikke iverksatt for i 


42 Brev fra Helsedirektoratet til Presteforeningen av 28.04.1987, Presteforeningens arkiv 068.3 Geistlig 
betjening av institusjoner, også gjengitt hos Vansvik, 2023, s. 113. 

43 Forslag til instruks for institusjonsprester. Godkjent av Presteforeningens sentralstyre 12.03.1991, 
Presteforeningens arkiv, 068.3 Geistlig betjening av institusjoner. Trykt i Inter Collegas, 1991 (3), s. 12. Se 
også Vansvik, 2023, s. 113. 

44 Innstillingen Sykehusprestutdannelsen og pastoral-klinisk utdannelse i Norge av 5.11.1975, Presteforeningens 
arkiv 068 Sykehusnemnda: Innstillinger vedr. sykehusprestutdannelsen og pastoral-klinisk utdannelse 
i Norge Avgitt 5. nov. 1975; Protokoller, legg 068.4 Sykehusprestutdannelsen 71-76. 

1980. Presteforeningen opprettet da et evalueringsråd som skulle godkjenne 
utdanningssteder for PKU, programmer for PKU-kurs og godkjenning av 
veiledere (Teigen, 1986, s. 323-324). Presteforeningen administrerte PKU 
fram til ca. 2008. Da overtok MF det faglige ansvaret for PKU-kursene, nå 
i rammen av en mastergrad i klinisk sjelesorg. 

Stålsett-utvalget mente i 2013 at en lignende videreutdanning som PKU 
måtte gjøres tilgjengelig også for religiøse ledere og livssynspersonell fra 
ikke-kristne tros- og livssynssamfunn (NOU 2013: 1, s. 186). Per i dag er det 
norske PKU-tilbudet forbeholdt prester og andre sjelesørgere fra kristne 
trossamfunn. 


Fengselsprestene — utredning, tjenesteordning, 
importmodell 


For fengselspresttjenestens del skjer den viktigste utviklingen i 1990-årene. 
En interdepartemental utredning fra 1994 leder fram mot å innlemme feng- 
selspresttjenesten i modellen med importerte tjenester i fengselet fra år 
2000. Samtidig ble det arbeidet med en Tjenesteordning for fengselsprester 
som ble fastsatt i 1997. Ved siden av dette begynte en betydelig opptrapping 
av antall fengselspreststillinger. I 1994 var det ti stillinger med til sammen 
7,5 årsverk fast ansatte fengselsprester, i tillegg til en midlertidig stilling, 
to stillinger ved Kirkens bymisjon og fem deltidsstillinger med innleid 
tjeneste (Fridhov et al., 1994, s. 52, tabell 12 og 13). Fem nye stillinger ble 
opprettet på statsbudsjettet for 1995.” Fra 1997 til 2005 kom det ti nye stil- 
linger, og i perioden 2005 til 2012 ytterligere ni (jf. tabell 2, ovenfor, s. 40). 

Utredningen Organiseringen av prestetjenesten i fengslene (Fridhov 
et al., 1994) ble utarbeidet etter at Justisdepartementet våren 1993 ønsket 
å utrede muligheten for endret organisering av de kirkelige tilbudene i 
fengslene. Kirke-, utdannings- og forskningsdepartementet ble kontak- 
tet, og departementene ble enige om å nedsette en arbeidsgruppe i fel- 
lesskap (Fridhov et al., 1994, s. 2). Mandatet ble utarbeidet i fellesskap 
av departementene, og det var medlemmer fra både kriminalomsorgsav- 
delingen i Justisdepartementet og kirkeavdelingen i Kirke-, utdannings- 
og forskningsdepartementet. I tillegg var det med en fengselsprest og en 
representant for Kirkerådet (Fridhov et al., 1994, s. 6). Innføringen av 


45  Presteforeningens arkiv 072.2 Fengselsprest, legg 02 Opprettelse av fem nye stillinger som fengselsprest. 
Til Justis- og politidepartementet 02.03.95. 

importmodellen i kriminalomsorgen var en viktig foranledning. «I løpet av 
de siste 20 år har ansvaret for skole- og helsetilbudene i fengsel blitt overtatt 
av lokale skole og helsemyndigheter. Men fremdeles er det justismyndig- 
hetene som har ansvar for kirkens tilbud», som arbeidsgruppen skriver i 
forordet til utredningen (Fridhov et al., 1994, s. 2). Arbeidsgruppens man- 
dat gjenspeiler at dette var det sentrale utredningstemaet: 


Arbeidsgruppen skal drøfte og fremme forslag til fremtidige modeller for organise- 
ringen av fengselspresttjenesten i Norge. 


Herunder skal arbeidsgruppen 


- Sepa mulige konsekvenser av en overføring av ansvaret for fengselspresttjenesten 
til Kirke-, utdannings- og forskningsdepartementet 

- Komme med en innstilling om det fremtidige arbeidsgiveransvaret for de 
eksisterende fengselspreststillingene 

- Vurdere budsjettmessige konsekvenser 

- Vurdere andre aktuelle tiltak fra Justisdepartementets eller Kirke-, utdannings- 
og forskningsdepartementets side (direkte eller gjennom andre organer), som 
kan bidra til å bedre tilbudet av kirkelige tjenester til de innsatte (Fridhov et al., 
1994, s. 6). 


Arbeidsgruppen forsto fengselspresttjenesten slik at den «er opprettet for å 
ivareta Den norske kirkes ansvar overfor innsatte medlemmer av Den nor- 
ske kirke, som for kortere eller lengre tid ikke kan bli betjent av prestene i 
sin egen menighet» (Fridhov et al., 1994, s. 7). Det siste leddet i mandatet 
åpnet for å trekke inn tiltak utenom fengselsprestene som kunne bedre det 
kirkelige tilbudet til innsatte. Selv om dette punktet ikke eksplisitt refererte 
til andre kirkesamfunn eller andre trossamfunn utenfor Den norske kirke, 
foretok arbeidsgruppen en kartlegging av den virksomheten som ble drevet 
i fengsler av «Tverrkirkelige grupperinger, andre trossamfunn og frittstå- 
ende grupperinger» (Fridhov et al., 1994, s. 27-30). Arbeidsgruppen refe- 
rerte til at Reglement for fengselsvesenet av 1961 $ 55.2 hjemlet virksomhet 
ved andre trossamfunn i fengslene (Fridhov et al., 1994, s. 27). 

Etter å ha kartlagt det eksisterende tilbudet om prestetjeneste i fengslene 
konkluderte arbeidsgruppen med at «prestetjenesten i fengslene bør over- 
føres til kirkelige myndigheter slik at de organisatorisk kommer på linje 
med skole- og helsetilbudene». Dette mente arbeidsgruppen ville bidra 
til å bedre det kirkelige tilbudet til de innsatte, «ved at kirkens nærvær 
i fengslene settes på dagsorden i kirkelig sammenheng, ikke bare i feng- 
selssammenheng» (Fridhov et al., 1994, s. 46). Arbeidsgruppen påpekte 

også at det var nødvendig å styrke fengselspresttjenestens kapasitet, «for 
at de innsatte skal få en forsvarlig kirkelig betjening, (...)» (Fridhov et al., 
1994, s. 47). Arbeidsgruppen kom ikke med forslag som kunne bedre andre 
trossamfunns tjeneste i fengslene, og trakk ikke inn hensynet til innsatte 
som ikke var medlem av Den norske kirke i sine vurderinger av hvilken 
framtidig organisasjonsmodell som var å foretrekke (Fridhov et al., 1994, 
s. 36-42). Selv om fengselsreglementet av 1961 fastslo at «Innsatte som 
tilhører ordnet trossamfunn utenfor statskirken, skal få motta besøk av 
prest eller sjelesørger fra vedkommende samfunn» ($ 55.2 etter Fridhov et 
al., 1994, s. 53), ble dette overhodet ikke trukket inn i vurderingene av en 
modell for organisering av fengselspresttjenesten. 

Utredningen forelå i desember 1994. Arbeidet med å styrke fengsels- 
presttjenesten var allerede i gang. Bevilgningen til de fem nye stillingene 
på statsbudsjettet for 1995 ble vedtatt omtrent samtidig med at utrednin- 
gen kom. I 2001 var antall fengselsprester økt fra sju (1994) til 18 stillinger 
(Furseth, 2001, s. 74-75). Utredningen ble sendt på høring, men det skulle 
gå noen år før den endrede organiseringen ble gjennomført. Det skjedde 
i januar 2000. Da ble prestetjenesten overført til Kirke-, utdannings- og 
forskningsdepartementet. Bispedømmene fikk ansettelsesmyndighet, per- 
sonalansvar og budsjettansvar for stillingene (Fridhov & Langelid, 2017, 
s. 265). 

Allerede flere år før oppnevningen av arbeidsgruppen hadde kirken 
begynt å engasjere seg i spørsmål angående fangeomsorgen. I 1990 utar- 
beidet Kirkens diakoni- og samfunnsråd betenkningen Kirken og fan- 
geomsorgen til Kirkemøtet (Kirkerådet, 1990, KM-dokument nr. 14.2/90). 
Tre år senere ble betenkningen fulgt opp med heftet Å leve med dommen. 
Kirken og kriminalomsorgen (Kirkerådet, 1993). Mens betenkningen fra 
1990 la hovedvekten på de etiske utfordringene, konsentrerte heftet fra 
1993 seg om de diakonale utfordringene og forståelsen av feltet som en 
oppgave for lokalmenigheten. Kirkerådet mente fengselspresttjenesten 
måtte styrkes, og oppfølgingen av fengselsprestene måtte bli bedre både 
fra Justisdepartementet, Kirkedepartementet og lokale kirkelige foresatte 
(Kirkerådet, 1990, s. 36). Heftet fra 1993 beskrev den utilfredsstillende 
situasjonen for den kirkelige betjeningen. Prestetjenesten ble forstått som 
viktig både for de innsatte og for kirken, og behovet for kirkelige stillinger 
i fengslene ble understreket (Kirkerådet, 1993, s. 17, 20). 

En av grunnene til at overføringen av fengselsprestene tok tid og ikke 
ble gjennomført før i 2000, var motstand fra fengselsprestene selv og fra 

Presteforeningen. Fengselsprestene hadde gode erfaringer med ordningen 
slik den var og ønsket å fortsatt kunne delta i fengselets personalmøter, 
kurs og samlinger. Fengselsprestene ba om å få de samme arbeidsbetingel- 
sene hvis tjenesten skulle overføres, og fikk stort sett gjennomslag for det 
(Fridhov & Langelid, 2017, s. 265). 

Samtidig som det ble arbeidet videre med oppfølgingen av arbeids- 
gruppens utredning, utarbeidet Kirke-, utdannings- og forskningsdepar- 
tementet forslag til Tjenesteordning for fengselsprester. Den ble fastsatt 
ved kgl.res. 20. november 1997. I samsvar med det som hittil hadde vært 
ordningen, ble stillinger som fengselsprest forbeholdt personer «som 
innehar de kvalifikasjoner som kreves for tilsetting som menighetsprest 
i Den norske kirke» (Tjenesteordning for fengselsprester, 1997, $ 2). 
Fengselspreststillingene var dermed fortsatt forbeholdt prester i Den 
norske kirke. 

Fengselsprestenes hovedoppgaver ble formulert slik: 


$ I: Fengselspresten skal forvalte Ord og sakrament ved 


å holde de gudstjenester i fengselet som biskopen forordner, 


ge 


å utføre annet forkynnerarbeid i fengselet, 


å forrette kirkelige handlinger for fengselets innsatte og deres nærmeste pårørende, 


g 


a 


å utøve sjelesorg, gå med dødsbud, soknebud og også ellers besøke innsatte i 


fengselet. 


Presten skal også utføre andre gjøremål fastsatt ved bestemmelse av Kongen eller 
departementet eller ved instruks for den enkelte stilling (Tjenesteordning for feng- 


selsprester, 1997). 


Bortsett fra at det ikke lenger var spesifisert at prestene skulle forberede 
fanger til konfirmasjon, var oppgavene grunnleggende sett de samme som 
i 1879. I 1879 hadde prestene i tillegg tre andre oppgaver: å lede undervis- 
ningen av fangene, å bestyre fengselsbiblioteket som sto til fangenes dis- 
posisjon, og kontroll av fangenes post. Særlig ledelsen av undervisningen 
tok da mye tid. 

Fengselspresten sto under tilsyn av biskop, med fengselsdirektøren 
som administrativ foresatt (Tjenesteordning for fengselsprester, 1997, 
§ 5). Interessant i lys av at fengselsprestene på dette tidspunktet var ansatt 
i kriminalomsorgen under Justisdepartementet, er det at «Nærmere 
bestemmelser om tjenesteoppgaver for den enkelte fengselspreststilling 

kan fastsettes ved instruks av Kirkedepartementet» (Tjenesteordning for 
fengselsprester, 1997, $ 6). 

Ved overføringen av fengselsprestene fra Justisdepartementet til Kirke-, 
utdannings- og forskningsdepartementet ble det nødvendig med endringer 
i tjenesteordningen. Disse endringene ble fastsatt av Kirke-, utdannings- 
og forskningsdepartementet 7. februar 2000. Tilsetting skulle nå skje etter 
regler i forskrift om tilsetting av menighetsprest (Endr. i tjenesteordn. for 
fengselsprester, 2000, $ 2 annet ledd), ikke etter særskilt forskrift som tidli- 
gere. I stedet for fengselsdirektøren, skulle nå prosten være fengselsprestens 
nærmeste overordnede (Endr. i tjenesteordn. for fengselsprester, 2000, $ 5). 
Instruksmyndigheten angående nærmere bestemmelser om tjenesteoppga- 
ver for den enkelte fengselspreststillingen, ble nå lagt til bispedømmerådet 
i stedet for til Kirkedepartementet (Endr. i tjenesteordn. for fengselsprester, 
2000, $ 6). 

Etter virksomhetsoverdragelsen av prestetjenesten fra staten til rettssub- 
jektet Den norske kirke i 2017, ble tjenesteordningen nå gitt av Kirkemøtet 
i stedet for av departementet. Myndigheten til å pålegge fengselsprestene 
«andre gjøremål» ble lagt til Kirkemøtet. Tidligere lå denne myndigheten 
hos Kongen eller departementet (Tjenesteordning for fengselsprester, 2016, 
§ 1 annet ledd). 


Spesialprest i livssynsåpent samfunn 
(2000-tallet) 


Spørsmålet om retten til religions- og livssynsutøvelse i offentlige institu- 
sjoner for de som ikke tilhørte statskirken, ble lenge sjelden berørt og lite 
vektlagt. Dette til tross for at andre kirkesamfunn, som Frelsesarmeen og 
pinsemenigheter lenge hadde hatt et aktivt fengselsarbeid (Fridhov et al., 
1994, s. 28-29). Også i sykehusene var det virksomhet med besøk fra 
andre kirkesamfunn (Frøshaug et al., 1955, s. 13), og flere sykehus var eid 
av «katolske og andre ikke-lutherske kirkesamfunn» (Frøshaug et al., 1955, 
s. 6). Både Frøshaug-utredningen fra 1955 og fengselsprest-utredningen 
fra 1994 foreslo likevel bare tiltak knyttet til organisering og utbygging av 
institusjonstjeneste ved Den norske kirkes prester i offentlige institusjo- 
ner. Når Frøshaug-utvalget tok opp spørsmålet om å dekke «det religiøse 
behov hos pasientene», var de mest opptatt av statskirkens medlemmer: 
«I denne forbindelse er det verd å huske at vi har en statskirke som ca. 
96 % % av vårt folk står tilsluttet» (Frøshaug et al., 1955, s. 2). Nærværet 

av mennesker som ikke tilhørte statskirken, var omtalt, men fikk liten 
oppmerksomhet. 

Spørsmålet var heller ikke tematisert i dissenterlovgivningen fra og med 
1845, i lov om trudomssamfunn og ymist anna fra 1969, eller i disse lovenes 
forarbeider, og det gikk lang tid før det ble berørt i spesiallovgivningen. Det 
kom ikke eksplisitt inn i fengsels- eller straffegjennomføringslovgivningen 
før med straffegjennomføringsloven av 2001 (se nedenfor), men det var, 
som vi har sett, tematisert på forskriftsnivå siden fengselsreglementet av 
1961, $ 55.2 og 55.3. Det har ikke vært tilsvarende lov- og forskriftsregu- 
lering av prestetjeneste eller religions- og livssynstjeneste når det gjelder 
helsevesenet. En viktig milepæl i den religionspolitiske utviklingen var at 
religionsfrihet ble skrevet inn i den norske Grunnloven $ 2 i 1964, uten at 
jeg har funnet materiale som relaterer religiøs tjeneste overfor de som ikke 
sto i statskirken direkte til dette. 

Norge sluttet seg til Den europeiske menneskerettighetskonvensjonen i 
1950, og dermed også til konvensjonens artikkel 9 om tanke-, samvittighets- 
og religionsfrihet. Bestemmelsene i fengselsreglementet av 1961 kan ses i 
lys av dette. Det kan også helsedirektør Evangs holdning når han i 1958 var 
mer opptatt av religionsfriheten og mangfoldet av religiøse oppfatninger 
enn biskopene var. Evang tilhørte Arbeiderpartiet som siden 1945 hadde 
programfestet religions- og samvittighetsfrihet (Agøy, 2023, s. 72). Han la, 
som vi har sett, vekt på dette i sin argumentasjon for differensiering av den 
religiøse tjenesten ved sykehusene, for at religiøs tjeneste overfor pasienter 
måtte baseres på pasientenes eget ønske, og at den også omfattet medlem- 
mer av dissentersamfunn og andre trossamfunn. Samtidig mente Evang at 
«den religiøse tjeneste bør ledes av en prest i statskirken».*° 

Når vi kommer fram til 1970-tallet, var det en etablert forståelse også på 
kirkelig hold at «[d]ersom noen av institusjonens klienter tilhører andre 
kirkesamfunn enn Den norske kirke, har disse rett til å bli betjent av sitt 
samfunn. Det ville være rimelig at den som har ansvaret for den kirke- 
lige tjeneste ved institusjonen, er behjelpelig med å fremme slik kontakt» 
(Hamar bispedømmeråd, 1977, s. 9). I alle forslagene til normalinstruks for 
sykehusprester fra og med 1977 var dette hensynet innarbeidet. 


46 Brev fra Sosialdepartementet ved helsedirektør Karl Evang til Kirke- og undervisningsdepartementet 
av 14.5.1958, RA/S-1007/D/Dd/L0219 Prestetjeneste, protestantisk kirkegård, 0001 Prestetjenesten ved 
sykehusene 1952-1960. 

Men så sent som i 1994 kunne, som vi har sett, en offentlig utredning på 
oppdrag fra to departementer, uttrykke seg som om fengselspresttjenesten 
ved Den norske kirkes prester var det eneste fengselsmyndighetene trengte 
å forholde seg organisatorisk til, enda man forvaltet et regelverk som i 
over 30 år hadde hjemlet rettigheter for innsatte som tilhørte trossamfunn 
utenfor statskirken. 


Institusjonspresten — en felles oppgave? Norges 
kristne råd (2000) 


Det gikk ikke mange år etter fengselsprest-utredningen fra 1994 før det 
relativt nyetablerte Norges kristne råd tok opp spørsmålet om en mer kon- 
fesjonelt mangfoldig institusjonspresttjeneste kunne være mulig. 

Rådet nedsatte i 1997 et institusjonsprestutvalg. Forslaget kom fra rådets 
administrativt-juridiske utvalg som i et par år hadde drøftet spørsmålet 
om pastorer og prester utenom Den norske kirke og deres «mulighet for 
og rammevilkår for tjeneste som institusjonsprest i Norge innen sykehu- 
sene, fengslene og i forsvaret». Dette spørsmålet hadde Norges Frikirkeråd 
arbeidet med i mange år, men man var nå enige om at Norges kristne råd, 
opprettet i 1992, skulle arbeide med saken.” Utvalget besto av pastor Astri 
Anfindsen i Det norske misjonsforbund”, pastor Helge Utaker, Den evan- 
gelisk-lutherske frikirke, og fengselsprest Erik Stabrun, Den norske kirke. 
Utaker var nylig gått av som feltprost. Utvalget var ferdig med sin utred- 
ning i 1998. Utredningen ble deretter gjennomgått i administrativt-juridisk 
utvalg og overlevert styret i Norges kristne råd 20. september 2000.” 

Utredningen beskrev de gjeldende ordningene i fengsler, Forsvaret og 
i sykehussektoren. Selv om institusjonspresttjenesten var knyttet til Den 
norske kirke, utelukket ikke det en viss ivaretakelse av de som hadde annen 
trostilknytning. 


Det er i dag innarbeidet praksis, ofte også innarbeidet i stillingsbeskrivelse og arbeids- 
instruks, at institusjonsprester arbeider med å opprette kontakt med representanter 


for respektive trossamfunn for institusjonsbrukere med en annen konfesjonell eller 


47 Norges kristne råd og Norges Frikirkeråd fusjonerte i 2006. 

48 Endret navn til Misjonskirken Norge i 2016. 

49 Selve utredningen er ikke datert, men avgivelsen framgår av et utkast til brev til Kirke-, utdannings- og 
forskningsdepartementet datert 13.02.2001, RA/PA-1890/D/Da/L0012 Norges kristne råd. Saksarkiv 
ordnet etter arkivnøkkel, 1992-2002. Utvalg, 1992-2002, 0007 - Institusjonsprest 1992-2002. Om brevet 
ble avsendt, og når, går ikke fram av materialet i denne arkivmappen. 

religiøs tilknytning. Intensjonen er at det tas aktivt kontakt med og legges til rette for 
pastorens, paterens, rabbinerens og imamens besøk i institusjonene. Disse har også en 
rolle som viktige støttespillere under og etter en utskriving. I fengslene har kontakten 
med besøkende menigheter, organisasjoner og grupper stor betydning. Kirkelivet i de 


lukkede anstaltene er trolig mer økumenisk enn noe annet sted i vårt land.” 


Situasjonen i Forsvaret ble viet stor plass. Her ble det vist til at feltprest- 
korpset rulleførte «ordinerte prester i Den norske kirke og forstandere i 
registrerte trossamfunn, (...)». Her hadde feltprosten i 1997 sendt på høring 
et dokument om «fremtidige kriterier for yrkestilsetting av feltprester fra 
andre kirkesamfunn enn Den norske kirke» (s. 3). Konklusjonen i hørings- 
dokumentet var at «prester fra Den Evangelisk Lutherske Frikirke, andre 
lutherske kirker, Metodistkirken og Den anglikanske kirke kan yrkestilset- 
tes i Feltprestkorpset» (s. 4). Feltprosten holdt seg her til de kirkesamfun- 
nene Den norske kirke hadde avtale om kirkefellesskap med, eller som 
delte luthersk tro. Embetet som feltprost skulle kreve medlemskap i Den 
norske kirke. Utredningen gjenga også synspunkter fra høringen på felt- 
prostens dokument. Norges kristne råd ønsket kriteriene for vernepliktig 
feltpresttjeneste lagt til grunn også ved yrkestilsetting, men aksepterte 
Den norske kirkes majoritetsstilling, og foreslo at feltprester fra andre 
kirkesamfunn måtte arbeide i lojalitet overfor Den norske kirkes lære og 
ordninger og stå under tilsyn av feltprost/biskop i Den norske kirke (s. 4). 
Menighetsfakultetet så muligheter for å åpne visse stillinger for prester fra 
andre kirkesamfunn, mens Teologisk fakultet viste til Feltprestkorpsets 
«tidligere fleksible økumeniske profil», og fant det «beklagelig at korpset 
nå tenker seg en profil som er mer konfesjonelt rigid» (s. 6-7). 

Når det gjaldt institusjonspresttjeneste ved sykehusene, hadde Norsk 
Frikirkeråd arbeidet med dette i perioden 1970-1972, uten resultat. Her 
fant utrederne at det ikke var noen klar lovbestemmelse om prestetje- 
neste i sykehusene. «Prestetjenesten har i stor grad vokst fram ut fra følt 
behov innad i institusjonene og ut fra påtrykk fra Den norske kirke» (s. 8). 
Det er rimelig å forstå dette som en henvisning til det aktive arbeidet fra 
Bispedømmerådene, Kirkerådet og Presteforeningen fra 1977 og framover. 
I utredningen fremmes synspunktet at «[d]et trengs i dag et lovverk som 
pålegger sykehuseieren også å ivareta pasientenes åndelige behov» (s. 9). 


50 Institusjonspresten — en felles oppgave? Utredning Norges kristne råd [2000], s. 2. RA/PA-1890/D/Da/ 
L0012 Norges kristne råd. Saksarkiv ordnet etter arkivnøkkel, 1992-2002. Utvalg, 1992-2002, 0007 - 
Institusjonsprest 1992-2002. Sidehenvisninger til utredningen i parentes i teksten i det følgende. 

Siden utgifter til institusjonspresttjenesten ikke inngår i fordelingsgrunn- 
laget for beregning av tilskudd til trossamfunn, slutter utredningen at «[d] 
ette må bety at dette ansees som fellesutgifter til en tjeneste som er for alle 
landets innbyggere uansett tros (sic) og livssyn» (s. 9). 

Administrativt-juridisk utvalg drøfter ulike modeller og ulike interesser 
som må avveies: 


Institusjonenes interesse kan være best mulig egnede kandidater, størst mulig «kon- 
troll» over dem som blir ansatt, eventuelt enkle og oversiktlige tilsynsordninger. De 
ulike trossamfunn kan være opptatt av at deres medlemmer får betjening av egne 
pastorer/ prester, at religionsfriheten ivaretas, at deres pastorer/prester blir anerkjent 
og kan ansettes i hele eller deltidsstillinger, gjerne i kombinasjon med menighets- 
tjeneste. Brukernes interesser kan være å bli betjent med faglig og personlig best 
egnede personer, gjenkjennelig liturgi, trygghet ved at det er deres egne prester som 
betjener dem. Presters og pastorers behov kan være å fullføre et spesielt kall til en slik 
type arbeid, utnytte sine evner og utdannelse, behov for flere typer arbeid innen- 
for sitt yrke. I Administrativt-Juridisk utvalg er det en klar oppfatning at hensynet 
til brukerne alltid må være avgjørende ved ansettelse i institusjonsprestestillingene 


(s. 10-11, min kursivering). 


Utvalget gikk ut fra at «institusjonsprestetjenesten er åpen for de kirker 
som Den norske kirke har avtaler med» (s. 11), men viste til at biskopene 
hadde dispensasjonsmuligheter som gikk lenger enn dette (s. 12). I sin 
konklusjon søkte utvalget etter en løsning som også ville kunne tilpasses 
ikke-kristne tros- og livssynssamfunn (s. 12). Hovedkonklusjonen var at 
man ikke ønsket seg en «institusjonenes kirke», men at den enkelte prest 
skulle opprettholde sin tilhørighet til sitt kirkesamfunn (s. 13). En så det 
som urealistisk at enhver bruker kunne bli betjent av sitt trossamfunn, men 
hevdet likevel som et hovedprinsipp at «institusjonenes ledelse har innen 
rimelige grenser et særlig ansvar for å tilse at de enkelte pasienter/bebo- 
ere/innsatte får kirkelig/religiøs betjening ut fra sin bakgrunn. For kristne 
betyr dette at de primært betjenes av prest/pastor fra eget samfunn» (s. 
14). Utvalgets tilråding var at «man så snart som mulig i tillegg til prester 
fra Den norske kirke supplerer prestetjenesten med prester/pastorer fra 
andre kirkesamfunn» (s. 14). Disse kunne tilsettes i heltids- eller deltids- 
stillinger for flere institusjoner, eller det kunne stilles midler til rådighet for 
å betale lokale prester/pastorer på timebasis for hvert oppdrag (s. 14). Som 
en praktisk løsning når det gjaldt tilsyn med prestene, foreslo utvalget en 
løsning hvor alle sto under biskopen i Den norske kirke, men i tillegg sto 
under tilsyn i eget trossamfunn i spørsmål som gjaldt liv og lære (s. 14-15). 

Selv om utredningen var mest opptatt av hvordan de som tilhører ulike 
kirkesamfunn kan betjenes av institusjonsprester fortrinnsvis fra deres eget 
kirkesamfunn, var ikke hensynet til spesialkvalifikasjoner for sjelesorg i 
institusjoner ute av blikkfeltet. Utredningen viet derfor også oppmerk- 
somhet til utdanningskrav for tjeneste i institusjoner. Selv om behovet for 
pastoralklinisk kompetanse ble anerkjent, var utvalget opptatt av at «den 
kvalifisert pastoralkliniske vinklingen ikke overvurderes i forhold til det 
spesifikt teologiske» (s. 13). 

Denne utredningen vies såpass oppmerksomhet fordi det er den før- 
ste utredningen som for alvor går inn i spørsmålet om prestetjenesten i 
offentlige institusjoner kan åpnes for andre enn prester i Den norske kirke. 
Utredningen reflekterer en virkelighet hvor en økende del av befolkningen 
sto utenfor Den norske kirke. Andelen som var medlem av Den norske 
kirke, hadde sunket fra 94 % i 1970 til 86,5 % i år 2000.” Fortsatt var godt 
over 90 % av befolkningen medlem av en kristen kirke (s. 12). 


Religion og Livssyn i fengsel — 
straffegjennomføringsloven av 2001 
og rundskriv V-13B/2009 


Straffegjennomforingsloven av 2001 lovfestet ikke lenger prestetjenesten i 
fengslene slik lovene av 1903 og 1958 gjorde. Nå het det: «Kriminalomsorgen 
skal gi innsatte mulighet til å utøve religion og livssyn» ($ 23). Det var nå de 
innsattes rettigheter som ble satt i sentrum når det gjaldt religion og livssyn. 
Denne endringen av hva som lovreguleres på religions- og livssynsfeltet, 
førte ikke til endring i fengselsprestens oppgaveportefølje i Tjenesteordning 
for fengselsprester. Tjenesteordningen ble stående uendret. 

Hvordan skulle så de innsattes rettigheter ivaretas? I Retningslinjer til 
§ 23 i straffegjennomforingsloven, Religion og livssyn fra 2008,” heter det: 


Leder av fengsel skal, så langt det er praktisk mulig og forenlig med sikkerheten, 
legge forholdene til rette for at innsatte skal kunne utøve sitt livssyn, jf. Grunnloven 
$2. Ved tilretteleggelsen må det tas tilstrekkelig hensyn til sikkerheten i det enkelte 
fengsel. (...) 


51 https://www.ssb.no/164130/utvikling-av-medlemstall-i-den-norske-kirke.1970-2012.absolutte-tall-og- 
andel 

52 Retningslinjene ble først fastsatt av Kriminalomsorgens sentrale forvaltning 16. mai 2002. Revidert i 
sin helhet 27. oktober 2008. Lov- og forskriftsbestemmelser er oppdatert 16. januar 2023, https://www. 
kriminalomsorgen.no/retningslinjer-til-straffegjennomfoeringsloven.411497.no.html 


FRA STATSKIRKELIG ANSTALTPREST TIL SPESIALPREST I LIVSSYNSÅPENT SAMFUNN 


Innsatte fra andre trossamfunn, religioner eller livssyn skal, dersom den innsatte 
selv ønsker det, kunne motta prest eller sjelesørger fra vedkommendes religiøse eller 
livssynsmessige menighet eller organisasjon. For eventuell kontroll av besøket vises 
det til straffegjennomføringsloven $ 31 med tilhørende retningslinjer. Vedkommende 
prest eller sjelesørger skal budsendes når innsatte ønsker å tale med ham eller henne 
(...) (Kriminalomsorgen 2008/2023). 


Disse retningslinjene ble utdypet i et rundskriv av 16.7.2009 om «Samarbeid 
om tros- og livssynstjenester i fengsel» (Justis- og politidepartementet og 
Kultur- og kirkedepartementet, rundskriv V-13B/2009).” Rundskrivet 
skulle «klargjøre ansvarsforholdene og samarbeidsformene mellom tros- 
og livssynssamfunnene og kriminalomsorgen, samt [...] sikre oppfølging 
av og kontinuitet i tjenestetilbudet». Her legges det premisser fra krimi- 
nalomsorgens side som alle aktører som vil utøve tjeneste i fengslene, må 
forholde seg til. Om finansiering av tjenesten vises det til at «Den norske 
kirkes utgifter til fengselsprester inngår i beregningen av tilskuddssatsen 
til tros (sic) og livssynssamfunnene», og at «Tros- og livssynssamfunnene 
kan følgelig benytte tilskuddet til å dekke utgifter i forbindelse med tros- 
eller livssynsmessige tjenester i fengslene». Det er leder av fengselet som 
har «overordnet ansvar for oppfølging og gjennomføring av tros- og livs- 
synstjenester i fengselet», og for å «legge forholdene til rette for at innsatte 
skal kunne utøve sin tro eller sitt livssyn». 

Inger Furseth undersøkte i 1999-2000 hvordan muslimers rett til å prak- 
tisere sin religion ble ivaretatt i norske fengsler, og konkluderte med at det 
var en systematisk forskjellsbehandling av kristne og ikke-kristne i fengs- 
lene, og at lite ble gjort for å rette på dette (Furseth, 2006, s. 237). I en senere 
sammenligning av forholdene for muslimer i norske og danske fengsler fant 
Furseth og Kühle at det i Norge var langt flere lutherske fengselsprester i 
2009 enn i Danmark. I Norge var det ikke ansatt noen imamer i fengsel, 
mens det i Danmark var ansatt imamer ved tre fengsler. Fengselsprestene 
søkte i noen grad å tilrettelegge for besøk av imamer i fengslene, men det 
var også praktiske og sikkerhetsmessige forhold som ofte forhindret dette. 
Furseth og Kühle antydet at radikaliseringen av muslimer, som var kom- 
met lenger i Danmark enn i Norge, kunne være en mulig forklaring på 
forskjellen (Furseth & Kiihle, 2011, s. 129, 132-133). 


53 Det samme rundskrivet finnes også med referansen rundskriv G-3/2009. 

Til tross for bestemmelsene i straffegjennomføringsloven $ 23 og 
rundskriv V-13B/2009 har situasjonen vært at Den norske kirkes feng- 
selsprester langt på vei har vært i en særstilling når det gjelder nærvær 
og integrasjon i institusjonene. Da tjenesten gikk fra å være en tjeneste 
i kriminalomsorgens egen regi til å bli en importert tjeneste, beholdt 
fengselsprestene, som vi har sett, for det meste de samme arbeidsvilkår 
og tilganger i fengslene som tidligere. I praksis har mange fengselspres- 
ter i lang tid fått oppgaver knyttet til tilrettelegging for andres tros- og 
livssynsutøvelse i fengslene (Furseth, 2001, s. 76-81, Furseth & Kihle, 
2011, s. 129), uten at det har vært definert som en oppgave for fengsels- 
prestene verken i Tjenesteordning for fengselsprester eller i Rundskriv 
V-13B/2009. 


Den religionspolitiske utviklingen på 2000-tallet 


Etter Norges kristne råds utredning kom det utover på 2000-tallet både 
offentlige utredninger og utredninger i Den norske kirkes regi som adres- 
serte spørsmålet om å åpne prestetjenesten — eller den kirkelige tjenesten - i 
offentlige institusjoner for andre trossamfunn enn Den norske kirke. Først 
ute var utredningen Samme kirke - ny ordning (2002) som ble utarbeidet 
på oppdrag fra Kirkerådet, Den norske kirke. Denne utredningen foreslo 
endringer i forholdet mellom kirke og stat, men ønsket å opprettholde 
kirkelige tjenester i offentlige institusjoner. Ut fra utredningens religions- 
politiske forståelse, foreslo utredningen også at «[i] denne verksemda bør 
det offentlege også gje rom for andre trus- og livssynssamfunn enn Den 
norske kyrkja» (Kirkerådet, 2002, s. 82). I den offentlige stat-kirke-utred- 
ningen NOU 2006:2 Staten og den norske kirke ble spørsmålet bare berørt i 
forbifarten. Det ble stilt spørsmål ved om den religiøse og livssynsmessige 
betjeningen i offentlige institusjoner krenket tros- og livssynsfriheten for 
borgere som ikke var medlemmer av Den norske kirke (NOU 2006: 2, s. 18). 
Norges kristne råds utredning om «muligheten for felleskirkelig samarbeid 
om de kirkelige tjenestetilbudene i offentlige institusjoner og forsvaret» ble 
omtalt (NOU 2006: 2, s. 66), men spørsmålet fikk ingen nærmere utred- 
ning og resulterte ikke i konkrete forslag. Stortingsmeldingen som fulgte 
opp stat-kirke-utredningen beskrev det som en del av statens rådende 
aktivt støttende tros- og livssynspolitikk at «det blir lagt til rette for reli- 
giøs og livssynsmessig betjening i offentlige institusjoner» (St. meld. nr. 17 
(2007-2008), s. 18). 

Kirkeforliket fra 2008 berørte ikke spørsmålet om kirkelig eller reli- 
giøs tjeneste i offentlige institusjoner direkte, men forslaget til ny $ 16 i 
Grunnloven inneholdt setningen «Alle Tros- og Livssynssamfund skal 
understøttes på lige Linje» (St. meld. nr. 17 (2007-2008), s. 68). Med dette 
var et likebehandlingsprinsipp foreslått skrevet inn i Grunnloven. De fore- 
slåtte grunnlovsendringene ble vedtatt i mai 2012. Kirkeforliket og stor- 
tingsmeldingen konsentrerte seg om endringer i Grunnloven og av Den 
norske kirkes forhold til staten, men manglet utredning av og løsningsfor- 
slag til en rekke av de religionspolitiske problemstillingene som oppsto når 
staten ikke lenger skulle ha en «offentlig religion», og likebehandling ble et 
av de grunnleggende prinsipper i religionspolitikken. I mars 2010 sendte 
derfor stortingsrepresentant Dagfinn Høybråten (KrF) en interpellasjon 
til statsministeren. I interpellasjonen motiverte Høybråten spørsmålet til 
statsministeren med at 


[o]vergangen fra det homogene til det pluralistiske samfunnet gjør at religionens rolle 
i fellesskapet oppleves som mer uklar. Enkelte mener at religion og trosutøvelse nå bør 
begrenses i det offentlige rom, mens andre tar til orde for å innskrenke trosfriheten. 
Manglende forståelse for troens betydning kan også føre til at minoritetsgrupper føler 
seg fremmedgjort i samfunnet (Stortingstidende (2009-2010), s. 3517). 


Spørsmålet: «Hvilken rolle mener statsministeren at religionene skal spille 
i fellesskapet?» ble besvart av statsministeren og debattert i Stortinget 28. 
mai 2010 (Stortingstidende, 2010, s. 3517 ff). 

Interpellasjonen ledet til at det ble oppnevnt et tros- og livssynspolitisk 
utvalg (Stålsett-utvalget) i juni 2010. Mandatet var å «foreta en gjennom- 
gang av statens tros- og livssynspolitikk og fremme forslag til endringer 
som kan bidra til å skape en mer helhetlig politikk på feltet» (NOU 2013: 1, 
s. 26). Økonomisk likebehandling og ikke-diskriminering ble framhevet 
som gjeldende prinsipper i statens aktivt støttende politikk på feltet. En av 
oppgavene til utvalget var å «[v]urdere hvilken plass religion og livssyn bør 
ha i ulike offentlige institusjoner, blant annet med hensyn til religiøs og livs- 
synsmessig betjening, tilgang til bønne-/seremonirom, særlige krav til mat, 
klesdrakt osv.» (NOU 2013: 1, s. 27). Utvalgets utredning behandlet dette 
i et eget kapittel (kap. 15), hvor gjeldende ordninger ble gjennomgått, og 
det ble foreslått endringer. Utvalget oppfattet den aktuelle situasjonen slik 
at Den norske kirke hadde et hovedansvar og en særstilling når det gjaldt 
religiøs betjening i offentlige institusjoner. Samtidig viste utvalget til at det 

var ordninger og prosjekter i Forsvaret og på enkelte sykehus for å ivareta 
dette for personer som tilhørte andre tros- og livssynssamfunn. «Utvalget 
har vurdert om denne utviklingen bør settes i system og påskyndes gjen- 
nom statlig styring» (NOU 2013: 1, s. 167). Et hovedprinsipp i utvalgets 
overveielser er prinsippet om at «Tros- og livssynsfriheten beskyttes for 
alle», også for «innsatte i fengsler, personell i Forsvaret og pasienter på 
norske sykehus», som i utgangspunktet skulle ha frihet til «å praktisere sin 
religion eller til å følge sitt livssyn og til å motta besøk fra egne religiøse 
ledere» (NOU 2013: 1, s. 168). 

Utvalget gjennomgikk de ulike offentlige institusjonene, kriminalom- 
sorgen, Forsvaret, offentlige sykehus, med flere. Når det gjaldt kriminal- 
omsorgen, var situasjonen slik utvalget oppfattet det at den faste religiøse 
betjeningen bare besto av prester i Den norske kirke, og at dette kunne 
gjøre det vanskelig å ivareta en likeverdig tros- og livssynstjeneste i fengs- 
lene. Utvalget foreslo å opprette «statlig finansierte stillinger for personell 
fra andre tros- og livssynsretninger», og at stillingene burde finansieres ved 
å gjøre om enkelte av dagens stillinger for fengselsprester og ved opprettelse 
av nye stillinger for en periode» (NOU 2013: 1, s. 171). Utvalget drøftet ikke 
det faktum at fengselsprestene var en importert tjeneste i kriminalomsor- 
gen og finansiert over kirkebudsjettet. 

Når det gjaldt Forsvaret, registrerte utvalget «at Forsvaret har vært mer 
imøtekommende overfor religiøse behov enn for eksempel kriminalomsor- 
gen» (NOU 2013: 1, s. 173), men at det enda ikke var «åpnet opp for tilsetting 
av religiøse ledere fra andre religioner enn kristendommen» (NOU 2013: 
1, s. 173). For Forsvarets del mente utvalget at «tros- og livssynsbetjening 
(...) bør knyttes til ulike tros- og livssynssamfunn», og at «det bør være 
en bredere religiøs og livssynsmessig sammensetning i Forsvaret» (NOU 
2013: 1, s. 173). 

Utvalget slo fast at det ikke var «szerskilte nasjonale regler for religions- 
utovelse pa offentlige sykehus», i motsetning til i kriminalomsorgen og 
Forsvaret (NOU 2013: 1, s. 174). I de offentlige sykehusene var sykehuspres- 
tene behjelpelige med å formidle kontakt med pasientenes egne tros- og 
livssynssamfunn. Enkelte sykehus hadde prosjekter rettet mot religioner 
og livssyn utenfor Den norske kirke, med ansettelse av kulturkonsulent 
på St. Olav hospital i Trondheim, og prosjektet «Tros- og livssynsbetje- 
ning for pasienter og pårørende på sykehus» (2011 og framover) ved Oslo 
Universitetssykehus i samarbeid med Samarbeidsrådet for tros- og livs- 
synssamfunn (NOU 2013: 1, s. 174). Dette prosjektet prøvde ut en ordning 

med samtalepartnere fra ulike tros- og livssynssamfunn som ble gjort per- 
manent etter prosjektperioden. For sykehussektoren foreslo utvalget flere 
ulike tiltak: 


- Lyse ut stillinger uten krav om medlemskap i Den norske kirke eller noe annet 
spesielt tros- og livssynssamfunn (...). 

- Utfra det konkrete behov, øremerke hel- eller deltidsstillinger til søkere med en 
bestemt tros- eller livssynstilknytning (...). 

- Inngå samarbeidsavtaler med tros- og livssynssamfunn som forplikter seg til å 
sikre tilgang på kvalifiserte samtalepartnere (...)» (NOU 2013: 1, s. 177). 


Noe annerledes var vektleggingen da regjeringen Solberg i juni 2019 la 
fram proposisjon til ny tros- og livssynssamfunnslov, som også inneholdt 
en meldingsdel om en del religionspolitiske temaer som ikke skulle regu- 
leres i trossamfunnsloven. Nå heter det at de som ikke kan delta i tros- og 
livssynssamfunnenes ordinære virksomhet «på grunn av militærtjeneste, 
soning eller sykdom», bør «ha tilgang på tros- og livssynsbaserte tjenester 
i tråd med sin tro eller sitt livssyn». I regjeringsplattformen, som det hen- 
vises til, benevnes dette som «mulighet for og tilbud om noen å snakke 
med om åndelige og eksistensielle spørsmål» (Prop. 130 L (2018-2019), 
s. 115). Siden 2013 var det nå blitt flere erfaringer med tros- og livssynstje- 
neste i offentlige institusjoner. Ulike modeller var prøvd ut, og erfaringene 
tilsa at tros- og livssynsmedarbeidere som var ansatte i sykehus, ble mer 
brukt enn samtalepartnere som ble tilkalt i hvert enkelt tilfelle (Prop. 
130 L (2018-2019), s. 115). Barne- og familiedepartementet konstaterte 
at det i Forsvaret og i helse- og omsorgstjenestene ble gjort tilpasninger 
til tros- og livssynsmangfoldet. I kriminalomsorgen var det «behov for å 
legge bedre til rette for en mer mangfoldig tros- og livssynstjeneste». Her 
varslet Barne- og familiedepartementet sammen med Justisdepartementet 
«et pilotprosjekt med livssynsmedarbeidere i kriminalomsorgen» i et 
team som kunne «møte de innsattes tros- og livssynsbehov» (Prop. 130 
L (2018-2019), s. 115). 

Når det gjaldt tros- og livssynsutøvelse i offentlige institusjoner og i 
helse- og omsorgstjenestene, hadde Stortingets familie- og kulturkomite 
få merknader, ut over å stadfeste at mennesker i militærtjeneste, under 
soning eller ved sykdom «[s]a langt det er mulig, bør (...) gis tilgang pa 
tjenester i tråd med sin tro eller sitt livssyn». Komiteen la vekt på at «[t]ro 
og livssyn og ivaretakelse av eksistensielle spørsmål er en del av den helhet- 
lige omsorgen til pasienter og pårørende», og at det burde innføres faste 

prosedyrer og samarbeid med tros- og livssynssamfunn slik at brukernes 
og de parorendes behov kunne bli møtt (Innst. 208 L (2019-2020), s. 14). 

Vi kan merke oss at de offentlige utredningene fram til og med 2013 
behandlet spørsmålet om religion og livssyn i offentlige institusjoner som 
et spørsmål om rett til religions- og livssynsutøvelse og til «tros- og livs- 
synsmessig betjening». Dette later til å være den primære begrunnelsen for 
tros- og livssynstjeneste (prestetjeneste inkludert) i offentlige institusjoner. 
Når det gjelder helsevesenet, kan vi merke oss at perspektivet «åndelig og 
eksistensiell omsorg» var fraværende i NOU 2013: 1, og at perspektivet 
«religiøs betjening» dominerte, selv om sykehusprestenes funksjoner som 
veiledere for personalet i etiske, livssynsmessige og eksistensielle spørsmål 
og deres deltakelse i tverrfaglige team og kliniske etikk-komiteer var omtalt 
(NOU 2013: 1, s. 174). Når saken kom til politisk behandling med Prop. 130 
Li juni 2019 og Innst. 208 L i mars 2020, var språkbruken endret. Nå ble 
tro, livssyn og ivaretakelse av åndelige og eksistensielle spørsmål vektlagt 
som en del av helhetlig omsorg i like stor grad som tilgang på betjening 
eller tjenesteyting på tros- og livssynsfeltet. 


Livssynsåpen prestetjeneste i Forsvaret, sykehus og 
fengsler 


Allerede like etter kirkeforliket i 2008 gikk Forsvaret i gang med en mang- 
foldsprosess. Etter et prøveprosjekt med feltimam og felthumanist fra 2015 
ble dette gjort til faste stillinger fra 2017. Feltprestkorpset endret også navn 
til Forsvarets tros- og livssynskorps fra og med 20. desember 2018. Denne 
utviklingen beskrives nærmere i Lundes kapittel i denne boka. 

Så tidlig som i 2009 sendte Helse- og omsorgsdepartementet ut et rund- 
skriv om «Rett til egen tros- og livssynsutøvelse» for personer som mottok 
pleie- og omsorgstjenester fra den kommunale helse- og omsorgstjenesten 
(Helse- og omsorgsdepartementet, rundskriv I - 6/2009). Ved sykehusene 
hadde St. Olav hospital ansatt en muslimsk kulturkonsulent i 2010, først 
som et prøveprosjekt. Ordningen ble fast fra 2013 (Vansvik, 2023, s. 120). 
Siden har både Haukeland sykehus og Stavanger universitetssykehus ansatt 
kulturkonsulent eller kultur- og livssynsrådgiver (Bøe, 2022, s. 41). Oslo 
universitetssykehus videreførte sin ordning med samtalepartnere. I årene 
2015-2018 gjorde St. Olav hospital et forsøk med tilsetting av en livssyns- 
humanist i prestetjenesten, og i 2021 ble den første livssynshumanisten i 
fast stilling ansatt ved Universitetssykehuset i Nord-Norge, mens det ble 


FRA STATSKIRKELIG ANSTALTPREST TIL SPESIALPREST I LIVSSYNSÅPENT SAMFUNN 


opprettet en ny prosjektstilling for to år ved St. Olav hospital. I 2018 endret 
prestetjenesten ved St. Olav hospital navn til «preste- og samtaletjenesten» 
(Vansvik, 2023, s. 121-124). Ved Haukeland sykehus ble landets første syke- 
husimam ansatt i 2017. I 2021 ble det ansatt en muslimsk samtalepartner i 
30 prosent stilling ved Oslo universitetssykehus. St. Olav hospital hadde da 
en muslimsk kulturkonsulent i 40 prosent stilling (Bøe, 2022, s. 41). 

Fra 1.1.2017 ble fengselspresttjenesten virksomhetsoverdratt til retts- 
subjektet Den norske kirke som ledd i endringen av relasjonen mellom 
staten og Den norske kirke. Dermed er ikke lenger fengselspresttjenesten 
en offentlig tjeneste, men en tjeneste levert av en selvstendig religions- og 
livssynsorganisasjon i samfunnet. Denne tjenesten er fortsatt en impor- 
tert tjeneste. Regjeringen Solberg ønsket i 2014 å gjøre et forsøk med livs- 
synsteam i Oslo fengsel. Dette var forankret i regjeringens Handlingsplan 
mot radikalisering og voldelig ekstremisme. For det første skulle det for før- 
ste gang ansettes livssynsrepresentanter for andre enn Den norske kirke 
i fengslene. For det andre skulle importmodellen fravikes ved at disse skulle 
ansettes i kriminalomsorgen (Fredwall, 2016, s. 210). Dette ble ikke reali- 
sert den gangen. Ambisjonen om et slikt prosjekt ble gjentatt i Prop. 130 L 
(2018-2019), men ikke før i 2021 lyktes det å legge grunnlag for et prøve- 
prosjekt i Kongsvinger fengsel (Årsheim i denne boka). Prosjektet startet 
opp i oktober 2022 med en livssynsmedarbeider fra Human-etisk forbund 
og en imam.” Fengselspresten er fortsatt ansatt av Den norske kirke, mens 
de øvrige livssynsmedarbeiderne er ansatt i Kriminalomsorgen. 


Fagutvikling 

I kjølvannet av Stålsett-utvalgets utredning har fagutviklingen omkring 
religions- og livssynsplurale eller livssynsåpne tros- og livssynstjenester 
skutt fart. I 2016 ble det avholdt en større fagkonferanse om «Chaplaincy 
på norsk — om tros- og livssynstjenester i fremtidens Norge». Konferansen 
ble arrangert på initiativ fra Feltprestkorpset i samarbeid med Oslo 
Universitetssykehus (Prestetjenesten og Seksjon for likeverdig helsetje- 
neste), Universitetet i Oslo (Det teologiske fakultet), Human-Etisk Forbund 
og Samarbeidsrådet for tros- og livssynssamfunn.” En oppfølgende 


54 Den katolske kirke var også påtenkt en stillingsressurs, men denne har ikke kommet på plass medio 2023. 
Informasjon fra Presteforeningens fagutvalg for prester i kriminalomsorgen, april 2023. 

55 Konferanserapport, Samarbeidsrådet for tros- og livssynssamfunn (2017), https://stl.no/wp-content/ 
uploads/2023/04/Chaplaincy-pa-norsk-konferansenotat-2016.pdf (lest 27.6.2023). 

konferanse ble arrangert i 2018.°° Chaplaincy-konferansene tok opp og 
drøftet en rekke spørsmål knyttet til utvikling av mer likeverdige religions- 
og livssynstjenester i offentlige institusjoner (Samarbeidsrådet for tros- og 
livssynssamfunn, 2017).” 

Et forskningsmessig overblikk over feltet kom med et temanummer om 
«Chaplaincy» av Tidsskrift for praktisk teologi i 2019. Her ble situasjonen i 
de nordiske landene og Nederland presentert, ved siden av spesialartikler 
om enkelte temaer. Temanummeret gir et godt overblikk over litteraturen 
på feltet fram til 2019. 

I 2019 ble også mastergradsprogrammet «Lederskap, etikk og samtale- 
praksis» satt i gang ved Teologisk fakultet, Universitetet i Oslo. Dette er et 
utdanningstilbud som blant annet sikter mot å kvalifisere livssynshuma- 
nister og religiøse ledere fra ulike tradisjoner til tros- og livssynstjeneste i 
offentlige institusjoner. De første kandidatene ble uteksaminert i 2021. Både 
denne mastergraden og videreutdanningskurset for spesialprester som ble 
arrangert av Teologisk fakultet i 2020-2021, «Spesialprest i livssynsapent 
samfunn», gir utdanning på et felt som er i stadig faglig utvikling. Både 
masterprogrammet og videreutdanningskurset bidrar til fagutvikling og 
refleksjon på feltet. 

I januar 2021 holdt Anne Hege Grung semesteråpningsforelesningen 
ved Teologisk fakultet. I en artikkel som delvis bygger på denne foreles- 
ningen, hevder hun, med henvisning til den nederlandske forskeren Anke 
Liefbroer, at det foregår en dobbel pluralisering av den åndelige og eksis- 
tensielle omsorgen som har vært utøvet av prester fra Den norske kirke 
i offentlige institusjoner. Det ene er en tros- og livssynspluralisering, en 
åpning av tjenesten for representanter for flere tros- og livssynssamfunn. 
Det andre er en profesjonspluralisering, som handler om at den åndelige 
og eksistensielle omsorgen ikke behøver å bli ivaretatt av religions- og livs- 
synsspesialister, men kan ivaretas av generalister som arbeider i institusjo- 
nene, som sykepleiere og fengselsbetjenter (Grung, 2021, s. 366, 371-372). 
Ser man på sammensetningen av personellet som arbeider i tros- og livs- 
synstjeneste i offentlige institusjoner som det er redegjort for i starten av 
kapittelet, er tros- og livssynspluraliseringen fortsatt begrenset, om enn 
en tydelig tendens. Ser man på utviklingen av antall ansatte i tros- og livs- 
synstjenester i offentlige institusjoner er det en svakt nedadgående tendens 


56 https://stl.no/chaplaincy/chaplaincy-pa-norsk-2018/ (lest 27.6.2023). 
57 Rapporten fra konferansen i 2018 var ikke tilgjengelig på nett 27.6.2023. 

i helsevesenet, som kan tyde på en økende tendens til at ivaretakelse av 
åndelig og eksistensiell omsorg i større grad blir et ansvar som overlates til 
andre yrkesgrupper enn spesialister på religions- og livssynsfeltet. Denne 
tendensen finnes ikke igjen i samme grad i kriminalomsorgen, Forsvaret 
og universitets- og høyskolesektoren. Men problemstillingen diskuteres 
faglig også her. I 2016 undersøkte Fredwall og Larsen handlingsrommet 
for fengselsansatte (fengselsbetjenter) for å utøve åndelig omsorg i norske 
høysikkerhetsfengsler (Fredwall, 2016). 

At fagfeltet og det institusjonelle feltet er i endring, reflekteres også i 
at Kirkerådet i Den norske kirke i 2022 tok initiativ til å drøfte Den nor- 
ske kirkes tjeneste i samfunnsinstitusjoner. Nils Terje Lunde, nestkom- 
manderende i Forsvarets tros- og livssynskorps, fikk i oppdrag å foreta en 
utredning. Denne utredningen (Lunde, 2022) danner igjen grunnlag for 
en sak til Kirkemøtet 2023 om «Kirkens tjeneste i samfunnsinstitusjoner» 
(Kirkemøtet, 2023). 


Oppsummering 


Vi har fulgt noen linjer i utviklingen av spesialpresttjenestene i fengsler og 
sykehus fra reformasjonen til vår tid. De første 300 årene etter reforma- 
sjonen var spesialtjenesten i sykehus og fengsler liten i omfang. Det var 
få institusjoner, og bare der det var store og/eller mange institusjoner ble 
det opprettet særlige embeter som anstaltprest. Der det ikke var anstalt- 
prester, var besøk hos syke og fengslede de ordinære menighetsprestenes 
ansvar. Ingen skulle være unndratt kirkens (og kongens) religiøse omsorg, 
for fengslenes del inkludert kirkens disiplinerende rolle. Prestetjenesten 
besto av gudstjenester, kirkelige handlinger, sjelesorg og i fengslene også av 
konfirmasjonsundervisning. Særtrekket var avgrensningen av menigheten 
til de som befant seg i anstaltens varetekt som syke eller innsatte. 

Fra midten av 1800-tallet ble det opprettet nye typer anstalter med 
isolasjonsfengselet og sinnssykeasylet som begge innebar nye former for 
behandling av henholdsvis fanger og sinnslidende. Det medførte endringer 
i anstaltprestenes rolle og funksjon. De fikk oppgaver tett knyttet til institu- 
sjonenes formål. Fengselspresten fikk en nøkkelrolle i isolasjonsfengselets, 
Botsfengslets, moralske forbedring av fanger. Når isolasjonen virket på 
fangen, var presten klar med religiøs og moralsk påvirkning gjennom guds- 
tjenester og samtaler. Fengselsprestens nøkkelrolle i fengselet gjenspeiles i 
lønnsforholdene. I sinnssykeasylet kunne så vel gudstjeneste og andakt som 

prestens sjelesørgeriske samtaler ha gunstig innvirkning og bidra til å roe 
ned urolige sinnslidende og medvirke til tilfriskning. Den sjelesørgeriske 
praksisen i sinnssykeasylet, de senere psykiatriske avdelingene og sykehu- 
sene stimulerte fagutvikling på sjelesorgfeltet. I forhold til tidligere utvikles 
en mer spesialisert sjelesorg i anstaltene. Fortsatt er antallet spesialprester 
lavt, og knyttet til store institusjoner i de større byene. Mest utbygd er slik 
tjeneste i fengslene, hvor alle de største fengslene har egen fengselsprest. 
Det er noe flere fengselsprester enn sykehusprester i denne perioden. 

Spesialiseringen av sjelesorgen i anstalter og utbyggingen av flere og 
større institusjoner, særlig i sykehussektoren, fører fra omkring 1950 til 
ønsker om bedre integrering og større grad av profesjonalisering av preste- 
tjenesten i sykehusene. Frøshaug-komiteens utredning la grunnlag for en 
planmessig utbygging av antall prestestillinger i sykehus, selv om utbyggin- 
gen i praksis tok lang tid. Det lyktes derimot ikke å få utformet en nasjonal 
normalinstruks for sykehusprester. Til det var tankegang og oppfatning for 
ulik hos kirkelige myndigheter (biskopene) og helsemyndighetene (særlig 
helsedirektør Karl Evang). 

Den store utbyggingen av spesialpresttjenestene kom fra midten av 
1970-årene, først i sykehussektoren, og på 1990-tallet i fengslene og stu- 
dentpresttjenesten. Et systematisk arbeid med kartlegginger og utredninger 
av institusjonspresttjenesten i hvert enkelt bispedømme la grunnlag for 
en sterk ekspansjon i antall sykehusprester. Denne utbyggingen må ses 
i sammenheng med fortsatt utvikling av en spesialisert sykehuspresttje- 
neste. Pastoralkliniske kurs hadde funnet sted siden omkring 1950 og mer 
regelmessig fra 1970-tallet. Fra 1980 er pastoralklinisk utdanning (PKU) en 
systematisk spesialisert utdanning i sjelesorg for institusjonsprester. 

Fra 1980 overtok fylkene som sykehuseiere tilsetting og arbeidsgiver- 
ansvar for sykehusprestene. Tidligere hadde tilsettingsmyndigheten ligget 
hos Kirke- og undervisningsdepartementet. Denne overføringen aktuali- 
serte behovet for en normalinstruks for sykehusprester. Det viste seg fort- 
satt vanskelig å bli enige om en slik instruks. Presteforeningen utarbeidet 
flere forslag som ble revidert etter innspill fra helsemyndighetene. Denne 
instruksen fikk aldri formell status som noe annet enn Presteforeningens 
veiledende syn på hva sykehuspresttjenesten gikk ut på, men ble en res- 
surs når sykehuseierne skulle utforme instrukser for sine sykehusprester. 
Fengselspresttjenesten gikk motsatt vei. Her ble arbeidsgiveransvaret over- 
ført fra Justisdepartementet til Kirke-, utdannings- og forskningsdepar- 
tementet i år 2000. Prestetjenesten i fengslene ble dermed en importert 

tjeneste i fengslene på linje med helse- og omsorgstjenestene. Det ble også 
fastsatt en nasjonal Tjenesteordning for fengselsprester i 1997. 

Sykehuspresttjenesten og fengselspresttjenesten har ikke bare gått 
hver sin vei i organisering av arbeidsgiveransvaret. Også når det gjelder 
formell regulering av tjenestene, har utviklingen vært svært forskjellig. 
Prestetjeneste i sykehus har aldri vært lovhjemlet eller nasjonalt regulert i 
offentlige instrukser, mens fengselspresttjenesten har vært lovhjemlet og 
regulert i nasjonale instrukser helt siden 1800-tallet. Med straffegjennomfø- 
ringsloven av 2001 ble lovreguleringen endret fra å hjemle en prestetjeneste 
i fengslene til å hjemle de innsattes rett til religions- og livssynsutøvelse. 
To mulige faktorer som kan bidra til å forklare denne forskjellen, er at 
fengselsvesenet har vært mer sentralisert i struktur enn sykehussektoren, 
og at fengsler er lukkede institusjoner med adgangsregulering, mens hel- 
seinstitusjonene er mer åpne mot samfunnet. 

Utviklingen fra 1970-tallet og framover medførte et større religiøst og 
livssynsmessig mangfold i befolkningen. Den religionspolitiske utviklin- 
gen på 2000-tallet ledet til avviklingen av statens offentlige religion, til 
endring i forholdet mellom staten og Den norske kirke (2012/2017) og 
til sterkere vektlegging av religionsfrihet, likebehandlingsprinsippet og 
alles rett til religions- og livssynsutøvelse. Ivaretakelsen av retten til religi- 
ons- og livssynsutøvelse i offentlige institusjoner for de som ikke tilhørte 
statskirken (Den norske kirke), har som hovedregel blitt håndtert ved at 
institusjonsprester fra Den norske kirke har formidlet kontakt og besøk 
av representanter for vedkommendes trosretning. Fra 1990-tallet har det 
først vært utredet hvordan det kan utvikles en mer tverrkirkelig prestetje- 
neste, og siden hvordan en mer religions- og livssynsplural religions- og 
livssynstjeneste i samfunnsinstitusjoner kan utvikles (Norges kristne råd, 
2000; NOU 2013: 1). Omsetting av dette i praksis er et pågående arbeid og 
et arbeid under utvikling både når det gjelder organisering og fagutvikling. 

I den historien som her er fortalt, kan vi skjelne mellom fire ulike hen- 
sikter med spesialprestetjeneste / religions- og livssynstjeneste i offentlige 
institusjoner som dels forekommer i ulike faser av historien, dels er over- 
lappende perspektiver som er til stede på samme tid: 


I. å ivareta kongens, statens, kirkens religiøse omsorg for undersåttene, 
borgerne, medlemmene 

2. å bidra til oppnåelse av anstaltens/institusjonens formål: moralsk forbe- 
dring eller rehabilitering av innsatte i fengslene, bidrag til helbredelse 

i en helhetlig helseomsorg for syke, som at religiøse praksiser ellers 
sjelesorg kan bidra til at urolige sinnssyke (psykiatriske) pasienter roes 
ned 

3. å ivareta retten til religionsutøvelse når man er (ufrivillig) satt til side 
fra samfunnet som innsatt, innlagt eller innrullert 


4. å ivareta åndelig og eksistensiell omsorg (existential care) for å ivareta 


hele mennesket når de er syke eller i fengsel, eller pårørende 


Mens den første hensikten var dominerende fra reformasjonen av og i 
flere hundre år, ble den andre hensikten tydeligere omkring midten av 
1800-tallet. Fra om lag 1950 ble den tredje hensikten mer viktig i begrun- 
nelsen av prestetjenesten, mens fagutviklingen både i sykepleie og den 

pastoralkliniske fagtradisjonen etter hvert la mer vekt på den åndelige og 
eksistensielle omsorgen. I dag er det særlig de to sistnevnte hensiktene som 

trekkes fram i diskusjonen, men når kriminalomsorgen prioriterer retreat 
i fengsel eller pilegrimsvandringer som ledd i soningen, legges det vekt på 
at disse religiøse eller eksistensielle praksisene bidrar til rehabiliteringen av 
de innsatte, og dermed til den offentlige institusjonens primære formal.” 


Avsluttende diskusjon og utblikk 


En vanlig skjelning i den nyere litteraturen om spesialpresttjeneste eller 
tros- og livssynstjeneste («chaplaincy») er mellom det «religiøse» eller 
livssynsmessige aspektet ved tjenesten, og det «eksistensielle» (Danbolt & 
Stifoss-Hanssen, 2020), eller mellom spesialpresttjenestens «trosforank- 
ring (konfesjon)» og «allmenne karakter (profesjon)», slik Sturla Stålsett 
gjør i sitt kapittel i denne boka. Danbolt og Stifoss-Hanssen hevder at det 
i tiden etter 1950 har skjedd en gradvis bevegelse fra «a religious service 
perspective to an ‘existential care’ perspective» (Danbolt & Stifoss-Hanssen, 
2020, s. 43-44). Slik jeg leser utviklingen, kan det til en viss grad stemme 
når det gjelder den faglige utviklingen, særlig av sykehuspresttjenes- 
ten, men ikke uten videre for offentlige myndigheters og kirkeledelsens 
begrunnelser for slike tjenester. I kirkelige dokumenter gis prestetjeneste 
i offentlige institusjoner en dobbelt begrunnelse fra og med Bispemøtets 
uttalelse i 1980, «både ut fra kirkens ansvar for sine medlemmer og ut 


58 https://www.nrk.no/osloogviken/innsatte-i-hele-landet-far-tilbud-om-a-leve-som-munker-i-halden- 
fengsel-1.15538502 (lest 27.6.2023). 

fra helsetjenestens ansvar for å tilgodese hele mennesket» (BM 7/1980). 
Religionspolitisk var det betjeningsperspektivet som dominerte begrunnel- 
sene for prestetjeneste eller tros- og livssynstjeneste i offentlige institusjoner 
til og med Stålsett-utvalgets utredning i 2013. Det er først i de nyeste poli- 
tiske dokumentene at eksistensiell omsorg blir framtredende ved siden av 
betjenings- eller tjenesteperspektivet, slik at religions- og livssynstjeneste 
i offentlige institusjoner nå også har en dobbelt begrunnelse i offentlige 
dokumenter. Spenningen mellom disse to perspektivene - «religiøs tje- 
neste» og «eksistensiell omsorg» — på prestetjeneste i offentlige institusjoner 
følger med over i diskusjonen om hvordan en kristen prestetjeneste for en 
stats- og majoritetskirke kan omformes til religions- og livssynstjeneste 
og/eller åndelig og eksistensiell omsorgstjeneste for alle i et religions- og 
livssynspluralt samfunn. 

Et helt vesentlig aspekt ved prestetjenesten, tros- og livssynstjenesten 
eller den åndelige og eksistensielle tjenesten i offentlige institusjoner er 
at den har en historie som en statlig religiøs tjeneste, og at konteksten for 
tjenesten fortsatt er «offentlige» institusjoner, i statlig regulerte og styrte 
institusjoner, i offentlige helseforetak og i kommunale helse- og omsorgs- 
institusjoner som er underlagt offentlige reguleringer og offentlig styre. 
Forholdet mellom Den norske kirke og staten, og statens religionspoli- 
tikk med større vekt på likebehandling og ikke-diskriminering, genererer 
sammen med den demografiske utviklingen med større religiøst og livs- 
synsmessig mangfold behov for nytenkning og endringer på feltet. 

De ulike spesialpresttjenestene har ulik relasjon til statsmakten eller det 
offentlige. Feltpresttjenesten, nå en del av Forsvarets tros- og livssynskorps, 
er nærmest tilknyttet statsmakten, som en del av statens militære organisa- 
sjon. Fengselsprestene var en del av statens justismyndighet fram til preste- 
tjenesten ble en importert tjeneste i fengslene fra 1.1.2000 ved overføringen 
av fengselsprestene fra Justisdepartementet til Kirke-, utdannings- og fors- 
kningsdepartementet. Fengselsprestene er i dag ansatt av Den norske kirke. 
Sykehusene og de høyere utdanningsinstitusjonene har et historisk opphav 
som kirkelige institusjoner. Fra reformasjonen ble begge deler i stor grad 
øvrighetens ansvar, når det ikke lenger var en selvstendig kirkeorganisa- 
sjon som kunne ivareta disse. Sykehusprestene er i dag ansatt i de offentlige 
helseforetakene eller ved private helseinstitusjoner, mens studentprestene er 
ansatt av Den norske kirke, med arbeidssted på utdanningsinstitusjonene. 
For sykehjemsprestene varierer det om de er ansatt i kommunen, av Den 
norske kirke eller av private organisasjoner. Denne variasjonen er resultat 

av ulik utvikling i de ulike offentlige institusjonene. Det har skjedd end- 
ringer både på statlig, eller offentlig, side, på kirkelig side og i relasjonen 
mellom stat og kirke. Ved siden av organisatoriske endringer og endringer 
i rammebetingelser har det også skjedd endringer i hvordan disse preste- 
tjenestene utøves. Det har skjedd endringer i de ulike institusjonene og i 
hvilke behov spesialpresttjenestene skal svare på. Den faglige tenkningen 
har endret seg, både den praktisk-teologiske tenkningen og tenkningen om 
forholdet mellom ulike faggruppers bidrag inn i institusjonene. Ikke minst 
har det skjedd store endringer i det religions- og livssynsmessige feltet og 
dets plass i samfunnet. 

Dette gir ulike utgangspunkt og ulike utfordringer med å etablere 
mer likeverdige og livssynsåpne religions- og livssynstjenester i offent- 
lige institusjoner. Forsvaret har omstrukturert det gamle feltprestkorpset 
til Forsvarets tros- og livssynskorps som rommer prester og ansatte fra 
ulike tros- og livssynssamfunn. Enkelte større sykehus har funnet lignende 
ordninger. 

Når det gjelder fengsler og høyere utdanningsinstitusjoner hvor Den 
norske kirke ansetter og lønner fengselsprestene og studentprestene, må 
det andre løsninger til. Enten ved at andre tros- og livssynssamfunn får 
mulighet til å ansette religions- og livssynsarbeidere som får arbeide på 
like vilkår som Den norske kirkes prester, eller ved å finne andre modeller 
for organisering av livssynsåpne religions- og livssynsteam. Forsøkene så 
langt på å etablere livssynsteam i fengsel har medført at Kriminalomsorgen 
fraviker importmodellen og ansetter tros- og livssynsmedarbeidere fra 
andre tros- og livssynssamfunn i Kriminalomsorgen, mens Den norske 
kirkes fengselsprester fortsetter som importert tjeneste. Spørsmålet om 
felles koordinering og ledelse av denne tjenesten er så langt ikke løst. På 
universiteter og høyskoler er det ansatt tros- og livssynsmedarbeidere fra 
enkelte andre tros- og livssynssamfunn ved enkelte utdanningsinstitusjo- 
ner. Ved Universitetet i Oslo organiseres dette nå i et felles samtalesenter. 

De organisatoriske utfordringene er én side av saken. Økonomiske og 
personellmessige ressurser hos de øvrige tros- og livssynssamfunnene byr 
også på begrensninger. Selv der det offentlige finansierer stillinger, er det 
ikke alltid tilgang på kvalifiserte religions- og livssynsmedarbeidere som 
tros- eller livssynssamfunnet kan avse til denne typen tjeneste. 

Den norske kirkes prester som arbeider i offentlige institusjoner har i 
lang tid hatt en rolle hvor de legger til rette for at de som tilhører andre tros- 
og livssynssamfunn, får mulighet til å forholde seg til en religions- eller 

livssynsmedarbeider (prest, imam, samtalepartner) fra sin egen religiøse 
eller livssynsmessige sammenheng. I overskuelig framtid ser dette ut til å 
være en nødvendig løsning, ved siden av at prestetjenestene utvikles til mer 
livssynsåpne tros- og livssynstjenester der det er praktisk mulig. 

Livssynsåpen spesialprest? Den nye 
presterollen i offentlige institusjoner — 
mellom konfesjon og profesjon 


Sturla J. Stålsett Professor, MF vitenskapelig høyskole 


Abstract: Chaplains in public institutions in Norway are facing new demands 
and expectations. This is partly due to the effect of demographic changes on 
religious belonging and practice, resulting in a new public policy in this field. The 
new policy aims at promoting what is expressed in the neologism «livssynsdpent 
samfunn» — a policy model in which the active public support of religious and 
lifestance-practices is combined with a public commitment to the equal treat- 
ment of all faiths and convictions. This situation requires an adaptation of the 
traditional ministerial service in public institutions to the emerging diversity of 
spiritual needs and preferences. For the chaplain, this shift may present a ten- 
sion in role expectation and self-understanding. It may be described as a tension 
between, on the one hand, a faith-based, «confessional» assignment in particu- 
lar directed at people belonging to a particular creed, and on the other hand, a 
mostly health-based, «professional» service directed at all persons, regardless 
of religious identity or practice. This chapter examines whether and in case how 
the distinction between «confession» (konfesjon) and «profession» (profesjon) can 
contribute to a better transparency and clarity in sorting out and responding to 
these conflicting expectations in present-day chaplaincy. 

Endringer i det norske tros- og livssynslandskapet skaper nye forventninger 
og krav til tjeneste som spesialprest i offentlige institusjoner. Det livssynsåpne 
samfunn krever en bredere tjeneste, tilpasset det nye livssynsmangfoldet. 
Dette kan ivaretas på flere måter. For spesialpresten kan det innebære en 
spenning i rolleforventningen og selvforståelsen, mellom et trosbasert opp- 
drag og en allment rettet, helsebasert tjeneste om eksistensielle samtaler og 
støtte i kritiske livssituasjoner. I NOU 2013: 1 formuleres dette som et krav 
om at «forholdet mellom profesjon og konfesjon (...) må vektes på en trans- 
parent måte» (s. 177). I dette kapittelet vil jeg søke å belyse kryssende forvent- 
ninger til spesialpresttjenesten i et livssynsåpent samfunn og drøfte om, og i 
tilfelle hvordan, begrepsparet «konfesjon» og «profesjon» kan bidra til en slik 
transparent vekting. Hvordan kan vi best beskrive og forstå forholdet mellom 
trosbaserte oppgaver og mer allment rettede helse- og sosialpregede sider 
ved tjenesten? Hvilke muligheter og begrensninger kan en slik inndeling ha? 

Jeg skal først gi en bakgrunn for hvorfor en ny gjennomtenkning av spe- 
sialprestenes rolleforståelse er blitt nødvendig. Den nye tros- og livssyns- 
politikken begrunnes i det NOU 2013: 1 kalte «det livssynsåpne samfunn». 
Hva innebærer det, i korte trekk - og hvordan berører det spesialprestenes 
tjeneste? Dernest følger en drøfting av to hoveddimensjoner i spesialprest- 
tjenesten, slik de kommer til syne i nyere faglitteratur og praksisutvik- 
ling, gruppert under ordparet konfesjon og profesjon. Drøftingen viser at 
dimensjonene tidvis vil stå i motsetning til hverandre, og at det kan sies å 
være en komplementær spenning i forholdet mellom konfesjon og profe- 
sjon i spesialpresttjenesten. Samtidig vil jeg argumentere for at en tydeligere 
skjelning mellom de to også vil kunne gi hjelp til å finne en balanse og 
komplementaritet i den enkeltes tjeneste, så vel som i et kollegium. Å få 
fram dette vil være kapittelets særlige bidrag. 


Det livssynsåpne samfunn 


Tro og livssyn er i endring i det norske samfunnet (Furseth, 2015; Lundby, 
2021; Repstad, 2020; Schmidt & Botvar, 2010). Andelen av befolkningen 
som er medlem i Den norske kirke, var i 2021 64,9 %, ned fra 72,7 % i 
2015. I 1988 var andelen på 88 %, og i 1970 var den 94 %. Mellom 2015 og 
2021 økte andelen medlemmer i trossamfunn utenfor Den norske kirke fra 
10,8 % til 12,6 % (SSB). Samtidig går andelen av befolkningen som ikke er 


1 12025: Utvalgte nøkkeltall kirke, etter statistikkvariabel, region og år. Statistikkbanken (ssb.no) https:// 
www.ssb.no/statbank/table/12025/tableViewLayout1/ 

medlem i noe tros- eller livssynssamfunn markant opp, og nærmer seg en 
femtedel av befolkningen på landsbasis. Dagens tros- og livssynspolitikk 
tar utgangspunkt i dette økte mangfoldet, og har som siktemål å fremme 
et livssynsåpent samfunn (Stålsett, 2021). Hva betyr det for den preste- 
tjenesten som utspiller seg i offentlige institusjoner — som helsevesenet, 
utdanningsinstitusjoner, Forsvaret eller kriminalomsorgen? 

Begrepet «livssynsåpent samfunn» stammer fra NOU 2013: 1. Her 
beskrives det som et samfunn med «rikelig rom for tros- og livssynsut- 
foldelse», der myndighetene har «åpenhet for borgernes ulike livssyn, 
religiøse så vel som sekulære, minoritetenes så vel som majoritetens», og 
likebehandler disse. (NOU 2013: 1, s. 25). Det særpregede ved denne livs- 
synspolitiske modellen ligger dermed i kombinasjonen av en støttende 
stat, som legger aktivt til rette for tros- og livssynsutøvelse, samtidig som 
denne støtten tydeliggjøres som betinget av likebehandling - i prinsipp 
og så langt mulig i praksis. I Stortingsproposisjonen om lov om tros- og 
livssynssamfunn (trossamfunnsloven) bekreftes begrepet og målet om det 
livssynsåpne samfunn, og gis utfyllende definisjon (Prop. 130 L (2018-2019), 
s. 11, 13, og andre steder). 

Da den nye trossamfunnsloven ble vedtatt av Stortinget i 2020, hadde 
målet om et livssynsåpent samfunn en tverrpolitisk oppslutning. Dette 
bekreftes av at begrepet brukes som begrunnelse og mål for tros- og livs- 
synspolitikken både av sentrum-høyre-regjeringen til Erna Solberg, og av 
AP-SP-regjeringen ledet av Jonas Gahr Støre. Det er imidlertid ikke entydig 
hva denne målsettingen om et livssynsåpent samfunn betyr i praktisk poli- 
tikk. Norge som livssynsåpent samfunn er fortsatt i støpeskjeen, og ulike 
utviklingstrekk er merkbare (Breistein, 2013; Endsjø, 2013; Eriksson, 2020; 
Schmidt, 2015; Stålsett, 2021). 

Denne endringen i begrunnelse av den offentlige politikken på tros- og 
livssynsfeltet har ulike konsekvenser for forskjellige aktører og instanser 
i feltet. Modellen beskriver først og fremst myndighetenes plass og rolle. 
For trossamfunnene, deres virksomhet og ansatte, er nødvendigvis forplik- 
telsene og mulighetene knyttet til denne livssynpolitiske rammen mange- 
artede, og ulike — for eksempel for store og små, tradisjonelle eller «nye» 
aktører. Gitt Den norske kirkes bakgrunn som statskirke, med forankring 
i offentlig sektor og sentral legitimitet og rolle på fellesarenaer i det norske 
samfunnet, har denne endringen i den demografiske og juridiske kon- 
teksten betydelige konsekvenser (Stålsett, 2015). Den norske kirke er ikke 
lenger statskirke; den er nå en grunnlovsfestet folkekirke. I den reviderte 
Grunnlovens paragraf 16, som kom på plass etter kirkeforliket på Stortinget 

i 2008, heter det at «Den norske kirke, en evangelisk-luthersk kirke, forblir 
Norges folkekirke og understøttes som sådan av staten». Om andre tros- 
og livssynssamfunn heter det i samme paragraf at de skal «understøttes 
på lik linje». Slik skiller Den norske kirke seg med andre ord fortsatt fra 
andre tros- og livssynssamfunn. Det er ikke bare ordninger, økonomiske 
bindinger og rettslige rammeverk som er endret. I tillegg er selve begrun- 
nelsen og legitimiteten i Den norske kirkes virksomhet ny og annerledes. 
Det fører til behov for justeringer og avklaring av både forventninger og 
rolleforståelse. Det gjelder ikke minst forståelsen av spesialprestens rolle i 
offentlige institusjoner. 


Likebehandling i offentlige institusjoner 


NOU 2013: I foreslo 8 prinsipper for et livssynsåpent samfunn (NOU 2013: 
1, 107ff). Prinsippene ble videreført i stortingsproposisjonen (Prop 130 L, 
2018-2019) som ledet fram til den nye trossamfunnsloven. I det femte prin- 
sippet stilles det krav om likebehandling i og gjennom det offentlige enga- 
sjementet på feltet: «Staten bør tilstrebe at enhver borger får — i prinsipp 
og i rimelig praksis - samme grad av støtte til sin tros- og livssynsutøvelse» 
(NOU 2013: 1, s. 111). Dette prinsippet er særlig relevant for utøvelsen av 
tros- og livssynstjeneste i offentlige institusjoner generelt, og spesialpres- 
tenes rolle spesielt. Det er nå allment anerkjent at likebehandling krever 
en bredere tilnærming til tros- og livssynsbetjening i offentlige institusjo- 
ner. Fram til i dag har Den norske kirkes majoritetsposisjon bestemt tje- 
nestene i institusjoner som fengsel, Forsvaret, offentlige sykehus og andre 
helse- og omsorgsinstitusjoner, utdanningsinstitusjoner og kriseberedska- 
pen. Inntil nylig hadde dette kirkesamfunnet eneansvar for og monopol 
på å utøve disse funksjonene. I et mer livssynsmangfoldig samfunn må 
religiøs og livssynsmessig betjening bli tilrettelagt for brukere med ulik 
livssynstilknytning. Et større mangfold i de religiøse og livssynsmessige 
tjenestene er nødvendig, framholder NOU 2013: 1. «Norge har kommet 
kortere enn mange andre europeiske land når det gjelder tilpasning av den 
religiøse betjeningen til endringer i befolkningens religiøse tilhørighet» 
(s. 178). En slik tilpasning er statens ansvar. Myndighetene har ansvar for 
å respektere hver enkelt borgers tros- og livssynsfrihet, uavhengig av om 
vedkommende er knyttet til et stort eller lite tros- eller livssynssamfunn - 
eller ikke er medlem av noen slik organisasjon. Likebehandlingsprinsippet 
krever med andre ord en endring av innretningen og organiseringen av 

livssynstjenestene i institusjoner, siden de fortsatt bærer preg av å ha blitt 
formet i, og tilpasset til, et samfunn der de aller fleste tilhører Den norske 
kirke. 

NOU 2013: 1 anbefalte på denne bakgrunn en bredere rekruttering av 
personell til tros- og livssynsbetjening for slik å tilpasses dem som er bru- 
kere av institusjonen - proporsjonalt med behovet. Samtidig understreket 
utvalget betydningen av å ta vare på den kompetansen som er bygd opp 
ved institusjonenes prestetjenester. Kunnskaper og erfaring i sjelesorg og 
annen religiøs betjening måtte videreføres i den nye, livssynsåpne tros- og 
livssynstjenesten. 


Den doble forventningen: Konfesjon 
og/eller profesjon? 


Det er i denne sammenhengen begrepsparet «profesjon og konfesjon» 
dukker opp, som ulike sider ved tjenesten, som også kan være i spenning. 
Helseforetakene kan velge mellom forskjellige måter å organisere denne 
tjenesten på, skriver utvalget i NOU 2013: 1. Ett av kravene ved tilsetting 
må imidlertid være at «forholdet mellom profesjon og konfesjon (...) må 
vektes på en transparent måte» (s. 177). 

Disse ulike sidene ved tros- og livssynstjeneste i offentlige institusjoner 
ble også drøftet spesielt under behandlingen av forslaget til den nye tros- 
samfunnsloven i Stortinget våren 2020. I komiteens merknader under- 
streket komiteens flertall (utenom medlemmene fra Fremskrittspartiet) 
«behovet mennesker i militærtjeneste, under soning eller ved sykdom kan 
ha for tros- og livssynsbaserte tjenester ved at de ikke kan delta i tros- og 
livssynssamfunnenes ordinære virksomhet. Så langt det er mulig, bør disse 
gis tilgang på tjenester i tråd med sin tro eller sitt livssyn» (Innst. 208 L 
(2019-2020), s. 15). Komiteen framholdt altså tydelig som et offentlig ansvar 
å legge praktisk til rette for at den allmenne retten til tros- og livssynsutø- 
velse kan innfris i offentlige institusjoner. Vi ser også at dette måtte skje i 
tråd med den enkeltes tro og livssyn. Balansen mellom det allmenne og 
det spesifikke ble med andre ord tydelig uttalt. 

Et annet flertall i komiteen viste til et rundskriv til kommunene fra 
Helse- og omsorgsdepartementet som skal «sikre at de som er avhengig 
av praktisk og personlig bistand fra den kommunale helse- og omsorgstje- 
nesten, også får ivaretatt sine muligheter til egen tros- og livssynsutø- 
velse, i tråd med de grunnlovfestede bestemmelser om religionsfrihet og 

ytringsfrihet» (Innst. 208 L (2019-2020), s. 14). Med henvisning til Meld. 
St. 15 (2017-2018) «Leve hele livet — en kvalitetsreform for eldre», under- 
strekes det at hovedspørsmålet alltid må være: «Hva er viktig for deg?» 
Det gjelder ikke minst på tros- og livssynsfeltet. Her ses tro og livssyn og 
ivaretakelse av eksistensielle behov som en del av en helhetlig omsorg til 
pasienter og pårørende. 

I denne stortingsmeldingens kapittel 5.2 «Tro og liv», presiseres for- 
holdet mellom helse- og omsorgstjenestene og den enkeltes tros- og 
livssynsutøvelse: 


Helse- og omsorgstjenestene må sørge for at den enkeltes tro- og livssynsutøvelse og 
behov for samtaler om eksistensielle spørsmål blir ivaretatt. Helse- og omsorgstjenes- 
ten bør derfor innføre faste prosedyrer og samarbeide med tro- og livssynssamfunn 


slik at de kan møte brukernes og de pårørendes behov (s. 88). 


Vi ser med andre ord hvordan spesialprestens rolle i det livssynsåpne sam- 
funnet framtrer i spenning mellom to mandater: På den ene siden skal 
den være en konfesjonelt kompetent og autorisert tilrettelegger for at den 
enkeltes behov og rettighet kan ivaretas «i tråd med sin tro og sitt livs- 
syn». På den andre siden forventes spesialpresten å være en tilbyder av 
profesjonell eksistensiell omsorg, uavhengig av eller på tvers av livssyn. 
Er begrepsparet konfesjon og profesjon en nyttig måte å beskrive denne 
doble forventningen på? Om vi følger denne terminologien, vil den første 
dimensjonen, den konfesjonelle, kunne ses som forankret i en konkret 
trosspesifikk kompetanse som imøtekommer et bestemt, konfesjonelt for- 
ankret, behov. Her vil eksplisitt religiøse handlinger som bønn, nattverd, 
bibellesning og sjelesorg stå i sentrum, - med andre ord, ulike former for 
trøst, støtte og veiledning ut fra eget trosgrunnlag. 

Den andre dimensjonen, «profesjon», vil i en slik todeling være knyt- 
tet til åpnere eksistensielle temaer og behov. Dette er en rolle som er 
konfesjonsovergripende, eller -uavhengig, og som ofte kan handle om å 
bearbeide stress og påkjenninger knyttet til å være i overgangsfaser eller 
livskriser. Den kommer til uttrykk som profesjonell kompetanse på ivare- 
takelse i slike situasjoner. 

Todelingen har også blitt beskrevet som forskjellen på «particularists», 
som gir åndelig omsorg til pasienter de deler livssyn med, og «universa- 
lists», som gir rituell og åndelig omsorg som en religiøst og livssynsmessig 
hybrid praksis (Grung, 2022, s. 4-5; se også Grung, 2021). I en beskrivelse 

av helsepresttjenestens karakter i de nordiske landene (Danbolt & Stifoss- 
Hanssen, 2020) foretar Danbolt og Stifoss-Hansen en liknende inndeling 
i to måter å forstå tjenesten på ut fra en skjelning mellom «religiøs» og 
«eksistensiell». Som allerede vist påpekte NOU 2013: 1 denne spenningen 
i spesialpresttjenesten med særlig fokus på spørsmålet om kompetanse. 
Dagens institusjonsprester har en viktig kompetanse, ofte med spesialut- 
danning, ble det understreket. De er profesjonelle «både i sjelesorg overfor 
personer i sårbare situasjoner og i forhold til å ha sin virksomhet ved en 
helse- eller omsorgsinstitusjon» (s. 177). Likevel, bemerket utvalget, vil 
prestenes konfesjonelle tilhørighet, det at de tilhører Den norske kirke, 
nødvendigvis begrense mulighetene for at de kan gi fullverdige religiøse 
tjenester til pasienter, pårørende og klienter med annen tro eller annet livs- 
syn. Det er utvilsomt nyttig og nødvendig å reflektere nærmere over styrker 
og begrensninger ved hver av de to aspektene i tjenesten. Hva kommer til 
syne om vi ser det som forholdet mellom konfesjon og profesjon? 


Spesialpresttjenestens trosforankring 


I den tradisjonelle spesialprestrollen spiller den konfesjonelle tilknytnin- 
gen, utrustningen og sendelsen en helt avgjørende rolle. Enhver spesial- 
prest er, som tittelen signaliserer, først og fremst prest. Det vil si at hun eller 
han har en teologisk profesjonsutdanning og praktisk-teologisk seminar 
som hovedutdanning, og har på det grunnlaget blitt ordinert til tjeneste i 
et bestemt kirkesamfunn, for de fleste Den norske kirke, med de forvent- 
ningene, rettighetene og pliktene dette medfører. Dette gjør rollen tyde- 
lig konfesjonelt legitimert, formet og betinget. Det er ordinasjonen som 
er tilsettingsgrunnlaget i disse stillingene, og det er med ordinasjonens 
trostilknyttede autoritet bestemte handlinger og tjenester utføres. Dette er 
den partikulære siden ved tjenesten. Denne partikulariteten er imidlertid 
i nyere tid til en viss grad oversett, tonet ned, eller problematisert, som vi 
straks skal se. Det kan være at majoritetens hegemoni på tros- og livssyns- 
feltet har gjort det partikulære ved denne tjenesten så selvfølgelig at den 
har blitt nærmest usynlig - eller ubevisst. Likevel er dette konfesjonelle 
preget det udiskutabelt primære ved tjenesten, bade i historisk og generisk 
forstand. 

Tradisjonelt var prestetjenesten i offentlige institusjoner knyttet til en 
konfesjonell stats ivaretakelse av borgerne når de var under statlig omsorg. 
Tjenesten var forkynnende og disiplinerende, i varierende grad og med 

ulik vekting på disse avhengig av institusjonen (jf. Speelman, 2022, s. 15-17; 
Berthelsen & Stifoss-Hanssen, 2014). Denne fortsatt konfesjonelt forank- 
rede tjenesten utviklet seg gradvis i retning av større vekt på det diakonalt 
ivaretakende. 

Denne historiske begrunnelsen for den konfesjonelle siden ved tje- 
nesten endres i nyere tid, på minst to måter. Det første er forankringen 
i tros- og livssynsfriheten som en rettighet, og statens ansvar for å legge 
materielt til rette for innfrielsen av denne retten. Det andre er vendin- 
gen til mottakerperspektivet: «Hva er viktig for deg?» Begge endringene 
fastholder behovet for en fortsatt konfesjonell forankring og utforming 
av tjenesten, slik Stortingskomiteen viste med referanse også til Meld. St. 
15 (2017-2018) «Leve hele livet - en kvalitetsreform for eldre»: «Helse- og 
omsorgstjenestene må sørge for at den enkeltes tro- og livssynsutøvelse og 
behov for samtaler om eksistensielle spørsmål blir ivaretatt» (Innst. 208 L 
(2019-2020), s. 14). Men for å innfri dette i en ny tid er det altså nødvendig 
med en pluralisering av konfesjonalitetsforankringen i tilbudet. For om 
den enkelte skal få betjening i samsvar med sin tro eller sitt livssyn, vil det 
være viktig at den tjenesten man mottar, samsvarer med ens (livssynsbe- 
tingede) forventning. Forankringen kan slik være avgjørende for tjenes- 
tens legitimitet. Kun en katolsk prest er bemyndiget til å forrette katolsk 
nattverd, eller å gi salvelsens sakrament til syke og døende. Pasienten, den 
innsatte, eller studenten må kunne være trygg på at tjenesten som tilbys, 
er i samsvar med hennes rettmessige forventning. 

Dette viser behovet for en fortsatt form for konfesjonell sertifisering 
eller sendelse. Den eksplisitt trosbaserte innretningen er ikke lenger selv- 
sagt, og ikke betydningsfull for alle. For noen kan den også virke som et 
hinder. Men samtidig er den ikke annullert, men snarere både forsterket 
og pluralisert.’ 


Kritikk av konfesjonstilnzermingen 


En fortsatt vektlegging pa det konfesjonelt spesifikke er imidlertid ogsa 
utsatt for kritikk. Et instruktivt eksempel her var horingsuttalelsen fra 
Diakonhjemmet Høgskole til NOU 2013: 1 Det livssynsåpne samfunn, 


2 Anne Hege Grung skriver om to typer pluralisering i denne sammenhengen: tros- og livssynspluralisering 
og profesjonspluralisering (Grung, 2021). 

datert 30.8.2013.? Den kritiserte NOU 2013: I for å bære preg av noe den 
kalte en «religiøs betjeningslogikk», og et menneskerettighetsrasjonale som 
ikke, etter høringsuttalelsens syn, dekket behovet for kvalifisert eksistensi- 
ell omsorg: «Tydelig påpekning av at menneskeretts- og betjeningsperspek- 
tivet tildekker den helsefaglige dimensjonen av prestetjenesten,» het det. 
NOU 2013: I bygger på en snever forståelse av livssyn, ble det hevdet, som 


... et biprodukt av visse organisasjoner. Et livssyn framstår som det medlemmene i 
tros- og livssynsorganisasjoner «har» eller tror på. Denne forståelsen framstår som 
monolittisk og statisk, til forskjell fra å forstå livssyn også som noe dynamisk; et 
fenomen som finnes i menneskers liv som et verktøy til å møte og mestre eksisten- 


sielle utfordringer ... 


Denne statiske forståelsen kommer tydelig fram, hevdet uttalelsen fra 
Diakonhjemmets høyskole videre, 


... ved at disse tjenestene i all hovedsak framstilles om en tjeneste rettet mot den 
enkeltes livssyn i institusjonell og dogmatisk betydning. Det bildet som tegnes av 
framtidige utøvere, gjør dermed disse til representanter for sin religiøse eller livssyns- 
messige institusjon på en uheldig og for snever måte. Dette kan forstås i kjølvannet av 
tenkningen om livssyn som et objekt folk har, og ikke som en prosess folk er involvert 


i, særlig i sårbare livssituasjoner ... 


Uavhengig av den konkrete høringsrunden og vurderingen av utrednin- 
gen, som ikke lenger er relevant her, framførte denne uttalelsen et viktig 
anliggende som berører dobbeltheten i spesialprestens rolle og trostilknyt- 
ningens betydning for denne. Det helhetlige, eksistensielle og helsefaglige 
oppdraget bør ha forrang i tjenesten, framholdt høringsuttalelsen med 
styrke. En menneskerettstankegang som peker på at hver enkelt pasient har 
rett til å bli møtt, eller «betjent», i tråd med sitt eget livssyn (konfesjon), kan 
sågar skygge for dette overordnede anliggendet, hevdes det. Spesialprestene 
blir i slike tilfeller «redusert til funksjonærer for sitt trossamfunn». I mot- 
setning til denne tilnærmingen bør livssyn heller ses som en «eksistensiell 
prosess hos enkeltpersoner», og sjelesorgpersonell i institusjonene må ha 
en tverrfaglig rolle, hevdes det. Den ene delen av denne rollen er åndelig 
omsorg, en omsorg som deles med mange andre av de helsefaglig ansatte 


3 Se https://www.regjeringen.no/contentassets/3810c6ald2eb412485319cldfbef00e4/286-diakonhjemmet- 
hogskole.pdf?uid=Diakonhjemmet H%C3%B8gskole 

på sykehuset. Den andre delen er mer «institusjonelt representerende». 
Denne kritikken av det eksplisitte trosbaserte bringer oss med andre ord 
til spesialpresttjenestens ikke-konfesjonsbundne side. 


Spesialpresttjenestens allmenne karakter 


I todelingen konfesjon-profesjon kan det siste begrepet dekke spesial- 
presttjenestens allment rettede karakter. Denne kan ha minst to aspekter. 
Den første er helsefaglig (også utenfor helseinstitusjoner): å være ekspert 
på eksistensielle samtaler. Den andre er tros- og livssynsfaglig (men ikke 
konfesjonelt bundet): å være ekspert på å oppfatte, formidle og sørge for 
(som tilrettelegger, ikke først og fremst utfører) ivaretakelse av behov som 
springer ut av ulike grader og former for tros- og livssynstilhørighet. Det 
er særlig denne åpningen i to retninger av spesialpresttjenesten som har 
ført til en ny bruk av en tradisjonell betegnelse, nemlig «kapellan» eller 
(helst) «chaplain». 

Internasjonalt har «chaplaincy» blitt en betegnelse på en livssynsplural 
rolle. En chaplain er i denne meningen en fellesbetegnelse for profesjonelle 
aktører av ulik trostilknytning, og det er varierende i hvilken grad denne 
trostilknytningen tillegges vekt i utøvelsen av yrket. Tidvis kan dette fram- 
stilles som en som dekker «åndelige» («spiritual») behov, snarere enn reli- 
giøse, slik det for eksempel beskrives av Stephen Pattison (2020) i forordet 
til antologien Chaplaincy and the soul of health and social care: «... spiritual 
care for all, rather than religious care for a few prevails». Dette har en kon- 
kret og formell side når det gjelder arbeidsforholdet, fortsetter Pattison: 
«chaplains are employed by and responsible to public institutions rather 
than sending churches» (Pattison, 2020, s. 16-17). Forankringen er altså i 
helseinstitusjonen, ikke i livssynsorganisasjonen. 

I en norsk sammenheng er et slikt livssynsåpent kapellanbegrep ikke helt 
innarbeidet. Men behovet er der. To konferanser i regi av Samarbeidsrådet 
for tros- og livssynssamfunn (STL) i 2016 og 2018 satte dette på dagsor- 
denen, gjennom overskriften «Chaplaincy på norsk?» I konferansenota- 
tet til den første konferansen vises det til denne internasjonale bruken 
av chaplaincy på tvers av livssyn, om ansatte som yter religions- og livs- 
synstjenester ved offentlige institusjoner." Deres tjenester beskrives som 
verdibaserte, eksistensielle samtaler, åndelig støtte og utøvelse av religiøse 


4 https://stl.no/wp-content/uploads/2023/04/Chaplaincy-pa-norsk-konferansenotat-2016.pdf 

ritualer, og består dessuten i undervisning og veiledning av personale i 
etiske, livssynsmessige og eksistensielle spørsmål. Utviklingen i retning 
av økt livssynsmangfold, mer spesialisert kompetanseutvikling og flere og 
mer mangfoldige behov også i den norske konteksten, fikk STL til å stille 
spørsmål om utforming av dette tilbudet i framtida. 

Igjen ser vi spenningen komme til syne: Skal de ansatte samtalepart- 
nerne (prester og andre) ha en klar tilknytning til tros- og livssynssamfun- 
net de er en del av? Eller skal de først og fremst betraktes som ansatte ved 
den offentlige institusjonen? Bør de ansatte samtalepartnerne tilpasse sin 
tros- og livssynsrepresentasjon i møte med institusjonenes krav og forme 
sin profesjon på den måten? 

Skjelningen her kan være uskarp. Det kan gi grunnlag for forvirring, 
påpeker Best et al. (2021) i artikkelen «A Long Way to Go Understanding 
the Role of Chaplaincy?» De hevder at mange ikke har fått med seg at spe- 
sialprestrollen i offentlige institusjoner har gått fra å være tradisjonell og 
konfesjonsforankret trossamfunnsbetjening til å bli en spesialisert, tilpasset 
helsetjeneste. De mener det er en utbredt misforståelse at prestene uteluk- 
kende gir tjenester som lett kan erstattes av religiøs bistand fra represen- 
tanter for lokale trossamfunn. Denne misforståelsen legger hindringer i 
veien for å utvikle det Best et al. kaller «moderne og nye modeller for kapel- 
lanomsorg». Også her trengs det mer forskning for å finne ut hvorfor disse 
tradisjonelle rolleforventningene vedvarer, mener Best et al. (2021, s. 48). 

Utgangspunktet for STL er harmoniserende: Begge hensyn er viktige å 
ivareta. Det kom tydelig fram da STLs daglige leder Ingrid Rosendorf Joys 
oppsummerte den andre konferansen i 2018. Hun understreket at behovene 
må avgjøre hvilken kompetanse som er påkrevet: «Hva er behovene, hva 
krever samtale- og lyttekompetanse og hva krever en legitimitet som bærer 
av en tro, en religion eller tradisjon? Når kreves en tros- og livssynsmessig 
forankring og kompetanse og en sendeorganisasjon?»” 


Eksistensielle behov 


I en artikkel fra 2014 hevdet Berthelsen og Stifoss-Hansen at den i hoved- 
sak konfesjonsforankrede tilnærmingen til spesialpresttjenesten hadde 
tydelige begrensninger. I stedet argumenterte de for en profesjonsforstå- 
else som forankres helsefaglig. De viste til at det ikke var en spesifikt 


5 — https://stl.no/chaplaincy/chaplaincy-pa-norsk-2018/ 

religiøs betjening prestene brukte mest tid på å gi. Hovedoppgaven var 
snarere det de betegner som eksistensiell omsorg til personer i kritiske og 
marginale livssituasjoner. Selv om denne hjelpen av og til kan betegnes 
som «spiritual» eller «åndelig», og tidvis kan «bevege seg inn i pasientens 
religiøse univers», er det likevel å imøtekomme den andres «eksistensielle 
behov» som er målet med samtalen presten tilbyr (Berthelsen & Stifoss- 
Hanssen, 2014). 

På samme vis argumenterer Danbolt og Stifoss-Hanssen i en nyere 
artikkel for at det som står på spill her, ikke først og fremst (er) personens 
rett til å praktisere religion, men hans eller hennes rett til å motta omsorg 
i en krisesituasjon. Danbolt og Stifoss-Hansen mener følgelig at helseprest- 
tjenesten først og fremst bør forstås i lys av den andre, eksistensielle, kate- 
gorien. De kan også betegne denne som 'sekulært forankret (Danbolt & 
Stifoss-Hanssen, 2020). 

Ifølge denne tenkemåten er med andre ord den helsefaglige legitimite- 
ten og kompetansen det mest avgjørende for disse tjenestenes verdi. Her 
fremmes en profesjonsforståelse som løses fra det spesifikt konfesjonelle. 
Som vi ser, legger denne tilnærmingen også opp til en pluralisering, men da 
innenfor den enkelte spesialpresttjenesten. Mottakerperspektivet blir også 
her viktig, men spørsmålet om konfesjonspreget (implisitt eller eksplisitt) i 
mottakerens behov tones ned, eller problematiseres. Spesialprestens kom- 
petanse framstilles som i stor grad konfesjonsuavhengig eller overgripende. 
Det kan ikke sies å skje helt uten omkostninger. 


Kritikk av (helse-)profesjonstilnærmingen 


Det er flere problemer med denne primært helsefaglige profesjonsforståel- 
sen. I en internasjonal antologi med tittelen Complexities of spiritual care 
in plural societies påpeker redaktøren Anne Hege Grung at hvis ulik reli- 
giøsitet ikke synliggjøres, vil majoritetens dominerende paradigme sette 
seg igjennom - bevisst eller ubevisst (Grung, 2022, s. 3). Et nøkkelbegrep i 
denne antologien er «kompleksitet», noe som samsvarer med nyere sosio- 
logiske beskrivelser av den norske situasjonen på tros- og livssynsfeltet 
(Furseth, 2021; Furseth & Calhoun, 2018). Dersom man nærmer seg denne 
kompleksiteten gjennom en ofte implisitt forutsetning om at den konfe- 
sjonelt forankrede prestetjenesten ganske enkelt kan og bør avkonfesjona- 
liseres for å ivareta alles behov, kan det føre til at den utilsiktet bidrar til å 
bekrefte religiøse og kulturelle hegemonier i og med at religion og livssyn 


LIVSSYNSÅPEN SPESIALPREST? 


nedtones som identitetsmarkører. Det kan føre til at en overser tros- og 
livssynsminoriteters konkrete og konfesjonelle behov. 

Derfor er det nødvendig i en multikulturell sammenheng å få de ulike 
tradisjonene og trosretningene i dialog med hverandre, skriver en annen 
av bidragsyterne i antologien, den nederlandske teologen Gé Speelman. 
For om de får forbli implisitte, vil den dominerende tradisjonen beholde 
sin normativitet. Denne risikoen er spesielt påtrengende, mener Speelman, 
når utøveren av den åndelige omsorgen tilhører samfunnets dominerende 
livssyn (Speelman, 2022, s. 31). Speelman påpeker også det paradoksale ved 
situasjonen når institusjonene på den ene siden bygger livssynsmangfol- 
dige team for å ivareta omsorgen i institusjonene, samtidig som det kreves 
av hver enkelt «caregiver», at han eller hun er fullt ut til stede for enhver 
pasient, eller klient, uansett livssyn (Speelman, 2022, s. 29). 

Hva er best for mottakeren? En «care-giver» som deler hennes livssyn 
eller ikke? Altså; er det konfesjons- eller profesjonsdimensjonen som best 
ivaretar mottakerperspektivet? Det vet vi ikke nok om, påpeker Grung. Det 
gjøres for lite empirisk forskning på dette, hevder hun (Grung, 2022, s. 6-7). 

Et annet kritisk punkt er selve profesjonsforståelsen som synes å ligge 
til grunn når den fører til en framheving av spesialprestens rolle og legi- 
timitet som primært helsefaglig, «eksistensiell», «universell», eller til og 
med sekulært forankret. Med «profesjon» menes vanligvis et yrke eller 
en yrkesgruppe som bygger på høyere utdanning og forskning, som har 
et visst monopol på og lisens for sin yrkesutøvelse, som gjennomfører 
sine oppgaver med høy grad av autonomi og utøvelse av skjønn, og som 
gjerne appliserer spesialisert kunnskap på enkelttilfeller (Molander & 
Terum, 2008, s. 16-20; se også Sirris, 2022). Profesjoner gis med andre ord 
«spesialiserte myndighetsområder i samfunnet» (Christensen & Dille, 2022, 
s. 37) og forutsettes å utføre sitt yrke i fellesinteressens tjeneste. Det finnes 
i selve profesjonsutøvelsen generelt — ikke bare i spesialpresttjenesten — 
en spenning mellom «individualiserende behandling av enkelttilfeller og 
likebehandling» (Molander & Terum, 2008, s. 15). Teologistudiet er blant 
universitetets eldste profesjonsutdanninger. Likevel er det ikke sjelden at 
kirkelige profesjoner som prester, diakoner, kateketer og kantorer utelates 
i den allmenne profesjonsforskningen, noen ganger selv når det religiøse 
tematiseres, slik som i artikkelen til Christensen & Dille (2022). 

I kirkelig profesjoner inngår nødvendigvis det konfesjonelle grunnlaget. 
Dette utgjør både det spesifikke kunnskapsgrunnlaget profesjonene bygger 
på, og deres legitimering eller lisensiering. Dermed kan ikke konfesjon 

og profesjon gjøres til motsetninger i spesialpresttjenesten uten å direkte 
eller indirekte diskvalifisere den konfesjonelle kunnskapen som grunnlag 
for profesjonalitet. Det kan være tendenser til dette når en direkte eller 
indirekte som i flere tilfeller jeg har drøftet her, lar det helsefaglige utgjøre 
prestetjenestens primære profesjonelle legitimitet. 

Samtidig kan det like fullt være nyttig å skjelne mellom de ulike aspek- 
tene som er spesifikke for prestetjenesten som profesjon. Da kan det 
særpregede ved den konfesjonelle kompetansen, og dens rekkevidde og 
grenser, komme tydeligere fram. 


Livssynsåpen prest? 

Det livssynsåpne samfunn som tros- og livsynspolitisk modell eller ideal 
handler altså først og fremst om samfunnet, og om det offentliges rolle. 
I dette kapittelet har jeg rettet søkelyset mot et annet nivå, nemlig pro- 
fesjonelle livssynsaktører, som prester. I hvilken mening kan disse være 
livssynsåpne? Her kan det være nyttig å skjelne mellom livssynsåpenhetens 
forankring, adressat og konkretisering i praksis. En prest kan etter vanlig 
forståelse av betegnelsen og profesjonen neppe være livssynsåpen, hvis en 
med dette mener at hen ikke er forankret i noe spesifikt livssyn. Men kan 
en «kapellan», eller chaplain, være det? 

Her er forskjellen på livssynsnøytral og livssynsåpen klargjørende. Det 
er vanskelig å se at en tilretteleggende og/eller utøvende rolle på tros- og 
livssynsområdet innen offentlige institusjoner som kalles kapellan, kan 
tenkes som livssynsnøytral. Den vil implisitt og eksplisitt, personlig og 
profesjonelt nødvendigvis være forankret i et spesielt livssyn — luthersk 
eller katolsk, human-etisk eller buddhistisk, for eksempel. Transparens 
og tydelighet på denne forankringen er et gode, både for den som gir og 
den som mottar tjenestene. Det handler om begges integritet. Det livssyn- 
såpne kombinerer denne forankringen med et oppdrag og en forpliktelse 
på likebehandlende og respektfull åpenhet overfor enhver annen i livssyns- 
sammenheng. Dette fordrer både en bestemt holdning, og en profesjonell 
kompetanse. 

Det er uomtvistelig at en prest både kan og bør ha en livssynsåpen adresse 
for sin virksomhet — hvor og når adressaten opplever prestens tjenester som 
legitime og ønskelige. Mange ganger er det, som påpekt, ikke nødvendig 
at prest og pasient deler trostilknytningen. Av og til er det beskrevet som 
en fordel for mottakeren at dette ikke er tilfellet. Andre ganger er det helt 

nødvendig at presten deler og legitimt representerer mottakerens konfesjo- 
nelle tilhørighet, for at tjenesten skal møte den forventningen som er stilt til 
den, eller fullbyrde dens funksjon på en legitim og autorisert måte. Uansett 
om det, som Joys har påpekt, er et åpent spørsmål «om samtalepartneren 
trenger å ha eller bør ha samme tro eller livssyn som brukeren», krever det 
«et reflektert forhold til egen tro eller eget livssyn hos samtalepartneren. Det 
sentrale er at det er mennesket som står i sentrum, og at hans eller hennes 
behov blir møtt og respektert.»* 


Konfesjon og profesjon som komplementær 
spenning i prestetjenesten 


Spesialprester i en norsk sammenheng må framover fylle begge funksjo- 
ner — bade den religiøst spesifikke og den mer allment eksistensielle. Deres 
yrkesutøvelse bygger på både konfesjon og profesjon. Denne dobbelthe- 
ten er også reflektert i Presteforeningens profesjonsetiske dokument, der 
verdiene åpenhet og integritet framheves som komplementære: «Prester 
har både et kirkelig oppdrag og et samfunnsoppdrag. Presten arbeider i et 
samfunn med mangfold av religioner og livssyn, og i en kirke med mang- 
fold av trosuttrykk. Dette dokumentet holder fram to verdier som er særlig 
viktige for presters profesjonsetikk: Åpenhet og integritet.» 

Men som denne drøftingen viser, kan det likevel være nyttig å gjøre 
skjelningen mellom disse aspektene til gjenstand for en dypere faglig og 
profesjonsetisk diskusjon. For disse dimensjonene kan komme i veien for 
hverandre. Det kan tenkes at konfesjonstilknytningen kan hindre en ade- 
kvat profesjonsutførelse. Det er også åpenbart tilfeller der den allmenne, 
mer helsefaglig begrunnede profesjonstilnærmingen kommer til kort over- 
for konkrete, konfesjonelt betingede forventninger, som for eksempel ved 
forvaltning av sakramenter. Det er derfor mest sakssvarende å se konfesjon 
og profesjon som en komplementær spenning i spesialprestens yrkesutø- 
velse. Det vil etter mitt syn være et viktig religionsfaglig og teologisk så vel 
som helsefaglig arbeid framover å utvikle med større presisjon betingelser 
for at spesialpresten eller kapellanen best kan fylle begge roller, på en trans- 
parent og fyllestgjørende måte. En del av arbeidet er å tydelig identifisere 
utfordringene og gi hjelp til å sortere og manøvrere i dette landskapet. 


6 — https://stl.no/chaplaincy/chaplaincy-pa-norsk-2018/ 
7 — https://www.prest.no/wp-content/uploads/sites/2/2020/01/profesjonsetikk PF web.pdf, s. 7-8. 

Prest i det sekulære. Pastoralteologi 
i møtet mellom Manfred Josuttis og 
Charles Taylor 


Halvard Johannessen Førsteamanuensis, Det teologiske fakultet, Universitetet i Oslo 


Abstract: Pastors work in contexts that are increasingly plural and secular. In 
the forefront of this development are chaplains serving at public institutions. 
Professional and cultural contexts contributes to form the expectations, tasks, 
and role of the pastor in significant ways in the field of practice. Pastoral theology 
needs to identify and address these developments, to ensure that the herme- 
neutical and conceptual tools available are sufficient. In this chapter, I present 
two different theoretical contributions that hopefully can supply concepts for a 
pastoral theology of the secular. Canadian philosopher Charles Taylor explores 
the characteristics of secular culture in his opus magnum A Secular Age (2007), 
while German pastoral theologian Manfred Josuttis develops an original under- 
standing of the pastor as guide into the sacred zones of Life in his Die Einführung 
in das Leben (1996). By putting these contributions into dialogue, this chapter 
explores the understanding of the role of the pastor in a secular culture. Despite 
their many differences, Taylor and Josuttis share a phenomenological approach as 
common ground. They articulate their understandings of the secular, the sacred, 
and the role of the pastor, within a philosophical language that reaches beyond 
the Limitations of dogmatics and organized church Life. Together, they help us 
to explore the role of the pastor in the contested «middles» of secular culture: 
between the immanent and the transcendent, between everyday life and spiritu- 


ality, and between the secular and the sacred. 

Sitering: Johannessen, H. (2023). Prest i det sekulære. Pastoralteologi i møtet mellom Manfred 
Josuttis og Charles Taylor. I P. K. Aschim & H. Johannessen (red.), Spesialprest i livssynsåpent 
samfunn (Kap. 4, s. 119-137). Cappelen Damm Akademisk. https://doi.org/10.23865/noasp.207.ch4 
License: CC-BY 4.0 


VITENSKAPELIG PUBLIKASJON 


120 


KAPITTEL 4 


Innledning 


Parallelt med at det norske samfunnet blir gradvis mer pluralistisk, tar 
prestetjeneste på offentlige institusjoner i større grad form av livssynsåpen 
tjeneste. Spesialpresters tjenester skal i utgangspunktet kunne være nyt- 
tige for alle, uavhengig av brukeres tro og livssyn (Grung & Bråten, 2019, 
s. 71, 79). I dette kapittelet vil jeg utforske noen av presterollens mulighets- 
betingelser i en sekulær kultursituasjon. Hva gjør den sekulære kulturen 
med forståelsen av presterollen? 

Ingen prester i folkekirken unngår å forholde seg til den sekulære 
konteksten, men spørsmålet blir særlig påtrengende for spesialprester 
som tjenestegjør på livssynsåpne institusjoner. Begrepet livssynsåpen 
er i utgangspunktet politisk og normativt og handler om å arbeide for å 
ivareta mangfoldet i tros- og livssynsfeltet på en likeverdig og støttende 
måte (Stålsett, 2021, s. 42-43, 134-135). Det kan betegne en samfunnsmo- 
dell, men også institusjoner og altså prestetjenesten, jf. Stålsetts kapittel i 
denne boka. Videre trenger det ikke å være noen motsetning mellom det 
«livssynsåpne» og det «sekulære». Den sekulære kultursituasjonen erfares 
blant annet som et krysspress mellom ulike sannhetskrav ifølge filosofen 
Charles Taylor (Taylor, 2007, s. 594-595). Dette krysspresset skapes blant 
annet av mangfoldet av ulike religioner og livssyn, som en livssynsåpen 
religionspolitikk legger til rette for. «Det sekulære» omfatter samtidig mye 
mer enn religionspolitikk hos Taylor, hos ham innbefatter det selve den 
kulturelle erfaringshorisonten. «Secularity in this sense is a matter of the 
whole context of understanding in which our moral, spiritual or religious 
experience and search takes place. [...] An age or society would then be 
secular or not, in virtue of the conditions of experience of and search for 
the spiritual» (Taylor, 2007, s. 3). 

Taylor karakteriserer den sekulzre kulturens kollektive erfaringshori- 
sont som en «immanent ramme», og han viser hvordan denne rammen 
har blitt til i et samspill mellom en rekke historiske, religiøse og kulturelle 
faktorer. Den immanente rammen gjør det nærliggende kun å konsentrere 
seg om livet og verden her og nå, samtidig som den generelt får religiøse 
forestillinger om transcendens til å fremstå problematiske, enten det angår 
oppfatningen av natur, av sosial praksis eller autoritet (Taylor, 2007, kap. 15). 

Den sekulære forståelsesrammen innebærer en utfordring for presterol- 
len på flere nivåer. For det første er gudstro utfordrende i møte med en 
immanent naturoppfatning, såfremt presterollen i seg selv assosieres med 

troen på en transcendent, overempirisk dimensjon. For det andre er pre- 
stens mandat å forkynne evangeliet, som i sin klassiske form innebærer en 
kollektiv religiøs praksis og en offentlig formidling av et religiøst budskap. 
Dette er utfordrende i møte med sekulære sosiale forestillinger, som er inn- 
rettet for å ivareta likebehandling og individets trosfrihet. For det tredje 
er prestens profesjonalitet forankret i en kirkelig ordinasjon. Dette blir 
utfordret av sekulære autoritetsoppfatninger som setter spørsmålstegn ved 
legitimiteten til institusjonaliserte religiøse autoriteter. På alle tre områder 
skaper dette behov for å gjennomtenke presterollens betydning og mulig- 
heter i en sekulær kultur. 


Faglig forankring og design 

Vestens kulturelle utvikling har bidratt til en autoritetskrise for prester, 
slår sosiologen og pastoralteologen Jackson Carroll fast (Carroll, 1991, 
s. 19), og eksemplene over understøtter dette. Pastoralteologi blir av noen 
karakterisert som «krisedisiplin» som aktualiseres nettopp når presterol- 
len ikke lenger kan forstås på samme måte som før (Timmann-Mjaaland, 
2019, s. 63). Samtidig er pastoralteologi et relativt marginalt fag i norsk 
sammenheng. Dels har man også lenge kunnet ta presterollen for gitt, og 
rolleforståelse har nok også vært ansett som adiaforon i norsk luthersk 
teologi. Dels anses faget pastoralteologi som en eldre forløper til dagens 
praktiske teologi. Norsk pastoralteologi i dag er hovedsakelig preget av den 
empiriske vending (Saxegaard, 2016). Empirisk pastoralteologi fremstilles 
enkelte steder også som mer relevant og meningsfull enn eldre, teoretiske 
tilnærminger (Kaufman et al., 2016, s. 52, 57). Samtidig kan faget sies å 
være preget av et teoretisk underskudd, med tanke på at behovet for å gjøre 
presterollen meningsfull i en sekulær samtid ikke minst fordrer teologisk 
og hermeneutisk arbeid. 

Dette kapittelet gir en oversikt over noen norske og internasjonale pas- 
toralteologiske teorier om presterollen, før jeg går i dybden på en av dem 
som virker interessant i lys av en sekulær kontekst: den tyske protestan- 
tiske pastoralteologen Manfred Josuttis' (1936-2018) teori om presten som 
veileder i hellighetssonen. Dernest redegjør jeg for tre aspekter ved den 
kanadiske filosofen Charles Taylors sekulariseringsteori som allerede er 
nevnt over, og som tegner et bilde av kultursituasjonen som prester vir- 
ker innenfor. På denne bakgrunnen identifiserer jeg noen utfordringer og 
muligheter for rolleforståelsen i en sekulær kultur. 

Rolleforståelse som pastoralteologisk tema 


Tenkningen om presterollens utforming i nyere norsk praktisk teologi har i 
hovedsak tatt utgangspunkt i forskjellige sider ved prestens oppgaver i menig- 
heten. Dette inkluderer prestens ulike roller som menighetsleder (Saxegaard, 
2009) og som gudstjenesteleder (Johnsen, 2017, s. 69-70), og modeller for 
presten som forkynner (Angel, 2017, s. 113-116; Lægdene et al., 2015). En 
studie gjort av Kaufman, Felter og Gaarden fokuserer mer spesifikt pastoral- 
teologisk på rolleforståelsen som sådan, men uten å etablere noen bestemt 
modell. De taler derimot for et mangfold av modeller ved å understreke at 
personligheten er en bestemmende faktor (Kaufman et al., 2016). Alle disse 
bidragene bruker menighetspresters kirkelige oppgaver som sitt empiriske 
utgangspunkt. Denne empiriske forankringen fanger i liten grad opp den 
sekulære kultursituasjonen som utgjør horisonten for dette kapittelet. 

Internasjonalt står tysk protestantisk pastoralteologi relativt nær den 
norske tradisjonen både teologisk og kontekstuelt. Samtidig er tysk pas- 
toralteologi en langt mer veletablert fagtradisjon enn den norske, også 
når det gjelder teoriutvikling. Flere av de tyske bidragene forholder seg 
til den sekulære kultursituasjonen som opptar oss her. Wilhelm Gråb har 
gjort seg bemerket med tenkningen om presten som religionshermeneuti- 
ker. Presten tilbyr fortolkningskompetanse som kan hjelpe postmoderne 
og søkende mennesker til å konstruere mening i sitt eget liv, ved hjelp 
av ressurser fra den kristne tradisjonen (Klessmann, 2012, s. 164-166). 
Videre har Albrecht Grözinger og Christian Grethlein holdt fram pre- 
sten som teolog i møte med en sekulær kultursituasjon hvor kunnskap 
og historisk forankring viskes ut og tradisjoner går i oppløsning. I det 
sekulære fungerer teologen som samfunnets «minnetjeneste» (Klessmann, 
2012, s. 167-169). Isolde Karle vektlegger betydningen av presten som pro- 
fesjonell i møte med samfunnets flertydighet og komplekse situasjoner 
(Klessmann, 2012, s. 169-172). Ulrike Wagner-Rau hevder presten i det 
sekulære er en terskelkyndig. Presten forholder seg til overganger på en 
rekke ulike felt, fra kirkelige omorganiseringsprosesser til livets overganger, 
og til prestens stadige veksling mellom hverdag og hellighet (Klessmann, 
2012, s. 172-174). Den terskelkyndige kan sees i kontinuitet med pastoral- 
teologen Manfred Josuttis ved Universitetet i Göttingen, som på slutten 
av 1990-tallet utviklet tanken om presten som grenselos eller veileder i 
hellighetssonen (Klessmann, 2012, s. 159-164). 

Josuttis er interessant for drøftingen av prestens rolle i sekulær kon- 
tekst fordi han utvikler sin modell med utgangspunkt i et allment, 

religionsfenomenologisk teorigrunnlag. Slik søker han å identifisere rollens 
relevans på allmenne premisser. Samtidig unngår han å «sekularisere» rol- 
len, men fremholder betydningen av det hellige og presten som mystagog. 
Josuttis ivaretar dermed spiritualitetens betydning i en sekulær og livs- 
synsåpen kontekst, uten å være dogmatisk (Klessmann, 2012, s. 159-164). 
Dessuten er Josuttis kanskje den mest kjente tyske pastoralteologen i norsk 
sammenheng de siste 25 årene, formidlet gjennom Olav Skjeveslands prak- 
tiske teologi (Skjevesland, 1999, s. 37-38) og ikke minst gjennom Hans 
Arne Akerøs arbeider (Akerø, 1999, 2009). Flere av kapitlene i denne boka 
bruker Josuttis’ teori. 


Rolleforståelsens kilder 


Før jeg presenterer Manfred Josuttis' teori kan det være nyttig å ta et skritt 
tilbake og identifisere kildene til presters rolleforståelse. Når Kaufman, 
Felter og Gaarden setter personligheten i sentrum for rolleforståelsen, er 
dette én kilde blant flere. De tyske bidragene henviste dessuten til den 
sekulære kultursituasjonen som en kilde til rolleforståelse, mens norske 
bidrag primært tok utgangspunkt i prestens oppgaver i menigheten. Andre 
modeller tok utgangspunkt i teologi og profesjonsutdanning som kilde til 
rolleforståelse. 

Michael Klessmann skiller mellom fire hovedkilder til rolleforståelse, og 
alle de nevnte eksemplene lar seg plassere her. Variasjonen mellom ulike 
rolleforståelser handler om hvilke kilder en gir prioritet, hvordan kildene 
gestaltes og forstås, samt om måten de kombineres på (Klessmann, 2012, 
s. 184): 


Situasjon og 
forventninger i 
yrkesliv og 
offentlighet 


Bibelske og kristne 
tradisjoner om 
embetsforståelse 


Rolleforståelse 


Prestens egen tro/ 


Pastoralteologiske selvforståelse/styrker 
modeller og utfordringer/ 
preferanser 

Kildene til venstre har med kirke og teologi å gjøre, hvor blant annet 
ordinasjonsløfte og profesjonsutdanning hører hjemme. Til høyre finnes 
situasjonsavhengige og individuelle kilder, hvor personlige preferanser, 
kultursituasjon og arbeidsoppgaver hører til. 

En viktig implikasjon i denne modellen er at de fire kildene represen- 
terer hver sine logikker og hensyn. Trekker kildene i ulike retninger skaper 
dette rollepress og rolleusikkerhet. Behovet for en integrert og koherent 
rolleforståelse i møte med endrede ytre rammebetingelser reiser behovet 
for refleksjon over hvilke kilder rolleforståelsen bygger på, hvilke kilder 
som bør tillegges størst vekt, og om det kan finnes nye måter å forstå kil- 
dene på. I det følgende skal jeg undersøke hvordan det hellige som religi- 
onsfenomenologisk og moralsk konsept kan bidra til å binde to av disse 
kildene sammen, nærmere bestemt Josuttis' pastoralteologiske modell på 
den ene siden og den sekulære situasjonen - slik Taylor fremstiller den, vel 
å merke — på den andre siden. 


Josuttis og erfaringen av det hellige 


I tråd med tradisjonell religionsfenomenologisk tenkning forstår Josuttis 
det hellige som en motsetningsfylt erfaringsvirkelighet som står i kontrast 
til det hverdagslige (Dahl, 2008, s. 23-42). Det helliges «sone» oppleves 
forbudt og tiltrekkende på samme tid. Det hellige er forbundet med fare, 
ødeleggelse og krise, samtidig som det er livgivende og helbredende. Det 
hellige overskrider modernitetens skille mellom religion og allmenne livs- 
erfaringer. Josuttis hevder at det hellige manifesterer seg i livet selv, uavhen- 
gig av livssyn, samtidig som han knytter det til det kristne gudsbegrepet 
(Josuttis, 1996, s. 18). Bokas tittel, «Innføringen i livet» (ty. Die Einführung 
in das Leben), innebærer at det hellige kan forstås som livets kilde eller 
sentrum, og han bruker «hellighetssonen» og «livssonen» om hverandre 
(Josuttis, 1996, s. 34, 129). 

Den sekulære epoken marginaliserer det hellige og omrammer det med 
forbud, ifølge Josuttis. Paradoksalt nok bidrar nettopp det til å gjøre det 
hellige attraktivt på nye måter. Marginaliseringen presser fram en søken 
etter det hellige som viser seg i oppblomstringen av New Age og alternativ 
spiritualitet, og den gjør også prestens mystagogiske rolle attraktiv (Josuttis, 
1996, s. 18-20). Det hellige fortsetter å manifestere seg i livet selv, relativt 
uavhengig av historisk betingede fortolkningsrammer. Det melder sin 
ankomst på grenseoverganger som mennesker knytter ultimat betydning 

til, som fødsel og død (Josuttis, 1996, s. 34). Det å skilles, å komme i fengsel, 
å bli rammet av uhelbredelig sykdom, å avbryte en karriere, å starte på nytt 
midt i livet, er også lignende grenseerfaringer. Hellighetssonen forbindes 
med risiko, en kaostilstand hvor avgrunnen åpnes opp under en. Samtidig 
rommer hellighetssonen løfter om nytt liv, helbredelse og salighet. 


Presten som veileder i hellighetssoner 


Presten hjelper mennesker å forholde seg til det hellige i sitt eget liv, og 

veileder mennesker over grensene til det hellige ved hjelp av ritualer, sam- 
taler og symboler. Slik får mennesker hjelp både til å forholde seg til det 
helliges kaosdimensjon og til å settes i kontakt med det helliges livskilder 
(Josuttis, 1996, s. 18-20). Josuttis bruker flere faglige perspektiver på denne 

veilederfunksjonen. Han viser til Karl Jaspers’ filosofiske teori om virkelig- 
hetsforståelsens psykologi, hvor overgangen mellom ulike virkelighetsfor- 
ståelser innebærer kaoskrefter i form av moralsk oppløsning, antinomiske 

tendenser og kriseerfaring. Prestens veilederfunksjon handler her om å 
bidra til å skape eller opprettholde meningsstrukturer som hjelper gjennom 

kriseerfaringen (Josuttis, 1996, s. 40). Fra et litteraturteoretisk perspektiv 
viser han til skjønnlitteraturens evne til å overskride grenser mellom det 
reale og det imaginære, og til å tyde det hellige i livet. Poesi overskrider 
hverdagserfaringene, og gjør dem samtidig nærværende. Prestens bruk av 
det religiøse språket, ikke minst ritualenes og bønnens språk, realiserer 
språkets overskridende potensial for mennesker på overgangene (Josuttis, 
1996, s. 45-46). Grenseerfaringer har dessuten en sosiologisk dimensjon. 
Ofte innebærer de en overgang mellom ulike sosiale tilstander. Prestens 

veilederrolle innebærer her å lede fellesskapets kollektive ritualisering av 
sosiale overganger eksempelvis i livsritene, noe som fyller den nye sosiale 

rollen med mening, betydning og livsretning (Josuttis, 1996, s. 37). 

Det er gudstjenesteliv og kirkelige handlinger som står i fokus for 
Josuttis’ prestemodell, og som fyller de siste kapitlene av boka. Men model- 
lens religionsfenomenologiske grunnlag i de første to kapitlene kaster et 
interessant lys over prestens livssynsåpne praksiser på sekulære arenaer, for 
eksempel samtaler om åndelige og eksistensielle temaer. Det kaster også 
lys over åndelig praksis utenfor kirkerommet, som improvisert ritualise- 
ring, forbønn, lystenning og velsignelse. Sjelesorg kan i dag defineres som 
«den mest radikalt åpne kirkelige praksisen for møter mellom mennes- 
ker» (Stifoss-Hanssen et al., 2019). Men sjelesorgsamtaler er mer enn ren 

psykohygiene, hevder Josuttis. Eksistensielle samtaler har et symbolsk og 
overskridende potensial også utenfor kirkens rom. Dette henger sammen 
med at selve presterollen har konnotasjoner til det hellige, og bærer et latent 
meningsoverskudd. Dette aspektet ved rollen kontrollerer ikke presten 
selv. Presten som symbol på det hellige bidrar til å lade prestens tjenester 
med overskridende betydning også på livssynsåpne og sekulære arenaer 
(Josuttis, 1996, s. 19-20, 35, 47). 

Presten som symbol har blant annet med autoritet å gjøre (Saxegaard, 
2009). Men Josuttis er krystallklar på at veilederrollen ikke er noen her- 
skerrolle. Prestens ansvar er derimot å tilrettelegge for at den enkelte kan 
opprette kontakt med det hellige i sitt eget liv. For at det skal skje, må pre- 
sten gi avkall på egen makt. Som veileder i hellighetssonen må presten tre 
til siden, veiledningen handler om å legge til rette for at den andres egen 
erkjennelse av det hellige kan finne sted (Josuttis, 1996, s. 31-33). Det hel- 
lige gir presten autoritet, men det hellige er likevel ikke noe presten besitter. 
Det hellige er noe presten har kompetanse i å forholde seg til, og hjelper 
andre å forholde seg til. 


Taylor og den sekulære tilstand som 
erfaringsvirkelighet 


Hva betyr så den sekulære kulturen, som ifølge Josuttis marginaliserer det 
hellige i vår tid? Ifølge sekulariseringsteoretikeren Jose Casanova er den 
kanadiske filosofen Charles Taylor kanskje den aller viktigste bidragsyteren 
til dette feltet de siste tiårene. Taylors sekulariseringsteori kan karakteri- 
seres som et forsøk på å gi en fenomenologisk fremstilling av samtidens 
kulturelle mulighetsbetingelser for religiøs og åndelig erfaring (Casanova, 
2010, s. 265; Taylor, 2007, s. 3). Det er nettopp Taylors fenomenologiske 
fokus på kulturelle forutsetninger for åndelig erfaring som gjør ham til en 
relevant samtalepartner med Josuttis religionsfenomenologiske tilnærming 
til presterollen. 

I den analytiske presentasjonen av Taylors sekulariseringsteori i min 
doktorgradsstudie Sekulariseringens spiritualitet (2017) argumenterer jeg 
for at hans teori konsentrerer seg om fire dimensjoner ved den sekulære 
virkelighetsforståelsen: kollektive oppfatninger av moral, erkjennelse, natur 
og sosial praksis. Sekularisering vil ifølge Taylor si at de kollektive oppfat- 
ningene av disse fire dimensjonene har beveget seg fra å være «åpne» for 
en transcendent eller guddommelig dimensjon, til å bli mer eller mindre 

«lukket» om den rent immanente verden (Taylor, 2007, s. 15). Dette inne- 
bærer dels at tradisjonell religion er i tilbakegang, dels at menneskers reli- 
giøsitet endres i immanent retning. I det følgende vil jeg konsentrere meg 
om de tre dimensjonene som jeg anser som mest relevante for Josuttis' 
pastoralteologi: oppfatningene av naturen, av sosial samhandling og av 
moralsk autoritet. 


Sekulære naturoppfatninger 


Taylor hevder at samfunnets kollektive naturoppfatning har utviklet seg fra 
førmoderne utgaver av «fortrylling» og panenteisme, hvor den naturlige 
verden ble oppfattet som absorbert av en transcendent virkelighet, til en 
immanent forståelsesramme som ikke lenger relateres til noen forestilling 
om det transcendente (Taylor, 2007, s. 325). Taylor hevder at denne seku- 
lære naturoppfatningen har to typiske varianter. Den første er en tolkning 
som utelukker muligheten for enhver transcendent dimensjon. Taylor gir 
denne typen forestilling navnet the Death of God. Den lukkede tolkningen 
bygger på et narrativ om at vitenskapen har fortrengt religionen, og at 
religion er inkompatibelt med moderne vitenskap. Denne forestillingen 
fungerer som en «lukket virkelighetsstruktur» (Closed World Structure). 
Med det mener Taylor at denne typen tolkning eller oppfatning umuliggjør 
tradisjonelle gudsforestillinger (Taylor, 2011a, s. 292, 2007, s. 596, 609—610). 
Sekularitetens naturoppfatning kan imidlertid tolkes også på en åpnere 
måte. Taylor kaller denne tolkningen a deep outlook of the Universe, en 
«dyp» naturoppfatning med røtter i romantikken, som søker en åndelig 
virkelighet i dypet av det immanente. I den grad mennesker med en slik 
tolkning av naturen søker en åndelig eller guddommelige dimensjon, vil 
dette typisk knyttes til opplevelser av natur og estetikk, til det kroppslige, 
til selvet, følelseslivet og bevisstheten; altså til det immanente mer enn til 
transcendensforestillinger i tradisjonell forstand (Taylor, 2011a, s. 286, 2007, 
s. 299-313). Både den lukkede og den åpne varianten er derfor uttrykk for 
sekularitetens immanente grunnorientering, the immanent frame. 


Sekulære sosiale forestillinger 


Den sekulære virkelighetsoppfatningen omfatter også sosialt liv og praksis. 
Taylor bruker «sosiale forestillinger» for å beskrive forventet sosial adferd 
(Taylor, 2003, s. 2). I eldre tid var det forventet at deltakelse i samfunns- 
livet skjedde via mellomledd i et sosialt hierarki som på ulike måter var 

knyttet til kirkens liv og ritualer (laug, stender, slektskap). Den sekulære 
tidsalder kjennetegnes av «moderne sosiale forestillinger» som primært 
er individualistiske. Det moderne offentlige rom, markedsøkonomien og 
folkesuvereniteten er typisk moderne sosiale arenaer hvor fremmede sam- 
handler uten mellomledd, uten øvrige relasjoner, og uten religiøse referan- 
ser (Taylor, 2003, s. 2). Alle er sosialt delaktige på like premisser, uavhengig 
av livssyn (Taylor, 2007, s. 575, 2011a, s. 342-346). 

For noen leder dette til en tolkning av moderne sosiale forestillinger 
som utelukker religion. Her er narrativet at folkesuvereniteten, markeds- 
økonomien og offentlighetens rom har blitt kjempet fram mot religion og 
kirkemakt, og at disse sosiale arenaene hviler på ren fornuft. Narrativet 
innebærer at religion er et tilbakelagt stadium som står i motsetning til den 
moderne samfunnsorden. Religiøse uttrykk på sosiale arenaer oppfattes 
derfor illegitimt (Taylor, 2007, s. 473-483, 2011a, s. 340-341). 

Samtidig finnes det åpnere måter å forstå moderne sosiale forestillinger 
på i det sekulære. Sosiologen Émile Durkheim forstod i sin tid religion som 
samfunnets fellesskapsbyggende element, men det er den ikke her. Dette er 
religion frikoblet fra etablerte samfunnsarenaer. Taylor kaller det religion i 
en post-durkheimsk sosial form. Religion og spiritualitet på sekulære sosiale 
premisser er frikoblet fra det offentlige rom, fra markedsøkonomien og fra 
folkesuvereniteten. Den er frikoblet fra sosiale og moralske forpliktelser, fra 
familiebånd og fra tradisjonelle religiøse autoriteter - men den er der. I den 
sekulære kulturen utformer den enkelte sin egen spiritualitet og praksis 
innenfor privatsfæren (Taylor, 2002, s. 79-107, 2007, s. 533-535). Dette 
gir på den ene siden nedgang i tradisjonell religion, men på den andre 
siden oppblomstringen av alternativ spiritualitet og individuelle praksiser. 
Begge deler er for Taylor integrerte aspekter ved den sekulære kulturen 
(Taylor, 2011b, s. 35). 


Sekulære autoritetsoppfatninger 


Den sekulære kulturen kjennetegnes videre av forestillingen om autoritet. 
Autentisitetens etikk gjennomsyrer hele den sekulære kulturen som kol- 
lektivt moralsk ideal, hevder Taylor. Dette er et ideal om at autoriteten er 
immanent, forankret i individets egentlige selv, avskåret fra ytre instanser 
som tradisjon, samfunn og det guddommelige. Derfor kaller han også den 
sekulære tidsalder for the Age of Authenticity (Taylor, 2007, kap. 15). 

Som naturoppfatningene og de sosiale forestillingene kommer også 
det sekulære autentisitetsidealet i to typiske varianter. Den «lukkede» 
versjonen innebærer at individet ganske enkelt er «selvautoriserende». 
Verken Gud, samfunnet, menneskeheten eller fornuften anses som men- 
neskets øverste autoritet, det er opp til den enkelte selv å konstruere sine 
egne moralske verdier. Taylor peker på at denne forestillingen henter 
overbevisningskraft fra en attraktiv antropologi: Det selvautoriserende 
individet er myndig og selvstendig, står i det absurde og omfavner den 
risikofylte friheten til selv å fylle tilværelsen med mening. Likt de andre 
«lukkede» tolkningene forutsetter denne tolkningen et narrativ som gjør 
religion til et umulig tilbakeskritt til menneskets «barndom»: individets 
moralske myndiggjøring har skjedd i kamp mot ytre religiøse autoriteter. 
Religion oppfattes som inkompatibelt med autentisitetsidealet (Taylor, 
2007, s. 580-589). 

Men ogsa autentisitetsidealet kan tolkes pa en «apnere» mate i det seku- 
lære. I de post-durkheimske segmentene av kulturen anses spiritualitet 
som en arena for selvutvikling i tråd med autentisitetsidealet (Taylor, 2002, 
s. 95). Fordi religion forbindes med ytre autoriteter, foretrekker mange i 
dette segmentet ikke betegnelsen «religiøs», men heller «åndelig». Taylor 
illustrerer holdningen slik: «The focus is on the individual, and on his/her 
experience. Spirituality must speak to this experience. The basic mode of 
spiritual life is the quest» (Taylor, 2007, s. 507). Man er opptatt av åndelige 
erfaringer gjennom praksiser som setter en i kontakt med ens eget selv. 
Charles Taylor kaller dette Spiritualities of Life (Taylor, 1996), en beteg- 
nelse som senere gjøres kjent av religionssosiologene Linda Woodhead og 
Paul Heelas (Heelas & Woodhead, 2005; Woodhead & Heelas, 2000). De 
hevder at denne formen for spiritualitet er samtidens raskest voksende 
på bekostning av tradisjonell religion (Heelas & Woodhead, 2005). I den 
«åpne» tolkningen av autentisitetsidealet anses spiritualitet som en arena 
for å realisere (det kollektive) idealet om individet som autoritetens kilde 
(Taylor, 2007, s. 507-510). 

I det foregående har vi rettet oppmerksomheten mot den sekulære 
erfaringsvirkeligheten og skissert hvordan den gjør tradisjonelle religiøse 
transcendensforestillinger vanskelige å opprettholde. Kan presten som 
«veileder i hellighetssonen» gi mening innenfor rammen av en slik seku- 
lær virkelighetsoppfatning, eventuelt hvordan? Dette spørsmålet skal vi 
forfølge i siste del av kapittelet. 

Det hellige som kilde til autoritet 


For jeg drøfter Josuttis’ pastoralteologi opp mot Taylors sekulariseringsteori 
skal vi ta en nødvendig omvei om det sosiale aspektet ved det hellige, som 
de begge er opptatt av. 

Pastoralteologen Jackson Carroll sier at det hellige (the sacred) handler 
om kollektive ultimate goder (Carroll, 1991, s. 40-60). Mennesket er et 
grunnleggende moralsk vesen, og ethvert menneskelig fellesskap deler også 
oppfatninger av moralske verdier. Moralske verdier kan være religiøst eller 
sekulært forankret, artikulerte eller implisitte, men det moralske hører 
til det menneskelige og til det hellige. Taylor kaller våre mest avgjørende 
moralske verdier for «hypergoder» (hypergoods). Hypergoder er goder som 
mennesker tilskriver ultimat betydning, for eksempel meningen med livet 
(Fraser, 2007, s. 10-11; Taylor, 1985, s. 15-16, 28, 34). 

Josuttis' tale om det hellige berører nettopp det Taylor kaller «hyper- 
goder». Hypergoder inkluderer goder som fellesskapet holder for hellige, 
som gir kollektiv identitet og fungerer som kilde til autoritet i fellesskapet. 
Det vil si at den som representerer fellesskapets ultimate verdier, tilskrives 
autoritet i det gitte fellesskapet, som for eksempel en prest som forkynner 
evangeliet i kirken. I moderne samfunn preget av Webers legal-rasjonelle 
autoritetsform er dessuten formell profesjonsutdanning et felles gode som 
sikrer yrkesutøvere autoritet. Dette aspektet ved autoriteten er viktig i en 
sekulær kultur hvor tradisjonelle forståelser av det hellige tilskrives min- 
dre rolle. Carroll hevder at dette er prestens to grunnleggende kilder til 
autoritet: presterollen representerer en spesialisert kompetanse og den 
representerer det hellige (Carroll, 1991, s. 40-60). 


Prestens autoritet i det sekulære 


Norske presters fellesskap er i utgangspunktet en evangelisk-luthersk 
kirke, et fellesskap som holder evangeliet for hellig. Prestens ordinasjon 
innebærer myndighet til å representere evangeliet offentlig, ordinasjon 
er som sådan en kilde til autoritet. Så lenge Norge var et enhetssamfunn, 
fungerte prestens representasjon av evangeliet som en kilde til autoritet i 
kirken så vel som i samfunnet. I 2023, i en stadig mer sekulær kultursitua- 
sjon, er det langt vanskeligere å identifisere kollektive ultimate goder, og 
desto vanskeligere å se hvordan presten kan representere disse. Men umulig 
er det likevel ikke. 

Med utgangspunkt i Taylors tale om sekulære autoritetsoppfatninger 
er det enklest å peke på prestens profesjonsutdanning som kilde til pre- 
stens autoritet i den sekulære kulturen. I en kultur hvor alle transcendente 
og religiøse kilder til autoritet er omstridt, forsterkes betydningen av teo- 
logi som klassisk profesjonsstudium på livssynsåpne, offentlige arenaer. 
Teologisk utdanning innebærer også det filosofen Gunnar Skirbekk kaller 
en «modernisering av medvitet» og en «lutring» av det kristne budska- 
pet. Teologifaget forhindrer kirkens budskap fra å kapsles inn i autoritær 
konservatisme og sørger for å holde evangeliet på talefot med samtiden 
(Skirbekk, 2021, s. 60). Profesjonsutdanning er ikke bare en kilde til auto- 
ritet i seg selv, men øker altså også sjansene for at evangeliet kan fortolkes 
på en kompetent måte inn i sin samtid. På den måten øker også sjansen 
for at evangeliet fungerer som kilde til autoritet utover en kirkelig kontekst, 
inn i den sekulære kultursituasjonen. 

Ved nærmere ettersyn har prester dessuten andre kilder til autoritet i en 
sekulær kultur. Taylor betegner sekulariteten som «autentisitetens tidsal- 
der», hvor enhver skal finne sin egen vei. Dette må imidlertid ikke misfor- 
stås som et fravær av alle kollektive goder. Autentisitet er selv et kollektivt 
gode i positiv forstand, så betydningsfullt at autentisitet kan betegnes som 
en hellig verdi i den sekulære kulturen. Josuttis' tenkning er ikke teoretisk 
opptatt av autentisitetsidealet som del av prestens egen rolleforståelse. Men 
i praksis er han opptatt av å gi autentisitetsidealet rom i prestens profesjo- 
nelle møte med den andre. 

Josuttis insisterer på at veilederrollen i hellighetssonen handler om å 
legge til rette for menneskers søken etter det hellige i sitt eget liv. Presten 
må ifølge Josuttis overlate definisjonsmakten over det hellige til den 
andre. Som veileder skal ikke presten lede den enkelte til større kon- 
formitet med en ytre, religiøs autoritet. Som veileder i hellighetssonen 
skal presten fungere som mystagog, sette den enkelte i kontakt med det 
hellige i dens egen livserfaring. Slik settes den andres autentisitet som 
moralsk verdi i sentrum for prestetjenesten. Målet med veiledningen 
minner mye om hva Woodhead og Heelas kaller Spiritualities of Life i 
kontrast til life-as religion (Heelas & Woodhead, 2005). Ved å skape rom 
for autentisitetens etikk i sin pastoralteologiske modell knytter Josuttis 
presterollen til en «hellig» moralsk verdi i den sekulære kulturen. Slik 
bygger presterollen autoritet på sekulære premisser, ikke bare på kirke- 
lige. Ved å styrke den andres individuelle autoritet styrker presten også 
sin egen autoritet i samtiden. 

Kan ikke dette oppfattes som et lettvint knefall for «tidsånden»? Hvis 
alt er opp til den enkeltes åndelige erfaring, hva blir igjen av evangeliet 
presten er satt til å representere? Dette er en viktig innvending, fordi spørs- 
målet handler om prestens mandat. Men det er imidlertid en innvending 
som overser at det finnes en resonans mellom det autentisitetsidealet som 
er «hellig» i den sekulære kulturen, og det evangeliet som er prestetjenes- 
tens mandat, mellom budskapet om å være tro mot seg selv og evange- 
liets budskap om Guds ubetingede aksept av det ufullkomne menneske. 
Resonansen ligger i verdien av å søke, være underveis, av å tillate seg selv 
å være foreløpig ufullkommen. Resonansen ligger også i at fellesskapet, i 
begge perspektiver, kan forstås som et akseptert og aksepterende mangfold 
av ulike individer med ulik åndelig og moralsk habitus. Tanken om en 
resonans mellom evangeliets budskap og den sekulære kulturens moral- 
ske basis er ikke ny. Blant annet hevder den italienske filosofen Gianni 
Vattimo at den sekulære kulturen er en distinkt kristen kultursituasjon 
formet av budskapet om at Gud har uttømt seg selv på jorden og blitt 
menneske, for at menneskene skal elske hverandre (Vattimo, 2002, s. 82). 
I teologisk perspektiv innebærer en slik resonans ikke at evangeliet iden- 
tifiseres med kulturens autentisitetsideal. Evangeliet overskrider autenti- 
sitetsidealet og har noe den sekulære kulturen ikke kan gi i seg selv: en 
transcendent forankring i det guddommelige løftet om menneskets frem- 
mede rettferdighet. Evangeliet kan støtte opp under autentisitetsidealet, 
men demmer samtidig opp for idealets iboende tendens til å bli en ny lov 
om å måtte realisere seg selv. Evangeliet om at menneskets hellighet er 
gitt utenfra, evner å bryte inn i lovens «immanente» logikk og fastholde 
menneskelivets iboende hellighet, uavhengig av den enkeltes prestasjoner 
eller iboende kvaliteter. I kraft av evangeliet holder prestetjenesten ved like 
en ikke-sekulær forankring for autentisitetsidealet. Josuttis' tenkning om 
presten som veileder i hellighetssonen, satt innenfor rammen av auten- 
tisitetens tidsalder, gir en livssynsåpen prestetjeneste. I et livssynåpent 
samfunn er det ikke alltid at prestens spesifikt kristne begreper, symboler 
og ritualer er det som kommuniserer evangeliet tydeligst. Der de kristne 
begrepene ikke lenger skaper forståelse, overtar diakoniens universelle 
språk. Jesu spørsmål «Hva vil du jeg skal gjøre for deg?» (Mark 10,51, Luk 
18,41) begynner med å plassere autoriteten hos den andre, og forkynner 
dernest evangeliet om Guds ubetingede aksept implisitt gjennom neste- 
kjærlighetens gjerninger. Det er en tjeneste som symboliserer en over- 
skridende, hellig dimensjon ved livet selv, en dimensjon som springer ut 

av evangeliet, og som samtidig er åpen for sekulære så vel som religiøse 
fortolkninger. 


Gudstro i det sekulære 


Josuttis understreker at presten er et symbol. Gudstro er en del av pre- 
sterollens symbolske overskudd. Teologien kan ikke gi avkall på «Gud» 
uten å bli språkløs, sier Inge Lønning (Lønning, 2008, s. 5). Samtidig for- 
holder den sekulære kulturens naturoppfatning seg ifølge Taylor innenfor 
en immanent ramme, som enten tolkes som en kategorisk avvisning av 
enhver gudstro, eller som i beste fall søker det guddommelige i det imma- 
nente: i naturen, i estetiske opplevelser eller i livet selv. Skal vi tro Taylor, 
fordrer sekulære naturoppfatninger en rekonfigurering av gudsbegrepet i 
immanent retning. 

Det er liten tvil om at Josuttis' kristne og ontologiske forståelse av det 
hellige forutsetter tradisjonelle transcendensforestillinger. Men det signifi- 
kante bidraget av Josuttis med hensyn til en sekulær naturoppfatning er at 
han griper til et hellighetsbegrep som kategorisk overskrider grensene mel- 
lom transcendens og immanens. Han gjør det mulig å forankre gudstroen 
i det immanente og allmenne, i livet og erfaringen. Det helliges sone er 
skjult, forbudt og representerer transcendens, og samtidig er det hellige 
alltid nærværende og immanent. Vi har allerede sett at det å veilede inn i 
hellighetssoner for Josuttis handler om å veilede inn i selve livet, i livssoner. 
Gjennom ritualer og symboler leder presten mennesker i kontakt med det 
hellige, og samtidig manifesterer også ritualer og symboler det helliges 
nærvær, og kan forsterke erfaringen av det hellige i livet selv. Denne typen 
erfaringsvirkelighet har blitt stadig viktigere i takt med at samfunnet har 
blitt stadig mer sekulært. 

Gjennom sin insistering på å bruke betegnelsen «det hellige» i fenome- 
nologisk forstand heller enn «Gud», skaper Josuttis et språklig rom for å 
snakke om det guddommelige innenfor sekularitetens immanente ramme. 
Samtidig åpner han også opp allmenne livserfaringer for en kristen tyd- 
ning, uten å kreve at mennesker først må godta det tradisjonelle religiøse 
språkets henvisninger til et transcendent gudsbegrep. Det hellige handler 
ikke om et forgangent paradis, ikke om en tilbaketrukket skapergud, ikke 
om et ventende himmelrike ved historiens slutt; det hellige betegner ikke 
slike transcendente størrelser, men er en dimensjon som lar seg erfare her 
og nå midt i livets mest betydningsfulle situasjoner (Josuttis, 1996, s. 34). 

Dette er den erfaringsvirkelighet som presten i følge Josuttis veileder men- 
nesker inn i, og som kan fortolkes både som en Spirituality of Life og som 
en kristen spiritualitet. Josuttis' hellighetsbegrep samsvarer med en åpen 
tolkning av den immanente ramme. Den gudstro som presterollen assosi- 
eres med har en plass i det sekulære, i den forstand at prestetjenesten kan 
sette mennesker i kontakt med en hellig dybdedimensjon i livet selv, og 
åpne vei til «en dyp oppfatning av universet» (Taylor, 2007, s. 299-313). 


Pastoral praksis i det sekulære 


Det siste aspektet ved Josuttis' modell som vi skal drøfte ved hjelp av Taylors 

sekulariseringsteori, er prestetjenestens sosiale funksjon. Moderne sosiale 

forestillinger kjennetegnes av at ethvert individ skal kunne være delaktig 

på like premisser på samfunnets fellesarenaer, uavhengig av livssyn. Både 

«åpne» og «lukkede» tolkninger av de moderne sosiale forestillingene gjør 
front mot religionsutøvelse i offentlig og hegemonisk utgave. Offentlig reli- 
gion truer samfunnets liberale verdier, trosfrihet og autentisitetsidealet. 
Treffer ikke sekulariseringen av sosiale forestillinger dermed en hovedåre 

i Josuttis' prestemodell, som tar utgangspunkt i gudstjenesten — en kirkelig, 
offentlig og kollektiv praksis? Dette er til en viss grad riktig. De delene av 
prestens arbeid som harmonerer best med moderne sosiale forestillinger 
på sekulære arenaer, vil være uten et spesifikt religiøst innhold: konfidensi- 
elle samtaler, etisk refleksjon og veiledning, krisehåndtering og sorgarbeid, 
pasientstøtte, relasjonskompetanse og veiledning på tros- og livssynsfeltet. 
Alt dette er livssynsåpne praksiser. De har ikke noen nødvendig referanse til 

tro og livssyn, og i den grad de har det, er de forbeholdt privatsfæren og lar 
det være opp til konfidenten å bestemme innholdet i dem. Det er dessuten 

ansvarsområder som er dekket av prestens spesifikke profesjonsutdan- 
nelse, som det er lett å argumentere for at prestetjenesten bør ha ansvar 
for fra et kompetanseperspektiv. Hva så med de spesifikt kirkelige delene 

av prestens praksis? 

Gudstjeneste på offentlige institusjoner utfordrer logikken i moderne 
sosiale forestillinger i den grad det betyr kollektiv religionsutøvelse for alle — 
men det betyr det som regel ikke. Selvsagt har prestens rituelle kompetanse 
og praksis plass også i en sekulær kontekst. Om ikke gudstjenestefeiring er 
for alle, så er det en måte å ivareta noen og kanskje manges åndelige, eksis- 
tensielle og sosiale behov på, behov som nettopp kan forsterkes på insti- 
tusjonsopphold. Gudstjenester kan arrangeres med unntaksmulighet og 

alternative tilbud. Dessuten er prestetjenestens rituelle og symbolske funk- 
sjoner også virksomme i det private rom, eksempelvis i samtaler. Prestens 

rituelle funksjon omfatter en hel rekke små og store ritualer, gjerne i form 

av spontan ritualisering og behovsorienterte symbolhandlinger. Noen etter- 
spør kristne ritualer selv om de ikke anser seg selv som kristne, de trenger 
at noen tror for dem. Andre etterlyser livssynsåpne former for ritualisering 
som lystenning, minnestund, meditative handlinger, ritualer for personlige 

overganger eller overgivelse. Om slike handlinger er livssynsåpne kan de 

samtidig ha tydelige rituelle og symbolske kvaliteter. Ifølge Josuttis er også 
dette hellighetssoner, det er handlinger som står sentralt i prestens tjeneste 

også uten at handlingene gis en kristen tolkning. Alt dette er eksempler på 
hvordan rituelle praksiser, som Josuttis forstår som kjernen av presterollen, 
kan forholde seg til det Taylor kaller moderne sosiale forestillinger. Det er 
grunn til å tro at prestens representasjon av det hellige gjennom ritualene 

kan være en kilde til autoritet, også i det sekulære, om presten navigerer 
klokt i forhold til samtidens moderne sosiale forestillinger. 


Avrunding 


Presters rolleforståelse vil alltid formes av indre og ytre påvirkning. 
Pastoralteologen Michael Klessmann har identifisert fire kilder til rolle- 
forståelse som jeg har tatt som utgangspunkt i denne artikkelen: 1) norma- 
tive føringer fra den teologiske tradisjonen, 2) aktuelle pastoralteologiske 
modeller, 3) tjenestens kulturelle kontekst, og 4) prestens personlighet. 
Med utgangspunkt i Manfred Josuttis' pastoralteologiske modell (2) og 
Charles Taylors sekulariseringsteori (3), har jeg i dette kapittelet foretatt 
en teoretisk utforskning av presterollens mulighetsbetingelser i en seku- 
lær kultur. Kultursituasjonen utfordrer presterollens tradisjonelle autoritet, 
gudstroen som presten representerer, og prestens tradisjonelle praksiser. 
Men med utgangspunkt i Josuttis' modell av presten som veileder i hellig- 
hetssonen har vi sett hvordan presterollen kan rekonfigureres med hensyn 
til både autoritet, gudstro og praksis på måter som gjør rollen meningsfull 
i en sekulær kontekst. Dette innebærer en livssynsåpen prestetjeneste. Det 
vil si en prestetjeneste som anerkjenner individets religiøse autoritet, som 
anerkjenner det hellige i den enkeltes livserfaring, og som anerkjenner at 
pastoral praksis må tilpasses den enkeltes livssyn, selvforståelse og språk. 
For dem som ikke snakker kirkens språk er nestekjærlighetens gjerninger 
kanskje det kommuniserer evangeliet mest entydig. En sekulær og plural 

kontekst fordrer at presten må kunne gi avkall på sitt eget for å tjene sin 
neste. Samtidig har vi sett at det er nettopp evangeliets transcendente for- 
ankring som gir livssynsåpen prestetjeneste dens underliggende motivasjon, 
retning og virkekraft. Evangeliet ligger ikke nødvendigvis i selve praksisen, 
men for en prest vil evangeliet likevel ligge bak og under praksisen, og sørge 
for at menneskesynet aldri fanges av en rent immanent målestokk, hvor 
menneskets prestasjoner blir grunnlaget for menneskets verdi. 

Hva er det å være prest? 
Embetsteologi med utblikk mot 
tjenesten som institusjonsprest 


Trond Skard Dokka Professor emeritus, Det teologiske fakultet, Universitetet i Oslo 


Abstract: This chapter aims at developing a general understanding of ordained 
ministry in a Lutheran context, and at pointing to how this understanding might 
shed light also on issues pertaining to a specialized chaplaincy. Starting with the 
fundamentals of any Lutheran theology of priesthood, the chapter fills in and 
refines this basis by looking anew at three discussions which have actualized doc- 
trinal aspects of priesthood. In an early debate on the ordination of women, the 
parties disagreed on whether our present version of priesthood was the apostolic 
office witnessed to in Scripture or not. The Lutheran-Catholic dialogue challenged 
the parties to rethink their understanding of how the ordained clergy is related to 
the priesthood of all believers, on the Lutheran side with a focus on the respects 
in which members of the clergy differ from lay Christians. In the aftermath of 
having introduced ordination for deacons, there ensued in the Church of Norway 
a debate on whether a caritative diaconate partook in the priestly office or not, 
leading to the general question of the relationship between the priesthood and 
all other ecclesial ministries. An overarching theme in the chapter is the sanctity 
of priesthood and how it might be understood. An emphasis on this sanctity as 
residing in the office one is ordained to, rather than in a set of specific pastoral 
activities, would seem to secure a chaplain's pastoral identity, even when these 
activities are absent from the chaplain's agenda. 


Keywords: priesthood, women as priests, Lutheran-Catholic dialogue, diaconate, 


the priesthood of all believers, apostolicity, sanctity, chaplaincy 

La meg først signalisere at jeg har svært spinkel erfaring med prestetjeneste 
i institusjon. Som militærnekter var feltpresttjeneste ikke aktuelt, og min 
institusjonspraksis på praktikum, politiets lukkete avdeling på Ullevål, var 
blottet for prestelige oppgaver. 16 måneder som vaskehjelp og pleieassistent 
på en realskole for vanføre (sic!) ga absolutt institusjonserfaringer, men 
ikke med å være prest der. Som menighetsprest besøkte jeg derimot regel- 
messig de lokale sykehjemmene, og en ørliten bistilling som sykehusprest 
på Innherred Sentralsjukehus fulgte med på lasset. Oppdraget var å avle- 
vere en korridorandakt i ny og ne, deretter var det forventet at jeg skulle 
besøke de stuene jeg hadde forsøkt å rope evangeliet inn i, og prøve å få i 
gang en samtale med dem som hadde hørt det glade budskap tordne ute 
fra gangen. 

Når det gjelder prestetjeneste på institusjon, har jeg altså erfart den som 
ikke etterspurt (realskolen), som tilnærmet umulig å lirke inn (institu- 
sjonspraksisen), eller som en ordning mange oppfatter som maktovergrep 
(sentralsykehuset). 

En slik bukett av erfaringer er nok til å gi medfølelse med dem som er 
institusjonsprester, men den er så spinkel, og forhåpentligvis så vindskeiv, 
at jeg i det følgende ser meg nødt til å vektlegge generell embetsteologi: 
Hva er det å være prest? 

Embetsteologi har lenge hatt en påfallende tilbaketrukket plass i norsk 
presteutdanning, så tilbaketrukket at det har vært fullt mulig å bli fer- 
dig utdannet prest uten å ha arbeidet med hva det dogmatisk sett vil si 
å være prest. Pastoralteologi er i overveiende grad fokusert på spirituali- 
tet, holdninger og praksiser, og kjennetegnes av et tangentielt forhold til 
embetsteologi som dogmatisk spørsmål. Men også nyere norske lærebøker 
i dogmatikk og systematisk teologi behandler temaet svært summarisk 
(Hegstad, 2015), eller overhodet ikke (Mjaaland, 2017). Unntakene er få og 
ligger litt tilbake i tid (Dokka, 2000; Tjørhom, 1999). I den løpende teolo- 
giske diskurs er embetsteologi heller ikke noe stående tema. Embetsteologi 
har i det alt vesentlige hørt hjemme i kirkelige rapporter og utredninger — 
og i artikler om kirkelige utredninger. 

De gangene embetsteologi faktisk har vært diskutert eller utredet, har 
det tydelig vært foranlediget av særskilte utfordringer. De viktigste slike 
embetsteologiske triggerne har vært spørsmålet om kvinnelige prester, 


1 For en oppdatert drøfting av pastoralteologi som en empirisk, praktisk-teologisk disiplin, se Fredrik 
Saxegaard, 2020. 

økumeniske samtaler, især med katolikker (og anglikanere), samt ønsket 
om å avklare forholdet mellom prestetjenesten og andre kirkelige tjenester, 
først og fremst diakoni. 

Hadde vi bare sluppet kvinner, katolikker og diakoner, kunne vi etter 
alt å dømme ha greid oss godt uten særlig embetsteologisk refleksjon. Det 
synes å ligge i vår versjon av lutherdommen at refleksjon over embetsteo- 
logiske spørsmål er uviktig med mindre en møter særskilte utfordringer 

- hvilket, etter mitt syn, er et svært diskutabelt embetsteologisk standpunkt. 

I dette kapittelet, opprinnelig et foredrag, vil en innledende grovskisse 
av luthersk embetsteologi bli presisert i lys av noen bestemte debatter 
omkring presteembetets forhold til kvinner, katolikker og diakoner. 


e Med utgangspunkt i en bestemt kontrovers om kvinneprestspørsmålet 
drøftes presteembetets apostolisitet. 

e Luthersk-katolske samtalerapporter tjener som springbrett til relasjo- 
nen mellom presteembetet og det allmenne prestedømmet. 

e Den norske kirkes lange diskusjon om diakonatets plass brukes for å 
drøfte forholdet mellom presteembetet og andre kirkelige tjenester. 


Avslutningsvis vil jeg by på noen kortfattete refleksjoner om institusjons- 
presters pastorale identitet. 


Innledende om det kirkelige embetet 


Luthersk drøfting av prestetjenesten tar ofte utgangspunkt i Confessio 
Augustana (CA) VII, artikkelen om kirka, for så å utvikle et embetssyn 
på basis av kirkesynet (Tjørhom, 1999). Mer naturlig er det etter mitt syn 
å følge ordninga i CA, der den grunnleggende artikkelen om embetet er 
foranstilt kirkeartikkelen. De første fire artiklene har som kjent redegjort 
for gudslære og menneskesyn, så for kristologi og rettferdiggjørelseslære. 
CA V, om ministerium ecclesiasticum / das Predigtamt, limer seg på dette 
ved å uttale: «For at vi kan nå til denne tro [altså art. IV og dermed også 
de tre første artiklene], er der indstiftet et embede til at lære evangeliet og 
meddele sakramenterne» (oversettelse Grane, 1970). 

Etter artikkelen om embetet kommer artikkelen om «den nye lydighet», 
som handler om livsformende tilegnelse, og så endelig kirkeartikkelen, om 
«de helliges forsamling», der evangeliet forkynnes rent og sakramentene 
forvaltes rett - underforstått der embetsbærere gjør jobben sin. Denne 


141 


142 


KAPITTEL 5 


faktorenes orden er ikke tilfeldig. Den forutsetter at kirke/menighet teo- 
logisk sett er en funksjon av embetet. Denne forrangen er imidlertid ikke 
til hinder for at det omkring embetets grunnoppgaver finnes menneskelige 
overleveringer, skikker og seremonier som ikke har en slik basalt grunnleg- 
gende karakter, og som godt kan variere uten at det anfekter kirkas enhet, 
jf. CA VII. Hva presteembetet angår, ligger det nær å tenke på ting som 
kompetansekrav, embetets organisering og embetsoppgavenes konkrete 
utforming, ting som må skifte med tid og sted. Embetets konkrete utfor- 
ming kan gjerne sees som en funksjon av kirke/menighet og dens tilhørig- 
het i en større kulturell kontekst. Dobbeltheten ved at kirka er funksjon av 
embetet, mens embetets form er funksjon av kirka, åpner et rom for mye 
skjønn og forhandling. Det som imidlertid står fast, er at selve det å være 
rettelig kalt (rite vocatus) er et vilkår for å lære offentlig (CA XIV), det vil 
si for å tjenestegjøre som prest. 

I nyere norske oversettelser av CA V er «embete» gjerne erstattet med 
«tjeneste», et terminologisk skifte som også preger de seinere års kirkelige 
utredninger. Tankegangen har vært at ordet «embete» trekker med seg en 
uheldig ballast av autoritær overordning fra den tid da prestene var konge- 
lige embetsmenn, og at ordet derfor burde unngås. Motivet er forståelig, 
men et konsekvent valg av «tjeneste» i stedet for «embete» fratar oss en 
begrepsmessig distinksjon som har vist seg tjenlig, ikke minst i økumenisk 
sammenheng.” Den norske oversettelsen av Limadokumentet, Baptism, 
Eucharist and Ministry (Dåp, nattverd og embete, 1983), skjelner konse- 
kvent mellom «tjeneste» (ministry) og «embete» (ordained ministry), og i 
det følgende forstår og bruker jeg begrepene på samme måte. 

Klar som bestemmelsen av presteembetet i CA kan virke, er allikevel 
tolkningshistorien til CA V temmelig sprikende. Ft vanlig orienteringskart 
skiller mellom et «lavt» og et «høyt» embetssyn. Denne terminologien kan 
gi assosiasjoner i mange retninger, og et syn som er høyt i ett henseende 
kan godt være lavt i et annet. Når jeg allikevel har valgt å bruke denne 
terminologien, er det med henblikk på et helt bestemt spørsmål, nemlig 
forståelsen av presteembetets «sakralitet». Hva ligger i ordinasjonsliturgi- 
ens uttrykksmåter «den hellige tjeneste»? og «ditt hellige kall»,* tidligere 


2 For et beslektet forsvar for å beholde «embete» i faglige diskusjoner, se utredningen for Kirkemøtet KM 
8.2/04 Diakonal tjeneste i Den norske kirke med hovedvekt på diakontjenesten og embetsforståelsen, 
s. 9-10. 

3 Gjeldende liturgi for «Vigsling til prestetjeneste», ingress til Punkt 4 Skriftlesning, Gudstjenestebok (1992). 

4  Vigsling til prestetjeneste, selve embetsoverdragelsen, Punkt 7. 

«det hellige presteembetet»,’ og hva ved presteembetet er det helligheten 
skulle gjelde? 

Hellighet og helligholdelse kjennetegner all religion. Det hellige fikk 
en skjellsettende faglig behandling av Rudolf Otto (1917) og har siden da 
vært gjenstand for utallige studier innen religionsvitenskap og teologi. 
Tematikken har imidlertid i beskjeden grad hatt fokus på presteembetet. 
Nyere norske avhandlinger kan illustrere dette: Margunn Sandal er opp- 
tatt av arkitektur og hellige rom (Sandal, 2014), mens Hans Arne Akerøs 
avhandling er av generell religionsfilosofisk karakter (Akerø, 2009). 

Det finnes flere faglige tilganger til hellighet, og en betydelig spred- 
ning i forståelsen av hva det er. Jeg finner det i denne sammenhengen 
mest fruktbart å legge en fenomenologisk tilnærmingsmåte til grunn. 
Fenomenologisk betraktet er hellighet et spørsmål om hvordan noe fram- 
står for og - i holdning og handling - blir tolket av en mottaker. I denne 
mening er hellighet å betrakte som en resepesjonskategori. Det som er 
hellig for meg, trenger ikke være det for deg - og omvendt. Det som hel- 
ligholdes, er hellig for dem som helligholder det. 

Helligholdelse må forholde seg til «noe» ved det hellige presteembetet, 
men det er langt fra opplagt hva dette skulle være. Blant teologer skifter 
det med embetsteologisk tradisjon, men det er også grunn til å forvente 
forskjellige svar om en spør befolkninga generelt. 

I et lavt syn spiller hellighetsterminologien en beskjeden rolle, men i 
den grad saken er medtenkt, er tendensen at helligheten må forankres i det 
presten er kalt til å gjore.° Vektlegging av prestens oppgaver, forkynnelse 
og sakramentforvaltning, i nyere tid ofte supplert med ledelse, har medført 
at dette synet ofte kalles funksjonalistisk. Prinsipielt tenker en seg gjerne 
at disse i og for seg hellige funksjonene egentlig tilhører det allmenne pre- 
stedømmet, men at de av praktiske grunner er avstått til et engere utvalg, 
og at utøvelsen av disse funksjonene er ordnet som et eget yrke - analogt 
med ethvert annet yrke.” CA V blir da nærmest å forstå som presteyrkets 
«arbeidsbeskrivelse». Denne konkret/praktiske tendensen kan i noen grad 
modifiseres ved at det også legges vekt på den særskilte utrustning og på det 
særskilte kall som hører prestetjenesten til, men et lavt syn kjennetegnes 


5 Jf. ordinasjonsliturgien fra 1920, Alterbok 1920, s. 179. 

6 I vår neste ordinasjonsliturgi var helligheten flyttet fra «presteembetet» (1920) til den enkeltes «kall», 
Gudstjenestebok (1992), s. 171. 

7 Denne «overdragelsesteorien» er relativt ny og tilskrives gjerne J. Wilhelm Höfling (midten av 1800-tallet), 
jf. Tjørhom (1999), s. 169. 

ved at selve yrkeskonstruksjonen allikevel blir liggende under det men- 
neskelige rettsområdet, ikke det guddommelige. 

Uten å redusere betydningen av det presten skal gjøre, vektlegger det 
høye synet det en prest blir ordinert til å være, hvilket tilsier at presteembe- 
tets hellighet er fundert i dette. Sentralt her står embetets innstiftelse. Bak 
verbet «innstiftet» i CA V skjuler Gud seg som det innstiftende subjektet, 
noe som også eksplisitt slås fast i den tyske teksten (Grane, 1970, s. 50; 
Prenter, 1978, s. 68). Slik har det alltid vært forstått, så tydelig også i Dnks 
ordinasjonsritualer. Men hva er det som innstiftes? Å si at det er oppgavene 
å forkynne og å forvalte sakramentene, er selvfølgelig et mulig standpunkt, 
både pietismen og den liberale teologien mente i bunn og grunn det, men 
som tolkning av CA V, må det sies å være kunstig. Bak CAs latinske tekst 
lå for det første verbet «instituere», hvilket unektelig peker mot noe faktisk 
«institusjonelt». Og for det andre var det jo ikke flere ting som ble instituert, 
men én «ting» med to oppgaver, et embete for tjenestene forkynnelse og 
sakramentforvaltning.* 

Etter et høyt embetssyn har presteembetets sakralitet sin generelle basis 
i innstiftelsen og sin spesielle basis i ordinasjonen. Dette åpner imidlertid 
for ganske forskjellige konkrete forankringer av embetets hellighet. Man 
kan vektlegge den utrustning ordinasjonen gir, embetets institusjonelle 
innramming, herunder den ordinertes innlemmelse i den historiske sukse- 
sjon, eller også embetets karakter av å være Kristus-representasjon. Kirkens 
Grunn, som må sies å målbære et relativt høyt syn, byr på en egenartet 
variant ved å gi prestetjenestens forhold til alteret, det som symboliserer 
Guds nærvær, en avgjørende rolle. Å frata en prest vedkommendes embete 
var for Kirkens Grunn et angrep på alteret (Kirkens Grunn, 1942, II, femte 
avsnitt). Premisset er at embetet, med hold i den liturgiske altertjenesten, 
etter sitt vesen er «altertjeneste», og derfor framstår som hellig. 


8 Atembetet er noe annet og mer enn de to basale tjenesteoppgavene, er et syn som pa konsekvensrik måte 
ble målbåret i Kirkens Grunn: «Det er derfor utålelig for kirken at noen makthaver ut fra politisk-verdslige 
hensyn berøver en ordinert mann ikke alene hans embete, men også hans oppdrag til tjeneste med ord og 
sakrament», Kirkens Grunn, II, 5, http://www.fagsider.org/kirkehistorie/dokument/1942 kirkens grunn. 
htm 

Kvinneprester og presteembetets 
apostolisitet 


I en av de mest instruktive debattene om kvinners prestetjeneste gjaldt et 
sentralt spørsmål forholdet mellom ministerium ecclesiasticum, i den skik- 
kelse det da hadde i Den norske kirke, og det apostoliske embetet, slik det 
avtegnet seg i Det nye testamentet. 

Biskop Bjarne Skard, som også var en ledende dogmehistoriker, utga i 
1960 et polemisk skrift mot kvinnelige prester (Skard, 1960). Skards argu- 
mentasjon forløp i to trinn. Først (s. 9ff) stilte han spørsmålet om Guds ord 
innstifter et presteembete som kirka til alle tider er forpliktet til å ha. Dette 
besvarte han positivt. Hans neste spørsmål (s. 14ff) gjaldt hva som etter 
Guds ord kjennetegnet det opprinnelige embetet, og hvorvidt dette skal 
gjelde som norm for dagens presteembete, også når det gjelder spørsmålet 
om kvinnelige prester. Etter å ha beskrevet det apostoliske embetet og dets 
forskjellige kjennetegn konkluderte han med at slik embetet var innstiftet 
av Jesus og fortolket av ur- og oldkirka, kunne det bare innehas av menn. 

Jacob Jervell, den gang universitetsstipendiat, repliserte med en artik- 
kel i Kirke og Kultur (Jervell, 1961a), hvorpå Skard svarte (Skard, 1961) og 
Jervell igjen repliserte (Jervell, 1961b). Jervell gir på mange måter Skard 
rett i den beskrivelsen han hadde gitt av det apostoliske embetet i nytes- 
tamentet og urkirka. Hans avgjørende argument for allikevel å åpne for 
kvinners prestetjeneste var at vårt nåværende presteembete er et annet, 
og burde være et annet, enn det apostoliske: «Det er umulig å hevde at 
det norske presteembetet som institusjon er en fortsettelse av aposto- 
latet» (Jervell, 1961b, s. 230). Derfor kunne ikke de skranker som gjaldt 
det apostoliske embetet, gjøres gjeldende for dagens prestetjeneste i Den 
norske kirke. Fordi vår prestetjeneste ikke er det apostoliske embetet, er 
det åpent for kvinner. 

Mens Skard, som uten videre oppfattet vår prestetjeneste som det apos- 
toliske embetet, representerte et utpreget høyt embetssyn, sto Jervell for et 
like utpreget lavt syn. Argumentasjonen hans var utvilsomt effektiv, og den 
fikk et resultat det er all grunn til å applaudere. I ettertid kan en allikevel 
undres om ikke argumentasjonsmåten hans hadde en vel høy pris: som 
om bare en prestetjeneste som er tappet for sin opprinnelige sakralitet, gir 
rom for kvinner. 

Men har ikke Jervell rett i at prestetjenesten har blitt en annen enn den 
opprinnelig var? 

Når det gjelder prestetjenestens ytre organisering, er det klart han har 
rett i at det ikke rår identitet mellom det opprinnelige og det nåværende 
presteembetet. Enhver tids prestetjeneste er på godt og vondt barn av sin 
tid. Lønn, kompetansekrav, arbeidsmiljø, ferielov og arbeidstid — det er 
himmelvide forskjeller, både mellom oss og NT, og for den saks skyld 
mellom oss og CA. Spørsmålet er imidlertid hva som er essensielt for det 
apostoliske embetet, og som følgelig må være der for at en gitt versjon av 
prestetjenesten stadig skal kunne gjelde som det apostoliske embetet. 

Vår måte å forrette dåp på er, i det konkrete, ekstremt forskjellig fra 
urkirkas, tydeligst når det gjelder hel neddykking. Ikke desto mindre hev- 
der vi med frimodighet at det essensielt sett er den samme dåp. Er det noen 
grunn til ikke å tenke på samme måte når det gjelder embetet? I så fall 
må det distingveres mellom det apostoliske embetets essensielle innhold 
og de varierende tidsbetingete utforminger av det. Dersom vår faktiske 
prestetjeneste fortsatt skal kunne sies å være det apostoliske embetet, må 
embetets essensielle innhold kunne gis en langt slankere bestemmelse enn 
Skard ga det. Det som mest åpenbart må fjernes, er skranken mot kvinner, 
og i denne sammenheng får vi nøye oss med det. 

Altså: Det «høye» synet fastholder at vår prestetjeneste er det apostoliske 
embetet som ble innstiftet av Jesus — selv om de ytre formene og arrangemen- 
tene er svært forskjellige. For dette standpunktet mener en å finne medholdi 
vigslingsliturgiene i Gudstjenestebok for Den norske kirke (1992). For prester 
heter det: «I dag skal denne medarbeider på apostolisk vis under håndspå- 
leggelse og bønn vigsles til prest» (s. 163). Den nærliggende tolkning er at 
det som vigsles på apostolisk vis, blir apostolisk. En innvending mot dette 
kunne være at formuleringa «på apostolisk vis under håndspåleggelse og 
bønn» også brukes ved vigsling til katekettjeneste (s. 175) og diakontjeneste 
(s. 186). Å betrakte også disse tjenestene som apostoliske er det skriftbelegg 
for, og en framheving av dette kan ikke tjene som motargument mot pre- 
steembetets apostolisitet. Og når formelen «på apostolisk vis» ikke brukes 
ved vigsling til kantor, heller ikke ved vigsling til fast kirkelig tjeneste eller til 
biskop, signaliserer liturgiene samlet sett en klar tilbakeholdenhet: Ikke alt 
som det vigsles til med bønn og håndspåleggelse, vigsles «på apostolisk vis», 
det avhenger av tjenestens/embetets karakter. 

Denne framheving av det instituerte og det apostoliske ved embetet 
innebærer ikke noen nedtoning av embetsbærernes oppgaver, altså av 
forkynnelse og sakramentforvaltning. Men den får konsekvenser for den 
rolle disse oppgavene spiller i konstruksjonen «prest». Mens det lave synet 

oppfatter dem som hovedpunktene i en stillingsbeskrivelse, som de akti- 
viteter ordinasjonen sertifiserer for, og som gjør at en prest er en prest, vil 
det høye synet hevde at presteidentiteten, ved ordinasjon, er gitt forut for 
disse aktivitetene. Da er det så å si identiteten prest som leder til aktivite- 
tene, ikke aktivitetene som skaper identiteten. Denne forskjellen kan ha 
hatt betydning når det å overlate prestelige oppgaver til andre sto til debatt. 
Skulle en la diakoner gå med soknebud eller forrette ved gravferd? Hvis 
presteidentiteten ligger i oppgavene, synes veien til å kreve pastoral enerett 
på oppgavene kortere enn dersom identiteten er gitt forut for oppgavene. 


Presteembetet og det allmenne 
prestedømmet 


I likhet med Jervell bestrider også Den katolske kirke at prestetjenesten 
i Den norske kirke svarer til det apostoliske embetet, riktignok med en 
ytterligere oppgradert forståelse av hva som er essensielt i dette embetet. 
Spørsmål om embete og apostolisitet har følgelig stått sentralt også i bila- 
terale katolsk-lutherske samtaler.” 

Et av de viktige underspørsmålene har gått på forholdet mellom den 
ordinerte tjenesten og det øvrige kirkefolk, det allmenne prestedømmet. 
Mens den katolske siden i samtalene ble utfordret til å oppgradere sitt syn 
på det allmenne prestedømme og til å gjennomtenke forbindelsen mel- 
lom dette og deres versjon av det apostoliske embetet, har lutheranerne 
omvendt måttet gjennomtenke sitt syn på forskjellen mellom den ordinerte 
prestetjenesten og det allmenne prestedømmet. 

I diskusjoner om dette har lutherdommen framstått med et vaklende, 
kanskje sprikende, syn på embete og ordinasjon. En indikasjon på dette 
er den revurdering av Den norske kirkes ordinasjonsordning og -praksis 
som Porvoo-avtalen medførte (Ordinasjon og vigsling, 2004). Mens avtalen 
med anglikanerne syntes å innebære et noe høyere embetssyn, en strengere 
ordinasjons- og vikarpraksis enn det som til da var praktisert, pekte andre 
utviklingstrekk i motsatt retning. Et slikt trekk er framveksten av en mer 
generell tjenesteteologi basert på menighetens behov, og tendensen til å la 
denne være premissleverandør for forståelsen av prestetjenesten.”” 


Se især rapportene The Apostolicity of the Church (2006) og From Conflict to Communion (2013). 

10 Et forsøk på avveining av forholdet mellom tjenesteteologi og embetsteologi finnes i rapporten Ledelse 
i folkekirken (2011). Tilmed her blir embetsteologien behandlet i et underavsnitt under den generelle 
tjenesteteologien, se s. 28-41. 

Denne alminneliggjørende tendensen, at prestetjenesten er én blant 
mange nødvendige tjenester, bidro til å forsterke innvendingene mot både 
embets- og ordinasjonsterminologien, og vel mot det syn disse ordene 
tradisjonelt var brukt for å uttrykke. I og med de nye liturgiene fra 1992 
ble man ikke lenger «ordinert til et embete», men «vigslet til en tjeneste» 

- selv om det fortsatt finnes en liten bortgjemt rest av ordinasjonstermino- 
logi. Antakelig ligger det en kalkulert uklarhet i det norske ordvalget her 
(Jf. Embetet i Den norske kirke, 2001, s. 47), ved oversettelse til økumenisk 
engelsk vil imidlertid også vigsling måtte gjengis med ordination. 

De sprikende oppfatningene av forholdet mellom det allmenne og det 
særskilte prestedømmet viser seg ikke minst i tolkningene av 1 Pet 2,9. 
Det rår allmenn enighet om at det prestelige i denne teksten peker på et 
kjennetegn ved Guds folk som helhet, og i den forstand primært handler 
om ekklesiologi." Alle og enhver i Guds folk har del i prestelige oppgaver 
som å «bær[e] fram åndelige offer, som Gud tar imot med glede ved Jesus 
Kristus» (1 Pet 2,5) og å «forkynne hans storverk» (2,9). Men der slutter 
også enigheten. 

Innen lavkirkelige tradisjoner har det vært vanlig å mene at dette, som 
altså gjelder alle troende, også er en teologisk sett fullstendig bestemmelse 
av den særskilte prestetjenesten. Den er en praktisk måte å organisere det 
allmenne prestedømmet på, og som sådan krever den ingen egen ordi- 
nasjonshandling. Den egentlige ordinasjonen ligger i å bli innlemmet i 
kristenstanden, hva enten dette knyttes til omvendelse eller til dåp. Innen 
liberale utgaver av luthersk lavkirkelighet har det vært særlig vanlig å vise 
til dåpen som den egentlige ordinasjon, ja, som et «ordinasjonssakrament». 
Ofte har en brukt følgende Luther-sitat som argument: «For alt som er 
krøpet ut av dåpen, kan rose seg av allerede å være viet til prest, biskop og 
pave» (Luther, «Til den kristne adel», 1520/1979, s. 14). Dette har så vært 
tolket slik at den særskilte prestetjenesten ikke kunne være noe annet eller 
mer enn en særlig organisering av det prestedømmet en ble ordinert til 
i dåpen, nemlig slik at den offentlige utøvelsen av alles prestelige oppga- 
ver ble avstått til et engere utvalg. Medlemmer av dette utvalget, prestene, 
kunne så opptre på menighetens vegne, både deres identitet, oppgaver og 
myndighet var hentet fra/avledet av menighetens ditto. 

Det har alltid vært mange lutheranere som har tenkt høyere om 
embetet enn dette, og nyere økumenikk synes å ha styrket et høyere 


11 Dette er et hovedpoeng for metodisten Tom Greggs (2019). 

alternativ. I rapporten The Apostolicity of the Church (fra dialogen mel- 
lom katolikker og lutheranere) drøftes tolkningen av Luthers De insti- 
tuendis ministris Ecclesiae (1523), et skrift som ofte har vært brukt som 
belegg for at Luther anså den særskilte prestetjenesten, embetet, som 
avledet (derived) av de døptes prestedømme. Den lutherske samtalepar- 
ten slår i rapporten imidlertid fast at det Luther i dette skriftet var opptatt 
av, var menighetens rett til å utpeke prester dersom normalordninga, at 
en biskop ordinerte, ikke fungerte. Temaet var ikke det allmenne pre- 
stedømmets rolle for institueringa av selve presteembetet. Rapportens 
lutherske deltakere anser følgelig embetet for å ha et selvstendig, ikke et 
avledet grunnlag, og slår fast: «Luther conceives the ordained ministry 
as necessary to the church, and this necessity rests, as other texts show, 
on the institution of the office through Christ» (The Apostolicity of the 
Church, 2006, s. 92). 

I sin drøfting av Luthers (og luthersk) embetssyn har Timothy Wengert 
påpekt at Luther generelt, og ikke minst i det ovennevnte skriftet, opererte 
med to prestebegrep, henholdsvis sacerdos (offerprest) og presbyterum/ 
ministrum (den særskilte prestetjenesten) (Wengert, 2008). I samsvar 
med nytestamentlig språkbruk reserverte Luther offerprestkategorien for 
Kristus, men avledet av dette kunne den også gjelde alle døpte, jf. altså 1 Pet 
2,9. Mellom dette og den særskilte prestetjenesten distingverte han imid- 
lertid svært skarpt. Dette framgår særlig tydelig i De instituendis ministris 
Ecclesiae. Her skiftet Luther til store bokstaver for å få fram hovedpoenget: 
«SACERDOTEM NON ESSE QUOD PRESBYTERUM VEL ministrum, 
illum nasci, hunc fueri» (A SACERDOTAL PRIEST IS NOT WHAT A 
PRESBYTER or minister is: The former is born, the latter is made.) (Luther, 
1523/1891, s. 178, 1. 9-10, med Wengerts oversettelse, 2008, s. 20). Det all- 
menne prestedømmets karakter er med dette identifisert med offerprestens, 
og det er noe man fødes til, nemlig i dåpen. Presteembetet er imidlertid 
noe annet, prest er noe man gjøres til ved kompetanse, kall og ordinasjon 
(Wengert, 2008, s. 20). 

Selv om tilhørighet til det allmenne prestedømme her er tenkt som 
en forutsetning for å tre inn i det særskilte, slår Luther med dette en kile 
mellom de to formene for presteskap. De er forskjellige, har forskjellige 
kjennetegn og oppgaver, og den enkelte trer inn i dem på forskjellig 
måte. 

Hva er da forskjellen mellom dette synet og en katolsk oppfatning av 
hva det vil si å være prest? 

Svaret på dette spørsmålet ligger ganske enkelt i embetsbegrepet. På 
samme måte som dette markerer en forskjell fra et rent funksjonalistisk syn, 
å være prest kan ikke reduseres til å utføre bestemte oppgaver, er embets- 
begrepet også en tydelig grensemarkør overfor katolsk oppfatning. 

Ifølge katolsk tenkning utgjorde geistligheten en egen stand ved siden 
av den regulære kristenstanden. Standsbegrepet sikter i denne sammen- 
heng til ens status, standing, overfor Gud. Den geistlige stand sto nær- 
mere Gud enn den leke, ved sin væren representerte den Gud, og ved 
sin gjøren var den det nødvendige mellomleddet mellom lekfolk og Gud. 
Forskjellen mellom det leke kristenfolket og geistligheten var enkelt og 
greit en standsforskjell. 

For Luther var dette absolutt uakseptabelt; for ham fantes det bare en 
kristenstand, og der stiller alle likt overfor Gud, coram Deo. Ergo måtte 
forskjellen mellom kristenfolk og geistlighet være noe annet enn en stands- 
forskjell - Luther forsto den i stedet som en embetsforskjell. 

Bak «embete» ligger det tyske ordet «Amt», og det er knyttet til mel- 
lommenneskelige forhold, ordninger, yrker, kall, roller og strukturer. Å 
inneha et Amt utgjør en forskjell coram hominibus som ikke opphever 
likheten coram Deo. I en viss forstand innebærer skiftet fra standsfor- 
skjell til embetsforskjell derfor en sekularisering av det egenartete ved å 
være prest. Imidlertid var det et grunnleggende premiss for Luther at det 
var Gud som generelt sto bak de yrker, embeter og kall som til sammen 
utgjorde samfunnsordninga. Dette gjaldt ikke minst for presteembetet, her 
vitnet tilmed Skriften uttrykkelig om dette embetets særlige innstiftelse. 
Forskjellen mellom det allmenne prestedømme og det særskilte embetet 
var en forskjell coram hominibus, men forskjellen var villet og opprettholdt 
av Gud. 

Når begrepet Amt/embete brukes om det å være prest, peker det på 
en del ting som ikke nødvendigvis hefter ved alle de kall eller tjenester en 
kristen kan tenkes å stå i. Det har noe universelt ved seg, selv om det kan 
konkretiseres på svært forskjellige måter. Det innebærer en utvelgelse, et 
kall, er for livet og krever en egen ordinasjonshandling. 

Kall, ordinasjon og embetsutøvelse forutsetter translokale ordninger 
for forvaltning og tilsyn, med andre ord et episkopat. Presteembetet har en 
offentlig karakter, hvilket i bunn og grunn betyr åpenhet: Hverken utnev- 
nelser eller utøvelse skal skje bak lukkete dører, embetet er siktet inn mot 
å betjene allmennheten med ord og sakrament slik at det i det åpne rom 
kan skapes og forbli et hellig allment presteskap. 

Presteembetet og andre kirkelige tjenester 


I Alterboka fra 1920 var det et ritual for «Prestevielse», vekselvis også 
omtalt som «ordinasjon», og for «Bispevielse», men ingen initieringsritual 
for andre kirkelige medarbeidere. Hva man mente med «vielse» sprikte, 
bispevielsen var eksempelvis ingen ordinasjon slik prestevielsen var. Ser 
en på de andre kirkelige handlingene, trer det fram et språklandskap der 
«vielse» (Brudevielse og Kirkegårdsvielse), «vigsel» (Kirkevigsel) og «velsig- 
nelse» (Velsignelse av borgerlig innstiftet ekteskap) anvendes i fullkommen 
tilfeldighet. 

Når biskopen ikke ble ordinert, henger det sammen med at bispeem- 
betet ble oppfattet som en spesialutgave av den særskilte prestetjenesten. 
Analogt med den lavkirkelige oppfatning av den særskilte prestetjenesten 
som avledet av det allmenne prestedømmet, ble også bispeembetet tolket 
som avledning, nå en avledning av andre orden, nemlig av den særskilte 
prestetjenesten.” Dette ble forstått slik at prestene avsto deler av sine ledel- 
ses- og tilsynsoppgaver til en regional sjefsprest, til biskopen som «geist- 
lig overøvrighet» som det het i datidas kirkerettslige (og arbeidsrettslige) 
terminologi (Hansson, 1957, s. 40). 

Med unntak for forholdet mellom prest og biskop fantes det ingen 
tydelig refleksjon over presteembetets forhold til andre kirkelige tjenester. 
På flere hold og av flere grunner ble denne mangelen utfordret på slutten 
av forrige århundre, og det ble produsert flere utredninger, særlig knyttet 
til vigsling til kantortjenesten og diakontjenesten, og med vekt på hva en 
slik vigsling egentlig innebar. 

I sentrum sto de vigslede tjenestenes relasjon til «det kirkelige embetet». 
Etter en periode med midlertidige liturgier fikk vi en permanent ordning 
for vigsling av kateket og diakon i 1986. Da en seinere, i 1998, vedtok å 
utvide ordninga til også å omfatte kantorer, het det uttrykkelig i saksfram- 
stillinga at «[d]enne vigslingen er ikke å forstå som en vigsling til det kirke- 
lige embetet - hverken helt eller delvis» (Protokoll Kirkemøtet, KM 10/98, s. 
81). Samtidig noterte man at det forelå «dyptgående uenighet om de ulike 
tjenestenes forhold til det kirkelige embetet» (Protokoll Kirkemøtet, KM 
10/98, s. 81), og det ble nedsatt et utvalg, seinere omtalt som «embetsko- 
miteen», til å gjennomføre den embetsteologiske avklaring som prosessen 


12 At bispetjenesten er «avledet av prestetjenesten» framstår som en standardtolkning av ritualet for vigsling 
til biskop, jf. Ordinasjon og vigsling (2004), s. 13. 

rundt kantorvigsling hadde vist behov for, men som i og for seg var like 
aktuell for diakoner og kateketer. 

I fortsettelsen var det forståelsen av diakonatet som ble det helt domi- 
nerende spørsmålet. Dette hang sammen med at embetskomiteen hadde 
avgitt en delt innstilling. Mindretallet ønsket en vurdering av hvorvidt et 
karitativt diakonat kunne innplasseres i et tredelt embetsmønster, hvilket 
også ville innebære at man ble ordinert til diakon (Protokoll KM 10/01, 
s. 74, som sammenfatter rapporten Embetet i Den norske kirke, 2001). I 
Kirkemøtets vedtak (2001) ba man Kirkerådet igangsette en prosess som 
blant annet skulle avklare «muligheten for å tenke på en ny måte om dia- 
konatet, i forhold til vår kirkes forståelse av preste- og bispetjenesten» (KM 
10/01, s. 87). 

Et hovedanliggende i embetskomiteens utredning, framlagt for 
Kirkemøtet i 2004, var å framheve Den norske kirkes karakter av å være en 
tjenende kirke. Dette måtte forstås som en side ved kirkas vesen, ikke som 
en valgfri virksomhet (Diakonal tjeneste, KM 8.2/04, s. 4-5). Energien i 
utredninga kom med andre ord fra kirkeforståelsen snarere enn fra embets- 
teologien. Kirkeforståelsen tilsa en langt tydeligere anerkjennelse av dem 
som hadde diakonal tjeneste som et særlig oppdrag, enn det som til nå 
hadde vært tilfellet. 

Var embetsforståelsen til hinder for å inkludere diakonatet i embetet, 
eller kunne det sies å ha del i embetet? 

Den store utfordringa i denne diskusjonen er tanken om at en luthersk 
kirke har ett, og bare ett, embete, definert i CA V som tjenesten med ord 
og sakrament. Riktignok står det ikke noe sted uttrykkelig at det ikke fin- 
nes eller kan finnes andre embeter i kirka, men dette har i en del luther- 
ske kirker, deriblant den norske, lenge hatt status som et nærmest urørlig 
dogme. Når Luther allikevel forutsatte at det jo faktisk finnes og bør finnes 
andre embeter, jf. biskopene i CA, måtte slike derfor enten være å forstå 
som inkludert i det ene embetet som en spesialutgave av det, eller de måtte 
ansees å falle utenfor det kirkelige embetet — uansett hvor viktige de ellers 
måtte være. 

Gjennom siste halvdel av 1900-tallet foregikk det en merkbar tjenestedif- 
ferensiering i Den norske kirke. Tilveksten av nye tjenestetyper gikk hånd 
i hånd med den nye tjenesteteologien. Mye av diskusjonen om diakonenes 
stilling har tatt dogmet om det ene embete for gitt, og på det grunnlag for- 
løpt som en vurdering av om diakonatet, i likhet med episkopatet, kunne 
forstås som en differensiert utløper av det ene kirkelige embetet. I så fall 

ville en kunne tale om et tredelt eller tredimensjonalt kirkelig embete. Til 
tross for noen viktige avklaringer på Kirkemøtet i 2004 (Nordstokke, 2021, 
s. 215-216) må en kunne si at uklarhet fortsatt rår når det gjelder diakonatet 
og embetsforståelsen, noe ikke minst en uttalelse fra Bispemøtet 2010 og 
den etterfølgende debatten har bidratt til (Lalim, 2020, s. 171-172). 

Å forstå karitativ diakoni som en utdifferensiering av embetet slik det 
er definert i CA V, virker kunstig (jf. BM 3/10, s. 9). Om en derimot ser på 
presteembetet slik det har vært gestaltet fra reformasjonen av og framover, 
ser det annerledes ut. Ingen har sagt at presten ikke skal gjøre andre ting 
enn forkynnelse og sakramentforvaltning. Faktisk har lutherske prester fra 
starten av stått sentralt i menighetenes diakoni og undervisning, i mange 
tilfelle også innen musikk. Hvor mye av slike oppgaver som har vært inn- 
lemmet i den faktiske prestetjenesten, har skiftet, men langt opp mot vår 
egen tid var prestene avgjørende for fattigvesen, helsetjeneste, skolehold og 
offentlig forvaltning. Det lutherske presteembetet, med dets identitetsgi- 
vende basis i ord og sakrament, har vært utrolig åpent og plastisk, forutsatt 
at de oppgavene som banket på, kunne sees som applikasjoner av embetets 
sentrale innhold, eller i hvert fall var forenlige med det. 

Man kan godt, på denne bakgrunn, se diakonatet som en utdifferensi- 
ering av en tidligere tids konkrete prestetype. Imidlertid var de diakonale 
tjenestene like nødvendige og viktige i perioder da de ikke, eller bare i 
minimal grad, inngikk i den faktiske prestetjenesten. Jeg ser det derfor 
som mer naturlig å oppfatte diakonien som en selvstendig tjeneste, gjerne 
som et embete med ordinasjon — uten behov for å legitimere seg i forhold 
til CA V. 

Hva kan en så si om presteembetets forhold til andre tjenester i kirka? 

I alle utredninger jeg har lest om dette, tar man prinsipielt avstand 
fra en hierarkisk embets- eller tjenestestruktur, eksempelvis slik en har 
det i Den romersk-katolske kirke. Der er prest og diakon avledninger av 
bispeembetet, og i alle viktige henseender trinnvis underordnet biskopen. 
Jeg ser imidlertid ikke hvordan en alternativ avledningslogikk, nå med 
utgangspunkt i prestens embete, altså med avståelse oppover (til episkopa- 
tet) og delegasjon nedover (til diakonatet), skulle lede til et ikke-hierarkisk 
resultat. Min enkle grunnholdning er at all avledningslogikk graviterer mot 
hierarkiske relasjoner tjenestene imellom. Det gjelder i vår kirke allerede 
det eksisterende forholdet mellom prest og biskop, og det vil komme til å 
gjelde et diakonat som tenkes avledet av prestetjenesten. Den eneste måten 
å komme uheldig hierarkisering til livs på, er at embeter og tjenester i 

stedet gis hver sin selvstendige identitet, med betydelig åpenhet for å flytte 
konkrete oppgaver på kryss og tvers mellom dem.” 

Dette prinsippet bør mest opplagt gjøres gjeldende for embetene prest, 
diakon og biskop. Men kirka trenger også en masse tjenester som ikke 
direkte springer ut av identiteten til noen av disse embetene. Disse kan 
være svar på praktiske, økonomiske og forvaltningsmessige behov, behov 
i skjæringspunktet mellom kirke og (lokal)samfunn, de kan være knyttet 
til bygninger, til gudstjenesten, til menighetens unge, eller syke og eldre, 
til en fjern eller nær misjonsmark. Slike tjenester kan dekkes av frivillige 
eller av egne stillinger, men de kan også, helt eller delvis, midlertidig eller 
varig, legges inn under diakon, prest eller biskop, uten at dette trenger å 
anfekte disses embetsmessige identitet. 

Presteembetet dekker behov, og som konkret utøvelse er det åpent for 
å dekke flere, men dypest sett er det formålsdrevet, ikke behovsdrevet. 
Det har sin basis i det evangeliet vil, nemlig å bli tatt imot i tro og lydig- 
het ut over hele den verden Gud har skapt. Slik jeg ser det, passer denne 
formålslogikken også for diakonatet og bispeembetet. Gir det presteem- 
betet, diakonatet og bispeembetet en annen rang enn øvrige stillinger og 
tjenester? Ja, det mener jeg det gjør. Gir det presten, diakonen og biskopen 
en annen rang? Nei, det gjør det ikke. Her er tjenestekategorien på sin 
plass. Som ordinert er man innordnet i et kirkelig fellesskap for å tjene i 
ydmykhet. 


Institusjoner og identiteter 


Nytestamentets og bekjennelsesskriftenes utsagn om presteembetet er 
av gode grunner blitt til uten det minste sideblikk til prestetjeneste ved 
institusjoner. Institusjoner av den typen vi kjenner, fantes ikke, og insti- 
tusjonspresttjeneste i dagens omfang og av dagens karakter er et relativt 
nytt fenomen. For femti år siden var det menighetsprester som sto for det 
meste av av geistlig betjening ved sykehjem og sykehus, og med unntak for 
de største sykehusene var det bare fengsler og Forsvaret som kunne skilte 
med egne prester. At menighetsprester kunne forvente at en del av deres 


13 Dette grunnsynet målbæres også i bispemøtets vedtak fra 2010. Der hevdes det generelt å gjelde hele 
det kirkelige tjenestemangfoldet, men det utmyntes konkret bare for diakonatet, påfallende nok ikke en 
gang for episkopatet, jf. BM 3/10, s. 5-12. 

tjeneste skulle utføres ved en institusjon, er naturligvis bakgrunnen for 
at praktikum for alle prester omfattet en periode med institusjonspraksis. 

Når prestetjenesten ved en institusjon er fristilt fra tjeneste i en lokal 
menighet, ikke har kirkelige instanser som tilsettingsmyndighet og 
arbeidsleder, og for en stor del omfatter gjøremål som ikke er innbefattet 
i embetet slik det avtegner seg i bibel og bekjennelse, er det en uendelighet 
av spørsmål som melder seg. Her skal jeg, som mitt lille bidrag, nøye meg 
med noen kommentarer til spørsmålet om institusjonspresters presteiden- 
titet, et spørsmål som er påfallende med sitt fravær i spesialnummeret om 
chaplaincy til Tidsskrift for praktisk teologi fra 2019. 

Hva er det som gir yrkesmessig identitet som prest? 

Snakker vi om opplevd identitet, er dette et empirisk spørsmål. En rime- 
lig arbeidshypotese kunne da være at to av de viktigste faktorene er utdan- 
ning/kompetanse og ansvarsområder/gjøremål. 

Profesjonsutdanninga er den samme for institusjonsprester og 
andre prester og gir grunnlag for et identitetsmessig fellestrekk. 
Institusjonsprester har imidlertid en betydelig merkompetanse ut over 
dette, og det er i seg selv nok til at deres opplevde yrkesidentitet ikke helt 
er sammenfallende med menighetspresters. Videre har institusjonspres- 
ters typiske formelle merkompetanse, PKU, under tiden gjennomgått en 
avkirkeliggjøring og framstår nå som ei livssynsåpen utdanning (Danbolt, 
2019, s. 1). Dette kan imidlertid i seg selv knapt være noe problem, mange 
menighetsprester har også betydelig «sekulær» merkompetanse uten at de 
er, eller opplever seg som, mindre prest av den grunn. Et problem er det 
først dersom den felles profesjonsutdanninga oppleves som så irrelevant 
for yrkesutøvelsen at den utgår fra en institusjonsprests egne opplevde 
yrkesmessige identitet. 

Mer utfordrende er antakelig gjøremålene. Her antar jeg at det er store 
variasjoner innen kategorien institusjonsprester. Noens arbeidshverdag 
har likhetstrekk med en menighetsprests, men i institusjoner med stort 
gjennomtrekk er menighetsbegrepet rett og slett ikke anvendelig. Dermed 
bortfaller uten videre det å være menighetsfellesskapets leder som viktig 
for presteidentiteten. Når det gjelder forkynnelse og sakramentsforvaltning, 
ble dette tidligere lagt en god del vekt på i institusjonspresttjenesten, men 
det rapporteres at dette ikke lenger er tilfellet. De siste tiåras endring av den 
faktiske yrkesutøvelsens profil har medført at gudstjenester og andakter er 
blitt stadig mindre viktig, hovedsak er i stedet blitt «spiritual and existential 
care» (Stifoss-Hanssen et al., 2019, s. 65). 

Selv om det følgende ikke vil gjelde prester i alle institusjonstyper, sett 
nå at det i en institusjonsprests virke inngår minimalt av forkynnelse og 
sakramentsforvaltning, at de aller fleste samtaler er nøytralt livssynsåpne, 
at ingenting fra profesjonsstudiet kommer til anvendelse, at alle oppgaver 
kunne vært utført av uordinerte med relevant faglig kompetanse, hva da 
med denne institusjonsprestens egen opplevelse av sin yrkesidentitet? 

Når det redegjøres for forskjellige embetsteologier, er det vanlig å ta 
utgangspunkt i en toleddet modell: på den ene side prestens utrustning, på 
den annen side prestens oppgaver. De forskjellige embetsteologiene beskri- 
ves da som en forskjellig vekting av henholdsvis utrustning og oppgaver." 
Ensidig vektlegging av utrustning fører til et «personalistisk» syn, ensidig 
vektlegging av oppgaver til et «funksjonalistisk» syn, et balansert syn til et 
«personal-funksjonelt» syn (Jf. Embetet i Den norske kirke, 2001, s. 50-51). 

Uavhengig av om en foretrekker utrustning eller oppgaver, vil en slik 
tokomponentmodell ha vansker med å forstå den aktuelle, tenkte institu- 
sjonspresten som prest, og jeg kan forstå det om også presten selv opplever 
det slik. 

Som ofte ellers når en blir usikker på egen identitet, kan det være hjelp å 
finne utenfor seg selv. Hva kommer det av at andre kan oppleve vår tenkte 
institusjonsprest som prest og forholde seg til ham eller henne deretter? 

Mitt forslag går i all enkelhet ut på at de forbinder en prest med feno- 
menet hellighet. All sekularisering til tross; man forholder seg annerledes 
til prester enn til andre. Når det er morsomt å lage prestesatire, er det fordi 
publikum opplever det som litt vågalt. Når det er ekstra pirrende å forføre 
en prest, er det fordi det setter tabuforestillinger i spill. Folk behøver ikke 
selv å holde det presten er eller står for, som hellig, vissheten om at noen 
gjør det, er nok. 

Hva er det som innpakker selve det å være prest i en aura av lokkende 
urørlighet? Tja, om en spør allmennkulturen, må svaret være at det er 
alt det presten, som kulturell forestilling, er kommet til å symbolisere: Et 
sammensurium av hellige tekster, hellige handlinger, hellige ting og steder. 
Kledd i kirke- eller sykehushvitt, om du presenterer deg som prest, får du 
alt dette klebet på deg. 

Dersom man skal gi en teologisk bestemmelse av prestetjenestens hel- 
lighet, er det vanskelig å klare seg med person eller funksjon. Etter mitt 
skjønn bør helligheten knyttes til det instituerte embetet, nærmere bestemt 


14 For en variant av denne beskrivelseslogikken, se Ledelse i folkekirken (2011, s. 31). 

til dette embetets apostolisitet, ikke til embetsbærerens person eller gjøren, 
person og funksjon er i beste fall tegn på den helligheten det dreier seg om. 

Som nevnt er hellighet et spørsmål om helligholdelse. På sin måte kan 
en kanskje si at allmennkulturen faktisk helligholder presten, kanskje mer 
enn det er vanlig i indrekirkelige kretser. Men for en prest er det den egne 
helligholdelsen av det embetet hun eller han står i, som er viktigst. Ingen 
kan inneha et hellig embete uten i erkjennelse av at dette har jeg ikke rett 
til, uten å kjenne det brenne under føttene og på leppene, uten som en 
ydmyk tjeneste for Guds alter, uten som nåde. Andres helligholdelse er 
deres sak, men hvor skulle den komme fra om ikke presten selv helligholdt 
sitt embete? 

Det kan en institusjonsprest fint gjøre — selv om arbeidsoppgavene har 
lite spesifikt prestelig ved seg. Det er ikke aktivitetene, men ordinasjonen 
som gjør presten til prest. 

Presteembetets identitet er klar, og ved ordinasjon festes det ordinerte 
individ til denne identiteten på en slik måte at den ikke faller bort selv 
om man skulle gå over til et helt annet yrke. Den kan svekkes, få andre 
yrkesidentiteter å sameksistere med og avveies mot, eventuelt gå helt over 
i en slags dvaletilstand, men som prest er man merket for livet. Er man seg 
denne merking bevisst, vil det prege måten man møter mennesker på, og 
måten man utfører sine oppgaver på, selv om de aktuelle menneskene ikke 
er på kirkevei, og oppgavene ligger langt fra de pastorale kjerneoppgavene. 

Abstract: In this chapter, the main aim is to outline an important discussion 
regarding the character of chaplaincy, with a main focus on chaplaincy in health- 
care practices. The discussion can be seen on the background of the history of 
chaplaincy in Norway, which has been characterized by a dominance of Lutheran 
clergy. The idea of this chapter is to show how healthcare chaplaincy at present 
increasingly unfolds as an integrated contribution to the overall task of health- 
care, which is to secure minimizing of mental and physical pain, and maximizing 
wellbeing and meaningfulness for the persons who receive care. Given such a 
holistic definition of healthcare, chaplaincy could and should be part of it. This 
understanding does not exclude the possibility for chaplains with religious qual- 
ifications from responding to persons’ requests for religious support, and thus 
supporting their rights to practice their religion or view of Life. | argue that this 
analysis can also be supported within a theological framework, particularly within 
the discourse on diaconia. 

Innledning 


I en bok om prestetjeneste, med spesialprester som en viktig lesergruppe, er 
det viktig å peke på hva min undertittel kan bety: «Helsefaglige perspekti- 
ver». Så lenge det er prester i helseinstitusjoner i Norge, kan man med god 
grunn reflektere over dette fra et helsefaglig perspektiv. Samtidig er det i 
denne bokens sammenheng ikke bare snakk om å invitere til et helsefaglig 
blikk på prestetjenesten. Jeg forstår oppgaven min her som å gi et helsefaglig 
perspektiv som er legitimt for den ordinerte kirkelige tjenesten. Det er ikke 
et utenfrablikk. Når jeg og andre med sykehuspresterfaring utvikler hel- 
sefaglige perspektiver på tjenesten vår, så gjør vi det nettopp som prester 
i helsetjenesten; det er blant våre bidrag til den varianten av diakonal og 
praktisk teologi som begrunner og informerer vårt arbeid i helseinstitu- 
sjoner. Vigslede personer fra kristne trossamfunn i andre institusjoner vil 
langt på vei kunne kjenne seg igjen i dette. 


De teologiske ressursene for prestetjeneste 
på sykehus 

Fra en teologisk synsvinkel er det naturlig å peke på mange ressurser fra 
den systematiske teologien, slik som skapelsesteologi og etikk, og likedan 
er det mange relevante perspektiver å hente fra pastoralteologien. Politisk 
teologi, frigjøringsteologi og feministteologi er også nærliggende å hente 
inspirasjon fra. I forelesningen sin på kurset for spesialprester framhevet 
Sturla Stålsett disse ressursene som bakgrunn for den ordinerte tjenesten 
på offentlig institusjon, med god grunn. Samtidig er det viktig å framheve 
det diakonale perspektivet i denne sammenhengen - særlig når det gjelder å 
begrunne hvordan det helsefaglige perspektivet er legitimt for sykehusprest- 
tjenesten (Berthelsen & Stifoss-Hanssen, 2014, s. 383-387). Det diakonale 
perspektivet er ikke nødvendigvis en separat begrunnelse, men en måte å 
organisere kristne begrunnelser på (nestekjærlighet, inkluderende felles- 
skap, vern om skaperverket, kamp for rettferdighet — (Kirkerådet, 2020)). 
Diakonivitenskapen arbeider med impulsen til å stille opp for det utsatte 
og marginaliserte medmennesket. Denne impulsen må forstås som en god 
grunn for kirken til å stille opp med bidrag til psykososialt lindringsarbeid 
i samfunnet, også det som skjer i regi av offentlige institusjoner. Diakonal 
teori og praksis har fulgt samfunnet vårt svært lenge, og argumentene 
for å lindre og trøste i eksistensiell nød blir ikke endret eller svekket av 

samfunnsendringene, heller ikke dem som består i sekularisering og det 
flerkulturelle. 


Formålet med prestetjenesten 


Institusjonenes primæroppgave er å gi omfattende og helhetlig helsehjelp 
til dem som trenger det, og en sentral oppgave for prestetjenesten er å bidra 
til å løse denne primæroppgaven. Dette er bidrag prestene gir som ansatte i 
sykehus og andre helseinstitusjoner. Sykehusprestene (og andre som er ansatt 
i preste-/samtaletjenesten) har åndelig (ev. eksistensiell) omsorg som hoved- 
oppgave, og åndelig omsorg hører til institusjonenes primæroppgave. For 
prester i norske sykehus er dette klart ut fra ansettelsesforholdet deres til helse- 
foretakene, det samme gjelder for prester i sykehus andre steder det er naturlig 
å sammenligne oss med. Sykehusprestene har spesialkompetanse innenfor 
området åndelig omsorg (f.eks. Stifoss-Hanssen, 1998a og b), og arbeidet deres 
avspeiler dette - med brukerkontakt, veiledning og undervisning. 

Åndelig omsorg er samtidig et delt ansvar for alle ansatte med bru- 
kerkontakt, i varierende grad og med ulikt fokus. Dette eksemplifiseres 
klart i de siste retningslinjene i eHåndboken til Oslo Universitetssykehus 
(OUS): Åndelige og eksistensielle behov hos pasienter og pårørende (Oslo 
universitetssykehus, 2020). 

Den ordinerte tjenestens og helsetjenestens mandat og formål overlap- 
per og sammenfaller. Å trøste en person i krise og eksistensiell nød er ikke 
en perifer oppgave for den ordinerte tjenesten, det er i kjernen av oppgaven. 


Chaplaincy-begrepet 

I de senere årene er chaplaincy-begrepet i økende grad blitt tatt i bruk 
for å betegne prestetjenesten i helseinstitusjoner, sammen med tjenesten i 
institusjoner som militæret, høyere utdanning, fengsler osv. Disse tjenes- 
tene står utvilsomt på skuldrene til de ulike tjenestene utført av ordinerte 
kristne representanter. Men disse tjenestene er i stadig større grad trans- 
formert til tjenester som avspeiler en mer sekulær og flerreligiøs situasjon, 
og en programfestet livssynsåpenhet. Chaplaincy-begrepet har i stor grad 
blitt akseptert i fagmiljøet omkring virksomheten som en mer inklude- 
rende betegnelse. Sykehusprest har med rimelighet blitt assosiert med en 
kristen funksjon i vår sammenheng. Chaplaincy-begrepet er heller ikke 
helt uten bindinger, men det er akseptert som en betegnelse som omfatter 


161 


162 


KAPITTEL 6 


samtalepartnere med bakgrunn i ulike livssyn og religiøse tradisjoner 
(en fin introduksjon til bruken av begrepet finnes på Wikipedia (https:// 
en.wikipedia.org/wiki/Chaplain)). Det finnes internasjonale sammen- 
slutninger som knyttes sammen av chaplaincy-identiteten (f.eks. http:// 
www.enhcc.eu/), og en internasjonal forskningsgruppe med flere norske 
og nordiske representanter, RECHAP, har vært i virksomhet i ca. fem år. 
Denne gruppen står bak flere publikasjoner, blant annet et temanummer av 
Tidsskrift for Praktisk Teologi (2019, 36(2), med 19 ulike forfattere, se særlig 
s. 4-10). Det som knytter dette fagmiljøet sammen, er en konsensus om 
at chaplaincy tjener helsefaglige formål i en vid og etisk bevisst betydning. 
Argumentasjonen er ofte knyttet til folkehelseresonnementer, og forståel- 
sen av den betydningen som religion, livssyn og eksistensielle strategier 
kan ha for folkehelsen (se f.eks. Danbolt et al., 2021, s. 25; DeMarinis, 2003). 


Ulikt rasjonale for sykehuspresttjeneste 


Framstillingen ovenfor er basert på en forståelse av ordinert tjeneste som 

chaplaincy, med utgangspunkt i institusjonenes ansvar for å imøtekomme 

brukernes behov, også de åndelige/eksistensielle behovene. Det er videre 

også mulig å forstå denne tjenesten som en virksomhet der institusjonene 

innfrir brukernes menneskerettigheter, særlig religionsfriheten og dermed 

retten til å praktisere sin religion. Dette rasjonalet for prestetjeneste/cha- 
plaincy kan beskrives som livssynsbetjening. Det ligger i denne tenkningen 

at den som utøver tjenesten, er en representant for brukerens religion eller 
livssyn. Chaplains i denne betydningen må avspeile mangfoldet i bruker- 
gruppen, og hver bruker må betjenes av sin representant. 

Skillet mellom disse måtene å begrunne tjenesten på har vært gan- 
ske tydelig i den meningsutvekslingen som har funnet sted på området. 
Representanter for livssynsminoriteter har ofte tatt utgangspunkt i livssyns- 
betjening. Institutt for menneskerettigheter har tatt dette utgangspunktet, 
og utredningen Det livssynsåpne samfunn (NOU 2013: 1) kan også langt på 
vei tolkes i denne retningen når det gjelder arbeidet i institusjoner. 

Innledningsvis er altså formålet med tjenestene, og dermed rasjonalet 
for deres eksistens, framstilt som et bidrag til helhetlig omsorg for pasien- 
tene, inkludert ivaretakelse av eksistensielle og åndelige behov — dette er for 
eksempel grundig utviklet av C. Swift i en engelsk sammenheng: Hospital 
Chaplaincy in the Twenty-first Century. The Crisis of Spiritual Care on the 
NHS (2018). Man legger vekt på at omsorg i sykehus må omfatte fysiologiske, 

psykologiske, sosiale og eksistensielle behov. Sykehusbehandling er ofte en 
krise for pasientene, og dermed en eksistensiell påkjenning som behøver 
oppmerksomhet. 

Håndtering av krisen kan ha vesentlig betydning for å løse de helsefag- 
lige oppgavene, og for helsen. Dette er en helsefaglig begrunnelse som 
springer ut av helsevesenets primæroppgave. 

Eksistensiell omsorg i sykehus er sykehuspresters primæroppgave, 
det vil si oppgaven for chaplaincy, og det krever kvalifikasjoner på spe- 
sialistnivå, for eksempel pastoralklinisk utdanning og/eller kompetanse. 
Sykehusprestene har spisskompetanse og dedikerte oppgaver på dette feltet, 
de er «spesialister i eksistensiell omsorg». Samtidig har alt helsepersonell 
med omsorgsoppgaver (pasientkontakt) til oppgave å bidra til eksistensiell 
omsorg. Dette baserer seg på generisk profesjonalitet, på helsefaglig pasi- 
entsentrert fokus, det krever ikke sammenfall med pasientens livssyn. Det 
er verd å merke seg at sjelesorg heller ikke opererer med en forventning 
om sammenfall i livssyn. 

I forskningen har det vært beskrevet en utvikling i sykehuspresttjeneste 
(chaplaincy) fra religiøs/livssynsmessig betjening til åndelig og eksisten- 
siell omsorg (se f.eks. Stifoss-Hanssen et al., 2019). Religiøs/livssynsmes- 
sig betjening kan da beskrives som det å gjøre religiøse eksperter eller 
tilsvarende tilgjengelige for pasienter som sogner til de livssynsgruppene 
disse representerer. For mange er innleggelse forbundet med en livskrise, 
og da kan det være viktig for pasientene å opprettholde sin mulighet til å 
praktisere sin religion (livssyn). Innleggelse i sykehus kan være forbundet 
med omstendigheter som aktualiserer religiøse utfordringer og handlinger. 
Tjenesten er da ikke begrunnet helsefaglig. De oppgavene det pekes på, er 
viktige, og de er solid begrunnet i menneskerettighetene, men de faller 
ikke innenfor helsevesenets primæroppgave. Det er oppgaver helsevesenet 
skal legge til rette for og sørge for at ikke hindres, men det er basert på en 
menneskerettsfaglig begrunnelse. Tjenesten skal representere trossamfun- 
net og religionen/livssynet overfor personer som er for eksempel i sykehus. 


NOU 2013: 1: Det livssynsåpne samfunnet 


Det er grunn til å lese denne NOU-en dithen at den legger stor vekt på 
livssynsbetjening og menneskerettighetsargumenter, ikke minst på den 
måten at den var overraskende detaljert på forslag om reformering og 
ressursfordeling i sykehuspresttjenesten på et slikt grunnlag. 

Det ble uttrykt skepsis til utredningen fordi det ikke på noe sted var 
noen definisjon av livssynsbegrepet, eller noen drøfting av hva begrepet 
kan referere til. Den faktiske bruken av begrepet i utredningen kunne 
tyde på at man tenkte på livssyn som et mentalt/kognitivt biprodukt av 
visse organisasjoner. Denne forståelsen kan framstå som monolittisk og 
statisk, til forskjell fra å forstå livssyn også som noe dynamisk, et feno- 
men som finnes i menneskers liv som et verktøy til å møte og mestre 
eksistensielle utfordringer (se f.eks. Høringsuttalelse fra Diakonhjemmet 
høgskole (2013). Denne måten å bruke livssynsbegrepet på tyder på at 
man ikke har orientert seg i det omfattende arbeidet som er gjort i helse- 
fagene og ellers når det gjelder livssyn som en eksistensiell prosess med 
relevans for helse (f.eks. Stifoss-Hanssen & Kallenberg, 1998), i religions- 
vitenskapens arbeid med begrepet «Lived religion» (McGuire, 2008) og 
forståelsen av religion som orientering, transformasjon og legitimering 
(Henriksen, 2019). 

En ulempe ved denne forståelsen av den ordinerte tjenesten i institu- 
sjoner er at helsefaglig kompetanse og kunnskapsutvikling hos dem som 
utfører tjenestene, kommer i bakgrunnen, mens det vektlegges at perso- 
nene har autorisasjon som religiøse ledere og kan representere trossam- 
funnene. Relasjonell og kommunikativ kompetanse nevnes, men kommer 
i bakgrunnen. Et oppdatert eksempel på dette er ansettelsen av sykehusi- 
mam ved OUS i 2021, der godt kvalifiserte søkere ikke kom i betraktning 
fordi de ikke representerte et konkret trossamfunn / en konkret moske 
(Marvik, J. A. H., 2021). 

Denne spenningen mellom ulike måter å begrunne sykehuspresttje- 
nesten/chaplaincy på er drøftet videre i boken Det livssynsåpne samfunn 
(Stålsett, 2021). Her anerkjennes for så vidt denne spenningen, og inn- 
vendingene kommenteres, blant annet dem som kommer fram i boken 
Clinique du sens (bidrag av Danbolt & Stifoss-Hanssen, 2020). Et hoved- 
anliggende for Stålsett er likebehandling med utgangspunkt i brukernes 
livssyn — dette er ikke unaturlig med tanke på at dette nettopp var i fokus 
for NOU 2013: 1. Utredningen beskriver jo sykehusprestenes arbeid som 
«religiøs betjening», og det er åpenbart at dette må være gjenstand for like- 
behandling. Men begrepsbruken viser samtidig problemet: at tjenestens 
hovedkarakter av å være spesialisert, kvalifisert åndelig og eksistensiell 
omsorg ikke får tilstrekkelig tyngde. Religiøs (ev. livssynsmessig) betje- 
ning må selvsagt fordeles ut fra likebehandling og eventuelle preferanser 

hos pasientene, men pasientene har ikke bare krav på at deres livssyn skal 
likebehandles, de har i like stor grad behov for og krav på at deres åndelige 
og eksistensielle behov skal ivaretas. På dette området spiller de facto en 
velfundert sykehuspresttjeneste en sentral rolle, og ingen ville tjene på å 
nedmontere eller svekke denne. Det er ikke sannsynlig at medarbeidere 
med en religiøs lederrolle uten videre kan utføre disse tjenestene, men sam- 
tidig hersker det stor enighet om at rekrutteringen til tjenestene må utvi- 
kles i retning av større mangfold når det gjelder livssynsmessig og annen 
bakgrunn (se Grung & Bråthen, 2019; Stifoss-Hanssen et al., 2019, s. 67). 


Enten-eller? 


Disse to ulike måtene å begrunne prestetjenesten i offentlige helseinsti- 
tusjoner på er åpenbart ikke fullstendige motsetninger. Den enkle for- 
klaringen på det er til en viss grad at livet i de store institusjonene er et 
konglomerat av menneskelige interaksjoner, tverrfaglig preget samarbeid 
mellom yrkesgrupper og arbeidstakere med ulike personlige egenskaper. 
OUS lister opp 28 ulike yrkesgrupper, hvorav minst 10-12 deltar i pasi- 
entomsorg; en av disse er sykehuspresten. Det er ikke rimelig å se for seg 
at en tydelig livssynsmessig profil vil bli umiddelbart synlig i en hektisk 
hverdag. 

Og selv om sykehusprestene nå i hovedsak lener seg til en helsefaglig 
begrunnelse, så har de fleste et element av kirkelig eller kristen represen- 
tasjon i deres praksis, for eksempel ritualer med religiøst innhold eller 
innslag, og en viss grad av uniformering. Noen holder også gudstjenester 
eller andakter, men dette er av ulike grunner i tilbakegang, og noe preges 
også av et kulturelt-generisk innhold. 

På den andre siden er det neppe grunn til å tvile på at en represente- 
rende tjeneste også kan bidra til eksistensiell trøst i en krise. NOU 2013: 
I legger også vekt på at personer som utfører livssynsbetjening i sykehus, 
må ha en viss spesialkompetanse for dette — utfordringen kan være at 
den helsefaglige forståelsen kommer i bakgrunnen for det å representere 
et livssyn eller en religion, og at tjenesten forankres utenfor sykehusets 
kjernevirksomhet. En livssynsfunksjonær som besøker sine medlemmer 
i sykehuset, vil framstå som ekstern, som en gjest i systemet hen er uten- 
for. Mens åndelig og eksistensiell omsorg etter sitt vesen må og skal være 
integrert. 

Kompetanseoppbygging - en viktig faktor for 
sykehuspresttjenesten 


I den beskrevne utviklingen av sykehuspresttjeneste (chaplaincy) fra reli- 
giøs/livssynsmessig betjening mot åndelig og eksistensiell omsorg i Norge 

og andre land (Stifoss-Hanssen et al., 2019) har det funnet sted en parallell 
utvikling av kunnskaper og kompetanse i tjenesten. Dette har skjedd i flere 

formater, men det er særlig kjennetegnet av deltakelse i forskningspro- 
sjekter, forskningsgrupper og gjennomføring av ph.d.-prosjekter. En slik 
kompetanseutvikling kan forstås som parallell til kompetanseutviklingen 

i helseprofesjonene, mot det som ofte kalles evidensbasert praksis. Det 
er rimelig å tenke at kunnskapsutviklingen i sin form har blitt påvirket 
av tilsvarende prosesser i de yrkesgruppene prestene samarbeider med; 
samtidig kan det spores en påvirkning i den andre retningen, ved at de 

helsefaglige miljøene har tatt opp i seg og anerkjent forskning og annen 

kunnskap som er utviklet av sykehusprestene og fagmiljøene. I praksis har 
mye av denne fagutviklingen skjedd under overskriften religionspsykologi 

(ev. klinisk religionspsykologi), samtidig som den har vært tett integrert i 

praktisk teologi, både sjelesorg og annen praktisk teologi. På mange måter 
har religionspsykologien i denne varianten framstått som en empirisk og 

anvendt gren av sjelesorgfaget. Dette går fram av hvordan forskningspro- 
sjekter, publikasjoner, stillingsstruktur osv. er utformet. Eksempler på dette 

er fagmiljøets publisering av Religionspsykologi (Danbolt et al., 2014 og 

publikasjonene i forlengelsen av Sjelesorgsymposiene (f.eks. Danbolt et 

al., 2021; Grung et al., 2016). Flere av disse tar også mål av seg til å bidra til 

samtalen om praktisk teologi på et prinsipielt nivå (f.eks. Stifoss-Hanssen 

et al., 2019). Fagmiljøet omfatter også mange internasjonale kontakter og 

omfattende samhandling med disse. Et annet eksempel fra 2022 er antolo- 
gien Ta vare. En bok om diakoni, sjelesorg og eksistensiell helse — festskrift til 

Hans Stifoss-Hanssen (Danbolt & Austad, 2022). Den har 23 ulike kapitler 

fra fagfeltet, av 31 ulike forfattere, derav 13 internasjonale. 

Et tyngdepunkt i denne kompetanseutviklingen er de ph.d.-prosjektene 
som er i gang eller som er fullført, og som handler om og bearbeider mate- 
riale fra åndelig og eksistensiell omsorg i helseinstitusjoner. Et flertall av 
disse er gjennomført av sykehusprester, noen også av andre fra samme fag- 
miljø, for eksempel psykologer og sykepleiere. I perioden etter 1995 dreier 
dette seg om mer enn 20 ph.d.-prosjekter med temaer fra arbeid med soma- 
tisk og mental helse, med personer med demens, og med andre kognitive 

svekkelser (se Stifoss-Hanssen et al., 2019, s. 67). Det siste eksemplet høsten 
2022 er sykehusprest Ingebrigt Røen ved St. Olavs hospital, som disputerte 
ved NTNU 18. oktober med en avhandling om de pårørendes rolle i pallia- 
tiv behandling. Dette fagmiljøet har også frambrakt omfattende forskning 
om bruken av ritualer ved katastrofer og ulykker som berører den praktiske 
teologien mer omfattende, med virkning for liturgikken. Også disse pro- 
sjektene er frambrakt i kommunikasjon med lignende prosjekter i andre 
land (Danbolt & Stifoss-Hanssen, 2021a og b). Det er all grunn til å tro at 
denne kompetanseoppbyggingen har bidratt til å styrke prestetjenestens 
posisjon som aktør og samarbeidspartner i helsetjenestene, samtidig som 
den har bidratt til å løse noen svært utfordrende oppgaver i helsetjenestene 
i en tid da disse tjenestene har stadig mindre tid til omsorgsoppgaver. 


Sykehus eller kommune? 


Ved samtalen om åndelig og eksistensiell omsorg er det viktig å huske at 
helsetjenestene i Norge er i endring, og at et ganske betydelig volum av hel- 
setjenester allerede er overført til kommunene, og dette vil øke. Stadig flere 
pasienter med stadig mer krevende tilstander kommer til kommunene, til 
sykehjem og hjemmesykepleien. Dette er allerede merkbart i sykehusene og 
dermed for sykehusprestene - liggetiden er kortere, pasientene er relativt 
syke under innleggelsen, det er færre pasienter i helgene. Gudstjeneste på 
sykehuset i helgen er mindre aktuelt, og den fasen i sykdomsforløpet der 
pasientene ville være i stand til å samtale eller delta i en aktivitet, er for- 
skjøvet til etter utskrivelsen — altså til kommunen. Kanskje til et sykehjem. 
Det betyr neppe at sykehusprestene og andre som arbeider psykososialt i 
sykehusene blir arbeidsledige, men at de må arbeide annerledes. Men for 
kommunene betyr dette at behovet for åndelig og eksistensiell omsorg i et 
kriseperspektiv har økt, og vil fortsette å øke. Om kommunehelsetjenesten 
skal stille opp med noe som tilsvarer sykehuspresttjenesten, må det i stor 
grad komme fra lokalsamfunnet, menighetene, fra prester og diakoner, og 
fra frivillige. Bruken av frivillige er ikke minst vektlagt som en viktig faktor 
i denne utviklingen («samhandlingsreformen»). I sammenhengen med 
denne artikkelens drøfting av hva som begrunner det vi tradisjonelt beskri- 
ver som sykehussjelesorgen, kan imidlertid det viktigste å understreke være 
at en diakonal forståelse av menighetens omsorg ma bli tydelig — altså at 
omsorgen rettes mot å bidra til å lindre all eksistensiell smerte, å bidra i 
lokalsamfunnet. Dette blir ekstra tydelig hvis vi husker at store deler av den 

omsorgsbyrden som overføres fra spesialisthelsetjenesten til kommunene, 
består av omsorg for alvorlig syke og døende, altså palliativ omsorg. 


Den ordinerte tjenesten på 
offentlig institusjon? 


Hva sier dette resonnementet om den ordinerte tjenesten på offentlig insti- 
tusjon — altså om sykehuspresttjenesten, eller det som vi i stigende grad 
beskriver som chaplaincy? Det er lite av argumentet som er forankret i 
det faktum at tjenesten i stor grad utføres av ordinerte personer fra Den 
norske kirke. Men det er heller ikke noe av det tjenesten slik består av, som 
står i spenningsforhold til ordinasjonen. Det prestene, sammen med andre 
i tjenesten utfører, er for dem i sin kjerne diakoni. Det er lite ved oppga- 
vene som tilsier at de nødvendigvis må utføres av ordinerte personer, de 
kunne gjøres av mennesker med den nødvendige relevante kompetansen 
og erfaringen. Det er i og for seg et pragmatisk forhold at prestene har den 
plattformen som de har: en årelang praksis fra mange krevende og varierte 
oppgaver i institusjonene, som i stor grad har innarbeidet denne funksjo- 
nen. Men plattformen omfatter også en sammensatt utdannelse som kan gi 
viktig modning og impulser til arbeid med livssyn og med mennesker, og 
ikke minst folkekirkeprestenes omfattende erfaring med overgangsritualer, 
særlig begravelser og sorgarbeid i forbindelse med begravelser. Dette er 
for sykehusprestenes vedkommende supplert med spesialutdanning, sær- 
lig pastoralklinisk utdanning, veiledningspraksiser og et fagutviklende 
kollegialt fagmiljø. 

I forlengelsen av dette kommer så den fagutviklingen i form av viten- 
skapelig aktivitet som jeg har beskrevet ovenfor. Dette gir sykehuspres- 
tene en plattform for å spille en sentral rolle i helseinstitusjoner når det 
gjelder å bidra inn i det tverrfaglige arbeidet med åndelig og eksistensiell 
omsorg. I denne sammenhengen betyr ordinasjonen, om noe, en mar- 
kering av seriøsitet og dedikasjon til yrket, og der hvor det er aktuelt, 
en mulighet til å tre inn i den ordinerte rollen ved behov. Dette gjelder 
for eksempel bruk av ritualer ved fødsel og død i sykehuset, men også 
der noen enheter ønsker at det skal forekomme praksiser med kristne 
religiøse innslag. 

Abstract: The chapter explores links and tensions between the intersecting loy- 
alties inherent in the chaplaincy role. The text elicits how the role as chaplain — 
being at the same time ordained by a community of faith and employed in a secular 
health organization — can be experienced, and perceived of as a «professional 
anomaly», an «ambiguous symbol», and as «oil or sand» in the health care orga- 
nization. The author identifies how the explicit bonds of loyalty constituting the 
role at times can be in tension with more implicit commitments — such as the 
allegiance to the authenticity and integrity of both the patient and the chaplain. 
The text argues that because the chaplain is anchored both inside and outside 
the clinic — thus simultaneously «at home» and «a stranger» — the role carries 
unique and important qualities, called for in a modern health care system. In order 
for the role to be sufficiently different, yet not too divergent, in the mix of health 
care professions, the relationship between partly competing loyalties must be 
managed carefully, hermeneutically, and contextually. 

En avdeling i psykisk helsevern hadde mistet en pasi- 
ent i selvmord. Pasienten hadde vært lenge på avde- 
lingen, og de ansatte satt igjen med sorg og krevende 
spørsmål. Avdelingslederen ba sykehuspresten om å 
legge til rette for en felles minnemarkering og fortalte 
samtidig at avdøde var uttalt ikke-religiøs, og at de 
ansatte hadde ulik livsynstilknytning. Det var viktig 
at samlingen avspeilet dette, og ikke ble oppfattet som 


en kristen seremoni. 


Innledning 


Forespørselen om å legge til rette for en minnemarkering er illustrerende 
for hvordan sykehuspresten i en livsynsmangfoldig kontekst forholder 
seg til delvis konkurrerende lojalitetsbånd — forventninger fra pasienter, 
pårørende og ansatte, og føringer fra henholdsvis arbeidsgiver og eget 
livssynsamfunn. Fokus i det følgende vil ikke primært være på innholdet 
i stillingsinstruksen eller ordinasjonsløftet, men på hvordan kryssende 
lojalitetsbånd aktualiseres i den kliniske hverdagen. Spørsmålet som søkes 
belyst, er hvordan rollens særlige konstituering - det at sykehuspresten 
på samme tid er «hjemme» og en «fremmed» i organisasjonen — påvirker 
hvordan rollen oppleves av yrkesutøveren selv. 

Kapittelet har, som boken for øvrig, et fenomenologisk-hermeneutisk 
sikte (Braun & Clarke, 2013) og søker, med utgangspunkt i forfatterens egen 
erfaring som sykehusprest, og i dialog med relevant litteratur, å utforske og 
å forstå hvordan rollen, som en følge av kryssende lojaliteter, kan oppfattes 
og oppleves. Fokus vil særlig være på hvordan sykehuspresten kan forstås 
som en «faglig anomali», et «flertydig symbol», og som «olje eller sand» 
i virksomheten, og hvordan alt det nevnte kan aktualisere spenninger i 
yrkesutøveren, ikke minst til det båndet som i mindre grad er formalisert — 
sykehusprestens egen autentisitet og integritet. 

Den fenomenologisk-hermeneutiske tilnærmingen innebærer at erfarte 
spenninger og tilknytninger mellom kryssende lojalitetsbånd forstås i lys av 
den konteksten de fremstår i, men også hvordan det som skjer på mikro- 
nivå — i den enkelte yrkesutøver og det enkelte pasientmøte — er påvirket av 
diskurser og diskusjoner på meso- og makronivå (Braun & Clarke, 2013). 
Diskusjonen gjør bruk av et eklektisk utvalg av teoretiske perspektiver 
for å komme til rette med problemstillingene uten at det gås i dybden på 
noen av fagtradisjonene de representerer. Teksten er slik på ingen måte 

uttømmende, men er et forsøk på å vise hvordan både eksistensielle og 
kontekstuelle betingelser samtidig kan virke inn på sykehusprestens opple- 
velse av kryssende lojalitetsbånd, hvor det viktigste er båndet til pasienten. 


Sykehuspresten - en faglig anomali? 


Et sentralt premiss for sykehusprestrollen er at kortere eller lengre opphold 
på sykehus — somatisk eller psykiatrisk — gjerne ledsages av dype livsspørs- 
mål som det kan settes ord på, og eksistensielle følelser som avmakt, ensom- 
het og angst som det er vanskeligere å artikulere (Ratcliffe, 2008). Begge 
deler kan ha innvirkning på helse, smerteopplevelse og behandlingsforløp. 
Ansvarlig helsehjelp skal derfor være helhetlig og ta i betraktning ikke 
kun pasienters fysiske, men også psykiske, sosiale og åndelig-eksistensielle 
behov, noe som gjør det naturlig og nødvendig å inkludere livssynskom- 
petanse i helsetjenesten (Frøkedal, 2020; Giske & Cone, 2019; Nordhelle & 
Danbolt, 2012; Søberg et al., 2023). 

En spenning mellom lojalitetsbåndene kan oppstå dersom åndelig- 
eksistensiell omsorg forstås — i helseforetaket eller i trossamfunnet - som 
livssynsbetjening i for snever forstand, med en vektlegging av religiøse 
gruppers praksis heller enn individers erfaringer (NOU 2013: 1, s. 168ff). 
Sykehuspresten står da i fare for å bli redusert til seremonimester og repre- 
sentant for en livssynsgruppe, og åndelig-eksistensiell omsorg til noe som 
kun angår de få. Oppdraget i en livssynsmangfoldig kontekst er i praksis 
betydelig bredere og dypere, nemlig å bidra til at den enkelte pasient, pårø- 
rende og ansatte som ønsker det - uavhengig av tilhørighet og på egne 
premisser — kan utforske de livssynsmessige ressurser og utfordringer som 
blir aktualisert i møte med egen eller andres lidelse. 

I møte med den kliniske virkeligheten blir eksistensielle spørsmåls bio- 
grafiske og sosiale betingethet tydeliggjort — at livshistorie og troshistorie 
står i et dynamisk forhold til hverandre (Rizzuto, 1979), men også noen 
ganger i et spenningsforhold til organisert livssyn. Det kan argumenteres 
for at sykehuspresten har et særlig lojalitetsbånd til pasienten, noe som 
kommer til uttrykk blant annet gjennom taushetsplikten, men også av 
sykehusprestens kjerneoppdrag som består i å gi rom - i dypeste forstand — 
for den enkelte. 

Sentralt for vår diskusjon er at det sterke lojalitetsbåndet til konfi- 
denten innebærer at sykehuspresten ikke utelukkende kan forstås som 
et livssynssamfunns forlengede arm, eller som en del av helseforetakets 

behandlingsteam, noe som innebærer at rollen har en tvetydighet som 
gjør at den i begge sammenhenger kan oppleves som vanskelig å plassere 
og derfor kan bli oppfattet som en anomali - en kategori som ikke pas- 
ser helt inn. Relatert til dyreverdenen er anomalier forstått som vanskelig 
kategoriserbare fordi de har attributter fra forskjellige arter, noe som på den 
ene siden kan gjøre dem farlige og uspiselige, og på den andre siden særlig 
meningsbærende, også i rituelle situasjoner. På liknende vis kan personer 
som utfordrer kulturelt aksepterte kategorier og skillelinjer, oppfattes som 
sosiale anomalier (Douglas, 2003). 

Man kan tenke seg at sykehusprestrollen er bærer av flere anomale trekk. 
Det å arbeide med døden i et samfunn som delvis fornekter den - en situa- 
sjon sykehuspresten for øvrig deler med flere yrkesgrupper — kan påføre 
rollen en tvetydighet, ettersom den kan assosieres både med de levende og 
de døde, noe som kan gjøre sykehuspresten både «farlig» og «meningsbæ- 
rende» (Moen, 2018). Videre, og også relevant for vår diskusjon, kan det at 
man har en bestemt konfesjonell tilknytning, i et sekulært og livssynsmang- 
foldig helseforetak, representere en «scandal of particularity» (Newbigin, 
1989). Det er et inntrykk som forsterkes i situasjoner hvor det forventes en 
nedtoning av den konfesjonelle tilknytningen, slik som i bestillingen av det 
livsynsåpne minnesamværet nevnt helt innledningsvis. 

Anomale trekk kan, som vist over, være kulturelt betinget, men de kan 
også være selvpåført — relatert til måten yrkesutøveren fyller rollen på. 
Dersom sykehuspresten fastholder sin egenart gjennom å insistere på for 
eksempel et religiøst språk ut fra en form for lojalitetstenkning til eget 
livssyn kan det forsterke inntrykket av at eksistensiell omsorg må ikles en 
bestemt språkdrakt, som i en livssynsåpen kontekst kan oppfattes som en 
form for livssynskolonialisme (Keskinen et al., 2016). Ved å gå motsatt vei, 
og oppgi sin annerledeshet ved for eksempel utelukkende å lene seg mot 
andre fags språk, er faren at sykehuspresten blir for lite annerledes, mister 
sin meningsbærende funksjon, oppleves irrelevant og av den grunn uten 
en for stor risiko også kan fjernes fra både den faglige samtalen og orga- 
nisasjonskartet. Det er derfor avgjørende at rollen blir oppfattet som en 
anomali av de riktige årsakene, og ikke på måter som står i veien for dens 
komplementære og kritiske funksjon. 

Sykehusprestrollens anomale trekk kan gi økt legitimitet hos andre fag- 
grupper. En psykiater med lang erfaring satte ord på dette da han hevdet at 
jeg var «den siste terapeut». Med det mente han at min rolle som sykehus- 
prest tilbyr det som behandlerrollen til dels har mistet i et stadig travlere 

og målstyrt helsevesen, nemlig det at pasienten kan snakke fritt og på 
egne premisser i et taushetsbelagt rom innenfor en romslig tidsramme. Til 
forskjell fra møtene med behandlingsteamet er møtet med sykehuspresten 
diagnosefritt og blir, de fleste steder, ikke journalført. Mange pasienter og 
ansatte jeg møter, rapporterer at denne dimensjonen av rollen har stor 
betydning, da den i større grad gir pasienten rom for å være et eksistensielt 
erfarende subjekt og ikke utelukkende et behandlingsobjekt. 

Erkjennelsen av eksistensiell omsorg som en sentral del av helsetjenes- 
tens virksomhet kan tale for at sykehuspresten burde vært en tydeligere 
del av det tverrfaglige teamet og de løpende behandlingssamtalene. Den 
tanken blir umiddelbart utfordret av den sterke taushetsplikten som er 
knyttet til rollen og rammet inn av lovgivningen, ikke minst $ 211 i straf- 
feloven (2005, sist endret 2022). Prestens taushetsplikt er både teologisk, 
juridisk og relasjonelt begrunnet. Den er å regne som «samfunnets vern 
om tillitsforholdet mellom profesjonsutøverne og klientene som bruker 
disse tjenestene» (Leer-Salvesen, 2016, s. 124). Taushetsplikten bidrar til at 
personvernet sikres, at tilliten mellom den profesjonelle og den hjelpesø- 
kende opprettholdes, og asymmetrien i makt utjevnes, ettersom det er en 
understrekning av at personopplysninger er den enkeltes eiendom. Den 
understreker også rollens anomale funksjon og styrker lojalitetsbåndet 
mellom pasient og sykehusprest. 

Samtidig er prestens taushetsplikt de senere år blitt problematisert 
og noe relativisert gjennom en understrekning av situasjoner som kan 
aktualisere avvergeplikten (Leer-Salvesen, 2016). Et annet spørsmål er om 
taushetsplikten, paradoksalt nok, også kan virke underminerende på loja- 
litetsbåndet til pasienten gjennom å vanskeliggjøre et annet av anomaliens 
mulige bidrag, nemlig at rollen — i kraft av at den står på passelig avstand — 
er i posisjon til å bidra med et kritisk utenfraperspektiv på delvis lukkede 
virksomheter. 


Olje eller sand i maskineriet? 


Et sykehus, og kanskje særlig et psykiatrisk sykehus, kan anta form av en 
«totalinstitusjon», hvor dørene er låst, behandlingspersonalet snakker det 
samme språket og skriver i den samme journalen (Goffman, 1968). I slike, 
og liknende kontekster, kan det etableres «falske selvfølgeligheter» som 
har et skinn av naturlighet (Barthes et al., 2002). De etableres gjennom 
en gjentakende og insisterende bruk av argumenter — uten at disse møter 

motstand. En slik institusjon kan ta preg av et «maskineri», hvor både 
pasienter og ansatte kan oppleve seg som avmektige brikker i «produk- 
sjonslinjen». Sykehuspresten kan spille en rolle, eller utspille sin rolle, både 
som olje og sand i et slikt «maskineri». 

Mitt møte med Eva kan her tjene som et anonymisert eksempel. Eva 
hadde gjennom livet vært den som førte ordet, og en som folk gjerne lyttet 
til. Nå var hun i livets høst, plutselig tvangsinnlagt i psykisk helsevern, og 
opplevde seg ensom, misforstått og forulempet av både sine nærmeste og 
systemet. Hun spurte om å få snakke med sykehuspresten — for å få sorte- 
ringshjelp, men også med håp om at presten kunne være hennes stemme 
der hun selv ikke nådde frem. Jeg gjorde Eva oppmerksom på mitt begren- 
sede mandat, og at jeg ikke hadde behandleransvar. Hun opplevde min 
grenseoppgang som unnfallenhet, og med stor indignasjon og dirrende 
stemme viste hun til mitt «moralske ansvar til å forfølge urett og gjøre det 
som står i din makt når et annet menneskes skjebne står på spill». 

Det er nødvendig å la seg forstyrre av urett, og kunnskap forplikter. Å 
bidra med sand i maskineriet gjennom å stille spørsmål kan derfor være del 
av sykehusprestrollen og en måte å anerkjenne lojalitetsbåndet til pasienten 
på. I virksomheter som står i medienes kryssild - som psykiatrien jo ofte 
gjør — så kan man være særlig sensitiv til det som kan oppleves som intern 
illojalitet, eller at de som problematiserer deler av virksomheten, ikke har 
satt seg skikkelig inn i den. Som sykehusprest må man derfor vokte seg 
for den bedrevitenheten som den kan koste på seg som ikke kjenner kom- 
pleksiteten i en sak. 

Sykehuspresten er ofte «gjest» og må bli invitert inn både til pasienters 
rom og til faglig samarbeid. Andre ganger må man tydeligere ta rollen 
som «vert» — initiere kontakt, invitere berørte parter og lede samtaler. Ikke 
sjelden er man både «gjest» og «vert» i samme situasjon, noe som inne- 
bærer en erkjennelse av at det er den andres rom og samtidig en vilje til 
«å ta rommet», når det trengs. Ikke trå mennesker for nær, men samtidig 
være tydelig nok til stede slik at ens nærvær ikke må tolkes. I alle tilfeller 
er en ikke-vitende holdning (Anderson, 2003) - hvor man tar høyde for 
at man ikke kjenner en person eller sak fullt ut, men stadig må gjøre seg 
kjent med hvordan den andre forstår situasjonen — både saksvarende og 
det som tjener saken best. 

Alt dette ble aktualisert etter at jeg måtte gi Eva rett i at min innsikt i 
hennes situasjon forpliktet meg til å handle. Jeg tok kontakt med hennes 
behandler, understreket min ikke-vitende posisjon, men målbar samtidig 


SYKEHUSPRESTENS KRYSSENDE LOJALITETSBÅND 


min uro om grunnlaget for tvang var tilstrekkelig til stede. Etter Evas ønske 
inviterte jeg så til en felles samtale, hvor min rolle var å sikre at begge par- 
ter opplevde seg hørt, og som derfor gav mulighet for en litt annen dialog 
mellom de to. 

Sykehuspresten har ved flere norske sykehus en rolle i det å legge til 
rette for etisk refleksjon, gjerne gjennom undervisning, eller som en del 
av en klinisk etikk-komité (Førde & Pedersen, 2011). Det finnes også andre 
måter å bidra til kritisk ettertenksomhet på, for eksempel gjennom å lede 
refleksjonsgrupper hvor ansatte i et trygt rom kan reflektere over egen 
praksis og selv sette spørsmålstegn ved «selvfølgeligheter». At sykehuspres- 
ten både er «hjemme» og «fremmed», og dermed passelig annerledes, blir 
gjerne anført av gruppedeltakerne selv som en forutsetning for å kunne 
ha en erfaringsbasert samtale om praksis. Undervisning kan også være en 
måte å strø sand i maskineriet på — å skape ettertenksomhet rundt praksis. 

Samtidig kan nettopp etikkundervisning - i alle fall i den grad den 
innebærer at man fjerner seg fra det konkrete og urovekkende til det gene- 
relle og ufarlige — tvert imot bidra til å olje uheldig praksis slik at den glir 
enda bedre. Det skjer dersom foretaket bruker undervisningen til å huke 
av for at etikken er ivaretatt, og derfor ikke stimulerer etisk refleksjon i 
nøkkelprosesser, eller på andre måter tydelig kommuniserer at den ønsker 
velkommen en løpende verdibasert samtale. 

Å ta på seg rollen som «sand» i maskineriet kan virke undermine- 
rende på den kanskje mest grunnleggende kampen det enkelte menneske 
kjemper - spesialprester inkludert - nemlig kampen for anerkjennelse 
(Honneth, 1995). Felles menneskelige behov gjør seg også gjeldende i den 
profesjonelle hjelperen — behov for å bli likt, være flink, for at noen trenger 
en (Holm, 2005, s. 40). Dette er grunnleggende behov som gjør seg gjel- 
dende uavhengig om man har legefrakk eller prestekjole på seg. 

Mennesket er et sosialt vesen og lever ikke kun av brød, men fra vugge 
til grav av små anerkjennende gester - smil, nikk og håndtrykk, bekreftelser 
som merkes sterkest i sitt fravær. Når de uteblir, kan gestene være det som 
skiller de levende fra de levende døde (Honneth & Margalit, 2001). Det å 
posisjonere seg på måter som gjør at man kan bli oppfattet som for anner- 
ledes, for eksempel gjennom å strø sand i maskineriet, kan bli møtt med 
at andre holder tilbake anerkjennende gester, noe som igjen kan oppleves 
som eksistensielt truende, også for en sykehusprest. 

Et selvrefleksivt spørsmål som derfor kontinuerlig må stilles i alle yrkes- 
roller, hvor man på mange måter er avhengig av å bli likt for å bli brukt, 

er hvor mye av det man gjør som handler om egne grunnleggende behov, 
som de nettopp nevnte, heller enn saken. I situasjoner hvor man opplever 
seg misforstått eller underkjent kan det være nødvendig å minne seg selv 
om at ubehag, også det som er knyttet til spenning mellom ulike loja- 
litetsbånd, i seg selv ikke er indikasjon på noe negativt, men tvert imot 
kan være en indikator på at noe av det man ønsker å verne om, står på 
spill: sannhet, åpenhet, tillit og respekt. Og videre — at dersom jeg som 
sykehusprest i en «totalinstitusjon» sjelden eller aldri opplever noe som 
ubehagelig, kan spørre meg selv om det er enkelte lojalitetsbånd som er 
blitt for slappe. I andre tilfeller skal ubehaget tolkes nettopp som en varsel- 
lampe, da lojalitetsbånd kan bli strukket for langt som følge av uklare eller 
urimelige rolleforventninger - en problemstilling som kan ledsage det å 
være et flertydig symbol. 


Et flertydig symbol? 

Sykehusprestrollen er et yrke som vekker ulike assosiasjoner og får forskjel- 
lige forventninger projisert mot seg alt etter bakgrunn og tilhørighet hos 
den som ønsker kontakt — kanskje i enda større grad enn andre «ladete» 
yrkestitler, som for eksempel psykolog, psykiater og kreftlege (Brady et al., 
2021; Lindholm, 2018). Rituelle og symbolske handlinger som sykehus- 
presten forvalter, er flertydige (Danbolt et al., 2014, s. 203ff; Salomonsen, 
1999), men også selve prestetittelen er flertydig og vil kunne være menings- 
bærende på såpass ulike måter at det gir mening å benevne den som et 
flertydig symbol (Turner et al., 1975). 

Hva rollen representerer, for hvem, og når, er ikke noe som utelukkende 
defineres av ordinasjonsløftet eller stillingsinstruksen, men må avklares 
ut fra situasjon og kontekst. Minnestunden etter selvmordet krevde en 
nedtoning av det partikulære ved rollen, mens andre ganger er det mot- 
satt - som når ønsket er at man lyser velsignelsen eller ber et Fader Vår. 
Symbolets åpenhet og flertydighet gir forutsetninger for å kunne bidra med 
eksistensiell omsorg i et sosialt mikrokosmos som et sykehus, hvor ansatte, 
pasienter og pårørende representerer et mangfold med hensyn til livssyn 
og kulturell bakgrunn. 

Det er samtidig viktig at sykehuspresten for ikke å bli annektert av 
enhver forventning, har en egen faglig begrunnelse for å forholde seg her- 
meneutisk, kontekstuelt og med integritet til symbolets flertydighet og 
lojalitetsbåndenes elastisitet. Som kristen prest vil skapelsesteologi, hvor 

vekten ligger på de livsfenomener og grunnvilkår som alle mennesker 
deler - på det som knytter sammen heller enn på det som skiller, være et 

perspektiv som inviterer til en fenomenologisk tilnærming og en utfors- 
kning av hvordan den andre erfarer og forstår sitt liv. Et hovedpremiss i 

en konfidentorientert sjelesorg, som ligger til grunn for pastoralklinisk 
virksomhet, er videre å holde tilbake sitt eget for å gi rom for den andres — 
inspirert av hvordan Jesus selv møtte mennesker (Grevbo, 2006). Premisset 

understøtter en fenomenologisk tilnærming, og inviterer til en «metodisk 
relativisme», som ikke betyr å oppgi sine verdier, men å holde tilbake egne 

verdidommer for å kunne forstå den andres — «the native's point of view» 
(Geertz, 1974). 

Det er et etisk anliggende å avklare om sykehuspresten blir oppfat- 
tet som for annerledes eller passe annerledes i den aktuelle situasjonen. 
Etikken blir særlig påtrengende i situasjoner hvor pasient og pårørende 
ikke selv har etterspurt tjenesten, eller er i posisjon til å gi uttrykk 
for sin oppfatning og sine ønsker. Da vil autonomien - den enkeltes 
selvråderett — potensielt være truet (Beauchamp & Childress, 2013). 
Pårørendeoppfølging i etterkant av ulykker og plutselig død, hvor vakt- 
havende sykehusprest blir tilkalt, kan være en situasjon hvor det nettopp 
kan være vanskelig i forkant å avklare om sykehuspresten er for anner- 
ledes eller passe annerledes. Selv om erfaring tilsier at det er skuldrene 
og ikke «rullegardinene» som går ned hos pårørende og etterlatte, samt 
at man bør være tilbakeholden med å sette kriserammede mennesker i 
en situasjon hvor de må ta stilling, bør helsepersonell som henviser til 
sykehusprest, som en regel, alltid informere om tilbudet på en måte som 
understøtter muligheten til å takke nei. 

Også i andre situasjoner, men av helt andre grunner, kan det å avklare 
hva man representerer for den andre, være særlig viktig. Dersom sykehus- 
presten for eksempel blir bedt om å forrette nattverd i løpet av en samtale 
der pasienten samtidig gir uttrykk for et ønske om å ta livet sitt, gir det 
grunn til forbeholdenhet. Forespørselen kan da forstås som en bevisst eller 
ubevisst søknad til «gudsrepresentanten» om en autorisering av selvmordet, 
hvor nattverden er tenkt som det siste måltid. Det kan da være krevende, 
men helt nødvendig, å avslå bestillingen, uten samtidig å sette pasienten i 
forlegenhet. Usikkerhet knyttet til om man i en gitt situasjon representerer 
en positiv eller negativ forskjell, vil slik også kunne påføre yrkesutøveren 
moralsk stress (Førde & Aasland, 2013), noe som er ytterligere en grunn til 
å avklare hva rollen representerer for den andre, og hva man selv kjenner 

seg forpliktet på — innsikter som ikke nødvendigvis for noen av partene er 
umiddelbart tilgjengelig. 


Autentisitet og ambivalens 


Det å forholde seg til kryssende lojalitetsbånd kan innebære å være gjen- 
stand for projiseringer som man ikke kjenner seg hjemme i, noe som på 
en ubehagelig måte kan støte an mot egne verdier og autentisitetskrav 
(Heidegger, 2010; Moen, 2018). Sykehusprestrollen innebærer noen ganger 
at man underkommuniserer sitt eget og fremstår tilsynelatende aksepte- 
rende, og mulig legitimerende, overfor noe man egentlig ikke identifiserer 
seg med. 

Når enkeltmøter avføder ubehag, spenninger og ambivalens, kan det 
delvis skrives på kontoen for «overføring» og «motoverføring» (Johnson 
& Katz, 2006), og at den andres situasjon aktualiserer ubearbeidete deler 
av yrkesutøverens egen historie. Ubehaget kan også være relatert til at man 
møter og blir forventet å bekrefte, eller kan bli tatt til inntekt for, måter 
å snakke om tro og liv på som det er vanskelig å identifisere seg med. 
Spenningen ligger da mellom det som både ordinasjonsløftet og ansettel- 
sen forplikter til - det å dra omsorg for den enkelte på dennes premisser, 
og på den andre siden sykehusprestens eget behov for å være autentisk til 
stede, til ikke å late som om man er en annen, til ikke å være en ryggradsløs 
kameleon, eller bli oppfattet som en. 

Ambivalensen kan særlig aktualiseres når sykehuspresten møter men- 
nesker, troende og ikke-troende, for hvem det å tro i stor grad fremstår 
som å slutte seg til et bestemt meningsinnhold. For noen vil det da bli 
påtrengende viktig å vite hvor sykehuspresten står i bestemte dogmatiske 
og etiske spørsmål - som pasienten som ikke kunne motta nattverd når 
vedkommende ble kjent med sykehusprestens holdning i et samlivsetisk 
spørsmål. Å imøtekomme ethvert krav om selvavsløring, eller å dra fokuset 
mot prestens private meninger, er ikke faglig forsvarlig, men det er samtidig 
situasjoner hvor det å svare ærlig på pasientens spørsmål om personlige 
anliggender er et både etisk og terapeutisk imperativ (Geller, 2003). Det 
kan være situasjoner hvor pasientens integritet og autonomi står på spill, 
som i nattverdeksempelet over. 

Ønsket om å være autentisk til stede kan forstås som et eksistensielt 
grunnvilkår (Heidegger, 2010), som særlig vektlegges i vår individualis- 
tiske kulturs fokus på selvrealisering. Det balanseres samtidig av et annet 

grunnleggende premiss, nemlig at det sosiale livet er strukturert slik at 
mennesker, gjerne i løpet av samme dag, går ut og inn av ulike roller 
(Goffman, 1974). I en forstand er da inautentisitet noe som med nødven- 
dighet ledsager det å være en sosial aktør. Å ikke umiddelbart redusere 
symbolets mangetydighet i møte med projeksjonenes ubehag hviler også på 
en forståelse av at under det som på overflaten gjerne kommer til uttrykk 
som rigide meninger og forestillinger, kan det skjule seg en sårbarhet og 
et dypere behov, ikke for en meningsbryter, men en «container» - et trygt 
sted å fordøye krevende emosjonelle erfaringer (Bion, 1962/1994). 

I møte med projeksjoner man ikke kjenner seg «hjemme» i, men står i 
fare for å bli tatt til inntekt for, kan den umiddelbare og naturlige impul- 
sen være å bruke sin ytringsfrihet og vise sitt sanne jeg. Risikoen er at 
man gjør rollen mindre flertydig og seg selv og den andre mer sårbar. 
Profesjonaliteten henger ikke på om man sier sin mening eller ikke, men 
at man har en faglig begrunnelse for sin eventuelle selvavsløring. Her vil 
både ordinasjonsløftet og stillingsinstruksen — de formaliserte lojalitets- 
båndene - legge til rette for en «avgrenset sjenerøsitet» (Skovholt & Trotter- 
Mathison, 2016, s. 187), som er særlig viktig for å kunne stå i profesjonelle 
sammenhenger hvor det er en sterk appell til at yrkesutøveren skal være 
personlig engasjert. 

Autentisitetsspørsmålet kan også aktualiseres av tilsynelatende posi- 
tive projiseringer når sykehuspresten og andre yrkesgrupper som er tett 
på stigmatiserte grupper og individer, blir regnet som «vise personer» og 
gjerne tillagt kvaliteter som plasserer dem i kategori med helter og helgener 
(Goffman, 1968, s. 41). «Hvordan klarer du å stå i den jobben? Jeg hadde 
aldri klart det!». Ord som umiddelbart kan oppleves smigrende, men som, 
dersom man kjøper premisset de hviler på - at man skulle være noe annet 
enn et vanlig menneske - er fremmedgjørende og kan gjøre det vanskeli- 
gere å vise sårbarhet og erkjenne feil, noe som igjen er en trussel mot både 
kvaliteten i pasientarbeidet og arbeidshelsen til yrkesutøveren. 


Avslutning og utblikk 


Tilbakemeldingen fra ansatte som hadde mistet en pasient i selvmord, var 
at den livsynsåpne samlingen opplevdes meningsfull, passelig annerledes 
og burde være et tilbud til andre i klinikken som opplever å miste en pasi- 
ent på krevende vis — for «vi har ikke denne type rom». Sykehusprestrollens 
særlige bidrag i den situasjonen, og overfor pasienter, pårørende og ansatte 


181 


182 


KAPITTEL 7 


generelt, er erfaringsmessig, og som forsøkt vist i dette kapittelet, delvis 
betinget av at man på samme tid både er «hjemme» og en «fremmed» - 
at man har ulike lojalitetsbånd, og slik er forankret både på innsiden og 
utsiden av klinikken — og derfor kan tilby rom som er passe annerledes. 

For å forbli passe annerledes, og samtidig ivareta egen og andres inte- 
gritet, kreves at forholdet mellom lojalitetsbåndene håndteres varsomt, 
hermeneutisk, og i lys av situasjonen. Det er også viktig å forstå eventu- 
elle lojalitetskonflikter i et utvidet kontekstuelt perspektiv gjennom å ta i 
betraktning hvordan også diskusjoner og diskurser på samfunnsniva - om 
autonomi og autentisitet, men også om konfesjonell tilhørighet og livssyn- 
såpenhet — gjør seg gjeldende på mikronivå og treffer yrkesutøveren. Dette 
er underbelyst og krever mer forskning. 

Å forvalte rollen som faglig anomali og flertydig objekt er emosjonelt 
arbeid som kan etterlate yrkesutøveren med ambivalens og moralsk stress. 
Det er derfor viktig at det er et forskningsfokus på yrkesutøvelse som aktua- 
liserer lojalitetskonflikter, samt at det i klinikken tilbys refleksjonsrom hvor 
den enkelte kan utforske indre og ytre spenninger relatert til disse, ettersom 
kryssende lojalitetsbånd kan virke understøttende eller underminerende 
på både kvaliteten i pasientarbeidet og arbeidshelsen til yrkesutøveren. 

Innledning 


Forholdet mellom retten til tros- og livssynsutøvelse og fengselsstraff har i 
liten grad vært tema for undersøkelse og analyse i norsk sammenheng. I de 
tilfellene der spørsmål knyttet til de religiøse behovene til innsatte har blitt 
løftet fram i den bredere offentligheten, har det i hovedsak dreid seg om 
tilretteleggelsen for religiøse dietter og om frykt for radikalisering. Begge 
disse temaene er viktige og fører til vanskelige avveininger i norske fengsler 
på daglig basis. Samtidig kaster de lange skygger over de overordnede ram- 
mene for tros- og livssynsutøvelse i fengslene, som har gjennomgått vesent- 
lige endringer de siste tiårene. Den største og viktigste av disse endringene 
er den helt overordnede dreiningen i den norske kriminalomsorgen i ret- 
ning av det som kalles «normalitetsprinsippet» og «rettighetsprinsippet» — 
kort og godt at soningsforholdene i så lang utstrekning som mulig skal gi 
de innsatte anledning til å leve så normalt som mulig, samtidig som de får 
ivaretatt sine menneskerettigheter.’ Ivaretakelsen av disse prinsippene vil 
imidlertid hele tiden måtte avveies mot de helt særegne forholdene som 
råder i et fengsel, og særlig da sikkerheten og de rent materielle ressursene 
som til enhver tid er til rådighet i det aktuelle fengselet. 

Muligheten til å leve så normalt som mulig og i tråd med menneskeret- 
tighetene byr på helt særskilte utfordringer når det kommer til ivaretakel- 
sen av tros- og livssynsfriheten: Innsatte i norske fengsler kommer i økende 
grad fra ulike religiøse og ikke-religiøse tradisjoner, land og kulturer, og de 
stiller uensartede krav til Kriminalomsorgen om tilretteleggelse og ivareta- 
kelse. Hva som utgjør det «normale» — og når rettigheter brytes — kan være 
utfordrende nok å avklare utenfor fengselsmurene, og de ansatte i fengslene 
har begrensede ressurser når det kommer til områder som de naturlig nok 
ikke kan ha komplett oversikt over. Tradisjonelt har det vært fengselsprester 
fra Den norske kirke som har hatt ansvaret for denne typen tilretteleggelse. 
Med skillet mellom kirke og stat og en stadig mer mangfoldig fengselspo- 
pulasjon har imidlertid fengselsprestenes arbeidshverdag endret karakter, 
og mange fengselsprester fungerer i dag vel så mye som sjelesørgere for 
innsatte fra andre religiøse tradisjoner, og som bindeledd til religiøse ledere 
fra lokale menigheter som kan inviteres inn til besøk i fengslene. 


1 Både normalitets- og rettighetsprinsippet har en lang forhistorie i den kriminologiske og rettssosiologiske 
faglitteraturen, og har påvirket straffegjennomføringen i en årrekke. Det er imidlertid først på 2000-tallet 
at det kommer tydelig til uttrykk i styringsdokumentene for Kriminalomsorgen. Se Vollan, 2016 for en 
oversikt. 

Parallelt med framveksten av normalitets- og rettighetsprinsippene og 
de utfordringene ivaretakelsen av disse prinsippene skaper for de feng- 
selsansatte og fengselsprestene, har det over tid vokst fram en betydelig 
vilje til å detaljregulere og støtte opp om tros- og livssynsutøvelse i det 
norske samfunnet. Denne reguleringen omtales gjerne som en «aktivt 
støttende» tros- og livssynspolitikk og kommer til uttrykk gjennom øko- 
nomisk støtte til trossamfunn, tilretteleggelse for tros- og livssynsutøvelse 
i statlige institusjoner og samfunnet for øvrig, og gjennom et felles og 
helhetlig religionsfag i grunnskolen. Dette kapittelet presenterer hvordan 
denne aktivt støttende tros- og livssynspolitikken har vokst fram over 
tid — hvilke rettslige og politiske grensedragninger den bygger på, og 
hvilke konkrete tiltak den har ført til på ulike samfunnsområder. Deretter 
undersøkes betydningen av denne politikken for tros- og livssynsutøvelse 
i norske fengsler, med særlig fokus på rollen til fengselsprestene og andre 
religiøse ledere, som nå i økende grad også inviteres inn til fengslene i 
regi av Kriminalomsorgen. 


Religion, rett og menneskerettigheter i Norge 


Forholdet mellom religion, rett og menneskerettigheter i Norge har gjen- 
nomgått vesentlige endringer i de første to tiårene av 2000-tallet. Fremst 
og mest omfattende blant disse endringene er skillet mellom kirke og stat, 
som ble gjennomført ved grunnlovsendringene som ble gjenstand for et 
forlik mellom alle de politiske partiene på Stortinget i 2008, for så å tre i 
kraft i 2012, i tide til Grunnlovens tohundreårsjubileum i 2014. Som følge 
av endringene i Grunnloven er det i etterkant også gjort justeringer og 
tilpasninger i de øvrige reglene som ordner forholdet mellom staten og 
trossamfunnene, en prosess som har fått sitt tydeligste resultat i form av 
den nye trossamfunnsloven (2020), som erstattet flettverket av tidligere 
reguleringer på området. 

En annen endring, som er mindre kjent i den bredere offentligheten, 
men som har hatt vel så mye å si for hvordan det religionsrettslige regelver- 
ket ser ut og håndheves i Norge i dag, er ikrafttredelsen av lov om styrking 
av menneskerettighetenes stilling i norsk rett (menneskerettsloven) i 1999. 
Med menneskerettsloven ble tre sentrale menneskerettsavtaler gjort til en 
integrert del av det norske lovverket, med forrang for annen lovgivning 

utenom Grunnloven i tilfeller av motstrid. I praksis er det den europeiske 

menneskerettighetskonvensjonen (EMK) som har blitt viktigst for norske 

forhold, ettersom dette er den eneste internasjonale menneskerettighetsav- 
talen som overvåkes av en domstol - Den europeiske menneskerettighets- 
domstolen, EMD - som avsier bindende dommer som konvensjonsstatene 

er pålagt å rette seg etter.” Domstolen avgjør årlig en rekke saker på religi- 
onsrettens område med direkte betydning for norske forhold, men det kan 

tidvis være utfordrende for norske domstoler og lovgivere å avklare hva 

som egentlig er tillatt og ikke etter reglene i konvensjonen.* 

I tillegg til disse store, overordnede endringene av systemisk art har 
den norske religionsretten de siste tiårene gjennomgått flere mindre og 
mer gradvise endringer — vi har fått en ny diskrimineringslov uten sær- 
skilte unntak for trossamfunn, en egen lov om rituell omskjæring av gut- 
tebarn, forbud mot ansiktsdekkende plagg i undervisningen, forbud mot 
at utvalgte «hatpredikanter» skal få slippe inn i landet, lovforslag om for- 
bud mot barnehijab og mot konverteringsterapi og nye formålsparagrafer 
for skoler og barnehager. Parallelt med disse rettslige justeringene har vi 
hatt store og opprivende religionsrettslige debatter: om forbud mot reli- 
giøse og andre hodeplagg på passbilder, om bruken av religiøse symboler 
i offentligheten, som del av uniformen i politiet og i Forsvaret og blant sik- 
kerhetsvakter, på sykehjem, i domstolene og i skolene, om det er greit for 
trossamfunn å motta støtte fra andre stater, om muslimske privatskoler, om 
staten fortsatt skal utdanne prester, og mye mer. Det har også vært en rekke 
rettssaker på religionsrettens område: om flere titalls asylsøkere er reelle 
konvertitter til kristendommen eller ikke, om domstolene kan overprøve 
oppsigelses- eller eksklusjonsvedtak truffet av religiøse organisasjoner, om 
reservasjonsrett mot abortinngrep av samvittighetsårsaker, om det er lov 


2 Avtalene er den europeiske menneskerettighetskonvensjonen (1950), FN-pakten om sivile og poli- 
tiske rettigheter (1966) og FN-pakten om økonomiske, sosiale og kulturelle rettigheter (1966). Senere 
har også barnekonvensjonen (2003) og kvinnekonvensjonen (2009) blitt del av norsk lov gjennom 
menneskerettsloven. 

3 Selv om dommene fra EMD i utgangspunktet er bindende, er det høyst varierende hvor mange av dom- 
mene som etterleves. Særlig gjelder dette i Tyrkia og Russland, som er de to landene som har fått avsagt 
suverent flest dommer mot seg, men det gjelder også land som Norge, som har opprettholdt forbudet mot 
politisk reklame til tross for dommen i TV Vest og Rogaland Pensjonistparti v. Norge (saksnr. 21132/05), 
der domstolen kom til at et slikt forbud var i strid med retten til ytringsfrihet etter EMK artikkel 10. 

4 I tidsrommet siden menneskerettsloven trådte i kraft, har lovavdelingen i Justisdepartementet, som 
regelmessig får i oppgave å avklare om nye lovforslag vil være i tråd med Norges internasjonale forplik- 
telser, vurdert en rekke religionsrettslige lovforslag opp mot avgjørelser i EMD, men har flere ganger 
måttet erklære en betydelig grad av usikkerhet knyttet til hvordan avgjørelsene skal forstås, fra forbud 
mot bønnerop og barnehijab til omfanget av økonomisk støtte til Den norske kirke og forbud mot 
ansiktsdekkende plagg og konverteringsterapi. 

å nekte adgang til frisørsalonger på grunn av religiøse hodeplagg, og om 
statsstøtten til Den katolske kirke og de nordiske folkekirkene. 

Sett under ett preges den norske religionsretten av et kontinuerlig sam- 
spill mellom de store, systemiske endringene som grunnlovsendringene og 
menneskerettsloven på den ene siden, og kontinuerlige debatter, rettspro- 
sesser og lovforslag på mer avgrensede områder på den andre siden. Dette 
samspillet, som kan karakteriseres som en pågående «rettsliggjøring» av 
religion i det norske samfunnet (Årsheim & Slotte, 2017), har avgjørende 
betydning også for hvordan norske myndigheter forholder seg til tros- og 
livssynsspørsmål i straffegjennomføringen og kriminalomsorgen - her- 
under, men ikke begrenset til, fengselspresttjenesten (Årsheim, 2020). 


Tro og Livssyn i norske fengsler 


I norske fengsler virker det i dag i overkant av 30 fengselsprester fra Den 
norske kirke (Prop. 130 L (2018-2019), s 110), og siden 2016 har Den katol- 
ske kirke hatt en ansatt fengselsprest som arbeider på det sentrale østlands- 
området. Selv om politikere har etterlyst fengselsimamer siden tidlig på 
2000-tallet,” er det ingen formelle avtaler mellom muslimske trossamfunn 
og Kriminalomsorgen om en slik tjeneste, og i praksis er det fengselsprester 
fra Den norske kirke som formidler kontakt til øvrige trossamfunn der 
innsatte ber om det. Det finnes ingen systematisk eller helhetlig oversikt 
over omfanget av slik kontakt. 

I likhet med samfunnet for øvrig er norske fengsler i dag preget av tros- 
og livssynsmessig mangfold. Det føres ikke statistikk over tros- og livs- 
synstilhørighet i Norge,* så den tros- og livssynsmessige tilhørigheten blant 
innsatte i norske fengsler lar seg ikke tallfeste presist. Noen tall kan imid- 
lertid gi en viss pekepinn - av de ca. 3000 innsatte i norske fengsler i 20227 
hadde ca. 25 % utenlandsk statsborgerskap, og blant disse kom det klare 


5 Aftenposten morgen, 26.11.2000: «Kr.F.-mann vil ha fengselsimam», Utrop.no, 1.8.2006: «Ønsker velkom- 
men forslaget om fengselsimam», TV2 Nettavisen, 19.11.2006: «Vil ha fengsels-imamer», Aftenposten, 
27.2.2008: «Trosfriheten sperres ute», Vårt Land, 18.11.2015, s. 18: «Få ber om imam-besøk». 

6 Jf. lov om behandling av personopplysninger (personopplysningsloven), som gjør EUs personvernsfor- 
ordning - GDPR - til del av norsk rett. Etter GDPR artikkel 9 (1) er opplysninger om religion en av de 
særlige kategoriene av personopplysninger som krever tillatelse etter artikkel 9 (2) for å kunne samles 
inn. 

7 Tall hentet fra Kriminalomsorgen. Nøkkeltall fra kriminalomsorgen — juni 2022. Lest 3.8.2022. https:// 
kommunikasjon.ntb.no/pressemelding/nokkeltall-fra-kriminalomsorgen---juni-2022?publisherId=178 
47130&releaseld=17937239&lang=no 

flertallet fra EU-land som Polen, Litauen og Romania,” som alle er land der 
tilhørigheten til trossamfunn er høyere enn i Norge. Dette indikerer både 
at det tros- og livssynsmessige mangfoldet i norske fengsler sannsynligvis 
er høyere i fengslene enn i samfunnet for øvrig, og at en vesentlig andel av 
de innsatte vil ha et annet behov for tros- og livssynsmessige tjenester enn 
innsatte fra majoritetsbefolkningen, siden de tilhører andre trossamfunn 
enn de som er tallmessig dominerende i det norske samfunnet. 

Doktriner, praksiser og institusjoner med tilknytning til tro og livssyn 
i bred forstand har vært sentrale for gjennomføringen av straff i Norge 
siden middelalderen - både som rettesnor for å skille mellom syndige og 
tillatelige handlinger, som del av doms- og straffegjennomføringsappara- 
tet, og som sentral begrunnelse for den formynderiske 1800-tallsstatens 
ambisjoner om å rehabilitere straffedømte ved botsøvelser, bønn og sjelelig 
fornyelse (Årsheim, 2020). I den moderne norske staten er denne rollen 
naturlig nok en ganske annen, og i likhet med den øvrige norske forvaltnin- 
gen er Kriminalomsorgens oppgave på tros- og livssynsfeltet først og fremst 
å sørge for at statens rettslige forpliktelser på dette området er oppfylt. 
Innsatte har i utgangspunktet de samme grunnleggende menneskerettig- 
hetene som alle andre, men med noen viktige begrensninger knyttet til sik- 
kerhetsspørsmål og forholdene i det enkelte fengsel. Innsattes rettigheter på 
tros- og livssynsomradet er først og fremst tros- og livssynsfriheten,’ men 
også retten til ikke å bli direkte eller indirekte diskriminert med utgangs- 
punkt i tro eller livssyn." 

Retten til tros- og livssynsfrihet under soning er omtalt i lov om gjen- 
nomføring av straff (Straffegjennomforingsloven, 2001) $ 23, som konstate- 
rer kort at «Kriminalomsorgen skal gi innsatte mulighet til å utøve religion 
og livssyn». I forskriften til loven presiseres det at samtaler med prest, reli- 
giøs forstander, sjelesørger eller annen livssynsveileder som hovedregel 
skal skje under vanlige kontrolltiltak i fengslene, men at både det enkelte 
fengsel og hver av fengselsregionene kan gi lettelser i slike kontrolltiltak ved 


8 Se Kriminalomsorgens årsstatistikk for 2020 s. 40-41. Lest 3.8.2022. https://www.kriminalomsorgen.no/ 
statistikk-og-publikasjoner.518716.no.html 

9 Tros- og livssynsfriheten er vernet etter EMK artikkel 9 og FN-pakten om sivile og politiske rettigheter 
artikkel 18. Begge bestemmelsene gir et absolutt vern av trosoppfatninger (trosfrihetens «indre» side) og 
stiller samtidig strenge krav til alle former for begrensninger av «manifestasjoner» av tro, som ritualer, 
klesdrakt og opplæring (trosfrihetens «ytre» side). 

10 Retten til ikke å bli diskriminert på grunn av tro eller livssyn er vernet både av menneskerettsavtalene 
som er gjort til del av norsk rett gjennom menneskerettsloven (1999), og av likestillings- og diskrimine- 
ringsloven (2017). 

behov." I et rundskriv som utdyper nærmere hvordan bestemmelsen skal 
forstås, presiserer Kriminalomsorgen at ønsker om seremonier, sjelesorg 
eller rådgivning i tros- og livssynsspørsmål skal «så langt det er praktisk 
mulig tas til følge med nødvendige tiltak», og at det også skal avsettes 
egnede lokaler i fengslene til denne typen aktiviteter.” 

Da straffegjennomføringsloven ble vedtatt i 2001, erstattet den lov om 
fengselsvesenet fra 1958 som ikke hadde noen bestemmelser om tro eller 
livssyn, utover et generelt krav i $ 20 om at «Ved enhver anstalt i fengsels- 
vesenet skal det virke en prest». Selv om ordlyden i de to lovene er ulik, 
har det inntil helt nylig vært liten reell forskjell mellom de to bestemmel- 
sene, i den forstand at Kriminalomsorgens viktigste innsats for å ivareta 
de innsattes muligheter til å utøve religion og livssyn, har vært å sørge for 
at det enten har virket en prest ved det enkelte fengsel, eller at fengslene 
har hatt avtaler med lokale prester og andre religiøse ledere om å besøke 
fengslene ved behov. I tråd med Kriminalomsorgens importmodell — et 
etablert prinsipp om å hente tjenester som ikke har direkte med straffe- 
gjennomføringen å gjøre, fra eksterne tilbydere — har ikke fengselsprestene 
vært tilsatt i fengslene, men i Den norske kirke. Dette innebærer at organi- 
seringen av tros- og livssynstjenester i fengslene på noen sentrale områder 
skiller seg fra sammenlignbare tros- og livssynstjenester i andre offentlige 
institusjoner, som sykehus og i Forsvaret, som ansetter, styrer og lønner 
tros- og livssynsledere selv. 


Tros- og Livssynstjenester, radikalisering 
og ekstremisme 


Et særpreg ved tros- og livssynsspørsmål i straffegjennomføringen er 
den vedvarende bekymringen for at fengslene skal fungere som «opplæ- 
ringsanstalter» for radikalisering og voldsforherligende, ekstremistiske 
tolkninger av tro og livssyn. I handlingsplaner mot radikalisering og 
voldelig ekstremisme (2014/2020)? og mot rasisme og diskriminering 


11 Straffegjennomføringsforskriften $ 6-5 (2002). 

12 Rundskriv fra Kriminalomsorgens sentrale forvaltning nr. KSF-2008-9001, 27. oktober 2008. https:// 
lovdata.no/pro/rundskriv/ksf-2008-9001 

13 Se Regjeringen.no. Handlingsplan mot radikalisering og voldelig ekstremisme https://www.regjeringen. 
no/no/dokumenter/Handlingsplan-mot-radikalisering-og-voldelig-ekstremisme/id762413/ 10.06.2014 
og Handlingsplan mot radikalisering og voldelig ekstremisme, 17.6.2020. https://www.regjeringen.no/ 
no/dokumenter/handlingsplan-mot-radikalisering-og-voldelig-ekstremisme/id2711314/ 

(2019)" ble det foreslått at Kriminalomsorgen bør ansette egne «livs- 
synsmedarbeidere» der representanter fra et mangfold av tros- og 
livssynssamfunn sammen skal arbeide i team for å møte de innsattes 
tros- og livssynsbehov. Grunnlaget for disse forslagene ble lagt i Solberg 
II-regjeringens Granavolden-erklæring, hvor regjeringen forpliktet seg 
til å sørge for at «mennesker under kriminalomsorgen[sic] gis mulig- 
het for og tilbud om noen å snakke med om åndelige og eksistensielle 
spørsmål».” Forslaget fulgte opp et tidligere initiativ tatt av et flertall 
av det regjeringsoppnevnte Stålsett-utvalget, som i en offentlig utred- 
ning avgitt i 2013 anbefalte en statlig ordning for å sikre likeverdig tros- 
og livssynsbetjening i fengslene (NOU 2013: 1, s. 171). For å oppfylle 
ambisjonene om å etablere en statlig tros- og livssynstjeneste i fengslene 
etablerte Kriminalomsorgen i 2021 et toårig prøveprosjekt med livssyns- 
veiledere ved Kriminalomsorgen region øst. Formålet med slike veiledere 
er å legge bedre til rette for at innsatte skal kunne praktisere sin tro og 
sitt livssyn, men også «... å redusere risikoen for at innsatte får religiøs 
veiledning andre steder og at opplevelsen av diskriminering blir en fak- 
tor i en radikaliseringsprosess».'* Den statlige tros- og livssynstjenesten 
skal med andre ord både sikre den enkeltes tros- og livssynsutøvelse og 
sikre samfunnet mot at innsatte mottar religiøs veiledning utenfor stat- 
lig kontroll. 

Utvidelsen av Kriminalomsorgens ansvar for tros- og livssynsspørsmål 
i fengselet fra å ha en ren tilretteleggelsesplikt til å bli en aktiv part som 
også skal drive påvirkningsarbeid for å motvirke ekstremisme og radi- 
kalisering, er i tråd med den generelle utvidelsen av statlig involvering 
i tros- og livssynsspørsmål som har funnet sted både før og etter skillet 
mellom kirke og stat. Satt til å overvåke et voksende regelverk har nor- 
ske forvaltningsorganer de to siste tiårene fått gradvis større oppgaver på 


14 Regjeringen.no. Regjeringens handlingsplan mot rasisme og diskriminering på grunn av etnisi- 
tet og religion 2020-2023, 11.12.2019. https://www.regjeringen.no/no/dokumenter/regjeringens- 
handlingsplan-mot-rasisme-og-diskriminering-pa-grunn-av-etnisitet-og-religion-2020--2023/ 
id2681929/ 

15 Se Politisk plattform for en regjering utgått av Høyre, Fremskrittspartiet, Venstre og Kristelig Folkeparti 
Granavolden, 17. januar 2019, punkt 10, s. 69. https://www.regjeringen.no/contentassets/7b0b7f0fcf0f4d 
93bb6705838248749b/plattform.pdf 

16 Kriminalomsorgsdirektoratet. Prosjektbeskrivelse - Pilotprosjekt livssynsmedarbeidere i kriminalom- 
sorgen (jf. Oppdrag 03 i tildelingsbrev 2021). De utvalgte trossamfunnene som skal veere med i pilot- 
prosjektet, er representanter fra et muslimsk trossamfunn, den katolske kirke og Human-etisk forbund, 
et utvalg begrunnet «... med bakgrunn i antatt behov, samt betydningen de tre har for forebygging av 
radikalisering og voldelige ekstremisme». Målsettingen bak prøveprosjektet og livssynsteamet nevnes 
også i Kriminalomsorgsmeldingen - fremtidens kriminalomsorg og straffegjennomføring (Meld. St. 39 
(2020-2021), s. 60). 

religionsrettens område: Kommuner skal stille livssynsnøytrale seremoni- 
rom til rådighet og blir stadig mer involvert i gravferdstjenester; statsfor- 
valteren har fått nye og omfattende retningslinjer for godkjenning, kontroll 
og tilsyn med støtteverdige tros- og livssynssamfunn; barnevernet skal 
sørge for å ivareta barns religiøse bakgrunn ved omplassering; Barne- og 
familiedepartementet, Forsvaret, helseforetakene og Kriminalomsorgen 
skal ha egne tros- og livssynsavdelinger; helseforetakene skal sikre tilgan- 
gen på rituell omskjæring for guttebarn; Universitetet i Oslo skal utdanne 
både prester, sjelesørgere og religiøse ledere med utenlandsk bakgrunn og 
skal tilby islamske teologistudier; vigselsritualene trossamfunnene bru- 
ker, skal godkjennes sentralt av Barne-, ungdoms- og familiedirektoratet; 
Landbruksdirektoratet administrerer egne tollkvoter for halal- og kosher- 
slaktet kjøtt; utenriksstasjonene er pålagt å arbeide aktivt med tros- og 
livssynsfriheten internasjonalt, og Utlendingsdirektoratet overvåker en 
egen liste med religiøse «hatpredikanter» som skal nektes adgang til landet. 
Disse utvidelsene av forvaltningens ansvar for tros- og livssynsspørsmål 
har skjedd gradvis og over tid, dels som en nødvendig tilpasning til inter- 
nasjonale menneskerettsavtaler Norge er bundet av, og dels som følge av 
at Norge er blitt er mer mangfoldig samfunn og der politikerne ønsker å 
kontrollere utviklingen. 

Selv om norske myndigheter alltid har hatt et tett og aktivt forhold til 
mange ulike tros- og livssynsspørsmål, er situasjonen etter skillet mel- 
lom kirke og stat vesentlig endret: Der Den norske kirke tidligere hadde 
en naturlig plass i forvaltningssamarbeid knyttet til tro og livssyn lokalt, 
regionalt og nasjonalt, er ansvaret for slike spørsmål nå spredt utover et 
antall forvaltningsorganer med lite eller ingen felles koordinering - dette 
til tross for at hovedformålet med at staten tar over et økende antall opp- 
gaver, er den fastlagte målsettingen til påfølgende regjeringer om at nor- 
ske myndigheter skal føre en «aktivt støttende» og «helhetlig» tros- og 
livssynspolitikk (Prop. 130 L (2018-2019), s. 11, 57). På straffegjennomfø- 
ringens område er det et rundskriv fra 2009 som etablerer arbeidsforde- 
lingen mellom berørte forvaltningsorganer.” Rundskrivet omtaler utdatert 
regelverk og omorganiserte departementer, men er fortsatt det mest 
sentrale styringsdokumentet for hvordan Kriminalomsorgen og 


17 Samarbeid om tros- og livssynstjenester i fengsel. Rundskriv fra Justis- og politidepartementet og Kultur- 
og kirkedepartementet, G-2009-3, V-2009-13 B. 

omkringliggende etater skal forvalte de innsattes tros- og livssynsfrihet 
etter reglene i straffegjennomforingsloven.” 

I likhet med øvrige samfunnsområder preges tilretteleggelsen for tros- 
og livssynsutøvelse i norske fengsler av den dobbelte ambisjonen om å sikre 
alles tilgang på like rettigheter på den ene siden, og å særlig understøtte det 
som oppfattes som «god» og samfunnsnyttig religion på den andre siden. 
Dette er en naturlig gjenlevning fra fem hundre år med statlig religions- 
vesen og gjennomsyrer alle verdivalgene som tas som følge av den aktivt 
støttende tros- og livssynspolitikken. En slik politikk skaper regelmessig 
spenninger i tilfeller der staten er forpliktet til å ivareta og hegne om retten 
til å tro på og leve i tråd med «dårlig» religion — oppfatninger, ståsteder og 
praksiser som kolliderer med samfunnets fellesverdier - samtidig som den 
skal bygge opp og oppmuntre de «gode» og samfunnstjenlige religionene. I 
fengselskonteksten blir denne dobbeltrollen satt særlig på spissen, ettersom 
det er representanter fra «gode» trossamfunn som allerede har et etablert 
og velfungerende forhold til staten, som inviteres inn gjennom ordninger 
som livssynsteam og gjennom de lokale kontaktnettverkene til fengslene 
og fengselsprestene. Dermed svekkes evnen til Kriminalomsorgen til å 
legge til rette for også de tros- og livssynspraksisene som eksisterer utenfor 
denne hovedstrømmen, og som etter tros- og livssynsfriheten har krav på 
akkurat den samme tilretteleggelsen. 


Avveiningen mellom trosutøvelse og 
sikkerhetshensyn 


Denne tvetydigheten - at tro og livssyn både kan være en ressurs og kilde til 
og en utfordring for samfunnets fellesverdier — har fått gradvis større plass 
i den politiske samtalen om tro og livssyn i norske fengsler: Potensialet 
for verdimessig rehabilitering følges hele tiden av risikoen for radikalise- 
ring og mottakelighet for forkynnelse som fremmer radikale holdninger 
eller ekstremisme.” Dette er ikke et særnorsk fenomen, men henger nøye 


18 Se nedenfor for en nærmere omtale av retningslinjene i rundskrivet. 

19 Kriminalomsorgsdirektoratet har laget egne retningslinjer for håndteringen av radikalisering og ekstre- 
misme i fengsel, herunder etableringen av egne radikaliseringskoordinatorer på regionniva, se Rundskriv 
KDI 5/2015 — Retningslinjer om forebygging og håndtering av radikalisering og voldelig ekstremisme 
i kriminalomsorgen (2015, oppdatert 2018). Kriminalomsorgens høgskole og utdanningssenter KRUS 
publiserte i 2016 en egen håndbok om radikalisering og voldelig ekstremisme med særskilt fokus på 
håndtering i fengsel. Håndboken var et konkret resultat av regjeringens første handlingsplan mot radi- 
kalisering og voldelig ekstremisme (2014). Se også note 13 over. 

sammen med parallelle diskusjoner i andre europeiske land, hvor diskusjo- 
nen om risikoen for radikalisering i fengslene har økt i omfang gjennom 
de to siste tiårene.” 

Denne balansegangen håndteres på daglig basis i norske fengsler, der 
behovet for sikkerhet og kontroll hele tiden må avpasses mot de innsattes 
rett til å utøve tro og livssyn slik de selv ønsker det. Religionsfriheten, slik 
denne er utformet i EMK og dermed i norsk rett, setter strenge krav til 
proporsjonalitet, rettsgrunnlag og nødvendighet i tilfeller der rettigheten 
skal innskrenkes. EMD har behandlet flere saker knyttet til utøvelsen av 
tro og livssyn i europeiske fengsler: Avgjørende for disse sakene har vært 
balansegangen mellom de aktuelle formene tros- og livssynsutøvelsen har 
tatt på den ene siden, og fengslenes behov for å ivareta sikkerheten og den 
praktiske gjennomføringen av fengselshverdagen på den andre siden. I den 
viktige prinsippsaken Jaköbski mot Polen (18429/06, 2010) kom eksempel- 
vis domstolen til at polske myndigheter hadde krenket religionsfriheten 
til en buddhistisk innsatt som ikke hadde fått tilbud om vegetarmat, både 
fordi vegetarmat ble oppfattet av domstolen som sentralt for buddhister, 
og fordi det stilte få krav til fengselet å sørge for tilretteleggelsen. Også i 
Korostelev mot Russland (29290/10, 2020), hvor en muslimsk innsatt hadde 
fått disiplinærstraff for å be om natten når fengselsreglementet påla de inn- 
satte å sove, kom domstolen til at den innsattes religionsfrihet var krenket, 
både fordi reglementet tilsynelatende ikke hadde noe formål, og fordi bønn 
er sentralt for muslimer. 

I andre tilfeller har domstolen vært mer restriktiv: I Indelicato mot 
Italia (31143/96, 2000) hadde en innsatt blitt nektet utlåsing i forbindelse 
med en katolsk messe, men hadde likevel anledning til å følge messen 
via fjernsyn fra cella. Domstolen kom til at fengselet hadde foretatt en 
rimelig balansering mellom religionsfriheten og sikkerhetshensynene i 
fengselet. I denne saken var det en sentral faktor at den innsatte befant 
seg på en avdeling med særlig høyt sikkerhetsnivå, og domstolen mente 
at fengselet hadde foretatt den nødvendige avveiningen mellom rettighe- 
ter og sikkerhet. I Kovalkovs mot Latvia (35021/05, 2012) kom domstolen 


20 Det er ikke plass i et kapittel som dette til å gjøre rede for hovedstromningene i denne litteraturen, som har 
utviklet seg på tvers av ulike fagfelt, fra kriminologi og rettsosiologi til juss, sosiologi, sosialantropologi og 
statsvitenskap. Et fellestrekk i litteraturen er forsøk på å problematisere og/eller forbedre økt innsats fra 
europeiske myndigheter for å motarbeide radikalisering, herunder en gjennomgående problematisering 
av hva radikalisering er, og i hvilken grad det lar seg adressere gjennom offentlige tiltak. For eksempler 
knyttet spesifikt til forholdet mellom tros- og livssynsutøvelse og radikalisering, se Khosrokhavar, 2013; 
Rushchenko, 2019; Vellenga & De Groot, 2019; Awan, 2013. 

til at en innsatt som var utøvende medlem av Hare Krishna ikke kunne 
kreve å meditere og lese religiøs litteratur i enerom siden han delte celle 
med andre, og at han heller ikke hadde krav på å få bruke røkelsespin- 
ner i fengselet, både fordi de kunne ha en sjenerende lukt for andre, men 
også fordi den lokale avdelingen av Hare Krishna opplyste at bruken av 
røkelse i bevegelsens ritualer var situasjonsbestemt, og ikke obligatorisk. 
Saker knyttet til tros- og livssynsfriheten har heller ikke vært avgrenset 
til konvensjonelle religioner og trosretninger: I C. W. mot Storbritannia 
(18187/91, 1993) hadde en innsatt fått disiplinærstraff for å nekte å arbeide 
i fengselstrykkeriet av samvittighetsårsaker, fordi han som veganer ikke 
kunne arbeide med fargestoffer som var unødig testet på dyr. Domstolen 
kom til at hverken arbeidet eller disiplinærstraffen var så inngripende at 
det krenket den innsattes religionsfrihet.” 

I norsk sammenheng har det ikke vært rettssaker om tros- og livs- 
synsutøvelse i straffegjennomføringen. Diskrimineringsombudet” og 
Diskrimineringsnemnda har imidlertid behandlet et knippe saker som 
i stor grad har fulgt samme linje som EMD: I sak 21/258 hadde en inn- 
satt ved flere anledninger fått servert mat som inneholdt svinekjøtt, her- 
under desserter med gelatin som inneholder svineproteiner, selv om han 
uttrykkelig hadde opplyst om at han som muslim ikke kunne spise svin 
på grunn av sin religion. Han mente også at han hadde blitt dårligere 
behandlet enn andre fanger i tilfeller der han hadde fått alternativ mat, 
da disse alternativene flere ganger hadde vært gamle eller i ferd med å 
gå ut på dato. Nemnda kom til at de forskjellige forholdene krenket den 
innsatte på ulike måter: Fengselet hadde utsatt den innsatte for direkte 
diskriminering ved å servere ham matvarer med svin, mens matvarer med 
gelatin og servering av noe dårligere mat ikke nådde opp til terskelen for 
diskriminering.” 

I sak 15/2355 måtte Diskrimineringsombudet foreta en avveining mel- 
lom en innsatts tros- og livssynsutøvelse og arbeidet mot radikalisering 
i ekstremisme i fengslene, da en varetektsfengslet mann klaget på at han 
ble fratatt et avisutklipp som inneholdt et utdrag fra Koranen på arabisk 


21 For en bredere og dypere redegjørelse for EMD-saker knyttet til tro og livssyn i fengsel, se Temperman, 
2017. 

22 Diskrimineringsombudet behandlet klagesaker i tidsrommet 1996-2017, med Diskrimineringsnemnda 
som klageinstans. Fra 2018 ligger klagesaksbehandlingen til Diskrimineringsombudet alene. 

23 Diskrimineringsnemnda. Klagesak 21/258. https://www.diskrimineringsnemnda.no/media/3134/offent- 
lig-versjon-av-nemndas-avgjoerelse-vedtak-21-258.pdf 

som lignet på symbolet for Den islamske staten (IS), men uten at teksten 
handlet om gruppen. Fengselet viste til Kriminalomsorgens rundskriv 
om forebygging og håndtering av radikalisering og voldelig ekstremisme, 
og straffegjennomføringsforskriften $ 3-19, som forbyr «symboler eller 
effekter som er egnet til å skape frykt hos andre innsatte eller ringeakt 
for dem, eller som på annen måte er uheldig for miljøet i fengselet» (sak 
15/2355). Ombudet kom til at reaksjonen fra fengselet var rimelig - både 
fordi den innsatte hadde tilgang til å ha Koranen på cella dersom han 
ønsket det, og fordi symbolet på avisutklippet kunne assosieres med IS 
og dermed skape frykt hos andre innsatte. I sak 15/723 måtte ombudet 
ta stilling til hvordan tilretteleggelsen for religionsutøvelsen til et min- 
dretall påvirket flertallet av de innsatte, da kontaktutvalget i Trondheim 
fengsel klaget på at de innsatte som ikke ville delta under regelmessige 
gudstjenester i fengselet, ble låst inne under arrangementet av sikker- 
hetsmessige hensyn. Ombudet kom til at innlåsingen utgjorde indirekte 
diskriminering på grunn av tro og livssyn, men mente samtidig under 
noe tvil at sikkerhetsmessige forhold gjorde forskjellsbehandlingen 
akseptabel. 

Sett under ett viser praksis både fra EMD og norske overvåkingsor- 
ganer at Kriminalomsorgen har relativt bredt spillerom i vurderingen av 
hva slags tilretteleggelse for utøvelse av tro og livssyn som er nødvendig 
og rimelig gitt de særskilte praktiske og sikkerhetsmessige spørsmålene 
som gjør seg gjeldende under ulike former for soning. Bare i tilfeller der 
fengslene klart og utvetydig legger begrensninger på etablerte former for 
tros- og livssynsutøvelse uten å kunne vise til hverken praktiske eller sik- 
kerhetsmessige årsaker til slike begrensninger, har overvåkingsorganene 
konstatert brudd på diskrimineringsforbudet og/eller tros- og livssyns- 
friheten til de innsatte. 


Verdigrunnlaget for tros- og 
livssynsutøvelse i fengslene 


Selv om Kriminalomsorgen skal legge til rette for de innsattes tros- og 
livssynsutøvelse under straffegjennomføring, er det ikke snakk om en 
verdinøytral tilretteleggelse. I rundskrivet om tros- og livssynstjenester i 
fengsel presiseres det hva slags verdimessige kriterier som skal legges til 
grunn i tilretteleggelsen: 

Kriminalomsorgen bygger på et humanistisk menneskesyn, som poengterer at men- 
nesket er unikt og ukrenkelig. Dette innebærer at tros- og livssynstjenesten i fengsel 
skal utøves med respekt for individet og menneskerettighetene uavhengig av innsattes 
bakgrunn. Leder av fengselet kan nekte representanter adgang til fengselet dersom tje- 


nesten ikke samsvarer med kriminalomsorgens etiske verdier, målsettinger og regler.” 


Rundskrivet oppgir ikke noen framgangsmåte for hvordan de ansatte i 
Kriminalomsorgen skal sikre at de aktuelle tjenestene utføres i tråd med 
disse kriteriene. Av ordlyden kan det virke som om det først og fremst er 
formen tros- og livssynsutøvelsen tar som skal underlegges vurdering, ikke 
innholdet: Tros- og livssynsfriheten avskjærer i utgangspunktet myndig- 
hetene fra å gjøre innholdsmessige vurderinger av en tro eller et livssyn, 
men de særskilte omstendighetene rundt straffegjennomføring vil likevel 
kunne åpne for slike vurderinger i tilfeller der sikkerhetsspørsmål gjør seg 
gjeldende. 

En parallell innholdsmessig vurdering av tros- og livssynssamfunns 
trosgrunnlag opp mot sentrale fellesverdier i samfunnet inngår i dag som 
del av statsforvalternes nye oppgaver etter trossamfunnsloven: Etter den 
nye loven begrenses retten til å registrere og drive tros- og livssynssamfunn 
med økonomisk støtte fra det offentlige i tilfeller der tros- eller livssyns- 
samfunn, eller enkeltpersoner som opptrer på vegne av samfunnet, bryter 
mot slike verdier.” Et tenkelig eksempel på en tilsvarende innholdsmessig 
vurdering av tro og livssyn i Kriminalomsorgen vil være dersom innsatte 
ber om å få besøk fra religiøse ledere som klart og tydelig har tatt til orde 
for holdninger og handlinger som bryter mot fellesverdier i samfunnet, og/ 
eller skaper risiko for sikkerheten, en forespørsel som klart vil være i strid 
med Kriminalomsorgens sentrale oppgave. 


24 Rundskriv fra Kriminalomsorgens sentrale forvaltning nr. KSF-2008-9001, 27. oktober 2008. https:// 
lovdata.no/pro/rundskriv/ksf-2008-9001 

25 Kravene i trossamfunnsloven $ 6 lyder i sin helhet: «Dersom et tros- eller livssynssamfunn, eller enkelt- 
personer som opptrer på vegne av samfunnet, utøver vold eller tvang, fremsetter trusler, krenker barns 
rettigheter, bryter lovbestemte diskrimineringsforbud eller på andre måter alvorlig krenker andres ret- 
tigheter og friheter, kan samfunnet nektes tilskudd eller tilskudd kan avkortes. Tilskudd kan også nektes 
eller avkortes dersom samfunnet oppfordrer eller gir støtte til krenkelser som er nevnt i dette leddet. 
Tros- eller livssynssamfunn som tar imot bidrag fra stater som ikke respekterer retten til tros- og livs- 
synsfrihet, kan nektes tilskudd». Forslaget om å stille denne typen tilleggskrav til trossamfunn som ønsker 
å la seg registrere og motta statlig støtte, ble først lansert av Stålsett-utvalget i NOU 2013: 1, og har siden 
vært gjenstand for gjentatte justeringer og modifikasjoner. For en gjennomgang av disse justeringene, 
se Årsheim, 2021. 

Parallelt med sikkerhets- og verdimessige vurderinger av tros- og livs- 
synstjenester i norske fengsler har Kriminalomsorgen i en årrekke drevet 
samarbeid med aktører som tilbyr ulike verdibaserte besøks- og rehabili- 
teringsopplegg. Frelsesarmeen har hatt et utstrakt tilbud i norske fengsler 
siden 1920-tallet, og tilbyr både opplegg under soning og egne programmer 
for å støtte innsatte med tilbakeføringen til samfunnet.” Særlig populært er 
tilbudet om «retreat» i fengsel, et program der innsatte deltar i et opplegg 
som går over flere uker, der «konsentrasjon, meditasjon eller bønn» står i 
sentrum. Programmet er åpent for alle uansett bakgrunn og livssyn, men 
har like fullt et tydelig kristent innhold der kristne tekster og symboler, 
samtaler med fengselsprest, morgenbønn og kveldsmesse daglig inngår 
i opplegget.” Denne typen opplegg har en lang forhistorie både i norske 
fengsler og internasjonalt, og er på mange måter en gjenlevning fra tiden 
da religiøs og moralsk rehabilitering sto helt sentralt i straffegjennomfø- 
ringen. I dagens fengselshverdag representerer rehabiliteringsopplegg av 
denne typen motpolen til trusselen fra radikalisering og ekstremisme ved 
å utnytte religionenes kapasitet til å bidra til å oppfylle straffegjennomfø- 
ringens sentrale formål. 

Samtidig innebærer denne typen verdibasert rehabilitering en risiko for 
å legge så mye til rette for «god», samfunnsnyttig og samarbeidsvillig reli- 
giøsitet at det går over i en form med et forkynnende og indoktrinerende 
preg. Selv om straffegjennomforingsloven ikke har noe særskilt punkt som 
forbyr forkynnelse i fengselskonteksten, tilsier normalitets- og rettighets- 
prinsippene at Kriminalomsorgen må utvise betydelig forsiktighet for ikke 
å komme i strid med det generelle forbudet med forskjellsbehandling med 
utgangspunkt i religion i likestillings- og diskrimineringsloven. Selv om 
verdibaserte rehabiliteringstilbud sjelden eller aldri tilbys på en slik måte 
at tilhørighet til en tro eller et livssyn er et kriterium for deltakelse, er det 
likevel en betydelig risiko for at denne typen tilbud skaper indirekte dis- 
kriminering, ved at innsatte uten tilhørighet til det aktuelle livssynet vil 
avstå fra deltakelse, og dermed bli dårligere stilt enn deltakerne fra den 
aktuelle tradisjonen. 


26 For en oversikt over Frelsesarmeens tilbud i fengslene, se Frelsesarmeen: Fengselsarbeid. https://frelses- 
armeen.no/fengselsarbeid 

27 Frelsesarmeen. Sammen i stillhet — retreat i fengsel. https://frelsesarmeen.no/fengselsarbeid/ 
retreat-halden-fengsel 

Konklusjon og oppsummering 


Håndteringen av tro og livssyn i norske fengsler bærer preg av en kontinuer- 
lig balansegang mellom tilretteleggelse for de innsattes rettighetsfestede krav 
på å få utøve sitt tros- og livssyn på den ene siden, og de særegne kravene 
til sikkerhet og rehabilitering som helt sentrale komponenter i straffegjen- 
nomføringen på den andre siden. Denne balansegangen er ikke unik for 
fengselsvesenet, men speiler tilsvarende prosesser på andre samfunnsområ- 
der, der statlige aktører gradvis har blitt mer og mer involvert i forvaltningen 
av tros- og livssynsmessige spørsmål, og der særlige forhold ved det aktuelle 
forvaltningsområdet får avgjørende betydning for utøvelsen av tro og livssyn. 

Også i fordelingen mellom de aktuelle tros- og livssynssamfunnene 
danner fengslene et speil av storsamfunnet, ved at det er Den norske kirke 
og aktører knyttet til denne som står for brorparten av tilbudet i norske 
fengsler, enten det dreier seg om sjelesorg, gudstjenester eller ulike behand- 
lings- og rehabiliteringsopplegg. På samme måte som i samfunnet for øvrig 
er dette et resultat av at Den norske kirke fortsatt har status som lovpålagt 
landsdekkende folkekirke, av at kirken har i overkant av 60 % av befolk- 
ningen som medlemmer, og at administrative, praktiske, historiske og 
kulturelle bånd mellom kirken, staten og befolkningen forblir dype og tett 
sammenvevde. Denne særstatusen skaper både praktiske problemer, ved at 
innsatte utenfor dette ene trossamfunnet må finne seg i å bli låst inne når 
fengselspresten forretter gudstjeneste, og mer prinsipielle problemer, ved 
at det er fengselsprestene som fungerer som portvoktere for å gi innpass til 
religiøse ledere fra andre trosretninger. Dette fører nødvendigvis til at det 
blir både kvalitative og kvantitative skiller mellom hva slags tilbud man har 
for tros- og livssynsutøvelse ved gjennomføring av straff i Norge. 

Det er et åpent spørsmål om initiativet med «livssynsteam» vil kunne 
løse noen av disse utfordringene — ved å gå bort fra importmodellen vil 
Kriminalomsorgen måtte opprette en helt ny organisasjon for håndtering 
av et komplekst og omstridt forvaltningsområde. Slike livssynsteam vil 
underlegges direkte statlig styring, ved at det er Kriminalomsorgen som 
skal beslutte behovet, utarbeide stillingsbeskrivelser og -instrukser og følge 
opp ordningen på lang sikt. Et særtrekk ved de foreslåtte teamene er at de er 
motivert ikke bare av behovet for tilretteleggelse for utøvelse av tro og livs- 
syn, men også av en bekymring for radikalisering og ekstremisme. Dermed 
risikerer de å bli oppfattet av de innsatte som en ytterligere kontrollinstans 
i et allerede strengt regulert miljø, heller enn som samtalepartnere som kan 
bidra til å gjøre soningsforholdene lettere. 

Abstract: This chapter aims to explore and discuss how complex competence 
is established when leaders from different faiths, religions, independent or non- 
religious communities are educated together or working together in chaplaincies 
in secular institutions as prisons, universities, hospitals, or the army. We have 
found the term «co-formation» useful in this context. The term is obtained from 
Jennifer Peace. She states that in education of religious leaders whose purpose 
is to serve in plural societies, emphasis should be placed on learning together in 
plural groups rather than to learn and be formed within a particular denomination, 
and by that learn about «the others» (Peace, 2020, s. 202). We argue that creating 
space in education or in chaplaincies for practical and theoretical experience 
on interpreting oneself and one's work is to make space for «co-formation». The 
«co-formation» may be continuing education, guidance, joint academic gatherings, 
pure denominational gatherings and professional — the whole chaplaincy or all 
the students together. «Co-formation» requires immersion in one's own tradition 
and at the same time a radical openness for «the other» and their traditions and 
special features. Facilitating practical vulnerability where questions may be asked, 
where discomfort may be expressed, and experience are discussed along the road 
will contribute to build complex competence. 


Keywords: co-formation, complex competence, education, chaplaincy, plural 
societies 


Sitering: Grung, A. H. & Lillebø, A. A. (2023). Samtalekompetanse i et tros- og livssynspluralt samfunn: 
Hvordan bygge kompleks kompetanse? I P. K. Aschim & H. Johannessen (red.), Spesialprest i 

Norge har blitt et mer tros- og livssynspluralt samfunn. Selv om Den norske 
kirke fortsatt er det dominerende og uten sammenligning det største tros- 
samfunnet, er det to utviklingstrekk som er slående: Det ene er en økende 
tros- og livssynspluralisering i den forstand at en større del av befolkningen 
er medlem i et annet tros- eller livssynssamfunn enn Den norske kirke. Det 
andre er at en raskt økende del av befolkningen ikke er medlem av noe 
tros- eller livssynssamfunn. Denne utviklingen krever en pluralisering av 
åndelig og eksistensiell betjening ved offentlige institusjoner som inklude- 
rer minoritetsnorske bedre (Stålsett, 2021, s. 78-79). Men det krever også 
en ny tenkning om kompetanse og kompetansebygging når det gjelder 
samtalebaserte tjenester i institusjoner som sykehus og sykehjem, i kri- 
minalomsorgen, i forsvaret og ved universiteter og høyskoler. Vi trenger 
mer av det vi kan kalle «kompleks kompetanse», altså kompetanse som tar 
høyde for og har kjennskap til tros- og livssynspluraliteten slik den framstår 
i befolkningen, og i tillegg kan håndtere og spille konstruktivt inn i de ulike 
relasjonene som er etablert i denne pluraliteten. Det komplekse innebærer 
å inkludere de relasjonelle aspektene i det plurale slik at mangfoldet og 
de ulike gruppene ikke bare blir tatt høyde for og inkludert hver for seg, 
men at man reflekterer over dynamikken mellom dem og over kryssende 
tilhørighetsmønstre. Da tenker vi både på at mennesker kan ha doble reli- 
giøse tilhørigheter på relasjonen mellom majoritets- og minoritetsnorske, 
samt på pluraliteten som eksisterer internt i ulike tros- og livssynssamfunn. 
Personer som ikke har noen tros- og livssynstilhørighet, og deres behov, 
må også inkluderes i situasjonsforståelsen. I dette kapittelet vil vi begrunne 
nødvendigheten av å bygge slik kompleks kompetanse og komme med 
eksempler på hvordan vi kan arbeide med å utvikle den både gjennom 
utdanning og kompetanseheving, og gjennom organisatoriske og praktiske 
tiltak. Vi vil også drøfte noen av utfordringene som kan oppstå underveis. 
Begge forfatterne har praktisk og teoretisk erfaring med feltet på ulike 
måter. Anne Anita Lillebø har gjennom mange år, de siste som ledende 
studentprest i Oslo, arbeidet både praktisk og teoretisk med samtaler og 
chaplaincy-tjeneste i en tros- og livssynsplural kontekst. Anne Hege Grung 
er professor ved Det teologiske fakultet, Universitetet i Oslo og har praktisk 
og teoretisk erfaring med å utvikle kompetansehevende studier på feltet. 
Prester og diakoner ved offentlige institusjoner som er under tilsyn 
av biskopene i Den norske kirke, er i stillinger med en dobbel tilhørig- 
het, og de er forpliktet både ovenfor institusjonen og kirken. Den doble 
tilhørigheten er knyttet til et situasjonsbestemt velferdstilbud til deler av 

befolkningen i en bestemt fase av livet (her inkluderer vi kriminalomsorgen 
i «velferdstilbud») og til Den norske kirke. I Storbritannia, USA og deler av 
Europa kalles dette ofte «chaplaincy»-stillinger, og det innebærer nettopp 
denne doble tilhørigheten. «Chaplaincy»-begrepet er i økende grad blitt 
et generisk begrep uten konfesjonelle konnotasjoner. Institusjonsprestene, 
som vi vil konsentrere oss om her, har ulike sett av forventninger knyttet til 
stillingene sine, inkludert videreutdanninger innen klinisk sjelesorg, som 
pastoralklinisk utdanning (PKU)), og andre relevante felt. Forståelsen av 
hva slags kompetanse sykehusprester, fengselsprester, studentprester og 
andre institusjonsprester trenger, har endret seg på flere måter. For noen 
tiår siden var det større vekt på uformell kompetanse og personlig egnet- 
het i tillegg til et fullført cand.theol.-studium. Nå er det som regel krav 
om formell tilleggskompetanse eller videreutdanning i stillingsannonsene. 
Dette kan synes paradoksalt i en tid der det kan se ut som om kompetan- 
sekravet til «vanlige» prestestillinger er under press og kortere alternative 
utdanningsløp for å oppnå denne kompetansen er etablert ved flere stu- 
diesteder. Samtidig er det en generell samfunnsutvikling at kompetanse 
nå bygges gjennom et helt yrkesløp og ikke er begrenset til et utdannings- 
forløp før man går inn i arbeidslivet. Dessuten har kravet til spesialisert 
kompetanse økt. I Den norske kirke foregår samtaler og diskusjoner om 
kompetansekrav til prestestillinger i flere fora og på ulike måter. Spørsmålet 
om man integrerer diskusjonene om kompetanse og kompetansekrav når 
det gjelder «vanlige» prestestillinger og spesialprester, skal vi la ligge nå. 
I stedet skal vi gå inn i en annen tematikk, nemlig hvordan et stadig mer 
tros- og livssynspluralt norsk samfunn forandrer konteksten og samtalen 
om hva som er relevant samtalekompetanse i «chaplaincy»-stillinger, inklu- 
dert spesialprestene og diakoner som jobber ved institusjoner. Her er det 
institusjonene som legger pasienten/de pårørendes, beboeres, innsattes 
eller studentenes behov som et premiss for tjenestene, uavhengig av ulike 
tradisjoner. 

Vi vil ta utgangspunkt i fire spørsmål vi mener det er avgjørende å stille, 
og som vi skal utdype videre i denne teksten. Spørsmålene er: 1) Hva er 
det profesjonelle paradigmet for institusjonsprester knyttet til Den nor- 
ske kirke som har samtaler som sitt hovedoppdrag? 2) Hvordan kan dette 
paradigmet avstemmes mot en tros- og livssynsplural kontekst? 3) Hva 
slags kompetanse er nødvendig og tilgjengelig for dem som går inn i 
«chaplaincy»-arbeid, både når det gjelder prester i Den norske kirke og 
«chaplains» som kommer fra andre tros- og livssynssamfunn? 4) Hvordan 

etablerer man en kompleks samtalekompetanse som kan møte samtalebe- 
hov i en tros- og livssynsplural virkelighet? 


Det profesjonelle paradigmet 


Diskusjoner om samtale og sjelesorg skulle være kerygmatiske eller kon- 
fidentorienterte, var tydeligere til stede for noen tiår siden (Okkenhaug, 
2002; Stifoss-Hanssen et al., 2019). Nå vil det være bred enighet om at 
konfidentorientert sjelesorg er sentralt i det vi kan kalle det profesjonelle 
paradigmet for spesialprester som har samtalerelatert arbeid som en stor 
del av sitt oppdrag. Det betyr at konfidentens behov står i sentrum, og 
at disse behovene, slik de blir artikulert, styrer hva presten sier og gjør i 
situasjonen. «Chaplaincy»-rollen med sin doble tilhørighet og lojalitet 
(til institusjonen man arbeider ved, og til trossamfunnet man er tilknyt- 
tet) innebærer at en uttalt kerygmatisk, forkynnende rolle overfor konfi- 
dentene er underordnet et menneskelig møte der konfidentens behov er 
bestemmende (Grung & Bråten, 2019). Samtidig er prester i Den norske 
kirke forankret i ordinasjonsløftet, kirkens praksis og under tilsyn av en 
biskop. Prester som har en cand.theol.-grad, har grunnutdanning i sje- 
lesorg og andre praktisk-teologiske emner som er kvalifiserende inn i 
profesjonelle omsorgssamtaler. De mest etterspurte videre- og etterutdan- 
ninger for prester i spesialpresttjeneste er i regi av teologiske utdannings- 
institusjoner som er formet og forankret i kristen, protestantisk teologi og 
formet av kirkelig bestemte kvalitetskrav. Spørsmålet blir derfor hvordan 
det konfesjonelle eller religiøse elementet henger sammen med et profe- 
sjonelt paradigme som er konfidentsentrert, og som samtidig knytter seg 
opp til kompetanseutvikling preget av Den norske kirke og de teologiske 
lærestedene. 

Nå som den tidligere prestetjenesten mange steder utvides til mer liv- 
synsåpen tjeneste, det vil si at det inngår både muslimske og human-etiske 
(og andre) samtale- og omsorgsarbeidere i tjenesten, kan vi forvente at det 
profesjonelle paradigmet som prester og diakoner utøver sin tjeneste under, 
vil bli utfordret. Spørsmålet er på hvilken måte: Allerede er det sentralt 
at det er konfidentens behov som står i sentrum. Dette er også forvent- 
ningen fra institusjonenes side. Hva som er det konfesjonelle elementet 
eller religiøst/livssynsmessig partikulære i chaplaincy-tjenesten, trenger 
vi praksisrelaterte samtaler om (og mer forskning på). Det som er sikkert, 
er at med mer religiøst og livssynsmessig plurale arbeidsfellesskap vil det 

være større muligheter for å bygge kompleks kompetanse og en felles og 
mer plural faglighet. 


Det profesjonelle paradigmet i en tros- og 
livssynsplural kontekst 


Å skrive fram den norske tros- og livssynplurale konteksten er et pågående 
arbeid. Her skal vi komme med noen få eksempler på hvordan denne 
konteksten kan forme vår forståelse av det profesjonelle paradigmet for 
chaplains, eller samtalepartnere generelt sett. 

I et postkolonialt eller dekolonialt perspektiv blir det etisk avgjørende 
at man utfordrer og dekonstruerer majoritetens definisjonsmakt og hege- 
moni. Det betyr for eksempel at læring og kompetansebygging inn mot 
minoritetsnorskes ulike religioner og livssyn (som i praksis betyr alle andre 
tros- og livssynssamfunn enn Den norske kirke) ikke lenger er å lære om, 
men å lære av, og å lære sammen med. Jennifer Peace bruker begrepet «co- 
formation» om hvordan utdanning av religiøse ledere som skal tjene i plu- 
rale samfunn, bør legge vekt på å lære sammen i plurale grupper heller enn 
å lære og bli formet innenfor en bestemt konfesjon, og lære om «de andre» 
(Peace, 2020, s. 202). «Co-formation» innebærer å legge bort det mentale 
kartet der vi går inn i et «oss versus dem»-paradigme ut fra religiøse og 
livssynsmessige forskjeller. Det har også elementer av å bygge fellesskap og 
tillit på tvers, og å etablere trygge rom for faglige og eksistensielle samtaler 
i et pluralt fellesskap. Å tenke slik om utdanning av «chaplains» utfordrer 
det vi kan kalle monoreligiøse eller monokonfesjonelle utdanninger av 
religiøse ledere (som prester) og chaplains. Men i de nye, mer sammen- 
satte arbeidsfellesskapene ved institusjoner der muslimer, buddhister og 
livssynshumanister inngår i team sammen med prester, er det nettopp «co- 
formation» som skjer. Dette betyr ikke at man skal utvikle samme praksis, 
men det betyr at man skal ha kjennskap til hverandres praksis, kunne 
utfordre hverandre og etablere teamarbeid på den måten at man som team 
kan dekke et mangfold av behov. 

Hvis vi går nærmere inn på det konfesjonelle elementet i det profe- 
sjonelle paradigmet, er det viktig å være oppmerksom på hvordan det 
majoritetsnorske ofte former forventninger til hvordan andre tros- og 
livssynssamfunn skal utforme sin virksomhet og rollene til sine ledere. 
Begrepet «protestantisering» der kristen, protestantisk religion formatterer 
hele samfunn og kulturer, inkludert minoriteter, innebærer at de samme 

minoritetene ikke blir forstått på egne premisser, men hele tiden tolket 

inn i et protestantisk paradigme (Berger, 2004). Protestantisering inne- 
bærer også en individualisering og en allmenngjøring av religiøs autori- 
tet, og beveger det tradisjonelle over mot det post-tradisjonelle. Dersom 
tros- og livssynspluralitet skal tas på alvor, må protestantisering artikuleres 

og diskuteres opp mot kritiske dekoloniale perspektiver. Det gjelder også 
institusjonenes forventninger til sine samtalepartnere. Dette kan virke 

svært teoretisk, men er i virkeligheten meget praktisk: Det handler om 
å se at imamrollen eller rollen som buddhistisk munk er noe annet enn 
presterollen, om at tradisjonelle og mer kollektivt orienterte religioner enn 
protestantisk kristendom kanskje har andre behov i åndelig og eksistensiell 
omsorg. Dersom utdanning, kompetansebygging og arbeidsfellesskap leg- 
ger vekt på «co-formation», er det muligheter for å finne de gode balanse- 
punktene for å bygge den nødvendige erfaringen og kunnskapen. I en norsk 
kontekst vil det i uoverskuelig framtid være en tung ballast i «chaplaincy»- 
strukturen fra Den norske kirkes prestetjeneste. Dette sikrer på den ene 
siden en videreføring av kompetanse som er viktig, men på den andre 
siden er det avgjørende at flertallet av «chaplains» (fra Den norske kirke) 
kan lytte og lære sammen med «chaplains» fra minoritetsnorske miljøer. 


Hellighetsdimensjon og helligdomsfunksjon 
i chaplaincy-paradigmet 

Et «chaplaincy» er ikke bare et samtalesenter, men tjener flere formål. 
I Tidsskrift for praktisk teologi 2-2019 er både Hetty Zock og Thomsen, 
Hvidt og Søndergaard inne på spørsmålet om hva «spiritual care» er, det 
vil si det som på norsk i mange sammenhenger blir kalt åndelig eller eksis- 
tensiell omsorg. 

Hetty Zock skriver om det som særpreger tjenesten, nemlig «the sanc- 
tuary function» av chaplaincy, altså en helligdomsfunksjon (Zock, 2019, 
s. 12). Dette uttrykket stammer fra praksisen med at folk opp gjennom 
tidene har kunnet ta tilflukt i kirker. Nå er det forstått som at institusjonsbe- 
folkningen skal ha tilgang på spirituell omsorg hele døgnet uten at en tredje 
part skal måtte godkjenne eller kunne kontrollere dette. NOU 2013: 1 bru- 
ker ikke uttrykket «helligdomsfunksjon», men understreker det samme: 
Folk som ikke selv kan ta seg til for eksempel en moske, skal få del i det 
moskeen kan gi, der de lever. Dermed har tros- og livssynsbetjening en 
helligdomsfunksjon på institusjonen, ved å representere «noe større» / et 

tros- eller livsynssamfunn. Dette skiller «chaplaincy» fra andre former for 
rådgiving. 

Den nederlandske organisasjonen for «chaplains», VGVZ, beskriver hva 
spirituell omsorg er, og hva en spirituell omsorgsarbeider er, på følgende 
måte: 


Spiritual care is professional support, guidance and consultancy regarding meaning 
and belief systems. Spiritual caregivers enter the scene at times when the routine of 
normal daily life is disrupted: in situations of life and death, parting and loss; when 
there is an intense sense of belonging, or abandonment; or when moral dilemmas 
present themselves. They are experts in dealing with existential questions on the 


meaning of life, spirituality and ethical considerations. (Zock, 2019, s. 12) 


Kanskje er det denne helligdomsdimensjonen over tjenesten som kommer 
til uttrykk i rapporten «Chaplains on Campus: Understanding Chaplaincy 
in UK Universities» der studentene har fått en stemme. De ble spurt om å 
svare «enig» eller «uenig» på påstanden «Chaplains provide pastoral sup- 
port in a way that professional student support services cannot.» (Aune 
et al., 2019, s. 59). Her kan det innvendes at dette er et i overkant ledende 
spørsmål, men med det i mente: 79,8 % av studentene svarer «svært enig» 
eller «enig». Også i gruppene av studenter som er «uavhengige» med tanke 
på tro og livssyn, og som kategoriserer seg som «usikre» eller «ikke spiritu- 
ell eller religiøs», er støtten til påstanden stor, med 64,3 %. Dette kan tyde 
på «chaplaincy» er et tilbud med en særegen karakter og kvalitet, som de 
som bruker tjenestene kjenner igjen. Vi kaller det en hellighetsdimensjon. 


Hva blir satt i spill når flere tros- og 
livsynsrepresentanter deler rom på 
institusjonen? 


Ved mange institusjoner i Norge deler allerede flere prester tjeneste med 
samtalepartnere fra andre tros- og livssyn. Kompleks kompetanse kan 
vokse fram etter hvert som man gjør seg erfaringer, reflekterer sammen 
over dem og på den skaper ny felles profesjonell og konfesjonell bevissthet 
og faglighet. Men det nye paradigmet kan også medføre nye former for risi- 
koer som det lønner seg å være oppmerksom på i en felles samtaletjeneste 


1 _ https://vgvz.nl/ er nettsiden til organisasjonen. (14.11.2023) 


209 


210 


KAPITTEL 9 


der flere deler «rommet». Den delte eksistensielle omsorgstjenesten kan 
potensielt bli et rom der man ender opp med å kjempe om plassen, para- 
digmer, teologi eller verdier. Det vil si «contested space». Kategoriene 
«contested space» og «shared space» er hentet fra Kim Knott og 
Knut W. Ruyter (Knott, 2013; Ruyter, 2013). 

Knut W. Ruyter bygger på Knotts forståelse av «rom» og viser til at 
termen «shared space» opprinnelig ble brukt i forbindelse med trafikkplan- 
legging. Det vil si en pragmatisk og en ikke-ideologisk tenkning der man i 
planer tok hensyn til at ulike trafikanter skulle dele samme rom. Analogien 
skal ikke bli forstått i betydningen segregering eller separasjon, men som 
integrasjon (Ruyter, 2013, s. 199). Ruyter viser til National Health Service 
i Storbritannia og det konstruktive grepet de har tatt med tanke på å opp- 
rette et felles interreligiøst «chaplaincy» på sykehus. Majoritetssamfunnet, 
den anglikanske kirke, er sterkest representert, men rekrutterer og tilsetter 
eksistensielle omsorgspersoner fra andre tros- og livsynssamfunn som er 
autoriserte og sendt av egen organisasjon (Ruyter, 2013, s. 212). Dersom 
man utfolder integrasjon som noe som skal foregå gjensidig, og at alle, 
ikke bare minoritetsrepresentantene, skal integreres i den samme «trafikk- 
planen», det vil si i samme «chaplaincy», kan man kanskje unngå å kol- 
lidere. Eller kanskje enda viktigere er det at man er seg bevisst at konflikter 
vil kunne oppstå, og at man lager seg felles kjøreregler for hvordan man 
håndterer det. Å utarbeide en felles holdning til ulike former for konflikt 
vil kunne være en viktig del av «co-formation» i et «chaplaincy», det vil si 
å lære av og å lære sammen. 

Når det er sagt, viser det seg mange steder at det er majoritetssamfun- 
net som dominerer det delte rommet. Minoritetssamfunnene har ikke hatt 
en tilsvarende tradisjon med å tilby tjenester ved institusjonene som for 
eksempel Dnk har hatt tradisjon for, men utvikler nå både sitt konfesjonelle 
og profesjonelle paradigme, samt setter av midler til denne form for tjeneste 
i den grad de har mulighet for det, til tjeneste på institusjoner som ikke 
selv lønner sine eksistensielle omsorgsarbeidere. Rapporten «Chaplains 
on Campus» fra Storbritannia (Aune et al., 2019) viser at det er de løn- 
nede kristne, i de største stillingsprosentene, ofte anglikanske chaplains, 
som kan være mest til stede på lærestedet. De blir mest brukt, har det best 
og nyter mest respekt. Dette leder til følgende anbefaling: «Universities 
should provide all chaplains, paid and volunteers, with office and meeting 
space, IT and phone facilities, a line manager, an activities budget and staff 
development and training» (Aune et al., 2019, s. 133-134). 

Aune og medforfatterne problematiserer ikke forholdsmessig tilstedevæ- 
relse, det vil si om tros- og livssynssamfunnenes tilstedeværelse på institusjo- 
nene står i forhold til medlemstall, slik man tenker flere steder ved innføring 
av «chaplaincy». Denne praksisen kan problematiseres med hensyn til mulig- 
heten for tros- og livsynssamfunn til å delta i reell «co-formation» i et nytt 
paradigme, og med tanke på at et trossamfunn kan tilby hele stillinger og 
andre har deltidsstillinger eller bare kan tilby å møte på tilkalling. 


Utdanning og et nytt profesjonelt paradigme 


Det konfesjonelle elementet i det profesjonelle paradigmet kommer kan- 
skje aller best til syne i det vanligste kravet til kompetanse for institusjons- 
prester: gjennomført PKU-utdanning eller tilsvarende. PKU har ikke vært 
tilgjengelig for andre enn prester og diakoner i Den norske kirke, med 
unntak av i Forsvaret. Det finnes på et generelt grunnlag ikke tilsvarende 
kompetansehevende studier for dem som ikke er prester i Den norske kirke. 
I den norske konteksten er det relativt nytt at det kan være andre enn 
prester fra Den norske kirke som figurerer i offisielle institusjonstillinger 
og -roller. Men et pluralt tilbud er på frammarsj flere steder med utvidelse 
av tjenesten ved flere sykehus og læresteder, og senest ved tilsettingen av 
Norges første fengselshumanist i Kriminalomsorgen høsten 2022. 
Åndelige og eksistensielle behov i institusjonsbefolkningen i offentlige 
velferdsinstitusjoner er noe staten er forpliktet til å forholde seg til, og å 
legge en plan for å møte. Dette er hjemlet i ulike lovverk, men overord- 
net er det en del av tros- og livssynsfriheten der staten forplikter seg til å 
gi innbyggerne mulighet til å utøve sin tro eller sitt livssyn uavhengig av 
livssituasjon (Stålsett, 2021; Grung & Bråten, 2019). Er du pasient på et 
sykehus eller innsatt i et fengsel er du prisgitt institusjonen når det gjelder 
å få dekket dine daglige behov - i særlig grad gjelder dette for innsatte i 
fengsel. Åndelig og eksistensiell omsorg inkluderer samtaletilbud, men er 
ikke begrenset av det. Ritualer, forkynnelse og rådgivning for enkeltperso- 
ner, pårørende og grupper er også inkludert. Flere ting regulerer tjenesten, 
som for eksempel Tjenesteordning for fengselsprester, forskrift om tros- og 
livssynstjeneste i Forsvaret, samt Tjenesteordning med kvalifikasjonskrav 
for menighetsprester. Den dobbelte forpliktelsen som de ansatte i «cha- 
plainciene» vil arbeide under, er også synlig i samarbeidsavtaler mellom 
institusjonen og tros- og livssynssamfunnene der man også er forpliktet 
på de offentlige institusjonenes ulike verdidokument. Her kan det være det 

risiko for konflikt mellom tros- og livssynssamfunnets forventninger og 
institusjonens holdninger og retningslinjer, for eksempel dersom represen- 
tanter fra andre tros- og livsynssamfunn kommer inn i felles tjeneste med 
en mer kerygmatisk tilnærming til konfidentene. 

Samfunnet og institusjonenes forpliktelser blir altså praktisk sett endret 
når befolkningen blir mer tros- og livssynsplural. Dette betyr at det profe- 
sjonelle paradigmet i «chaplaincy»-stillinger bredt forstått må utvides og 
pluraliseres slik at 1) institusjonsprester og diakoner fra Den norske kirke 
sikres kompetanse i å skape gode møter med konfidenter og «chaplaincy»- 
kolleger fra andre tros- og livssyn, 2) at kompetansekravene kan inkludere 
«chaplains» med en annen bakgrunn enn prester fra Den norske kirke, samt 
at 3) felles faglighet utvikles i en plural tjenesten der man jobber under 
dobbel tilhørighet og forpliktelser 


Hva slags kompetansebygging er nødvendig 
og tilgjengelig? 

I profesjonsstudiet til cand.theol.-graden har sjelesorgundervisning i til- 
knytning til praksis «alltid» hatt en viktig plass. Både bibelstudier, studier i 
dogmatikk og etikk i tillegg til kontekstuell teologi gir viktig grunnlagskom- 
petanse til en praksis som sjelesørger, både når det gjelder forståelse av egen 
rolle, forståelsen av kirkens budskap og av relasjonen i en sjelesorgsituasjon. 
Profesjonsstudiet ved Det teologiske fakultet UiO er også videreutviklet de 
siste årene til å inkludere studier i levd religion og til å lære om tros- og 
livssynspluralitet i Norge og emner som tar opp intertekstualitet mellom 
jødiske, kristne og muslimske kanoniske tekster. Det er likevel ikke ennå 
lagt opp til mulighet for «co-formation» i særlig grad gjennom dette studiet 
i den betydningen som er skissert ovenfor. 

Masteren i lederskap, etikk og samtalepraksis (LES) ved TF, UiO, som ble 
etablert i 2019, er en grunnutdanning for uavhengige og de fra tros- og livs- 
synssamfunnene utenfor Den norske kirke som ønsker å kvalifisere seg som 
chaplains. Denne masteren legger opp til «co-formation» og planlegger for en 
tros- og livssynsmessig plural studentgruppe (Grung, 2021). Ved gjennomført 
master finnes det ikke mange etterutdanningstilbud for denne gruppen, med 
mindre de får tjeneste i Forsvaret og kan ta PKU der, drar til utlandet eller tar 
ikke-konfesjonell etterutdanning inne familieterapi eller lignende. 

For prester og diakoner i Den norske kirke finnes det en rekke 
konfesjonelle etterutdanninger, som PKU (20 studiepoeng) eller 


SAMTALEKOMPETANSE I ET TROS- OG LIVSSYNSPLURALT SAMFUNN 


mindre, enkeltstående kurs. Da Det teologiske fakultet i 2020 tilbød kurset 
Spesialprest i livsynsåpent samfunn, var dette mellom annet etter ønske 
fra tre fagutvalg i Presteforeningen, fengselsprestenes, sykehusprestenes 
og studentprestenes utvalg, som ønsket å bli bedre rustet for tjeneste i et 
samfunn der staten så ut til å være på vei til å velge en støttende religions- 
politikk ved trossamfunnsloven (innført 1. januar 2021). Det ble skrevet 
mange interessante essayer, derav noen som er med i denne boken. Enda 
viktigere var det at læringsutbyttet var stort. For studentprestene ved UiO 
var kurset svært viktig med tanke på at de var i gang med å utvide student- 
presttjenesten til en mer livsynsåpen og kompleks tjeneste, og ville bidra 
til styringsgruppens prosess med essayer som var relevante for prosessen. 
Kanskje kan dette kurset videreutvikles og kalles Chaplaincy i livsynsåpent 
samfunn, og hente elementer og ressurser fra LES-programmet, samt Levd 
religion, og med det skape en arena for felles læring på tvers av konfesjoner, 
tros- og livsynssamfunn. Her ville det kunne legges til rette for at læring 
skjer i «co-formation», idet de som deltar, får ny kunnskap, nye ferdigheter, 
og utvidet kompetanse og formes i samspill også med hverandre. 

Kompetansen som blir til ute i praksisfeltet etter hvert som man går 
veien sammen, viser seg å ha helt avgjørende betydning. På kort tid har 
mange institusjonsprester bidratt til endring i tjenesten og deler tjeneste 
med representanter fra andre tros- og livssynssamfunn. Men vårt anlig- 
gende her er å peke på at kompleks kompetanse er nødvendig, og spørre 
hvordan de som er i åndelig og eksistensiell tjeneste, kan støttes på best 
mulig måte i dette viktige arbeidet med å bygge en tjeneste som kan gi 
det beste til institusjonsbefolkningen enten de er innsatte, syke, soldater 
eller studenter. Foreløpig er det først og fremst i LES-masteren en slik 
«co-formation» skjer på tvers av tro og livssyn i en organisert utdanning. 
I framtiden vil det kanskje være sterkere elementer av «co-formation» også 
i andre studier. Men i praksisfeltet der det for eksempel er etablert tros- og 
livssynsplurale «chaplaincy»- og samtaleteam, skjer dette som en del av 
arbeidet. 


Hvordan bygge en kompleks 
samtalekompetanse? 


En kompleks samtalekompetanse er altså en kompetanse som kan legge 
til rette for gode møter og godt profesjonelt samarbeid på tvers av tros- og 
livssyn, der ulike relasjoner bygges på tvers. Å skape rom for praktisk og 

teoretisk erfaring med å tolke seg selv og sitt arbeid i plurale kollegasam- 
menhenger eller utdanningssammenhenger er å skape rom for «co-forma- 
tion». Dette kan innebære etterutdanning, regelmessig felles veiledning 
(innført på UiO for studenthumanisten, studentprestene i Oslo og samta- 
lepartnerne i For Vei-prosjektet på MatNat våren 2022) og regelmessig fel- 
lesfaglige samlinger, konfesjonelle (hver for seg) og profesjonelle (sammen). 
En pedagogikk som engasjerer «co-formation», inkluderer både en fordyp- 
ning i egen tradisjon og en radikal åpenhet for andre tradisjoner og deres 
særtrekk. Dette krever en stor grad av selvrefleksivitet av studentene, men 
også av institusjonene og strukturene som skal romme slike utdanninger 
(Pak & Snyder, 2023). Å legge til rette for «praktisk sårbarhet» der man 
åpner for spørsmål, ubehag og erfaringer underveis i slike prosesser er med 
på å bygge kompleks samtalekompetanse. 

Feltpresttjeneste mellom konfesjon, 
institusjon og pluralisme 


Nils Terje Lunde Sjef faginstitutt, Forsvarets tros- og livssynskorps 


Abstract: Professional identity of military chaplaincy is traditionally shaped by 
denominational and military imperatives. The development of a diverse military 
chaplaincy indicates pluralism as a third imperative. The empirical case used to 
analyze the imperative of pluralism is the transformation of Norwegian military 
chaplaincy from a confessional institution connected to Church of Norway to 
a diverse institution, including several Christian denominations, Islam, as well 
as secular humanism. The imperatives of denomination, military institution and 
pluralism are not without tensions. Pluralism challenges both the denomina- 
tional foundation of chaplaincy and the traditional concept of religious unity as 
a prerequisite of military unity. The transformation clarified the necessity of a 
new interpretation of the denominational element of professional identity, insti- 
tutional relations between church and military, as well as the role of religion in 
military. 


Keywords: civil-military relations, church-state relations, religious pluralism, 
transformation, theory of professions 

Innledning 


Temaet som skal belyses i dette kapittelet, er hvordan tros- og livssyns- 
mangfold påvirker profesjonsidentitet og innretning på feltpresttjenesten. 
Det empiriske grunnlaget for denne belysningen er hentet fra den store 
transformasjonsprosessen av feltpresttjenesten i det norske forsvaret, en 
prosess som innebar at Feltprestkorpset (FPK) ble endret fra en konfe- 
sjonell forankret institusjon med tilknytning til Den norske kirke, til en 
tros- og livssynsinkluderende institusjon under navnet Forsvarets tros- 
og livssynskorps (FTLK). Jeg vil derfor først gi en presentasjon av denne 
prosessen, før jeg redegjør nærmere for valgt problemstilling, egen rolle 
i transformasjonsprosessen, samt tidligere faglig arbeid som er gjort på 
feltet. Hoveddelen i kapittelet består i en drøfting av tre faktorer: konfe- 
sjon, institusjon og pluralisme, hvordan disse står i relasjon til hverandre, 
og hvordan de utfordrer og påvirker hverandre. Valget av disse faktorene 
blir nærmere begrunnet i problemstillingen. Faktorene blir oppsummert 
og sett i relasjon til hverandre avslutningsvis i kapittelet. 


Prosessen fra konfesjonelt til tros- og 
livssynsinkluderende korps 


I 2008 ble det i rammen av FPK satt i gang en omfattende prosess om 
korpsets innretning og personellmessige sammensetning (Oppdrag fra 
Feltprosten til Feltprostens teologiske fagråd, Feltprestkorpset, 2009, ved- 
legg 3, s. 135-137). Året etter, i 2009, forelå utredningen «Religiøst mangfold 
og militær enhet», med en rekke kontroversielle forslag. I utredningen ble 
tre ulike modeller for fremtidig organisering av tjenesten skissert: ulike 
konfesjonelle korps, tros- og livssynsinkluderende korps eller videreføring 
av tilknytning til Den norske kirke. Det var den andre modellen som ble 
anbefalt. Det innebar at FPK burde bli tros- og livssynsinkluderende i sin 
innretning, at korpsets forankring i Den norske kirke burde oppheves, og 
at alle stillinger i prinsippet burde være åpne for fagpersoner fra alle tros- 
og livssynssamfunn på lik linje. Videre ble det foreslått at fellesseremonier 
i Forsvaret, som «bønn på linje», burde allmenngjøres, istedenfor å være 
ensidig forankret i kristendommen (Feltprestkorpset, 2009). 


1 For en mer utfyllende og detaljert beskrivelse av transformasjonsprosessen i FPK, se Lunde (2021). 

Forslagene vakte naturlig nok stor debatt, både i og utenfor Forsvaret. 
Saken havnet også på politikernes bord, og i spørretimen på Stortinget 
uttalte forsvarsministeren at det var uaktuelt å skille FPK fra Den norske 
kirke.” Innad i FPK var det stor uenighet. Mens noen var positive, var det 
andre som var sterkt negative. Da utredningen ble sendt ut på en bred 
høring, fikk forslaget om utvidelse av korpset en del støtte, mens forsla- 
get om inkluderende fellesseremonier fikk en entydig negativ vurdering. 
Konklusjonen til høringsutvalget var at det ikke var tilstrekkelig støtte til å 
gjøre korpset tros- og livssynsinkluderende, langt mindre å endre fellesri- 
tualer i tros- og livssynsinkluderende retning. Det ble imidlertid anbefalt å 
fortsette arbeidet med å gjøre FPK mer økumenisk innrettet, men at dette 
kunne gjøres innenfor den særlige forankringen av korpset i Den norske 
kirke (Feltprestkorpset, 2010). 

Prosessen som ble startet i 2008, var en egeninitiert prosess i FPK. 
Samme år som den interne prosessen hadde startet, ble det imidlertid 
inngått en avtale mellom partiene på Stortinget om fremtidig opphe- 
velse av statskirken (Kirkeforliket, St. meld. nr. 17 (2007-2008), s. 67-68). 
Konsekvensene av denne avtalen ble tydelige i FPK da prosessen med 
grunnlovsendringer skred frem. Som en del av grunnlovsendringene som 
ble vedtatt 21. mai 2012, ble Kongens anordningsmyndighet i kirkelige 
spørsmål opphevet. I det forberedende arbeidet til grunnlovsendringene 
hadde regjeringen fastsatt behovet for en gjennomgang av regelverk som 
var gitt i medhold av denne anordningsmyndigheten.” Bestemmelsen om 
at FPK skulle utføre feltpresttjeneste etter Den norske kirkes orden og stå 
under geistlig overtilsyn av Oslo biskop, var fastsatt i Tjenesteordning for 
Feltprestkorpset* og Instruks for Feltprosten, ved kongelig resolusjon av 
22. oktober 1954. Av resolusjonsteksten fremgikk det eksplisitt at den var 
forankret i Kongens anordningsmyndighet etter Grunnloven $ 16. Dermed 
var situasjonen den at det rettslige grunnlaget for FPKs særlige tilknytning 
til Den norske kirke var i ferd med å bli opphevet. 

På grunnlag av dette ble det foretatt en ny utredning i FPK i 2012 
som konkluderte med at det etter grunnlovsendringene ikke lenger var 
noen rettslig hjemmel for at FPK fortsatt skulle begrenses til å utføre 


2 Skriftlig spørsmål fra Dagfinn Høybråten (KrF) til forsvarsministeren, Dokument nr. 15:1030 (2008-2009), 
hentet fra Stortinget.no. 

3 — Fornyings-, administrasjons- og kirkedepartementet: Kirkeforliket - konsekvenser av eventuelle endrin- 
ger i Grunnlovens bestemmelser om statskirkeordningen i stortingsperioden 2009-2013, Høringsnotat 
1. februar 2011, s. 16. 

4  Gjengitt i Lunde (2003, s. 509). 

feltpresttjeneste etter Den norske kirkes orden og stå under geistlig over- 
tilsyn av Oslo biskop (Innstilling fra Feltprostens strategiutvalg stat/kirke 
(strategiutvalg I), i Feltpresttjeneste og livssynsmangfold, 2012). Den 
rettslige hjemmelen man var henvist til, var i daværende vernepliktslov 
som fastsatte at prester i Den norske kirke og prester og forstandere i 
registrerte trossamfunn kunne tjenestegjøre som feltprester i Forsvaret 
(Vernepliktsloven, 1953, $ 3). Juridisk sett var altså FPK i prinsippet åpent 
for personell fra andre trossamfunn enn Den norske kirke helt siden eta- 
bleringen av korpset i 1953, samme år som vernepliktsloven ble vedtatt, 
men den rituelle og episkopale tilknytningen til Den norske kirke hadde 
medført at korpset i praksis var en del av Den norske kirke. 

Som en konsekvens av denne utredningen ble det i 2015 fastsatt en ny 
tjenesteordning for FPK ved kongelig resolusjon som var forankret i davæ- 
rende vernepliktslov $ 3 (Tjenesteordning for feltprester, kgl.res. 10. april 
2015). Det ble der slått fast at personell både fra Den norske kirke så vel som 
registrerte trossamfunn på lik linje kunne tjenestegjøre i FPK. Samtidig ble 
det også med forankring i statsbudsjettet etablert et toårig prøveprosjekt 
med rådgivere innenfor henholdsvis islam og livssynshumanisme (Prop. 
1 S (2013-2014), kap. 1725). Anbefalingen fra prøveprosjektet var at det 
burde etableres faste stillinger som en del av den regulære personellstruk- 
turen i korpset (Feltprestkorpset, 2015). Dette ble implementert i 2017 ved 
tilsetting av feltimam og felthumanist (Innst. 358 S (2017-2018)). Som en 
konsekvens av den nye forsvarsloven ble vernepliktsloven opphevet, og 
dermed falt også lovhjemmelen for tjenesteordningen bort. I den nye for- 
svarsloven ble livssynssamfunn definert på linje med trossamfunn (Prop. 
102 L (2015-2016), pkt. 7.1.4). og dermed kunne dette også legges til grunn 
for en ny forskrift om tros- og livssynstjeneste i Forsvaret som ble fastsatt 
ved kongelig resolusjon av 20. desember 2018 (Forskrift om tros- og livs- 
synstjeneste i Forsvaret, 2018). I denne forskriften ble det også fastsatt at 
FPK skulle skifte navn til Forsvarets tros- og livssynskorps (FTLK). 

Etter at de juridiske rammene for et tros- og livssynsinkluderende korps 
var på plass, ble det utarbeidet håndbøker og retningslinjer for en utvidet 
tjeneste (Forsvarets tros- og livssynskorps, 2019; Naz, 2021; Forsvarets tros- 
og livssynskorps, 2021a). Da feltpreststillingene ble lyst ut som åpne også 
for personell utenfor Den norske kirke, viste det seg at korpset i løpet av 
kort tid fikk flere feltprester fra ulike kristne trossamfunn (Lunde, 2021, 
s. 54). For å sikre en balansert tros- og livssynsmessig sammensetning av 
korpset, så sjef for FTLK det nødvendig å fastsette en midlertidig policy 

om at fremtidige nytilsettinger i feltpreststillinger uten krav til tidligere felt- 
presterfaring, måtte innskrenkes til prester fra Den norske kirke (Forsvarets 

tros- og livssynskorps, 2021b). I 2022 hadde FTLK en personellmessig sam- 
mensetning bestående av 1 feltimam, 2 felthumanister, 1 feltprest fra hver av 
følgende kristne trossamfunn: Metodistkirken, Misjonskirken Norge, NLM 

trossamfunn, Den ortodokse kirke, Pinsebevegelsen og Adventistkirken, 
i tillegg til to katolske feltprester i Heimevernsstrukturen. Øvrige yrkes- 
tilsatte feltprester, 43, var fra Den norske kirke. I samsvar med forskriften 

ble det inngått samarbeidsavtaler mellom Forsvaret og det enkelte tros- og 

livssynssamfunn som hadde personell i korpset.” 


Problemstilling 


Prosessen i FPK var omfattende og kompleks og innebar flere delprosesser. 
Perspektivet innledningsvis var på det konseptuelle, politiske og samfunns- 
messige. Deretter skiftet det til juridiske problemstillinger, før det i siste 
del av prosessen var mer organisatorisk. Et perspektiv som imidlertid i 
liten grad ble løftet frem var det profesjonsmessige. Det grunnleggende 
spørsmålet sett fra et slikt perspektiv vil være hvordan endringene fra et 
konfesjonelt til et tros- og livssynsinkluderende korps vil påvirke og prege 
profesjonsidentiteten og profesjonsforståelsen som feltprest. Det er en slik 
problemstilling som skal drøftes i dette kapittelet. 

Den klassiske profesjonsmessige problemstillingen i analyser av felt- 
presttjenesten er knyttet til rolleforståelser og graden av rollekonflikt mel- 
lom feltpresten som forankret i en konfesjon eller kirkesamfunn på den 
ene side, og feltpresten som tjenestegjørende i militærinstitusjonen på den 
andre side. I noen land løses en slik mulig rollekonflikt gjennom at felt- 
presten er sivil, eller i hvert fall ikke bærer militære grader. I andre land, 
som i Norge, bærer feltpresten offisersuniform og inngår i det militære 
system. Dette kan med en spissformulering beskrives som distinksjonen 
mellom prest og offiser. En slik rolledistinksjon fremstår fortsatt som 
relevant og meningsbærende, men det spørsmålet som melder seg i lys 
av prosessen i FPK, er om denne rolledistinksjonen må suppleres med et 
tredje perspektiv, nemlig feltpresten i lys av tros- og livssynsmessig plura- 
lisme. Med utgangspunkt i dette kan det skisseres en mulig triadisk modell 
hvor feltprestens profesjonsidentitet formes av elementene konfesjon eller 


5 «Styrker relasjonen til Forsvaret», Vårt Land, 23. november 2021. 

kirkelig tilhørighet, militærinstitusjon og tros- og livssynsmessig plura- 
lisme. Spørsmålet som skal drøftes nærmere, er hvordan disse faktorene 
står i relasjon til hverandre, og hvordan de påvirker hverandre. I lys av at 
relasjonen mellom den konfesjonelle og den institusjonelle faktor, det vil si 
forholdet mellom feltpresten som prest og som offiser, utgjør den klassiske 
problemstillingen, fremstår det ikke som hensiktsmessig å gjennomføre en 
grunnleggende prinsipiell drøfting av disse faktorene i seg selv innenfor 
rammen av dette kapittelet.* Isteden har jeg valgt å særlig belyse tros- og 
livssynsmessig pluralisme, både som en selvstendig faktor og hvordan 
denne faktoren innvirker på de to klassiske faktorene. 


Egen rolle og motiver 


Forfatteren av dette kapittelet er selv feltprest og har i tillegg hatt en meget 
sentral rolle i den beskrevne prosessen som førte til at FPK ble tros- og 
livssynsinkluderende (utfyllende i Lunde, 2021, s. 6-8). Dette innebærer at 
jeg absolutt ikke står utenfor med et nøytralt forskerblikk på det felt og de 
spørsmål som undersøkes. Jeg er selv en sentral aktør innenfor feltet. Jeg 
kan derfor ikke være blind for de mulige ideologiske interesser jeg kan ha 
i å legitimere egen tilnærming og tenkning i den prosessen jeg har hatt en 
ledende rolle i, ei heller for hvordan eget ståsted og rolle kan påvirke den 
faglige forståelsen av prosessen. Slike forhold kan jeg ikke bortforklare, 
men jeg må søke å være åpen om egne forutsetninger og begrensninger. 
Når jeg allikevel har våget meg i kast med oppgaven, er det med en prak- 
tisk teologisk innretning, på grunnlag av en praktisk teologisk modell om 
refleksjon over egne profesjonserfaringer gjennom bruk av relevant teori 
(jf. Lunde, 2021, s. 8-10). Dette er på mange måter unike profesjonserfa- 
ringer som det er viktig at blir underlagt kritisk (selv)refleksjon, så vel som 
at de gjøres tilgjengelige i rammen av en offentlig faglig diskurs. Denne 
relevansen går ut over forståelsen av feltpresttjenestens tilpasning til en nytt 
tros- og livssynspolitisk kontekst, men også Den norske kirkes tjeneste i 
samfunnsinstitusjonene generelt. Det siste er i særlig grad knyttet til den 
rollen jeg senere fikk i å utrede Den norske kirkes strategiske tenkning om 
tjenesten i samfunnsinstitusjonene (Lunde, 2022), en utredning som var 
en del av grunnlaget for kirkemøtesak KM 8/23. 


6 Foren teologisk drøfting av feltpresttjenesten i lys av luthersk teologi viser jeg til tidligere bidrag (Lunde, 
2006). 

Det er spesielt ett forhold det er nødvendig å tematisere særskilt, og 
det er motivene for mangfoldsprosessen. Prosessen var egeninitiert i korp- 
set. Dette initiativet var dels en konsekvens av faglige profesjonssamta- 
ler mellom Alf Petter Hagesæther og meg da vi begge tjenestegjorde på 
stabsskolen, og dels en konsekvens av en henvendelse fra det som da het 
Tillitsmannsordningen i Forsvaret til Hagesæther da han ble feltprost i 
2008, hvor soldatene var opptatt av at det skulle være tilgjengelig åndelig 
veiledning for soldatene i tråd med deres tros- og livssynstilhørighet.” 

I dette siste ligger en ytre motivering, men hva var den indre motive- 
ringen for mangfoldsprosessen? Var det et idealistisk ønske om mangfold 
og inklusjon, eller var det en realpolitisk tilpasningsstrategi for at feltprest- 
tjenesten skulle overleve i en ny tid? Min egen refleksjon er at det var begge 
deler, men at en spenning mellom disse to begrunnelsene i liten grad ble 
aksentuert i prosessen. Vi vurderte det slik at både samfunnet og Forsvaret 
var i ferd med å endre seg. Et konfesjonelt hegemoni hadde mistet sin legi- 
timitet. Dette ville — før eller senere — få konsekvenser for feltpresttjenes- 
ten. For å unngå marginalisering eller at andre tok initiativ til en endring, 
var det bedre å ta initiativet selv og slik beholde kontroll og styring med 
endringene. 

Det at andre kunne komme til å ta initiativet til endringer, må sies å 
være en del av horisonten for det arbeidet som ble satt i gang. I utredningen 
fra 2009 refererte vi til stat-kirke-utvalget (Gjønnes-utvalget, NOU 2006: 
2, pkt. 5.6.4.) som beskrev to mulige alternativer for videre organisering av 
feltpresttjenesten: enten at tjenesten ble videreført som en integrert tjeneste 
i Forsvaret, eller at den opphørte som en militært organisert tjeneste og i 
stedet skulle inngå i Den norske kirkes ordinære arbeid (Religiøst mang- 
fold og militær enhet, 2009, punkt 2.5.9.). I lys av dette er det verd å merke 
seg at alle de tre modellene som ble utredet i vår utredning, var innenfor 
Gjønnes-utvalgets første alternativ om fortsatt militær organisering av tje- 
nesten. Det andre alternativet ble ikke behandlet i analysen. 

Det er på bakgrunn av dette grunn til å spørre seg om en viktig under- 
liggende motivasjon var å sikre en fortsatt militær integrasjon av feltprest- 
tjenesten. Et slikt spørsmål styrkes av det faktum at Forsvarsdepartementet 
i 2011 sendte et høringssvar på forslaget om de grunnlovsendringene som 
skjedde 21. mai 2012. I høringssvaret ble det fremholdt at departementet 


7 Prinsippet om at alle soldater måtte ha tilgang på åndelig veileder innenfor sin religion, ble vedtatt på 
Tillitsmannsordningens årskonferanse i 2008, Innst. 371 S (2015-2016), punkt 1.5.7. 

ikke så det som ønskelig med en overføring av feltpresttjenesten til Den 
norske kirke, da dette kunne innebære «en innsnevring av det religiøse 
tilbudet i Forsvaret».* Selv om ikke FPK var ansvarlig for høringssvaret 
eller de formuleringer som ble brukt, kom høringssvaret etter en dialog 
med ledelsen i korpset, og høringssvaret ble en forankring for den videre 
prosessen med endring av korpset (Lunde, 2021, s. 38). Man kommer derfor 
ikke bort fra at institusjonelle og profesjonsmessige egeninteresser spilte 
inn som en del av motivasjonen for den mangfoldsprosessen som ble initi- 
ert og implementert i rammen av Feltprestkorpset. 


Tidligere forskning på feltet 


Spørsmålet om hvordan tros- og livssynsmessig mangfold innvirker på 
feltpresttjenestens profesjonsidentitet og rolleforståelse har i norsk sam- 
menheng i meget begrenset grad blitt behandlet faglig. Espen Skovlis 
mastergradsavhandling om feltprestens rolle og funksjon som sjelesør- 
ger i møte med religiøst mangfold kan allikevel nevnes (Skovli, 2015). Et 
annet norsk bidrag som må nevnes, er Geir Barlaups doktoravhandling 
om religion hos norske soldater (Barlaup, 2020). Her tematiseres til en viss 
grad også feltpresttjenesten i møte med tros- og livssynsmangfold. Bidraget 
som mest eksplisitt drøfter betydningen av tros- og livssynsmangfold for 
feltpresttjeneste, er Kim Phillip Hansen, men da knyttet til amerikansk 
feltpresttjeneste (Hansen, 2012). Når det gjelder distinksjonen mellom 
feltpresten som prest og offiser kan det henvises til Gordon Zahns klas- 
siske studie fra 1969 om rolleforståelser hos feltprester i Royal Air Force 
(Zahn, 1969). Med utgangspunkt et slikt paradigme kan det også vises til 
feltpresten Sverre Stais arbeid om feltprestrollen i det norske Forsvaret (Stai, 
2002). Jeg kan avslutningsvis også vise til arbeider hvor jeg selv har bidratt: 
et bokkapittel sammen med Bård Mæland om utviklingen av feltpresttje- 
nesten i lys av tros- og livssynsmessig mangfold (Mæland & Lunde, 2017), 
monografien om kirkelig-militære relasjoner i Norge (Lunde, 2003), tids- 
skriftartikler om feltpresttjenesten i lys av luthersk teologi (Lunde, 2006) og 
feltpresttjenesten som en videreføring av statsprofesjon etter opphevelsen 


8 Skriv fra Forsvarsdepartementet til Fornyings-, administrasjons- og kirkedepartementet: Kirkeforliket 
- konsekvenser av eventuelle endringer i Grunnlovens bestemmelser om statskirkeordningen i stortings- 
perioden 2009-2013 - høring, datert 23. mars 2011, ref. 2011/00131-4/FD I 4/PAF. 

av statskirken (Lunde, 2017), samt masteroppgave i praktisk teologi om 
mangfoldsprosessen i FPK (Lunde, 2021). 


Feltpresten og konfesjonen 


Frem til ny tjenesteordning for feltprester i 2015 hadde FPK som institusjon 
en juridisk tilknytning til Den norske kirke gjennom bestemmelsene om at 
feltpresttjenesten skulle skje etter Den norske kirkes orden, og at korpset 
skulle stå under overtilsyn av Oslo biskop.? Selv om korpset organisatorisk 
ikke var en del av Den norske kirke, var det allikevel en tydelig rituell og 
tilsynsmessig forankring i denne (Gullaksen, 2000, s. 115). FPK var i denne 
forstand en kirkelig og konfesjonelt forankret institusjon. Også feltprester 
fra andre trossamfunn måtte utføre tjenesten innenfor en slik institusjonell 
ramme. Disse rammene innebar at selv om alle stillinger i korpset prinsi- 
pielt sett var åpne for personell fra alle trossamfunn, var det med unntak 
av et par tilfeller hvor personell fra Den evangelisk lutherske frikirke var 
tilsatt, kun prester fra Den norske kirke som var yrkestilsatt (Lunde, 2021, 
s. 26-29). Dette innebar en både formell og kulturell forankring i Den 
norske kirke, både på institusjonsnivå og på profesjonsnivå. Den verne- 
pliktsbaserte profilen som var førende frem til midten av 1990-tallet, sikret 
dessuten en stor personellmessig interaksjon mellom korpset og den sivile 
kirke. I integrerende retning virket også etableringen av en feltpresttjeneste 
i HV hvor sivile menighetsprester gjorde periodisk tjeneste. 

Endringen av FPK til et overveiende yrkeskorps på midten av 1990-tal- 
let innebar en svekkelse av den kirkelig-militære integrasjonen, både med 
henblikk på bemanning og innretning. Mens det tidligere hadde vært en 
relativt stor utveksling av personell mellom den sivile kirke og korpset, ble 
denne utvekslingen mindre. En betydelig del av personellet tjenestegjorde 
over lengre tid i korpset, og hadde i mindre grad erfaring som menighets- 
prester. Kombinert med strukturelle endringer i Forsvaret som innebar at 
større deler av personellet, både feltprester og offiserer og befal for øvrig, 
pendlet, bidro dette til en større strukturell, funksjonell og kulturell avstand 
mellom feltpresttjeneste og sivil menighetspresttjeneste. Mange av de pro- 
blemstillinger feltprester stod overfor i deres tjeneste var forskjellige fra det 
de sivile menighetsprester stod overfor, og motsatt. 


9 — Plan for FPK og Instruks for feltprosten, fastsatt ved kgl.res. 22. oktober 1954 $ I (overtilsyn under Oslo 
biskop) og $ 8 (Den norske kirkes orden), referert etter gjengitt tekst i Lunde 2003, s. 509. 


225 


226 


KAPITTEL 10 


Den sentrale institusjonelle innrammingen av feltpresttjenesten som en 
kirkelig tjeneste ble ivaretatt av FPK som en kirkelig forankret institusjon 
og med en feltprost som både var militær sjef og kirkelig leder. Endringen 
av korpset til en tros- og livssynsinkluderende institusjon innebar imid- 
lertid at den institusjonelle innrammingen om feltpresttjenesten som en 
kirkelig profesjon ble bygget ned. Dette innebar imidlertid ikke at spørs- 
målet om den kirkelige forankring av feltpresttjenesten ble definert til kun 
et individuelt eller intraprofesjonsmessig anliggende. I Tjenesteordningen 
fra 2015 ble det fastsatt tre grunnleggende premisser for alt fagpersonell 
som skulle tjenestegjøre i korpset, ikke bare for personell fra Den norske 
kirke. Personellet skulle a) sertifiseres (senere omtalt som autorisering) i 
et registrert trossamfunn, b) stå under tilsyn av det trossamfunnet som 
foretok sertifiseringen, og c) utføre tjenesten i rammen av trossamfunnets 
orden (Tjenesteordning for feltprester, 2015, $ 5). I forskrift om tros- og 
livssynstjeneste fra 2018 ble premissene justert til også å omfatte livssyns- 
samfunn (Forskrift om tros- og livssynstjeneste i Forsvaret, 2018, $ 1). I 
tillegg ble det også innført to premisser til: d) Det skulle inngås samar- 
beidsavtaler mellom Forsvaret og tros- og livssynssamfunn som hadde 
personell som tjenestegjorde i Forsvaret, og e) tjenesten skulle organiseres 
slik at autorisasjonens forutsetninger og forpliktelser ble ivaretatt (Forskrift 
om tros- og livssynstjeneste i Forsvaret, 2018, $ 5). 

De tre premissene i tjenesteordningen fra 2015 kjennetegnes av at det 
er rettslige krav som gjelder den enkelte feltprest. Det institusjonelle per- 
spektiv kommer til en viss grad til uttrykk gjennom at kravene er fastsatt 
av institusjonen, og er obligatoriske for all tjenestegjøring som feltprest 
eller tilsvarende i korpset, samt at personellet gis en institusjonell kobling 
til institusjoner utenfor Forsvaret: trossamfunnene (senere også livssyns- 
samfunn). Det som imidlertid i denne sammenheng er særskilt interes- 
sant, er de nye tilleggspremissene som kommer gjennom forskriften i 2018. 
Disse to premissene er institusjonelle i sin karakter på en helt annen måte 
enn de tre først nevnte. Gjennom bestemmelsen om at det skulle inngås 
samarbeidsavtaler, legges det til grunn et direkte institusjonelt samarbeid 
mellom Forsvaret og det enkelte tros- eller livssynssamfunn. Tjenesten 
får dermed en tydeligere institusjonell forankring opp mot det enkelte 
tros- eller livssynssamfunn. Gjennom bestemmelsen om organisering av 
tjenesten i samsvar med autorisasjonens forutsetninger og forpliktelser 
innføres en institusjonell plikt for Forsvaret knyttet til ivaretakelse av tje- 
nestens tros- eller livssynssamfunnsmessige forankring og uttrykk. 

Min egenrefleksjon over endringene som vektla et større institusjonelt 
fokus, er at avkonfesjonaliseringen av institusjonen synliggjorde et behov 
for både en sterkere institusjonalisering av profesjonens konfesjonelle for- 
ankring i tros- og livssynssamfunn og et sterkere institusjonelt ansvar for 
Forsvaret for å ivareta dette anliggendet. En grunnleggende forutsetning for 
avkonfesjonaliseringen av institusjonen var at profesjonen i sin karakter var 
konfesjonell, det vil si knyttet til bestemte tros- eller livssynssamfunn både 
i forankring og uttrykk. Dersom et slikt institusjonelt ansvar ikke hadde 
blitt etablert, kunne konsekvensen på sikt blitt en avkonfesjonalisering også 
av profesjonen, eksempelvis i retning av at feltprestene ville blitt tros- og 
livssynstilretteleggere eller «livssynsbetjenter». 

En sentral problematikk knyttet til endringene i FPK var spørsmålet om 
kirkelig tilsyn for feltprestene fra Den norske kirke. Da den gamle bestem- 
melsen om at Oslo biskop skulle ha overtilsyn over korpset ble opphevet i 
2015, var det lenge usikkerhet om fremtidig tilsynsordning. Usikkerheten 
dreide seg i særlig grad om det skulle være felles sentralisert tilsyn med 
feltpresttjenesten, eller om det skulle være et geografisk tilsyn. Dette skapte 
også intern usikkerhet blant feltprestene. I 2019 var det en rekke feltpres- 
ter som sendte en felles henvendelse til kirken hvor de anmodet om et 
felles sentralisert tilsyn gjennom Oslo biskop.” De anmodet også om at 
funksjonen som feltprost ble opprettholdt. En sentral del av begrunnelsen 
var hensynet til felles kirkelig forankring og ramme omkring feltprester 
fra Den norske kirke. I 2020 ble dette lagt til grunn for ny tilsynsordning. 
Samtidig ble det presisert at det også skulle være en geografisk kobling til 
de ulike bispedømmene for å styrke den lokale kirkelige forankringen." 

De formale og juridiske rammene for en tydelig og klar kirkelig for- 
ankring av feltpresttjenesten i Den norske kirke kan altså sies å ha fått 
sin avklaring gjennom denne prosessen. Disse rammene er tydeligere og 
mer avklart enn det som gjaldt tidligere i FPK, så vel som i annen spesial- 
presttjeneste med tilhørighet i Den norske kirke. Spørsmålet er imidlertid 
om de sosiologiske, organisatoriske og funksjonsmessige premissene er 
til stede for en styrking av den kirkelige forankring av feltpresttjenesten. 


10 Uttalelse vedrørende fremtidig tilsynsordning for feltprester fra Den norske kirke, vedlagt innkal- 
ling til BM 4/20, https://www.kirken.no/globalassets/kirken.no/bispemotet/2020/dokumenter/ 
bispem%C3%B8tet%20feb%202020/uttalelse%200m%20tilsyn%20av%20feltprester%20i%20den%20 
norske%20kirke.pdf, besokt 28.8.2023. 

11 BM 4/20 Tilsyn med feltprester, https://www.kirken.no/globalassets/kirken.no/bispemotet/2020/doku- 
menter/bispem%C3%B8tet%20feb%202020/protokoll %20bispem%C3%B8tet%2010.-14.02.2020.pdf, 
besokt 12.7.2022. 

Endring av Den norske kirke fra en statsinstitusjon til et eget rettssubjekt 
utenfor staten fremstår som en fundamental endring som kompliserer 
relasjonen til feltpresttjenesten som en fortsatt statlig tjeneste (jf. Lunde, 
2017). I tillegg kommer også mer ideologiske premisser. Relasjonen mellom 
religion og militærmakt er en kompleks og krevende tematikk, noe som 
også synliggjøres gjennom behovet for et eget delkapittel om tematikken 
i Stålsett-utvalgets drøfting av feltpresttjenesten (NOU 2013: 1 Det livssyn- 
såpne samfunn, kapittel 11.3.). Det er ikke gitt at en militært integrert og 
uniformert feltpresttjeneste vil fremstå som selvsagt og naturlig fra et kirke- 
lig perspektiv. Dette kom tydelig til uttrykk i rammen av debatten om felt- 
presttjenesten på 1970-tallet (Lunde, 2003, s. 299-336). I lys av den tydelige 
militære integrasjonen som har skjedd med feltpresttjenesten, bortfallet av 
den særskilte institusjonelle koblingen mellom korps og kirke kombinert 
med at Den norske kirke ikke lenger er en del av statsforvaltningen, men 
en fristilt folkekirke, er forutsetningene for en mulig ideologisk spenning 
om feltpresttjenestens begrunnelse og innretning til stede prinsipielt, selv 
om dette i dag ikke synes å være en konkret problemstilling. 


Feltpresten og militærinstitusjonen 


Som jeg har redegjort for i forrige punkt, førte endringen av FPK på midten 
av 1990-tallet, fra et overveiende vernepliktskorps til et overveiende yrkes- 
korps, til en svekkelse av den kirkelig-militære integrasjonen. Tilsvarende 
førte endringen til en styrking av den militære integrasjonen av feltprest- 
tjenesten. Styrkingen av den militære integrasjonen kom til uttrykk både 
med hensyn til struktur, personell og innretning. Den gamle geografisk 
baserte ledelsesstrukturen i form av garnisonsprester ble erstattet av en for- 
svarsgrensvis ledelsesstruktur i 1996. Mens den gamle strukturen lå tettere 
opp mot den sivile kirkelige strukturen, var det en eksplisitt begrunnelse 
for endringen at den nye strukturen skulle sikre en bedre militær integra- 
sjon i forsvarsgrenene (Lunde, 2003, s. 354). En av garnisonsprestene, Ivar 
Aartun, gikk offentlig ut mot endringen med begrunnelsen at den ville 
innebære en svekking av den kirkelige forankringen og bidra til større 
integrasjon i den militære strukturen (Lunde, 2003, s. 359). 

Da hovedtyngden av stillinger i FPK ble omdannet fra vernepliktige 
og engasjementsstillinger til yrkesstillinger, fikk dette konsekvenser for 
profesjonsidentiteten i korpset. Mens identiteten som feltprest tidligere 
primært ble forstått som temporær - i de fleste tilfeller knyttet til det første 

året etter teologiutdanning før man gikk inn i regulær menighetspresttje- 
neste — ble identiteten nå i sterkere grad knyttet til feltpresttjeneste som en 
varig tjeneste i Forsvaret. Fra et sosiologisk perspektiv kan det fremheves at 
vernepliktig feltpresttjeneste i førstegangstjenesten innebar at deres identi- 
tet hadde sterkere likhetstrekk med vanlige soldater i førstegangstjeneste, 
enn med offiserene. Gjennom endringen til yrkeskorps ble identiteten i 
sterkere grad knyttet til offiserene. Dette fikk også konsekvenser for inn- 
retningen av tjenesten. Tidligere hadde denne primært vært knyttet til 
ivaretakelse av vernepliktige i førstegangstjenesten, og da særlig knyttet til 
et sivilt samfunnsperspektiv. Endret innretning av feltpresttjenesten var 
imidlertid ikke kun en funksjon av endret struktur i FPK. Den var også 
en konsekvens av endret innretning i Forsvaret på 1990-tallet, med færre 
innkalte vernepliktige og flere vervede og tilsatte. 

De strukturelle, personellmessige og innretningsmessige endringene 
som skjedde i løpet av 1990-tallet, hadde også en ideologisk dimensjon. På 
1970-tallet var innslaget av vernepliktige feltprester betydelig, og de bidro 
til en styrking av den sivil-kirkelige forankringen av korpset og en tilsva- 
rende kritisk profil i møte med den militære institusjon. Dette førte til en 
nyorientering i feltpresttjenesten, karakterisert gjennom mottoet «kritisk 
solidaritet» og en understrekning av feltpresttjenesten som en kirkelig kate- 
gorialtjeneste. Endringene på 1990-tallet gjorde at det ble en nærmere inte- 
grasjon mellom feltpresttjenesten og Forsvaret. Sverre Stais undersøkelse 
av holdninger til Forsvaret blant feltprester på begynnelsen av 2000-tallet 
viser at det var lite problematisering av forholdet mellom rollen som prest 
og rollen som offiser (Stai, 2002). 

I tilfelle av eventuell divergens mellom kirkelige og militære hensyn 
var det de militære hensyn som fikk forrang. Dette synliggjøres i kjølvan- 
net av den såkalte Mæland-saken i 1996. Daværende krigsskoleprest Jens 
Olav Mæland hadde skrevet en bok om kristen etikk med en vurdering av 
homofili som var innenfor det daværende kirkelige synet på spørsmålet, 
men som det ble stilt spørsmål ved fra kadetter. Forsvarsministeren fast- 
satte at boken skulle trekkes helt ut av undervisningen, og at feltprestene 
skulle undervise i pakt med «regjeringens etikk». Dette skapte debatt, både 
om akademisk frihet og om kirkelig frihet. Som Alf Petter Hagesæther 
har vist i sin doktoravhandling, førte denne saken til at FPK endret sin 
etikkundervisning fra en kirkelig forankret og sivilt innrettet etikk til en 
mer allmenn forankret og mer militær innrettet etikk (Hagesæter, 2010). 
Hagesæther knytter dette til en tilpasningsstrategi. Det blir en strategi som 

velges for å unngå marginalisering. I så måte kan denne saken sees på som 
et forvarsel om mangfoldsprosessen hvor det velges en tydelig tilpasnings- 
strategi til et større mangfold i Forsvaret. En slik forklaring kan ha mye 
for seg, men den kan samtidig også sees på som en konsekvens av større 
militær integrasjon av feltpresttjenesten, hvor militære synspunkter, vurde- 
ringer og hensyn blir viktigere faktorer i den profesjonsmessige identiteten 
enn de rent indrekirkelige. 

Endringen av FPK til et tros- og livssynsinkluderende korps førte ikke 
bare til en presisering og tydeliggjøring av den tros- og livssynssamfunns- 
messige forankringen av tjenesten. Den førte samtidig også til en presise- 
ring og tydeliggjøring av den militære integreringen av tjenesten. I den 
gamle tjenesteordningen for FPK fra 1954 var den militære innramming 
av tjenesten formulert generisk som at tjenestegjøring i korpset skulle skje 
etter de vanlige bestemmelser som gjaldt for militære embets- og tjenes- 
temenn (Plan for FPK og Instruks for feltprosten $ 9, referert etter Lunde, 
2003, s. 509). I ny tjenesteordning fra 2015 var det en egen paragraf om 
«militær status». Her fremgikk det at: 


Feltprester har militær status, grad og uniform med tilhørende bransjetegn. De er 
ikke-kombattante og utøver militær kommandomyndighet kun innenfor egen tje- 
nestegren og over personell som særskilt er underlagt dem. Tjenestegjøring skjer 
innenfor den ramme som Forsvaret til enhver tid har fastsatt for denne tjenesten, 
etter det verdigrunnlag og de regler som gjelder for tjenestegjøring i Forsvaret 


(Tjenesteordning for feltprester, 2015, $ 4). 


Bestemmelsen ble videreført i forskrift om tros- og livssynstjeneste, men 
med en ytterligere presisering om at bransjetegnet skulle være «tros- eller 
livssynsidentifiserende» (Forskrift om tros- og livssynstjeneste i Forsvaret, 
2018, $ 4). Innledningsvis ble den grunnleggende militære integrasjonen 
av feltpresttjenesten slått fast, men det ble samtidig lagt til grunn at felt- 
presttjenesten er en egen tjenestegren med særskilte reguleringer. Det 
dreier seg om at tjenesten er nonkombattant, og at det er forbud mot å ta 
militær kommando utenfor egen tjenestegren. Forbudet mot kommando 
må sees som en konsekvens av den nonkombattante status. En slik regu- 
lering av feltpresttjenesten var imidlertid ikke ny, det var allerede fastsatt 
gjennom forskrift om kommandomyndighet i 1957 (Forskrift om ansien- 
nitet og kommandomyndighet for befal i Forsvaret, 1957, $ 9). Setningen 
om at tjenestegjøring skulle skje innenfor den ramme som var fastsatt av 
Forsvaret, kan sees på som en videreføring av den generiske bestemmelsen 

i tjenesteordningen fra 1954. Det som særskilt fremstår som interessant å 
løfte frem, er den siste setningen om at tjenestegjøring skal skje etter «det 
verdigrunnlag og de regler som gjelder for tjenestegjøring i Forsvaret». 
Gjennom henvisning til verdigrunnlag kan det hevdes at det aktualiseres et 
mer ideologisk krav til feltpresttjenesten. Formuleringen om verdigrunnla- 
get var ikke foreslått i det opprinnelige forslaget fra korpset, men kom inn 
i den videre behandlingen i Forsvaret. Formuleringen ble også problemati- 
sert av Den katolske kirke i høringen til ny forskrift. De foreslo at begrepet 
verdigrunnlag ble strøket.” Forslaget ble imidlertid ikke tatt til følge. 

Resultatet ble altså at forskriften fastsetter en profesjonsmessig forplik- 
telse på det verdigrunnlag som gjelder i Forsvaret. Det spesifiseres ikke 
nærmere hva dette verdigrunnlaget består i, men det er rimelig å tenke 
at det her siktes til det til enhver tid gjeldende «Forsvarets verdigrunnlag» 
(u.å.), fastsatt av Forsvarssjefen. eventuelt «Forsvarssektorens verdigrunn- 
lag», fastsatt av Forsvarsdepartementet (2021). Uansett konkretisering tyde- 
liggjør formuleringen at den militære integrasjonen av feltpresttjenesten 
går videre enn kun å være et rammeverk om tjenesten, men at den også 
har idemessige og innholdsmessige sider. Her synliggjøres en mulig prin- 
sipiell spenning mellom en tros- og livssynsmessig integritet og militær 
integrasjon, og denne spenningen er innebygget i forskriften om tros- og 
livssynstjeneste i Forsvaret. Formuleringen tematiserer også en bredere 
problemstilling knyttet til politisk styring av tros- og livssynsfeltet (jf. 
Lunde, 2017). 


Feltpresten og tros- og livssynspluralisme 


Den mulige prinsipielle spenningen mellom tros- og livssynsmessig inte- 
gritet og militær integrasjon som ble tematisert over, tilhører en klassisk 
problemstilling i en faglig drøfting av feltpresttjenesten. Arbeidet med end- 
ring av FPK fra et konfesjonelt til et tros- og livssynsinkluderende korps 
aktualiserte behovet for tydelighet i forståelse av tjenestens tros- og livs- 
synsmessige, så vel som militære, faktorer. Dermed ble også den prinsi- 
pielle spenningen tydeliggjort. Tros- og livssynspluralisme var imidlertid 
mer enn en katalysator for tydelighet. Tros- og livssynspluralisme må også 


12 Høringssvar fra Oslo katolske bispedømme, høring av forskrift om tros- og livssynstjeneste i Forsvaret, 
26. januar 2018, regjeringen.no, besøkt 12.7.2022. 

kunne betegnes som en egen selvstendig faktor som påvirker de to andre 
faktorene og relasjonen dem imellom. 

Tros- og livssynspluralisme utgjør i utgangspunktet en prinsipiell utfor- 
dring for begge de to klassiske faktorene som feltpresttjenestens profe- 
sjonsidentitet må forstås ut fra. Fra et historisk perspektiv har konfesjonell 
enhet vært en viktig byggestein i dannelsen av militær enhet, som igjen har 
vært forstått som en viktig forutsetning for militær slagkraft (Lunde, 2003, 
s. 53-57). En slik tematikk stod sentralt i drøftingen i vår utredning fra 
2009. Det ble blant annet henvist til religionsosiologen Peter Bergers tese 
om at religion tradisjonelt har spilt en viktig rolle i legitimering av mili- 
tærmakt. Dette innebærer at konfesjonell enhet har hatt en større aksept i 
Forsvaret enn i samfunnet for øvrig, samt at religiøs synlighet og religiøse 
ritualer har hatt en større plass enn hva som er tilfellet ellers i det norske 
samfunnet (Religiøst mangfold og militær enhet, 2009, kapittel 7). Ut fra en 
slik tenkning vil tros- og livssynspluralisme i militærinstitusjonen fremstå 
som en utfordring. I tillegg kommer også øvrige kulturelle og sosiologiske 
faktorer knyttet til tradisjonell konservatisme og vektlegging av uniformitet 
i militære institusjoner, så vel som mer pragmatiske argumenter knyttet til 
enhetlige og praktiske løsninger (Rolfsen, 2010). 

Et sentralt praktisk spørsmål er hvordan det er mulig å sikre likeverdig 
og reell tros- og livssynsutøvelse for Forsvarets personell, gitt avdelings- 
strukturen i Forsvaret og stillingsstruktur og personellsammensetning i 
FTLK. Det grunnleggende stillingskonseptet i FTLK har vært en avde- 
lingsprestordning som legger til grunn at en avdeling skal ha en feltprest. 
Når FTLK ble tros- og livssynsinkluderende, innebar dette at en avdeling 
kunne bli betjent av personell som tilhørte et tros- eller livssynssamfunn 
som få på avdelingen tilhørte. Selv om FTLKs tros- og livssynsmessige 
sammensetning på generisk nivå var balansert i relasjon til et tros- og 
livssynsmangfold i samfunnet, kunne ikke en slik balanse oppnås på den 
enkelte avdeling, da militært personell ikke er plassert avdelingsvis etter 
tros- eller livssynstilhørighet. Det overordnede prinsippet om likeverdig og 
reell betjening var altså ikke uten videre kommensurabel med den militære 
strukturen. 

Spørsmålet om balansert betjening ble ytterligere problematisert gjen- 
nom at stillingsutlysningene til feltpreststillingene først var gjort helt åpne 
med hensyn til kirkesamfunnstilhørighet. Det ble i starten ikke gjort noen 
vurderinger av hvorvidt det var behov for spesifisering av tilhørighet for 
å oppnå en balansert sammensetning. Selvkritisk er det grunn til å spørre 

seg om det overordnede prinsippet om et bredt mangfold i personellsam- 
mensetningen var viktigere enn å sikre en balansert personellstruktur sett 
opp mot avdelingenes og Forsvarets behov. Det er i lys av dette spørsmålet 
vi må se den senere etablerte policyen for tros- og livssynskrav ved tilset- 
tinger. I en slik policy ligger en erkjennelse. Det er i dette viktig å erkjenne 
at det kan være en reell spenning mellom tros- og livssynspluralisme og 
militære behov, både prinsipielt og praktisk. 

Fra et konfesjonelt perspektiv vil tros- og livssynspluralisme kunne 
fremstå som problematisk fordi det svekker legitimiteten til kirkens tje- 
neste i samfunnsinstitusjonen. I norsk sammenheng har prester fra Den 
norske kirke tilhørt en statsprofesjon og har hatt tilnærmet monopol på 
prestetjeneste i staten og i statlig virksomhet.” Etter opphevelsen av stats- 
kirken er ikke lenger prestetjenesten i Den norske kirke en statsprofesjon. 
I hovedsak er det kun i Forsvaret at prester fra Den norske kirke fortsatt er 
statstjenestemenn.” I Forsvaret har imidlertid ikke lenger prester fra Den 
norske kirke monopol eller tilnærmet monopol på stillingene. Stillingene 
er i juridisk forstand i utgangspunktet åpne for personell fra andre tros- 
og livssynssamfunn. De vil også kunne ha en profesjonsutdanning som 
er forskjellig fra det som har vært krevd for prester i Den norske kirke. 
Tros- og livssynsmangfoldet problematiserer i denne forstand et konsept 
om en bestemt profesjon som har monopol på bestemte stillinger i staten. 
Selv om det er presteprofesjonen i Den norske kirke som historisk sett 
har definert feltpresttjenesten, er dette ikke lenger tilfellet prinsipielt sett. 
Overgangen fra en statlig monopolsituasjon til en pluralistisk situasjon 
med mange aktører vil naturlig nok være utfordrende og vil kreve en ny 
gjennomtenkning av hva grunnlaget og uttrykket for en feltpresttjeneste 
fra Den norske kirke skal være. 

En særskilt sentral problemstilling vil være hvordan feltpresttjenesten 
fra Den norske kirke skal forstå seg selv som forankret i Den norske kirke, 
og samtidig også inngå som del av et større tros- og livssynsmessig mang- 
fold i en institusjon som Forsvaret. Feltprester fra Den norske kirke har 
i kraft av sitt tradisjonelle monopol måttet ivareta bredden av behov på 
det tros- og livssynsmessige felt, enten i form av betjening eller gjennom 


13 De få tilfellene av at pastorer fra Den Evangelisk Lutherske frikirke har hatt tilsetting som feltprester 
og sykehusprester er bakgrunnen for formuleringen «tilnærmet monopol». Dette utgjør få tilfeller, de 
har hatt samme profesjonsutdanning som prester i Den norske kirke, og de har samme konfesjonelle 
grunnlag, det er kun i kirkeordning de har atskilt seg fra Den norske kirke. 

14 Politipresten i Oslo politidistrikt er den eneste utenom Forsvaret som fortsatt er statstjenestemenn. Prester 
i helseforetakene er tilsatt i statlige foretak, men er ikke statstjenestemenn (Lunde, 2017). 


233 


234 


KAPITTEL 10 


tilrettelegging, eksempelvis å tilrettelegge for bønnerom for soldater med 
muslimsk tilhørighet. Denne skjelningen mellom betjening og tilretteleg- 
ging har nå fått et nedslag i forskrift om tros- og livssynstjeneste i Forsvaret 
hvor det skjelnes mellom tros- og livssynsbetjening og tilretteleggelse for 
tros- og livssynsutøvelse (Forskrift om tros- og livssynstjeneste i Forsvaret, 
2018, $ 3). Som en konsekvens av økende mangfold er det grunn til å anta 
at tilretteleggelsesfunksjonen vil få økende betydning fremover. En rol- 
leforståelse som skal hensynta både en kirkelig forankring og et tros- og 
livssynsmangfold vil prinsipielt ha en innebygget spenning i seg. En slik 
spenning kom til uttrykk i den interne motstanden mot endringene i 
starten av prosessen. Senere har dette ikke blitt aksentuert i særlig grad. 
Nedtoningen av spenningsforholdet mellom det kirkelige og det tros- og 
livssynspluralistiske i rolleforståelsen gjelder ikke bare feltpresttjenesten. 
Det reflekteres også tydelig i kirkemøtets vedtak om kirkens tjeneste i sam- 
funnsinstitusjonene fra 2023. Her fremgår det nemlig at tjenesten «skal 
bidra til å ivareta det enkelte menneskets tros- og livssynsmessige rettig- 
heter, integritet og verdighet» (KM 8.3/23, vedtakspunkt 3).” Dette er en 
allmenn formulering av rollen, og spenningen mellom det kirkelige og 
det tros- og livssynspluralistiske blir ikke tematisert i vedtaket i det hele 
tatt. Det er grunn til å spørre seg om en slik forståelse av tjenesten blir for 
allmenn og harmoniserende, dersom dette utgjør det kirkelige grunnlaget 
for tjenesten i Forsvaret, så vel som i de andre samfunnsinstitusjonene. 
Mens spenningen mellom det kirkelige og det tros- og livssynspluralis- 
tiske når det gjelder rolleforståelse dermed fremstår som svært nedtonet, 
er spenningsforholdet når det gjelder funksjoner derimot blitt aksentu- 
ert på en tydeligere måte enn tidligere. Det gjelder i særlig grad religiøse 
funksjoner på fellesarenaer. Her har feltprestens tradisjonelle offentlige 
seremonielle funksjon kommet under økende press. Dette kom tydelig 
til uttrykk høsten 2021 i den offentlige debatten om religiøse seremonier i 
Forsvaret, spesielt bønn på linje og kirkeparader. Etisk råd for forsvarssek- 
toren kom med en rekke forslag som samlet sett ville representere en tydelig 
innskrenkning av feltprestenes offentlige funksjon i Forsvaret. Det dreide 
seg blant annet om at bønn på linje skulle oppheves og erstattes av etisk 
eller verdimessig appell, om påmelding til tros- og livssynsarrangementer, 


15 KM8.3/23 Kirkens tjeneste i samfunnsinstitusjoner, vedtakspunkt 3, https://www.kirken.no/globalassets/ 
kirken.no/om-kirken/slik-styres-kirken/kirkemotet/2023/vedtak/vedtak%20km%208 23%20fra%20 
komit%C3%A9%20b.pdf, besøkt 30.8.2023. 

slutt på servering i forbindelse med tros- og livssynsarrangementer samt 
opprettelse av en tros- og livssynsuavhengig samtaletjeneste.'* Forslagene 
ble vurdert i FTLK, og vår anbefaling var at det første forslaget om endring 
av bønn på linje fremstod som hensiktsmessig, men at de andre nevnte 
forslagene ikke ble anbefalt.” Saken ble sendt på høring til driftsenhetene 
i Forsvaret, og de sluttet seg til anbefalingen fra FTLK. Forsvarsstaben 
fulgte anbefalingen fra FTLK." Begrunnelsen for at vi støttet forslaget om 
avkonfesjonalisering av bønn på linje var at vi så at det var vanskelig å 
opprettholde en slik seremoni med en god ivaretakelse av fritaksretten. 
Dersom en slik endring ikke ble foretatt, ville konsekvensen ha blitt at 
seremonien hadde blitt avskaffet uten noen erstatning. Vi vurderte det da 
som bedre at det ble en etisk appell hvor feltpresten fortsatt kunne bidra 
på en konstruktiv måte. 

Det er visse historiske paralleller til den tidligere nevnte «Mæland-saken» 
hvor daværende FPK justerte etikkundervisningsopplegget i allmenn og 
militær retning for fortsatt å kunne ha en funksjon i etikkundervisningen 
(Hagesæther, 2010, s. 203-218). Forskjellen er at det den gang dreide seg 
om avkonfesjonalisering av undervisning. Denne gangen dreide det seg 
om avkonfesjonalisering av det som i utgangspunktet var definert som en 
religiøs seremoni. Vi valgte også denne gangen en tydelig tilpasningsstra- 
tegi i møte med tros- og livssynsmessig mangfold. Det er ikke vanskelig 
å anføre kritiske merknader til en slik tilpasning. Dette berører i høyeste 
grad spørsmålet om feltpresttjenestens tros- og livssynsmessige integritet. 
Hvor langt kan tilpasningen til et tros- og livssynsmessig mangfold gå før 
feltpresten i realiteten er blitt en livssynsbetjent? Tilpasningsstrategien som 
vi valgte, har slike utfordringer ved seg. Det er det nødvendig å erkjenne. 

Samtidig vil også en avgrensningsstrategi ha sine åpenbare negative 
konsekvenser med tanke på feltpresttjenestens plass i den militære orga- 
nisasjonen. Dersom feltpresten får færre arenaer for utøvelse av tjenesten, 
vil dette innebære mindre synlighet og tilgjengelighet. Konsekvensen av 
en avgrensningsstrategi ville kunne ha blitt at feltprestene først hadde mis- 
tet etikkundervisningen og deretter bønn på linje. Feltprestene ville etter 
hvert ha blitt marginalisert fra de felles og offentlige arenaene i Forsvaret 


16 «Etisk råd: Forsvaret bør droppe bønn under oppstilling», Vårt Land, 6. januar 2022. 

17 Skriv fra Forsvarets fellestjenester til Forsvarsstaben «Anbefaling om implementering av forslag fra 
Etisk råd for forsvarssektoren vedrørende tro og livssyn», datert 18.2.2022, ref. 2022/001862-002/ 
FORSVARET /227. 

18 «Endelig vedtak: Forsvaret skroter bønn på linje», Vårt Land, 26.9.2022, https://www.vl.no/reli- 
gion/2022/08/26/endelig-vedtak-forsvaret-skroter-bonn-pa-linje/, besøkt 28.8.2023. 

og blitt redusert til et tilbud som kunne oppsøkes i kapell og kontor. I 
lys av dette vil det kunne anføres at funksjoner som ikke er konfesjonelt 
forankret og begrunnet, allikevel kan fremstå som legitime og funksjonelt 
hensiktsmessige for feltprestene å bidra i. Både bidrag i Forsvarets etikk- 
undervisning og i en ny seremoni som «etisk appell» vil, sett fra et kirkelig 
perspektiv, kunne forstås som uttrykk for veiledning med utgangspunkt i 
den allmenne åpenbaring og lovens første bruk (jf. Hagesæther, 2010, s. 240 
(vedrørende etikkundervisning)). Dessuten vil det også kunne anføres at 
grunnlaget for en slik virksomhet i Forsvaret ikke hviler på et konsept om 
verdinøytralitet, men må forstås i lys av statens verdigrunnlag slik det frem- 
går av Grunnloven $ 2 om «den kristne og humanistiske arv». Feltprestenes 
deltakelse på dette grunnlaget fremtrer dermed ikke nødvendigvis som 
problematisk sett fra et kirkelig perspektiv. 


Konklusjon 


En klassisk faglig forståelse av feltpresttjenestens profesjonsidentitet er at 
den er en funksjon av to faktorer: den kirkelige eller konfesjonelle faktoren 
og den militære eller institusjonelle faktoren. Feltpresten har en sivil aka- 
demisk profesjonskompetanse og har sin profesjonsmessige forankring i 
den sivile kirke. Samtidig tjenestegjør feltpresten i den militære institusjon 
og er underlagt dens institusjonelle og profesjonsmessige krav. Dette kan 
spissformuleres som at feltpresten er både prest og offiser. Denne doble 
forpliktelsen, som kjennetegner feltpresttjenesten i det norske forsvaret, 
utgjør et spenningsfelt som kan være mer eller mindre tydelig. 

Arbeidet med endring av FPK fra et konfesjonelt korps til et tros- og 
livssynsinkluderende korps har synliggjort at en relevant forståelse av felt- 
presttjenestens profesjonsidentitet fordrer en bredere modell enn den klas- 
siske distinksjonen mellom det konfesjonelle og det institusjonelle. Som en 
tredje faktor har jeg beskrevet og drøftet tros- og livssynsmessig pluralisme. 
Faktoren pluralisme står i sin karakter i et spenningsforhold både til den 
konfesjonelle og den institusjonelle faktoren. Den har ikke sin primære for- 
ankring i kirkelige eller militære behov, men er en konsekvens av tros- og 
livssynsfriheten og den enkelte soldats eller befals tros- og livssynsmessige 
autonomi og integritet. Pluralisme utfordrer det tradisjonelle konfesjonelle 
hegemoni i forståelsen av feltpresttjenesten som en funksjon av Den nor- 
ske kirke. Samtidig vil feltpresttjenesten i sin karakter måtte ha en konfe- 
sjonell forankring. Dette tematiserer grunnleggende spørsmål knyttet til 

ivaretakelse av tros- og livssynsmessig identitet og integritet i en pluralistisk 
kontekst. Samtidig utfordrer pluralisme også den tradisjonelle enhet og 
uniformitet i militærinstitusjonen. Dette tematiserer både spørsmålet om 
hvilken plass religion og religiøse uttrykk kan ha i det institusjonelle og fel- 
les rom i Forsvaret, så vel som feltprestens institusjonelle og offentlige rolle. 

Det vil være i spenningsfeltet mellom det konfesjonelle, det institu- 
sjonelle og det pluralistiske at feltpresttjenesten i Forsvaret må forstås. 
Det er også i dette spenningsfeltet at feltpresttjenesten må finne sin plass 
og sitt uttrykk i årene fremover. Dette er ikke en spenningsfri vei. Det 
konfesjonelle, det institusjonelle og det pluralistiske er på mange måter 
motsetningsfylte elementer. I lys av prosessen som har vært i FPK/FTLK, 
har det vært en frykt for at det er det konfesjonelle elementet som blir 
nedtonet (Olsen, 2010). Dette er forståelig. I lys av samfunnsmessige utvi- 
klingstrekk knyttet til sekularisering og pluralisme vil dette lett kunne bli 
resultatet. Samtidig er det også viktig å påpeke at prosessen også har vist 
at nettopp arbeidet med å gjøre korpset tros- og livssynsinkluderende 
også har gjort at det konfesjonelle elementet er blitt tydeliggjort og klar- 
lagt i større grad enn det som var tilfellet mens FPK var institusjonelt 
knyttet til Den norske kirke. Den avkonfesjonaliseringen som fant sted, 
synliggjorde et behov for vektlegging av feltpresttjenestens konfesjonelle 
forankring i tros- og livssynssamfunn, så vel som et institusjonelt ram- 
meverk for å ivareta dette. Konfesjonell tydelighet trenger slik sett ikke 
å stå i motsetning til tros- og livssynsmessig mangfold, men kan tvert 
om forstås som en forutsetning for et reelt tros- og livssynsmangfold og 
ikke bare et minste felles multiplum. Det er i sin tur en forutsetning for 
en reell ivaretakelse ikke bare av feltprestens, men også av det militære 
personellets trosmessige integritet. 

Skal sykehusprester dokumentere 
åndelig og eksistensiell omsorg i 
pasientens journal? 


Håvard Ervik Sykehusprest, Molde sykehus, Helse Møre og Romsdal HF 


Abstract: This chapter has a twofold aim. Firstly, it describes attitudes and 
practices among Norwegian hospital chaplains regarding documentation in the 
patient's medical record. Secondly, the chapter will present recent international 
research related to the role and function of the hospital chaplain with an empha- 
sis on the use of medical records. Hospital chaplains work in a system where 
the requirement for documentation is constantly increasing, but currently they 
do not have automatic access to the medical record system due to the fact that 
hospital chaplains are not defined as healthcare personnel. This requires close 
collaboration with nurses, doctors and other personnel who know the patient. 
The development of new digital record systems is changing the way of working in 
hospitals turning the flow of information around patients digital. This challenges 
the way of working for many hospital chaplains where patient contact depends on 
the oral handover from healthcare personnel. This chapter argue that an active 
use of electronic patient records will strengthen the spiritual care to patients in 
Norwegian hospitals. 


Keywords: documentation, hospital chaplain, spiritual care 


Sitering: Ervik, H. (2023). Skal sykehusprester dokumentere åndelig og eksistensiell omsorg i 
pasientens journal? I P. K. Aschim & H. Johannessen (red.), Spesialprest i livssynsåpent samfunn 
(Kap. 11, s. 241-255). Cappelen Damm Akademisk. https://doi.org/10.23865/noasp.207.ch11 
License: CC-BY 4.0 


VITENSKAPELIG PUBLIKASJON 


242 


KAPITTEL 11 


Innledning 


I helsetjenesten nyttes elektronisk pasientjournal som arbeidsflate for 
å sikre at relevant informasjon om pasienten er tilgjengelig for dem 
som medvirker i behandlingen. Dette bidrar til tverrfaglighet og kva- 
litet i pasientbehandlingen. I journalsystemet finnes opplysninger om 
pasientens helse, timeavtaler, pleieplaner, pasientens uttrykte ønsker i 
forbindelse med behandlingen på sykehuset, med mer. I sykehus der 
sykehusprester ikke har tilgang til pasientjournal, vil nødvendig infor- 
masjon bli formidlet muntlig. Sykehusprester får ofte opplysninger fra 
pasienter som med fordel kan videreformidles til involvert helsepersonell. 
Dette kan dreie seg om avtalt oppfølging, tilrettelegging eller vurderinger 
som vil ha betydning for pasientens opphold i sykehuset. Som ansatte 
i helseforetak og med en tverrfaglig arbeidsmåte oppleves manglende 
tilgang til journal ikke å korrespondere med funksjonen sykehusprester 
er satt til å utøve. 

Det er mulig å identifisere ulike holdninger blant sykehusprester til bruk 
av pasientjournal. I noen helseforetak har sykehusprester nødvendig tilgang, 
men bruken varierer. Ved de fleste norske sykehus har prester ikke tilgang 
til å lese eller skrive journal. Dette begrunnes i at sykehusprester ikke er å 
anse som helsepersonell, med mindre de yter helsehjelp (Helsedirektoratet, 
2018, $3, 1-2). Definisjon av helsehjelp er videre beskrevet som «enhver 
handling som har forebyggende, diagnostisk, behandlende, helsebevarende, 
rehabiliterende eller pleie og omsorgsformål og som utføres av helseper- 
sonell» (Helsedirektoratet, 2018, $3, 1-3). Denne sirkelargumentasjonen 
medfører en uklarhet i hvordan man skal forstå sykehusprestens rolle og 
funksjon når det gjelder dokumentasjon. I helseforetak der sykehusprester 
dokumenterer i pasientjournal, begrunnes det i en forståelse av at syke- 
husprester yter helsehjelp. 

Noen sykehusprester mener samtaler med sykehusprest ikke skal doku- 
menteres. Dette grunngis med konfidensialitet og pasientens antatte behov 
for et fritt rom i møte med åndelige og eksistensielle spørsmål. Andre hev- 
der at tverrfaglig arbeid er avgjørende for å komme pasienten best til hjelp 
i slike spørsmål, og at aktiv bruk av pasientjournal styrker dette. Smeets og 
de Vries beskriver ulike holdninger til dokumentasjon blant sykehusprester 
i Nederland, og betegner dem som isolasjonistiske og assimilerende grunn- 
holdninger (Smeets & De Vries, 2020). Disse gjenkjennes også i undersø- 
kelsen blant norske sykehusprester. 


SKAL SYKEHUSPRESTER DOKUMENTERE 


I dette kapittelet har jeg valgt å bruke helseprest som betegnelse 
på prester og diakoner som arbeider i sykehus, sykehjem eller andre 
helseinstitusjoner. 


Internasjonal forskning 


I Charting spiritual care (Peng-Keller & Neuhold, 2020) samles fors- 
kningsbidrag fra flere land som har arbeidet med spørsmålet om tilgang 
og dokumentasjon i pasientjournal. Denne står sentralt i drøftingen av 
funnene i vår norske undersøkelse. Også European Research Institute 
for Chaplains in Healthcare har nylig sett på sykehuspresters praksis 
vedrørende dokumentasjon (Vandenhoeck et al., 2022) og har utarbei- 
det en kunnskapsoppsummering, «White Paper», med anbefalinger for 
dokumentasjon. 

Et sentralt moment i nyere forskning på åndelig og eksistensiell omsorg 
i sykehus er pasientutbytte, «Patient Related Outcome Measure» (Damen 
et al., 2020), der man undersøker hvordan åndelig og eksistensiell omsorg 
til pasienter påvirker pasientens opplevelse av blant annet sykehusopphold, 
samarbeid om behandling og mestring i sykdom. En forutsetning for en 
slik tilnærming i forskning innebærer tilgang til gode observasjoner, gjerne 
i form av dokumentasjon i pasientjournal. Dette aktualiserer behovet for 
en felles internasjonal klassifisering av åndelige og eksistensielle behov 
(Fitchett, 2017). 

Momenter fra denne forskningen gjenspeiler seg i den norske debatten. 
I det videre vil jeg presentere utfordringer for norske sykehusprester når 
det gjelder bruk av elektronisk pasientjournal. 


Metode i undersøkelse blant norske helseprester om 
tilgang til journal 

Presteforeningens fagutvalg for prester i helsesektoren (FAPH) gjorde i 
2019 en undersøkelse av helsepresters praksis vedrørende pasientjournal, 
og holdninger til bruk av pasientjournal. Undersøkelsen var utformet som 
et kort spørreskjema i Google Docs og var sammensatt av flervalgsspørs- 
mål og spørsmål der respondenten kunne svare i fritekst for å utdype de 
rent kvantitative spørsmålene. Skjema ble sendt til ledende sykehusprest 
i alle landets 20 helseforetak i tillegg til 4 private sykehus. Dette repre- 
senterer om lag 110 stillinger for prester, diakoner og samtalepartnere 


243 


244 


KAPITTEL 11 


med annen livssynsmessig tilknytning. Undersøkelsen ble også sendt 
til sykehjemsprester. Svar fra sykehjemsprester inngår ikke i materialet 
som presenteres her. Innen tidsfristen hadde 15 sykehus svart på under- 
søkelsen hvorav to var private sykehus. Informantene ble i besvarelsen 
informert om at resultater fra undersøkelsen ble presentert på en fagdag 
som FAPH arrangerte for helseprester 31. oktober 2019. Svarene ble ano- 
nymisert før presentasjonen. Jeg vil her gjengi deler av informasjonen 
som kom frem i denne undersøkelsen. Resultater fra undersøkelsen er 
ikke tidligere publisert. 


Kartlegging av tilgang til journal 


På spørsmål om prestetjenesten har tilgang til journal, svarer 20 % bekref- 
tende på dette. De oppgir, uten nærmere utdyping, at prestene ved helsefor- 
etaket har tilgang til journal. Ytterligere 20 % hevder at tilgang til journal 
er begrenset. 

Blant dem som har tilgang til journal, svarer én innsender at man nesten 
alltid benytter tilgangen ved pasientkontakt, to svarer «noen ganger» og to 
svarer «sjelden» eller «aldri». 

Undersøkelsen viser at sykehusprester på de fleste norske sykehus ikke 
har en aktiv bruk av journal som verktøy i forberedelsen til samtaler med 
pasienter. En informant skriver imidlertid at 


Etter henvisning fra helsepersonell, evt. fra pasienten selv, innhentes relevant infor- 
masjon fra inntaksnotat, fortløpende journal og tverrfaglig notat for raskest mulig 
å sette seg inn i pasientens aktuelle livssituasjon og bidra med relevant helhetlig 


tilnærming for åndelig og eksistensiell samtalestøtte. 


Informanten beskriver her hvordan sykehuspresters dokumentasjon ses 
i sammenheng med den helhetlige omsorgen for pasientene og da særlig 
kvaliteten på den åndelige og eksistensielle omsorgen i sykehus. 


Ønskes lesetilgang til journal? 


Fagutvalget var kjent med ulike holdninger til dokumentasjon i pasient- 
journal blant sykehusprester i Norge. I denne undersøkelsen ønsket vi 
å tydeliggjøre dette ved å etterspørre argumenter for praksis. Vi spurte 
derfor om begrunnelser for hvorfor man ønsket eller ikke ønsket slik 
tilgang. 33 % av sykehusprestene svarte uforbeholdent ja til at man 

ønsket tilgang til journal. Ytterligere 20 % ønsket tilgang, men med 
ulike begrensninger. 

Blant dem som har eller ønsker tilgang til journal begrunnes det slik: 
1) Det sikrer at pasienter far tilbud om åndelig og eksistensiell omsorg ved at 
man selv kan gjøre vurderinger ut fra f.eks. liggetid og situasjon. 2) Tilgang 
til journal vil lette det tverrfaglige arbeid ved at det f.eks. er tidsbespa- 
rende å ikke være avhengig av muntlig gjennomgang. 3) Sykehusprester 
har behov for å dokumentere eget arbeid. 4) Dokumentasjon vil synliggjøre 
sykehusprestens funksjon. 5) Journalføring vil kunne heve kvaliteten på 
den åndelige og eksistensielle omsorgen. 

I helseforetak der det ikke er eller ønskes tilgang til journal, begrunnes 
dette med 1) frihet for pasienten i møte med prestetjenesten / anonymitet, 
2) lite relevant informasjon i journal, 3) taushetsplikt — både når det gjelder 
behov for tilgang (journalforskriften) når det gjelder presters taushetsplikt, 
og at det 4) forstyrrer førstekontakten. En av informantene svarer slik: 


... Vi kan tilby pasientene et annet rom enn terapirommet. Sjelesorgen representerer 
på mange måter «det vanlige, normale livet der ute». Fordi vi ikke leser journal og 
liten grad dokumenterer det som skjer i samtalene, setter mange pasienter ord på at 
sjelesorgsrommet oppleves friere. Dette medfører at viktige temaer og fortellinger 
som kanskje ellers ikke ville blitt satt ord på ofte, fortelles (for første gang) i samtaler 
med oss prester. En viktig forutsetning for denne måten å arbeide på, er den felles 
tverrfaglige forståelsen av de ulike yrkesgruppenes roller og funksjoner som har blitt 


opparbeidet. 


Hvordan deles informasjon fra samtaler med 
pasienter med annet helsepersonell? 


En informant oppgir at det ikke deles informasjon etter pasientmøter. De 

resterende oppgir tverrfaglige møter, kontakt med helsepersonell på den 

aktuelle avdelingen og egen dokumentasjon i journal som kanaler for infor- 
masjonsdeling. En informant oppgir at relevant informasjon dokumenteres 

i journal, mens de andre oppgir at informasjon som deles, er avklart med 

pasient. To oppgir også at de formidler vurderinger av suicidfare dersom 

det har kommet frem i samtalen. Flere gir uttrykk for skjønnsmessige vur- 
deringer av hva som skal formidles fra samtalen. En informant skriver det 

slik: «Informasjon som er klarert med pasient eller informasjon basert på 

egne, subjektive inntrykk fra samtalen. Ikke informasjon som oppfattes 

som betroelser.» 

Hvordan kommer sykehusprester i kontakt 
med pasienter? 


Det var tidligere en vanlig praksis at sykehusprester på sine runder til sen- 
geposter selv tok initiativ til å presentere seg for pasienter. Svarene i under- 
søkelsen viser at dagens praksis i hovedsak er knyttet til nært samarbeid 
med helsepersonell. Den dominerende praksis i dag er at personalet på 
sengepost tilkaller sykehusprest etter egen vurdering og avtale med pasient. 
En tredel oppgir imidlertid at de selv oppsøker pasienter de kjenner fra tid- 
ligere. Dette innebærer blant annet oppfølging i løpet av sykehusoppholdet. 


Sykehuspresters forhold til pasientjournal 
i et internasjonalt perspektiv 
Ulike måter å dokumentere pasientkontakt på 


Uten å gå nærmere inn på sykehuspresters organisering i USA kommer 
det tydelig frem at dokumentasjon både er etterspurt og nødvendig. Det 
er utviklet ulike måter å dokumentere pasientkontakt på. På Memorial 
Hospital har man utarbeidet en egen dokumentasjonsmodell (Peery, 2020, 
s. 22) som er videreutviklet i kunnskapsoppsummeringen fra European 
Research Institute for Chaplains in Healthcare (ERICH) (Vandenhoeck 
et al., 2022). 


1) What was the reason for your visit? 

2) What is your assessment of the patient? 

3) What did you do in order to make a difference (intervention)? 

4) What difference did your visit make? 

5) How will you ensure possible further care (accountability / spiritual 
care plan)? 


Andre dokumenterende miljø baser seg i større grad på markører for ånde- 
lige og eksistensielle behov (Bélanger et al., 2020). En markør vil kunne 
være «sentrale verdier i pasientens liv». En slik tilnærming vil gjennom 
samtale avdekke behov som tro / tilhørighet til tros eller livssynssamfunn, 
uttrykte håp, viktige relasjoner, uttrykte verdier/forpliktelser og transen- 
dentale opplevelser. Dokumentasjon i journal styres på denne måten av 
hvilke markører som blir aktuelle. 


SKAL SYKEHUSPRESTER DOKUMENTERE 


Også i USA er det ulik praksis vedrørende dokumentasjon. Noen avstår 
fra å dokumentere annet enn at besøket har funnet sted, mens andre bruker 
metodene gjengitt over eller andre metoder for mer utfyllende å referere 
kontakt og resultat. En grunnholdning er at det som ikke er dokumentert, 
ikke har funnet sted (Peery, 2020, s. 27). Denne holdningen finner vi også 
igjen i norsk helsevesen, der mangelfull dokumentasjon ved helsehjelp ofte 
blir kritisert ved tilsyn. Pasientbehandling skal dokumenteres av hensyn 
til samarbeidende helsepersonell for å gi mulighet til videre god helsehjelp. 
Det er også viktig at pasienten vil kunne se tilbake i sin journal, og der finne 
beskrivelser av mottatt helsehjelp. 

Helsearbeidere dokumenterer pasientopplysninger for å styrke tverr- 
faglig samhandling og for slik å yte best mulig helsehjelp til pasienten. 
Sykehusprester ønsker å styrke den helhetlige omsorgen for pasient og 
pårørende. Sykehusprestens journalnotater bidrar til å høyne bevisstheten 
om denne siden ved pasientbehandlingen (Peng-Keller & Neuhold, 2020, 
s. 2). 

I Storbritannia synes situasjonen i større grad å ligne pa var når det 
gjelder dokumentasjon. Noen dokumenterer, mens andre helt og holdent 
unngår å dele informasjon om pasientkontakt med personale på sykehus. 
Blant sykehusprestene som dokumenterer finnes det ikke en ensartet mal 
for dette (Ross & McSherry, 2020, s. 113). 


Holdninger til dokumentasjon 


Til forskjell fra resten av Europa har Nederland lovfestet åndelig og eksis- 
tensiell omsorg som en del helsehjelpen. Det finnes et bredt korps av tros- 
og livssynsmedarbeidere, med ulik tros- og livssynsmessig tilknytning på 
sykehus (Zock, 2019). 

Wim Smeets og Anneke de Vries har kartlagt og analysert hvordan 
tros- og livssynsmedarbeidere i Nederland forholder seg til dokumenta- 
sjon (Smeets & De Vries, 2020, s. 117-129). Deres analyser viser to primære 
holdninger blant «chaplains». En isolasjonistisk holdning understreker 
betydningen av konfidensialitet i møtet med åndelige og eksistensielle 
behov. Helseprestens samtaler med pasient antas i det store og hele ikke å 
være relevant for den medisinske behandlingen. Med utgangspunkt i denne 
holdningen vil man foretrekke å ikke dokumentere i pasientens journal. 

En assimilerende holdning anser derimot tverrfaglig samarbeid om 
pasienten som avgjørende også for best mulig å komme pasientens til hjelp 

i åndelig og eksistensielle behov. Som følge av dette vil dokumentering fra 
åndelig og eksistensielle samtaler i pasientjournal være å foretrekke. 

Smeets og de Vries hevder at en aktiv bruk av elektronisk pasientjournal 
bidrar til en positiv profesjonalisering av åndelig og eksistensiell omsorg. 
En side ved dette er at journalføring fører til økt refleksjon før, i og etter 
samtaler med pasienter. Bruk av journal gjør også den tros- og livssyns- 
messige omsorgen for pasienten transparent for både samarbeidende hel- 
sepersonell og pasienten selv. Artikkelen anerkjenner spørsmålet om en 
aktiv bruk av elektronisk pasientjournal kan utfordre helsepresters særegne 
identitet og taushetsplikt, men argumenterer for at dokumentasjon er et 
avgjørende verktøy for å bidra til best mulig åndelig og eksistensiell omsorg 
for pasienten. 

Ole Råkjær viser i sin undersøkelse blant danske sykehusprester til 
sykehuspresters opplevelse av å være annerledes (Råkjær, 2021). Prestens 
funksjon er å være en motkultur til den terapeutiske sykehuskulturen der 
diagnoser, screening, tiltak og behandling er arbeidsmåten. Det er nettopp 
i sin annerledeshet at presten, der helsevesenet fragmenterer mennesket, 
bidrar til å ivareta menneskets helhet. 

Dokumentering i pasientjournal vil kunne bidra til at den åndelige og 
eksistensielle delen av pasientomsorgen blir tydeligere for samarbeidende 
helsepersonell. Nettopp tydeliggjøring av denne dimensjonen i mennesket 
er viktig i helsevesens ellers så naturvitenskaplige tilnærming. 


Henvisning til sykehusprest 


I helseforetak der prester ikke bruker journal, er man avhengig av å kom- 
munisere med ansatte på sengepost gjennom samtaler på telefon eller ved 
oppmøte på avdelingen. Andre yrkesgrupper mottar elektroniske henvis- 
ninger/forespørsler. Mange sykehus mangler en tydelig prosedyre for hva 
som bør lede helsepersonell til å henvise pasienter til samtale med syke- 
husprest. Det finnes få standardiserte verktøy som egner seg til bruk i en 
travel klinisk hverdag. Helsepersonell er derfor avhengig av å bruke egen 
intuisjon i møte med åndelig og eksistensielle behov. Dette støttes av en 
internasjonal studie der man finner at helsepersonell i stor grad bygger 
henvisninger på egen persepsjon av pasientens åndelige og eksistensielle 
behov og sine egne preferanser (Poncin et al., 2020). En del elektroniske 
pasientjournalløsninger inneholder verktøy som kan benyttes av sykepleier 
og/eller lege til hjelp i dette. 

I Helse Midt-Norge ble Helseplattformen lansert i 2022. Den skal sikre 
at alle nivå i helsetjenesten har tilgang til opplysninger om pasienten. 
Helseplattformen utvikles av det amerikanske selskapet Epic, og den nor- 
ske løsningen bygger på amerikansk modell. Der finnes det allerede et eget 
område/løsning for både henvisning, dokumentasjon og lesetilgang for 
sykehusprester. Løsningen for sykehuspresters dokumentasjon er videreut- 
viklet og tilpasset norske forhold gjennom et arbeid ledet av Ståle Vansvik 
ved St. Olavs hospital (Vansvik, 2023, s. 125-126). 


Sykehusprestens rolle og samarbeidet om 
omsorgen for pasientene 


Timmins et al. har gjort en gjennomgang av litteratur om rollen som hel- 
seprest. Det er en økende interesse i helsetjenesten for sammenhengen 
mellom åndelighet og helse, om religiøsitet som faktor i beslutninger ved- 
rørende behandling, m.m. Deres artikkel argumenterer for at sykehus- 
prester i større grad bør tilpasse arbeidsformen til det øvrige personellet 
på sykehus (Timmins et al., 2018). Sykehuspresten er ikke alene om den 
åndelige og eksistensielle omsorgen for pasienter. Ifølge de yrkesetiske ret- 
ningslinjene for sykepleiere hviler det et særlig ansvar på dem for ivareta- 
kelse av disse behovene hos pasienter. 

Vandenhoeck hevder at helsepresten har en viktig funksjon i å dyktig- 
gjøre samarbeidende personell til å fange opp pasienters behov og ønsker. 
Disse behovene må tas på alvor og bli delt med dem som kan avhjelpe dette 
(Peng-Keller & Neuhold, 2020, s. 137). 

Den største fordelen ved at sykehusprester dokumenterer i pasientjour- 
nal, er at man med dette bidrar til bedre helhetlig omsorg. Dette vil kunne 
legge til rette for at pasienten blir møtt på åndelige og eksistensielle behov. 
Dokumentasjon tjener bedre tverrfaglig innsats og bedre åndelig og eksis- 
tensiell omsorg. 


Etiske perspektiv ved dokumentasjon 


Sykehuspresters taushetsplikt regulerer hvilke opplysninger som kan 
deles utenfor samtalen (Leer-Salvesen, 2016). Undersøkelsen FAPH gjen- 
nomførte, viser at norske sykehusprester har et reflektert forhold til når 
avvergeplikt og opplysningsplikt setter taushetsplikten til side. I under- 
søkelsen blant norske sykehusprester fremkommer det imidlertid ulik 

praksis vedrørende å innhente samtykke fra pasienter før informasjon fra 
samtalen dokumenteres i pasientjournal eller bringes videre til samarbei- 
dende helsepersonell. Det er naturlig å anta at den aktuelle prest da gjør 
en skjønnsmessig vurdering av hvilke opplysninger som er fortrolige og 
ikke skal bringes videre, og hvilken informasjon som ikke er å oppfatte 
som fortrolig, men som vil kunne gi pasienten den nødvendige helsehjelp 
og omsorg under innleggelsen. 

Sykehusprester arbeider i en organisasjon der informasjonsdeling er 
avgjørende for samhandling til pasientens beste. Helsepersonelloven set- 
ter rammer for når taushetsbelagte opplysninger kan videreformidles til 
samarbeidende personell. Informasjonsdeling hviler på pasientens antatte 
samtykke, og ved tvil bør pasienten forespørres (Helsedirektoratet, 2018). 

Hvordan sykehuspresters taushetsplikt er å forstå i tverrfaglig sam- 
arbeid, kommer til uttrykk gjennom flere kommentarer i undersøkelsen 
blant norske sykehusprester. Dette dilemmaet kommer også tydelig frem i 
kunnskapsgrunnlaget fra det europeiske forskningsinstituttet der det etter- 
spørres en ny forståelse av sykehuspresters taushetsplikt (Vandenhoeck 
et al., 2022, s. 11-12). Der understrekes viktigheten av at bare informasjon 
knyttet til pasientens behandling, blir videreformidlet. Journalløsninger 
som baserer seg på avkryssing av standardisert informasjon vil være min- 
dre utfordrende enn løsninger med fritekst. I begge tilfeller bør pasienten 
være informert om sykehusprestens bruk av pasientjournal. 

Undersøkelsen blant norske sykehusprester viser at man får tilgang til 
journalopplysninger om pasienter gjennom muntlig kontakt med helseper- 
sonell. Det kan være aktuelt som forberedelse til samtale med pasienten. 
Ifølge pasientjournalforskriften skal pasienten ha mulighet til selv å se hvem 
som har hatt tilgang til pasientopplysninger (Pasientjournalforskriften, 
2019). I og med at sykehusprester flest ikke legger igjen slike «spor», utfor- 
drer en slik praksis pasientrettighetene og journalforskriften. 

Sykehusprester virker i et miljø styrt av prosedyrer, rettigheter, lover 
og retningslinjer. Innenfor palliasjon kommer det tydelig forventninger 
til presters funksjon (Helsedirektoratet, 2019). Kompetansekrav og krav 
til omsorgen blir beskrevet på lik linje med andre ressurser i det palliative 
samarbeidet om pasienten. Disse «ytre» normene stiller krav til sykehus- 
presters arbeidsmåte og funksjon i helsetjenesten. 

Andre normative krav til sykehusprester er uttrykt blant annet i stil- 
lingsutlysninger, der for eksempel pastoralklinisk utdanning, veileder- 
kompetanse og annet fremkommer som ønsket kompetanse. Siden 2009 

har også ordningen med spesialitet for prester i helse- og sosialsektoren 

(Presteforeningen, 2017) virket i retning av tydeligere krav til helsepresters 

kompetanse og yrkesutførelse. Både ytre og indre normerende prosesser 
fører til en tydeligere profesjonalisering av åndelig og eksistensiell omsorg 

i helsetjenesten. Dokumentering i pasientjournal bidrar til en ansvarliggjø- 
ring av sykehusprester i deres arbeid med å sammenholde krav og funksjon 

i tjenesten (Vandenhoeck et al., 2022, s. 7). 


Outcome oriented chaplaincy 


De senere år har det vært en voksende interesse for forskning på pasien- 
ters utbytte av åndelig og eksistensiell omsorg. I amerikansk kontekst har 
pasienters rapporterte velvære og opplevelse på sykehuset vært viktig å 
avdekke (Hall et al., 2019). 

Et sentralt spørsmål i denne forskningen er hvordan en slik tilnær- 
ming kan ivareta helsepresters integritet. Peng-Keller og Neuhold hevder 
at styringen av helsetjenestene gjennom de siste tiår har utviklet seg mer i 
retning av å bli styrt etter økonomiske verdier: New Public Management 
har gjort sitt inntog i sykehusene og fører til nye tanker om effektivisering, 
økonomi og resultater (Peng-Keller & Neuhold, 2020, s. 214). Også syke- 
husprester blir preget av denne ledelsesfilosofien. Peng-Keller og Neuhold 
argumenterer for at utviklingen av «Outcome oriented chaplaincy» kan 
være å forstå som et resultat av dette. 

Peng-Keller peker videre på det åpenbare paradokset i utviklingen av hel- 
sepresters arbeid i helsetjenesten. For å kunne oppnå en tydeligere profesjo- 
nell status i helsetjenesten må sykehusprester arbeide for å bli helsepersonell. 
Likevel er sykehuspresters språk og domene ikke forenlig med helsetjenes- 
tens fokus på behandling og utbytte av intervensjoner. Dette vil derfor kunne 
true helsepresters særegne identitet (Peng-Keller & Neuhold, 2020). 

Jobin konkluderer i sin artikkel med at sykehusprester bør bidra til 
ivaretakelse av pasientens åndelige og eksistensielle behov ved aktivt å 
bruke elektronisk pasientjournal. Likevel advarer Jobin mot at elektro- 
nisk pasientjournal kan ha negativ påvirkning på kvaliteten på relasjonen 
mellom sykehusprest og pasient, ettersom sykehuspresten står i fare for å 
objektivere pasienten i møte med journalsystemet (Jobin, 2020, s. 199-212). 

I undersøkelsen blant norske helseprester uttrykker flere av informan- 
tene lignende innvendinger. Helseprester oppfatter dokumentasjon som 
begrensende for pasienten i kontakten med presten og at et eventuelt krav 

om å dokumentere vil utfordre tidsbruk og taushetsplikt. Helseprestens 
særegne rolle i møte med pasienten blir tydeliggjort i og med at denne ikke 
har krav om å dokumentere fra pasientkontakt. Dette uttrykkes gjennom 
beskrivelser av samtalen med prest som «et fritt rom». 


Nye føringer om helseprester og 
dokumentasjon? 


Dokumentasjon gjennom Helseplattformen 


I Helse Midt-Norge er innføringen av ny journalløsning i gang. I løpet av 
april 2024 vil alle helseforetak her ha tatt Helseplattformen i bruk. I den 
digitale journalløsningen vil sykehus, kommunehelsetjeneste og fastlege 
være sammenkoblet på en felles plattform. Der vil de kunne ha tilgang til 
oppdaterte, samsvarende pasientopplysninger. Helseplattformen vil slik 
bidra til oversikt over nødvendig informasjon ved helsehjelp uten å måtte 
få oversendt opplysninger fra andre tjenesteytere. 

I løsningen er det også en dokumentasjonsløsning for Preste- og sam- 
taletjenesten. Her kan man hovedsakelig dokumentere gjennom avkrys- 
sing av type aktivitet, tiltak og oppfølging. Graden av pasientopplysninger 
man får tilgang til, vil være begrenset til det absolutt nødvendige som for 
eksempel diagnose, innleggelse og planlagte avtaler på sykehuset. 

Til løsningen hører også med en egen pasienttilgang. Gjennom denne 
vil pasienten ha innsyn i blant annet behandlingsplaner og diagnoser. Det 
vil også være mulig for pasienten å få tilgang til opplysninger om hvilke 
helsepersonell som har gjort oppslag i journalen. 

Med innføringen av Helseplattformen standardiseres sykehuspresters 
dokumentasjon. I tidligere refererte eksempler fra blant annet USA baseres 
dokumentasjon på innholdet i samtalen. Helseplattformen gir i sin enkle 
form en standard for dokumentasjon som ikke krever annet enn samtale- 
nes rammer. Med denne løsningen utfordres presters taushetsplikt derfor 
i liten grad. 


Prosedyre for ivaretakelse av åndelige og 
eksistensielle behov 

Oslo universitetssykehus (OUS) har utviklet en egen prosedyre for 
åndelig og eksistensiell omsorg (Oslo universitetssykehus, 2020). Med 
denne som mal har også andre helseforetak innført lignende prosedyrer. 


SKAL SYKEHUSPRESTER DOKUMENTERE 


Prosedyren ved OUS tydeliggjør ansvar og fremgangsmåte for alt hel- 
sepersonell i å avdekke slike behov hos pasienter. Den beskriver videre 
hvordan man skal legge til rette for adekvat omsorg. Opplysninger om 
pasientens åndelige og eksistensielle behov nedtegnes ved behov i pasi- 
entens journal av helsepersonell. Prosedyren legger altså ikke opp til at 
helseprester selv skal dokumentere i journal, men tydeliggjør helseper- 
sonellets ansvar i dette. 


Hva står på spill om sykehusprester skal 
dokumentere i pasientens journal? 


Sykehusprester arbeider i et system der kravet til dokumentasjon er stadig 
økende, men har per i dag ikke automatisk tilgang til journalsystemet grun- 
net i at sykehusprester ikke er definert som helsepersonell. Dette fordrer et 
nært samarbeid med sykepleiere, leger og annet personell som har kjenn- 
skap til pasienten. 

Flere informanter peker på begrensningene eventuelle krav om doku- 
mentasjon vil kunne legge på pasient og sykehusprest i samtalene. Det 
særegne i sykehuspresters samtaler med pasient og pårørende er nettopp 
fraværet av dokumentasjon. Dette antas å bidra til å skape et åpent rom 
for samtalen. En slik holdning finner lite støtte i den internasjonale fors- 
kningen der kvaliteten ses i sammenheng med en tverrfaglig ivaretakelse 
av åndelige og eksistensielle behov. 

Presters taushetsplikt regulerer sykehuspresters deltakelse i tverrfaglig 
arbeid og innebærer at opplysninger som skal bringes videre, først avklares 
med pasienten. Det vil også være situasjoner der det ikke er mulig å inn- 
hente pasientens samtykke, men hvor sykehuspresten likevel må informere 
samarbeidende helsepersonell ut fra en skjønnsmessig vurdering. 

Gjennom prosedyrer og lanseringen av Helseplattformen blir kra- 
vet til dokumentasjon av åndelig og eksistensiell omsorg tydeligere. 
Sykehusprester innehar spesialkompetanse i sykehusene på dette områ- 
det, men har i hovedsak ikke krav om å dokumentere fra pasientkontakt. 
Med bakgrunn i erfaringer fra sykehusprester som dokumenterer i kontakt 
med pasienter, vil en slik praksis bidra til bedre ivaretakelse av pasienters 
åndelig og eksistensielle behov. 

Fra referert forskning fremkommer det at utviklingen av nye digitale 
journalsystem forandrer arbeidsmåten i sykehus ved at informasjons- 
flyten rundt pasienter i mindre grad vil skje muntlig. Dette utfordrer 

arbeidsmåten for mange sykehusprester der pasientkontakt beror på den 
muntlige overleveringen fra helsepersonell. 

Eksempelet fra Helseplattformen viser en tilnærming til informasjons- 
deling og dokumentasjon som vil kunne bidra til at sykehuspresters arbeid i 
den åndelige og eksistensielle omsorgen for pasienter i større grad oppfattes 
som en integrert del av helsetjenestens helhetlige omsorg. Den skjematiske 
dokumentasjonen vil ikke tillate at innholdet i samtalene kommer frem, 
men tydeliggjøre kontakten med Preste- og samtaletjenesten for helseper- 
sonell. En slik fremgangsmåte vil også bidra til pasienter som har vært i 
kontakt med Preste- og samtaletjenesten finner spor av dette i sin egen 
journal. 

Et hellig rom med rom for alle? 


Aud Irene Svartvasmo Avdelingsleder, Preste- og diakontjenesten, Diakonhjemmet Sykehus 


Abstract: An old hospital church in a diaconal hospital is going to be replaced. 
The issue for this chapter is whether or not to facilitate the new room as a 
Christian church or make it a multifaith room. There is already an established 
room of silence at the hospital. Has the time come to merge the two rooms into 
one, a place that can serve everyone's need for silence, prayer, rituals and reli- 
gious ceremonies? The question is elucidated by log at experiences from Norway, 
Scandinavia, the UK, the Netherlands and the USA, and bringing in sociologists 
of religion, religious scholars, theologians and an architect. Where the joint use 
model has been chosen, there is a tendency for the largest user to dominate. It is 
often seen that the dominant Lifestance often has blind spots for its dominance. 
But also, that shared use can lead to a change in religious practice. Multifaith 
rooms, that should be for everyone, tend to be so stripped that they end up being 
for no one. Experience shows that it is demanding to create a room that is quiet 
enough, or diverse enough, to satisfy all needs. The hospital concluded to keep 
the quiet room and build a new hospital church. The new church will be arranged 
with two different zones, where one will be ecclesiastical in its materiality, while 
the other zone will provide space for silence, rest and glass art without Christian 
markers. 


Keywords: multifaith, interfaith, diaconal hospital, prayer room, hospital church 


Sitering: Svartvasmo, A. I. (2023). Et hellig rom med rom for alle? I P. K. Aschim & H. Johannessen 

Til whoever listens 


Jeg ønsker meg et rom som ikke vil meg noe. Som ikke har en agenda. Som 
jeg kan hvile i og fylle med mine egne tanker. Et tomt rom. Jeg ber til whoever 
listens. (Pasient) 


Pasienten uttrykker noe som blir stadig mer utbredt. Religiøsitet og ånde- 
lighet blir ikke borte, men antar nye former. Mennesker søker ikke i samme 
grad til verdensreligionene for spørsmål som vitenskapen kan gi bedre og 
mer plausible svar på. Men spørsmål knyttet til mening, hvorfor vi lever, 
det ondes problem, godhetens mysterium og døden er stadig relevante. 
Ikke minst kommer mennesker i berøring med de store spørsmålene når 
de er pasienter og pårørende i et sykehus. Med det oppstår også behovet 
for et annerledes rom av typen denne pasienten ønsker seg. Kan et slikt 
annerledes rom kalles et hellig rom, også når det ikke er knyttet til en 
særskilt religion? Jeg tenker ja. Hellighet defineres ofte som noe som har 
religiøse konnotasjoner og står i kontrast til det verdslige og hverdagslige. 
Også rom som skiller seg fra de tradisjonelle religiøst innrettede rommene 
vil kunne komme innunder begrepet hellig i den forstand at det byr på noe 
helt annet enn omgivelsene, og at det — i den grad det er ønskelig - kan gi 
en ramme til religiøs aktivitet. 


Ett eller to rom? 


Diakonhjemmet sykehus er et middelstort diakonalt sykehus i Oslo. Jeg 
har vært sykehusprest der i over tjue år, og utgangspunktet for dette 
kapittelet var en situasjon der sykehuskirken skulle flyttes, og et nytt rom 
etableres. Det ble da naturlig å se på muligheten til å samlokalisere stil- 
lerom, som nå er et eget rom, og sykehuskirke. Plassmessig og økonomisk 
vil det være mye å hente på å samle behovene for tros- og livssynspraksis 
i ett rom. Også rettighetsmessig vil det kunne være en akseptabel løsning. 
Utredningen Det livssynsåpne samfunn gir føringer for en inkluderende 
og ikke-diskriminerende livssynspolitikk: 


Alle bør akseptere å bli eksponert for andres tros- og livssynspraksis i det offentlige 
rom. Utvalget mener at religion og livssynsmessige uttrykk ikke bare hører hjemme 
i folks private rom og liv, men fritt må kunne utfolde seg også i det offentlige rom og 
i den offentlige samtale. (NOU 2013: 1, s. 18) 


ET HELLIG ROM MED ROM FOR ALLE? 


Begrepet livssynsåpent ble lansert i denne NOU-en og har etablert seg som 
et godt alternativ til det vanligere «livssynsnøytralt». 


Det livssynsåpne seremonirommet vil kunne gi rom for flere, og ulike, spor og sym- 
boler. Det fleksible og utbyttbare og rausheten ved at ulike tegn kan stå side om side 


kjennetegner det livssynsåpne rommet. (Stålsett, 2021, s. 7) 


Problemstillingen i dette kapittelet er om tiden nå er moden for å lage ett 
rom som er anlagt og innredet slik at det er åpent for alle som søker et 
sted for å uttrykke sin spiritualitet, individuelt og i fellesskap? Eller om 
det er argumenter som peker mot at løsningen med to adskilte rom bør 
foretrekkes når det skal etableres noe nytt? Har det særlige implikasjoner 
at sykehuset er diakonalt? 

De fleste sykehus tilbyr pasienter, pårørende og ansatte rom som er 
tilrettelagt for mangfoldig tros- og livssynspraksis. Den vanligste løsnin- 
gen i Norge hittil er at det livssynsåpne rommet kommer i tillegg til en 
mer tradisjonell sykehuskirke. Det kan tyde på at majoritetskirken hittil 
ikke har vært helt klar for å se seg selv innenfor kategorien «all faiths and 
none», men i stedet har valgt løsningen «kirke» og «alle de andre». Jeg 
vil i det videre se nærmere på erfaringer gjort andre steder. Først gir jeg 
en beskrivelse av innretningen av kirke- og stillerom på Diakonhjemmet 
sykehus med tilknyttet praksis. Videre henter jeg inn artikler fra norsk, 
skandinavisk, engelsk, nederlandsk og amerikansk kontekst. 


Rom for tros- og livssynspraksis — forskning 
og erfaring 

Litteratursøk førte meg til tekster av religionssosiologer, religionsvitere, 
arkitekter og teologer, med overvekt av de to førstnevnte. Forskerne har 
ulike navn på rom som skiller seg fra de tradisjonelle, religiøst innrettede 
rommene: stillerom (Room of Silence), refleksjonsrom (Reflection Room), 
bønnerom (Prayer Room), livssynsrom, Multifaith- og Interfaith-room, 
forekommer i litteraturen. I noen tilfeller kan navnet fortelle noe om rom- 
mets innretning, men i de fleste tilfeller fremstår det som tilfeldige valg. 
At rom uten tilknytning til en spesiell religion er relativt nytt, kan være 
noe av forklaringen på at det ikke har «satt seg» en universell betegnelse. 
En tidlig prototyp er meditasjonsrommet i FN-bygningen, bygget i 1948. 

Jeg bruker i det videre betegnelsen stillerom, og finner denne definis- 
jonen nyttig: «A room of silence is a room in a public (institutional) 
space, generally accessible to anyone and set apart primarily to offer space 
for prayer, reflection, meditation and personal ritual» (Holsapple-Brons, 
2010, s. 221). 

Også begrepet chaplaincy ma bestemmes nærmere. Til forskjell fra 
spesialpresttjeneste beskriver den internasjonale betegnelsen chaplaincy 
en mer mangfoldig samtaletjeneste, bestående av samtalepartnere med 
ulik bakgrunn: «A healthcare chaplain has been defined as a hired profes- 
sional, working on spiritual and existential challenges in institutions such 
as hospitals» (Stifoss-Hanssen et al., 2019). Vi har forelopig ikke noe godt 
ord for dette pa norsk, men Preste- og samtaletjenesten (St. Olavs hospital) 
og Forsvarets tros- og livssynskorps kan stå som eksempler pa forsøk på å 
kommunisere at det er en utvikling mot et større mangfold innenfor disse 
tjenestene. 

Religionssosiologen Ida Marie Høeg har sammen med skandinaviske 
kollegaer analysert stillerom ved tre universiteter i Skandinavia ut fra 
intensjon, materialitet og faktisk bruk av rommene. Metoden de har brukt, 
skiller også mellom individuell og kollektiv bruk, samt om praksis kan 
betegnes som religiøs, åndelig eller sekulær (Christensen et al., 2018). De 
finner at rommene er komplekse og ambivalente: 


The rooms may be called contemplation rooms catering for secular individuals if we 
focus on the intentions, and to a certain degree prayer rooms [...], multi-faith room 
[...] and meditation room if focused on materiality and use. In this way, all three 


rooms are ambivalent rooms. (Christensen et al., 2018, s. 316) 


Teologen Knut Ruyter anerkjenner det tvetydige i at det religiose skal ha 
plass i offentlige omrader. Han peker i sin artikkel om offentlige sykehus 
fra 2013 pa muligheten for at: «... the secular can interact with religion 
within the same space, also when religion is visibly present in material 
and metaphorical spaces» (Ruyter, 2013, s. 197). Det handler om å finne 
en konstruktiv sameksistens, noe sosiologen Wendy Cadge (2012a, 2012b) 
også ser på i sine arbeider. Begge konkluderer med at det er mulig gjennom 
forhandling å få dette til, og at det fordrer at begge sider må anerkjenne 
at de deler plassen. 

Jeg vier plass til Cadge (USA) og Gillat-Ray (England) i egne avsnitt. 
Sosiologen Gillat-Ray har sett på millenniumsprosjektet «Millennium 


ET HELLIG ROM MED ROM FOR ALLE? 


Dome» i Greenwich (Gilliat-Ray, 2005a, 2005b), og dette arbeidet er inter- 
essant fordi det etter forhandlinger der ble bygget to rom - ett stillerom, 
åpent for alle, og et eget bønnerom for muslimer. 

Den britiske arkitekten Andrew Crompton skriver om «multifaith spa- 
ces» i en artikkel med undertittelen «God leaves the building» (Crompton, 
2013). Han er også viet et eget avsnitt, fordi han adresserer dilemmaene 
knyttet til materialiteten i stillerom. En artikkel av Jorein Holsappel- 
Brons (2010) er tatt med, fordi den gir et innblikk i utviklingen av stil- 
lerom i Nederland, og bidrar med en nyttig typologi. Jeg har hentet inn 
erfaringer fra Akershus universitetssykehus (Ahus) i et intervju med 
hovedprest Hilde Halsteinli Unsvåg. Erfaringene derfra er relevante fordi 
de er fra norsk kontekst, og fordi sykehuset var tidlig ute med å etablere 
et livssynsrom. 

På Diakonhjemmet sykehus er det ikke bare det hellige og det sekulære 
som forhandles. I tillegg finnes det en historisk sterk tilknytning til Den 
norske kirke som tilfører avveiningene en ekstra dimensjon. Det finnes 
mye litteratur om diakoni generelt og institusjonsdiakoni spesielt, men lite 
som handler stillerom og religionsspesifikke rom i verdibaserte institusjo- 
ner. Dette kapittelet vil gi et bidrag til å trekke inn også dette aspektet ved 
avveiningene problemstillingen peker på. 


Sykehuskirke og stillerom på Diakonhjemmet 


Sykehuset har hatt et kirkerom så lenge sykehuset har eksistert. Det er et 
regelmessig gudstjeneste- og bønneliv der, og rommet benyttes av pasienter, 
pårørende og ansatte gjennom døgnet. I 2021 måtte kirkerommet flyttes. Et 
nytt rom skal etableres i en fløy som er under oppføring. 

I påvente av at det nye rommet bygges, har kirkerommet fått plass 
ved hovedinngangen. Intensjonen med dette midlertidige rommet var at 
det skulle være inviterende for flere enn de som regner seg for kristne. 
Rommet fremstår fortsatt som en kirke, med alteret som et samlende 
sentrum, lysglobe for lystenning, et krusifiks på alteret med steiner som 
kan legges ved korset, og en krukke for bønnelapper. Likevel erfarer vi at 
brukerne av rommet har en mangfoldig tros- og livssynstilknytning. Det 
ser vi gjennom egne observasjoner og tilbakemeldinger fra brukerne, og 
vi leser det ut av innholdet på lappene i bønnekrukka. Det kan se ut til at 
symbolhandlingene rommet inviterer til, oppleves inkluderende, snarere 
enn ekskluderende. 

I dag er det livssynsåpne tilbudet ivaretatt i et eget rom. Stillerommet 
ble åpnet i 2015. Det er betydelig mindre enn kirkerommet, innredet med 
stoler langs veggen, en skjenk med oppbevaring av elementer for forskjellig 
trospraksis og en hylle for religiøse bøker. En pil i taket viser retning mot 
Mekka. Rommet er ikke optimalt og brukes heller ikke mye. Selv om det 
er tilrettelagt for at alle kan skape sitt eget rom, blir det i liten grad gjort. 
Muslimske kvinner gir tilbakemelding om at det ikke er trygt for dem å be 
i et rom som ikke kan låses, og vaskefasiliteter mangler. Dette rommet var 
ment å favne bredt, men i praksis viser det seg at de fleste velger kirkerom- 
met, og at muslimske kvinner søker løsninger i andre rom. 

Erfaringene vi gjør med interimkirkerommet mens vi planlegger det 
nye, har likhetstrekk med det som er blitt praksis i kirkerommet ved Ahus 
(se eget avsnitt). 


Endringer i presterollen 


I så godt som all litteratur som ligger til grunn for dette arbeidet, er spesial- 
presttjenesten, (internasjonalt, the chaplaincy), pådriver for å etablere - og 
ansvarlig for å mediere — de livssynsåpne stillerommene. Slik er det også 
på Diakonhjemmet sykehus. Det viser at presterollen, og i særlig grad spe- 
sialprestrollen, har gjennomgått en forandring. 

Det er flere grunner til disse endringene. De første innvandrerne til 
Norge er aldrende og mer i kontakt med helsevesenet. Migrasjon og økende 
mobilitet gjør at den kristne tradisjonen utfordres til å gi plass for andre 
tros- og livssyn. Også antallet uten tros- og livssynsspesifikk tilhørighet, 
såkalte none's, er økende. Vi er vitner til en subjektiv vending, en del av en 
større internasjonal tendens, der de store religionene taper terreng til mer 
spiritualisert religion (Heelas et al., 2005; Taylor, 1989). Heelas kaller det 
en kulturell revolusjon i det britiske samfunnet, at mentaliteten endrer seg 
fra «religion» til «spiritualitet» og fra «forpliktet» til «forbruker» (Davie, 
2005). Utviklingen gir nye impulser og utfordrer den tradisjonelt lutherske 
sykehuspresten til å åpne opp, gi slipp på privilegier og omfavne en ny tid. 


Millennium Dome, London 


Religionsviteren Gillat-Ray er en av de som påpeker at denne mentalitets- 
endringen ikke kommer helt av seg selv. I arbeidet sitt, der hun undersøkte 
stille- og bønnerommet i prosjektet Millennium Dome (MD) i London, 

observerte hun blinde flekker hos presteskapet (Gillat-Ray, 2005a, 2005b). 
I prosjektet, som ikke var noen «kirke», snarere et slags underholdnings- 
område laget for å markere årtusenskiftet, var det helt fra begynnelsen av 
klart at det skulle inkluderes et stillerom. Opprinnelig var planen å lage ett 
kirkerom og ett rom som skulle være for «all faiths and none». Den kristne 
majoritetskirken så i utgangspunktet ikke seg selv inkludert i «all faiths», og 
det livssynsåpne rommet var ment å skulle være et tillegg for alle de andre. I 
stedet var det muslimene som fikk sitt eget bønnerom/mosalla, og et annet 
rom som ble etablert for «all faiths and none» (Gilliat-Ray, 2005b, s. 293). 
Hovedargumentasjonen for denne løsningen var at MD var finansiert av 
lottomidler, og at muslimene derfor oppfattet det som urent område. De 
ba om at det muslimske bønnerommet heller ble lagt utenfor, men i nær 
tilknytning til MD. Finansieringen oppgis som forklaring på avgjørelsen. 
Samtidig viser erfaringer gjort andre steder at en sameksistens med «alle 
de andre» er krevende med tanke på de særlige føringene som gjelder for 
muslimske bønnerom (se f.eks. Christensen et al., 2018). Det gjelder alle 
som skal dele et felles rom, at den enkeltes mulighet for utfoldelse vil bli 
begrenset, og at praksis vil være gjenstand for forhandling, men for noen 
grupper kan det være mer krevende enn for andre. 

Gilliat-Ray observerer også at deling av areal kan medføre at reli- 
giøs praksis tar nye former (Gilliat-Ray, 2005a, s. 357). I rom som ingen 
eier og medierer, er det nettopp mulig å skape og leve ut sin helt egne 
spiritualitet: 


There is considerable evidence to suggest that many people continue to search for and 
appreciate the sacred, but may wish to engage with it on their own terms, without the 


framework or mediating influence of a religious institution. (Gillat-Ray, 2005b, s. 365) 


At ulik religiøs praksis skjer side om side, samtidig, viser at sameksistens 
er mulig. Det kan se ut til at det også fører til endringer i religiøs praksis. 
Men religionsviteren peker på utfordringen ved at det er «presteskapet» 
som har ansvar for rommet. Det er regelmessig kristen bønn i rommet, 
og søndager feires tre kristne messer der. Rommet er satt opp og innredet 
ganske likt en kirke, med et sentralt plassert bord og stoler omkring. Ikke 
sjelden så forskeren at prestene «glemte» å rydde alteret etter samlinger. 
Prayer Room i MD fremsto dermed heller ikke helt livssynsåpent når det 
kom til praksis, men ofte preget av største — eller mest markerte — bruker 
(Gillat-Ray, 2005a, s. 298, 2005b, s. 359). 

Stillerom med arkitektens blikk 


Arkitekten Andrew Crompton har sett på arkitektur og innretning av stil- 
lerom i Europa og USA: 


In Multifaith rooms people of all faiths, as well as those of no faith, enemies even, 
time-share a space that takes on one of a set of sacred modalities on a sign outside. 
Multifaith has become the default form of religious space in hospitals and airports, 
and has introduced sacred space to places like shops, football grounds and offices 


where none formerly existed. (Crompton, 2013, s. 474) 


På skoler, flyplasser og sykehus finner han enkle rom, ofte uten noe 
særpreg, og deres viktigste felles karakteristika at de tenderer til å være 
tomme, hvite rom. Intensjonen er at man ikke skal utsettes for symboler 
og utsmykning som minner om andre religioner enn ens egen. Satt på 
spissen: Man forsøker å unngå at rommet blir meningsfylt på en støtende 
måte. De stille rommene ender ofte opp med å bli arkitekturens ekviva- 
lent til hvit støy (Crompton, 2013, s. 474). Kan dette hvite, tomme rom- 
met i det hele tatt kalles arkitektur, spør han. Bak skapdører holder ulike 
religioner seg for seg selv. Arkitekten har ikke observert noen samtidig 
religiøs praksis i rommene han har undersøkt, bortsett fra ved åpnin- 
gen av rommene. Dette er helt parallelt med erfaringene fra Ahus: Den 
eneste gangen veggen mellom livssynsrommet og kirkerommet har vært 
åpen, var ved den fellesreligiøse åpningen i 2009 (Intervju med hovedprest 
Ahus; Svartvasmo, 2021). 

Crompton deler rommene i to typer: Den positive definerer han som 
«enhet ved inklusjon» og den negative som «enhet ved eksklusjon». Som 
eksempel på det første nevner han et tradisjonelt kapell ved Harvard 
University, Massachusetts, som uten arkitektoniske endringer er forsøkt 
åpnet opp for alle. På et sidebord i rommet ligger bibelen, koranen og en 
rekke andre religiøse bøker. I koret har muslimene fått et område til bønn. 
Når slike rom blir overlatt til seg selv, sier han, er det største bruker som 
får prege rommet mest. Skal et slikt rom fungere som et multifaith-rom, 
må det vedlikeholdes kontinuerlig. Eksempelet på enhet ved eksklusjon 
er det tomme rommet. Der finnes ingen prest eller menighet. Mennesker 
kommer og går, og rommet tilhører den som til enhver tid bruker det. 
(Crompton, 2013, s. 479-480). I et rom av typen enhet ved eksklusjon, 
ser man en lite ønsket utvikling, der religiøse symboler blir viet stadig 
mindre plass: 

They can be seen as the endpoint of a process in which religious artefacts are confined 
to smaller and smaller spaces, first individual rooms, then corner of rooms, then 
cupboards, then boxes (Crompton, 2013, s. 485). 


Dette er reisen mot det hvite rommet. Mens arkitekten diskuterer om 
det i det hele tatt er mulig a starte med blanke ark, losrevet fra historien 
(Crompton, 2013, s. 493), blir diskusjonen på Diakonhjemmet snarere - er 
det i det hele tatt ønskelig? 


Nederland - et forsøk på en typologi 


Holsapple-Brons beskriver og analyserer stillerom i Nederland - som kon- 
sept, konstruksjon og bruk. Hun bruker rommene som utgangspunkt for å 
belyse hvordan religion, sakralitet og ritualer er i utvikling og endring. Selv 
om rommene er «stille», er det sterk dynamikk knyttet til dem, påpeker 
hun: «They are at the same time places where public and private, religious 
and secular, sacred and profane, and tradition and modernization meet, 
clash, intermingle and affect each other» (Holsapple-Brons, 2010, s. 221). 

Også i Nederland har de religiøse tradisjonene spilt en viktig rolle i 
utviklingen av stillerom. De første kom på 1970-tallet i shoppingsentre, 
bysentre og flyplasser, initiert av kirkene. Fra 1980-tallet dukket de opp som 
integrerte områder i offentlige institusjoner, først i sykehus, der de erstattet 
det tradisjonelle kapellet. Fra 1990-tallet ses de også på utdanningsinstitu- 
sjoner, ofte som respons på økende kulturelt mangfold og etterspørsel etter 
muslimske bønnerom. Gradvis har rommene fjernet seg fra slektskapet til 
det tradisjonelle kapellet, og blitt noe særeget: «In due course, rooms of 
silence increasingly parted from their relationship with chapels and prayer 
rooms, developing into an independent phenomenon with its own func- 
tions and characteristics» (Holsapple-Brons, 2010, s. 224). 

Holsapple-Brons utviklet en typologi basert på hva som har vokst frem 
gjennom bruken av rommene: fyrlykten, tempelet, tilfluktsstedet, kokon- 
gen og minnestedet (Holsapple-Brons, 2010, s. 224ff.). Kategoriene kan gi 
noen nyttige knagger i refleksjonen, derfor går jeg kort inn på de jeg finner 
mest relevante i denne sammenheng: 

Fyrlykt-rommet tilbyr en «livbøye» og vil bidra til orientering i strøm- 
men av impulser og aktiviteter. Det er basert på kristne verdier og diakonalt 
engasjement. Hensikten er ikke å spre troen, men å gi en fortolkning av 
livsfortellingene. Målet er å hjelpe besøkeren til å finne sin egen vei. 

Tempel-rommet er stedet for religiøse ritualer og møter med det gud- 
dommelige. De fleste rom av denne type er multireligiøse, ut fra det syns- 
punktet at det skal være åpent for alle. Stikkord er gjestfrihet og toleranse. 

Tilfluktsstedet defineres som et sted for hvile og avslapning. Her unngås 
religiøse konnotasjoner, men ordet spiritualitet kan benyttes. 

Kokong-typen er trygge og omfavnende rom, der mennesker kan kon- 
frontere sine spørsmål og følelser. I motsetning til tilfluktsstedet er denne 
typen eksplisitt knyttet til religiøsitet, og spiritualitet som er kvalifisert 
som religiøs. 

Felles for alle typene er at de ikke konstituerer noen bestemt ramme for 
tolkning og praksis, men åpner for muligheter og valg. Det er den enkelte 
som ved bruk av rommet får ansvar for å gi det mening. De viser også hvor- 
dan det religiøse og det sekulære har endret posisjon i forhold til hverandre: 
«What strikes one most when looking at the relationships between the 
religious and the secular is that they are not dominated by contrast, but by 
overlapping and fluid boundaries» (Holsapple-Brons, 2010, s. 226). 


Fra symboler til stillhet i USA 


I boka Religion on the edge gir religionssosiologen Wendy Cadge eksempler 
på hvordan religiøsitet forhandles i sekulære organisasjoner i USA (Cadge, 
2012a). Hun har undersøkt 15 amerikanske sykehus, fra store universitets- 
sykehus til mindre lokalsykehus, intervjuet 150 chaplainer, leger, sykeplei- 
ere og sykehusdirektører, og sett på hvordan religion uttrykkes i rommet 
og religiøse ulikheter forhandles. Også i USA er det sykehusenes chaplai- 
ner som er pådrivere for endring og relokalisering av kirke/bønnerom. 
Respondentene (the chaplains) i denne undersøkelsen var overveiende 
protestantiske sykehusprester. 

Blant rommene hun undersøkte, var noen grunnlagt og befant seg fort- 
satt innenfor en spesifikk religiøs tradisjon. Noen av dem var opprinnelig 
tradisjonelle, for deretter å bli renovert og omdannet til interfaith-room, 
og noen av rommene var etablert som interfaith-room fra begynnelsen av 
(Cadge, 2012b, s. 62). Sykehusene som var grunnlagt av religiøse grupper, 
hadde alle beholdt de tradisjonsspesifikke rommene, slik situasjonen også 
er per i dag på Diakonhjemmet. De katolske sykehusene hadde i tillegg 
vigslede kirkerom. 

Et av sykehusene Cadge gjorde feltarbeid ved, ble bygget på slut- 
ten av 1980-tallet. Sykehuspresten begynte tidlig å arbeide for et 

«interdenominational chapel». Det skulle være: «'an aesthetically attractive 
building’ that would provide ‘the ground for private meditation, comfort 
and beauty in the midst of the chaos’» (Cadge, 2012a, s. 208). Sosiologen 
papeker imidlertid at bade sprak og forestillinger avslorer prestens 
protestantiske utgangspunkt: «Seating for fifty and place for an organ, a 
choir, eight instrumentalists, an altar, a font, a robing room, and a sacristy» 
(Cadge, 2012a, s. 208). Det er å fort gjort å bli offer for egne blindsoner. 
Samtidig spør Cadge seg om de livssynsåpne rommene også ender med å 
bli uvante for mange. I tilfelle hjelper det lite at intensjonen var god, hvis 
rommene i praksis ikke fungerer. 

Et fellestrekk ved sykehusene i den amerikanske studien er at det for- 
utsettes, og i liten grad diskuteres, at ulike troende og livssynstilhørende 
kan dele samme område for religiøs praksis. Ved ett av sykehusene har 
man likevel valgt å anlegge et eget muslimsk bønnerom i tillegg til et livs- 
synsåpent rom, slik man valgte i MD-prosjektet, og slik vi skal se at det i 
praksis ble ved Ahus. 

Forskeren konkluderer med at religiøs praksis ikke bare kan være et 
tema på individ- og organisasjonsnivå, men at det også må være et tema i 
offentligheten: Det er i offentligheten religiøse ideer og praksis møtes og 
må forhandles - ikke annenhånds, men som en fundamental komponent 
av hva religion er og gjør (Cadge, 2012a, s. 214). 


Livssynsrommet som ble bønnerom 


Ahus refereres til i flere kilder, blant annet hos Ruyter (2013). De var tidlig 
ute med livssynsrom i Norge og har nå femten års erfaring med innretnin- 
gen sykehuskirke + livssynsrom. 

Nye Ahus sto ferdig i 2008. Nåværende hovedprest Hilde Halsteinli 
Unsvåg forteller at kirke/livssynsrom ble sett på som viktig da det skulle 
bygges nytt. Det ble argumentert for ut fra et helhetlig menneskesyn. 
Forståelsen var forankret på direktørnivå, og daværende sykehusprest var 
en viktig pådriver i prosessen (Intervju med hovedprest Ahus; Svartvasmo, 
2021). 

Valget falt på to rom med foldevegg mellom. Når anledningen krever et 
større rom, kan veggen åpnes og gi plass for flere. Det ble den gang vurdert 
at ett felles livssynsrom ikke var tjenlig, da flertallet av pasienter/pårørende 
fortsatt tilhørte Den norske kirke. Det ene rommet fikk navnet Livssynsrom, 
det andre rommet Sykehuskirke. Den pastoralkliniske tjenesten fører tilsyn 

med begge rommene. (Pastoralklinisk tjeneste er navnet på samtaletjenes- 
ten på Ahus, og har sin bakgrunn i at sykehuset driver pastoralkliniske kurs 
etter amerikansk modell: CPE - Clinical Pastoral Education.) (Intervju 
med hovedprest Ahus; Svartvasmo, 2021). 

Livssynsrommet har en pil i taket som viser retning mot Mekka, men 
er ellers uten livssynsmarkører. Det er vask knyttet til rommet. Alt utstyr 
til bruk i rommet, tepper, meditasjonsputer og lignende oppbevares i 
et skap utenfor. Avisen Vårt Land hadde oppslag fra åpningen av det 
som den gangen, i 2009, var landets første livssynsrom: «Muligheten til 
å tenne et lys eller be en bønn i et rolig rom er nå lik for alle», uttalte 
Bernt Aspang til avisen den gangen (Morken, 2009). Konseptet med to 
rom bærer likevel preg av at det livssynsåpne er noe som legges til, noe 
Ruyter påpeker: 


In terms of pluralism, the statement by the chaplain implied that the Church of 
Norway was not part of all outlooks or all religions. Separate spaces seem to imply 
that all other outlooks on life represent something that can be added to the location 
of the presence of the Church of Norway but that cannot be integrated into it or 
replaced by a location for all, reflecting perhaps an understanding of multiculturalism 


as side-by-side integration. (Ruyter, 2013, s. 206) 


Mens livssynsrommet skulle være for alle, bar sykehuskirken tydelige tegn 
på å være en kirke. Rommet ble opprinnelig innredet med stoler vendt mot 
alteret, døpefont og lesepult. Siden sykehusprestene ikke lenger har faste 
gudstjenester i kirkerommet, er en del av stolene blitt fjernet. Bruken av 
rommene har endret seg i forhold til opprinnelig intensjon. Muslimene er 
største bruker av livssynsrommet. Selv om det fortsatt heter livssynsrom, og 
intensjonen var at det skulle være åpent for alle, omtales det nå av mange 
på sykehuset som «bønnerommet», og er i praksis en mosalla (Intervju 
med hovedprest Ahus, Svartvasmo, 2021). 

Det kan se ut som om sykehuskirken, på grunn av endring i utfor- 
ming og bruk, oppfattes som mer åpen og inviterende enn livssynsrom- 
met, og dermed søkes til av pasienter, pårørende og ansatte fra andre 
tros- og livssynstradisjoner. Den tydelige kristne symbolikken i takets 
utsmykning, kristusmonogrammet, ser ikke ut til å begrense bruken av 
rommet nevneverdig. Rommet byr på mulighet til å tenne lys og henge 
lapp på håpstreet, og begge handlinger synes å være allmenne praksiser 
som flere kan slutte seg til, eller som ikke i nevneverdig grad forstyrrer 
sambruken. 

Et hellig rom, med rom for alle? 
Diakonhjemmet Sykehus 


I Norge ble aldri det sekulære og religiøse helt adskilte verdener. Det hand- 
ler blant annet om den tette forbindelsen mellom stat og kirke. Innenfor 
helsevesenet handler det også om at kirken i sin tid «skapte» hospitalet 
(Ruyter, 2013, s. 200, 217), og på et diakonalt, verdibasert sykehus er det 
grunn til å anta at grensene kan være ekstra flytende. Diakonhjemmet 
sykehus forstår seg selv innenfor både en sekulær og en diakonal ramme. 
Det er sekulært, fordi sykehuset drives på offentlige midler med samme 
rammer som andre sykehus. Det er diakonalt, fordi det har røtter i en 
kirkelig historie, og ble til som svar på nøden i datidens bysamfunn. 
Den doble identiteten viser seg både i strukturer og konkrete uttrykk. 
Stiftelsen Diakonhjemmet eier sykehuset og administrerende direktør 
i stiftelsen er styreleder i sykehusstyret. Stiftelsen Diakonhjemmet pre- 
senterer seg som «en selvstendig ideell stiftelse innenfor Den norske 
kirke, med formål å fremme diakonal virksomhet i kirke og samfunn» 
(Diakonhjemmet, u.å.a). 

I introduksjonskurset for nyansatte formidler direktøren trekk fra syke- 
husets tidlige historie (Stave, 1990), og fortellingen om Den barmhjertige 
samaritan (Luk 10,25-37) leses. En tolkning av denne finnes også i en frise 
i sykehusets hovedinngang. Søker man imidlertid informasjon på syke- 
husets nettside (Diakonhjemmet, u.å.b), er det kun den sekulære profilen 
som er fremhevet. 

Et hellig rom, med rom for alle, ved et diakonalt sykehus skal forhandle 
med en virksomhet som har glidende overganger mellom sekularitet og 
religiøsitet. Dersom kirkerommet skal erstattes av et rom som alle, uavhen- 
gig av tros- og livssynstilhørighet, skal kunne kjenne tilknytning til, kan 
det føre til at en av de få gjenværende diakonale markørene i sykehuset blir 
borte. Det kan kanskje være uproblematisk for sykehuset - som for alle 
praktiske formål er sekulært, men vil være på kollisjonskurs med eier - som 
identifiserer seg innenfor Den norske kirke. 

På den annen side kan man hevde at nettopp sykehusets diakonale 
verdier kan være et argument for å løpe linjen ut og satse på ett felles 
rom. To av sykehusets kjerneverdier, «respekt» og «rettferdighet» er vik- 
tige i denne sammenheng. Respekten for den enkelte — ansatte, pasient og 
pårørende - tilsier at det tilrettelegges for ulike tros- og livssyn: et rom for 
bønn, stillhet og refleksjon som er åpent - eller mangfoldig - nok. Verdien 

«rettferdighet» utfordrer sykehuset særlig på pasientenes rett til likeverdige 
tjenester og til å utøve tro- og livssyn også når man er i sykehus. Her møtes 
sykehusets verdier og hovedargumentasjonen i NOU-en om det livssyn- 
såpne samfunn, som blant annet viser til FNs menneskerettskonvensjon 
om rett til å utøve sitt livssyn, og at ulike tros- og livssynssamfunnene 
skal likebehandles: 


Likebehandlingsprinsippet står sentralt blant utvalgets prinsipper. [...] og i hvordan 
det gis rom for tros- og livssynsutøvelse innenfor offentlige institusjoner. Religion 
eller livssyn bør få være en synlig og akseptert del av dagliglivet i slike institusjoner. 
Dette kan innebære behov for tilgjengelige stillerom eller bønnerom eller andre nød- 


vendige rammer for tros- og livssynsmessige ritualer. (NOU 2013: 1, s. 18) 


Konklusjon 


Erfaringene fra Skandinavia, Nederland, England og USA tyder på at det 
er krevende å lage et rom som er «stille» nok, eller mangfoldig nok, til å til- 
fredsstille alle behov. En av utfordringene er at det som er like gyldig for alle, 
fort blir likegyldig. Dersom et stillerom blir for strippet, er faren stor for at 
det blir intetsigende. I sin streben etter ikke å forstyrre, kan resultatet bli at 
det heller ikke berører. Elementer tilhørende ulik trospraksis, skjult i skap, 
inviterer den enkelte til å skape sitt eget rom. Intensjonen er god. I praksis 
viser det seg imidlertid ofte at «største bruker» fremstår som eier av rom- 
met, og at det dermed kan kjennes fremmed og lite inviterende for andre. 
Livssynsrommet ved Ahus, som nå både fremstår som, og omtales som 
«bønnerommet», er et eksempel på dette. Vi har sett at kapell/kirkerom som 
«utvides» til multifaith-rooms, ofte fremstår sammenrasket og krever tett 
oppfølging for å fungere i praksis. Også her er erfaringen at «største bruker» 
raskt dominerer rommet. Sammenfattende for alle eksemplene jeg har sett 
på i dette kapittelet, er at noen må eie rommene. Disse noen har ofte vært 
prestetjenesten i norsk kontekst, og tilsvarende tjenester internasjonalt. Vi 
har sett at det kan by på utfordringer, men ettersom både navn og innhold 
i denne tjenesten er i endring mot mer livssynsmangfoldige team, blir det 
stadig mer naturlig at ansvaret for å mediere disse rommene ligger nettopp 
der. Faren for majoritetsblindhet er helt klart til stede, men vil minke etter- 
som livssynsteamene blir mer sammensatte. Eksempelet fra Ahus viser at 
rommene i noen grad også begynner å leve sine egne liv, og at intensjon 
og materialitet slett ikke alltid predikerer fremtidig praksis. 


ET HELLIG ROM MED ROM FOR ALLE? 


I dag er største bruker av hellige rom på Diakonhjemmet sykehus sta- 
dig kristne. Det følger av at vi betjener bydelene vest i Oslo, med høy 
gjennomsnittsalder og få med innvandrerbakgrunn. Andelen ansatte med 
muslimsk tilhørighet er imidlertid økende, og dermed øker også etterspør- 
selen etter muslimsk bønnerom. Tiden synes ikke å være moden for å lage 
ett rom på Diakonhjemmet sykehus som skal møte alle behov. Litteraturen 
jeg har sett på, tyder på at det er vanskelig å skape noe som tilfredsstiller 
alle behov i ett og samme rom. På Diakonhjemmet handler det også om 
sykehusets røtter og identitet, og om de særlige behov muslimer har for 
sitt bønnested. 

Som pasienten jeg siterte i starten av kapittelet uttrykte det, kan det 
«tomme» rommet oppleves fredfullt og gi rom for individuell praksis. 
For andre kan det oppleves intetsigende. På samme vis kan det mangfol- 
dige rommet virke berørende, både i betydningen berikende og støtende. 
Arkitektens refleksjoner rundt det hvite, tomme rommet peker i retning 
av at det for Diakonhjemmets del vil være riktigere å gå i retning av enhet 
ved inklusjon, snarere enn ved eksklusjon. Sykehuset har derfor konkludert 
med å beholde stillerom og bygge en ny sykehuskirke. Vi ser til Ahus og 
planlegger for et kirkerom som kan invitere bredt, i tillegg til et stillerom 
som i større grad tilrettelegges for muslimsk bønnepraksis. 

Intensjonen med den nye sykehuskirken er at den skal bli et rom som 
kan romme ulik tros- og livssynspraksis, individuelt og i fellesskap, sam- 
tidig som vi beholder noen kristne markører. Vi lager to soner i rommet, 
der den ene sonen er kirkelig i sin materialitet: stoler, alterbord, alterbilde. 
Den andre sonen gir plass til stillhet, hvile og glasskunst uten kristne mar- 
kører. I denne sonen vil det stå syngebolle, en krukke til å legge lapper i, og 
lysgloben vil stå der i påvente av et kunstnerisk utformet lystenningssted 
som ikke vil ha noen direkte kristen konnotasjon. Rommet vil ikke bli 
vigslet. Den kirkelige tilknytningen finnes der gjennom at institusjonen har 
vigslede prester og diakoner som er under biskopens tilsyn. De konstituerer 
rommet som kirkerom når det brukes til kirkelige handlinger, samtidig 
som rommet ikke blir «låst» til å være et kristent rom. Intensjonen er å 
åpne opp, uten å måtte gi slipp på den kirkelige arven. Gjennom utførel- 
sen, materialiteten, er det gjort grep for å dele rommet i ulike soner. Hva 
praksis vil vise seg å bli, vil bare tiden gi svar på, men kanskje vil vi kunne 
gjenkjenne flere av konseptene i typologien til Holsappel-Brons når vi ser 
tilbake om ti år. 

Abstract: In this article I attempt to illuminate and discuss elements of the role 
and identity of healthcare chaplains employed at Norwegian hospitals. I explore 
how we can understand theologically educated personnel, represented by the 
healthcare chaplains (mainly from Church of Norway), as a resource in meet- 
ing people in public hospitals in a multifaith society. My approach is via a con- 
structed case of a suicidal event in a psychiatric hospital. | formed the case so that 
| got three groups to explore; the Leaders, the nexts of kin and the staff involved. 
Through two central notions describing aspect of the hospital chaplain, | discuss 
how the chaplain might be experienced. The first notion is the double identity of 
the role of the healthcare chaplain, as simultaneously sent from the Church of 
Norway and employed by the hospital. The second notion is the communicative 
surplus of the same role. 

These notions | use analyzing whether the three groups involved could experi- 
ence the hospital chaplain as a resource or not. I found that in the secular context 
of a public hospital, the hospital chaplain can be a resource to people by being 
sensitive regarding the needs and preferences of each person and being aware of 
her own role in the context as well as what the role as such might communicate 
to people. Carrying the tradition and applying on new knowledge, hospital chap- 
lains might contribute to the development of the Norwegian multifaith society 


together with others. 

Innledning og situasjonsbeskrivelse 


Eg lure på om det e klovnar me e 
te allmenn lått og løye 
Men får me sjå eit lysglimt av og te 


så får de'kje vær så nøye. 


Prest og artist Bjørn Eidsvåg, som selv var sykehusprest i psykiatrien noen 
år, setter ord på noe ved sykehusprestrollen som jeg som psykiatriprest kan 
kjenne meg igjen i. Av og til kan min konkrete rolle i situasjonen kjennes så 
uklar og ute av den medisinsk baserte konteksten at det som gjenstår, blir 
«klovnens» ufarliggjørende og naive tilstedeværelse, iallfall som en mulig- 
het. Av og til kan min rolle bli å være klovnen, the wise fool (Capps, 2005), 
som er aksepterende og uhøytidelig nærværende og tilgjengelig, som ikke 
sitter på noen svar, men som ser med en viss distanse på det som skjer av 
medisinsk arbeid fordi blikket går videre og inn til det paradoksale ved å 
være menneske i denne situasjonen. 

Likevel er vi sykehusprester selvsagt mye mer enn klovner. Vi er per- 
soner som besitter en faglig kompetanse. Men så er vi også noe mer enn 
fagligheten og de personene vi er. Vi er prester som er ansatt av sykehuset. 
Og så bærer vi noe ekstra med oss ved vår rolle, i tillegg til vår person, et 
kommunikativt overskudd knyttet til presterollen vår (Stifoss-Hanssen, 
2005). For noen som møter oss, er dette kjent og trygt, og for andre er det 
kanskje ikke så kjent. Vi lever i et tros- og livssynsmangfoldig samfunn hvor 
mangfoldet øker, og vi må forholde oss til hvordan vi skal kunne møte alle 
med åndelig og eksistensiell omsorg på en så likeverdig måte som mulig. 
Vi vet fra religionspsykologisk forskning at tros- og livssynsressurser har 
betydning for helsen (Sørensen & Kvande, 2014; Torbjørnsen, 2011). 

Det er derfor godt å ha fått et lovverk som konstaterer at Norge er et 
livssynsåpent og ikke et livssynsnøytralt samfunn (Prop. 130 L (2018-2019)). 
Dette lovverket er med på å legitimere den åndelige og eksistensielle omsor- 
gen på offentlige sykehus, noe jeg vil komme tilbake til senere i teksten. 


Problemstilling 
Jeg ønsker i dette essayet å undersøke følgende: 
Hvordan kan vi forstå teologisk utdannet personell, representert ved sykehusprestene, 


som en ressurs i møte med mennesker på offentlige sykehus i et tros- og livssynspluralt 


samfunn? 

Det norske samfunnet er i en sekulariseringsprosess samtidig som tros- og 
livssynsmangfoldet øker. På basis av prinsippet om tros- og livssynsfrihet 
påpeker Stålsett-utvalgets NOU Det livssynsåpne samfunn at i offentlige 
institusjoner må frihet til å utøve egen tro balanseres med frihet til ikke å 
ta del i religiøs eller livssynsmessig praksis (NOU 2013: 1, s. 168). I forlen- 
gelsen av NOU-en fra 2013 har vi fått en ny trossamfunnslov som trådte i 
kraft 1. januar 2021. Her ligger det som en viktig føring at samfunnet skal 
legge til rette for trosuttrykk i det offentlige rom. 

Sykehusprester fra Den norske kirke (Dnk) har en lang tradisjon på 
norske sykehus og er innarbeidet som faggruppe i den kliniske hverda- 
gen. Vi er trenet i, og utøver, eksistensiell omsorg i møte med alle som 
ønsker det. Når det kommer til den religiøse betjeningen, tilbyr syke- 
husprester sine tjenester som kristne lutherske prester, og det er også 
ofte de som formidler kontakt med andre trossamfunn når en pasient 
har behov for det. 

Jeg vil ut fra problemstillingen se nærmere på hvordan sykehuspresten 
kan oppfattes på ulike måter. Hvilke roller har hun (formelt), hvilke roller 
får hun (gjennom andres oppfatning av henne) og tar hun (hvordan spil- 
ler hun sine tilgjengelige roller), og hvordan er hun eller er hun ikke en 
ressurs for folk hun møter på sykehuset? Disse spørsmålene vil jeg drøfte 
med utgangspunkt i et case. 


Case 


I psykiatrien forekommer dessverre innimellom hendelser der pasienter 
tar sitt eget liv mens de er innlagt eller kort tid etter utskrivning. 

Jeg vil bruke en suicid-situasjon som eksempel på en liv-død-situasjon 
der eksistensielle spørsmål aktualiseres, og der sykehuspresten involve- 
res som støtteperson for flere grupper av involverte mennesker. Disse 
menneskene har antakeligvis ulike tros- og livssyn. Jeg har diktet et case 
basert på egne og mine kollegaers erfaringer gjennom mange år og fra 
ulike steder. 

Det alle jobber for at ikke skal skje, er at noen tar sitt liv mens de er inn- 
lagt i psykiatrien. Så hender det likevel. Både pårørende, de andre pasien- 
tene på posten, personalet og ledelsen befinner seg i en yttergrensesituasjon 
i møte med død og liv og egen avmakt, sjokk, fortvilelse og sorg. Poenget 
mitt her er ikke å gå inn i suicid som tema, men å benytte en konkret 
situasjon til å illustrere aspekter ved sykehusprestens møte med tros- og 
livssynsmangfold i tjenesten på sykehuset. 

En ung mann har tatt sitt eget liv mens han var innlagt på psykiatrisk sykehus. 
Sikkerheten rundt ham var kontinuerlig vurdert opp mot autonomi. Tegn til bedring 
gjorde at stramme sikkerhetstiltak var lempet noe på. 

Han blir funnet av nattevakten tidlig om morgenen. Alarmen går, og flere kommer 
til, inklusive vakthavende lege, men livet står ikke til å redde. 

Sykehuspresten blir kontaktet og ankommer raskt enheten for å være tilgjengelig 
som støtte, ut fra behovene som er der. Ledelsen ønsker å tenke høyt med sykehuspresten 
nærværende. Pårørende er ikke varslet, og sykehuspresten blir bedt om å dra hjem til 
familien med dødsbudet. De pårørende er etniske nordmenn bosatt på bygda i Innlandet. 
Derfor kan man tenke seg — uten å vite sikkert — at de er del av den store gruppen som 
har en viss folkekirketilhørighet. Sykehuspresten tar på seg snipp og drar ut for å gi 
dødsbudskapet. Fortvilte foreldre får av presten beskjeden om at deres sønn er død. Hun 
setter seg ned med dem og møter dem i deres sjokk og fortvilelse. 

Deretter drar sykehuspresten tilbake til sykehuset for å se hvordan hun kan være 
en støtte videre. Mange av de ansatte som har vært involvert i hendelsen, er fortvilt, 
og sykehuspresten blir spurt om å lede en samling med denne gruppen, som består av 
tolv personer. At en av legene bærer hijab, synliggjør at det er et trosmangfold i grup- 
pen. En av sykepleierne er kjent som aktiv humanetiker gjennom innlegg i lokalavisen. 


Sykehuspresten vet lite om resten av gruppedeltakernes tro- og livssyn. 


Teoretiske og metodiske perspektiver - og 
begrepsavklaringer 


Jeg vil bruke Manfred Josuttis’ tre prestemodeller sammen med Charles 
Taylors sekulariseringsteori til å drøfte dette caset. Josuttis tegner opp tre 
prestemodeller (Josuttis, sitert i Akerø, 1999). Den første modellen er pre- 
sten som vitne, en forkynnende prestemodell som ikke eksplisitt er aktuell 
i denne konteksten. Den andre prestemodellen er presten som hjelper. Og 
hans tredje prestemodell er presten som «veileder inn i hellighetssonen». 

Det metodiske grepet jeg vil bruke, er en drøfting av caset ved hjelp av 
begrepene «dobbel identitet» og «kommunikativt overskudd». Dette fordi 
jeg synes disse begrepene til sammen kan bidra til å synliggjøre ressurser 
og utfordringer knyttet til sykehusprestene som i dag tilbyr eksistensiell og 
åndelig omsorg på sykehus i vårt livssynsåpne samfunn. 


Dobbel identitet: åndelig omsorgsgiver og 
profesjonell nærværsperson 


Sykehusprestene kan sies å ha en dobbel identitet ved å være ansatt på syke- 
huset samtidig som de - som ordinerte prester, hovedsakelig fra Dnk — har 

sin religiøse tilknytning der og følges opp med tilsyn fra sine biskoper. 
Dette medfører at rollen som sykehusprest kan være flertydig og vanske- 
lig å tolke for både sykehusprestene selv, pasienter, pårørende og kollegaer, 
som i sum representerer et tros- og livssynsmessig mangfold. 

Den doble identiteten - som ansatt av sykehuset, men som sendt av 
kirken - kan gi uklarhet i hva sykehusprestene fremstår som tilbydere av, 
og på hvilken måte det kan forventes at de vil tilby det de er ansatt for å 
gjøre: å gi eksistensiell og åndelig omsorg. 

Å være ansatt som profesjonell nærværsperson vil i prinsippet være 
uavhengig av hvilken sendeorganisasjon man kommer fra. Den allmenne 
delen av sykehuspresttjenesten som handler om eksistensiell omsorg, er 
knyttet til å gi støtte i krise og i spørsmål som for eksempel livsmening, 
skyld, frihet, ensomhet, liv og død (Yalom, 1999), og til å hjelpe individet å 
finne sine egne kilder til mening (Schnell, 2020). Profesjonell eksistensiell 
nærværstjeneste vil da, slik jeg bruker begrepet her, ikke inkludere spesi- 
fikk religiøs betjening og skal i prinsippet gis likeverdig til alle. Vi kan dele 
den doble identiteten inn under overskriftene eksistensiell nærværsperson 
(generelt) og åndelig omsorgsgiver (spesielt). Likevel lar det seg ikke så 
lett gjøre å skille disse to identitetene. En sykehusprest er samtidig både 
prest og profesjonell nærværsperson, og må manøvrere i det krysspresset 
det innebærer. 


Kommunikativt overskudd 


I rollen som prest kan det sies å ligge et kommunikativt overskudd (Stifoss- 
Hanssen, 2005). Det vil også gjelde sykehuspresten. Det kommunikative 
overskuddet er det som kommuniseres gjennom rollen til sykehuspresten 
forut for hennes møte med mennesker. Stifoss-Hanssen beskriver det som 
noe ut over det trivielle, og som noe som ligger i presterollen som symbol. 
Det kommunikative overskuddet kan gjøre seg gjeldende som noe positivt 
og som noe negativt. På plussiden kan det for eksempel være at rollen 
kommuniserer noe kjent som man forbinder med trygghet. Da kan det 
kommunikative overskuddet være en døråpner til kontakt og tematisering 
av viktige temaer. Presten kan også forbindes med hellighet og kan være en 
veileder inn i hellighetssonen (Josuttis, sitert i Akerø, 1999). På minussiden 
kan det være dårlige assosiasjoner knyttet til denne rollen, for eksempel 
erfaringer fra misbruk av makt. Eller presten kan knyttes til noe som er 
fremmed, eller representere noe man selv ønsker å ta avstand fra. 

I det følgende vil jeg bruke caset til å drøfte temaet fra problemstillin- 
gen ved hjelp av disse begrepene. Med tanke på at personene i caset utgjør 
et tros- og livssynsmessig mangfold, mens sykehusprestens rolle ikke er 
religiøst mangfoldig, vil jeg se på ulike sider ved hennes møter med de 
ulike personene. 


Drøfting 


Sykehuspresten er i kontakt med ganske mange og ulike mennesker i løpet 
av disse kritiske formiddagstimene som er beskrevet i caset. Alle er preget 
av den tragiske hendelsen, og alle har sine ressurser som de kan trekke på 
for å møte krisen, blant dem sine ulike tros- og livssynsmessige ressurser. 

Siden sykehuspresten i dette caset kunne vært meg, vil jeg i fortsettelsen 
skrive i jeg-form. Jeg vil gruppevis gå gjennom og drøfte hva som kan stå 
på spill mellom sykehuspresten og noen av dem hun møter. 


Ledelsen 


De første jeg møter, er ledelsen ved enheten. Det foreligger ingen fast pro- 
sedyre som innbefatter å involvere sykehuspresten ved suicid. Vi kan derfor 
regne med at tilliten mellom enhetsledelsen og sykehuspresten er til stede, 
siden jeg er blitt kontaktet raskt etter hendelsen. Jeg blir trolig forstått og 
fortolket av mine kollegaer med min doble identitet - som både profesjo- 
nell nærværsperson og prest. Det er rimelig å anta at det kommunikative 
overskuddet knyttet til meg som prest, gjør seg gjeldende. Her er det snakk 
om et brått møte med død, og det er noe ved presterollen som ønskes her. 
Forventningene til meg fra kollegaene er positive. 

Sykehuspresten representerer en rolle som gjennom ordinasjonen er 
initiert til å foreta riter mellom liv og død, og hun kan slik sett representere 
noe trygt i møte med døden. Det vil ligge et kommunikativt overskudd 
der, hvor presten blir symbol for noe mer, en større dimensjon, en anelse 
av noe hellig (Stifoss-Hanssen, 2005). Kanskje prestens ordinasjon og erfa- 
ring med gravferder også kan gjøre presten til en slags rituell grenselos for 
folks befatning med liv og død, en «fører inn i hellighetssonen» (Josuttis, 
sitert i Akerø, 1999). Men så er ikke sykehuspresten bare dette overskuddet, 
men også en nærværende profesjonell hjelper. Jeg tenker at begge sykehus- 
prestens identiteter er viktige i denne situasjonen. Det at presten er kjent 
som person og som profesjonell på sykehuset samt finnes for hånden, er 

viktig - i tillegg til dette «mer», som også skiller henne fra de andre. Jeg 
mener at begge rollene fylles gjennom en fast tilstedeværelse på et sykehus. 
Dersom sykehuset skulle tilkalt en lokal menighetsprest, ville det være for 
å utføre en konkret oppgave, for eksempel dødsbudet. En menighetsprest 
ville ikke være bærer av begge identitetene, ikke profesjonell nærværsper- 
son, men ville likevel være en hjelper etter Josuttis' modell. 

Charles Taylor skriver i A secular age om tre ulike former for sekularitet 
(Taylor, 2007, s. 1-3). Den første (sekularitet 1) er at Gud eller religion eller 
det transcendente skilles fra staten. Den andre (sekularitet 2) er at Gud eller 
religion eller det transcendente er atskilt fra sosiale praksiser og samfunns- 
liv. I denne sekularitetsforståelsen mener jeg det ligger et implisitt krav 
om nøytralitet, der det for eksempel ikke er rom for å uttrykke religiøsitet 
offentlig. Når nøytralitet er idealet, vil det egentlig ikke finnes legitimitet for 
å ha åndelige omsorgsgivere på institusjoner. Taylor utforsker imidlertid 
et tredje aspekt ved sekularitet (sekularitet 3) som rommer samtidighet av 
både religiøs tro og ikke-religiøse livssyn, hvor både det transcendente og 
det immanente kan være relevant og gyldig samtidig. Her ligger, så vidt jeg 
kan se, mulighetene for mangfold samt dialog mellom og sameksistens av 
ulike former for livssyn - et livssynsåpent samfunn. Her er livssynsåpen- 
het og ikke nøytralitet. Den nye trossamfunnsloven bidrar til å legitimere 
denne måten å tenke på gjennom kombinasjonen av trosfrihet (frihet), 
like vilkår for ulik tro og livssyn (likhet) og sameksistens (brorskap). Jeg 
er spesielt glad for oppfordringen til å legge til rette for trosuttrykk i det 
offentlige rom fordi jeg mener det åpner vei for bedre og tydeligere åndelig 
og eksistensiell omsorg i institusjoner. 

Hvordan fyller vi som sykehusprester rollen som hjelper, jamfør Josuttis? 
Det beste komplimentet en prest fra folkekirken i Innlandet kan få, er at 
man er så «ællminnelig». Da får man kontakt med folk på like fot, og godt 
er det. Men hva innebærer egentlig «ælminnelig»? Og hva gjør vi med en 
slik forventning? Vi som sykehusprester befinner oss kanskje mellom to 
dårlige ytterpunkter når det gjelder hvorvidt vi skal være alminnelige og 
ligne våre kollegaer eller være annerledes og skille oss ut fra annet personell 
på sykehuset. Innenfor modellen presten som hjelper i det religiøst intole- 
rante sekulære samfunnet (sekularitet 2) kan man fristes til å bli så almin- 
nelig at man forsvinner i mengden av hvitkledde hjelpere og strippes for det 
ved det kommunikative overskuddet som Josuttis knytter til grenselosrol- 
len. På den annen side kan man bli så annerledes at man ikke blir brukt til 
samtaler. For vi er avhengig av våre kollegaer, personalet på postene, for 

å gjøre oss tilgjengelig for pasientene. Med for stor avstand kan man bli 
både opphøyd og nedgradert, både fryktet og glemt. Sykehusprest Kjetil 
Moen bruker i denne boken uttrykket «passe annerledes» som det optimale. 
I en passelig annerledeshet tenker jeg at den tillitsfulle kollegialiteten er 
ivaretatt, samtidig som sider ved det kommunikative overskuddet knyttet 
til nettopp presterollen kan få plass. Det innebærer å være nærværende 
hjelper og samtidig bærer av det kommunikative overskuddet, og at Josuttis' 
prestemodell, veilederen i hellighetssonen, blir tatt i bruk når det trengs. 

I dette caset henvender ledelsen seg til sykehuspresten, ikke som en 
tilfeldig blant mange hjelpere, men som en som, i tillegg til å være «en 
av oss», er bærer av noe mer. (Dertil står sykehuspresten litt på utsiden 
når det gjelder det behandlingsmessige ansvaret). Å stå i og å lete etter en 
slik passelig avstand til kollegaer krever både integritet og kunnskap. Det 
kan være personlig krevende, for vi trenger tilhørighet akkurat som alle 
andre mennesker. Det kan oppleves som et krysspress mellom identiteter, 
som gjenspeiler noe av krysspresset mellom det Taylor benevner som det 
immanente og det transcendente i kulturen. Og hvis det er slik at det er den 
passelige avstanden som muliggjør å beholde begge sine identiteter, er det 
kanskje et faglig poeng å utholde krysspresset og ikke falle for fristelsen til 
kun å fylle rollen som «den ællminnelige» presten, som er til forveksling 
lik andre hjelpere. 

Vår kunnskap kan hjelpe oss å stå i dette krysspresset. I vår faglige 
bagasje, som sjelesørgere og spesialprester, har vi en del kunnskap vi også 
her kan anvende på oss selv. Levinas' «den annens ansikt» er samtidig 
kjent og fremmed (Jørgensen, 2016; Levinas, 1972/2006). Vi er del av en 
stor sammenheng og er som mennesker skapt til fellesskap, men vi er 
samtidig små mennesker alene under stjernehimmelen og i vår relasjon 
til Gud. Som sykehusprester må vi i ganske stor grad forholde oss til 
vår «alenehet» for å kunne være gjestfri og romme den andre (Nouwen, 
1975/2006, s. 65). Jeg tenker at en personsentrert samtalepraksis betinger 
at vi anerkjenner alle menneskers annerledeshet. Ved å betrakte våre kon- 
fidenter som samtidig kjente og fremmede kan vi gi en større åpenhet til 
å lytte oss inn til den andres livsverden. Mennesket er annerledes, også 
vi som er sykehusprester. Selv om det koster litt og avkrever oss å arbeide 
med vår integritet. 

Tilbake til Josuttis og hans tredje prestemodell, «presten som fører 
inn i hellighetssonen». Hvis jeg skal sette hans modeller i sammenheng 
med det kommunikative overskuddet i presterollen, er det vel nettopp i 

denne modellen jeg vil lete. Når enhetsledelsen i caset står overfor den 
vanskelige oppgaven det er å informere de pårørende om at det som ikke 
skulle skje, har skjedd, er det sykehuspresten den henvender seg til. Ved å 
sende sykehuspresten med dødsbudet vil ledelsen også vise de pårørende 
den beste omsorgen sykehuset har å tilby. Det er ikke en tilfeldig person 
som sendes, men en som representerer noe mer, knyttet til grensen mel- 
lom liv og død, og som kan ha å gjøre med at presten er en veileder inn i 
hellighetssonen. 


De pårørende 


Allerede når moren til avdøde åpner døren og ser sykehuspresten stå der 
på trappa iført snipp, leser hun situasjonen slik at sønnen er død. Jeg er 
ikke kjent for de pårørende som prest, men bærer et symboltungt antrekk 
som i denne konteksten raskt leses raskt som et dødsbud. Hvis vi ser for 
oss at de pårørende er som mange i Innlandsbygdene folkekirkemedlem- 
mer med et nært forhold til kirken som tradisjonsbærer og forvalter av 
livsritualer — kan vi tenke oss at det for dem oppleves relevant at det er 
nettopp en folkekirkeprest som kommer med den vonde beskjeden, og 
som er hos dem i denne situasjonen. Hvis vi ser på Josuttis’ prestemodeller, 
vil sykehuspresten som kommer, trolig være en kombinasjon av hjelper og 
veileder eller grenselos for dem som har mistet. Vi kan se for oss at de på 
forhånd har en fortolkning av presten som representant for det kirken er 
for dem, og kanskje ikke i så stor grad som helsearbeider (jf. sykehuspres- 
tens to identiteter). Slik har de knyttet et kulturelt betinget kommunikativt 
overskudd til presterollen. Hvis presten også er et slags religiøst symbol 
(Stifoss-Hanssen, 2005), vil også religionspsykologien kunne hjelpe oss i 
vårt forsøk på å forstå noe av hva som kan ligge i det kommunikative over- 
skuddet. Ifølge psykoanalytikeren Ana-Maria Rizzuto har alle mennesker 
i den vestlige kulturkretsen indre psykologiske gudsrepresentasjoner, det 
vil si et slags indre avtrykk av Gud. Disse er formet både av avtrykk etter 
de viktige omsorgspersonene, av psykologiske erfaringer fra ens fantasier 
og utvikling som barn og av troskulturen (Rizzuto, 1979). I en fortettet 
stressituasjon som de pårørende står i, vil en symbolfigur kunne avspeile 
eller fremkalle denne indre gudsrepresentasjonen. Presten vil kunne stå for 
det ens indre, ofte ubevisste bilder av Gud står for. Man kan således tenke 
at det kommunikative overskuddet ikke stammer bare fra ytre erfaringer 
og kunnskap fra kulturen, men også fra ens egen bevisste eller ubevisste 

psykologiske forestilling om Gud. Slik vil gudsbildene kunne være del av 
det psykologiske overføringsfeltet som alltid er i spill i et betydningsfullt 
møte mellom mennesker. 

Hvordan kan så sykehuspresten være en ressurs for de pårørende i dette 
caset? Det kan hende gudsbildene er overveiende gode, og at presten der- 
med symboliserer mest godt i det vonde. Da vil sykehuspresten være en 
god ressurs for dem. Men hva hvis gudsbildene er mest vanskelige? Er det 
da fare for at det blir motsatt? Jeg tenker at vi må ta høyde for at symbolef- 
fekten kan slå flere veier. 

Så kan vi videre lure på om det er viktig for de pårørende at presten 
kommer fra sykehuset, eller om den doble identiteten ikke er av betyd- 
ning. Det kan hende de bare ser en prest. Men det kan også hende de 
ser en sykehusansatt, en som er på lag med dem som er ansvarlig for 
at selvmordet kunne finne sted. Dersom de ser begge deler, kan rollen 
også bli sammenblandet for dem. For sykehusledelsen er det kanskje 
godt å kunne tilby et menneske som også er prest, som har en del av 
sin identitet knyttet til sykehuset. Men for de pårørende er det mulig at 
en menighetsprest ville kunne gi bedre omsorg for dem som har mistet 
sin kjære i suicid på et sykehus, nettopp fordi identiteten utelukkende 
er knyttet til kirken. Dette spørsmålet mener jeg er noe som bør drøftes 
tverrfaglig i praksisfeltet. 

Prester er trenet i å støtte og være hos mennesker i krisesituasjoner, og 
sykehusprester har videre tilleggskompetanse gjennom sin spesialistutdan- 
ning. Min egen og kollegaers erfaring tilsier at vi utgjør en viktig ressurs for 
pårørende etter suicid. Tilliten bygges allerede fra nærværet i krisesituasjo- 
nen. Kanskje kjente vi også avdøde fra sykehuset og kan minnes personen 
sammen med de pårørende. Til sammen danner dette danner grunnlag 
for meningsfull støtte gjennom sorgprosesser som kan være langvarige og 
kompliserte etter et slikt tap. 


De involverte ansatte 


Når vi kommer til støttesamtale med gruppen av ansatte som var invol- 
vert i hendelsen, har vi med et større tros- og livssynsmessig mangfold 
å gjøre. Det er en situasjon hvor dialogtenkning og -ferdigheter er en 
forutsetning for at samtalen skal fungere godt. Sammen med den per- 
sonlige faktoren vil det være avgjørende med tanke på sykehusprestens 
legitimitet, og for om man oppleves som en ressurs eller ei. Man vil kunne 

anta at noen i gruppen ser noe symbolsk ved prestens rolle som grenselos, 
som kan oppleves som en ekstra ressurs i situasjonen (jf. Josuttis, sitert 
i Akerø, 1999). Men for humanetikeren i gruppen kan det hende at det 
kommunikative overskuddet til sykehuspresten ikke har noen betydning 
i det hele tatt, eller at det er noe negativt. Fra den muslimske legens per- 
spektiv kan det tenkes at en religiøs lederskikkelse forbindes med noe helt 
annet enn fra en folkekirkekristens perspektiv. Kanskje sykehuspresten 
for denne legen representerer noe tvetydig og udefinerbart, med en rolle 
som er vanskelig å forstå, og som derfor eventuelt også er knyttet til et 
visst ubehag. Eller det kan ligge noe positivt i en felles erfaring av og 
kompetanse på det å tro. 

Det alle gruppedeltakerne imidlertid deler, er at de befinner seg i en 
krisesituasjon på et offentlig sykehus i et sekulært samfunn. Det som blir 
viktig, er hvordan gruppedeltakerne erfarer at sykehuspresten fremstår og 
handler i situasjonen, og da mener jeg først og fremst hvordan jeg får dem 
til å tenke og føle om seg selv, inkludert de tros- og livssynsmessige res- 
sursene de selv bærer med seg. Men det er også viktig at sykehuspresten er 
nettopp sykehusprest — selv om det vil innebære stor grad av tros- og livs- 
synsmessig annerledeshet i møte med flere. Åpenheten, ikke nøytraliteten 
eller lukketheten, er en forutsetning for at de ulike deltakerne vil kunne 
dra nytte av sine egne tros- og livssynsmessige ressurser. Raag Rolfsen 
henspiller på Husserl når han skriver at «en menneskelig livsverden, forstått 
som et åpent mulighetsrom, er utenkelig uten at separate dialogpartnere 
snakker sammen» (Rolfsen, 2016, s. 299). Å være separat innebærer å være 
i annerledesheten og å se etter den andres annerledeshet. Og det vil kanskje 
kunne gi større rom for deltakerne i gruppen til å hente frem egne tros- 
og livssynsmessige ressurser hvis sykehuspresten innehar rollen sin på en 
tydelig måte: At hun er både hjelper (helsearbeider) og veileder (ordinert 
prest) sendt av kirken. Jeg mener at det i en slik situasjon er nettopp den 
doble identiteten til sykehuspresten som gjør at hun kan ha noe ekstra å 
gi - men ikke uten videre. Ifølge Charles Taylor (2007) er etterspørsel etter 
autentisitet et kjennetegn ved senmoderne samfunn. Derfor blir persondi- 
mensjonen ved prestetjenesten tilsvarende betydningsfull (Kaufman et al., 
2016, s. 50). Sykehuspresten må fremstå som et autentisk menneske, og jeg 
må rett og slett by litt på meg selv. 

En ufarlig måte å by på seg selv på er å bruke selvironi. Her kommer 
villigheten til å være «klovn» inn - ikke en tullebukk eller gjøgler, men en 
klok klovn som med intendert godhet spontant kan stille seg i en utsatt 

posisjon. Dostojevskijs karakter Myskjin i Idioten (1868/1990) og Sosima 
i Brødrene Karamasov (1880/2001) er for meg litterære forbilder på denne 
posisjonen. Begge ledes av godhet for andre, der den andre er i sentrum, 
ikke jeg-et. Klovnen er åpen. Hun har frihet til å sette ting på hodet, se med 
skråblikk på situasjoner, gjøre de overraskende handlingene og stille de 
«dumme» spørsmålene ut fra en åpen ikke-vitende posisjon. Dette mener 
jeg er nyttig også i dialogsammenheng. Den kloke klovnen ser paradoksene 
i sitt eget liv slik hun også ser paradoksene i andres liv (Capps, 2005, s. 120) 
Klovnen er inkluderende og aksepterende og kan være nyttig for meg å ha 
med meg i mitt rollerepertoar som sykehusprest. 

Med meg inn i denne gruppen ville jeg ønske å ha en mangfoldsbevisst- 
het om tro og livssyn. Dersom jeg fremstår som tydelig og ikke selv aktivt 
underkommuniserer det kommunikative overskuddet som tilligger rollen 
min, vil det antakeligvis også være lettere for deltakerne å ta i bruk sin 
egen tro som ressurs i denne vanskelige situasjonen. Selv om jeg her ikke 
er veileder inn i hellighetssonen i liturgisk forstand, vil det kanskje kunne 
fungere slik at jeg, ved å være prest, indirekte åpner for tematisering av 
tros- og livssynstemaer. 

Når en konfident eller en annen som har med sykehuspresten å gjøre i 
en slags form for utleverthet, har et annet tros- og livssynsmessig ståsted 
enn sykehuspresten, kommer vedkommende automatisk i en dialogposi- 
sjon som kanskje ikke uten videre er ønsket eller ok (Grung & Bråten, 
2019). Dialog betinger, som kjent, to parter som gir seg selv til kjenne. 
Iselin Jørgensen (2016) argumenterer for at vi nettopp ved ikke å komme 
fra samme trostradisjon kan se hverandre med et friskere blikk med større 
respekt fordi vi ser utenfra. Hun skriver om Emmanuel Y. Lartey, som er 
opptatt av å utvikle respekt for forskjeller i den interkulturelle sjelesorgen. 
Slik respekt innebærer at vi er nysgjerrig både på individets universelle, 
kulturelle og unike trekk, og at vi ikke først og fremst skal søke å identi- 
fisere oss med den andre, men skal se den andre som en ukjent, som et 
mysterium. Dette er jeg enig i. 

Når jeg leder gruppen mennesker som står i denne kritiske situasjonen, 
må jeg være oppmerksom på ulikhetene. Kanskje blir forskjellene tydeli- 
gere også ved at jeg er prest. I beste fall vil det kunne skapes en lyttende 
kultur i gruppen, der alle er respektfullt interessert i hverandre som anner- 
ledes enn dem selv. Og i beste fall er sykehuspresten også passe annerledes 
i utgangspunktet ... 

Oppsummering, konklusjon og utblikk 


Jeg har undersøkt ulike aspekter ved hvordan vi kan forstå sykehuspresten 
som ressurs i møte med mennesker på sykehus i et tros- og livssynspluralt 
samfunn. Dette har jeg gjort ved å drøfte et oppdiktet case fra psykiatrien 
ved hjelp av begrepene dobbel identitet og kommunikativt overskudd. Jeg 
formet caset slik at jeg kunne drøfte tre grupper med ulike innfallsvinkler 
til sykehusprestrollen. 

Når jeg har drøftet sykehusprestens møte med ledelsen, har jeg sett på 
ulike forståelser av sekularitet, og på hvordan de ulike forståelsene påvirker 
legitimiteten av sykehusprestens tilstedeværelse. En sekularitetsforståelse 
som peker mot livssynsnøytralitet, mener jeg er hemmende for tjenesten. 
Den kan påvirke tjenesten mot en utflating av den doble identiteten, og 
presterollen kan bli for mye «presten som hjelper» (jf. Josuttis), til forveks- 
ling lik andre hjelpere, og for lite «presten som veileder inn i hellighets- 
sonen», med det kommunikative overskuddet det innebærer. En forståelse 
av sekularitet som favner både det immanente og det transendente ved 
tilværelsen, vil være å foretrekke for å kunne utvikle tjenesten innenfor 
rammen av et livssynsåpent samfunn. Med NOU-en fra 2013 og den nye 
trossamfunnsloven på plass mener jeg det åpner seg et større rom for å 
yte god og likeverdig åndelig og eksistensiell omsorg på en offentlig arena. 

Jeg drøftet videre møtet med de pårørende med en innfallsvinkel knyttet 
til noe av det som kan ligge i det kommunikative overskuddet, nemlig en 
forbindelse mellom psykologiske gudsbilder og presten. En slik forbindelse 
kan slå ut på godt og vondt; folk vi møter er sårbare, og sykehuspresten 
har autoritet i rollen. Derfor mener jeg det er viktig å ha en bevissthet 
på at gudsbilder også kan befinne seg i overføringsfeltet og dermed i det 
kommunikative overskuddet som følger forventninger og fortolkning av 
sykehusprestrollen. 

I drøftingen med utgangspunkt i de involverte ansatte hadde jeg søkelys 
på tros- og livssynsmangfold som jeg hadde lagt inn i da jeg utformet denne 
konstruerte gruppen. Slik fikk jeg sett på mulige ulike oppfatninger av hva 
presterollen kommuniserer, og jeg fikk drøftet dette som et dialogisk møte 
i et åpent mulighetsrom mellom separate parter. Jeg så at persondimensjo- 
nen er viktig, sammen med mangfoldsbevissthet og et menneskesyn preget 
av at vi er forskjellige. 

I et samfunn hvor sekularitetsforståelsen dessverre i stor grad er pre- 
get av at religion ikke skal kommuniseres, trenger vi som forvalter en 

slik rolle ved offentlige institusjoner, noen ufarliggjørende grep vi kan 
bruke. Når konteksten nå engang er slik den er, tenker jeg på å bruke 
slike grep som en del av jobben min. Det er pasientenes beste som er 
det viktige. Vi skal finne veier til å gi dem den åndelige og eksistensielle 
omsorgen de ønsker og trenger, og vi er avhengig av våre kollegaers tillit 
for å kunne yte denne omsorgen. Vi skal stå i vår doble identitet, med 
passe avstand for å gi rom for det kommunikative overskuddet. Vi skal 
være passe annerledes for å bli brukt. Den mangefasetterte klovnemeta- 
foren er for meg god å ha som en av mange indre roller å fortolke min 
sykehusprestrolle fra. 

Jeg tenker at vi i vår tjeneste som sykehusprester vil være med på å 
utvikle det livssynsåpne samfunnet. Jeg mener at sykehusprestenes erfaring 
og kompetanse er selvskrevne elementer som basis for denne utviklingen, 
både fordi vi trosmessig gjenspeiler et fundament for majoriteten av befolk- 
ningen og fordi vi er bærere av en kombinasjon av kunnskap og ferdigheter 
ingen andre har. Dertil har vi lenge vært og er til stede på sykehusene i en 
rolle folk forbinder med noe. Men vi må vite at vi representerer en majori- 
tetsreligion, og vi må aktivt legge til rette for å utvide tilbudet til folk med 
annen tros- og livssynsbakgrunn. Tjenesten må utvikles slik at prinsippet 
om likeverdige helsetjenester ivaretas. Det holder ikke å la en muslim be 
på et håndkle på pasientrommet sitt eller å tilby et kirkerom for ettertanke 
for en humanetiker. 

Jeg imøteser at flere utdannede ledere fra ulike tros- og livssynssamfunn 
kommer på banen med relevant kompetanse som jeg håper de får tilbud 
om å skaffe seg. Likeledes imøteser jeg at sykehusene ser behovet for å 
utvide og utvikle tros- og livssynstjenesten i møte med det livssynsåpne 
samfunnets mangfold som gjenspeiler seg i pasientbefolkningen. 

I fremtiden går vi etter sigende mot en sterkere grad av kommunal 
ivaretakelse av en del funksjoner som i dag ligger innenfor spesialist- 
helsetjenesten. I Nederland er man allerede i gang med den utviklingen 
(Zock, 2019, s. 16), og det er ønskelig at det planlegges for at en profesjonell 
åndelig og eksistensiell omsorg kan være tilgjengelig for pasientene også 
utenfor institusjonene. Det blir spennende å følge utviklingen og være 
med på tilrettelegging til beste for alle pasienter, pårørende og personell, 
slik at de kan få likeverdig støtte til å håndtere livskriser og eksistensielle 
spørsmål og hjelp til å finne frem sine egne spirituelle kilder til mestring 
og mening. 

«Og så er pårørendestøtten på vei, 
sykehuspresten». Krisehåndtering 
i det livssynsåpne rom: 
gjennomtenkning av en praksis 


Helge Hansen Sykehusprest Helse Stavanger HF, Stavanger universitetssjukehus 


Abstract: In many Norwegian hospitals, the chaplain provides support for next- 
of-kin in acute and emergency situations, such as following a car-accident or a 
heart-attack. In this chapter the author discusses whether the chaplain's relation 
to a particular denomination offers a way, or gets in the way, for providing best care 
for next of kin in acute emergencies? Is such a bond a hindrance for the hospital 
chaplain in how they can inhabit their role as support for next-of-kin in the emer- 
gency room, where he or she will meet a plethora of faiths and worldviews? The 
chapter pursues this question and also discusses a related and more fundamental 
one, namely which type of competencies are required to meet people in crisis. The 
author concludes that it is not the hospital chaplain's confessionsal bonds which 
are primarily called for in this context, but his or her relational competence and 
ability to provide existential care regardless of the faith of those the chaplain is 
to support during an emergency situation. 

An open understanding of the role such as this, gives the hospital chaplain 
particular prerequisites to be emergency contact support and to have legitimacy 
also in a plurality of worldviews. 


Keywords: chaplaincy, existential care, pluralism, hospital context, crisis 
management 


Sitering: Hansen, H. (2023). «Og sa er pårørendestøtten på vei, sykehuspresten». Krisehåndtering i det 
livssynsapne rom: gjennomtenkning av en praksis. | P. K. Aschim & H. Johannessen (red.), Spesialprest 
i livssynsåpent samfunn (Kap. 14, s. 291-304). Cappelen Damm Akademisk. https://doi.org/10.23865/ 

Konfesjonell prest i Livssynsåpent landskap 


Det er sen kveld, og jeg har vakttelefonen for sykehusprestene. Det ringer fra akuttmot- 
taket. De vil at sykehuspresten skal komme. Det er skjedd en ulykke, flere pårørende 
er på vei inn, og mottaket trenger at sykehuspresten kommer. «Kan du komme nå?» 
spør de. Jeg pakker sekken og drar opp til sykehuset. Når jeg kommer til akuttmottaket, 
henvender jeg meg til vaktleder, som raskt setter meg inn i hendelsen. Sammen går 
ansvarlig lege og jeg bort til pårørenderommet og møter de pårørende til den forulyk- 
kede pasienten. Legen fører ordet og presenterer seg, og forteller at, til tross for stor 
innsats, sto livet dessverre ikke til å redde. Og så sier hun henvendt til meg: «Og så har 
vi pårørendestøtte og sykehusprest, han vil være med dere mens dere er her på sykehu- 
set.» Legen drar, og familien begynner å snakke om hendelsen. Jeg lytter, henter kaffe 
og juice, vi snakker sammen, er stille. Etter en tid kommer sykepleier og sier at avdøde 
nå er stelt. Nå er syningsrommet åpent for at pårørende kan gå inn og være med den 
avdøde. Sammen går vi inn. 

Etter en tid går vi ut fra syningsrommet og inn igjen i pårørenderommet. De pårø- 
rende ønsker å snakke om begravelsen og trenger informasjon. «Jeg trenger å få kunn- 
skap», sier den ene. «Det hjelper mot kaos. Jeg må vite hva som venter meg nå i de 


neste dagene, og hva jeg må gjøre. Kan du si meg hva jeg må gjøre nå de neste dagene?» 


Hvordan kan en konfesjonell prest i Den norske kirke ha rollen som pårø- 
rendestøtte, når konteksten er preget av livssynsmangfold? Er det ikke 
prinsipielt problematisk at mennesker i krise kan møte en ansatt som, for 
dem, representerer et fremmed livssyn? Ligger det her en mulig spenning 
mellom helhetlig helsehjelp og tros- og livssynsfrihet? Dette er spørsmål 
jeg ønsker å forfølge i dette essayet. 

Å være pårørendestøtte og konfesjonell prest i en livssynsåpen kontekst 
tas med jevne mellomrom opp i intern kollegaveiledning. Kollegiet opple- 
ver rollen som meningsfull, blir ofte tilkalt og får gode tilbakemeldinger fra 
ansatte i mottaket. Likevel vet sykehuspresten aldri fullt ut hvordan rollen 
blir oppfattet av pårørende og etterlatte. 

Vi er prisgitt våre egne refleksjoner i etterkant av møtene, tilbakemel- 
dinger fra kollegaer i mottaket og tilbakemeldinger formidlet ved et skjema 
som alle etterlatte får fra sykehuset. Dette essayet handler derfor om å 
se seg selv i bakspeilet, å lete etter mulige blindsoner og å reflektere mer 
prinsipielt over praksisen som pårørendestøtte i akuttmottaket. 


1 For a ivareta anonymitet er caset konstruert ut fra samlede erfaringer. 

Legitimiteten drøftes med utgangspunkt i pårørendes og etterlattes 
behov og autonomi, sykehusprestens egen selvforståelse og integritet og 
helseforetakets verdier og forventninger. 


Pårørendes og etterlattes behov i 
akutt krise 


Pasient og pårørende har rett til pårørendestøtte. Denne retten er foran- 
kret i pasient- og brukerrettighetsloven, og helsepersonell er forpliktet til 
å yte slik hjelp, noe som igjen er forankret i spesialisthelsetjenesteloven 
og helsepersonelloven (se Magelssen et al., 2020, s. 38-41). Når helse- 
personell i akuttmottaket vurderer et pasientforløp som så kritisk at det 
kan stå om liv og død, blir pårørende bedt om å komme til sykehuset. 
De får da tilbud om pårørendestøtte. Som en samlebetegnelse kan vi 
si at pårørendestøtte handler om psykososial støtte for de pårørende. 
Dette er en vid betegnelse som innebærer på ulikt vis å være der for de 
pårørende, slik at de kan holde ut å stå i situasjonen de er i. Videre kan 
den psykososiale støtten handle om å kartlegge nettverk, å mobilisere 
ressurser til å vende seg mot fremtid og å samle krefter til å gå videre 
(Helsedirektoratet, 2016). 


Jeg er igjen på vei til akuttmottaket. Etter at vi har vært i pårørenderommet, går vi inn 
i syningsrommet. Vi er lenge i rommet sammen. Det er stille, og så sier enken til meg: 
«Kanskje du kan lyse en velsignelse over ham? Det tror jeg ville være fint. Jeg tror han 


ville satt pris på det.» Jeg går bort til avdøde og lyser velsignelsen. 


«Herren velsigne deg og bevare deg. 
Herren la sitt ansikt lyse over deg og være deg nådig. 


Herren løfte sitt åsyn på deg, og gi deg fred. Amen.» 


Det kan være vanskelig for pårørende å dra fra syningsrommet. Noen 
kan kjenne det som de svikter avdøde, ved at de lar den døde bli alene 
igjen i rommet. Det er dette ugjenkallelige — at nå vil de ikke se den døde 
mer. Når velsignelsen er lyst, er det i denne siste skissen noe som faller 
mer på plass. Ritualet hjelper enken til å hvile i at den døde er knyttet 
til en makt sterkere enn døden. Enken kan gå videre og vende seg til 
fremtiden igjen. 

Vi sitter på pårørenderommet i akuttmottaket, og sykepleieren introduserer meg som 
sykehusprest. Jeg ser at de pårørende blir stresset, og de spør om alt håp da er ute. «Vi 
er ikke kirkefolk, og det kjennes fremmed å ha en prest her», sier de. Jeg kjenner meg på 
defensiven og prøver å omdefinere rollen min ved å fortelle om min primære rolle som 
pårørendestøtte i akuttmottaket. Likevel er det som om jeg må kjempe for å få tillit, og 
jeg kjenner en støy inni meg. 

«Men det er greit at du blir», sier familien. Da vi drar fra hverandre denne kvelden, 


sier de at de er glade for at jeg var der. At det var nødvendig og viktig. 


I dette møtet er det en «støy» som gjør at rollen som pårørendestøtte blir 
uklar. For det første vekker ordet sykehusprest assosiasjoner av død og 
håpløshet. Dernest definerer pårørende seg ut av relasjonen ved å si at «vi 
er ikke kirkefolk», og de tar dermed med seg inn på sykehuset det tros- 
landskapet de har utenfor sykehuset, og lar dette bli styrende. Denne siste 
skissen viser hvor viktig det er med åpenhet og informasjon om rollen, 
og at rekkefølgen på ordene «pårørendestøtte» og «sykehusprest» ikke er 
likegyldig. 


Sykehusprestens faglige selvforståelse 


Grunnverdiene til Helse Stavanger er respekt, faglighet og trygghet. 
Verdiene er relativt åpne og peker mot helhetlig og god ivaretakelse av 
pasient, pårørende og ansatte. Vi kan si at verdiene skal ivareta forsvarlig 
helsehjelp. 

Disse grunnverdiene korresponderer godt med sykehusprestens faglige 
forankring og praksis som sjelesørger. Vi kan kalle denne forankringen 
en konfidentorientert metode. Det sentrale i en slik tilnærming er at syke- 
huspresten har sin oppmerksomhet vendt mot pasientens behov, og at det 
skjer et møte på pasientens og pårørendes premisser. En slik tilnærming 
utelukker ikke at sykehuspresten også har åpenhet om egen identitet og 
integritet (Stavanger universitetssjukehus, 2018). 

Videre er det naturlig å spørre hva teologien bidrar med av ressur- 
ser inn i et livssynsåpent rom preget av krise. I denne sammenhengen 
er det særlig naturlig å hente slike ressurser innenfor skapelsesteologien. 
Menneskene lever i den samme verdenen, med grunnleggende eksisten- 
sielle livsvilkår. Dernest er mennesker knyttet til ulike kulturer, trosret- 
ninger og livssyn. 

Viktige verdier innenfor skapelsesteologien er troen på at mennesket er 
skapt i Guds bilde, med verdighet og sårbarhet. En annen viktig teologisk 

ressurs er eksempler fra Jesu møter med ulike mennesker og situasjoner. 
Midt i et mylder av mangfold har han sin oppmerksomhet vendt mot men- 
neskene og deres behov. 

Hva er da sykehusprestens selvforståelse i akuttmottaket? Kanskje kan 
vi si det slik: Området mellom pårørenderom og syningsrom har i seg både 
den tålmodige medvandreren og den aktive stifinneren. Medvandreren har 
oppmerksomheten rettet mot ikke å handle, men heller på abstinens, på 
å holde igjen, på ikke å ta over, men heller på å støtte. Samtidig er en sti- 
finner en som kan svare, veilede og informere. Disse funksjonene krever 
både menneskelig og faglig kompetanse. Erik Stabrun bruker i sin bok om 
samtaler ved plutselig død begrepsparet tydelig og var om ferdighetene 
som trengs i møter med mennesker som får beskjed om ulykker og brå 
død (Stabrun, 2014, s. 53). 

Det har skjedd en utvikling i prestens selvforståelse, og også i de opp- 
gavene som helsevesenet etterspør. Denne utviklingen korresponderer 
med dypere endringer i befolkningens spiritualitet. Chaplaincy-rollen er 
en mer omfattende rolle enn den tradisjonelle konfesjonsbestemte rollen 
som sykehusprest. 


For many persons issues of God and other religious matters are not very pro- 
minent in their daily lives, but when something profoundly disturbing happens 
in life, an existential crisis might occur making the need for meaning intrusive. 
For many persons, pastoral care consultations and different ways of rituali- 
zing are available and used means for spiritual or existential meaning-making. 
(Danbolt et al., 2019, s. 6) 


Stifoss-Hanssen et al. (2019) reflekterer over en slik utvikling. De peker på 
at helsevesenet har en lang tradisjon for eksistensiell og åndelig omsorg, 
men at det likevel kan argumenteres for en endring og utvikling av denne 
rollen. Sykehusprestrollen er blitt mer profesjonalisert og integrert i syke- 
huskonteksten. Det påpekes at om man vil male med bred pensel, kan 
man argumentere for at sykehusprestrollen har beveget seg fra en religiøs 
omsorgsmodell i retning av en mer eksistensiell modell for ivaretakelse 
(Stifoss-Hanssen et al., 2019, s. 65). 

En slik refleksjon gir gjenkjennelse i den praktiske hverdagen som syke- 
husprest. Sykehuspresten er «passe annerledes» i helsevesenet (se Moen, 
kapittel 7 i denne boka). Vi er samarbeidende helsepersonell, vi skriver 
ikke journal eller notat, og vi har streng taushetsplikt. Her er det ordet 
«passe» som vekter rollen, slik at den verken blir helt annerledes eller ikke 

fremmed i det hele tatt og slik mister identitet og mulighet til virkelig å bli 
et tverrfaglig viktig bidrag. 

Hvordan kan så prestens rolle som pårørendestøtte ha legitimitet innen- 
for den samfunnskonteksten som er i Helse Stavanger sitt oppdragsom- 
råde? La oss se nærmere på det større bildet. 


Helseforetakets verdier og forventninger 


Om lag 70 prosent av den norske befolkningen er medlem i Den nor- 
ske kirke. Samtidig har Helse Stavanger HF et nedslagsfelt med over 150 
nasjonaliteter og et stort mangfold i kultur og livssyn (Statistisk sentralbyrå, 
2021). Alle sykehusprestene ved Stavanger universitetssjukehus (SUS) er 
ordinert i Den norske kirke og er konfesjonelt forankret i dette trossam- 
funnet, med tilsyn fra biskop. Samtidig har sykehuspresten sitt oppdrag og 
arbeidstakerforhold i helseforetaket. 

I tillegg til konfesjonelle sykehusprester har Seksjon prestetjeneste, 
etikk og livssyn også en kultur- og livssynsrådgiver med særlig ansvar for 
å legge til rette for livssynsåpenhet i foretaket. Denne rådgiveren koor- 
dinerer kontakt med om lag 90 frivillige representanter for et mangfold 
av tros- og livssynssamfunn. Som en nyansering av de rene livssynskate- 
goriene bør man også vektlegge at mange mennesker i dag ikke tilhører 
noe tros- eller livssynssamfunn. Flere er i flyt og kjenner slektskap med 
ulike typer spiritualitet, som kan gå på tvers av organiserte livssyns- 
samfunn (Stavanger universitetssjukehus, 2018, s. 8). I rollen som pårø- 
rendestøtte opererer man altså i en sammenheng av stort livssynsmessig 
mangfold. 

Det er et prinsipp i beredskapsarbeid at de som til daglig er tett på 
et avgrenset område, også bør ha særlig ansvar for områdetved kri- 
ser og katastrofer. Ved SUS møter eksempelvis sykehuspresten i mange 
sammenhenger pårørende til pasienter. Som følge av dette, har da 
Seksjon prestetjeneste, etikk og livssyn ansvar for — ved større ulyk- 
ker og katastrofer - å opprette og bistå ved et pårørendesenter på 
sykehuset. 

Rollen som pårørendestøtte har sykehusprestene hatt i mange år, og 
funksjonen er en sentral del av arbeidet på hele sykehuset. For noen 
år siden ble rollen i akuttmottaket mer formalisert, med en tydeli- 
gere rolleavklaring. Avklaringen innebar også et eget jakkemerke som 
sykehuspresten bærer når han eller hun har denne funksjonen ved 
mottaket. 

Pårørendestøtte 


E STAVANGER 


Foto: Helge Hansen 


Formaliseringen av rollen ble gjort på initiativ fra sykehusprestene og i 
samtale med ledelsen ved akuttmottaket. Begge parter ønsket en definering 
av rollen som gjenspeilet det som var prestens funksjon i akuttmottaket. 
Noen større helseforetak har egne ansatte som kun jobber med pårøren- 
destøtte. Da er det gjerne en sykepleier som har denne rollen. Også syke- 
pleierne i akuttmottaket ved Stavanger universitetssjukehus fungerer som 
pårørendestøtte. De ivaretar pårørende samtidig som de skal utføre opp- 
gaver rettet mot pasientbehandling. 

Seksjon prestetjeneste, etikk og livssyn ved SUS har utarbeidet et verdi- 
dokument. Teksten handler om identitet og faglig forankring og er styrende 
for praksisen til sykehuspresten. Teksten beskriver avveiningen mellom 
retten til å slippe å bli eksponert for valg når det gjelder pårørendestøtte, 
og samtidig retten til å bli møtt med en helhetlig helsetjeneste. 


Å sikre retten til ikke å bli utsatt for uønsket livssynspåvirkning er et etisk anliggende 
og krever en særlig identifisering av de deler av seksjonens virksomhet hvor en opple- 
velse av slik påvirkning kan bli aktualisert. I akuttsituasjoner, ved ulykker og plutselig 
død, fungerer sykehuspresten primært som institusjonens pårørendestøtte, men også 
som tilrettelegger for ritualisering om pasient eller pårørende skulle ønske det. Lege 
eller sykepleier bør, når det i situasjonen ligger til rette for det, spørre pårørende om 
de ønsker pårørendestøtte og samtidig opplyse om at det er sykehusprestene som 
innehar denne funksjonen på sykehuset. Selv om man bør være tilbakeholden med 
å sette kriserammede mennesker i en situasjon hvor de må ta valg, skal man sikre 
at sykehusprestens rolle som pårørendestøtte er i henhold til de pårørendes ønsker. 
For å understreke hva som er sykehusprestens faktiske funksjon i akutte situasjoner, 
bærer seksjonens ansatte ved slike anledninger etjakkemerke på jakkeslaget hvor det 


står «Pårørendestøtte». (Stavanger universitetssjukehus, 2018, s. 4) 

Ved akutte hendelser i akuttmottaket sendes pasienten til operasjonsstue 
eller intensivavdeling. Pårørende kan komme i samme ambulanse som 
pasienten eller med annen transport. Når pårørende ankommer mottaket, 
blir de henvist til det som kalles pårørenderommet i akuttmottaket. Ved 
siden av dette rommet er det et syningsrom. Om pasienten dør, kan pårø- 
rende komme inn i syningsrommet for å se avdøde etter at den døde er blitt 
stelt. Det er i aksen mellom pårørenderom og syningsrom sykehuspresten — 
i rollen som pårørendestøtte — har sitt arbeidssted. Videre er sykehuspres- 
ten kontaktledd mellom etterlatte eller pårørende og avdelingen gjennom 
hele prosessen og noen ganger også i etterkant. 

Når sykehuspresten blir tilkalt til mottaket, får vedkommende først en 
kort briefing av vaktleder, før han eller hun går til pårørenderommet. Det 
er i dette rommet sykehuspresten møter de pårørende. Ansvarlig lege gir 
informasjon om medisinsk status, og om hvilken medisinsk innsats som er 
blitt gjort. Når all informasjon er gitt har sykehuspresten et særlig ansvar for 
å ivareta det vi med en samlebetegnelse kan kalle den psykososiale støtten. 

Pårørende skal ikke være alene i kaos og krise. Sykehuspresten kan være 
en vegg å skrike mot, en som kan ta imot og romme følelser og tanker, en 
som kan hente drikke, en som kan være en budbringer om det kommer ny 
informasjon, og en som kan si noe om tiden som kommer. Sykehusprestens 
oppgave kan være praktiske oppgaver rundt syning og gravferd, eller det kan 
være å fortelle om mulige reaksjonsmønstre de neste dagene. Funksjonen 
som pårørendestøtte kan også handle om å forberede i forkant av syning, og 
å være til stede i syningsrommet om de pårørende ønsker det. 

Et annet aspekt som ligger til rollen som pårørendestøtte, er kartleg- 
ging og mobilisering av ressurser rundt berørt familie. Er det behov for 
å kontakte det kommunale kriseteamet, er det ofte sykehuspresten som 
oppretter kontakten. 

Hvordan samsvarer så sykehusprestens rolle som pårørendestøtte ved 
akuttmottaket med Helse Stavanger sine grunnverdier respekt, trygghet 
og kvalitet? 

Rekkefølgen til grunnverdiene er ikke likegyldig. Respekt er grunnleg- 
gende for i det hele tatt å etablere en relasjon fylt av tillit. Respekt er å møte 
andre mennesker på deres egne premisser. Ordet respekt betyr «å se en 
gang til», altså ikke å være låst i sin egen vurdering, fordom eller praksis, 
ikke å være drevet av egen agenda, men å være henvendt, oppmerksom, i 
møte med den andre. Slike elementer er grunnleggende i den konfident- 
baserte sjelesorgtradisjonen og i tradisjonen fra pastoralklinisk utdanning, 

som sykehusprestene ved SUS er forankret i. Kjerneverdiene påvirker hver- 
andre, slik at respekt leder til trygghet, som igjen er en forutsetning for 
kvalitet i et pasientforløp. 

Det er viktig å ha selvinnsikt nok til også å være klar over egne begrens- 
ninger. Selv om sykehuspresten mener at hun eller han kan snakke med alle 
mennesker, kan andre ha gode grunner for ikke å ville møte en sykehus- 
prest og for heller å ønske en annen type støtte. Da må sykehuspresten ha 
trygghet og kompetanse nok til å henvise og lede pårørende til den de måtte 
ønske å treffe. I møte med livssynsmangfold kan sykehuspresten, når behov 
kartlegges, etterspørre om de pårørende ønsker å møte representanter fra 
deres eget trossamfunn. 

Å praktisere i tråd med grunnverdiene innebærer også å reflektere kritisk 
over egen praksis. Det handler om kontinuerlig å spørre hvordan vi tror 
eksistensiell omsorg, utført eller tilrettelagt av konfesjonelle sykehusprester, 
oppleves for en befolkning preget av livssynsmangfold, og hvordan denne 
praksisen kan være åpen og avklart. 

Slik jeg ser det, er sykehuspresten som pårørendestøtte ikke i konflikt 
med foretakets verdier respekt, trygget og kvalitet. Det forutsetter imidler- 
tid at sykehuspresten er klar over sitt oppdrag i mottaket, og at de pårørende 
er informert om hva slags rolle sykehuspresten har. 

Hvordan har så denne praksisen legitimitet med tanke på egen ordinasjon 
og bånd til Den norske kirke? Presteforeningen i Den norske kirke reflekterer 
i et dokument om profesjonsetikk nettopp over sammenhengen mellom 
kirkens og samfunnets oppdrag. Her er det særlig verdifullt å legge merke 
til begrepsparet åpenhet og integritet, og jeg mener at disse også er verdifulle 
veimerker for en konfesjonell sykehusprest ved en livssynsåpen institusjon. 


Prester i Den norske kirke er forpliktet på ordinasjonsløftet, lover og avtaler som regu- 
lerer prestetjenesten. Prester arbeider i møte med den andre og verden. Mennesket 
er skapt og villet av Gud, til fellesskap med Gud og medmennesker, og mennes- 
kene deler betingelser med alt det skapte. Prester har både et kirkelig oppdrag og 
et samfunnsoppdrag. Presten arbeider i et samfunn med mangfold av religioner og 
livssyn, og i en kirke med mangfold av trosuttrykk. Dette dokumentet holder fram 
to verdier som er særlig viktige for presters profesjonsetikk: Åpenhet og integritet. 
(Presteforeningen, 2017, s. 7-8) 


Hva er det de pårørende trenger? Erik Stabrun (2014) argumenterer for at 
samtale med mennesker i krise er forankret i et fag, og at det ikke er noen 
motsetning mellom å være profesjonell og å være personlig. Det er snarere 

tvert imot, sier han. Hos den profesjonelle er det personlige integrert i det 
faglige. For sykehuspresten i akuttmottaket betyr det at det er oppdraget 
som er utgangspunktet for arbeidet i denne konteksten. Det er noen men- 
nesker i en sårbar livssituasjon som presten skal være hos. Presten kommer 
med seg selv som person, men samtidig også med en profesjonalitet og en 
fagtradisjon. 

Erik Stabrun (2014) understreker dette poenget i forbindelse med debat- 
ten om hvorvidt dødsbud bør utføres av livssynsuavhengige personer. Han 
betoner at prester og diakoner har en type mengdetrening, jevnlig erfaring 
med sjelesorgsamtaler med folk i krise, og at ni av ti begravelser forberedes 
og forrettes med bistand fra Den norske kirke. Ifølge Stabrun bør denne 
kompetansen veie tungt: «Den kompetansen og det samfunnsansvar som 
følger av den kompetansen, synes å være mer relevant kompetanse enn 
spørsmålet om livssynsuavhengighet.» (Stabrun, 2014, s. 84) 

Hva er god kompetanse for forsvarlig helsehjelp og god omsorg? De tre 
vignettene i dette essayet fordrer pårørendestøtte som har kompetanse på 
ulike områder. I den første teksten spørres det etter tålmodig nærvær. Kan 
smerten rommes? Er det en klagemur her? Samtidig er det også behov for 
en mer aktiv rolle som krever kunnskap med tanke på syning, sorgprosess, 
ressurser i nettverk og planlegging av begravelse. 

I den andre teksten spørres det underveis etter en annen side ved 
pårørendestøtte. Familien ønsker velsignelse, og her er det kompetanse i 
ritualisering som etterspørres. Kanskje kan man si at sykehuspresten her 
er det som Josuttis kaller en «veileder i hellighetssonen», jf. Johannessens 
kapittel i denne boka. Ritualet åpner opp en større virkelighet. Initiativet 
kommer fra pårørende, og sykehuspresten har identitet og kompetanse til 
å velsigne (Akerø, 1999). 

Den tredje delen av caset i dette kapitlet blir et eksempel på at det ikke 
er likegyldig i hvilken rekkefølge sykehuspresten og pårørendestøtten blir 
introdusert. Presterollen kan fungere som trigger og skape stress, der vi 
må kjempe for å beholde tilliten i rommet. Det er krevende for alle parter. 
Ofte møtes sykehuspresten med umiddelbar tillit, mens det andre ganger 
kan være mistillit eller tydelige fordommer som fyller rommet.’ Her er det 
viktig å være oppmerksom på overføringer og motoverføringer. 


2 For en tydelig øyeåpner og et nytt perspektiv på hva presten kan være, se Sarah Fogth Lindqvist (2012). 
Her vektlegger hun hvordan presten har et vidt arbeidsfelt som korresponderer godt med foretakets 
verdier, og som favner bredere enn det konfesjonelle. 

Kanskje kan vi si at det særlig spørres etter tre typer kompetanse, og 
at ingen av disse er knyttet opp til prestens forankring i en bestemt konfe- 
sjon. Det spørres etter faktisk kunnskap basert på mengdetrening, etter 
relasjonelle ferdigheter til å møte mennesker i en utsatt situasjon og etter 
eksistensiell kompetanse, altså en oppmerksomhet vendt mot menneskets 
grunnleggende livsvilkår. Flere betoner at i vår tid er de mer personlige 
sidene ved profesjonen blitt viktigere for at et møte skal oppleves som 
troverdig og godt (Kaufman et al., 2016, s. 50). 


Varsling ved brå død - en relevant 
sammenlikning? 


Er drøftingen av sykehusprest som pårørendestøtte i akuttmottak en lokal 
variant av den nasjonale debatten om varsling ved brå død? 

I Norge er det politimyndighet som har ansvar for å underrette pårø- 
rende i forbindelse med brå død, savnede personer og alvorlige ulykker. 
Prester i Den norske kirke har i lang tid, etter sedvane og avtale, hatt dele- 
gert ansvar for å sette varslingen ut i livet ved å gå enten alene eller sammen 
med politi med dødsbud. 

NOU-en Det livssynsåpne samfunn (NOU 2013: 1) tok til orde for at 
denne varslingstjenesten skulle endres slik at det ikke lenger var prester, 
men i stedet politiet eller livssynsuavhengige representanter som skulle 
gå med bud til pårørende. Om livssynet til de pårørende var kjent, kunne 
politiet ta direkte kontakt med vedkommende sitt trossamfunn, slik at 
representanter derfra kunne gå med bud til de pårørende (NOU 2013: 1, 
s. 183-184). 

Det religionspolitiske aspektet ved NOU-en er at mennesker i en krise- 
situasjon ikke skal bli møtt av en representant fra et bestemt trossamfunn, i 
dette tilfellet en prest i Den norske kirke. NOU 2013: 1 synes her å vektlegge 
mottakerens livssynsmessige ståsted og prinsippet om tros- og livssynsfri- 
het mer enn selve situasjonen og budbærerens kompetanse, oppdrag og 
erfaring. NOU 2013: 1 vektlegger i stor grad retten til å slippe å bli eksponert 
for en person som ikke er fra ens eget trossamfunn, samtidig som man kan 
ha rett til å bli møtt av en representant fra ens eget livssyn. 

I sitt høringssvar til NOU-en vurderer Politidirektoratet dette spørsmå- 
let annerledes. Her legges det vekt på at det er selve hendelsen eller budska- 
pet som er sakens kjerne, ikke budbærerens eller de varsledes livssyn. Det 
er slik jeg tolker deres høringssvar når de skriver: 

Politidirektoratet stiller seg kritisk til en utvidelse av etatens ansvar på dette områ- 
det. Formidling av dødsbudskap er en krevende oppgave både kompetansemessig, 
ressursmessig og personlig for den som utfører oppgaven, og er oppdrag som etter 
sin art ikke kan utføres innenfor en tilmålt tid. Vi kan ikke se at et hovedansvar for 
formidling av dødsbudskap ligger i en naturlig forlengelse av politiets pliktmessige 
ansvarsområde. Etter vår oppfatning bør politiet fortsatt kunne basere seg på en 
strukturert ordning for varsling ved hjelp av andre og bare i unntakstilfeller selv 


gjennomføre varslingen. (Politidirektoratet, 2013) 


En slik refleksjon fra Politidirektoratet er verdt å legge merke til. Det kan 
synes som etaten i større grad vektlegger selve hendelsen, saken og formid- 
lingen, med alt det innebærer, enn at de pårørende skal bli møtt med en 
representant fra deres eget trossamfunn. Kanskje kan vi si at situasjonen 
med alt den inneholder, kommer først, og at livssynet er en faktor som 
ikke er uviktig, men som likevel ikke er styrende. Den nasjonale ordningen 
ble slik som Politidirektoratet svarte i sitt høringssvar. I dag er det fortsatt 
prester i Den norske kirke som etter en egen beredskapsavtale utfører de 
konkrete varslingene som formelt sett politimyndigheten har ansvar for å 
utføre. 

Erik Stabrun (2014) tar også opp denne problemstillingen fra NOU 
2013: 1 i sin bok om samtaler ved plutselig død. Stabrun argumenterer mot 
perspektivet i NOU-en og mener at praksisen med varsling med dødsbud 
ikke handler om å påvirke mottakeren i en bestemt livssynsmessig retning, 
men om å «[...] være hos de rammede, på deres premisser, lydhøre for det 
de er opptatt av» (Stabrun, 2014, s. 83). 


Avsluttende utblikk 


Hos pårørende og etterlatte er det et lidelsestrykk som ber om respons 
og ivaretakelse. Situasjonen kan ha ulike fordringer knyttet til seg. 
Pårørendestøtten er lydhør for hva den andre trenger. Noen ganger kan 
det bety at en tydeligere identitet som sykehusprest kommer fram, ved 
en velsignelse eller bønn eller ved at presten jobber tverrfaglig og knytter 
kontakt med representanter fra andre trossamfunn. 

Hvordan kan respons og ivaretakelse være forsvarlig helsehjelp og god 
omsorg og samtidig ivareta pårørendes integritet og selvbestemmelse? Jeg 
henter opp igjen ordparet var og tydelig. Kan disse ordene være veigrep inn i 
et landskap som handler om å være hos mennesker som har fått livet snudd 
opp ned? Og er det slik at sykehuspresten har særlig gode forutsetninger for 

å fylle rollen som pårørendestøtte, også i en livssynsåpen kontekst? Det er 
i tilfelle dette som på en særlig måte legitimerer at sykehuspresten kan ha 
rollen som pårørendestøtte. 

Kanskje kan man si at det er nettopp fordi sykehuspresten er sykehus- 
prest, at han eller hun også kan ha rollen som pårørendestøtte ved akutt- 
mottaket. Ingen kan unndra seg sitt eget livssyn og sin bakgrunn. Ordet 
nøytralitet må i stedet erstattes med åpenhet og klarhet. 

Dette essayet insisterer ikke på at akuttmottaket må bruke sykehuspres- 
ten i en formell rolle som pårørendestøtte. Det er likevel gode grunner for at 
sykehuspresten kan ha en slik rolle, og for at denne rollen ikke er i konflikt 
med trosfrihet og den enkeltes integritet. Premissene for at en konfesjonell 
sykehusprest i et livssynsåpent samfunn kan ha denne rollen, ligger i at 
rollen er åpen og avklart, og i at ivaretakelse av pårørende utføres i tråd 
med god kompetanse og sykehusets verdier og hele tiden er forankret i de 
pårørendes premisser og ønsker. 

Prestetjeneste på bortebane. 

Et forsøk på å belyse grunnlaget 
for prestetjeneste i de livssynsåpne 
utdanningsinstitusjonene 


Thomas Tinglum Prost i Sør-Østerdal, tidligere studentprest, Høgskolen i Innlandet 


Abstract: This chapter explores the challenges associated with the mandate and 
perceived role of specialized clergy, specifically student chaplains, in Norwegian 
higher education institutions. While student chaplains offer religious support, 
ethical guidance, and existential care as part of an open worldview service, their 
role comes under scrutiny in the context of religious freedom and the equitable 
treatment of diverse beliefs. The study focuses on the relatively understudied 
group of student chaplains, investigating their interests, roles, and resources in 
addressing the challenges of contemporary student Life. Affiliated primarily with 
the Church of Norway, student chaplains navigate a delicate balance between 
meeting the institution's need for diverse spiritual and existential counselling and 
maintaining a distinct identity within the broader religious landscape. 

The chapter delves into three aspects of their service: religious ceremonies, 
existential care, and a pastoral presence embracing diversity in religion and Life 
stance. It underscores the necessity of a nuanced understanding of their role in 
an increasingly secular and diverse educational environment. The importance of 
addressing students’ existential challenges while navigating religious and cultural 
sensitivities is emphasized. 

The study recommends ongoing discussions regarding the theological and, for 
lack of a better term, secular legitimacy of student chaplaincy in today's context. 
With reference to Manfred Josuttis the question is posed whether certain aspects 
of the pastoral role carry weight, irrespective of one's religious perspective, as a 
guide in the borderlands between the spiritual and the secular. 


Keywords: student chaplain, higher education institution, religious freedom, 
existential care, secular Legitimacy 

Innledning 


I flere ulike livssynsåpne institusjoner i Norge finnes det en prestetjeneste 
betjent av representanter for Den norske kirke (Dnk). Internasjonalt vil 
disse gjenkjennes som del av yrkesgruppen som kalles «chaplains», og 
som omfatter representanter fra mange ulike tros- og livssyn (Grung & 
Bråten, 2019, s. 72). Dnk kaller disse prestene for spesialprester, og de 
tjenestegjør for enkeltmennesker i den livssynsåpne institusjonen med 
såkalt religiøs betjening, etisk veiledning og eksistensiell omsorg, for å 
nevne noe. 

Selv om spesialprestene er ønsket i de institusjonene der de tjenestegjør, 
kan en samtidig problematisere fenomenet med grunnlag i religionsfrihe- 
ten og i likebehandling av ulike tros- og livssyn. Bare det at en slik tjeneste 
finnes, aktiverer mange spørsmål rundt det livssynsåpne samfunnet og 
religionenes plass i det offentlige rom. Kanskje er denne spenningen rundt 
utviklingen av en livssynsforankret tjeneste i rammen av det livssynsåpne 
nettopp en av styrkene ved spesialpresttjenesten. 

Dette kapittelet ser på utfordringer knyttet til mandat og rolleforståelse 
for spesialprester som gjør tjeneste i universitets- og høgskolesektoren. 
Det fokuseres på en av spesialprestdisiplinene, nemlig studentprestene, 
men samtidig hentes det inn erfaringer fra andre grupper spesialprester. 
Studentprestene er så langt lite studert, mye mindre enn for eksempel syke- 
husprestene. Målet er å belyse hvem som har interesser i prestetjenesten, 
hvilke sider av presterollen som aktiveres i møte med de ulike interes- 
sentene, og hvilke ressurser presten har til å møte dette. Undersøkelsen 
belyser utfordringene for tjenesten i dagens situasjon, og søker å bidra i 
en samtale om hvordan studentpresttjenesten kan legitimeres teologisk og 
livssynsåpent i dag. 


Hva er så en studentprest? 


Studentprestene i Norge er en nokså liten gruppe. De er stort sett ansatt av 
Den norske kirke, men noen er også delvis finansiert av utdanningsinstitu- 
sjonen selv eller av studentsamskipnadene. Presten er underlagt biskopens 
tilsyn. Studiestedene stiller gjerne med kontorfasiliteter og noe midler til 
drift, noe som varierer fra sted til sted. De ulike måtene å organisere tje- 
nesten på gir litt ulike innretninger på tjenesten og på dens plassering i 
institusjonen. 


PRESTETJENESTE PÅ BORTEBANE 


Studentpresten er del av det tilbudet institusjonen gir for å ivareta stu- 
dentene i deres studiehverdag, men prestetjeneste ved en livssynsåpen insti- 
tusjon for høyere utdanning i Norge i dag kan likevel vanskelig sies å være 
direkte avledet av institusjonens oppdrag. Ei heller vil slik prestetjeneste 
likne den mange kjenner fra sin lokale menighet. Studentpresttjenesten 
passer ikke helt inn i institusjonen, men er heller ikke helt hjemme i det 
kirkelige. Den er kanskje noe annet. Dette gir utfordringer når en skal 
beskrive hva tjenesten er i den offentlige debatten. Dette forsterkes ytterli- 
gere av at tjenesten er i endring, fra en tydelig religiøs betjening mot et mer 
allment tilbud om eksistensiell omsorg (Stifoss-Hanssen et al., 2019, s. 62). 

Som nevnt faller studentprestene inn i den kategorien yrkesutøvere 
som internasjonalt kalles chaplains. Grung og Bråten definerer chaplaincy 
i Norge som en tjeneste med åndelig og eksistensiell omsorg, gitt til per- 
soner i institusjoner som fengsel, sykehus og omsorgsinstitusjoner samt til 
personer innrullert i forsvaret og studenter ved universiteter og høgskoler 
(Grung & Bråten, 2019, s. 71). Dette betyr langt på vei individuelle samta- 
ler, med veiledning i eksistensielle, religiøse og relasjonelle spørsmål den 
enkelte kan ha. Det kan også handle om fasilitering for arenaer og mulig- 
heter for en bredere samtale. 

Ved siden av det nevnte ligger det til en chaplain en viss grad av det 
som kan kalles religiøs betjening. I norsk sammenheng skulle det bety at 
presten holder gudstjenester og andakter samt eventuelt å forrette kirkelige 
handlinger. Spesialprestenes tjeneste er likevel mest av alt preget av åndelig 
og eksistensiell omsorg, og mindre av det som kan kalles religiøs betjening 
(Stifoss-Hanssen et al., 2019, s. 62). Den eksistensielle omsorgen knytter 
an til menneskets behov for å bearbeide sin eksistensielle sorg, sin lengsel 
eller sin smerte samt for å få dele sin opplevelse av eksistensiell tilfredshet 
og sammenheng. 

Ser en til for eksempel England, finner en både buddhistiske, jødiske 
og muslimske chaplains ved utdanningsinstitusjonene (Aune et al., 2019). 
Også i Norge er det de siste årene tilsatt profesjonsutøvere fra ulike tros- og 
livssyn ved sykehus, ved universiteter og i forsvaret. Dette er noe som er 
ønsket velkommen - og i noen tilfeller tatt initiativ til - av spesialprestene. 
Spesialprester ser ut til å være klar over at selv om de anser sin tjeneste som 
åpen for alle, uavhengig av religiøs bakgrunn, vil det faktum at chaplaincy 
i Norge i dag hovedsakelig er utført av prester fra Den norske kirke, føre 
med seg utfordringer med tanke på betjening av personer med tilknytning 
til andre tros- og livssyn. 

I det livssynsåpne samfunnet skal det være rom for fri religionsutfol- 
delse, også i det offentlige rom, så sant denne ikke krenker andres rettig- 
heter og friheter. Ved at samfunnet har en aktiv støttende og aksepterende 
holdning til tros- og livssynssamfunnene, kreves det også at prinsippene 
om likebehandling fremholdes, og at likebehandlende praksis videreut- 
vikles (NOU 2013: 1, s. 114). Dette må nå få virkning innen åndelig og 
eksistensiell omsorg i institusjonene, der Den norske kirke frem til nylig 
har vært tilnærmet alene. Så hvem skal i fremtiden ivareta behovene stu- 
dentene måtte ha, knyttet til eksistensielle utfordringer? 


En nærmere situasjonsbeskrivelse 


Vinteren 2021 oppsto en debatt om akkurat dette, etter at Studenttinget ved 
Norges teknisk-naturvitenskapelige universitet (NTNU) fattet vedtak om at 
studentprestene fra Den norske kirke ikke bør disponere lokaler ved studi- 
estedet, med mindre også andre trossamfunn blir gitt tilsvarende mulighet. 
Dette førte til flere innspill til hva studentprestene er, og hvordan tjenesten 
skal være. Det vitner om at det ikke er ukontroversielt verken å ha en slik 
tjeneste i institusjonen eller å foreslå å ta den bort. Behovet for vurderinger 
rundt likebehandling av ulike religioner og livssyn sett i sammenheng med 
behovet for en tjeneste med eksistensiell omsorg er åpenbart. 

For samtidig som denne debatten pågikk, kom resultatene fra 
Studentenes helse- og trivselsundersøkelse (SHoT), som viste at utfordrin- 
gene studentene møter, er større enn noen gang. Utfordringene i student- 
tilværelsen kommer til uttrykk i mange ulike former, også innen mental 
helse. Siden 2010 har SHoT-undersøkelsene vist en stadig økende trend når 
det gjelder psykisk uhelse, ensomhet, selvskading og selvmordstanker, og 
undersøkelsen fra 2021 understreker problemet (Sivertsen, 2021). 

Nå rapporterer over halvparten av studentene at de ofte er ensomme. 
Over en tredjedel rapporterer om psykiske lidelser. Det er stort behov for 
samtaletjenester til studentene. Omsorgen for studentenes psykiske helse 
ivaretas av både rådgivere, terapeuter og psykologer, både innenfor insti- 
tusjonen og i det øvrige helsevesenet. I denne sammenhengen finnes altså 
også studentpresten; en samtalepartner som ikke jobber helsefaglig, men 
likevel faglig med den eksistensielle samtalen, både som metode, kontekst 
og mål. 

Fra studentprestens samtalerom er det ikke vanskelig å se hvordan 
prestetjenesten er nyttig i dette bildet. Det mangler ikke på anekdotisk 


PRESTETJENESTE PÅ BORTEBANE 


fortellingsstoff om hvordan studentprestens samtaler kan ha stor betydning 
for studenter som jobber med ulike smerter i livet. Likevel er det naturlig 
å stille spørsmål om hvorvidt trossamfunn - og særlig ett — skal ha plass 
og tilrettelegging i utdanningsinstitusjonen. 

Selv om dette er litt ved siden av tema i dette kapittelet, handler dette 
om virkeligheten tjenesten står i. Det er et opplevd krysspress mellom det 
livssynsåpne og prestens faglige, organisatoriske og trosmessige ståsted. 
Er forventningene så ulike at mandatet for tjenesten blir utydelig? Er det 
et punkt der studentprestenes særskilte mulighet og faglige utgangspunkt 
møter studentenes situasjon på en slik måte at prestetjenesten kan legiti- 
meres både livssynsåpent og teologisk? 


Interessenter og aspekter i 
studentpresttjenesten 


Her står altså studentpresten som en representant for chaplaincy på norsk. 
En tjeneste som tilbys av Den norske kirke, som ønskes velkommen og 
understøttes av utdanningsinstitusjonene og brukes av studentene, men 
som tilsynelatende kan mangle en klar felles forståelse og et tydelig mandat. 
For å komme litt nærmere kjernen i prestetjenesten ved utdanningsin- 
stitusjonene ser vi nå på disse tre — kirken, universitet eller høgskole, og 
studenten — og identifiserer dem som interessenter i tjenesten. Videre defi- 
neres tre aspekter ved prestetjenesten: religiøs betjening, eksistensiell omsorg 
og (livssynsåpen) nærværspraksis. Hvordan disse aspektene forholder seg 
til hverandre og til de ulike interessentene, vil kaste lys over hva som er 
kjernen i prestetjeneste i utdanningsinstitusjonene, og tydeliggjøre denne 
tjenestens mandat inn i det livssynsåpne rommet. 


Interessent 1: senderorganisasjonen — 
Den norske kirke 


En kan tenke seg mange grunner til at kirken ønsker å være til stede i 
utdanningsinstitusjonene. En vanlig forventning er at en prest forkynner 
evangeliet, holder andakter og feirer gudstjeneste. Dermed kan en se for seg 
at kirkens begrunnelse for å ha studentprester er at dette skal skje i utdan- 
ningsinstitusjonen. Men det vil ikke samsvare med det studentpresten fak- 
tisk gjør. Selv om gudstjenester og andaktsliv er en del av studentprestenes 
tjeneste, er det ikke det mest fremtredende. 


309 


310 


KAPITTEL 15 


Det er alt antydet at tjenesten har et mer diakonalt preg, og at den i 
stor grad knytter seg til sjelesorg og eksistensiell omsorg. Kirken har en 
klar selvforståelse som tilbyder av diakoni, og studentpresten passer slik 
sett godt inn i kirkens portefølje. Kirken tar samfunnsansvar ved å tilby 
tjenesten inn i den livssynsåpne institusjonen, uten særlige krav til målbare 
resultater for kirken. Ved å opprettholde denne posisjonen med prester 
sentralt plassert i institusjonene blir også kirken synlig i samfunnet, og 
tilgjengelig for mennesker på steder der den ellers ville være utilgjenge- 
lig. Som tidligere nevnt er denne tydelige posisjonen mulig å kritisere og 
utfordre ut fra perspektivet om likebehandling mellom ulike religioner og 
livssyn. Det fordrer visdom og forsiktighet fra senderorganisasjonen når 
den utformer, omtaler og presenterer tjenesten. 


Interessent 2: mottakerorganisasjonen — 
utdanningsinstitusjonen 


Utdanningsinstitusjonene tar imot og legger til rette for Den norske kirkes 
studentpresttjeneste. Dette tyder på at prestetjenesten bringer inn en ønsket 
kompetanse som ikke nødvendigvis finnes i organisasjonen fra før. Det er 
heller ikke en stilling som krever mye finansiering fra institusjonens side. 
Utdanningsinstitusjonene bruker studentprestene som rådgivere i tros- og 
livssynsspørsmål, som fagpersoner på sorg og krise, og som støttespillere i 
forbindelse med beredskapsarbeid. 

Likebehandling av ulike tros- og livssynssamfunn kan fort bli en 
utfordring for institusjonen, og det er derfor en forventning om at stu- 
dentpresten skal kunne promoteres som et tilbud som er åpent for alle, 
uavhengig av religiøs tilknytning. Slik er studentprest noe organisasjo- 
nen kan si at den «har»; en profesjonell aktør som kan veilede i det 
eksistensielle rommet med en form for autoritet, både blant ansatte og 
blant studenter. 

I 2019 gjorde Kristin Aune en studie i England om chaplaincy i uni- 
versitetssektoren der. Forholdene i England skiller seg fra forholdene 
vi har i Norge. Engelske studiesteder har gjerne flere chaplains fra flere 
ulike religioner, i lønnede og ulønnede stillinger, tilknyttet en samord- 
net chaplaincy-tjeneste. Studiestedene har ingen betenkeligheter med å 
fremheve chaplaincy som en avgjørende del av livet på universitetet. Det 
viktigste bidraget, sies det, er individuell støtte i form av samtaler (Aune 
et al., 2019, s. 99). Tjenesten med eksistensiell omsorg er også der viktig 

for studiestedene, for studentene og for forståelse og dialog mellom men- 
nesker med ulikt livssyn. 


Interessent 3: brukeren av tjenesten — studenten 


Ifølge Aunes rapport er ikke brukerne av chaplaincy en stor gruppe, men 
tilbudet er av stor betydning for dem det gjelder. De som bruker tjenesten, 
er gjerne fra marginaliserte grupper eller internasjonale studenter (Aune 
et al., 2019, s. 102). 

I undersøkelsen beskriver chaplains sin tjeneste som et pastoralt nær- 
vær. Et nærvær som er tilgjengelig og åpent for studenten når vedkom- 
mende måtte trenge det. En tjeneste som skal være lyttende og rettet mot å 
møte studentene der de er, med mål om å hjelpe til i de prosesser vedkom- 
mende står i, og som minner om at det er en religiøs og/eller en eksistensiell 
side ved livet. Det rent religiøse oppgis å bli ansett som hovedoppgaven av 
cirka en femtedel av de chaplains som har besvart undersøkelsen (Aune 
et al., 2019, s. 36). 

Brukernes opplevelser samsvarer i stor grad med de målene som er satt 
for tjenesten, og som chaplains ser som sine hovedoppgaver (Aune et al., 
2019, s. 44). Studentene svarer videre at chaplain-tjenesten gir en tjeneste 
på et nivå en ikke finner noe annet sted i strukturen. Det følges opp med 
et spørsmål om en godt utbygget veiledningstjeneste ville gjøre chaplaincy 
overflødig, noe studentene avviser (Aune et al., 2019, s. 59-60). For disse 
studentene svarer denne særskilte tjenesten til et behov som ikke møtes av 
andre tilbud. Om en undersøkelse i Norge ville gitt tilsvarende resultat, er 
ikke sikkert, men mye samsvarer med det inntrykket en får i samtale med 
både studenter og studentprester. 


Aspekt 1: religiøs betjening — ritualer, gudstjenester 
og andakter 


Det mest tydelige kjennetegnet ved en prest er at hun feirer gudstjeneste og 
forretter kirkelige handlinger, forkynner evangeliet og forvalter sakramen- 
tene. Dette blir også den viktigste delen av det aspektet ved prestetjenesten 
som her gis navnet «religiøs betjening». I vår kirkes ordning er det også 
kjernen; at det er innstiftet en tjeneste som «lærer evangeliet og meddeler 
sakramentene», som det heter i Den augsburgske bekjennelse (CA V), «for 
ved Ordet og sakramentene som midler blir den Hellige Ånd gitt». Det 

bidrar til en forventning om at andaktsliv, forkynnelse og gudstjenester er 
en del av prestenes betjening. De fleste spesialprester har da også dette i sin 
tjeneste, selv om de ikke er like fremtredende som for en prest i menighet. 
Studentgudstjenester, minnestunder, andaktsstunder og markeringer av 
høytidene vil være ting som kan sortere under religiøs betjening. 

Likefullt er det fra disse oppgavene prestetjenesten henter sin beretti- 
gelse og kraft. At presten er ordinert til tjeneste med ord og sakrament og 
har en praksis som også beveger seg ut i det rituelle og åndelige rommet, 
skiller henne fra andre profesjonsutøvere i studentprestens sammenheng. 
Dette er også med og åpner rommet for både samtaler om religiøse og 
konfesjonsspesifikke spørsmål, som må sortere under religiøs betjening, 
og de mer generelle samtalene om åndelige og eksistensielle spørsmål som 
kan sortere under eksistensiellomsorg som tas opp under neste overskrift. 

Samtidig bærer presterollen så mye symbolkraft at den for mange vil 
fremstå som en slags religiøs betjening uansett hva den foretar seg. I en 
artikkel i Nytt norsk kirkeblad beskriver Stifoss-Hanssen presten som et 
vandrende symbol, og sier symbolkraften gjør at prestens «nærvær, tale 
og opptreden taler vesentlig utover det trivielle» (Stifoss-Hanssen, 2005). 
Dette gir rollen «et kommunikativt overskudd», som er en ressurs når spe- 
sialprestene har utviklet en tjeneste som også oppleves mindre religions- 
spesifikk og mer livssynsåpen. 


Aspekt 2: eksistensiell omsorg — samtaler, veiledning 
og grupper 


Stifoss-Hanssen, Danbolt og Frøkedal refererer til bruken av begrepet 
«eksistensiell helse» ved Sykehuset i Vestfold, et begrep som betegner det 
som handler om grunnleggende forhold vedrørende selve livet og om 
menneskelivets mening. Det påpekes at god eksistensiell helse gir en slags 
beskyttelse som er med på å utruste individet i møte med ulike problemer 
og utfordringer i livet (Stifoss-Hanssen et al., 2019, s. 62). 

Kanskje for å møte en utvikling der det kan se ut som om flere mangler 
verktøy for å ivareta sin eksistensielle helse, har spesialprestene mer og mer 
rettet sin virksomhet mot dette. Chaplaincy som fagfelt er i dag i mindre 
grad knyttet til religiøs betjening og mer sentrert inn mot eksistensiell 
omsorg for mennesker i utsatte situasjoner eller krevende perioder. Nå er 
det selvsagt ikke nytt at prestene yter eksistensiell omsorg. Sjelesorg er av 
de klassiske presteoppgavene, og studentpresten står slik sett i en lang og 

solid tradisjon. Når dette er blitt kjernen i virksomheten, er det for denne 
tjenesten avgjørende at den eksistensielle omsorgen henter sin kraft og 
berettigelse nettopp i prestetjenestens forvaltning av ord og sakrament. 
At tjenesten er avledet derfra, gir den en særlig forankring og et annet 
utgangspunkt, men dette trenger ikke å være til hinder for at tjenesten kan 
utøves livssynsåpent. 


Aspekt 3: pastoralt og livssynsåpent nærvær 


Symbolkraften som er nevnt som inngang til aspekt 2, gir også oppspil- 
let til det som her kalles aspekt 3, en livssynsåpen nærværspraksis. Dette 
aspektet handler om prestens mulighet til å bringe en annen dimensjon 
inn i rommet bare ved å være der. I artikkelen «Veileder i hellighetssonen» 
(Akerø, 1999) presenterer Akerø pastoralteologen Manfred Josuttis, som 
utvikler en tanke om presten som holder til i grensetraktene mellom det 
verdslige og det hellige. I dette landskapet kan presten fungere som en 
veileder og en los, skriver han. Vi ser nærmere på dette senere. 

Anne Hege Grung og Beret Bråten beskriver i artikkelen «Chaplaincy 
and religious plurality in the Norwegian context» hvordan spesialpresten er 
en «ekspert på å være til stede» (ministry of presence), men understreker de 
kryssende forventningene en slik praksis vil måtte håndtere. De poengterer 
at denne spenningen forutsetter stor grad av profesjonalitet hos den som 
skal yte tjenesten (Grung & Bråten, 2019, s. 73). De fremholder videre at 
både den religiøse autoriteten og den faglige bevisstheten på spenningen 
i å være en religiøs leder i den livssynsåpne institusjonen er det som kan 
muliggjøre en praksis som tar ulikt troende individer på alvor. En prest 
fra Den norske kirke kan ikke nødvendigvis yte religiøs betjening for alle, 
men kan et religiøst forankret og likevel livssynsåpent pastoralt nærvær 
ha en verdi for alle? 


En balanse mellom interessenter og aspekter 


Om studentpresttjenestens plass innenfor utdanningsinstitusjonenes orga- 
nisasjon i vår tid skal legitimeres både livssynsåpent og teologisk, må vi 
finne balansepunktet mellom de ulike interessentenes behov og intensjo- 
ner, og se om det der er et område som kan ivaretas av studentpresten. 
Konklusjonen vil en måtte jobbe videre med, men de aspektene som er 
gjennomgått i det foregående, kan gi noen holdepunkter som kan hjelpe 

både kirken, utdanningsinstitusjonen og den enkelte studentpresten å navi- 
gere i dette feltet. 

Det er behovet studentene måtte ha, som er grunnlaget for at en slik 
tjeneste finnes. Studentene er i en særskilt sårbar posisjon fordi de ofte er 
i et nytt og ukjent miljø, utvikler ny forståelse og møter utfordringer de 
ikke før har måttet takle. Det støtteapparat de måtte ha hatt tidligere, er 
kanskje ikke tilgjengelig på samme måte som før, og samtidig er støtten 
mer nødvendig enn noensinne. Opplevelser av ensomhet og mangel på 
mennesker å dele livets opp- og nedturer med kan bli påtrengende. Selv 
om dette er utfordringer som ikke kan løses av et profesjonelt hjelpeapparat 
alene, er muligheten for å få hjelp til å sortere i problemene, å få satt ting 
i riktig perspektiv og kanskje åpne opp for å se det lille menneskelivet i en 
større sammenheng noe som er av stor betydning for den enkelte. 

Her er det studentenes behov for samtalen - det som trekker mot en 
terapeutisk tjeneste - som tematiseres. Det er åpenbart at prestetjenesten 
har lang tradisjon for å svare på dette behovet innenfor rammen av tros- 
samfunnet. Den vil også kunne gjøre dette ute i det livssynsåpne samfunnet, 
men noen kan argumentere mot dette både ut fra helsefaglige hensyn og 
ut fra spørsmål om religiøs likebehandling. Spørsmålet er likevel først og 
fremst ikke om en prestetjeneste kan gjøre en slik innsats, men om tros- 
samfunnet den representerer, skal ha en slik særrettighet med tanke på 
både ressurser, synlighet og legitimering i organisasjonen. 

Institusjonens behov, som studentpresten i dag svarer på, kan beskrives 
som delt i to, kanskje tre ulike seksjoner. Institusjonen har for det første et 
behov for å ivareta studentenes mentale og/eller eksistensielle helse. Dette 
sammenfaller med det som er beskrevet som studentenes behov, som sam- 
tidig innebærer et behov for prestenes kompetanse på sorg- og krisearbeid. 
Men det samme spørsmålet som over kan stilles med tanke på særstillingen 
gitt til Den norske kirke. 

Senderorganisasjonens behov og intensjoner blir vanskeligere å vur- 
dere. Det er uunngåelig at ens eget ståsted påvirker hvordan situasjonen 
oppleves, og det er lett å bli både for kritisk og for lite kritisk til hvordan 
ens egen organisasjon forvalter den majoritetsposisjonen den er i. En kom- 
mer ikke unna at Dnk ved sin posisjon i utdanningsinstitusjonene sikrer 
seg synlighet og samfunnskapital. Den har tilgang på ressurser som andre 
trossamfunn ikke har på samme måte, og den kan slik risikere å blokkere 
for likebehandling av ulikt troende. Samtidig tyder mye på at det ikke er 
det som skjer. Chaplaincy i Norge er som tidligere nevnt orientert mot det 

livssynsåpne, både gjennom spesialprestenes egen praksis og med deres 
innsats for å åpne tjenesten for representanter for flere tros- og livssyn. 
Kirkens investering i studentpresttjenesten er betydelig, og dens uttalte 
mål er å ivareta studentenes behov, uavhengig av livssyn. 

Studentenes behov for trente profesjonelle samtalepartnere med kom- 
petanse på de eksistensielle spørsmålene møtes av prestetjenestens sje- 
lesorgpraksis og erfaring med samtaler om liv og død. En kan nok også 
si at prestens erfaring med å følge mennesker gjennom tunge stunder ved 
død og begravelse gjør presten rustet til å holde ut i nærværet når stu- 
dentmiljøet rammes av vonde ting, eller når enkeltpersoner går gjennom 
små og store kriser. I Den norske kirke finnes opparbeidet kompetanse 
som gjør den skikket til å bidra med kvalifisert personell til denne typen 
behov i institusjonene. Samtidig er det noe annet og mer overgripende som 
springer frem av dette bildet, som det ville vært spennende å utforske nøy- 
ere. Er det i det livssynsåpne samfunnet mulig å snakke om noe særlig ved 
presterollen som kvalifiserer ut over den enkeltes kompetanse og erfaring, 
noe som er allment anvendbart og etterspurt? 


Presten som grenselos 


I artikkelen «Veileder i hellighetssonen» diskuterer Akerø (1999) ulike 
presteroller, og hvordan disse forholder seg til samfunnet og menneskene 
presten er satt til å betjene. Han kommer inn på at prestefunksjonen har 
eksistert i alle kulturer og sivilisasjoner som en mellomfigur mellom det 
som er verdslig og det som er hellig. 

Det som gjør presterollen problematisk i en livssynsåpen sammenheng, 
er at den stadig vil referere til noe som er utenfor, noe som er hellig, og den 
gjør det innenfor et gitt tolkningsparadigme: den kristne tro. Dette noe, 
dette hellige, er ifølge Akerø ikke tilgjengelig for oss slik det var tidligere. 
Rommet som i menneskers liv tidligere har vært fylt av kirke- og gudstje- 
nesteliv, er nå oftere åpent og ubearbeidet. Han kaller det hellighetssonen — 
der mennesket finner kontakt med det evige og guddommelige — og peker 
på at denne dimensjonen ved menneskelivet i vår tid er blitt forbudt og 
skjult. Hellighetssonen er likevel forlokkende og tiltrekkende, og presterol- 
len bærer med seg en flik av det - en åpning mot hellighetssonen — når den 
beveger seg i verden (Akerø, 1999 s. 123). Ifølge Akerø søker mennesker 
presters nærhet nettopp på grunn av rollens koblinger til det hellige, men 
de sørger samtidig for distanse for ikke å bli fanget inn. 

Dette hellige ligger ikke der som noe som ikke er tilgjengelig uten pre- 
stens ritualer eller velsignelser, men er en del av livet som mennesket stadig 
vekk rører ved. Samtidig har mennesker ulike oppfatninger og erfaringer av 
hellighet. Om presten ikke ses som en som åpner opp til det hellige, men 
som en som fungerer som veileder og medvandrer — en grenselos - mens 
mennesket utforsker veien mot det hellige, begynner vi å se en presterolle 
som kan beskrive både den praksis studentpresten har og de behov de 
ulike interessentene har. Men mens Josuttis snakker om det rituelle og 
sakramentale som grenselandet som gir innsikt mot det hellige, er ikke 
dette det omlandet studentpresten befinner seg i. Studentpresten har sitt 
virke utenfor kirkerommet. 


Prest på bortebane 


Presten skal forkynne evangeliet og forvalte sakramentene på vegne av 
felleskapet og på oppdrag fra Dnk, i kirkerommet, med alt som hører 
med av symboler, utsmykning, liturgier og ordninger. Slik opprettholdes 
kirkens vesen, dens rytme og dens fellesskap — og det hellige tar rom i 
verden. Her gir bildet av presten som grenselos god mening. Presten er 
bevandret i de symboler og praksiser som utgjør grenselandet mellom 
det verdslige og det hellige i det liturgiske rommet, og hun kan slik være 
los for andre reisende. 

Spesialprestene, herunder studentprester, er altså de prestene som utfø- 
rer sin tjeneste utenfor disse rammene og uten disse faste holdepunktene, 
uten kirkebygg og faste gudstjenester som skaper rom og rytme. Langt på 
vei er spesialprestene representanter for en kirke som opererer på borte- 
bane, uten de kjente rekvisittene, fasilitetene og faste hjemmesupporterne. 
Prester i chaplaincy er like fullt prester med sterk symbolsk betydning, satt 
i en fremskutt tjeneste — kirken til stede midt på torget - der mennesker 
først og fremst befinner seg av andre grunner enn de kirkelige (Stifoss- 
Hanssen, 2005, s. 27). 

Det spesialpresten har igjen i denne posisjonen, er sin teologiske kom- 
petanse, sin tittel og den symboltyngde som følger med presterollen. Alt 
dette bærer presten i sin person. Kaufman, Felter og Gaarden skriver i 
sin artikkel «Person og prestetjeneste» (2016) at det er vanskelig å skille 
personen fra profesjonen i prestetjenesten. Presten som profesjonsutøver 
er sterkt knyttet til personen, og det er som representant for noe som også 
er viktig på prestens personlige plan, hun får sin betydning. Dette fører 


PRESTETJENESTE PÅ BORTEBANE 


utvilsomt med seg en fare for overbelastning av prestens person, slik artik- 
kelen også poengterer (Kaufman et al., 2016, s. 51). 


Avslutning: prestetjenesten ved norske 
utdanningsinstitusjoner 


Det er grunn til å se på spesialpresttjenesten generelt, herunder student- 
presttjenesten, med selvtillit, men også med en del uro både overfor dem 
som bærer tjenesten og for hvordan Den norske kirke forvalter posisjonen 
og tilliten den blir gitt. Studentpresten må være nær i spenningen mellom 
det religiøst spesifikke og det livssynsåpne eksistensielle, posisjonert midt 
i den eventuelle avstanden mellom institusjonenes ønsker og studentenes 
behov, passe innenfor og passe utenfor de strukturene som tjenesten står 
i. Der kan det etableres et gjenoppdaget pastoralt nærvær — en ministry of 
presence — der grensene mellom det hellige og det verdslige kan forhand- 
les og utforskes. Men dette krever en bevissthet på hvor utsatt og «alene» 
denne tjenesten er, og på hvor skjørt mandatet for en slik tjeneste kan 
oppleves. 

Om dette essayet nå kunne landet nærmere et svar på hvordan student- 
presttjenesten kan legitimeres teologisk og livssynsåpent, ville det være 
et viktig bidrag, men svaret her vil nok ikke bli mer enn en antydning. 
Gjennomgangen ovenfor vil bli det viktigste bidraget, men et forsøk på å 
trekke trådene sammen til noen få setninger er likevel på sin plass. 

Studentpresten tjenestegjør midt i livene til en gruppe mennesker som 
er utsatt for mange endringer og påkjenninger. Deres hverdag setter dem 
i situasjoner der sannheten om en selv kan bli utfordret, der fotfestet kan 
mistes og gjenvinnes, og der mestring og nederlag kan komme om hver- 
andre. Alt dette er ting som kan bringe mennesket ut i grenselandet mot 
det hellige, det evige, det eksistensielle. I dette området er en ofte alene. I 
mange deler av samfunnet er det ikke rom for å dele disse opplevelsene. 
Å ivareta mennesker som føler seg alene i dette, er en pastoral oppgave. Å 
være en veileder og en los i hellighetssonen gir god teologisk mening, og 
det er en oppgave presten er særskilt kvalifisert til fordi hun er ordinert til 
tjeneste med ord og sakrament og er bevandret i landskapet. 

Samtidig er opplevelsen av hellighet ikke definert av presten. Det er ikke 
presten som er døråpner og portvokter i vår forståelse. Den presterollen er 
demokratisert i og med Kristi offer, sier Akerø (1999, s. 130). Forhenget har 
revnet, som det heter i evangeliet, og veien til Gud er åpen uten prestens 

godkjenning. Det betyr at studentpresten kan la sin tjeneste i sannhet være 
livssynsåpen. En kan være oppriktig nysgjerrig på den andres reise i hel- 
lighetssonen, og gi aksept til det som måtte oppdages der. Mest av alt vil 
denne funksjonen tviholde på at rommet for trosuttrykk og eksistensielle 
samtaler i det offentlige må holdes åpent. 

I fremtiden ser vi kanskje en mer pluralisert chaplaincy-tjeneste også 
i Norge. Men om den skal ha et rom i den livssynsåpne institusjonen, må 
den nok finne denne balansen av sterk faglighet, tydelig egen tilhørighet 
og forankring, og en sterk tiltro til det livssynsåpne rommet som et godt 
fellesrom der det kan opprettes et gjenoppdaget pastoralt nærvær — en 
ministry of presence. 

Mindfulness som kirkelig praksis 


Pernille Astrup Studentprest, Universitetet i Sørøst-Norge 


Abstract: The basis for this article is that, as a student chaplain, I offer mind- 
fulness tuition to students and employees at a Norwegian university. I discuss 

whether and, as the case may be, how the tuition, which is a nondenominational 
offer at campus, may be understood as church practice and being firmly estab- 
lished in line with the ordination vow. Based on theory of both mindfulness and 

Christian prayer, | determine that my tuition may rightly be called mindfulness 

and is not prayer in itself. At the same time, it cannot be disconnected from one's 

own theology or prayer Life, and | argue that it functions well as a preparation for 
and combination with prayer practice for those who take part. Seeking support in 

Paul Tilloch and the Logos christology, the article shows that seeking God outside 

oneself in prayer and seeking God within oneself is not necessarily contradictory. 
For many people silence and mindfulness are well suited to sense God's presence 

in one's own body and own Life. Furthermore, with a dialogcal-theological view, 
| look at my adaptation of the language to the plural, secular complexity that a 

university represents. | maintain that, in itself, my role as a chaplain expresses a 

Christian basis and that Linguistic caution when interacting with people with other 
beliefs is imperative. Based on this review, | conclude that it is possible to give 

my tuition of mindfulness a theological attachment that also places it within the 

framework of the ordination vow. 


Keywords: chaplaincy, Logos christology, dialogcal theology, ordination vow, 
mindfulness 


Sitering: Astrup, P. (2023). Mindfulness som kirkelig praksis. I P. K. Aschim & H. Johannessen (red.), 

Innledning 


I mitt arbeid som studentprest gir jeg, i form av undervisning i mindfulness 

for ansatte og studenter, videre av den praksisen som mer enn noe annet 
har vært avgjørende for at jeg selv fant min vei inn i kristendom og pre- 
stetjeneste. Da mitt arbeid på campus er uløselig vevd sammen med egen 

biografi og spiritualitet, og for å gjøre drøftingen både gjennomsiktig og 

gjenkjennelig, velger jeg å la den få et personlig preg. Jeg vil i det følgende 

undersøke min egen undervisning slik den framkommer av en eksem- 
pelfortelling. Jeg vil analysere den i lys av Jon Kabat-Zinns framstilling av 
mindfulness på den ene siden og Merete Thomassens beskrivelse av kristen 

bønn på den andre siden. Deretter vil jeg ved hjelp av Paul Tillich og logos- 
kristologien forsøke å gi mitt arbeid en teologisk forankring. I tillegg vil jeg 

se med et kritisk blikk på de tilpasningene jeg daglig gjør av språket, i håp 

om å nå mennesker jeg møter i en plural sammenheng. Jeg vil skjele til dia- 
logteologien og Notto Thelle for å begrunne min praksis. Av plasshensyn vil 

jeg hele veien la teori og drøfting veves sammen. Jeg håper at jeg gjennom 

drøftingen kan komme fram til hvorvidt min mindfulness-undervisning 

sprenger eller plasserer meg innenfor ordinasjonsløftets ramme. 


Situasjonsbeskrivelse 


Det er en morgen i april 2020. På oppfordring fra ledelsen i forbindelse med pandemien 
tilbyr jeg 150 ansatte en halvtime med mindfulness via Zoom. Jeg åpner med å ønske 
velkommen og ber alle om å skru på sitt kamera og rette oppmerksomheten mot felles- 
skapet av kollegaer. De vinker til hverandre. Dernest oppfordrer jeg dem til å skru av 
kamera og mikrofon og sette seg godt til rette. Jeg sier noe om at både uro og ro smitter 
mellom mennesker, men at roen må velges fram mer enn uroen, som evolusjonsmessig 
alltid har forrang. Jeg guider dem gjennom deres egen kropp med rolig stemme, og ber 
dem være oppmerksom på egen pust og på det faktum at vi puster uopphørlig, uten 
at vi må bestemme oss for det. Samtidig som jeg ber dem følge med på pustens bølger, 
bruker jeg formuleringen: «Det er som om vi blir pustet, som om livet selv puster oss.» 
Jeg henleder videre oppmerksomheten mot brystområdet og vår evne til «å være glad 
i». Jeg ber dem merke sin kjærlighet til et menneske de kjenner, for så gradvis å utvide 
perspektivet fra den de står nær, til fellesskapet av kolleger på Zoom, dernest til andre 
kollegaer og studentene som har fått endret hverdagen, og til slutt sier jeg noe om pan- 
demiens universelle karakter og fellesskapet med alt som lever. Jeg forklarer at det går 
an å se for seg at noe av det livet vi puster inn hvert øyeblikk, også kan pustes ut som et 


overskudd til andre. Vi avslutter med stillhet. 


MINDFULNESS SOM KIRKELIG PRAKSIS 


Jeg har ofte halvtimer som denne for studenter og ansatte. Hver gang for- 
søker jeg å gjøre mitt språk allment. Jeg ikke bare avkristner det, men er 
varsom i mine antydninger om en transcendent virkelighet. 

I møte med nærmeste leder og kollegaer i prostiet tar jeg meg i å gjøre 
omvendt. Jeg ikler min praksis en kristen språkdrakt for å gjøre den rele- 
vant og forsvare min tidsbruk. Jeg deler hvor berørt jeg blir av samværet i 
noe som likner forbønn, og hvor fint det er å gjøre mennesker oppmerksom 
på at vi blir pustet av noe som er større enn oss selv. 


Kontekst: i spennet mellom kirke og 
universitet 


Universitetet i Sørøst-Norge (USN) har åtte campuser vidt spredt i Viken 
og Vestfold og Telemark, der jeg er eneste studentprest. Det tok tid å finne 
plass i institusjonen, men etter at jeg hadde vært på én campus i halv pro- 
sjektstilling i fire år, gikk universitetet inn med lønnsmidler til utvidelse av 
stillingen, spesielt med henblikk på min kompetanse i beredskapsarbeid 
og i forbindelse med dødsfall blant studenter og ansatte på alle campuser. 


«Det er trygt å ha deg her» 

... sa rektor ved ettårsevaluering av min stilling, og like etter at jeg hadde 
bistått universitetet i forbindelse med drapet på to studenter i Marokko. 
Universitetsledelsen har en berettiget forventning om at jeg skal by på 
trygghet i form av kompetanse i møte med studenter og ansatte uansett 
tro eller livssyn. Samtidig lever det sterke forestillinger om kirke og pre- 
stetjeneste som stadig kommer til uttrykk. 


«Helt seriøst, Pernille, tror du på Gud, sånn på ordentlig, personlig?» 

En sindig, vennlig og intelligent ansatt tar sats og stiller spørsmålet, som 
ved nærmere undersøkelse viser seg å handle om hvorvidt jeg, som virker 
både hyggelig og oppegående, kan tilslutte meg en rekke uvitenskapelige 
forestillinger om tilværelsen. 


«Jeg er ikke kristen, altså» 

Studenter bekjenner det ofte ved innledningen til en samtale samtidig som 
de uttrykker usikkerhet over hva de skal snakke med en prest om. Tanker 
om tro og tvil kommer gjerne først langt ut i et samtaleforløp. 

«Der er hun mindfulness-dama» 

Ordene lød bak ryggen min da jeg delte ut informasjonsmateriell om stu- 
dentpresttjenesten. Min erfaring er at arbeidet med nærvær og stressmest- 
ring utvider studentenes bilde av hvem jeg er, og at det ofte utfordrer en 
sjablongmessig forestilling om prestetjeneste. 


«The best post-traumatic exam-stress treatment ever» 

En lettet student hadde deltatt i gående mindfulness. Han synliggjør det 
faktum at svært mange studenter sliter med stress, angst, ensomhet og 
andre psykiske plager. Disse studentene utgjør den umiddelbare sammen- 
hengen som studentprestene tjenestegjør innenfor. 

Dette svært grove risset av enkeltsider ved det å være prest ved USN 
samsvarer med virkeligheten som beskrives i innledningen til den britiske 
undersøkelsen Chaplains on campus (Aune et al., 2019), der det framgår at 
studentpresttjenesten blir stadig mer multireligiøs, at den i økende grad 
inngår i universitetets øvrige velferds- og omsorgstilbud, og at student- 
prestene blir brukt aktivt i forbindelse med krisearbeid (Aune et al., 2019, 
s. 8-9). Hva så med vår teologi og tilknytning til kirken? 


«Lykke til med å kristne den oppvoksende slekt da, Pernille» 

Ordene lød fra biskop Halvor Nordhaug etter at studentprestene hadde 
besøkt Bjørgvin bispedømme, og ordene er blitt værende i meg som klang 
fra en virkelighet jeg ikke kan bekrefte. Jeg oppfatter det ikke som mitt 
mandat å kristne studentene på campus, og det er definitivt ikke det USNs 
ledelse forventer av meg. For å vinne deres tillit strever jeg tvert om ofte 
med å få studenter og ansatte til å forstå at jeg ikke driver med den slags. 
Samtidig stiller jeg meg stadig spørsmålet om det var det jeg sa ja til ved 
min ordinasjon. 

Som studentprest har jeg dobbel tilknytning, kontekst og lojali- 
tet. Jeg skal både forsvare min tilstedeværelse som kristen prest på en 
sekulær institusjon og være troverdig representant for kirken. En vel- 
utviklet teologi er ifølge Chaplains on campus det som skal til for at 
studentpresten skal leve godt i begge virkeligheter (Aune et al., 2019, 
s. 10-11). Også Fredrik Saxegaard poengterer viktigheten av pastoral- 
teologisk tenkning som vern om teologi og fagkunnskap i en hverdag 
der prestene med nødvendighet tilpasser språk og profesjonskunnskap 
slik at den ofte framstår mer som generell hermeneutisk kompetanse 
(Saxegaard, 2016, s. 38). 


MINDFULNESS SOM KIRKELIG PRAKSIS 


Problemstilling 


Jeg vil i det følgende primært drøfte om og eventuelt hvordan mitt tilbud 
om mindfulness på campus kan forstås som kirkelig praksis og gis en teo- 
logisk forankring i pakt med ordinasjonsløftet. Sekundært vil jeg komme 
inn på hvorvidt det er riktig å tilpasse språk og praksis til den plurale 
konteksten som et universitet utgjør. 


Mindfulness-undervisning ved USN i lys av 
teori om mindfulness 


«... en stillhet som ikke gir alle svar, men hvor spørsmålene stilner ...» 
Ordene i brosjyren vakte en dyp lengsel da jeg som 18-åring deltok i mitt 
første meditasjonskurs. Jeg bekjenner at jeg i mitt valg av ordet mindfulness 
i informasjonsmateriell på USN, hev meg på en motebølge og forsøkte å 
surfe på den i håp om å gjøre prestetjenesten kjent og åpne noen dører. 
Samtidig er mindfulness ikke egentlig en motebølge, men en dyptpløyende 
praksis med rot i buddhistisk tradisjon. Jeg vil i det følgende svært kortfat- 
tet gi en mer teoretisk tilnærming til mindfulness, og undersøke om jeg 
med rette kan gi min praksis ved USN denne merkelappen. 

Mindfulness er engelsk oversettelse av et begrep fra et utdødd språk, pali. 
I Norge brukes både det engelske uttrykket og den norske oversettelsen: 
«oppmerksomhetstrening», «våken oppmerksomhet» eller «oppmerksomt 
nærvær» (Gran et al., 2011, s. 13). 

I vår tid er mindfulness særlig blitt kjent gjennom bøkene og kursene 
til Jon Kabat-Zinn, som i 1979 startet sitt kjente kursprogram Mindfulness- 
Based Stress Reduction ved universitetssykehuset i Massachusetts. Hans 
tilpasning av den gamle praksisen til moderne vestlig kultur, med særlig 
henblikk på selvregulering for pasienter med store fysiske smerter, er i 
dag velprøvd, og effekten er etter hvert faglig dokumentert (Mindfulness 
Norge, 2023). 

Oppmerksomt nærvær handler om å nærme seg livet slik det er, med 
en åpen, vennlig, nysgjerrig og ikke-dømmende holdning. Det handler om, 
med en slik innstilling, å trene sin evne til å være til stede i øyeblikket og 
samtidig være oppmerksom på sin tilstedeværelse. Å knytte an til kropp og 
pust er grunnleggende. Den menneskelige bevisstheten beveger seg raskt 
i tid og rom og lar seg mye av tiden fange av fortid eller framtid. Kroppen, 
derimot, er alltid bare ett sted av gangen og er derfor en vei til her og nå. 

Mindfulness er ikke en rask løsning på livets problemer, og den handler 
heller ikke om å oppnå en bestemt tilstand eller å sitte på en bestemt måte, 
men om å falle til ro og samtidig bli mer våken. For moderne mennesker 
er dette en krevende øvelse, fordi det å finne hvile av mange er forbundet 
med enten å sove eller å la seg distrahere av for eksempel en smarttele- 
fon — som i begge tilfeller innebærer å skru våkenheten ned. Ved hjelp 
av grunnleggende ressurser som alle har, trenes evnen til våkent å erfare 
uten å dømme, kategorisere eller mene. Min veiledning av de ansatte på 
USN griper fatt i enkle øvelser i oppmerksomt nærvær og kan uten tvil 
kategoriseres innenfor mindfulness-tradisjonen. 

«Oppmerksomt nærvær», skriver Kabat-Zinn, «har lite med religion å 
gjøre, unntatt i dens grunnleggende betydning, det vil si som et forsøk på 
å forstå det store mysteriet om hvorfor vi er til, og å erkjenne at vi er dypt 
knyttet til all eksistens» (Kabat-Zinn, 2011, s. 25). Jeg forstår ordene hans 
som en bekreftelse på det jeg selv alltid har fornemmet: At mindfulness- 
praksisen er konfesjonsløs samtidig som den i høyeste grad nærer min 
lengsel etter å relatere meg til det som er større enn oss, og som for meg 
har funnet et naturlig uttrykk innenfor kristen tro. I min undervisning 
på USN bestreber jeg meg på å bruke et språk som er gjenkjennelig og 
åpent for dem som kommer innom en mindfulness-økt for å få hjelp til 
litt avspenning. Samtidig banker jeg forsiktig på den døren jeg tror er deri 
alle mennesker, inn til en større sammenheng. Jeg legger etter beste evne til 
rette for at det skal være mulig å erfare kontakt med egen kropp og øyeblik- 
ket på en slik måte at det også går an å fornemme den sammenhengen vi 
er en del av, både i form av fellesskap med alt som lever, og i kontakt med 
livspusten som kristne kaller Gud. Jeg håper at de som har en tro, i sitt 
indre rom kan la den få plass i praksisen i form av bønn, slik jeg selv gjør. 


Mindfulness-undervisning ved USN i lys av 
teori om kristen bønn 


«I mitt hjerte er jeg kristen» 

Ordene gjentok seg på innsiden i min meditative praksis. Jeg ble var dem, 
slik man plutselig kan oppdage bakgrunnsduren fra et kjøleskap. Det liknet 
erfaringen jeg flere ganger hadde bevitnet hos mennesker som hadde tatt 
avstand fra kristendom og kirke, men som opplevde at trosbekjennelse, 
bønner eller kristusbilder kom tilbake til dem med ny kraft i stillheten. Det 
var ikke mentalt villet eller styrt, men berørte meg med sin styrke og gjorde 

meg nysgjerrig på den kristne arven min kultur tar del i, og fikk meg til å 
søke opp kristendom grunnfag i forelesningskatalogen til Universitetet i 
Oslo. Jeg har erfart at jeg, uten bevisst å søke Gud, kan bli berørt av nettopp 
Gud, og jeg har opplevd at det som var meditativt stillhetsarbeid, naturlig 
utviklet seg til bønn - en erfaring som alltid ligger under når jeg introdu- 
serer ansatte og studenter for stillhet og nærværstrening. 


«Han blåste livspust i nesen på det» (1 Mos 2,7) 

Når jeg ber studenter eller ansatte om å lytte til pusten sin, eller ber dem 
fornemme at det er som om de blir pustet av livet selv, er jeg selv ordløst 
i kontakt med Guds kontinuerlige åndedrett, som gir meg livet i gave. Jeg 
fornemmer møtepunktet som pusten er, mellom det viljestyrte i meg og 
det som er gitt utenfor min vilje, og jeg kjenner hvordan pusten forener 
øyeblikket i tiden med et pulsslag fra evigheten. 


«Bønnen endrer ikke Gud, den endrer bare meg» 

Ordene var lagt i munnen til C. S. Lewis i filmen Shadowlands. Sørgende 
over sin kones bortgang tok han til motmæle overfor sin professorvenn, 
som bød ham overfladisk trøst med henvisning til Gud og bønn, men 
som ikke var i stand til å være deltakende i smerten. «Hva er bønn?» spør 
Merete Thomassen i innledningen til sin bok om bønn og bønnespråk. 
«Hva skal vi be om? Ber vi for å påvirke Gud, eller ber vi for å påvirke oss 
selv?» (Thomassen & Lomheim, 2013, s. 14). Min bønn ble til gjennom 
det meditative arbeidet. Litt på samme måte som Elia møtte Gud i lyden 
av skjør stillhet (1 Kong 19,12), opplevde jeg å møte Gud i egen pust og 
hjerterytme, og gradvis fikk den stille bønnen også ord som vokste ut av 
den kroppslige erfaringen. Jeg ba om hjelp til å gå den veien jeg var ment 
å gå, og til å leve livet slik det er best for meg selv og mine medmennesker 
at jeg lever. Disse erfaringene gjør det viktig for meg å veilede studenter 
og ansatte til stillhet og nærvær, ikke bare fordi det er påvist god helsege- 
vinst av slikt arbeid, men fordi jeg er overbevist om at dyp kontakt med 
meg selv gir økt varhet for det nærværet som alltid finnes der for meg, og 
som jeg alltid kan hvile mitt eget nærvær i. Hvor enn vi møter Gud, det 
være seg i kirken, i bønnen, i liturgier, i naturen, i stillheten, i sakramenter 
eller i kjærlighetsmøter, erfarer vi Gud med utgangspunkt i vårt eget sted. 
Jeg fornemmer Guds nærvær med min egen kropp, i mitt eget hjerte og i 
samsvar med min egen tanke, uansett hvor jeg befinner meg. «Bønn er en 
rekke ulike former for dialoger med Gud, Jesus og den Hellige ånd», skriver 

Thomassen (Thomassen & Lomheim, 2013, s. 17). Å lytte etter Guds vilje 
med mitt liv oppleves nettopp som en type dialog med Gud. Å fornemme 
Guds pust i min er samtidig å lytte etter Guds henvendelse til meg. Jo 
mer hvilende til stede jeg er, desto mer kan jeg følge Jesu råd om å være 
bekymringsløs som liljene på marken (Luk 12,27), i betydningen til stede i 
nuet i stedet for å være fanget i fortid eller framtid. Ut av fordypet kontakt 
springer naturlig takknemlig respons, og jeg tolker også trangen til å dele 
og gi videre som et svar på Guds henvendelse. 

I samtale med prestekolleger, i håp om at de skal forstå min indre moti- 
vasjon, er det naturlig for meg å knytte mindfulness-undervisning til bønn. 
Til tross for at min meditative praksis i eget liv virkelig er min bønn, kjen- 
ner jeg en spenning hver gang jeg gjør det. Spenningen peker paradoksalt 
nok i to retninger, men har samme grunntema: troverdighet. På den ene 
siden må jeg spørre meg om jeg lurer studenter og ansatte når jeg, uten å 
vedstå meg det, banker på dører jeg tror er der. På den motsatte siden er 
jeg redd for å lure kollegaer til å tro at jeg er på trygg kristen grunn når jeg 
egentlig ikke er det. 

Merete Thomassen skriver i sin bok utførlig om bønn og presenterer 
tre kjennetegn ved kristen bønn (Thomassen & Lomheim, 2013, s. 18-19): 


I. Bønnen er rettet mot en Gud som er utenfor mennesket selv. 
2. Vi ber til Gud om å handle på måter vi ikke selv er i stand til. 
3. Bønnen har karakter av takk og lovprisning. 


I ønske om å kategorisere min egen mindfulness-undervisning er jeg med 
bakgrunn i disse kjennetegnene nødt til å skjelne mellom min egen indre 
praksis og den praksisen jeg inviterer studenter og ansatte ved USN inn 
i. Mine mindfulness-økter på campus kan med et nøkternt blikk ikke få 
merkelappen bønn, men slik jeg ser det, bereder undervisningen grunnen 
for bønn, både fordi jeg inviterer til nærvær og stillhet og fordi jeg ber men- 
nesker fornemme pusten og pustens karakter av å være gitt og forbundet 
med noe som er større enn den enkelte selv (kjennetegn 1). Videre kan opp- 
merksomhet på fellesskapet med andre, fra helt nære kjærlighetsrelasjoner 
til den store sammenhengen med alt som lever, kalle på empati, samhørig- 
het og forbønn. Visualiseringen av at det som gis oss gjennom pusten, kan 
sendes videre til mennesker som trenger det, er kanskje det nærmeste jeg 
kommer noe som likner forbønn og en tilkjennegivelse av at vi mennesker 
trenger hjelp ut over det vi selv kan makte, og at den kjærligheten vi gir, 


MINDFULNESS SOM KIRKELIG PRAKSIS 


dypest sett er fra Gud gjennom oss (kjennetegn 2). Denne erkjennelsen 
vekker ofte naturlig takknemlighet (kjennetegn 3). 

Jeg vil i lys av Thomassens punkter se litt nærmere på min egen bønne- 
praksis, da den ligger under og er uløselig forbundet med min mindfulness- 
undervisning. Det første punktet som sier at vi ber til Gud utenfor oss, er 
kanskje det vanskeligste. Jeg har pekt på Guds nærvær i oss, som pust og 
ånd, som liv og puls. Like naturlig er det å rette oppmerksomheten mot det 
underet at vi alle i en eller annen forstand vet hva kjærlighet er, en kjærlig- 
hetsevne vi er født med, og som vi ikke har skapt selv. Den kristne tanken 
om mennesket som skapt i Guds bilde er et argument for at det dypt i oss 
finnes noe som er Gud lik, og som gjør oss i stand til å fornemme Guds 
nærvær gjennom en fordypet kontakt med vårt eget innerste. I min egen 
praksis finnes alltid en «rettethet» og en henvendelse mot den skapende 
kraft, guddommelige kjærlighet og væren som er uendelig mye større enn 
meg selv. Jeg mener imidlertid at Thomassen skaper et unødig skille mel- 
lom innenfor og utenfor. Jeg forstår hennes trang til å ta avstand fra det 
Charles Taylor beskriver som autentisitetens etikk, der troskap reduse- 
res til det å være tro mot sin egen originalitet (Thomassen & Lomheim, 
2013, s. 120 med referanse til Taylor 2002, 42-43), men å lytte dypt i seg 
selv er ikke nødvendigvis en motsetning til å lytte etter Gud. Gud utenfor 
meg og større enn meg er uløselig forbundet med Gud i og gjennom meg. 
Thomassen peker på at deler av norsk bønnespråk har fått karakter av at 
mennesket selv skal ordne opp, med litt drahjelp fra Gud. Kanskje vil min 
visualisering av at det jeg er gitt, kan strømme fra mitt hjerte til mennes- 
kene omkring meg, rammes av denne kritikken (kjennetegn 2). Imidlertid 
vil jeg peke på at det nettopp i denne bønnen ligger en erkjennelse av at 
jeg ingenting kan, uten gjennom Gud. Det er Gud som puster meg, Gud 
som reiser meg, og Gud som elsker gjennom meg. Tanken om mennesket 
som Guds medskaper kan, ifølge Thomassen, bli en tung byrde på men- 
neskers skuldre og føre til at bønnen dypest sett ikke er bønn. Dog kan en 
slik orientering kalle på vår ansvarlighet og vår bevissthet om at det ikke 
handler om å realisere oss selv, men om å la mange av våre umiddelbare 
ønsker, begjær og ideer tre til side for at Guds mening med oss, eller Guds 
skaperkraft gjennom oss, skal få virke. I mine øyne fordrer det ikke enten 
eller, men bade og - både selvutvikling og selvavvikling. Idéhistoriker og 
meditasjonslærer Jes Bertelsen skriver i sin bok Essensen (2011) om den 
spirituelle strømningen fra øst til vest. Han bruker begrepet selvavvikling 
som betegnelse på det helt nødvendige, frivillige avkallet på investeringer 

i egoet for å komme nærmere enhet med det guddommelige (Bertelsen, 
2020, s. 39, 74) - både Gud i meg og Gud utenfor meg. Det er en hårfin 
balansegang som jeg ikke tror noe menneske kommer utenom, men det 
er min erfaring at trening i oppmerksomt nærvær, å være uten å gjøre og 
å observere uten å ta stilling, øker min evne til oftere å romme motsetnin- 
gene uten å havne i ekstremene. 


Mindfulness ved USN med logoskristologien 
som teologisk forankring 


«Det er eksklusivt, Pernille» 

«Det blir så eksklusivt», utbrøt jeg fortvilt som deltaker i min første tekst- 
samtale med kollegaer som nyordinert prest. Det kunne prosten bekrefte 
at det var, og det skulle det være. 

Halvard Johannessen beskriver i sin doktoravhandling Sekulariseringens 
spiritualitet (2017) hvordan deler av luthersk teologi er erfaringsfiendtlig i 
sin vektlegging av mennesket som syndig og gudbilledlikheten som ødelagt 
(Johannessen, 2017, s. 307). Hvis man tenker seg at erfaring av Gud kun 
skjer gjennom forkynnelse av evangeliet og deltakelse i sakramentene gitt 
utenfra, blir det umulig å se for seg at mennesker kan møte Gud i dypet av 
seg selv. Gitt en slik teologi faller min mindfulness-undervisning gjennom 
som kirkelig praksis, ikke fordi jeg tilpasser språket til et allment uttrykk, 
men fordi jeg forutsetter at hvert enkelt menneske i seg selv har en lengsel 
etter Gud og kan møte Gud gjennom egen erfaring. Karl Barth og tradi- 
sjonen etter ham vil mene at tanken om en allmennmenneskelig åndelig 
lengsel er et uttrykk for menneskets ønske om å være Gud, og at det svekker 
det lutherske dogmet om frelse ved tro alene (Johannessen, 2017, s. 309). 


«Man kan bare sitte helt stille og kjenne at han er der» 
Med disse ordene besvarte min seks år gamle datter hjelpsomt sitt eget 
spørsmål om hva jeg driver med når jeg mediterer. Ordene «åpenbarte» 
seg fra et erfart dyp i henne. Hun visste fra innsiden hva hun snakket om. 
I det uventede møtet mellom oss fikk de ordløse erfaringene språk, og for 
meg ble ordene levd liv. De ble kropp. 

Min datters erfaring blir bekreftet av Paul Tillich i det Johannessen 
omtaler som erfaringsteologi (Johannessen, 2017, s. 306-309). Tillich 
hevder at menneskets åndelige søken er forutsatt både av at det er noe 

mennesket mangler (derav søken), og av tilstrekkelig kjennskap til det 
mennesket mangler for faktisk å søke det (derav delaktighet i Gud). På 
samme måte peker han på at menneskets delaktighet i væren er en delaktig- 
het i den ultimate væren, som for Tillich er nettopp Gud, og som jo også er 
det navnet Gud gir seg selv i Det gamle testamente (2 Mos 3,13-14). Nettopp 
fordi mennesket har delaktighet i denne væren og samtidig er underlagt 
døden, søker det etter Gud, som er uendelig væren. Tillich peker på en 
ontologisk, uløselig forbindelse og gjensidig delaktighet mellom Skaper 
og skaperverk som han mener er implisitt i både Bibelen og Luthers lære 
(Johannessen, 2017, s. 310). Gjennom logoskristologien argumenterer han 
for at Kristus som preeksistent ved skapelsen med nødvendighet har delak- 
tighet i alt det skapte. Derav følger, svært forenklet, at vi søker Gud fordi 
Gud allerede i sin ubetingede aksept søker oss (Johannessen, 2017, s. 102). 

I denne teologien finner jeg støtte og forankring for min mindfulness- 
undervisning ved USN. Den bekrefter at det i dypet av mennesket finnes 
en naturlig tilknytning til Gud. Denne tilknytningen blir mer tydelig for 
oss når vi stilner og er våkent nærværende. 

For å belyse min språklige tilpasning av disse fenomenene til et livs- 
synsåpent universitet med rom for alle må jeg gå til dialogteologien. 


Et dialogteologisk perspektiv på 
tilpasningen av språket 

«Hva skal du navigere etter i det religiøse landskapet hvis du ikke har en 
religion?» 

Spørsmålet fra en klok meditasjonslærer etterlot meg i forlegenhet og tvil. 
Etter ett år med Trond Skard Dokkas forelesninger i systematisk teologi 
gjorde jeg opp status. «Ok, det er mulig å tolke kristen tro slik at den 
ikke strider med det jeg tror på, men hvorfor skal jeg av den grunn kalle 
meg kristen?» Meditasjonslæreren ga meg fra uventet hold et svar jeg ikke 
hadde bedt om, men som ble vanskelig å komme utenom. Jeg hadde erfart 
å bli berørt av Gud uten å bekjenne meg til en religion, og jeg var overbe- 
vist om at Gud lar seg søke av alle mennesker, uansett religiøs tilhørighet, 
men lærerens spørsmål etterlot en trang til forpliktelse. Hvordan kunne 
jeg sikre meg at det jeg strakk meg mot, var mer enn det jeg til enhver tid 
selv hadde forstått? Jeg forsto at det kunne jeg ikke, men jeg kunne våge å 
gå den veien som åpnet seg for meg. Jeg ble teologistudent. 

Notto Thelle beskriver hvordan utallige kristne har søkt mindfulness 
og meditasjon for å finne fordypelse, en «dybdedimensjon i troen» (Thelle, 
2016, s. 30). Selv kom jeg fra fordypelsen i mindfulness til kirken for å finne 
forpliktelse. Kristendommen gav meg teologiens vei å gå på, men trenger 
jeg å si eller mene at det er den eneste sanne veien? «Er buddhisme og 
kristendom - og andre religioner - helheter som ikke kan forenes», spor 
Thelle, «eller er de ulike forsøk på å søke en virkelighet som går dypere 
enn det vi kan gripe med alle våre læresetninger og skillelinjer?» (Thelle, 
2016, s. 19-20). 

Thelles åpne perspektiv er for meg godt å ha med seg i arbeidet pa et 
livsynsåpent universitet der få mennesker etterspør livssynsbetjening, men 
der mange trenger et rom som er åpent for store eksistensielle spørsmål. 
Etter en oppvekst i en ganske religiøst strippet Oslo vest-kultur og en kon- 
firmasjonstid som ikke evnet å berøre meg, erfarte jeg i meg selv det jeg 
stadig gjenkjenner hos unge mennesker: At kirken avvises med henvisning 
til vitenskap og logikk, men at den samme logikken blekner i møte med 
okkulte tradisjoner og en åpenhet for at «det er mer mellom himmel og 
jord». «De lukkede ontologier som dominerer sekulariteten klarer ikke å 
gjøre rede for menneskers mest betydningsfulle livserfaringer.» Slik gjengir 
Johannessen (2017, s. 301) Taylor, og han bekrefter i mine øyne både den 
eksistensielle lengselen jeg tror finnes i vår tid, og viktigheten av språklig 
varsomhet hvis en vil bidra til å gi bevissthet om og språk til de stille, ord- 
løse erfaringene av hellighet som mange mennesker har i eget liv. 

Jeg er klar over at noen vil mene jeg er for utydelig som prest ved USN; 
at jeg i for liten grad forkynner eksplisitt kristen tro, og at jeg i for stor grad 
trekker veksler på tradisjoner som kommer fra andre religioner. Jeg bruker 
det jeg har av kløkt og innsikt for å banke på troens dør i menneskene jeg 
møter. I respekt for hver enkelt, med en tro på at Gud lar seg finne overalt, 
og i åpenhet for at det finnes mange veier til Gud, forsøker jeg, uten å 
skyve mennesker fra meg, å være det pastoralteologen Josuttis beskriver 
som en veileder inn i hellighetssonen (Akerø, 1999). Josuttis hevder at det 
er en dobbelthet i menneskers forventning til presterollen. På den ene 
siden ønsker man at presten skal være alminnelig, og på den andre siden 
finnes en forventning om at presten er nettopp annerledes i kraft av å peke 
henimot det hellige (Akerø, 1999, s. 131). De doble forventningene til rollen 
kaller på en dobbel varsomhet. På den ene siden bør jeg være var for den 
makten som historisk har tilfalt min rolle, og som skaper en glede ved å 
se meg normal og feilbarlig, og som videre fordrer respekt og varsomhet i 

møte med annerledes tro og livssyn. På den andre siden bør jeg gå varsomt 
slik at jeg ikke ødelegger den positive og til dels ubevisste forventningen 
som også ligger til min rolle, blant annet i forventningen om en åpenhet 
overfor en større sammenheng og mening som lynraskt kan ødelegges ved 
å trampe for hardt. Med dette som bakteppe tror jeg det er viktig ikke å 
underkjenne betydningen av at det er jeg som prest og ansatt i Den nor- 
ske kirke som leder mindfulness-undervisningen. Det i seg selv skaper en 
retning i mitt arbeid, selv om retningen ikke blir eksplisitt uttrykt med ord. 


Med ordinasjonen som ramme og velsignelse 


«Studentpresttjenesten — når livet blir for stort eller for lite» 

Slik lyder studentprestenes selvpresentasjon. Vi ønsker å være der når andre 
rom blir for trange til de store tankene, spørsmålene og følelsene. Vi ønsker 
også å være der når livet er for stort og verden kjennes skummel, når det 
lille mennesket forsvinner i det store systemet, og når tankene blir svim- 
lende. Rotfestet i vår ordinasjon, i vårt eget løfte og velsignelsen fra kirken 
søker vi å være der i det daglige i møte med den enkelte. Avslutningsvis 
vil jeg nærme meg ordinasjonsløftet som jeg så ofte opplever truet når jeg 
kreativt utformer min arbeidshverdag. Kanskje går det an, med den fore- 
gående drøftingen som forståelseshorisont, å plassere både meg og min 
mindfulness-undervisning trygt innenfor løftets rammer: 


1. Å forkynne Guds ord klart og rent forsøker jeg så godt jeg kan i min 
undervisning ved å gi ordet kropp, ved å benytte levende og erfarte ord 
og ved å nære den lengselen etter væren og kjærlighet og Gud som jeg 
tror er der. 

2. I sjelesorg og skriftemål å dra omsorg for hvert enkelt menneske ønsker 
jeg ved å tilby lindring for stress og omsorg gjennom undervisning i 
eldgammel praksis som også støttes av moderne psykologi og hjerne- 
forskning, og å bære dem fram for Gud i bønn og påkallelse med takk er 
en naturlig del av mitt eget indre arbeid i hver eneste samling. 

3. Å veilede og formane til sann omvendelse, levende tro på Kristus og et hel- 
lig liv i kjærlighet til Gud og nesten er den delen av løftet som mest åpen- 
bart krever fortolkning for å være forenlig med tanken om mindfulness 
som kirkelig praksis. Jeg formaner ikke til omvendelse eller levende tro 
i klassisk forstand, men dette henger for meg ufravikelig sammen med 
å forankre mennesker dypere i seg selv og å motivere til å lytte. Det 

følger av budet om å elske nesten som seg selv, en bevegelse som også 
går innover, en evne til å elske seg selv. Jeg forsøker etter beste evne å 
få bevegelsen inn til å henge sammen med bevegelsen ut, å formidle at 
det aldri handler om bare det ene. 

4. Å selv av hjertet legge vinn på å leve etter Guds ord og i studium og bønn 
trenge dypere inn i de hellige skrifter og den kristne tros sannheter søker 
jeg blant annet gjennom min meditative praksis. Jeg tenker også at den 
kontinuerlige spenningen jeg lever med, og som er utgangspunkt for 
denne teksten, er nødvendig for at dette arbeidet ikke skal opphøre. 


Avslutning 


Jeg har i det foregående etter beste evne forsøkt å analysere min mindful- 
ness-undervisning på campus i lys av teori om både mindfulness og kristen 
bønn. På den ene siden kan min undervisning med rette kalles undervis- 
ning i mindfulness. På den andre siden, og til grunn for denne undervis- 
ningen, ligger min egen teologi og bønnepraksis. Dette alene gjør ikke 
undervisningen til bønn, men den kan fungere godt som en forberedelse 
til og kombinasjon med bønn. Jeg har argumentert for at bønn til en Gud 
utenfor oss ikke med nødvendighet er en motsetning til å søke Gud i oss, og 
for at arbeidet med mindfulness er godt egnet til å fornemme Guds nærvær 
i egen kropp og Guds kjærlighet i oss og gjennom oss. Jeg fant støtte til en 
slik tilnærming hos Paul Tillich og logoskristologien. Videre har jeg med 
et dialogteologisk blikk sett på min egen tilpasning av praksis og språk til 
den plurale sammenhengen som et universitet er. Jeg har argumentert for 
at min rolle i seg selv uttrykker en retning i mitt arbeid, og at varsomhet i 
møte med annerledes troende er maktpåliggende. Undervisningen legger 
til rette for lydhørhet i den enkelte overfor erfaringer av det hellige i eget 
liv — dette siste i tråd med Josuttis' beskrivelse av presten som fører inn i 
hellighetssonen. 

Med bakgrunn i denne gjennomgangen har jeg kommet fram til at det 
er fullt mulig å gi min mindfulness-undervisning ved USN en teologisk 
forankring og, gitt bevisst teologisk fortolkning, å plassere den trygt innen- 
for ordinasjonsløftets rammer. 

«Shared sacred reading» — ein modell 
for interreligiøse lesegrupper 


Leni Mæland Sokneprest i Ullensvang, tidlegare studentprest ved Universitetet i Stavanger 


Abstract: Students report that they rarely talk to fellow students about their 


world view. There is a shared experience of loneliness in this area of Life. Yet they 


are faced with diverse world views Living in a multi-religious environment. The 


overall question for this article is: how to create a space for interreligious dialogue 


among students? Is there a model for such dialogue when the participants are 


students and not experts on religious matters? Drawing from the experience with 


shared reading groups, a possible direction unfolded. The article «An inter-faith 


wisdom: Scriptural reasoning between Jews, Christians and Muslims» (Ford, 2007) 


serves as theory and shares experiences on structure, method, and guidelines for 


interfaith groups, based on text studies. The article argues why texts should be 


at the center of interreligious dialogue and draws from the chavruta method, as 


a guide to read, listen and respond to texts. After analyzing the scriptural reason- 


ing model, the risks, limitations and possibilities, a new model unfolded. Shared 


sacred reading groups for students can be held in smaller groups of 5-7 members. 


Students should have both the role as a host and a guest, and practice hospitality 


within the group. They may choose a representative text to share from their own 


tradition, and the chavruta model may be helpful as a guide to the reading and 


responding process. The group should conduct their own guidelines. The aim is 


not agreement, but enlightenment and friendship with all. 

Å lese hverandres hellige tekster ... 
Å lese hverandres hellige tekster 
betyr å åpne dem på en ny måte. 

Det skjer noe i et møte mellom disse tekstene. 
Det skjer noe når begge hører sine egne, kjente tekster 
lest i den andres nærvær. 

Et annet blikk inn, 
en annens øre som lytter. 

Å høre ukjente historier om kjente personer eller tema 
kan være spennende eller ubehagelig — 
eller begge deler på en gang. 

Historier kan utfylle eller utelukke hverandre. 
Verden, horisonten, blir større 
men også mer sammensatt, 
vanskeligere å få oversikt over. 
Men det gjør at vi ser den andre bedre. 
Og at vi ser vårt eget litt annerledes. 


Og motsatt. 


Frå Dialog med og uten slør (Grung & Larsen, 2000) 


«Fra toppetasjene til skolegården» 


I artikkelsamlinga Dialog er svaret på alt (2013) reflekterer Anne Sender og 
Jens Oscar Jensen over kva den norske modellen for trus- og livssynsdialog 
har hatt å seie for fleirreligiøs sameksistens dei siste tjue åra. Mot slutten 
av artikkelen rettar dei blikket framover og gjev retning for vidare arbeid. 
Dei skriv: 


En prioritert oppgave må være å få de skikkelige religiøse lederne til å bli enda bedre 
(...) Vi vet nå at ekstremistene og fanatikerne er her, så nå må dialogen flyttes ut på 
gata, til lokalsamfunnene, til skolegården og inn på arbeidsplassen. Det holder ikke 


lenger at vi møtes i toppetasjene. (Jensen & Sender, 2013, s. 62) 


Med utgangspunkt i utfordringa vil eg i denne artikkelen undersøke kor- 
leis religionsdialog kan gå frå å vere noko for særskilt interesserte til å 
bli noko for menneske som ikkje har erfaring med interreligiøse samtalar 
eller religionsdialog frå før. Kva form og innhald kan ein slik samtale i 
tilfelle ha? Kva skal til for at studentar kan våge å snakke om eige livssyn 
og samstundes lytte til andre sitt livssyn utan å gå i forsvar eller måtte stå 

til rette for synspunkt eller ideologiar ein sjølv ikkje kan identifisere seg 
med? Det er eit mangfald av livssyn og religionar representert i studentmil- 
jøa ved norske universitet og høgskular i dag. I samtalar eg har hatt med 
studentar dei siste fem åra, fortel mange at dei sjeldan snakkar med andre 
om livssynet sitt. Livssyn er eit område i livet dei ofte kjenner seg aleine 
om. Kanskje er dette ei form for einsemd vii liten grad har adressert når vi 
snakkar om studenteinsemd? Finst det noko som vi kan kalle religions- og 
livssynseinsemd? 

Det som sette meg på sporet av det eg her har kalla shared sacred reading, 
var eit prosjekt ved Universitetet i Stavanger i 2018. Eg var med i ei gruppe 
som skulle arbeide med å få fram mogelege tiltak for å betre den psykiske 
helsa til studentar. Eit av tiltaka vi undersøkte, var lesegrupper etter den 
engelske modellen shared reading. Konseptet går i korte trekk ut på å lese 
utdrag frå skjønnlitterære tekstar eller poesi med ein påfølgjande samtale 
kring dei temaa som teksten aktiverer. Ein kan kommentere teksten eller 
dele eiga erfaring i gruppa (Canning, 2017, s. 174). Eg byrja raskt å tenke på 
om det ville vere mogeleg å byte ut litterære tekstar med «heilage» tekstar. 
Då eg gjorde litteratursøk på interreligiøse lesegrupper, fann eg ein case- 
studie frå det som blir kalla scriptual reasoning. Modellen inneheld mange 
av dei same elementa som shared reading, bortsett frå at tekstane er henta 
frå religiøse og filosofiske tradisjonar. I denne artikkelen vil eg sjå nærare 
på om dei erfaringane som er gjorde med scriptual reasoning, kan bidra til 
å utforme shared sacred reading-grupper med tanke på å skape ein arena 
der studentar kan få snakke om eige livssyn. 


Lesegruppe som verktøy for religionsdialog 


Siktemålet i denne artikkelen er å komme fram til ein modell for å lese 
heilage tekstar frå ulike religionar og tradisjonar, saman med andre. Eg 
vil vere ute etter kva struktur ei slik gruppe kan ha, og om det finst ein 
metodikk som kan vere godt eigna når målgruppa er studentar. Vidare vil 
eg reflektere over kva type tekstar som kan vere eigna. 

Her er det to spørsmål som vil stå sentralt: 


Korleis kan ein utforme eit rammeverk for interreligiøse lesegrupper for stu- 
dentar, og kva utfordringar står ein overfor når det er heilage tekstar som 
dannar grunnlag for dialogen? 

Eg vil starte med å dele to erfaringar med religionsdialog ved Universitetet 
i Stavanger. I lys av desse vil eg presentere og drøfte casestudien An inter- 
faith wisdom: Scriptual rasoning betweeen Jews, Christians and Muslims 
(Ford, 2007, s. 273). I drøftinga vil eg ha merksemda retta mot dei utfor- 
dringar som særskilt melder seg når målgruppa er studentar. Til sist vil eg 
skissere eit rammeverk med tanke på å starte opp ein pilot for shared sacred 
reading-grupper for studentar. 


To erfaringar 


Våren 2019 hadde vi eit dialogseminar ved Universitetet i Stavanger. Temaet 
var livet etter døden i dei tre abrahamittiske religionane. Studentane stod 
for temaval og organisering. Ein imam, ein representant frå det mosaiske 
trussamfunn og ein prest og professor i den kristne tradisjonen vart invi- 
terte til å delta med sine perspektiv. Dialogen vart leia av prorektor og vart 
halden i eit auditorium på campus. Det kom om lag 170 studentar. Då eg 
i etterkant spurde studentane korleis dei hadde opplevd å vere med, var 
det mange som svara: «Det viktigaste var det som skjedde etterpå. Det å 
få sitje saman med medstudentar og snakke om tru og livssyn.» Innlegga 
frå fagpersonane var med på å opne samtalen, men samtalen i mindre 
grupper var viktigare. 

Den andre erfaringa er henta frå samtalar eg hadde med ein iransk 
utvekslingsstudent på kontoret mitt. Den første samtalen vart opna med 
at han drog ei bok opp or sekken og delte ei begeistring. Han hadde 
vore på universitetsbiblioteket og funne ei bok frå heimlandet omsett til 
norsk. Boka var Fuglenes forsamling, ein klassisk tekst innan sufismen, 
som er inkludert i samlinga Verdens Hellige Skrifter (Ruste, 2002). No 
ville han dele teksten med nokon og lurte på om studentpresten var 
interessert. Eg foreslo at vi kunne lese korte avsnitt saman og la det vere 
utgangspunkt for ein samtale. Han las og fortalde kva teksten betydde for 
han. Eg lytta og responderte med det som var mitt utgangspunkt. Dette 
skriftet er ei pilegrimsforteljing i sufismen, med tema som eg kunne 
relatere til litteratur i den kristne tradisjonen. Samtalane handla i stor 
grad om likskap og skilnad. Då vi avslutta prosjektet, snakka vi om at 
dette kunne vere fint å gjere i ei større gruppe med representantar og 
tekstar frå ulike religionar. 


«SHARED SACRED READING» 


Kva er det som er heilagt? 


Det første spørsmålet som melder seg i det eg har kalla shared sacred read- 
ing, er om det er sjølve lesinga som er heilag, eller om det er tekstane. I 
den kristne tradisjonen er det først på 1600-talet vi finn ein systematisk 
referanse til bibeltekstar som «heilage» (Frei, 1990, s. 149). Den franske 
språkfilosofen og hermeneutikaren Paul Ricoeur har i fleire av sine skrifter 
vore oppteken av om ein tekst kan vere heilag, og kva dette heilage i tilfelle 
er. Han skriv: 


Maybe in the case of Christianity there is no sacred text because it is not the text 
that is sacred but the one about which it is spoken. (...) For all religious texts are 
not sacred in the same sense. We have to modulate the notion of sacredness not only 
according to different religions but also in the course of the history of these religions. 
(Ricoeur, 1995, s. 68) 


Han skriv vidare at maten ein forstar tekstar som heilage pa, vil vere ulikt 
i dei ulike teksttradisjonane i religionane. Ein muslim vil seie at å lese 
Koranen på engelsk ikkje er å lese Koranen. For ein muslim er det slik at 
Koranen må lesast på arabisk. I den kristne tradisjonen har omsetjing av 
tekstar vore ein del av teksthistoria frå byrjinga av. Dette gjer også ei kritisk 
tilnærming til Bibelens tekstar mogeleg. I andre tradisjonar kan det vere 
meir problematisk (Ricoeur, 1995, s. 68). Ricoeur er sjølv varsam med å 
bruke ordet heilag om tekstar. Han skriv om kor viktig det er å skilje eller 
nyansere tilhøvet mellom tekst og openberring, og vel heller å bruke uttryk- 
ket autoritative tekstar (Ricoeur, 1995, s. 72). I ei interreligiøs lesegruppe 
kan denne presiseringa opne opp for at tekstane ein skal lese saman, ikkje 
må vere relaterte til ein religiøs tradisjon eller bli omtalte som heilage 
skrifter. Dersom vi i vår samanheng lar vekta liggje på at det er aktiviteten 
eller sjølve lesinga som er heilag, vil dette gje eit litt anna perspektiv. Målet 
med ei slik gruppe vil då vere å skape eit rom som kan opne noko som 
er stengt, og legge til rette for at noko som er skjult, kan bli openberra. 
Essensen i kva det heilage er, er i Ricoeur si tenking relatert til epifani eller 
manifestasjon av det transcendente (Ricoeur, 1995, 72). Det kan vere ein 
tekst eller noko anna. I ei lesegruppe kan teksten vere ein heilag tekst for 
den som les, utan å vere det for den som lyttar. Vi kan førebels konkludere 
med at ordet sacred er relatert til det vi er saman om, det kan vere teksten, 
eller det vi får innsyn i, altså relatert til prosessen i gruppa. 

Scriptual reasoning 


Artikkelen eg skal bruke i drøftinga, er ein casestudie av det som blir kalla 

scriptual reasoning. Her får vi innblikk i ein metode for interreligiøse grup- 
pesamtaler, som bygger på lesing av tekstar frå ulike tradisjonar. Artikkelen 

er skriven av David Ford. Modellen er utvikla over fleire tiår. Deltakarane 

er fagfellar i akademia som arbeider med teksttolking innanfor ulike reli- 
gionar og tradisjonar. I artikkelen er det i hovudsak dei tre abrahamittiske 

religionane som er representerte. Eg vil her undersøke om delar av ram- 
meverket og erfaringane frå desse gruppene kan ha overføringsverdi til 
lesegrupper der deltakarane ofte verken er ekspertar eller har ekstraordi- 
nær kunnskap om eigen tradisjon. 


Interdisiplinære og interreligiøse relasjonar 
i akademia 


På byrjinga av 1990-talet vaks det fram ei interreligiøs teksttolkingsgruppe 
blant jødiske og kristne akademikarar ved Drew University i USA (Ford, 
2007, s. 277). Initiativet kom etter ein periode med lite kontakt mellom 
fagfellar som i utgangspunktet hadde mykje til felles. Rabbinarar og teo- 
logar kom saman for å studere tekstar frå Talmud og Bibelen i dialog 
med vestleg filosofi. Dei kalla aktiviteten for «tekstargumentasjon». Her 
brukte dei tradisjonelle tekstar og metodar som var kjende for alle del- 
takarane i gruppa, med utgangspunkt i ein vestleg akademisk tradisjon. 
Gruppa vart av leia av den jødiske tenkaren Peter Ochs og filosofen David 
Novak. Dei bygde mellom anna på Hans Frei og George Lindbeck sine 
arbeid omkring dialog og teksttolking. Etter kvart kom også islamske 
teologar med i gruppa. Det finst i dag få tilsvarande grupper i akademia 
(Ford, 2007, s. 275). Rørsla har etablert seg med årlege samlingar ved 
American Academy of Religion og møtest ein gong i året ved Universitetet 
i Cambridge. Her les dei tekstar saman og samtalar om kva religiøse og 
filosofiske tekstar har å seie i offentleg utdanning og debatt i vår tid (Ford, 
2007, s. 276). 


Frå intern til ekstern lesing 


I artikkelen «An inter-faith wisdom: Scriptual reasoning betweeen Jews, 
Christians and Muslims» (Ford, 2007) presenterer Ford eit premiss og eit 

grunnlag for kvifor kristne ikkje berre kan, men også bør lese sine skrifter 
for og med menneske som ikkje høyrer til i same tradisjon. 


Christians need to read the Bible in dialogue with diverse others outside the church, 
(...) Let conversations around scripture be open to all people, religions, cultures, arts, 
disciplines, media and spheres of life. Let us read for the sake of friendship with all. 
(Ford, 2007, s. 273) 


Gruppene har altså hatt eit utganspunkt som har vore svært ope, både 
med tanke på kven som kan vere med, og kva som kan vere gjenstand 
for fortolking. Ford meiner det er fleire grunnar til at Bibelen bør lesast i 
dialog med andre religionar, og til at tekstar generelt bør ha ei sentral rolle 
i religionsdialog. Han skriv frå eit kristent teologisk perspektiv og er tilba- 
kehalden med å seie noko om kvifor andre religionar skulle ha interesse 
av å vere med i ei slik form for dialog. Han argumenterer vidare: «Each 
tradition’s scripture is at the heart of its identity. This is so in rather different 
ways but recognizing those differences can be a source of illumination to 
each» (Ford, 2007, s. 274). 

Det handlar om at ein ved a bruke tekst som grunnlag kjem neer religio- 
nen sin kjerne eller identitet. Her kan ein komme til 4 oppdage skilnader, 
noko som ogsa er opplysande for eige livssyn. Han understrekar at det 
primeert er tekstar som har vore formande for korleis det transcendente 
blir forstatt i religionane. Dei har og statt sentralt i utforminga av religios 
praksis. Samstundes ligg der ein risiko i dette: Det er primært tekstar og 
teksttolking som har ført til dei bitraste stridar mellom menneske, og i 
denne forma for religionsdialog er det kanskje større risiko for at samtalen 
kan gå i lås eller skape konflikt. Nokre av dei som elles er opne for religions- 
dialog, vil komme til å vegre seg, fordi dei ikkje er villige til å forhandle om 
tekstar, særskilt ikkje om tekstar som er heilage for ein sjølve. Ford meiner 
likevel at det er gjennom kjennskap til tekstar vi finn den største gevinsten 
i interreligios dialog. Dei aller fleste har erfaring med å lese tekstar internt, 
men få har utsett seg for ekstern eksponering. Vi har i nyare tid fleire døme 
på at radikalisering og rekruttering til ekstreme religiøse grupper skjer som 
eit resultat av at religiøse tekstar blir lesne i einerom eller på digitale platt- 
former inspirerte av fundamentalistiske rørsler. Ford hevdar at dersom vi 
lukkast i den delikate øvinga det er å lese heilage tekstar saman, så kan det 
ha stor betyding for religiøs sameksistens i vårt felles framtidige samfunn 
(Ford, 2007, s. 275). 

Vennskapleg lesing som metode 


Maktbalanse og likeverd er ei særskild utfordring i all gruppedynamikk, 
og særleg i ei gruppe som har religion som fellesnemnar. Korleis kan ein 
unngå at ein majoritetsreligion eller einskilde medlemmer får ein auto- 
ritetsposisjon? Korleis kan ein hindre at undertrykkjande mekanismar 
øydelegg premissa for at ei slik gruppe skal fungere? I ei terapigruppe vil 
makt og autoritet vere eit verdifullt materiale å jobbe med i gruppedy- 
namikken. I ei gruppe der ein er saman om religiøse tema og spørsmål 
om sanning, må ein vere særskild merksam. I scriptual reasoning-grup- 
pene var sjølve samtalemetodikken inspirert av den jødiske chevruta- 
tradisjonen (Ford, 2007, s. 279). Chevruta kan tyde «vennskap» eller det 
«å komme saman ved grensa». Dette er ein gamal måte å lese Toraen 
på. Deltakarane kjem saman i par eller mindre grupper og les tekstar 
høgt for kvarandre. Praksisen har følgjande fokus: lytting og artikulering, 
undring og fokus, og tilslutning og utfordring (Kent, 2010, s. 215). Denne 
modellen har etter kvart gått frå å vere ein måte å lese heilage tekstar på 
innanfor jødedom, til å bli ein måte å strukturere kollokviegrupper på 
ved sekulære læreinstitusjonar i USA (Shagel, 2019, s. 5). Chevruta har 
likeverd og gjensidig relasjon som premiss. Ein lærer å legge merke til 
det som er viktig i teksten, ein får auge på det ein kan inkludere, og det 
som er problematisk. Det er viktig at ikkje konsensus i seg sjølv er eit 
mål i denne samanhengen. 


Gjestfridom som haldning 


I scriptual reasoning nytta dei «gjestfridom» som eit mønster for å fordele 
sosiale roller i gruppa. Kvar deltakar hadde ei dobbeltrolle. Dei vart sette 
på både som gjest og vert i denne samanhengen (Ford, 2007, s. 279). Det 
var eit uttalt mål at ein skulle praktisere gjestfridom, slik det blir gjort i 
den einskilde tradisjon. Kvar samling vart leia av den som skulle presen- 
tere teksten. Deltakarane vart ynskte velkommen til verten sin «heim» av 
skrifter og tradisjonar. Dei kalla denne måten å praktisere dialog på for the 
art of prudential wisdom. Ein får her erfare ei haldning som gjev innsikt i 
noko meir enn sjølve teksten, og samstundes er ofte gjestfridom forankra 
i kulturen sine religiøse tekstar og historier. Det vart vidare utvikla åtte 
reglar (maksimar) som skulle bidra til å ivareta verdiane i ei slik gruppe. 
Her er dei i ein forkorta versjon: 

1 Acknowledge the sacredness of the others’ scriptures to them. 

2 The “native speakers” hosting a scripture and its tradition need to acknowledge 
that they do not exclusively own their scriptures — they are not experts on its final 
meaning. 

Do not allow consensus to be the dominant aim. 

Do not be afraid of argument. 

Draw on shared academic resources to build understanding. 


Allow time to read and reread, to entertain many questions and possibilities. 


N DA OA B® & 


Read and interpret with a view to the fulfilment of God's purpose of peace between 
all. 
8 Be open to mutual hospitality turning into friendship. (Ford, 2007, s. 280) 


Deltakarane matte forplikte seg pa gruppereglane. Det skapte ei felles 
forståing av målet med gruppene. 


Tekstgrunnlag 


Korleis skal ein velje ut kva tekstar som er eigna i ei interreligiøs lese- 
gruppe? Bør ein ha inkluderande eller ekskluderande kriterium? I scriptual 
reasoning gjorde dei det slik at kvar deltakar fekk bringe til torgs sin eigen 
valde tekst. Det kunne vere utdrag frå eit heilagt skrift, ein klassisk tekst, 
bøner, liturgiar eller eigne verdsette skrifter. Det siste kalla dei for tekstar 
frå lesaren sitt «indre bibliotek». Det kunne og vere bidrag frå kultur, kunst, 
økonomi, politikk eller sosiale kontekstar. Tekstutvalet var altså opp til den 
enkelte i gruppa. Her stod ein fritt til å dele det ein hadde eit forhold til 
(Ford, 2007, s. 279). 


Eit kvasiliturgisk fellesskap? 


Strukturen og metodikken som er skildra i scriptural reasoning, kan på 
nokre område minne om eit religiøst fellesskap. I den kristne tradisjonen 
og i ei rekke andre religionar les ein heilage tekstar i samband med religiøs 
tilbeding. Kva så når ein kjem saman og les i ei interreligiøs lesegruppe, og 
når det i tillegg er andre sine heilage tekstar ein les? Ford skriv at i scriptual 
reasoning las dei både for Guds andlet, i Guds nærvær og for Guds skuld. 
«Their scripture is in some sense from God and that the group is interpre- 
ting it before God, in God's presence, for God's sake» (Ford, 2007, s. 280). 

Professor Nicholas Adams ved Universitetet i Birmingham forskar på 
interreligiøse relasjonar og metode og har funne at i ein vert-gjest-relasjon, 


343 


344 


KAPITTEL 17 


slik det er skildra i scriptual reasoning, er det medvitet om nærværet av ein 
annan, ein overordna vert eller gjest, som ser ut til å ha ei særskild betyding 
for korleis ein relaterer seg til andre i gruppa (Ford, 2007, s. 281). Med ein 
slik praksis kryssar ein grenser. Kva form for fellesskap er det så som blir 
utvikla? Ford brukar mykje tid på å forklare kvifor det er av stor betyding 
at deltakarane i ei slik gruppe, når dei kjem saman for å lese kvarandre 
sine tekstar, har tilknyting til primærfellesskap der dei utøver sin religiøse 
praksis. Ford skriv at ei slik gruppe kan få kvasiliturgisk karakter og bli eit 
erstatningsfellesskap. Målet med ei slik gruppe er ikkje religiøs tilbeding, 
men å dele kunnskap (Ford, 2007, 282). 


Frå elite til grasrot 


I drøftinga ser eg kritisk nærare på kva utfordringar som melder seg når 
målgruppa er studentar. Eg vil ta utgangspunkt i den kjennskapen eg har 
til studentar sine livssyn og korleis dei praktiserer dei. Eg vil også vurdere 
om det er element i casestudien som ikkje er eigna i utforminga av ein 
lesegruppemodell når målgruppa er studentar. 

Dersom vi vender tilbake til Anne Sender og Jens Oscar Jensen si utfor- 
dring om å flytte dialogen frå «toppetasjene til skolegården», blir spørs- 
målet: Kva utfordringar byr eit skifte frå elite til grasrot på? I scriptual 
reasoning var deltakarane på ulike måtar ekspertar på sine felt. Studentar 
har eit anna utgangspunkt. Dei er i ein fase av livet der mange er i rørsle 
på livssynsfeltet. Eit premiss for å vere med i scriptual reasoning var at ein 
skulle ha forankring i eit primær-fellesskap. Det er god grunn til å tru at 
mange studentar ikkje har ei slik forankring. Her kan ein sjå for seg fleire 
mogelege utfall. Deltaking i ei slik gruppe kan føre til at pluralisme eller 
synkretisme i studentar sitt livssyn vil auke. Det er ikkje sikkert dette skal 
vere eit hinder for å prøve ut lesegrupper, men det vil vere viktig å vere klar 
over at denne typen fellesskap kan føre til endring av eige livssyn. Ein kan 
også sjå for seg at studentar vil få større medvit om eige livssyn gjennom 
artikulasjon og ved å spegle eigne verdiar i møte med andre. Den primære 
motivasjonen for å prøve ut ei slik form for dialog blant studentar vil ikkje 
vere den same i shared sacred reading som den vi såg i scriptual reasoning. 
Her er det ikkje argumentasjon vi er ute etter, men det å skape eit rom 
som opnar for samtale kring eige livssyn og fellesskap mellom studentar 
på livssynsfeltet. 

Kriterium for deltaking 


Vi kan vidare spørje: Vil studentane melde seg til ei slik gruppe, og kven 
vil i så fall våge å delta? Det er kanskje ikkje studenten i sosial einsemd 
eller livssynseinsemd som vil vere først i rekka til ei slik gruppe. På papiret 
skriv Ford at representantar frå alle livssyn var velkomne, men i praksis vart 
scriptual reasoning ei gruppe med representantar frå dei tre abrahamittiske 
religionane. I ei studentgruppe vil det vere eit mål at også livsynshumanis- 
tar og representantar frå andre sekulære livssyn skal kunne delta. Ein kan 
aktivt forsøke å rekruttere studentar som studerer religion, og studentar 
som er aktive i ulike religiøse fellesskap eller livssynsorganisasjonar. Dette 
vil truleg by på utfordringar. Vi veit at mange studentar kan ha ei gudstru 
eller ein spiritualitet, men få sluttar seg til religiøse fellesskap eller organi- 
sasjonar. Når det er studentar som er målgruppa, trur eg ikkje ein kan stille 
krav om at deltakarane skal ha tilknyting til primære religiøse fellesskap. 
Fleire internasjonale studentar er på studiestaden i avgrensa periodar og 
rekk aldri å knyte band til lokale religiøse fellesskap. Det bør også vere eit 
mål at det er ei breidde i representasjonen, slik at ikkje bestemte religionar 
får dominere gruppa. Dersom studentpresten er initiativtakar eller admi- 
nistrator av slike grupper, vil det vere mogeleg å invitere studentar med 
ulike utgangspunkt inn, i kraft av den rolla studentpresten har når det gjeld 
tilrettelegging av religiøse praksisar ved universitet og høgskular. I tillegg 
til å ha ei administrativ rolle bør studentpresten kanskje i ein oppstartfase 
vere den som leiar gruppa, introduserer metode og sørger for at gruppa 
held seg innanfor ramma som er sett. 


Autoritative tekstar 


På bakgrunn av Paul Ricoeur sine refleksjonar omkring heilage tekstar, vil 
det her ikkje vere eit kriterium at teksten må ha status som heilag tekst i den 
religionen han representerer. Ricoeur brukte «autoritative» som eit sam- 
lande omgrep, fordi det er ulike syn på dette i ulike teksttradisjonar. I shared 
sacred reading-modellen vil det heilage relatere til sjølve lesinga, altså til 
prosessen i gruppa. Teksten må ikkje bli rekna som eit heilagt skrift i den 
respektive religionen, men det kan liggje ei slik forståing til grunn hjå den 
som presenterer teksten. Autoritative tekstar kan vere fleire typar tekstar, 
til dømes bøner, liturgiar eller eigna ynda tekstar. Uttrykket «autoritativ» 
blir såleis her brukt om tekstar som den som les, ser på som representative, 

utan at dei nødvendigvis er autoritative i ein tradisjon. Det kan likevel vere 
klokt å avgrense seg til tekstar og ikkje ha ei like open tilnærming som det 
Ford skildrar. I scriptual reasoning nytta ein både tekstar, bilete eller symbol 
som grunnlag for fortolking. Erfaring frå shared reading-gruppene viser 
at korte narrative tekstar eller poetiske tekstar fungerer best, dersom ein 
ynskjer ein personleg og erfaringsorientert samtale. Det kan være ei nyttig 
avgrensing, særskilt i ein oppstartsfase. 


Ein lesemetodikk for studentar 


Scriptual reasoning var inspirert av den jødiske chevruta-metoden. 
Likeverdsprinsippet i denne måten å lese tekstar på vil vere godt eigna i ei 
grupper for studentar, der ingen har forrang eller er ekspertar. Fordelen 
med denne metoden er at den kan fungere i små grupper. Ein ideell stør- 
relse på ei slik gruppe vil vere frå fem til sju deltakarar. Når det gjeld møte- 
frekvens, kan det vere klokt å ha faste samlingar, utan at det blir så ofte at 
det står i fare for å bli ei erstatning for dei som praktiserer sin religion i 
andre samanhengar. Frekvens kan tilpassast kor mange som er med, med 
kontinuitet gjennom eit semester eller studieår. Det vil vere viktig å sikre 
at alle får prøve seg i båe rollene som vert og som gjest. Vi såg at chevruta- 
modellen la vekt på vennskapleg lesing og gav eit mønster for korleis ein 
kan arbeide med sjølve lesinga og samtalen etterpå: 1) lytting og artikulering, 
2) undring og fokus og 3) tilslutning og utfordring. Det er også viktig at del- 
takarane responderer med utgangspunkt i eige livssyn, slik eg gjorde etter 
å ha lytta til boka eg fekk presentert av den iranske studenten. 


Gruppeverdiar og mål 


Ford skildra åtte reglar som vart utforma for å skape ei felles forståing av 
det ein var saman om. Det var med på å skape konsensus om målet for ei 
slik gruppe. Scriptural reasoning og shared sacred reading har ulike siktemål. 
Medan den første hadde merksemda retta mot kva tyding dei respektive 

skriftene har i offentleg utdanning og debatt i vår tid, så vil målet med inter- 
religiøse lesegrupper først og fremst vere å skape ein arena der studentar 
kan få snakke saman om religion og livssyn. Det handlar om å minske 

livssynseinsemd, men også om å skape rom for å utvikle og artikulere eige 

livssyn og auke kunnskapen om andre sine livssyn. Eg ser difor at følgjande 

reglar kan ha relevans i ei shared sacred reading-gruppe: 


«SHARED SACRED READING» 


I Anerkjenn at ein tekst kan vere heilag for den som les, utan at teksten 
er det for den som lyttar. 

2 Den som er vert og lesar av teksten, har ikkje einerett på den endelege 
tolkinga av teksten. 

3 Laikkje konsensus vere eit hovudmål. 
Les teksten sakte fleire gongar. Gje tid for spørsmål og innspel undervegs. 

5 Ver open for at gjestfridom og fellesskap i gruppa kan føre til varige 
vennskap. 


Ein modell for interreligiøse lesegrupper 


Eg har i det føregåande freista å finne fram til ein struktur og metode 
for den som ynskjer å utforme interreligiøse lesegrupper for studentar. Ei 
slik gruppe bør ha mellom fem og sju deltakarar og gå over eit år eller eit 
semester. Møtefrekvensen bør tilpassast størrelsen på gruppa, slik at alle får 
delta som vert og gjest. Dei som er med, bør vidare ha religiøs forankring 
i eit primærfellesskap, men dette kan ikkje vere eit ekskluderande pre- 
miss for å kunne delta. Det bør vidare sikrast brei representasjon av ulike 
livssyn i gruppa. Gruppa kan og vere open for studentar med sekulære 
livssyn. Når det gjeld tekstval, er det ikkje avgjerande at teksten er henta 
frå religiøse tradisjonar. Det kan til dømes også vere tekstar frå filosofiske 
tradisjonar. Dette vil opne opp for at ei større gruppe av studentar kan 
delta. Narrative eller poetiske tekstar gjer det ofte enklare for deltakarane 
å dele personleg erfaring i gruppa, men også andre typar tekst som bøner, 
klassiske tekstar, liturgiske tekstar eller tekstar frå «eige indre bibliotek» 
kan nyttast. Studentar som representerer ein bestemt tradisjon, bør nytte 
tekstar frå denne. Det vil vere ein fordel om teksten blir forstått som ein 
autoritativ tekst; det kan vere med på å auke kunnskapen om andre livs- 
syn i gruppa. Det er til sist den som er vert, som vel kva for ein tekst som 
skal lesast. Ordet sacred refererer i denne samanhengen til prosessen i 
gruppa og relaterer til lesinga som ein heilag aktivitet. Ein metode for sjølve 
lesinga og dialogen kan vere chevruta-metoden. Denne modellen har vist 
seg godt eigna i studentgrupper, til samtale om tekstar i mindre grupper. 
Deltakarane i gruppa ma òg kjenne og slutte seg til gruppereglane. Dei kan 
utvikle eigne reglar som høver i den gruppa dei er med i, eller bruke reglane 
frå scriptual reasoning som modell. Ei slik gruppe bør ha ein administrativ 
leiar. Denne bør ikkje vere deltakar i gruppa, men skal sikre breidde i delta- 
kinga, ivareta struktur, sørge for innlæring av metodikk og ha eit overordna 

ansvar for at gruppereglane blir ivaretekne. Dette kan vere studentpresten 
eller ein annan som har kjennskap til livssyn, gruppedynamikk og tekst- 
tolking. Målet med ei slik gruppe er å auke innsynet både i sitt eige livssyn 
og andre livssyn og bidra til å skape vennskap over grenser. 


Spørsmål til vidare arbeid 


I lys av idéen om ei interreligiøs lesegruppe for studentar veks det fram ei 

rekke utfordringar og spørsmål til vidare arbeid. Kva skjer når vi får kunn- 
skap og tilgang til tekstar som frå før ikkje er kjende for oss, som siktar mot 

å gje andre svar på dei store spørsmåla i livet enn dei svara vi har funne i vår 
eigen tradisjon? Er det risikofylt å opne seg for ulike svar om meininga med 

livet? For å få svar har vi historier, visdomsord, songar, ritual og biletkunst 

som skal hjelpe oss å orientere oss på den reisa livet er. I eit livssynsope 

samfunn peikar dei ikkje alle i same retning. Men utan dei ville menneske 

bli verande i verda utan orienteringspunkt (Jasper, 2004, s. xi). 

Rom for tru, von og kjærleik i 
Bredtveit fengsel? 


Elisabet Kjetilstad Fengselsprest, Bredtveit fengsel og forvaringsanstalt 


Abstract: This chapter aims to explore a ritual practice which took place in a High 
Security prison for women in Oslo, known as «Bredtveit fengsel og forvaringsan- 
stalt». The women who participated had been invited to light candles placed in 
a heart formation in the church room of the prison. This experience serves as a 
starting point for elaborating on theories of «multiplicity», «space» and «heteroto- 
pia». The article then reflects on what this event may have meant for the women 
who were in prison serving their sentences. Further, theories on «space» reveals 
that Bredtveit prison consists of many rooms, physically, mentally, bodily and 
symbolically speaking. Michel Foucault has pointed out that institutions like 
prisons are «other rooms», heterotopias, which are based on discipline and use of 
power. Expanding on these critical perspectives, the article asserts that the ritual 
of lighting candles in the church may be regarded as an act happening within the 
heterotopia, where new rooms for healing and a sense of freedom are opened. 
Finally, the article elaborates on how the theory of multiplicity and the use of 
symbols such as the candle-Lit heart formation, could open spaces of faith, hope 
and Love for each woman, regardless of religious affiliation and belief. 


Keywords: prison, ritual, multiplicity, space, heterotopia, Love 


Sitering: Kjetilstad, E. (2023). Rom for tru, von og kjærleik i Bredtveit fengsel? I P. K. Aschim & 

H. Johannessen (red.), Spesialprest i livssynsåpent samfunn (Kap. 18, s. 349-361). Cappelen Damm 
Akademisk. https://doi.org/10.23865/noasp.207.ch18 

License: CC-BY 4.0 


350 


KAPITTEL 18 


Lyset i kyrkjerommet er dempa, frå CDspelaren strøymer roleg klassisk musikk. 
Kvinnene svaiar lett til takten, somme strekkjer på kroppen og pustar djupt. Midt på 
golvet er telys som endå ikkje er tende, plasserte side om side, slik at dei dannar ei 
hjarteform. Eg seier: «Nåde vere med dykk, og fred frå Gud, vår skapar, frigjerar og 
livgivar. Her er me samla rundt lys som ventar på å bli tende. La oss først tenne tre av 
lysa: eit for tru, eit for håp, eit for kjærleik. Er det nokon som har lyst til å tenne det 
første lyset for tru?» «Gjerne!» seier ei av kvinnene. Ho kjem fram og tenner lyset. «Kan 
eg tenne for håp?» spør ei anna og kjem fram. Ved lyset for kjærleik kjem ei kvinne 
fram heilt av seg sjølv. 

Eg seier: «No lyser tru; håp‘ og "kjærleik" i rommet. De er inviterte til å vere med 
å tenne dei andre lysa i hjartet også. Å tenne lysa slik at hjartet kan skine, minner oss 
om at kjærleiken lever i oss og mellom oss.» Rommet er ope, den som vil, kan bli med 
i lystenninga, og alle kvinnene med unntak av ei går fram. Då dei andre spør om ho 
ikkje vil vere med, ristar ho på hovudet, smiler og seier: «Tusen takk. Det er ikkje min 
kultur å tenne lys, men det er godt å vere her og sjå at de gjer det.» 

Forsiktige smil blir utveksla, to flyttar seg heilt inntil kvarandre og legg armane kring 
kvarandre, ei rettar på sjalet ho har på hovudet. Hjå henne som ikkje tende lys, blinkar 


det i ei tåre som renn nedover kinnet. Til slutt lyser alle telysa som eit hjarte i rommet. 


Invitasjon 


Lesaren er med dette invitert til å bli med inn i Bredtveit fengselskyrkje og 
lystenningsritualet som fann stad der ein kveld i november 2020. Eg som 
fører pennen, er prest i Bredtveit fengsel og forvaringsanstalt (BFF) og er 
den som utforma og inviterte til dette lystenningsritualet. Lystenninga var 
eit liturgisk ledd under ei enkel kveldsgudsteneste, som også inkluderte 
musikk, ord frå Bibelen, refleksjon, bøn og velsigning. Me var samla i ei tid 
prega av korona, og av smittevernomsyn var det i denne tida kun mogleg å 
ha seks innsette til stades på samlingar. Kvinnene som kom til kyrkje denne 
kvelden, hadde meldt seg aktivt på. Dei kjende både meg og kvarandre godt 
og var frå ulike land, konfesjonar og religionar. 

No, i etterkant av denne liturgiske hendinga, vil eg ved hjelp av teori 
reflektere over praksis. Eg vil gjere dette med nyfiken interesse for kva 
lystenningsritualet kan ha betydd for kvinnene som var til stades. Eg vil 
også sjå etter kva refleksjon over praksis saman med teori kan gjere med 
forståinga av BFF som stad. Kan me finne at den rituelle lystenningsprak- 
sisen opna for nye rom og erfaringar i BFF for den enkelte kvinne som 
sonar der, og i samspelet mellom kvinnene samla rundt lysa? Kan lysten- 
ningsritualet ha gitt meining for menneske som har andre livssyn og ei 
anna tru enn den kristne? 


ROM FOR TRU, VON OG KJÆRLEIK I BREDTVEIT FENGSEL? 


Relasjon og rom. Prestetenesta innanfor 
gjerda, midt i mangfaldet 


Forankra i ordinasjonsløftet er eg som prest kalla til å ha «omsorg for hver 
enkelt», bere den enkelte «fram for Gud i bønn» og rettleie til eit liv «i 
kjærlighet til Gud og nesten» (Den norske kyrkja [Dnk], 1992, s. 168-169). 
Samstundes med at eg i tråd med ordinasjonen inviterer til gudstenester 
med ord og rituelle handlingar forankra i kristen tru og praksis, finn tene- 
sta innanfor fengselsgjerda stad i ein mangfaldig kontekst, der menneske 
med ulik tru og ulike livssyn er samla. Dette kjem til dømes fram i samband 
med gudstenestefeiringar, når kristne (ofte frå ulike konfesjonar), muslimar, 
buddhistar eller «nons» sit side om side. Det kjennest viktig å ta omsyn til 
denne rike konteksten i forvaltinga av orda, rituala og sakramenta. Eg har 
som intensjon at menneske skal kunne finne noko for tru, noko for von, 
noko for kjærleik uavhengig av kva tru og livssyn dei har. Å tenne lys i 
hjarteformasjon kan me såleis sjå som eit forsøk på å invitere til ein rituell 
praksis som både er forankra i den kristne tradisjonen, som eg er ordinert 
inn i, og som er open for deltakarane sine ulike tolkingar. 

Eg vil i dette kapittelet lene meg på teori som viser at staden er med på 
å forme både praksis og opplevinga av kva denne praksisen betyr. For å 
kunne undersøkje fengselet som stad samt det som hender i lystennings- 
ritualet, vil eg nytte omgrep som «rom» («space»), «heterotopi», «multipli- 
sitet» og «det relasjonelle» som analytiske grep. 

Innsteget til teologien og praksisen er at eg vil vere med å legge til rette 
for heiling og frigjering for menneske. For å kunne gjere dette går eg inn i 
prestetenesta med interesse for å sjå mennesket i ein relasjonell samanheng. 
Her er teorien om «multiplisitet», som me kan lese om i boka Mangefoldet 
tro og sjælesorg av Christine Tind Johannesen-Henry og Hans Raun Iversen 
(2019), til stor inspirasjon. Her vert det lagt til grunn at det alltid er meir 
å seie om eit menneske, verda og Gud enn det me kan sjå i første omgang, 
fordi menneske er multiple, mangfaldige. Sjølv om det enkelte, samansette 
mennesket er særeige, inngår det i relasjonar til andre menneske, omverda 
og Gud (Johannesen-Henry & Iversen, 2019, s. 13). I desse relasjonelle møta 
er menneske bundne saman som i eit nettverk, på same måte som jord- 
stenglar er det (Johannesen-Henry & Iversen, 2019, s. 47-48). Johannesen- 
Henry og Iversen viser at det handlar om å vere i relasjonar til seg sjølv, 
andre menneske og dessutan til dei åndelege og eksistensielle sidene ved 
livet (Johannesen-Henry & Iversen, 2019, s. 33). 

Dette relasjonelle menneskesynet gir gjenklang med mi erfaring og er 
spennande å ha med seg inn i den rituelle praksisen som finn stad midt i 
trus- og livssynsmangfaldet innanfor fengselsgjerda. Det relasjonelle men- 
neskesynet er vidare fruktbart frå eit sjelesorgsperspektiv og i samanheng 
med intensjonen eg som prest har om å invitere inn i relasjonelle rom der 
menneske kan komme i kontakt både med seg sjølv og andre menneske og 
med dei åndelege og eksistensielle sidene ved livet. Til dette høyrer ritual 
med som er viktige i ein sjelesorgspraksis (Grung et al., 2016, s. 41). Rituelle 
praksisar kan vere med på å motverke eksistensielt kaos, knyte individet til 
fellesskapet og gi hjelp til meistring og endring i livet (Danbolt & Stifoss- 
Hanssen, 2007, s. 58, 70). Når det er sagt, held Jone Salomonsen i boka Riter 
fram eit viktig perspektiv ved å peike på at dette ikkje alltid er tilfelle, då 
mange opplever kyrkja sine ritual som bleike, nedskorne og somme tider 
undertrykkjande (Salomonsen, 1999, s. 17, 84-85). Denne paminninga viser 
kor viktig det er at presten innanfor murane med aktiv varsemd lyttar seg 
fram til praksisar for rituelle fellesskap i sjelesorga som kan gi hjelp, meining, 
oppreisning og styrke, og på same tida hugsar at praksis som fungerer fint 
for ein person, ikkje nødvendigvis kjennest rett eller naturleg for ein annan. 


Bredtveit fengsel - rom i rom 


I dag gir omgrepet «rom» uttrykk for eit viktig perspektiv i mange teore- 
tiske disiplinar. I artikkelen «Interrogating the Secular» (2014) peikar Kim 
Knott på at det finst fysiske, sosiale, kulturelle, kroppslege og mentale rom 
(Knott, 2014, s. 40-42). Knott legg i artikkelen opp eit resonnement som får 
lesaren til å oppdage at ein stad, som til dømes BFF, har mange rom som er 
bundne saman, «a cluster of heterogeneous, contested, overlapping spaces» 
(Knott, 2014, s. 41). Det som skjer i rommet, er meiningsproduserande, 
dynamisk og i endring og kan analyserast langs ulike fysiske, psykiske og 
sosiale aksar, der kroppen som kjelde og ressurs er sentral (Knott, 2014, 
s. 40-41). Ein kan vidare seie slik Inger Marie Lid og Trygve Wyller gjer i 
innleiinga til boka Rom og etikk. Fortellinger om ambivalens (2017), at «rom 
er et verb, noe man gjør» (Lid & Wyller, 2017, s. 14). 

Michel Foucault er ei sentral inspirasjonskjelde for dei fleste rombaserte 
tilnærmingane. Han peika på at rom formar oss på ein «langt mer grunn- 
leggende måte enn vi tenker oss i det daglige, og det finnes noen spesielle 
rom, de andre rommene (heterotopiene), som former oss i særlig grad» 
(Lid & Wyller, 2017, s. 13). Fengsel er eksempel på «dei andre romma», der 


ROM FOR TRU, VON OG KJÆRLEIK I BREDTVEIT FENGSEL? 


menneske som «ikkje passar heilt inn», er plasserte med eksplisitt eller 
taus tvang. Foucault var svært kritisk til disiplinering og kontroll, som han 
såg praktisert i dei heterotopiske romma (Wyller, 2017, s. 29). Han viste 
at erfaringar av disiplin og den makta som ligg bak utøving av denne, så å 
seie er tatovert på kroppen (Knott, 2014, s. 40). 

Mange innsette og tilsette har tatoveringar på kroppen, som somme 
tider vitnar om maktmisbruk og lågt sjølvbilete. Kvinner i fengsel ber på 
samansette erfaringar av å vere utsette og sårbare. Mange av dei er merka 
av livet sjølv gjennom vald og overgrep og ber på mykje skam som sit i 
kroppen (Dolonen, 2016). Vidare blir dei innsette prega av å vere i den 
heterotopien som dei for tida er plasserte i, Bredtveit fengsel, med ein 
streng maktstruktur som utspelar seg både fysisk, psykisk og relasjonelt. 

For Foucault er «det andre rommet», heterotopien, eit rom som kastar 
eit kritisk perspektiv på det som er rundt og utanfor, og samfunnet. I for- 
lenginga av dette er det interessant at Trygve Wyller i artikkelen «Glimt av 
en felles menneskelighet» (2017) peikar på at Foucault ikkje seier mykje om 
korleis det kritiske perspektivet blir forma (Wyller, 2017, s. 21-22). Wyller 
viser korleis ein kan bruke Foucault sine teoriar om det heterotopiske til å 
skape rom for det som ein kan kritisere heterotopien for å mangle, og slik 
oppdage «noen glimt av en felles menneskelighet» (Wyller, 2017, s. 21-22). 


Rom for tru, von og kjærleik? 


Inspirert av retninga i Wyller sitt arbeid saman med den øvrige teorien 
eg her har presentert, vil eg no, i etterkant av praksisen, følgje spørsmålet 
vidare om den rituelle lystenningspraksisen kan opne for nye rom og erfa- 
ringar i BFF. Ved å knyte an til teori om rom samt Foucault sitt omgrep 
«heterotopi» spør eg om lystenningsritualet som fann stad i kyrkjerommet 
hausten 2020, kan vere ei forteljing om at andre rom i heterotopien BFF 
blir opna, enn dei romma som Foucault fann handlar om disiplinering og 
makt. Mi nyfikne undersøking av kva rom lystenningsritualet kan opnei og 
mellom menneske, får også hjelp og retning av teorien om det mangfaldige 
og relasjonelle synet på menneske og Gud. 

Eg vil i det vidare leie tankane til sjølve kyrkjerommet der lystenningsri- 
tualet fann stad. Deretter vil eg sjå på den rituelle praksisen med å tenne lys 
i hjarteform. Ved hjelp av teori vil eg reflektere over lystenningsritualet som 
ein praksis der rom for erfaringar av heiling og oppreisning i relasjon til seg 
sjølv, andre menneske og til dei åndelege og eksistensielle dimensjonane 

i livet kan opne seg. Eg vil vidare reflektere kring rom for møte som går 
djupare enn synlege og usynlege skiljeliner mellom menneska som er samla 
i kyrkjerommet til lystenning. Eg går inn i denne drøftinga som prest på 
staden og er gjennom drøftinga interessert i å sjå kva rom sjølve presterolla 
både representerer og har moglegheit til å opne. 


Kyrkjerommet: «Her går det an å tenkje» 


Lystenningsritualet fann stad i kyrkjerommet i BFF. Dette er eit rom som 
skil seg frå andre rom i BFF fengsel både på fysisk, mentalt og symbolsk 
vis. Rommet har for det første interiør og utsmykking som er gjenkjenneleg 
frå kyrkjer i Noreg og verda. Her er altar med altarlys, altarring, døypefont, 
lysglobe, ja til og med ein solid preikestol. Rommet er stort, og det er høgt 
under taket. Her er også ei vakker altartavle. 

Eg føreslår i det følgjande at kyrkjerommet inviterer til å opne fleire rom 
i heterotopien fengselet enn romma som Foucault peikte på handlar om 
disiplinering og makt. Vender me eksempelvis fokuset til altartavla, ser me 
at kunstnaren Maria Vigeland har måla eit mangfald av kvinnekroppar som 
arbeider på ulike vis: Ei kvinne hentar potetar, ei sit og syr, og ei les. Rundt 
kvinna i midten av biletet flokkar det seg mange barn, og over skuldrene har 
ho eit åk der det heng to tunge vassbøtter. Rett overfor kvinna står ein engel, 
og kvinna ser inn i ansiktet til engelen. Engelen strekkjer ut handa og det 
ser ut som engelen vil lette den tunge børa til kvinna. Nedover kvinna og 
engelen strålar det lys, og følgjer me strålane oppover, ser me at lyskjelda 
er jomfru Maria, som tronar i det høge med Jesus på armen. Møtet mel- 
lom engelen og kvinna som har tungt å bere, ser ikkje ut til å vere prega av 
kritikk og korrigering, men ser snarare ut til å opne eit relasjonelt rom for 
omsorg og ny styrke. Ny tru, ny von, ny kjærleik? 

I refleksjonen over altartavla kan me oppdage at interessa for rom ikkje 
berre er teoretisk interessant, men handlar om levd liv og praksis. Her er 
kvinnekroppar i arbeid og i relasjonar til seg sjølve, kvarandre og Gud. 
Med sitatet «rom er et verb, noe man gjør» (Lid & Wyller, 2017, s. 14) får 
me teoretisk grunnlag for å kunne sjå at arbeidet og samhandlinga mellom 
kvinnene opnar nye rom i og rundt dei. 

Mange innsette som kjem inn i fengselskyrkja, ser lenge på altartavla 
og seier at ho gjer inntrykk. Mange set også ord på at opplevingar av det 
fysiske kyrkjerommet gjer noko med dei både kroppsleg og mentalt. I tråd 
med perspektiva frå Kim Knott (Knott, 2014, s. 40-42) opnar det fysiske 

rommet mange mentale, symbolske og kroppslege rom for innsette som 
kjem i kyrkja. Eg høyrer innsette seie: «Her er det høgt under taket, her 
går det an å tenkje!» 

Høvet til å tenne lys er eit anna særpreg ved kyrkjerommet, då dette er 
ein praksis som berre er lov i dette rommet. Følgjer me tanken om at rom 
og handling heng saman, kan me forstå at praksisen med å tenne lys opnar 
nye rom. Etter at eg byrja som prest i fengselet, har eg sett ein sterkare ritu- 
ell intensitet kring det å tenne lys enn det eg har erfart i andre samanhengar. 
Når eg reflekterer over dette, tenkjer eg at det sannsynlegvis er knytt til det 
å vere i fengsel, og at staden er med på å forme praksis og opplevinga av kva 
denne praksisen betyr. Eg føreslår følgjeleg at kontrastane mellom fengsels- 
kyrkja og dei andre romma i fengselet er med på å skape ekstra merksemd 
på lyset som blir tent. Å kunne tenne lys blir symbol på skilnaden mellom 
låste celledører og det store, opne rommet som lyset representerer både 
fysisk, mentalt og metaforisk. 

På ein stad der kontrastane mellom romma er så tydelege, står også 
presterolla fram i eit ekstra sterkt lys. I staden for å praktisere «innlåsing» 
og «korrigerande samtalar» opnar presterolla rom som inviterer til det 
heilage (Knott, 2014, s. 44), og forvaltar rituelle praksisar som å tenne lys i 
tru, håp og kjærleik. Vidare opnar teieplikta for at innsette kan snakke om 
livet på ein annan måte enn dei kan med betjentar som jobbar i fengselet. 
Samtalane og møta blir «frirom». I boka Spirit and Trauma. A theology of 
remaining (2010) skriv Shelly Rambo om kallet til å vere til stades som vitne 
i menneske sine liv, og kor heilande denne funksjonen kan vere for men- 
neske (Rambo, 2010). Eg tenkjer at mi rolle som prest i fengselet handlar 
om å følgje menneske i prosessane dei står i, uavhengig av tru og livssyn, 
uavhengig av om dei ynskjer å tenne lys eller ikkje. Med desse perspektiva 
kan ein sjå at presterolla kan vere med på å opne andre rom i heterotopien 
enn dei som med Foucault kan seiast å vere gjennomsyra av disiplinering 
og kontroll (Wyller, 2017, s. 29). Presten sin praksis kan slik lesast som ei 
maktkritisk gjerning. 


Eit Lys for den enkelte 


Eg vil i den vidare refleksjonen over praksis sjå det enkelte lyset tent i 
lystenningsritualet som symbol for den einskilde deltakaren. Dette skjer 
på ein stad der mange kvinner ber på erfaringar frå vald og overgrep, og 
som følgje av dette lid av destruktiv skam (Dolonen, 2016). Som prest og 

sjelesørgar med interesse for det rituelle spør eg om invitasjonen som kvin- 
ner med slike livserfaringar får til å tenne eit lys, kan bidra til å opne rom 
for erfaringar av heiling og oppreisning i relasjon til seg sjølv og andre 
menneske og til dei åndelege og eksistensielle dimensjonane i livet. 

Skammen som mange valdsutsette menneske lever med, gjer at dei deva- 
luerer seg sjølve og tenkjer: «Eg er ikkje verdt noko. Eg har ikkje livets rett. Eg 
blir ikkje teken imot av andre» (Follesø, 2003, s. 102). Skammen fortel med 
andre ord den enkelte at ho slett ikkje er noko lys i verda, men snarare bør 
skjule seg sjølv og sin flamme. Innsikter frå religionspsykologien viser oss 
at denne typen destruktiv skam også påverkar den skamfulle sitt gudsbilete 
(Sundnes, 2015, s. 143). Der Luther spurde «Kor kan eg finne ein nådig Gud?», 
høyrer eg mange av kvinnene i fengselet seie: «Eg klarer ikkje å tru at Guds 
nåde og tilgjeving også gjeld meg. Det kjennest som om eg ikkje fortener å 
vere elska, verken av Gud eller menneske.» I ein samtale sa ei kvinne som 
sonar i fengselet, med reine ord: «Eg er redd for døden. Eg kjem til helvete.» 
Kvinna sin skambaserte identitet er at ho er forkasta, at ho ikkje er Guds barn. 

Erfaringar frå mellom anna Modum Bad viser at presten med ord og 
rituell praksis kan spele ei stor rolle for sjølv- og gudsbiletet for menneske 
som har opplevd overgrep og lever med skam: «Det at presten på pasien- 
tens vegne og som Guds tjener protesterer mot overgrep og mishandling, 
kan være av avgjørende betydning for et menneske som tenker og tror 
at hans/hennes liv ikke har verdi» (Børresen & Bjønnes, 2001, s. 190). Å 
invitere kvinner med traume og skamerfaringar til å tenne sine lys i hjar- 
teformasjon kan følgjeleg lesast som ei form for protest mot erfaringane 
av maktmisbruk, som mange av kvinnene har vore utsette for, og mot det 
lammande maktprega grepet skammen kan få som ein konsekvens av dette. 
I denne erfaringa kan rom opnast på så mange ulike vis om ein tenkjer 
langs fysiske, kroppslege, relasjonelle, mentale og symbolske aksar. Der 
kan ho som er bøygd ned og skjuler seg sjølv, reise seg opp, tenne sitt lys, ta 
plass i rommet og våge å lyse. Dei mange, overlappande romma for å kunne 
få slike heilande og frigjerande erfaringar kan opnast midt i heterotopien 
Bredtveit fengsel og forvaringsanstalt. 


Erfaringar av fellesskap 


Det lysande hjartesymbolet i fengselskyrkja denne novemberkvelden i 2020 
vart forma av enkeltlys som stod side om side. Kvart lys som blei tent i 
lystenningsritualet, stod ikkje åleine, men høyrde saman med dei andre 

lysa. Eg inviterer lesaren til å merke seg dette relevante perspektivet inn i 
ein kontekst der menneske som ber på mykje skam er samla, då forskning 
viser at skam kan føre til kjensla av å vere einsam og åleine i verda (Follesø, 
2003, s. 102). Saman med ei slik eksistensielt erfart kjensle av ikkje å høyre 
til følgjer også det fysiske faktumet at ho som sit i fengsel, faktisk er avsko- 
ren frå fellesskap med menneske som betyr noko for ein. 

Som tidlegare peika på i denne artikkelen er det mi oppleving at både 
staden ein er på, og erfaringane menneske ber med seg når dei kjem til 
fengselskyrkja, er med på å forme praksis og opplevinga av kva praksisen 
betyr. Følgjeleg trur eg at det å bli invitert til å tenne sitt lys i rekka av dei 
andre lysa kunne opplevast som ei meiningsfull rituell handling som opna 
nye rom i og mellom kvinnene. Kanskje fekk den einsame nye relasjonelle 
erfaringar av at det finst eit fellesskap, og at hennar lys er rekna med? 

I praksisskildringa kjem det fram at ei av kvinnene ikkje kjende at det 
var naturleg å tenne lys. Kva med hennar plass i lystenningsritualet og i 
gruppa? Var ho ekskludert frå fellesskapet? Dei andre kvinnene inviterte 
kvinna eksplisitt med og kommuniserte slik at ho var rekna med. Hennar 
respons tilbake var prega av respekt for lystenninga, samtidig som ho for- 
klarte sitt eige behov for å la vere. I tråd med Salomonsen si påminning 
om at ritual kan fungere undertrykkjande dersom det i gruppa blir tvang 
eller eit sterkt press til å delta (Salomonsen, 1999, s. 17, 84-85), er kvinna 
sitt nei til å delta i lystenninga viktig å legge merke til. Me kan forstå at 
invitasjonen frå gruppa ikkje kjennest som tvang, for ho held på sin fridom 
til å la vere å tenne lys. Med ord og kroppsspråk signaliserte ho eit ynskje 
om å få vere til stades og med i fellesskapet «på sin måte». 


Møterom: glimt av det felles menneskelige 


Altartavla i fengselskyrkja viser ei kvinne som står ansikt til ansikt med 
ein engel. Her er nærværet så sterkt at den som tek seg tid til å stoppe 
framfor altartavla, blir invitert inn i rommet mellom dei. Det ser ut til at 
kvinna ikkje berre representerer sine eigne byrder, rundt henne er også 
barna, rundt henne er dei ulike kvinnene i mangearta arbeid. Sjølv om 
kvar enkelt av kvinnene har sitt fokus og sine arbeidsoppgåver, synest det 
å vere relasjon, rom og samspel mellom dei. 

Forteljinga om interaksjon og nærvær som altartavla formidlar, følgjer 
med inn i lystenningsritualet i fengselskyrkja. Med Foucault kan me sjå at 
kroppane våre er kjelde og ressurs for å produsere meining (Knott, 2014, 

s. 40-41). Slik rom kan seiast å vere noko ein gjer (Lid & Wyller, 2017, s. 14), 
kan også kjærleiken haldast fram som ein praksis (Jeanrond, 2010, s. 5). 
På same måten som kvinnene i altartavla deler opplevinga av å skapa med 
hendene og synest å vere opne for erfaringar av nærvær, tende kvinnene og 
eg som prest lysa i hjartesymbolet med hendene våre. Med vår kroppslege, 
rituelle praksis stilte me oss opne for at nye rom for erfaringar av kjærleik 
i, mellom og rundt oss kunne opne seg. Kan hende fekk ei eller to kvinner 
erfare at kjærleiken ikkje er ein fjern ide, men noko som me får ta imot og 
gi med hendene våre. 

Kroppane som var samla kring lysa, er forskjellige, og kvar enkelt av 
oss vil ha ulike ord, forståingar og opplevingar av kva som skjedde i og 
mellom oss som deltok i lystenningsritualet. Det er for det første klare 
forskjellar mellom meg og dei andre kroppane som er samla. Desse skil- 
nadane handlar både om at eg er fri medan dei andre er ufrie, og om dei 
ulike rollene som prest og gudstenestedeltakar har. Til presterolla ligg det 
defineringsmakt, då dei innsette vert inviterte inn i ein samanheng som i 
utgangspunktet er tett av meining om Gud og menneske, og dessutan om 
fortolking av at ritualet handlar om kjærleik. Med min prestekropp ber 
eg trua på at saman med våre kroppar er også forteljinga om Guds kropp 
på jorda i og med Jesus Kristus. Denne formidlinga skjer i eit mangfalds- 
rom der menneske med ulik tru og ulike livssyn er samla. Som ordinert 
spesialprest i det livssynsopne samfunnet er det viktig å navigere i dette 
mangfaldet på ein klok måte og stadig spørje seg kva evangeliet kan vere i 
denne settingen. Eg ynskjer å invitere til eit gudsteneste- og lystenningsrom 
der det er tydeleg kor eg kjem frå, samtidig som eg held fram at evangeliet 
om kjærleik handlar om å skape rom for møte som går djupare enn synlege 
og usynlege skiljeliner mellom oss. 

Ut frå premisset om det multiple (Johannesen-Henry & Iversen, 2019, 
s. 13) er menneske samansette og meir enn si religiøse tilknyting åleine. Det 
skjer stadig at eit menneske finn gjenklang hjå eit anna menneske som ved 
første augekast kan verke svært ulikt ein sjølv. Kanskje deler ein ikkje reli- 
giøs tilknyting, men kjenner seg att i erfaringane av å feire høgtid? Kanskje 
opnar samtalar om tatoveringar ein har rom for gjenklang på tvers av alder, 
nasjonalitet, sosio-okonomiske og religiøse ulikskapar? Det relasjonelle 
menneskesynet opnar auga våre for å kunne sjå at det er mogleg å møtast, 
oppleve nærvær og gjenkjenning midt i det som ved første augekast ser ut 
til å skilje oss frå kvarandre. 

Denne erkjenninga gjer noko med teologiske refleksjonar kring den 
rituelle praksisen i fengselet. Kva symbol vil eg hente fram? I mange litur- 
giske opplegg er det vanleg å setje telys saman til ein kross, som er eit 
særskilt kristent symbol. I praksisen skildra i denne artikkelen er det hjar- 
tesymbolet som får lyse. Ved å tenne lys i hjarteformasjon er kvinnene i 
Bredtveit fengselskyrkje inviterte inn i ein relasjonell og teologisk praksis 
som kan gi meining og gjenklang sjølv om menneska i rommet ikkje deler 
tru og livssyn. Ja det handlar om kjærleik, men kva det tyder, kan vere ope 
for den enkelte. Omgrepet «kjærleik» kan fyllast med spesifikke religiøse 
perspektiv henta frå eksempelvis kristen eller muslimsk teologi. Ordet 
«kjærleik» kan også brukast til å setje ord på allmenne erfaringar, som kan 
vere gjenkjennelege uavhengig av kva tru og livssyn ein har. 

I lystenningsritualet kan nye rom for møte som går djupare enn synlege 
og usynlege skiljeliner, bli skapte. I heterotopien kan me få møtast som 
menneske, ja for å seie det med Trygve Wyller, få «glimt av vår felles men- 
neskelighet» (Wyller, 2017, s. 19). Hjartet lyser opp kyrkjerommet og invi- 
terer til at nye rom for heilande og frigjerande møte med seg sjølv, andre 
menneske og dei åndelege og eksistensielle sidene ved livet kan opne seg. 


Samandrag 


Eg har i denne artikkelen reflektert kring eit lystenningsritual som fann 
stad i Bredtveit fengselskyrkje hausten 2020. Eg har i etterkant sett på denne 
rituelle hendinga i lys av relevant teori og vore nyfiken på kva lystennings- 
ritualet kan ha betydd for kvinnene som var til stades, og for forståinga av 
Bredtveit fengsel og forvaringsanstalt som stad. 

Det analytiske grepet er knytt til omgrepet «rom» (space»). Her er teo- 
rien om at ein stad som BFF har mange rom som er bundne saman, sen- 
tral, med kunnskapen om at det finst både fysiske, kroppslege, relasjonelle, 
mentale og symbolske rom. Med følgjer også Foucault sin kritikk av at «dei 
andre romma», heterotopiane, i samfunnet vårt er tufta på disiplinering 
og makt. I drøftinga av lystenningsritualet har eg freista å vise at praksisen 
med å tenne lys i hjarteformasjon kan bidra til at andre rom i heterotopien 
vert opna, som inviterer til relasjonelle erfaringar av oppreisning og heiling 
i og mellom menneske i fengsel. 

Eg har funne at denne praksisen kan lesast som ein maktkritisk praksis 
inn i heterotopien, då ritualet er med på å opne rom i heterotopien som 

fengselet kan kritiserast for å mangle. Eg har vidare vist at presterolla i seg 
sjølv er viktig for at dei nye romma i heterotopien vert opna. 

Som prest ber eg vitne om menneska sine liv i relasjon til Guds nyska- 
pande kjærleik. Når det er sagt, kjem eg med forslag til ein rituell praksis 
som freistar å tolke det kristne evangeliet inn i eit mangfaldsrom, med 
intensjon å famne og gi meining også for menneske som har andre livssyn 
og ei anna tru enn den kristne. Inspirert av multiplisitetsteorien, som seier 
at menneske er mangfaldige, har eg halde fram at me som er samla kring 
lystenningsritualet, først og fremst møtest som menneske. I lystenningsri- 
tualet kan me få glimt av det felles sårbare menneskelege. Med varsemd ten- 
ner kvar enkelt sitt lys, saman opnar me det symbolske rommet forma som 
eit hjarte, saman praktiserer me kjærleik. Denne praksisen rommar også 
fridomen til ikkje å tenne lys, dersom den enkelte ynskjer å ikkje gjere det. 


I fengsel - tilbake til fengselet 


Lystenningsritualet og gudstenesta har komme til ende denne kvelden. Kaffien er druk- 
ken og kakene etne opp. Når betjentane kjem for å hente dei innsette tilbake til avdelin- 
gen og cellene, seier ei av dei muslimske kvinnene: «Tusen takk for nå! Det var så herleg! 
No skal eg tilbake til fengselet.» Dette er ei spennande utsegn frå ei som er i fengsel, og 
som jo har vore i fengsel gjennom heile samlinga. Eg forstår utsegna som eit uttrykk for 
at andre rom i heterotopien fengselet er opna for henne, enn dei romma ho vanlegvis 
knyter til det å vere i fengsel. Rom som ikkje handlar om disiplinering og makt, men 


som inviterer til erfaringar av tru, av von, av kjærleik? 

dette både som en spirituell praksis og et sjelesørgerisk verktøy. E-post: 
pernille.astrup@usn.no 


Trond Skard Dokka, dr. theol. 1990, er professor emeritus ved Det teo- 
logiske fakultet, Universitetet i Oslo. Dokkas disiplin er systematisk teo- 
logi med særlig vekt på hermeneutikk, tekstteori og semiotikk, men han 
har også engasjert seg i praktisk-teologiske og kirkelige oppgaver. E-post: 
t.s.dokka@teologi.uio.no 


Havard Ervik er sykehusprest ved Molde sjukehus. Ervik har mastergrad i 
klinisk sjelesorg og er spesialist i klinisk prestetjeneste i helse- og sosialsek- 
tor. Han har siden 2007 arbeidet ved somatiske og psykiatriske avdelinger 
i Helse More og Romsdal. E-post: havard.ervik@helse-mr.no 


Anne Hege Grung er professor ved Det teologiske fakultet, Universitetet 
i Oslo. Hun forsker og underviser på tema knyttet til religionsmøte og 
religionsdialog, og har særlig arbeidet med feministisk hermeneutikk i 
religionsmøtet og pluralisering av åndelig og eksistensiell omsorg. E-post: 
a.h.grung@teologi.uio.no 


Helge Hansen er sykehusprest pa Stavanger Universitetssjukehus, og leder 
for Seksjon prestetjeneste, etikk og livssyn. Han er spesialist i praktisk pre- 
stetjeneste i helse-og sosialsektoren. E-post: helge.hansen@sus.no 

Margit Husevåg er utdannet prest, psykoterapeut og veileder, og er spesia- 
list i praktisk prestetjeneste innen helse- og omsorgssektor. Hun har arbei- 
det med mennesker individuelt og i grupper i ulike sammenhenger. Hun 
har vært menighetsprest i Den norske Kirke og har de siste åtte årene jobbet 
som sykehusprest ved Sykehuset Innlandet, både i psykiatri og somatikk. 
E-post: margithusøgmail.com 


Halvard Johannessen er førsteamanuensis i praktisk teologi ved Det 
teologiske fakultet, Universitetet i Oslo. Hans arbeidsfelt innbefatter pas- 
toralteologi, samfunnsteologi, sjelesorg og spiritualitet. E-post: halvard. 
johannessen@teologi.uio.no 


Elisabet Kjetilstad er fengselsprest i Bredtveit fengsel og forvaringsanstalt 
sidan 2019. Ordinert i 2006 med mange års erfaring som menighetsprest. 
Vidareutdanning innan dialog, pastoralklinisk utdanning (PKU1) og reli- 
gionspsykologi. Som fengselsprest er dialogisk samtale, sjelesorg og rituell 

uavhengig av tru og livssyn. E-post: ek477@kirken.no 

praksiserfaring med tros- og livsynsdialog og har tidligere vært dialogprest 
og leder av Dialogsenteret Emmaus og Kirkelig dialogsenter. Lillebø har i 
tillegg til cand. theol. en master i praktisk teologi. For tiden er deltar hun 

tjeneste. E-post: a.a.lillebo@admin.uio.no 

samt førsteamanuensis II ved Det helsevitenskapelige fakultet, Universitetet 
i Stavanger. Han er utdannet teolog, veileder og familieterapeut. Moens 
forskning har en narrativ og fenomenologisk orientering og en særlig inter- 
esse for den eksistensielle dimensjonen ved relasjonsintenst arbeid. Han er 
forfatter av boken Death at Work. Existential and Psychosocial perspectives 
on End-of-life care (Palgrave Macmillan, 2018). E-post: kjetil moen@uis.no 

Leni Mæland er Sokneprest i Ullensvang kyrkje i Hardanger. Ho har 

Stavanger, og har Pastoral klinisk utdanning frå Norge og USA. E-post: 
leni.melandøullensvang.kyrkjer.no 


Hans Stifoss-Hanssen er professor emeritus ved Senter for diakoni og 
profesjonell praksis, VID vitenskapelige høgskole. Stifoss-Hanssen er tidli- 
gere sykehusprest i Trondheim, sjelesorglærer ved Det praktisk-teologiske 
seminar UIO, og forskningssjef KIFO. Han er teol. lic. i religionspsykologi 
fra Uppsala 1992 og dr. philos. i psykiatri fra NTNU 1996. Han har særlig 
forsket, undervist og skrevet om diakoni, ritualer ved kriser, mestring, og 
chaplaincy-feltet. E-post: hans.stifoss-hanssenøvid.no 


Sturla J. Stålsett er professor i diakoni, religion og samfunn ved MF viten- 
skapelig høyskole. Han ledet det regjeringsoppnevnte utvalget som leverte 
utredningen NOU 2013: I Det livssynsåpne samfunn. En helhetlig tros- og 
livssynspolitikk. Stålsett var generalsekretær i Kirkens Bymisjon fra 2006 
til 2014, og styreleder i Frivillighet Norge fra 2014 til 2017. Forfatter av Det 
livssynsåpne samfunn (Cappelen Damm Akademisk 2021), E-post: Sturla. 
Stalsett@mf.no 


Aud Irene Svartvasmo er ledende sykehusprest ved Diakonhjemmet 
Sykehus i Oslo. Hun er teolog med videreutdanning i familieterapi, og 
særskilte interesseområder er sjelesorg, språk og kommunikasjon. E-post: 
aud.i.svartvasmo@diakonsyk.no 


Thomas Tinglum er prost i Sør-Østerdal prosti, tidligere studentprest ved 
Høgskolen Innlandet og sokneprest. Han er opptatt av hvordan prestens 
posisjon både i institusjon og lokalsamfunn påvirkes av samtalen om det 
livssynsåpne samfunnet. Medlem i Hamar bispedømmeråd og Kirkerådet 
2019-2023/2024. E-post: thomas.tinglum@elverum.kirken.no 


Helge Arsheim er professor ved Institutt for samfunnsfag, religion og etikk, 
Høgskolen i Innlandet og professor II ved Norsk senter for menneskerettig- 
heter ved Universitetet i Oslo. Årsheim underviser om og forsker på forhol- 
det mellom religion, rett og menneskerettigheter, både teoretisk og anvendt, 
internasjonalt, regionalt og nasjonalt. E-post: helge.arsheim@inn.no 

